
ELSŐ FEJEZET 

Én, Tiberius Claudius Drusus Germanicus, ez, az és amaz (mert nem 
akarom untatni az olvasót címeim végtelen sorával), akit egykor, nem 
is olyan régen, barátaim, rokonaim és munkatársaim , Claudius a 
hülye", ,Az a Claudius", , Claudius a dadogó", , Clau-Clau-Claudius"?" 
vagy legjobb esetben ,Szegény Claudius bácsi" néven emlegettek, 
most nekikezdek, Hogy megírjam életem furcsa történetét legkorábbi 
gyermekkoromtól kezdve és évről évre folytatva, amíg csak el nem 
érem a változásnak azt a sorsdöntő pontját, amikor körülbelül nyolc 
évvel ezelőtt, ötvenegy éves koromban váratlanul belekerültem az 
, arany veszély" sodrába, amelyből azóta se tudok kikászálódni. 

Ez egyáltalában nem az első könyvem. Valójában az irodalom és főleg 
a történetírás — amelyet fiatalember koromban itt tanulmányoztam 
Rómában az akkori legjobb mesterek alatt - volt az egyedüli 
foglalkozásom, egyedül ez érdekelt, több mint harmincöt éven 
keresztül. Olvasóimat ne lepje meg hát gyakorlott stílusom: csakugyan 
Claudius maga írja ezt a könyvet és nem valamelyik titkára, se nem 
egyike azoknak a hivatalos történetíróknak, akiknek a közéleti férfiak 
el szokták mondani emlékeiket, remélve, hogy a hivatásos történészek 
elegáns írásmodora elleplezi mondanivalójuk lapos és vérszegény 
voltát, és a sok hízelgés elhomályosítja bűneiket. Jelen munkámban, 
az összes istenekre esküszöm, én magam vagyok a titkárom és 
hivatalos történetíróm: én írom ezt a történetet tulajdon kezemmel, és 
vajh milyen előnyökre számíthatnék önmagámtól önbókok révén? 
Hozzátehetem még, hogy nem ez az első önéletrajzom, írtam már 
egyet nyolc kötetben a városi levéltár számára. Unalmas egy mű, 
amelyet akkor sem becsültem sokra és amelyet kizárólag csak azért 
írtam, hogy a közóhajnak eleget tegyek. Hogy őszinte legyek, 
fogalmazása idején egyéb dolgaim rendkívül lekötöttek. Ez két évvel 
ezelőtt történt. Az első négy kötet oroszlánrészét görög titkáromnak, 
Polybiusnak diktáltam, akit utasítottam, hogy írás közben ne 
változtasson semmit, kivéve, ha mondataim átsimításra szorulnak, 
vagy ha ellentmondásokat, ismétléseket kell kiküszöbölni. Elismerem 
azonban, hogy a munka második felét majdnem teljes egészében és az 
első kötetnek legalábbis némely fejezetét ugyancsak ő fogalmazta, 
persze az általam adott anyag alapján. Stílusát olyan pontosan 


alkalmazta az enyémhez, hogy amikor elkészült, valójában senki sem 
sejthette, hogy mit írtam én és mit ő. Polybiusnak magam adtam ezt a 
nevet a híres Polybius történetíró után, még rabszolgagyerek korában. 
Ismétlem, unalmas könyv volt. Helyzetem nem engedte, hogy bíráljam 
Augustus császárt, anyai nagybátyámat, vagy harmadik és utolsó 
feleségét, Livia Augustát, nagyanyámat, mert mind a kettőjüket 
hivatalosan istenné nyilvánították, s én kultuszuk egyik papja voltam. 
És jóllehet meglehetős élesen bírálhattam volna Augustus két 
méltatlan császári utódját, a jó ízlés kedvéért ettől is tartózkodtam. 
Igazságtalan lett volna bírálatlanul hagyni. Líviát és Augustust, akinek 
azt vethettem volna a szemére, hogy befolyásolni hagyta magát ettől a 
rendkívüli - és hadd mondjam meg rögtön - aljasságában visszataszító 
nőtől: és ugyanakkor lerántani a leplet a másik kettőről, akinek 
emlékét nem védte hasonló módon a vallásos áhítat. 

Említett művemet jómagam is unalmas könyvnek szántam. Pusztán 
megdönthetetlen tényeket jegyeztem fel benne, mint például azt, hogy 
X.Y. férjhez ment Y.X.-hez, Y.Z. fiához, aki ilyen és olyan hivatalos 
kitüntetésekben részesült, de nem említettem a házasság politikai 
okait, sem pedig a két család kulisszák mögötti alkudozását. Vagy 
például megírtam, hogy X.Y. hirtelen meghalt, miután elfogyasztott 
egy tál afrikai fügét, de egy szót sem írtam a méregről vagy arról, 
hogy kinek az előnyére szolgált ez a halál, hacsak a tényeket a 
büntetőtörvényszék valamelyik ítélete le nem szögezte. Nem 
hazudtam, de az igazat sem írtam meg olyan értelemben, mint ahogy 
most meg akarom írni. Amikor ma végiglapoztam könyvemet a 
Palatinus-dombon levő Apolló-könyvtárban, hogy bizonyos részletekre 
vonatkozólag felfrissítsem emlékezetemet, érdeklődéssel olvastam 
egyes bekezdéseket, amelyekről megesküdtem volna, hogy én írtam 
vagy diktáltam, annyira az enyém volt a stílusa, és mégsem 
emlékeztem arra, hogy én írtam, vagy diktáltam volna őket. Ha 
ezeknek a szerzője Polybius volt, akkor valóban csodálatos 
utánzóképességről — tett tanúbizonyságot (persze elismerem, 
tanulmányozhatta többi írásomat), de ha csakugyan magam írtam, 
akkor emlékezőtehetségem rosszabb, mint amilyennek ellenségeim 
tartják. 

Átolvasva azt, amit eddig írtam, látom, hogy inkább felkeltem, 
mintsem hogy eloszlatnám a gyanút, először a továbbiak szerzőségére, 
másodszor történetírói  megközelíthetetlenségemre, harmadszor 
emlékezőtehetségemre vonatkozólag. Mégis hagyom, maradjon úgy, 
ahogy van; én magam írom ezt úgy, ahogy érzek; és ahogy halad a 
történet, az olvasó bizton egyre inkább hajlandó lesz elhinni, hogy 
nem leplezek el semmit -— hiszen úgyis annyi mindennel hibáztatható 
vagyok. 

Bizalmas történetet írok, de felmerül a kérdés, kik a bizalmasaim? A 


válasz: az utókor. Nem dédunokáimra vagy ükunokáimra gondolok, 
hanem a végtelenül távoli utókorra. Mégis remélem, hogy önök, 
esetleges olvasóim száz vagy még több emberöltő múltán, úgy fogják 
érezni, mintha közvetlenül önökhöz szólnék, mintha kortársuk lennék, 
hiszen hányszor éreztem magam is ugyanezt, amikor a régóta halott 
Herodotost vagy Thukydidest olvastam. És miért gondolok arra a 
végtelen távoli utókorra? Megmagyarázom. 

Körülbelül tizennyolc esztendővel ezelőtt a campaniai Cumaeba 
mentem, és meglátogattam a szibillát Gaurus-hegyi 
sziklabarlangjában. Cumaeban mindig van egy szibilla, mert amikor az 
egyik meghal, tanítványa tüstént helyébe lép, de persze nem 
mindegyik egyformán híres. Van, akinek Apolló sokéves szolgálata 
alatt egyszer sem engedi meg a jóslás gyakorlását, mások pedig 
jósolnak, de mintha inkább Bacchus ihletné meg őket, mint Apolló, 
olyan részeg fecsegés a kinyilatkoztatásuk; s ez bizony meglehetősen 
gyengítette az orákulum hitelét. Mielőtt Deiphobéra, akit Augustus 
gyakran felkeresett, és Amalthaeára került volna a sor (az utóbbi még 
ma is él, és igen híres), közel háromszáz évig igen gyenge képességű 
szibillák vezették az orákulumot. A sziklabarlang egy Apollónak és 
Artemisnek szentelt, csinos kis görög templom mögött fekszik — Cumae 
aeol-görög gyarmat volt hajdanában. Az épület homlokzatát régi-régi 
arany fríz díszíti. Magát az oszlopcsarnokot Daedalusnak tulajdonítják, 
noha ez képtelenség, mert nem régibb ötszáz évesnél, ha egyáltalában 
van olyan régi, és Daedalus legalább ezerszáz évvel ezelőtt élt. A 
domborművek Theseus és a Minotaurus történetét elevenítik meg, akit 
Theseus a krétai labirintusban megölt. Mielőtt engedélyt kaptam 
volna, hogy meglátogassam a szibillát, a templomban egy ökröt és egy 
anyajuhot kellett áldoznom Apollónak, illetve Artemisnek. Hideg, 
decemberi idő volt. Maga a sziklabarlang elrémítő hely, a hozzávezető 
út meredek, vaksötét, göröngyös és telistele denevérrel. Álruhában 
mentem, de a szibilla felismert. Azt hiszem, a dadogásom árult el. 
Gyermekkoromban igen erősen dadogtam, s noha szónoklási szakértők 
tanácsát követve lassanként le tudtam győzni dadogásomat, ha 
nyilvános szónoklatokat tartottam, de magánbeszélgetésben és amikor 
készületlen vagyok, még mindig megtörténik velem, ha nem is olyan 
feltűnően, mint régebben, hogy megbotlik a nyelvem. Pontosan ez 
történt velem Cumaeban is. 

Mintán nagy nehezen négykézláb felmásztam a lépcsőkön, beértem a 
belső barlangba, és megláttam a szibillát, aki inkább valami gorillára, 
mint nőre emlékeztetett. Vörös lepelben ült egy ketrecben, mely a 
mennyezetről lógott alá, mereven tágra nyitott szeme rebbenés nélkül 
vörösen csillogott a valahonnan felülről irányított egyetlen vörös 
fénysugárban. Fogatlan szája vigyorgott. A halál szaga vett körül, de 
mégis sikerült nagy erőfeszítéssel elnyögnöm előre elkészített 

üdvözlésemet. A szibilla nem felelt. Csak később tudtam meg, hogy a 
kísérteties jelenség, amellyel szemben álltam Deiphobénak, az előbbi 
szibillának a múmiája volt, aki nem sokkal azelőtt halt meg, száztíz 
éves korában. Szemhéját áttetsző kristálylemezecskével támasztották 
fel, amelyet beezüstöztek, hogy csillogjon. Az élő szibilla mindig 
együtt lakik elhunyt elődjével. Mint mondám, már jó néhány perce 
állhattam remegve és vezeklő arcot vágva Deiphobe előtt — de ez a 
néhány perc nekem egy örökkévalóságnak tűnt. Végül megmutatta 
magát az élő szibilla, — egy Amalthaea nevű, meglehetősen fiatal nő. A 
vörös fénynyaláb váratlanul kialudt, úgyhogy Deiphobe eltűnt, valaki, 
nyilván a tanítvány eltömte a fényforrást, mire új fénynyaláb hatolt a 
barlangba, és szikrázó fehéren megvilágította Amalthaeát, aki hátul az 
árnyékban elefántcsont trónuson ült. Gyönyörű arca, boltozatos 
homloka mintha kővé meredt volna, mereven és éppoly mozdulatlanul 
ült, mint Deiphobe, csak a szeme volt csukva. Térdem megremegett, és 
elfogódottságomban nem tudtam leküzdeni dadogásomat: 

- Ó, szib... szib... szib... — dadogtam. 

Felnyitotta szemét, rosszallóan tekintett rám, és utánozni kezdett: 

- Ó Clau... Clau... Clau... 

Elszégyelltem magam, és valahogyan eszembe jutott, hogy miért is 
jöttem. Összeszedtem magam, és kiböktem: 

- Ó szibilla, eljöttem, hogy megkérdezzelek Róma sorsáról és a 
magaméról. 

Arca fokozatosan elváltozott, a profetikus erő hatalmába kerítette, 
melle zihált, teste meg-megvonaglott, a sok-sok titokzatos folyosóban 
süvítő hangok hallatszottak, ajtók csapódtak, szárnyak suhogtak 
arcom körül, a fény eltűnt - és a szibilla az isten hangján deklamálni 
kezdett egy görög verset: 


Kit pun átok sújt, s az erszény 
Zsinórja fojt — ez a törvény —, 
Kínlódjék csak, felépülvén. 
Szájában zöld döglégy repdes, 
Szemén hernyó massza redves 
Útját. Meghal? Nem érdekes. 


Két karját ekkor magasba emelte, s újra kezdte: 


Tíz év és ötvenhárom nap: 
Clau-Clau-Clau ajándékot kap, 
Ámbár rajta nemigen kap. 
Unatkozó társaságnak 

Dadog, ráng majd, ajakának 
Széléről rossz nyálat csorgat. 


De amikor régen holt már, 
Kétezer év is elmúlt már — 
Clau-Clau-Claudius — világosan szól már. 


Az isten ezután harsogó hahotába kezdett a szibilla száján keresztül — 
angyali, de szörnyűséges hangon - hó! hó! hó! Mélyen bókoltam, 
gyorsan sarkon fordultam, és botladozva elmentem. Nagyot zuhantam 
a törött lépcsők első fordulójában, megsebezve homlokom és térdem, 
üldözött a borzalmasan szép, harsogó hahotázás. 

Mint hivatásos történész, a jósdolgok szakértője és régi gyakorló pap, 
akinek ismételten alkalma volt tanulmányozni a szibillák könyveit, 
nyugodtan vállalkozhatom a vers magyarázatára. A pun átok világos 
utalás arra, hogy Róma elpusztította Karthágót. Emiatt régóta sújt 
bennünket az isteni átok. Barátságot és védelmet esküdtünk 
Karthágónak legfőbb isteneink nevében, beleértve Apollót is, s aztán 
amikor féltékenyek lettünk, amiért oly gyorsan magához tért a 
második pun háborúból, beugrattuk a harmadik pun háborúba, 
teljesen elpusztítottuk, lemészároltuk lakosait, és sóval hintettük be 
földjeit. Az ,erszény zsinórja" ennek az átoknak legfőbb eszköze — az 
erszény zsinórja, vagyis a mohó pénzvágy fojtogat bennünket azóta, 
mióta levertük legfőbb kereskedelmi versenytársunkat és a Földközi- 
tenger vidékének minden kincsére rátettük telhetetlen kezünket. A 
kincsekkel együtt jött körünkbe a henyélés, kapzsiság, kegyetlenség, 
becstelenség, gyávaság, elpuhulás és minden más nem római bűn. Az 
ajándék, amelyen , nemigen kaptam", vagyis nem vágytam rá nagyon, 
csakugyan pontosan tíz évvel és ötvenhárom nappal később lett az 
enyém - hogy micsoda, azt annak idején olvasni fogják. Azok a sorok, 
amelyek arra céloztak, hogy Claudius világosan fog beszélni, sokáig 
töprengésbe ejtettek, de végül is azt hiszem, megértettem őket. Úgy 
gondolom, ez a célzás jelenlegi munkámra vonatkozik. Ha elkészültem 
vele, a tekercseket időálló folyadékkal fogom kezelni, lepecsételem 
őket ólomládikóba, jó mélyen elásom valahol, és az utókorra bízom, 
hogy megtalálja és elolvassa. Ha jól magyarázom a jóslatot, körülbelül 
kétezer év múlva fogják megtalálni. És amikor minden mai író, akinek 
műve fennmarad, tétovázni és dadogni fog csak, hiszen 
elővigyázatosan és sok minden tapintattól irányítva a ma számára írt, 
akkor az én történetem merészen és nyíltan elmond mindent, mert az 
utókor számára beszél. Vagy talán mégse fogom ólomládikóba zárni 
kéziratomat, csak valahol heverni hagyom. Történészi tapasztalatom 
azt mutatja, hogy több okmány marad meg valami véletlen folytán, 
mint előre elhatározottan. Apollóé a jóslat, így hát rábízom kéziratom 
sorsát is. Mint látják, görögül írok, mert hitem szerint a görög mindig 
a világ legfőbb irodalmi nyelve lesz. Hiszen ha Róma elrothad, mint 
ahogy azt a szibilla megjósolta, akkor talán vele együtt elrothad 


nyelve is?... Ezenfelül Apollónak görög az anyanyelve. 

Az évszámokkal, amelyeket, mint látják, a lapszéleken külön kiemelve 
jegyzek fel, igen gondosan fogok bánni. Ugyanez az elgondolás vezet a 
neveknél is. Amikor az etruszkokról és a karthagóiakról írott műveim 
anyagát gyűjtögettem, sok-sok bosszús órát töltöttem el azzal, hogy 
kitaláljam, vajon egy bizonyos X.Y. csakugyan X.Y. vagy annak fia, 
unokája, dédunokája, esetleg egyáltalában nem is rokona. Ugyanennyi 
mérget szerzett az is, hogy rájöjjek, pontosan melyik évben történt ez 
vagy az. Az utódaimat meg akarom kímélni ilyen mérgelődéstől. Így 
példának okáért történetemben egész sereg Drusus fordul elő: apám, 
jómagam, egyik fiam, első unokatestvérem, unokaöcsém - de ez a sok 
Drusus nálam mindig megkülönböztethető, mert ahányszor csak 
említem, tisztázom, hogy melyikről beszélek. És például amikor 
nevelőmről, Marcus Porcius Catóról szólok, hangsúlyoznom kell, hogy 
ez nem az a Marcus Porcius Cato censor, aki annyit uszított a 
harmadik pun háborúra; se nem hasonnevű fia, az ismert jogász; sem 
ugyanilyen nevű unokája, aki konzuli tisztet viselt; sem dédunokája, 
Julius Caesar ellensége, sem az az ükunokája, aki a Philippi-i csatában 
elesett; hanem egy teljesen szürke ük-ükunokája, aki még mindig 
ugyanazt a nevet viselte, de semmi tisztséget nem kapott, nem is 
érdemelte meg különben. Augustus nevelőmmé nevezte ki, és később 
más fiatal római nemes ifjaknak és külföldi királyok gyermekeinek 
iskolamestere lett, mert noha neve a legnagyobb méltóságokra is 
alkalmassá tette, szigorú, buta és szőrszálhasogató természete folytán 
arra is alig volt alkalmas, hogy nemes úrfiak elemi iskolai tanítója 
legyen. 

IKr. e. 10] Hogy megjelöljem az időt, amikor ezek az események 
történtek, azt hiszem, legjobb lesz, ha azt mondom, hogy születésem 
744 évvel Róma alapítása után és 767 évvel az első olimpiász után 
következett be, és hogy Augustus császár, akinek neve azt hiszem 
kétezer év múltán is emlékezetes marad, éppen húsz éve uralkodott 
akkor. 

A szibilla jóslataihoz még hozzá kell tennem egyet-mást. Már 
említettem, hogy Cumaeban, amikor az egyik szibilla meghal, rögtön 
helyébe lép utóda, és hogy némely szibilla híresebb a többinél. Volt 
egy nagyon híres szibilla, Demophile, akinek a tanácsát Aeneas is 
kikérte, mielőtt alászállt volna a pokolba. Igen nagy híre volt aztán 
egy későbbi szibillának, Herophilénak, aki felkereste Targuinius 
királyt, és felajánlotta neki jóslatainak gyűjteményét, de magasabb 
áron, mint amennyit a király érte fizetni akart. Amikor a király 
elutasította ajánlatát, Herophile a monda szerint elégette a jóslatok 
egy részét, és most már a megmaradtakat kínálta fel neki a régi áron. 
A király újra elutasította, mire ő újra elégetett egy részt, de a 
maradékot még mindig a régi áron kínálta. A király most már kíváncsi 


lett, és megfizette a kért árat. Herophile jóslatait két csoportba lehet 
osztani. Az első csoportba tartoznak a jövőre vonatkozó intő vagy 
reményteljes jóslatok, a másikba pedig utasítások bizonyos engesztelő 
áldozatok elvégzésére, ha egyes előjelek sorsfordulatra mutatnak. 
Ezekhez a jóslatokhoz idővel hozzátették mindazokat az emlékezetes 
és jelentős próféciákat, amelyeket magánosok kaptak. Nos, minden 
alkalommal, amikor különös előjelek vagy veszélyek fenyegették 
Rómát, a szenátus elrendelte, hogy a könyveket kezelő papok azokban 
keressenek valami tanácsot - és valóban mindig el tudták hárítani a 
veszélyt. A könyvek nagy része két ízben is áldozatul esett a tűznek, és 
ilyenkor az elveszett jóslatokat a papok emlékezetből, egyesült erővel 
újra papírra vetették. Emlékezetük sok esetben igen hiányos volt, ezért 
rendelte el Augustus, hogy a szibillák könyveit dolgozzák át, és 
hagyják ki belőlük a nyilvánvalóan megbízhatatlan, rosszul 
felelevenített jóslatokat és beiktatásokat. Augustus ezenfelül közel 
kétezer más könyvet, amelyben a szibilláknak és másoknak 
hivatalosan el nem fogadott jóslatai voltak, összegyűjtetett és 
elégettetett. Az átnézett és hamis részektől megtisztított szibilla- 
könyveket egy lezárt szekrénykében a Palatinus-dombon épült Apolló- 
templomban, az Apolló-szobor talapzata alatt helyeztette el. Augustus 
történelmi magánkönyvtárának egyik egyedülálló kötete került 
birtokomba röviddel a nagy császár halála után. A címe ez volt: 
, Furcsaságok a szibillák könyveiből. Jóslatok, amelyeket ugyan az 
eredeti könyvekben találtak, de amelyeket Apolló papjai mint 
megbízhatatlan és apokrif jóslatokat elvetettek." A verseket Augustus 
maga másolta le gyönyörű kézírásával; megtalálni bennük mindazokat 
a helyesírási hibákat, amelyeket Augustus voltaképpen tudatlanságból 
követett el, de amelyekhez később büszkeségből mégis ragaszkodott. E 
versek legtöbbjét nyilvánvalóan sohasem a szibillák szerezték, hanem 
olyan felelőtlen személyiségek írták, akik önmagukat vagy családjukat 
akarták dicsőíteni, vagy pedig ellenségeiket  elátkozni, isteni 
szerzőséget hirdetve saját fantasztikus jóslataiknak. A Claudius család, 
mint láttam, különlegesen szorgalmas volt az ilyen hamisítások terén. 
Ennek ellenére találtam köztük néhány verset, amelynek nyelvezete 
méltóságteljesen ósdi és amely mintha isteni ihlettől származna, de 
amelynek egyszerű és ijesztő tartalma arra késztette Augustust, hogy 
Apolló papjaival kidobassa őket a hivatalosan elfogadott jóslatok 
sorából. Ez a kicsi könyv már nincs a birtokomban, de szinte szóról 
szóra emlékszem a látszólag valódi jóslatra, amelyet mind görög 
eredetiben, mind nyers latin fordításban feljegyeztek. A jóslat így 
hangzik: 


Még csak száz év a pun átokból 
S Róma akkor szolga lesz — 


Hajas ember, de gyérhajú, kinek szolgája lesz, 
Férfinak asszony, s asszonynak férfi, 

A lovának is pata helyett ujja lesz, 

Fia, de nem fia, ki majd gyilkosa lesz, 

De nem a harcmezőn. 

A hajas, ki majd leigázza Rómát, 

Fia is lesz, nem is, az első hajasnak, 

Fejét borítják dúslombú hajak 

S Rómának márványt ad majd az agyag 
Helyett, s láthatatlan láncokkal béklyózza, 
Meghal kezétől asszonyának, ki nem is asszonya, 
Meghal fia javára, aki nem fia. 

A harmadik hajas, ki leigázza Rómát, 

Fia is lesz, nem is a másik hajasnak, 
Sárból leszen, jól elkeverten vérrel, 

Fején bár hajjal, hajjal bár, de gyérrel, 
Rómára vereséget hoz és diadalt, 

Meghal fia javára, ki nem fia, 

S amellyel vív majd, párna lesz a kard. 

A hajas negyedik, ki leigázza Rómát, 

Fia is lesz, nem is ana harmadiknak, 
Hajas, de már majdnem kopasz vitéz, 
Rómára mérget s káromlást idéz, 

S tán öreg lova rúgja holtra, 

Mely kiskorában hátán hordta. 

Az ötödik hajas, ki Rómát leigázza, 

Holott erre nem érzett semmi kedvet — 

Az a hülye lesz, kit mindenki megyet, 
Fejét borítják dúslombú hajak, 

Rómának télre inni-enni ad, 

S meghal kezétől asszonyának, ki nem is asszonya, 
Fia javára, aki nem fia. 

S a hatodik hajas, Rómának új ura, 

Amaz ötödiknek fia, bár nem fia 

Csupa dalt, csupa bajt s tüzet vet Rómára, 
Szülői vér szárad kezére, arcára, 

Hajas hetedik már nem jön ő utána — 

És sírjából omlik, omlik majd a vér. 


Augustus előtt bizonyára világos volt, hogy az első hajas, vagyis az 
első Caesar (mert Caesar hajast jelent) nagy-nagybátyja Julius volt, aki 
őt örökbe fogadta. Julius kopasz volt és híres azokról a 
kicsapongásokról, amelyeket mindkét nembeli züllött személyekkel 
folytatott. Harci paripájának — amint ezt is feljegyezték - pata helyett 


ujja volt. Julius élve menekült sok kemény, véres csatából, hogy végül 
a szenátusban Brutus meggyilkolja. És noha Brutusnak névlegesen és 
törvényesen más volt az apja, mindenki úgy tudta, hogy Juliusnak 
természetes fia. , Te is fiam, Brutus?" kiáltott fel Julius, amikor Brutus 
tőrével megtámadta. A pun átokról már írtam. A második hajasban 
Augustus feltétlen önmagát ismerte fel. Valójában élete vége felé, 
amikor szemét körbehordozta a templomokon és középületeken, 
amelyeket emeltetett, illetve újjáalakíttatott, és arra is gondolt, hogy 
élete művével feldicsőítette és megerősítette a birodalmat, igen, 
ilyenkor szívesen dicsekedett azzal, hogy Rómának agyag helyett 
márványt adott. A halálára vonatkozó jóslatot vagy érthetetlennek, 
vagy hihetetlennek tarthatta, de azért mégsem merte elpusztítani. 
Hogy kicsoda a hajas harmadik, a hajas negyedik és a hajas ötödik, 
ebből a történetből ki fog derülni. És csakugyan hülye vagyok, ha 
elismervén a jóslatnak részletekbe menő feltétlen pontosságát, mind ez 
ideig nem ismertem fel, ki a hajas hatodik, és ha nem örülök Róma 
helyében is, hogy nincs hajas hetedik, aki őt kövesse. 


MÁSODIK FEJEZET 

Nem emlékszem apámra, aki csecsemőkoromban halt meg, de 
fiatalember koromban egyetlen alkalmat sem mulasztottam el, hogy a 
legrészletesebb értesüléseket ne szerezzem róla, életéről, jelleméről 
bárkitől -— szenátortól, katonától és rabszolgától egyaránt, aki csak 
ismerte őt. Amikor belefogtam apám életrajzába, úgy tekintettem az 
életrajzot, mint történetírói inasmunkámat, és noha a munkát 
nagyanyám, Lívia hamarosan abbahagyatta velem, továbbra is 
gyűjtögettem az anyagot, remélve, hogy valamikor majd 
befejezhetem. Valójában éppen néhány nappal ezelőtt fejeztem be, de 
még ma sem volna értelme nyilvánosságra hozni. Művem annyira 
köztársasági érzelmű, hogy abban a pillanatban, amint Agrippinilla — 
jelenlegi feleségem - értesülne megjelenéséről, minden példányát 
elkoboznák, — és szegény másoló  írnokaim szenvednének 
kotnyelességemért. Boldogak lehetnének, ha össze nem tört karral és 
le nem vágott hüvelyk- és mutatóujját menekülnének meg, ami tipikus 
ismertetőjele volt annak, hogy valamilyen dolog Agrippinillában 
visszatetszést keltett. Mennyire gyűlöl engem ez a nő! 

Apám példája egész életemen keresztül erősebben vezérelt engem, 
mint bármilyen más személyiségé, kivéve fivéremet, Germanicust. És 
Germanicus, ebben mindenki megegyezik, tökéletes mása volt 
apámnak vonásaiban, testalkatában (eltekintve vékony lábától), 
bátorságában, értelmében és nemességében, így képzeletemben 
egyetlen személyt csináltam belőlük. Ha ezt a történetet 
csecsemőkorommal kezdhetném, és nem kellene szüleimnél tovább 


visszamennem, bizonyára így cselekednék, mert a családfák és 
családtörténetek unalmasak. Nem kerülhetem el azonban, hogy 
részletesen ne írjak nagyanyámról, Liviáról (aki nagyszüleim közül 
egyedül volt életben születésemkor), mert sajnos, történetem első 
felének ő a főszereplője, és ha nem adok érthető beszámolót 
ifjúságáról, későbbi cselekedeteit nem fogja megérteni az olvasó. 
Említettem már, hogy nagyanyám Augustus császár felesége volt. Ez 
már második házassága volt, miután nagyapámtól elvált. Apám halála 
után ő lett családunk valódi feje, kitúrva anyámat, Antóniát, 
nagybátyámat, Tiberiust (a család jogi fejét) és magát Augustusi — 
akinek hatalmas védelme alá helyezett bennünket, gyermekeket, apám 
a végrendeletében. 

Livia és nagyapám az egyik legrégibb római családnak, a 
Claudiusoknak voltak ivadékai. Az öregemberek még ma is énekelnek 
egy népszerű balladát, amelynek refrénje, hogy a Claudius-fa kétfajta 
gyümölcsöt hoz, édesalmát és vackort, de vackor sokkal több terem 
rajta, mint alma. A ballada a vackorfajtához számítja Appius 
Claudiust, a Büszkét, aki egész Rómát kavarodásba hozta, amikor 
rabszolgájává akart tenni és el akart csábítani egy Virginia nevű 
szabadon született leányt; Claudius Drusust, aki a köztársasági időben 
Itália királyi trónjára pályázott; és a Szép Claudiust, aki midőn a szent 
csirkék nem akartak enni, bedobta őket a tengerbe, felkiáltva: ,, Nos, 
akkor igyatok", és ezáltal elvesztett egy fontos tengeri csatát. Az 
előbbi fajtához számítja a ballada a Vak Appiust, aki lebeszélte Rómát 
a Pyrrhus királlyal való veszedelmes szövetkezésről; Claudiust, a 
Fatörzset, aki kiűzte a karthagóiakat Szicíliából; és Claudius Nérót 
(Nero a szabin dialektusban erőset jelent), aki legyőzte Hasdrubalt, 
amikor az  Hispániából elindult, hogy csatlakozzék seregével 
bátyjához, a nagy Hannibálhoz. Ők hárman mind erényes férfiak 
voltak, ezenkívül bátrak és bölcsek. És a ballada hasonlóképpen 
nyilatkozik a  Claudius-ház asszonyairól is. Némelyikük alma, 
némelyikük vackor, de a vackor mindenesetre több. 

IKr. e. 41] Nagyapám egyike volt a legjobb Claudiusoknak. 
Meggyőződése szerint Julius Caesar elég hatalmas volt ahhoz, hogy 
megteremtse Rómában a békét és biztonságot azokban a nehéz 
időkben, ezért Caesar pártjához csatlakozott, és bátran küzdött 
Juliusért az egyiptomi háborúban. Amikor gyanítani kezdte, hogy 
Julius Caesar önkényuralomra áhítozik, nagyapám nem akarta 
továbbra is szolgálni becsvágyát Rómában, de nem kockáztathatta 
meg a nyílt szakítást, így hát kineveztette magát pontifexnek, és ebben 
a minőségében Galliába küldette magát, hogy a veteránokkal ott 
gyarmatot alapítson. Julius Caesar meggyilkolása után visszatért 
Rómába, de felidézte maga ellen Julius örökbe fogadott fiának, a fiatal 
Augustusnak haragját — (Augustust abban az időben Octavianusnak 


hívták), és magára haragította a fiatalember szövetségesét, a nagy 
Marcus Antoniust, mert merészen dicséretet akart szavaztatni a 
zsarnokgyilkosoknak. Menekülnie kellett Rómából. Az ezt követő 
felfordulások idején hol egyik, hol másik párthoz csatlakozott, 
aszerint, hogy melyiknél látta az igazságot. Egy ideig a fiatal 
Pompejusszal tartott, máskor pedig Marcus Antonius fivérével harcolt 
Augustus ellen az etruriai Perusiánál. De amikor végül meggyőződött, 
hogy Augustus, noha esküje köti, hogy fogadott apjának, Juliusnak 
meggyilkolását megbosszulja - amit könyörtelenül meg is tett -, 
szívében valójában nem zsarnok és hogy a nép ősi jogait vissza akarja 
állítani, átpártolt az ő oldalára, és nagyanyámmal, Liviával és 
nagybátyámmal, az akkor még csak kétéves Tiberiusszal letelepedett 
Rómában. Nem vett többé részt a polgárháborúkban, egyedül 
pontifexi kötelességeit végezte. 

Nagyanyám, Livia egyike volt a legrosszabb Claudiusoknak. Méltán 
lehetett volna a reinkarnációja ama Claudiának, a hazaárulásért perbe 
fogott Szép Claudius nővérének, aki amidőn egyszer hintóját 
feltartóztatta az utcai tömeg, így kiáltott fel: 

- Ó, bárcsak életben volna a fivérem. Ő tudta, hogyan kell a 
tömegektől megtisztítani az utcát. A korbácsát vette igénybe. 

Amikor a nép egyik védelmezője (latinul tribunusoknak nevezték 
őket) odalépett hozzá és dühösen rászólt, hogy hallgasson, s 
emlékeztette, hogy bátyja bűnös módon pusztulásba kergetett egy 
római flottát, így vágott vissza: 

- Annál inkább szeretném, hogy életben legyen. Elvesztene egy másik 
flottát, aztán még egyet, és így kicsit megritkítaná ennek az undorító 
tömegnek a sorait... Látom, tribün vagy -— tette hozzá -, s így 
személyed jogilag sérthetetlen. De ne feledd, hogy mi, Claudiusok 
néhány tribünt már jól megkorbácsoltattunk. Isten verje meg a 
sérthetetlenségedet. 

Nagyanyám, Livia ebben az időben így beszélt a római népről: 

— Gazfickók és rabszolgák! A köztársaság mindig szemfényvesztés volt. 
Rómának királyra van szüksége. 

Legalábbis nagyapámmal így beszélt, és azzal érvelt, hogy Marcus 
Antonius és Augustus (vagy akkor még: Octavianus) meg Lepidus (egy 
gazdag, de erélytelen főnemes), akik közösen uralkodtak a római világ 
felett, idővel majd csak elhullanak; és ha ő, mármint nagyapám, 
ügyesen intézi dolgait, felhasználhatná pontifexi méltóságát és a 
minden párt által elismert megközelíthetetlen hírét, hogy király 
legyen. Nagyapám szigorúan válaszolt: ha még egyszer így beszél, 
akkor elválik tőle. A régimódi római házasságban ugyanis a férj 
minden magyarázat nélkül eltaszíthatta feleségét. A hozományt, amit 
vele kapott, vissza kellett adnia, de a gyermekeket megtarthatta. Erre 
nagyanyám elhallgatott, és úgy tett, mintha alávetné magát nagyapám 


akaratának, de a szerelem ebben a pillanatban meghalt közöttük. 
Anélkül, hogy nagyapám tudott volna róla, azonnal hozzálátott, hogy 
felébressze a szenvedélyt Augustusban. 

IKr. e. 38] Ez könnyen ment, mert Augustus fiatal és fogékony volt, és 
nagyanyám gondosan tanulmányozta ízlését és hajlamait. Emellett 
Livia egész Róma ítélete szerint egyike volt kora három legszebb 
asszonyának. Azért esett választása Augustusra, mert ő látszott a 
legjobb eszköznek becsvágyaihoz, jobbnak, mint Antonius. Lepidus 
nem számított. Hogy Augustus semmitől sem riad vissza, ha valamit el 
akar érni, azt bebizonyította két évvel azelőtt, amikor kétezer 
ellenzéki lovagot és háromszáz szenátort megöletett. Amikor már 
megbizonyosodott Augustus felől, Livia rávette, hogy állítsa félre az 
útból Scriboniát — egy nála jóval idősebb asszonyt, akit Augustus 
politikai okokból vett feleségül -, mert az asszony viszonyt folytat 
nagyapám egyik barátjával. Augustus szívesen hitt a vádnak minden 
részletes bizonyítás nélkül. Elvált Scriboniától, noha az teljesen 
ártatlan volt, mégpedig azon a napon, amelyen megszületett leánya, 
Julia, akit rögtön elvitetett a szülőteremből, mielőtt még Scribonia 
megláthatta volna. Juliát egyik felszabadított rabszolgájának felesége 
vette gondozásba. Nagyanyám, aki még csak tizenhét éves volt, kilenc 
évvel fiatalabb Augustusnál, ekkor nagyapám elé állt: 

- Most pedig válj el tőlem, ötödik hónapja gyermeket hordozok 
ménemben, akinek nem te vagy az apja. Fogadalmat tettem, hogy nem 
szülök még egy gyermeket egy gyávának, és a fogadalmat be akarom 
tartani. 

Bármit is érzett nagyapám a vallomás hallatára, csak ennyit mondott: 
- Hívd ide a házasságtörőt, és beszéljük meg a dolgot bizalmas 
hármasban. 

A gyermek valójában az övé volt, de ezt nem tudta meg, és amikor 
nagyanyám azt mondta, hogy másé, elhitte neki. 

Nagyapámat elképesztette, hogy állítólagos barátja, Augustus csalta 
meg, de úgy következtetett; hogy valószínűleg Lívia csábította el és 
Augustus nem tudott ellenállni szépségének. Az is lehet, hogy 
Augustus még mindig neheztel rá amiatt a sajnálatos indítvány miatt, 
amikor a szenátusban meg akarta jutalmazni Julius Caesar gyilkosait. 
Bárhogyan volt is, nem tett szemrehányást Augustusnak, csak ennyit 
mondott: 

— Ha szereted ezt az asszonyt, és tisztességesen feleségül veszed, vidd. 
Csak a jó ízlésre vigyázz. 

Augustus megesküdött, hogy azonnal feleségül veszi, és sohasem 
távolítja el, amíg hűséges marad hozzá. A legszörnyűségesebb 
eskükkel fogadta meg mindezt, így hát nagyapám elvált Líviától. Úgy 
mesélték, hogy házassági tragédiáját isteni büntetésnek tartotta, mert 
egyszer Szicíliában Lívia felbiztatására rabszolgákat fegyverzett fel, 


hogy római polgárok ellen harcoljanak. Ezenkívül Lívia Claudius lány 
volt, egy a családjából, ezért nem akarta nyilvánosan megszégyeníteni. 
Semmi esetre sem Augustustól való félelme késztette arra, hogy 
néhány hét múlva jelen legyen a házasságkötésnél, úgy adva férjhez 
Líviát, mintha leánya lett volna, és hogy a többivel együtt énekelje a 
menyegzői himnuszt. Ha meggondolom, hogy nagyapám mélyen 
szerette feleségét, és hogy ezzel a nagylelkűségével kitette magát 
annak, hogy gyávának és kerítőnek nevezzék, csodálattal gondolok 
viselkedésére. 

Lívia azonban hálátlan volt — dühösen és szégyenkezve gondolt arra, 
hogy nagyapám olyan könnyedén vette az ügyet, és oly simán 
mondott le róla, mintha nem valami sokra értékelné. És amikor 
gyermeke, apám, három hónap múltán megszületett, nagyon szívére 
vette Augustus nővérének, Octaviának, Marcus Antonius feleségének 
(Marcus Antonius és Octavia volt másik két nagyszülőm) görög 
epigrammáját, amely szerint szerencsések a szülők, akiknek három 
hónapra születik gyermekük: ilyen rövid terhesség eddig csak 
macskáknak és kutyáknak jutott osztályrészül. Nem tudom, valóban 
Octavia volt-e az epigramma szerzője, de ha ő volt, Lívia keservesen 
megfizettette érte. Nem valószínű, hogy ő lett volna a szerző, hiszen ő 
maga is másállapotban volt, első, időközben elhalt férjétől, amikor 
Marcus Antoniushoz férjhez ment. Márpedig a közmondás is azt tartja, 
hogy nyomorékok nem gúnyolnak nyomorékokat. Octavia azonban 
politikai házasságot kötött, melyet csak a szenátusnak egy külön 
határozata törvényesített -— nem szenvedély hozta létre az egyik 
oldalról és személyi becsvágy a másikról. Ha felmerül a kérdés, 
miképpen hagyta jóvá a Pontifexek Kollégiuma Augustus és Livia 
házasságát, a felelet az, hogy mind nagyapám, mind pedig Augustus 
pontifex volt, a pontifex maximus pedig Lepidus, aki mindenben 
Augustus utasításához igazodott. 

IKr. e. 33] Elválasztása után Augustus visszaküldte a csecsemőt — 
apámat - nagyapám házába, ahol a négy évvel idősebb Tiberius 
nagybátyámmal együtt nevelkedett. Amint a gyermekek esze egy kissé 
kibontakozott, nagyapám maga vette kezébe nevelésüket, ahelyett 
hogy nevelőre bízta volna, ami pedig általános szokás volt. 
Fáradhatatlanul oltogatta beléjük az önkényuralom gyűlöletét és az 
igazság, szabadság és erény ősi eszméinek tiszteletét. Nagyanyám, 
Livia, sokáig békétlenkedett, hogy két fia kikerült hatáságaiéi — noha 
valójában naponta meglátogatták őt Augustus palotájában, amely a 
Palatinus-dombon levő otthonuk közelében volt -, és amikor 
megtudta, hogy milyen irányban nevelik őket, igen felmérgesedett. 
Nagyapám egy ebéd után, melyet barátai társaságában fogyasztott el, 
hirtelen meghalt. Gyanították, hogy megmérgezték, de az ügyet hamar 
elsimították, mert Augustus és Livia is a vendégek között voltak. 


Végrendeletében két fiát Augustus gondnoksága alá helyezte. 
Nagyapám temetésén a gyászbeszédet az akkor még csak kilencéves 
nagybátyám, Tiberius mondta. 

IKr. e. 31] Augustus igen szerette nővérét, Octaviát, és nagyon 
bánkódott, amidőn röviddel az esküvő után megtudta, hogy Antonius, 
miután elindult Keletre, hogy Parthiában hadat viseljen, útközben 
megállt Egyiptomban, hogy viszonyát felújítsa Kleopátra királynővel; 
az a levél pedig, amelyet Octavia későbben Antoniustól kapott, 
egészen kétségbeejtette. Octavia ugyanis a rákövetkező évben sereggel 
és pénzzel Antonius után ment, hogy hadjáratában támogassa. Fele 
úton levelet kapott Antoniustól, amelyben férje hidegen felszólította, 
hogy térjen haza, és törődjön a háztartásával, de azért a pénzt és a 
sereget elfogadta. Livia titkon örült az eseménynek, mert már régóta 
azon mesterkedett, hogy félreértést és  féltékenykedést szítson 
Augustus és Antonius között. Szegény Octavia szakadatlanul azon 
dolgozott hogy a félreértéseket elsimítsa. Amikor Octavia visszatért 
Rómába, Livia Augustusszal meghívatta palotájukba, hogy így 
Antonius házát elhagyja. Octavia visszautasította a meghívást, 
egyrészt mert nem bízott Líviában, másrészt, mert nem akart a 
kitörőfélben levő háború okává válni. Végül is Antonius Kleopátra 
befolyására válópert indított Octavia ellen, és hadat üzent 
Augustusnak. Ez volt a legutolsó polgárháború, egy végkimerülésig 
folytatott párbaj a két férfi között, aki a , mindenki mindenki ellen?" 
jegyében folytatott csetepatéban még megmaradt. Lepidus még élt, de 
voltaképpen fogoly volt saját házában; nem árthatott már senkinek, 
térdre hullva volt kénytelen Augustus előtt életéért könyörögni. A 
fiatal Pompejus, az egyetlen fontosabb személyiség, akinek flottája 
hosszú ideig uralkodott a Földközi-tengeren, vereséget szenvedett 
Augustustól, Antonius pedig elfogta és kivégezte. A párbaj Augustus és 
Antonius között rövid ideig tartott. Antonius teljes vereséget 
szenvedett a görögországi Actiumnál vívott tengeri csatában. Antonius 
Alexandriába menekült, és  Kleopátrával együtt öngyilkosságot 
követett el. Augustus magának tulajdonította Antonius keleti 
hódításait, és Livia akaratához híven a római világ egyeduralkodójává 
lett. Octavia továbbra is híven képviselte Antonius gyermekeinek 
érdekeit — nemcsak első házasságából való fiának, hanem Kleopátrától 
született leányának és két fiának érdekeit is —, együtt nevelte fel őket 
két leányával, akik közül a fiatalabbik, Antónia, az én anyám volt. Ez 
a nemes magatartás egész Rómát csodálatra késztette. 

Augustus uralkodott a világ felett, de Livia uralkodott Augustus felett. 
És most meg kell magyaráznom, miért tudta Livia oly erősen kézben 
tartani Augustust. Mindig csodálkoztak azon, hogy házasságuknak 
nem volt gyümölcse, noha nagyanyám bebizonyította, hogy nem 
terméketlen, és Augustusnak leányán, Julián kívül, aki kétségtelenül 


saját leánya volt, legalább négy természetes gyermeke volt. Ezenkívül 
tudták, hogy szenvedélyesen szerette nagyanyámat. Az igazságnak 
nem fognak egykönnyen hinni. Az igazság ugyanis az, hogy ez a 
házasság sohasem volt házasság. Augustus, jóllehet férfiúi erejének 
teljében volt más nőkkel kapcsolatban, amikor nagyanyámmal akart 
ölelkezni, olyan tehetetlen volt, mint egy gyermek. Az egyetlen 
ésszerű magyarázat, hogy Augustus lelke mélyén kegyes, tisztességes 
férfi volt, noha sok kegyetlenségre és tisztességtelenségre kényszerült 
a nagybátyjának, Julius Caesarnak meggyilkolása utáni időkben. 
Tudta, hogy ez a házassága erkölcstelen, tisztességtelen, és úgy látszik, 
ez a tudat annyira eltöltötte idegrendszerét, hogy leküzdhetetlen 
gátlás lett belőle. 

Nagyanyám, aki inkább becsvágyának eszközét kereste Augustusban, 
mint a szeretőt, szinte örült impotenciájának. Úgy találta, hogy 
pajzsként használhatja, amikor Augustus rá akarja kényszeríteni 
akaratát. Állandóan szemrehányást tett neki, amiért elcsábította 
nagyapámtól, akit pedig szeretett — hangoztatta -, de Augustus vad 
szenvedélyének nem tudott ellenállni, aki titokban még azzal is 
fenyegetőzött, hogy nagyapámat a köz ellenségeként ki fogja 
végeztetni, ha Líviát nem kapja meg. (Ez persze merő hazugság volt.) 
, És most nézd, hogy be vagyok csapva? — szokta volt Livia mondani. — 
, Kiderült erről a szenvedélyes szerelmesről, hogy egyáltalában nem 
férfi. Bármelyik szénégető vagy rabszolga inkább férfi, mint ő. Még 
Julia sem az ő leánya, és ő tudja is ezt. Nem is való másra, mint 
cirógatásra, fogdosásra, csókolózásra és arra, hogy a szemeit forgassa, 
mint egy éneklő eunuch." Ez ellen Augustus hiába tiltakozott, hiába 
erősködött, hogy más nőkkel valóságos Herkules. Vagy nem volt 
hajlandó hinni neki, vagy megvádolta, hogy más nőkre fecsérli azt, 
amit tőle megtagad. De hogy ne legyen botrány a dologból, úgy tett, 
mintha másállapotba került volna, és aztán egy idő múltán híre járta, 
hogy koraszülés történt, a gyermek meghalt. A szégyen és a 
kielégületlen szenvedély erősebben hozzákötötte Augustust, mintha 
kétoldali vágyaikat éjszakánként kielégítették volna, vagy mintha 
Livia egy tucat gyönyörű gyermeket szült volna neki. És közben 
roppantul vigyázott Augustus egészségére és kényelmére, hűséges 
maradt hozzá, mert természetétől fogva csak egy szenvedélye volt: a 
hatalom szenvedélye. Mindezért Augustus olyan hálás volt neki, hogy 
minden közügyben és magánügyben az ő akaratát hagyta 
érvényesülni, öreg udvari hivatalnokok bizalmasan közölték velem, 
hogy Augustus, miután nagyanyámat elvette, többé nőt nem érintett. 
Mégis, Rómában állandóan mendemondák keringtek a kitűnőségek 
feleségével és leányaival folytatott viszonyairól, és halála után Livia 
azzal magyarázta hozzávaló ragaszkodását, hogy a hűségen kívül ő 
mást is adott: szemet hunyt futó viszonyai előtt. Én azt hiszem, hogy 


valójában maga Livia terjesztette a botrányos mendemondákat, hogy 
legalább legyen valami, amiért szemrehányást tehet neki. 

Honnan tudom mindezt? Az első részt a válással kapcsolatban magától 
Liviától hallottam, röviddel halála előtt. A többit Augustus 
impotenciájáról egy Briseis nevű nőtől hallottam, aki anyám 
öltöztetőnője volt, és korábban nagyanyámnál szolgált. Minthogy 
akkoriban csak hétéves volt, azt hitték, semmit sem ért meg, és 
nyugodtan beszéltek előtte mindenről. Biztos vagyok benne, hogy ez 
volt a való helyzet, hiszen még a szibilla verse is a , feleség-nem 
feleségről"? megerősíti ezt a dolgot, így volt, ehhez tartom magam. 
Nem, nem zárhatom így le a dolgot. Amidőn fentieket leírtam, hogy 
Augustus jó hírnevét óvjam, némely dolgot elhallgattam. Úgy látom 
azonban, mindent meg kell írnom. A közmondás szerint is , Az igazság 
viszi előre a történetet". Egyszóval: nagyanyám, Livia ügyesen 
erősítette Augustusra való befolyását azáltal, hogy önszántából, 
titokban gyönyörű nőket küldött be a hálószobájába, amint észrevette, 
hogy a kielégítetlen szenvedély nyugtalanítja. Hogy mindezt elintézte 
számára anélkül, hogy akár előtte, akár utána említést tett volna róla, 
hogy túltette magát a féltékenységen, amit mint feleségnek Augustus 
szerint bizonyára éreznie kell; hogy mindezt tapintatosan és 
nyugodtan csinálta, hogy a nőket mindig maga választotta ki a szíriai 
rabszolgapiacon, mert Augustus a szíriai nőket szerette; hogy a lányok 
kopogással és lánccsörgetéssel adtak jelt érkezésükről este, és hogy 
hasonló kopogással és lánccsörgetéssel hívták el őket kora reggel; 
hogy jelenlétében a lányok teljesen csendben maradtak, mintha csak 
álomjelenségek lettek volna - hogy mindezt ilyen gondosan és 
körültekintően szervezte meg, és közben mégis hűséges maradt hozzá 
impotenciája ellenére: Augustus ezt feltétlenül legőszintébb szerelme 
tökéletes bizonyítékául vette. Persze felmerülhet az ellenvetés, hogy 
Augustus a világ leggyönyörűbb nőit is megkaphatta volna, 
rabszolgákat vagy szabadokat, asszonyokat vagy lányokat, hogy 
kielégítse étvágyát anélkül, hogy Lívia kerítőnőként segített volna 
neki. Ez igaz, de az is igaz, hogy Líviával való házassága óta saját 
szavai szerint nem kóstolt meg más húst, csak olyat, amiről Lívia azt 
mondta, hogy ehető. Hogy mit értett ezen, azt sejteni lehet. 

Nőkre tehát Líviának nem volt oka féltékenynek lenni, kivéve 
sógornőjét, másik nagyanyámat, Octaviát, akinek szépsége éppen 
annyi csodálatot keltett, mint erényes volta. Lívia rosszindulatúan 
örült annak, ha kimutathatta , rokonszenvét" vele szemben Antonius 
hűtlensége miatt. Annyira ment már, hogy kijelentette, a hűtlenség 
nagyrészt Octavia önnön hibája miatt volt, mert olyan szerényen 
öltözködött és túlságosan illedelmesen viselkedett. Marcus Antonius, 
mondotta, nagyon szenvedélyes férfi, és hogy egy nő sikeresen lekösse 
maga mellé, a római matróna vérmérsékletét és erkölcsösségét és a 


keleti kurtizán mesterkedéseit és különcségeit kell egyesítenie 
magában. Octaviának tanulnia kellett volna Kleopátrától, mert az 
egyiptomi nő, noha csúnyább volt Octaviánál és nyolc vagy kilenc 
évvel idősebb is, remekül értett Antonius szenvedélyének 
kielégítéséhez. , Olyan férfiak, mint Antonius, tehát az igazi férfiak, 
jobban szeretik a különöst az egészségesnél? - fejezte ki Lívia 
körülményesen. ,A kukacos, zöld sajtot jobban szeretik, mint a frissen 
sajtolt túrót." , Tartsd meg magadnak a kukacaidat" — vágta vissza 
Octavia. 

Lívia igen pazarul öltözködött, a legdrágább ázsiai illatszereket 
használta, de nem tűrt semmi különcködést háztartásában. Dicsekedett 
vele, hogy háztartását a legrégimódibb római irányelvek szerint 
vezeti. Szabályai: egyszerű, de bőséges táplálék, rendszeres családi 
hitélet, semmi forró fürdő az étkezések után, állandó munka mindenki 
számára és semmi pocsékolás. A , mindenkin" nemcsak a rabszolgákat 
és a felszabadítottakat értette, hanem a család minden tagját. Juliától, 
ettől a szerencsétlen gyerektől, elvárták, hogy példát mutasson 
szorgalmával. Igen terhes életet élt. Naponta szőni és fonnia kellett, 
ruhát varrni, kézimunkázni. Hajnalban, sőt a téli hónapokban még 
hajnal előtt kellett felkelnie kemény ágyából, hogy estére befejezhesse 
munkáját. És mivel mostohaanyja a lányok oktatása terén szabadelvű 
volt, más feladatok mellett például kötelességévé tették, hogy könyv 
nélkül betanulja Homeros Iliasát és Odysseáját. 

Juliának ezenkívül Lívia számára részletes naplót kellett vezetnie 
arról, hogy milyen munkát végzett, milyen könyveket olvasott, kikkel 
és miről beszélgetett és így tovább, ami nagyon nehezére esett. 
Férfiakkal nem volt szabad barátkoznia, noha szépségét sokan 
ünnepelték. Egy ősi család fiatal sarja, egy konzulnak feddhetetlen 
erkölcsű fia elég merész volt ahhoz, hogy egy napon Julia félórás napi 
sétája idején Bajáéban valamilyen illedelmes ürügy felhasználásával 
bemutatkozzék, és egy darabig kísérgesse őt és társalkodónőjét a 
tengerparton. Livia, aki féltékeny volt Julia szépségére és Augustus 
szeretetére, igen szigorú levelet küldött a fiatalembernek, amelyben 
közölte vele, hogy ne számítson közhivatalra annak az apának uralma 
alatt, akinek lányát tolakodásával rossz hírbe akarta hozni. Juliát azzal 
büntették, hogy a villa kertjén kívül többé nem volt szabad sétálnia - s 
ugyanakkor valami oknál fogva teljesen kihullott a haja. Nem tudom, 
hogy Liviának volt-e valami része ebben, nem valószínűtlen, noha 
Caesar családjában sokan voltak kopaszok. Augustus mindenesetre 
talált egy egyiptomi parókakészítőt, aki gyönyörű szőke parókát 
készített számára, így aztán szerencsétlensége csak fokozta szépségét. 
Tulajdon haja ugyanis nem volt ilyen szép. Az a fáma járta, hogy ez a 
paróka nem a rendes módon készült, hanem egy germán törzsfő 
leányának teljes skalpja volt, amelyet összezsugorítottak annyira, hogy 


pontosan rásimuljon Julia fejére, és a hajat különleges kenőcsökkel 
tartották életben. Persze ebben nem hiszek. 

Mindenki tudta, hogy Livia erősen kordában tartotta Augustusi, aki ha 
nem is félt tőle, mindenesetre igen gondosan kerülte, hogy valamivel 
magára haragítsa. Egy napon cenzori minőségben szemrehányást tett 
néhány gazdag embernek, amiért tűrik, hogy feleségük annyira 
telerakja magát ékszerekkel. Nem illik túlságba vinni az öltözködést, 
mondotta, és a férj kötelessége, hogy visszatartsa feleségét a 
luxusimádattól. Saját hangjától megmámorosodva meggondolatlanul 
hozzátette: 

-— Alkalomadtán magam is meg szoktam inteni feleségemet emiatt. 

A férfiak elragadtatva kiáltozták: 

- Ó, Augustus, légy szíves mondd meg, milyen szavakkal szoktad 
meginteni Líviát, legalább mintául felhasználhatjuk. 

Augustus zavarba jött, és megijedt. 

- Félreértettetek - mondotta. -— Nem mondtam, hogy valaha is 
alkalmam lett volna meginteni Liviát, hiszen mind jól tudjátok, ő a 
szerénység megtestesülése. De mindenesetre habozás nélkül 
megdorgálnám, ha elfelejtene méltóságteljesen öltözködni, mint 
némelyiteknek felesége, aki úgy öltözködik, mint egy alexandriai 
táncosnőből lett örmény anyakirálynő. 

Ugyanaznap estéjén Livia, hogy megbüntesse Augustust, a 
legegzotikusabb díszes ruhájában jelent meg a vacsoránál. Rengeteg 
ékszert viselt és alatta Kleopátra egyik szertartási ruháját. Augustus 
ügyesen kivágta magát a félszeg helyzetből, amikor megdicsérte 
Liviát, amiért ilyen szellemesen parodizálta azt, ami ellen ő kikelt. 
Livia okosabb lett azóta, amikor nagyapámat rá akarta venni, hogy 
tegye fel a koronát a fejére és kiáltássá ki magát királynak. A , király" 
cím még mindig gyűlölt volt Rómában a népszerűtlen Targuinius 
dinasztia miatt, amelyet a monda szerint az első Brutus (így nevezem 
őt, hogy megkülönböztessem a második Brutustól, Julius Caesar 
gyilkosától) űzött el, és maga lett a Római Köztársaság két első 
konzulának egyike. Livia most rájött, hogy a királyi cím mindaddig 
mellékes, amíg Augustus rendelkezhet minden királyi hatalommal. 
Tanácsát követve, Augustus saját személyében összpontosította 
valamennyi fontos köztársasági méltóságot. Római konzul volt, s 
amikor ezt az állást valamelyik megbízható barátjának adta át, cserébe 
átvette a főparancsnokságot, ami ugyan névlegesen egyenrangú volt a 
konzulsággal, de a gyakorlatban minden más  közhivatalnál 
hatalmasabb volt. Teljesen kezében tartotta a gyarmatokat is, joga volt 
gyarmati kormányzókat kinevezni, ő volt az összes hadseregek legfőbb 
parancsnoka, sorozást rendelhetett el, hadat üzenhetett és békét 
köthetett. Rómában élethossziglanra megválasztották néptribunná, 
ami biztosította őt minden tekintélyrombolás ellen, sérthetetlenné 


tette személyét, s vétójogot adott neki minden köztisztviselővel 
szemben. Az , Imperator" címet, amely egykor egyszerűen tábornagyot 
jelentett, de újabban legfőbb uralkodót, császárt jelent, más sikeres 
tábornokokkal is megosztotta. Ő volt ezenkívül a censor; ez a hivatal 
hatalmat adott a kezébe a két vezető társadalmi rend, a szenátorok és 
lovagok felett. Erkölcsi hiányosságok címén bármely rend bármelyik 
tagját megfoszthatta minden méltóságától és előjogától. Kezében 
tartotta a köztársaság kincstárát. Formailag ugyan időnként számot 
kellett adnia, de senki sem volt olyan merész, hogy számadást 
követeljen tőle, noha köztudomású volt, hogy az államkincstár és 
magánkincstár gyakran összekeveredett nála. 

Kezében tartotta ilyenformán a hadsereget, a jogszolgáltatást, a 
pénzügyeket, személye pedig sérthetetlen volt. Mindezen felül joga 
volt bármilyen római polgárt, a szántóvetőtől a szenátorig, halálra 
vagy örökös száműzetésre ítélni. Végül felvette a pontifex maximus 
méltóságot, ami által az egész vallási élet felett uralkodott. A szenátus 
boldogan megszavazott neki minden címet, amelyet hajlandó volt 
elfogadni, kivéve a királyi címet. Ezt már nem merték volna 
megszavazni, mert féltek a néptől. Augustus nagyon szerette volna a 
Romulus nevet felvenni, de Livia lebeszélte erről. Azzal érvelt, hogy 
Romulus király volt, ezért ez a név veszélyes, és ezenfelül Romulus 
egyike volt Róma védő istenségeinek, így nevének felvétele 
istenkáromlás lenne. Valójában azonban nem tartotta eléggé pompás 
címnek. Romulus - szerinte -— egyszerű bandita törzsfőnök volt, és nem 
foglalt helyet az istenek első sorában. Tanácsára így Augustus, akit 
egészen addig Octavianusnak hívtak, értésére adta a szenátusnak, 
hogy az Augustus (fenséges, magasztos) cím kellemes volna neki. Így 
aztán meg is szavazták. , Augustus? — ez a cím félig isteni hangzású 
volt, és a közönséges királyi címet nem is lehetett vele egy napon 
említeni. 

Mennyien tisztelegtek Augustus előtt, akik pusztán csak királyok 
voltak! — Mennyi király gyalogolt  láncraverten a római 
diadalmenetekben! Hát nem küldött-e maga, a távoli India legfőbb 
királya is követeket Rómába, amikor értesült Augustus hírnevéről, és 
nem könyörgött-e, fogadja barátságába, legyen védelmezője, nem 
küldött-e ajándékokat, ritka selymeket, fűszereket, rubinokat, 
gyémántokat, tigriseket, amelyeket most láttak először Európában, és 
az indiai Hermest, a híres kar nélküli fiút, aki a legszokatlanabb 
dolgokat tudta csinálni a lábaival? Nem Augustus vetett-e véget az 
egyiptomi királyi családnak, amely legalább ötezer évvel Róma 
alapítása előtt kezdett uralkodni? És a történelemnek ennél a 
sorsfordulatánál nem voltak-e nagy jelentőségű jelek? Nem láttak-e 
fegyvereket felvillanni az egekben, és nem hullott-e alá vérzivatar a 
fellegekből? Nem jelent-e meg egy gigászi nagy kígyó Alexandria 


utcáin és nem kezdett-e el hihetetlenül hangosan sziszegni? Nem 
jelentek-e meg a halott fáraók szellemei? És Apis, a memphisi szent 
bika, nem kezdett-e kétségbeesetten bömbölni és zokogni? Így érvelt 
önmagával nagyanyám. 

A legtöbb nő szerény határokat szab becsvágyainak. Néhány kivételes 
nő viszont merész célokat tűz ki maga elé. De Lívia egyedülálló volt 
abban, hogy becsvágyainak egyáltalában nem szabott határt, és 
közben tökéletesen megőrizte józanságát, s hideg maradt minden 
olyan helyzetben, amelybe más nő talán beleőrült volna. Még 
jómagam is, akinek pedig kitűnő  alkalmaim voltak, hogy 
megfigyeljem őt, csak lassanként kezdtem általánosságban megfejteni, 
hogy mik a céljai. De még így is, amikor végre lehullott róla előttem a 
lepel, roppantul meglepődtem. De talán jobb, ha különböző 
ténykedéseit történeti egymásutánjukban jegyzem fel anélkül, hogy 
rejtett céljainál elidőznék. 

Tanácsára Augustus rávette a szenátust, hogy két új istenséget 
alkosson, mégpedig Róma istennőjét, aki a római birodalom női lelkét 
képviselje, és Julius félistent, a háborús hőst, aki voltaképpen Julius 
Caesar megdicsőülése lenné. (Julius Caesarnak a Keleten egy ízben 
felajánlották, hogy istennek kijáró tiszteletben részesítik, és 
meggyilkoltatásának egyik oka volt, hogy az ajánlatot nem utasította 
vissza.) Augustus tudta, hogy milyen szerepe van a vallásos 
kapcsolatnak a város és a tartományok egybeforrasztásában. Ez a 
kapocs sokkal erősebb, mintha egyszerűen félelemre vagy hálára 
alapozták volna. Néha megtörtént, hogy hosszú egyiptomi vagy 
kisázsiai tartózkodásuk után még igazi római születésű polgárok is 
imádni kezdték az ottani isteneket, és elfelejtkeztek tulajdon 
isteneikről, ezáltal — nevüket kivéve - idegenek lettek. Másrészt 
viszont Róma annyi vallást importált a leigázott városokból, és idegen 
isteneknek, mint például Isisnek és Cybelének, pompás templomokat 
épített Rómában - és nem pusztán a látogatók kényelme miatt -, hogy 
ésszerűen hangzik, ha most cserébe Róma ad isteneket ezeknek a 
városoknak. Róma és Julius tehát olyan gyarmatiak istenei lettek, akik 
római polgárok voltak, és emlékezni akartak nemzeti hagyományaikra. 
Livia ezután elintézte, hogy olyan vidékiek, akik nem voltak annyira 
szerencsések, hogy teljes jogú római polgársággal dicsekedhettek 
volna, küldöttségeket menesszenek Rómába, és maguknak római istent 
kérjenek, akit lojálisan és önhittség nélkül imádhatnak. Livia tanácsára 
Augustus félig tréfásan mondta a szenátusnak: minthogy ezeknek a 
szegény embereknek semmi esetre sem engedhetik meg, hogy olyan 
felsőbbrendű istenségeket imádjanak, mint Róma és Julius, adni 
kellene nekik valamilyen istent, bármilyen alacsony rangú legyen is. 
Erre Maecenas, Augustus egyik minisztere, akivel Augustus már 
ismételten beszélgetett arról, hogy tanácsos-e felvenni a Romulus 


nevet, kijelentette: 

- Adjunk nekik egy istent, aki jól fog őrködni felettük, adjuk nekik 
magát Augustust. 

Augustus mintha kissé zavarba jött volna, de elismerte, hogy 
Maecenas ajánlata igen ésszerű. A keletiek között régi szokás, hogy 
istenségként tisztelik uralkodóikat. Ezt a szokást Róma javára lehetne 
fordítani. Minthogy azonban nyilvánvalóan lehetetlen, hogy a keleti 
városok az egész szenátust imádják és templomaikba hatszáz szobrot, 
állítsanak fel, az egyik megoldás feltétlenül az, ha a szenátus legfőbb 
végrehajtó hatalmát imádják, és ez történetesen benne személyesül 
meg. Így hát a szenátus, amelynek hízelgett az a gondolat, hogy 
mindegyik tagjában legalább egyhatszázad rész istenség lakozik, 
örömmel megszavazta Maecenas indítványát, és Kisázsiában azonnal 
megkezdték Augustus isten templomainak építését. A kultusz terjedt, 
de eleinte csak a végeken, amelyek Augustus közvetlen felügyelete 
alatt álltak, nem pedig az otthoni tartományokban, amelyek 
névlegesen a szenátus felügyelete alatt állottak, sem magában a 
Városban. 

Augustus helyeselte Livia nevelési módszerét Juliával kapcsolatban, és 
tetszett neki háztartásának puritán rendje. Neki magának is egyszerű 
ízlése volt. Annyira nem volt érzéke az ízekhez, hogy nem vette észre 
a különbséget a friss olajbogyó olaja és a harmadszori préselés után 
fennmaradt avas olaj között. Háziszőttes ruhákat viselt. Méltán 
mondhatták: bármilyen fúria volt is Livia, az ő ernyedhetetlensége 
nélkül Augustus nem vállalkozhatott volna arra a roppant munkára, 
amellyel Róma békéjét és biztonságát a polgárháború rombolásai után 
helyreállította. Persze a polgárháborúkban egyik legkárosabb szerepet 
maga Augustus játszotta. Augustus naponta tizennégy órát dolgozott, 
de Livia állítólag huszonnégyet. Nemcsak óriási háztartását vezette 
igen kitűnően, ahogy már említettem, hanem egyenlően részt vett 
Augustusszal a közügyek intézésében. Sok kötetet lehetne megtölteni 
azoknak a jogi, társadalmi, közhivatali, vallási és katonai reformoknak 
a leírásával, amelyeket ketten dolgoztak ki, nem említve a 
közműveket, amelyeket megindítottak, a templomokat, amelyeket 
átépítettek, és a gyarmatokat, amelyeket telepítettek. Sok előkelő 
római volt azonban a régebbi nemzedékből, aki nem tudta elfelejteni, 
hogy az államnak ezt a látszólag csodálatos újjáépítését milyen úton 
érte el ez a tetterős pár. Hadsereggel, titkos gyilkossággal vagy 
nyilvános kivégzéssel mindenkit eltettek láb alól, aki ellenállt nekik. 
Ha kizárólagos és zsarnoki hatalmukat nem álcázták volna el az ősi 
szabadság formáival, nem sokáig maradtak volna hatalmon. A Brutus- 
jelöltek még így is négy összeesküvést szőttek Augustus ellen. 


HARMADIK FEJEZET 

A , Livia" név kapcsolatban van a rosszindulatot jelentő latin szóval. 
Nagyanyám kitűnő színésznő volt, és viselkedésének kifelé 
megnyilvánuló puritán volta, éles esze és bájos modora majdnem 
mindenkit megtévesztett. De senki sem szerette őt igazán. A 
rosszindulat legfeljebb félelemmel vegyes tiszteletet kelt, de nem 
szeretetet. Liviának különös tehetsége volt arra, hogy rendes 
emberekkel éreztesse szellemi és erkölcsi hiányosságaikat. Láttam 
egyszer egy régi festményt, amely azt hiszem, valahonnan Észak- 
Szíriából került Rómába. Görögül ez állt rajta: , A méregkirálynő." És a 
méregkirálynő arca, noha több mint száz évvel Livia születése előtt 
festették, félreismerhetetlenül Livia arca volt. Ezzel kapcsolatban 
írnom kell Marcellusról, Octavia korábbi házasságából származó 
fiáról. Augustus szerette Marcellust, örökbe fogadta, fiatal kora 
ellenére magas rangokkal ruházta fel, és lányát, Juliát hozzáadta 
feleségül. Rómában általában biztosra vették, hogy Marcellust akarja 
megtenni örökösének. Livia nem ellenezte az örökbefogadást, sőt úgy 
látszott, mintha nagyon örülne neki, mert ezáltal több alkalma volt 
Marcellus szeretetét és bizalmát megnyerni. Mindenki kétségtelennek 
tartotta, hogy nagyon szereti a fiút. Augustus az ő tanácsára léptette 
elő olyan gyorsan, és Marcellus, aki ezt tudta, hálás is volt érte. 

Néhány megfigyelő szerint azonban Lívia csak azért kedvezett 
Marcellusnak, hogy Agrippát féltékennyé tegye. Augustus után 
Agrippa volt a legfontosabb férfiú Rómában: alacsony származású 
ember, de Augustus legrégibb barátja és legsikeresebb tábornoka és 
tengernagya. Lívia eddigelé mindent elkövetett, hogy Agrippa és 
Augustus barátsága zavartalan legyen. Agrippa becsvágyó volt, de csak 
bizonyos mértékig. Sohasem gondolt volna arra, hogy Augustusszal 
vetélkedjen az uralkodói székért, mert végtelenül csodálta őt, és nem 
kívánt magának nagyobb dicsőséget, mint hogy a legbizalmasabb 
minisztere legyen. Ezenfelül túlságosan tudatában volt alacsony 
származásának, és Livia, aki jelenlétében állandóan a nagy patrícius 
dámát játszotta, erősen kézben tartotta. Livia és Augustus számára 
Agrippa nem a szolgálataiért, hűségéért és a köznép meg a szenátus 
előtti  népszerűségéért volt fontos, hanem mert Livia eredeti 
elgondolását követve úgy szerepelt, mint Augustus uralkodásának népi 
politikai ellenőrzője. Marcus Antonius legyőzése után Augustus két 
barátjával, Agrippával és Maecenasszal, álvitát rendezett (a szöveg 
Líviáé volt), és ebben a vitában Agrippának jutott a szerep, hogy 
Augustust az uralkodói hatalom megragadása ellen intse. Maecenas 
érvei azonban elsöpörték az ellenérveket, és a szenátus lelkesen 
Augustus mellé állt. Agrippa ekkor kijelentette, hogy hűségesen fog 
szolgálni Augustusnak mindaddig, míg uralkodása egészséges lesz és 
nem válik önkényuralommá, zsarnoksággá. Ettől kezdve a köznép úgy 


tekintett Agrippára, mint aki őrködik felette és megóvja az 
önkényuralomtól. Amit Agrippa szó nélkül tűrt, azt a nemzet is szó 
nélkül tűrte. Most ugyanezek a megfigyelők úgy gondolták, hogy Livia 
igen veszélyes játékot játszik, amikor Agrippát féltékennyé teszi 
Marcellusra, és a fejleményeket nagy érdeklődéssel figyelték. Talán 
csak színleli szeretetét Marcellus iránt, valódi célja, hogy Agrippát 
Marcellusra haragítsa, és eltétesse vele láb alól. Úgy hírlett, hogy 
Agrippa családjának egyik tagja felajánlotta: összevesz Marcellusszal 
és megöli, de Agrippa, aki nem volt kevésbé féltékeny, mint 
amilyennek Lívia akarta, túlságosan tisztességes volt ahhoz, hogy ilyen 
aljas ajánlatot elfogadjon. 

Általában úgy tudták, hogy Augustus Marcellust tette főörökösévé, aki 
nemcsak roppant vagyonát fogja örökölni, hanem a monarchiát is, 
mert ugyan milyen más névvel illethetném Augustus birodalmát? 
Agrippa ezért kijelentette, hogy bár hűségesen szolgálja Augustusi, és 
nem is bánta meg sohasem azt az elhatározását, hogy támogatni fogja, 
mégis van valami, amit mint hazafias polgár nem engedhet meg, és ez 
az, hogy a monarchia örökölhető legyen. De Marcellus most már 
majdnem olyan népszerű volt, mint Agrippa, és sok előkelő ifjú, aki 
már pusztán elméletinek tartotta a vitát, hogy monarchia legyen-e 
vagy köztársaság, igyekezett magát megkedvelteim vele, hogy magas 
méltóságokat kapjon tőle, ha Augustus utóda lesz. A folytatólagos 
monarchiának ez az általános elfogadása úgy látszott tetszett Líviának, 
de bizalmasai előtt kijelentette, hogy Augustus halálának vagy 
munkaképtelenségének sajnálatos esetén az államügyek intézését 
addig is, míg a szenátus erre vonatkozólag dönt, tapasztaltabb kezekbe 
kell letenni, mint  Marcellusé. Marcellus azonban annyira 
nyilvánvalóan kedvence volt Augustusnak, hogy noha Livia 
négyszemközti kijelentései rendszerint nyilvános ediktumokká váltak, 
ez alkalommal senki sem törődött sokat vele, és egyre többen 
udvaroltak Marcellusnak. 

IKr. e. 231] A ravasz megfigyelők töprengeni kezdtek, hogyan fog Livia 
megbirkózni ezzel az új helyzettel, de úgy látszik a szerencse vele volt. 
Augustus kissé meghűlt, a hűlés azonban rosszra fordult, láza lett, és 
hányt. Livia saját kezűleg készítette az ételeket számára betegsége 
alatt, de Augustus gyomra annyira rossz volt, hogy semmilyen ételt 
sem tudott magában tartani. Egyre jobban gyengült, és végül már úgy 
érezte, hogy meg fog halni. Már többször kérték, nevezze meg utódját, 
de erre nem volt hajlandó, mert félt kijelentésének politikai 
következményeitől, és ezenkívül nem tudott megbarátkozni tulajdon 
halálának gondolatával. Végül már úgy érezte, kötelessége valakit 
megnevezni, és Líviától kért tanácsot. Kijelentette, hogy a betegség 
megfosztotta ítélőképességétől, ezért bármilyen számbajöhető utódot 
elfogad, akit csak Livia ajánl, így aztán Livia döntött helyette, és 


Augustus elfogadta döntését. Ágyához hívatta konzultársát, a városi 
vezetőséget és néhány előkelő szenátort meg lovagot. Túlságosan 
gyenge volt ahhoz, hogy bármit is szóljon, csak átadta a konzulnak a 
szárazföldi és tengeri haderő ismertetését, a kincstári kimutatást, aztán 
Agrippát hívta, átnyújtotta neki pecsétgyűrűjét, ami azt jelentette, 
hogy Agrippa lesz az utódja, és a konzulokkal együttműködve vezeti 
majd az állam ügyeit. Ez nagy meglepetésként hatott, mert mindenki 
azt várta, hogy Marcellusra esik a választás. 

Ettől a pillanattól kezdve Augustus állapota rejtélyesen javulni 
kezdett.  Láza alábbhagyott, gyomra is  elbírta az élelmet. 
Gyógyulásáért az elismerés azonban nem Líviának jutott, aki továbbra 
is személyesen őrködött felette, hanem egy bizonyos Musa nevű 
orvosnak, akinek az volt az ártatlan vesszőparipája, hogy minden 
betegséget hideg borogatással és hideg italokkal gyógyított. Augustus 
annyira hálás volt Musának vélt szolgálataiért, hogy megajándékozta 
tulajdon súlyával aranyban, amit a szenátus megduplázott. Ezenkívül, 
noha felszabadított rabszolga volt, lovaggá ütötték, ami feljogosította, 
hogy aranygyűrűt viseljen és közhivatalokra pályázhasson. A szenátus 
pedig nagylelkűség! rohamában kijelentette, hogy ezentúl az 
orvosoknak nem kell adót fizetniük. 

Marcellust nagyon leverte, hogy Augustus nem őt nevezte ki 
örököséül. Nagyon fiatal volt, csak a huszadik évét taposta, és 
Augustus korábbi kedvezései túlságosan elbizakodottá tették saját 
tehetségét és politikai fontosságát illetően. Úgy akarta kiugratni a 
nyulat a bokorból, hogy a legközelebbi nagy közebéden előre 
megfontoltan neveletlen volt Agrippával szemben. Agrippa nagy 
nehezen uralkodott magán, de minthogy a neveletlenségét nem torolta 
meg, Marcellus hívei azt hitték, hogy Agrippa fél tőle. Még arról is 
beszéltek egymás között, hogyha Augustus egy-két éven belül nem 
változtatja meg elhatározását, Marcellus erőszakkal magához ragadja 
a hatalmat. Mivel Marcellus nem intette le őket, olyan hangosan és 
pöffeszkedően viselkedtek, hogy igen gyakran összetűzés volt köztük 
és az Agrippa-pártiak között. Agrippát nagyon bosszantotta ennek a 
,kis taknyosnak? az okvetetlenkedése vele szemben, aki sikerrel 
viselte a legmagasabb közhivatalokat és sok-sok sikeres hadjáratot 
vezetett. Bosszankodásába azonban némi nyugtalanság is vegyült: ezek 
az események azt a benyomást kelthetik, mintha Marcellus meg ő 
vetélkednének, hogy ki viselje Augustus pecsétgyűrűjét halála után. 
Minden áldozatra hajlandó volt, nehogy úgy lássék, mintha ilyen 
szerepet játszana. Marcellus volt a sértő fél, és Agrippa mindenért őt 
akarta felelőssé tenni. Úgy határozott, hogy visszavonul Rómából. 
Felkereste Augustust, és kérte, nevezze ki Szíria kormányzójává. 
Amikor Augustus kíváncsi volt a váratlan kérés okára, 
megmagyarázta: azt hiszi, kormányzói minőségben igen jó üzletre 


tudná rávenni Parthia királyát. Rábeszélhetné, hogy visszaadja a 
Rómától harminc év előtt zsákmányolt ezredsasokat és hadifoglyokat, 
ezzel szemben kiadják neki a királyfit, akit Augustus Rómában fogva 
tart. Marcellusszal való ellentétéről semmit sem szólt. Augustus, akit 
szintén megzavart ez a dolog, mert hiszen régi barátsága kötötte 
Agrippához és elnéző apai szeretete Marcellushoz, nem mert arra 
gondolni, hogy milyen nagylelkűen viselkedik Agrippa, mert ez 
tulajdon gyengeségének elismerése lett volna, és így ő sem utalt az 
ellentétre. Gyorsan teljesítette Agrippa kérését, kijelentvén, milyen 
fontos, hogy az ezredsasokat és -— ha ily hosszú idő után még életben 
van néhány közülük - a foglyokat is visszaszerezzék, s megkérdezte, 
mikor akar indulni. Agrippa félreértette viselkedését, megsértődött. 
Azt gondolta, Augustus meg akar szabadulni tőle, mert azt hiszi, hogy 
csakugyan vetélkedik Marcellusszal az utódlás miatt. Megköszönte 
kérése teljesítését, hidegen hivatkozott hűségére és barátságára, s 
kijelentette, hogy kész másnap behajózni. 

Nem ment Szíriába. Lesbos-szigeténél megállt, és hadnagyait küldte 
előre, hogy a gyarmatot helyette kormányozzák. Tudta, hogy lesbosi 
tartózkodását valami száműzetés-félének fogják tartani, amelyet 
Marcellus idézett elő. Nem látogatott el a tartományba, mert ha 
odament volna, a Marcellus-pártiak ráfoghatták volna, hogy Keletre 
ment hadsereget gyűjteni Róma ellen. Biztosra vette, hogy 
Augustusnak — rövidesen — szüksége lesz szolgálataira, mert 
meggyőződése volt, hogy Marcellus magához akarja ragadni a 
hatalmat. Lesbos kényelmes közelségben volt Rómához. Nem felejtette 
el, hogy mire vállalkozott, s közvetítők útján érintkezésbe lépett 
Parthia királyával, de a tárgyalásokat nem siettette. Különben is 
hosszú időbe telik, míg jó üzletet lehet kötni egy keleti uralkodóval. 
Marcellust városi elöljáróvá választották - ez volt első hivatali 
kinevezése -, és ebből az alkalomból nagy játékokat rendezett. A 
színházakat befedette, hogy a nap és eső ne zavarja a közönséget, 
remek  szőttesekkel,  szőnyegekkel,  vásznakkal, selymekkel és 
bársonyokkal aggatta be a falakat és a piacteret. A hatás pompázatos 
volt, főleg belül, amikor a nap átsütött a selymeken és bársonyokon. A 
sátorveréshez rengeteg piros, sárga és zöld vásznat használt fel, 
melyeket a játék végeztével darabokra vágatott és szétosztott a 
polgárok között ruhák és ágynemű számára. Rengeteg vadállatot 
hozatott Afrikából, köztük több oroszlánt. A cirkuszi játékok 
fénypontja ötven germán hadifogoly harca volt ötven marokkói fekete 
hadifogollyal. Maga Augustus bőkezűen járult hozzá a kiadásokhoz, 
éppen úgy, mint Octavia, Marcellus édesanyja. Amikor Octavia 
megjelent a szertartásos felvonuláson, olyan hatalmas tapsviharral 
üdvözölték, hogy Livia majdnem sírva fakadt mérgében és 
féltékenységében. Két nappal később Marcellus megbetegedett. 


Panaszai pontosan ugyanazok voltak, mint Augustusnak a közelmúlt 
betegségében, így természetesen megint Musát hívatták. Az orvos 
időközben hihetetlenül gazdag és híres lett, egyetlen orvosi 
látogatásért ezer aranyat szokott volt kérni. Minden olyan esetben, 
ahol a betegség még nem nagyon hatalmasodott el a betegen, már 
puszta nevének említése azonnali gyógyulást idézett elő. Persze 
minden gyógyulást hideg borogatásai és hideg, folyékony orvosságai 
hatásának tartottak; ezeknek titkos receptjét nem volt hajlandó 
elárulni. Augustus annyira bízott Musa tudásában, hogy könnyen vette 
Marcellus betegségét, és a játékok tovább folytatódtak. Ez alkalommal 
azonban Musa leghidegebb borogatásai is csődöt mondtak; Livia 
odaadó ápolása ellenére Marcellus meghalt. Octavia és Augustus 
kétségbeesése határtalan volt, a halálesetet állami katasztrófaként 
gyászolták. Sok józan férfiú azonban nemigen bánta Marcellus hirtelen 
halálát. Biztosra vették ugyanis, hogy közte és Agrippa között 
Augustus halála után polgárháború tör ki, most pedig Agrippa az 
egyetlen lehetséges utód. Ezek azonban Livia nélkül számoltak, mert 
Livia szándéka az volt — Claudius, Claudius, megígérted, hogy nem 
említed Livia szándékait, csak cselekedeteiről írsz! -, hogy Augustus 
halála esetén Tiberius nagybátyámon keresztül, atyám támogatásával 
ő maga uralkodik tovább a birodalom felett. Majd elintézi, hogy 
Augustus örököseiként adoptálja őket. 

Marcellus halála folytán Julia férjhez mehetett Tiberiushoz, és minden 
Livia tervei szerint történt volna, ha Rómában nem tör ki egy 
veszedelmes politikai zavargás. A tömeg a monarchia ellen és a 
köztársaság visszaállítása mellett tüntetett. Amikor Livia beszédet 
próbált intézni hozzájuk a palota lépcsőiről, záptojással és mocsokkal 
dobálták meg. Augustus történetesen  Maecenas társaságában 
körutazáson volt a keleti tartományokban, a hír Athénban érte utol. 
Livia sietségében röviden megírta, hogy a Városban a helyzet igen 
veszélyes, feltétlenül szükség van Agrippa segítségére, bármi áron 
szerezze azt meg. Augustus azonnal magához hívatta Agrippát 
Lesbosból, és barátságukra hivatkozva kérte, térjen vissza vele 
Rómába, és állítsa helyre a közbizalmat. Agrippa azonban túlságosan 
sokáig hordta magában a sérelmet, hogy most hálás legyen ezért a 
hívásért. Három év alatt Augustus összesen három levelet írt neki, és 
azokat is hideg, hivatalos hangon. Marcellus halála után azonnal 
vissza kellett volna hívnia őt. Miért segítene most Augustuson? 
Valójában Livia volt felelős ezért az összeveszésért, mert rosszul 
számolt a politikai helyzettel, amikor túlságosan korán ejtette el 
Agrippát. Sőt odáig ment, hogy célozgatott Augustus előtt: Agrippa, 
noha távol volt Lesbosban, többet tudott Marcellus rejtélyes és 
szörnyű betegségéről, mint legtöbben; valaki közölte vele, hogy 
amikor Agrippa megtudta az újságot, egyáltalában nem lepődött meg, 


sőt mintha megnyugodott volna. 

Agrippa most azt mondotta Augustusnak, olyan sokáig volt távol 
Rómától, hogy már nincs kapcsolatban a városi politikával, és nem 
hiszi, hogy teljesíteni tudná Augustus kérését. Augustus — attól tartva, 
hogyha Agrippa a jelenlegi hangulatában jelenne meg Rómában, 
inkább a szabadságot követelő nép élére állna, mintsemhogy a császári 
kormányt védené - sajnálkozva elbocsátotta, és gyorsan Maecenast 
hívatta, hogy tanácsot kérjen tőle. Maecenas engedélyt kért, hogy 
szabadon beszélhessen Agrippával Augustus nevében és megtudja tőle, 
milyen feltételek mellett hajlandó teljesíteni Augustus kérését. 
Augustus ezt az engedélyt nemcsak megadta, hanem sürgette is a 
megbeszélést, így hát Maecenas bizalmas beszélgetésbe vonta 
Agrippát. 

—- Nos, öreg barátom, mit akarsz? Belátom, úgy érzed, hogy rosszul 
bántak veled, de biztosítják, Augustus éppen olyan joggal haragudhat 
terád. Nem látod be, milyen helytelen volt tőled, hogy nem voltál vele 
őszinte? Ezzel megsértetted igazságérzetét és a köztetek levő 
barátságot is. Ha  megmagyaráztad volna, hogy Marcellus 
okvetetlenkedése igen kényelmetlen helyzetbe hozott, és hogy maga 
Marcellus sértett meg téged - esküszöm, hogy Augustus ezt csak 
néhány nappal ezelőtt tudta meg -, mindent elkövetett volna, hogy 
igazságot tegyen. Őszinte véleményem szerint te úgy viselkedtél, mint 
valami durcás gyerek, ő pedig úgy bánt veled, mint az apa, aki nem 
tűri az érzékenykedést. Azt mondod, hogy igen hideg leveleket írt 
neked. A tieid talán csöpögtek a túláradó meleg érzésektől? És hogyan 
búcsúztál tőle?...Azért járok közbe kettőtök között, mert ha ez az 
ellentét tovább tart, mindnyájan elpusztulunk. Mindketten mélyen 
szeretitek egymást, úgy, ahogy a két legnagyobb élő rómainak 
szeretnie kell egymást. Augustus kijelentette nekem, hogy amint újra 
nyíltan közeledsz feléje, mint régen, hajlandó felújítani a régi 
barátságot, sőt szívesen még melegebbé, még bizalmasabbá tenné azt. 

— Ezt mondta, csakugyan? 

- Szó szerint idéztem. Megmondhatom-e neki, mennyire sajnálod, 
hogy megsértetted, és megmagyarázhatom neki, hogy félreértés volt 
az egész — azt hitted, tudja, hogy Marcellus megsértett a közebéden, és 
ezért hagytad el Rómát? És hogy igen szívesen lennél az ő oldalán, 
helyrehoznád, amit a múltban a barátságtok ellen elkövettél, és bízol 
benne, hogy ő fele úton eléd jön? 

- Maecenas, rendes ember vagy - mondta Agrippa - és igaz barát. 
Mondd meg Augustusnak, hogy teljesen az övé vagyok. 

- A legnagyobb örömmel közlöm vele, és még hozzáteszem, hogy 
véleményem szerint nem volna jó visszaküldeni téged a városba a rend 
helyreállítására anélkül, hogy személyi bizalmának valami szép jelével 
fel ne ruházzon. 


Ezután Maecenas Augustushoz ment. 

- Sikerült kibékítenem —- mondotta. -— Mindenre hajlandó, amit csak 
akarsz, de hinni akarja, hogy igazán szereted, mint ahogy a gyermek 
féltékeny apja szeretetére. Azt hiszem, egyedül azzal elégedne meg, ha 
férjhez adnád hozzá Juliát. 

Augustusnak gyorsan kellett gondolkozni. Emlékezett arra, hogy 
Agrippa és felesége, aki Marcellus nővére volt, teljesen elhidegültek 
egymástól a Marcellusszal való ellentét óta, és hogy Agrippa állítólag 
szerelmes Juliába. Szerette volna, ha Livia jelen van, hogy tanácsot 
adhasson, de nem lehetett kitérni az azonnali döntés elől. Ha most 
újra megsérti Agrippát, többé sohasem kaphatja meg támogatását. 
Livia azt írja, hogy ,bármi áron" szerezze meg Agrippa segítségét, így 
tehát azt tehette, amit akart. Elküldetett Agrippáért. Maecenas 
méltóságteljes kibékülési jelenetet rögtönzött. Augustus kijelentette, 
ha Agrippa hajlandó volna feleségül venni lányát, ez bizonyítaná 
előtte, hogy barátságuk, amelyet mindennél többre becsül a világon, 
biztos alapokon nyugszik. Agrippa sírva fakadt örömében, és 
bocsánatot kért hibáiért. Meg fogja kísérelni, hogy méltó legyen 
Augustus szerető nagylelkűségére. 

IKr. e. 21] Agrippa Augustusszal tért vissza Rómába, azonnal elvált 
feleségétől, és elvette Juliát. A házasság olyan népszerű volt, és 
ünneplése olyan roppant pompával ment végbe, hogy a politikai 
zavargások azonnal elültek. Agrippa nagy megbecsülést szerzett 
Augustusnak az ezredsasok visszaszolgáltatására vonatkozó tárgyalásai 
sikeres befejezésével. A sasokat  Tiberiusnak mint Augustus 
képviselőjének ünnepélyesen átadták. Az ezredsasok szent jelvények 
voltak, amelyeket a római szívek nagyobb szentségnek tartottak 
bármilyen márvány istennél. Néhány hadifogoly visszatért, de 
harminckét évi távollét után alig volt értelme őket ünnepélyesen 
fogadni. Legtöbben vissza is tértek Parthiába, ahol már letelepültek és 
odavalósi nőket vettek feleségül. 

IKr. e. 12] Nagyanyám, Livia egyáltalán nem örült annak az üzletnek, 
amelyet Agrippával kötöttek. Az egyetlen vigasztaló momentum 
részére az volt, hogy Octavia megszégyenült, amikor lányától Agrippa 
elvált. Érzelmeit azonban elleplezte. Kilenc évbe tellett, míg Agrippa 
szolgálatairól lemondhatott. Ekkor Agrippa váratlanul meghalt vidéki 
házában. Augustus éppen Görögországban tartózkodott, így a 
halálesettel kapcsolatban nem indult vizsgálat. Agrippa után három fiú 
és két lány maradt, akik szintén törvényes örökösei voltak 
Augustusnak, s így Livia számára igen nehéz lett volna őket 
kisemmizni s csupán saját fia számára biztosítani az örökösödést. 
Tiberius azonban mégis feleségül vette Juliát, aki megkönnyítette a 
dolgot Lívia számára, amikor beleszeretett Tiberiusba és Augustusnak 
is könyörgött, hogy segítse elő a házasságot. Augustus csak azért 


egyezett bele a dologba, mert Julia öngyilkossággal fenyegetőzött. 
Maga Tiberius teljesen kétségbeesett, amiért Juliát kell feleségül 
vennie, de nem merte a házasságot visszautasítani. Kénytelen volt 
elválni feleségétől, Vipsaniától, Agrippa egyik korábbi házasságából 
származó leányától, akit szenvedélyesen szeretett. Egyszer, amikor 
később véletlenül találkozott Vipsaniával az utcán, olyan vágyakozó 
szemekkel nézett utána, hogy Augustus, amikor meghallotta a dolgot, 
kiadta a parancsot, hogy az illendőség okából ennek nem szabad többé 
megtörténnie. Mind a két háztartásban külön tisztviselő vigyázott arra, 
hogy ilyen véletlen találkozás elő ne forduljon. Vipsania nemsokára 
feleségül ment egy becsvágyó fiatal nemeshez, Gallushoz. És mielőtt 
elfelejteném, meg kell említenem apám esküvőjét anyámmal, 
Antóniával, Marcus Antonius és Octavia ifjabbik leányával. Ez 
Augustus betegségének és Marcellus halálának évében történt. 

Tiberius nagybátyám egyike volt a rosszfajta Claudiusoknak. Mogorva, 
zárkózott, kegyetlen ember volt, de három ember olyan befolyást 
gyakorolt rá, hogy ezek a rossz tulajdonságai nem kerültek előtérbe. 
Elsősorban az apám, egyike a legjobb Claudiusoknak, vidám, 
nyíltszívű és nagylelkű ember, azután Augustus, ez az igaz, 
tisztességes, vidám, kedves ember, aki nem szerette Tiberiust, de 
édesanyja kedvéért nagylelkűen bánt vele, és végül Vipsania. Apám 
befolyása elmúlt, vagy legalábbis csökkent, amikor mind a ketten 
katonai szolgálatot teljesítettek és a birodalom különböző részeibe 
kerültek. Ezután történt, hogy Tiberius elvált Vipsaniától. Később 
Augustus is elhidegült tőle, mert sértette, hogy nagybátyám alig 
leplezi Julia iránti gyűlöletét. Miután ez a három jó befolyás elmúlt az 
életéből, fokozatosan elaljasult. 

Itt azt hiszem le kell írnom megjelenését. Magas, barna, fehér bőrű, jól 
megtermett, hatalmas vállú férfi volt. Két ujja között könnyedén 
összeroppantotta a mogyorót; azzal is produkálni szokta erejét, hogy 
hüvelykujja és mutatóujja körmét belevájta egy almába, s ily módon 
teljesen keresztülfúrta a gyümölcsöt. Ha nem lett volna olyan lassú 
mozgású, bizonyára elsőrangú ökölvívó vált volna belőle. Egyszer 
megölte egyik társát egy barátságos mérkőzésben, amikor puszta 
kézzel, egyetlen ütéssel bezúzta ellenfele koponyáját. Járás közben 
előre hajtotta a nyakát, szemét a földre szegezte. Jóképűnek számított 
volna, ha arcát nem torzítja el a rengeteg pattanás, ha szeme nem lett 
volna túlságosan előreugró és ha arcán nem lett volna szinte állandóan 
valamilyen utálkozó kifejezés. Szobrain igen szép férfi, mert ezek a 
hibák ott elmaradtak. Keveset beszélt, beszédmódja vontatott volt, 
úgyhogy az ember, ha vele társalgóit, kísértésbe jutott, hogy helyette 
fejezze be a mondatokat és rögtön feleljen is rájuk. De ha kedve volt 
rá, kitűnő szónoki teljesítményekre volt képes. Korán megkopaszodott, 
kivéve a tarkóján, ahol hosszúra növesztette a haját, ahogyan az ősi 


nemesek viselték. Sohasem volt beteg. 

Tiberius a római társaságnak talán legnépszerűtlenebb tagja volt, noha 
Róma egyik legsikeresebb tábornokának számított. Sok ősi 
fegyelmezési módszert felelevenített, de minthogy önmagával sem tett 
kivételt — a hadjáratok alkalmával ritkán aludt sátorban, és ugyanazt 
ette-itta, amit a katonái, akiket különben a csatában mindig 
személyesen vezetett -—, szívesebben szolgáltak alatta, mint valami 
jókedélyű, könnyelmű parancsnok alatt, akinek vezetésében nem 
bíztak annyira. Tiberius sohasem mosolygott embereire, jó szót 
sohasem kaptak tőle, s menetelésben, munkában gyakran erejükön 


felüli —— teljesítményt követelt tőlük. , Gyűlölhetnek, de 
engedelmeskedjenek?" - mondotta egyszer. Az ezredesekkel és 


beosztott tisztjeivel éppoly szigorú volt, mint a közlegényekkel, így 
hát pártoskodónak sem tartották. Tiberius alatt szolgálni kifizetődő is 
volt: rendszerint elfoglalta és megsarcolta az ellenség táborait és 
városait. Sikeres háborúkat vívott Örményországban, Parthiában, 
Germániában, Hispániában, Dalmáciában, az Alpokban és a gallusok 
földjén. 

Apám, mint mondottam, egyike volt a legjobb Claudiusoknak. Erős 
volt, mint a testvére, sokkal jobb megjelenésű, gyors eszű, gyors 
mozgású és nem kevésbé sikeres hadvezér. Minden katonájával római 
polgárként bánt, tehát egyenlőknek tartotta őket magával, kivéve a 
rangot és műveltséget. Ellenére volt, ha büntetni kellett, ezért 
rendeletet adott ki, hogy amennyire csak lehet, minden 
fegyelemsértést maguk a katonák toroljanak meg. Úgy gondolkozott, 
hogy minden szakasz és század féltékeny jó hírnevére, és ezért 
igazságos ítéletekkel fogja a további vétségeket lehetetlenné tenni. Ha 
a katonák úgy érezték, hogy a vétség nagyobb, mint amely felett ők 
maguk ítélkezhetnének, akkor az ezredparancsnokhoz utalták, mert 
nekik nem volt joguk halálbüntetés kiszabására, vagy hosszabb 
bebörtönzésre. Ahol azonban erre mód volt, valóban ők maguk 
ítélkeztek. A kapitányok korbácsolásra ítélhették a vétkezőket, de csak 
az ezredparancsnokuk beleegyezésével, és akkor is csupán kirívó, 
jellembevágó esetekben, mint például a csatában tanúsított gyáva 
magatartás esetén, vagy akkor, ha valaki meglopta a bajtársát. 
Elrendelte ezenkívül, hogy a katona, akit egyszer megkorbácsoltak, 
többé nem vehet részt a harcokban, csak mint teherhordó vagy 
hasonló munkás maradhat tagja a hadseregnek. De bármelyik katona, 
aki úgy érezte, hogy bajtársai vagy tisztjei igazságtalanul bántak vele, 
hozzá fellebbezhetett, noha valószínűtlennek tartotta, hogy az ilyen 
ítéleteket meg kell változtatni. Ez a rendszer csodálatos sikerrel járt, 
főleg mert apám olyan kiváló katona volt, hogy példájával kiváltotta 
embereiből azok legjobb tulajdonságait. Megérthető azonban, milyen 

veszedelmes volt, ha egy ilyen csapatot aztán később áthelyeztek egy 


közönséges tábornok alá. A függetlenség ajándékát nem egykönnyen 
lehet visszavenni. Mindig baj történt, amikor az apám alatt szolgált 
csapatok valamelyikét nagybátyám alá osztották be. Fordítva is 
megtörtént, a nagybátyám alatt szolgált csapatok megvetéssel és 
gyanakvással fogadták apám rendszerét, amikor parancsnoksága alá 
kerültek. Már megszokták, hogy egymás bűneit elleplezik, és 
dicsekedjenek vele, milyen ravaszul kerülték ki a felfedezést. És 
minthogy nagybátyám alatt a katonát korbácsolásra ítélték, ha 
megszólított egy tisztet, mielőtt az szólította volna meg őt, vagy ha 
túlságosan nyíltan beszélt, vagy bármilyen módon függetlenül 
viselkedett, így hát a katonák nagybátyám alatt inkább kitüntetésnek, 
mint gyalázatnak vették, ha a hátukon korbácsnyomokat viselhettek. 
Apám legnagyobb győzelmeit az Alpokban, a gallusok földjén, az 
alföldeken, de főleg Germániában aratta. Ott, azt hiszem, nevét 
sohasem fogják elfelejteni. Mindig a csata legveszélyesebb pontján 
tartózkodott. Arra törekedett, amit csak kétszer értek el a római 
történelem folyamán - hogy személyes párviadalban levágja az 
ellenség vezérét, és elszedje fegyvereit. Már sokszor közel járt a 
sikerhez, de a zsákmány mégis mindig kicsúszott a kezei közül. Az 
ellenséges hadvezér vagy elmenekült, vagy harc helyett önként 
megadta magát, vagy valamelyik becsvágyó közkatona még apám 
előtt megölte. Öreg harcosok, akik apámról mesélgettek nekem, 
gyakran elmosolyodtak, amikor mesélték: 

- Ó, uram, olyan jó volt látni, amint apja ura fekete lovával bújócskát 
játszik valamelyik germán törzsfőnökkel. Néha kénytelen volt nyolc- 
tíz testőrt is lekaszabolni, markos legényeket, míg odaért a zászlóhoz, 
de az ellenfél komolyan vette a bújócskát, és addigra már árkon- 
bokron túl volt, elrepült a madár. 

Emberei főként arra voltak büszkék, hogy ő volt az első római 
tábornok, aki a Rajna egész hosszában az Északi-tengerig menetelt 
egyhuzamban. 


NEGYEDIK FEJEZET 

Apám sohasem felejtette el nagyapám tanításait az emberi 
szabadságjogokról. Egészen kisfiú korában összeveszett Marcellusszal, 
aki öt évvel volt nála idősebb, és akinek akkor Augustus a , fiatalok 
vezetője" címet adományozta. Apám azonban azt állította, hogy ez a 
címadományozás csak egyetlen esetre vonatkozhatott, és állandóan 
nem hagy magának parancsolgatni, nem tűri a zsarnokságot, mert ő 
szabadon született római. A végén párbajra hívta ki Marcellust. 
Augustus kitűnően mulatott, amikor meghallotta az esetet, és hosszú 
ideig apámat csak mint a , kis szabadon született rómait" emlegette. 

Ahányszor apám Rómában volt, egyre jobban megvetette azt a 


szolgalelkűséget, amellyel Augustusi körülvették, és állandóan 
vágyódott vissza seregéhez. Egyszer, amikor Augustus és Tiberius a 
gallusok földjén járt, apám volt az egyik városi elöljáró, és így még 
jobban feltárult előtte a politikai élet elaljasulása. Bizalmasan azt 
mondta egyik barátjának — az évekkel később mesélte nekem -, hogy 
seregének egyetlen szakaszában több régi római szabadságot 
találhatnak, mint az egész szenátori rendben. Röviddel halála előtt 
germániai hadjáratából hasonló hangú, igen keserű levelet írt 
Tiberiusnak. Azt írta, szeretné, ha Augustus követné Sulla diktátor 
dicső példáját, aki Róma ura volt az első polgárháborúk után; minden 
ellenségét letörte vagy kibékítette, és csak annyi ideig tartotta kezében 
a hatalmat, amíg néhány államügyet a kedve szerint elintézett, aztán 
minden hatalmat átadott, és újra közönséges polgár lett. Ha Augustus 
nem követi példáját hamarosan -— hiszen állandóan ígérgeti, hogy ez a 
végső célja —, akkor már túlságosan késő lesz. A régi nemesség sorai 
erősen megritkultak, a száműzetések és a polgárháborúk elvitték a 
legmerészebbeket és a legjobbakat, a megmaradtak meg elvesztek az 
új nemesség - milyen nemesség! - soraiban, és inkább úgy viselkedtek, 
mintha Augustus és Livia családi rabszolgái lennének. Róma 
nemsokára már azt is el fogja felejteni, mit jelent a szabadság, és végül 
éppolyan barbár és zsarnoki önkényuralom alá fog kerülni, mint 
amilyen alatt a keleti népek élnek. , Nem azért harcoltam végig oly sok 
fárasztó hadjáratot Augustus legfelsőbb parancsnoksága alatt, hogy 
egy ilyen katasztrófát elősegítsek" — írja. Szereti és mélységesen tiszteli 
Augustusi, aki második apja volt, de ez nem akadályozza meg abban, 
hogy véleményét ki ne fejezze. Megkérdezte Tiberius véleményét, 
vajon ők ketten nem  beszélhetnék-e rá, vagy akár nem 
kényszeríthetnék-e, hogy vonuljon vissza. ,Ha beleegyezik, ezerszer 
annyira fogom szeretni és csodálni, mint azelőtt. De sajnálattal vagyok 
kénytelen megállapítani: anyánknak, Líviának az a titkos és jogtalan 
büszkesége, hogy Augustuson keresztül a legfelsőbb hatalmat 
gyakorolhatja, lesz a legnagyobb akadály, amellyel ebben az ügyben 
meg kell küzdenünk." 

Sajnálatos módon ezt a levelet éppen akkor adták át Tiberiusnak, 
amikor Augustusszal és Líviával volt együtt. 

— Üzenet nemes testvéredtől! — jelentette be harsány hangon a császári 
küldönc, amikor átadta a levelet. 

Tiberius, aki nem gyanította, hogy a levélben valami olyasmi van, 
amit Livia és Augustus nem tudhat meg, engedélyt kért, hogy 
felnyithassa és rögtön elolvashassa. 

- Olvasd - adta meg az engedélyt Augustus -, de van egy kikötésem: 
olvasd fel hangosan. — Kiküldte a szolgákat a szobából, majd folytatta: 
— Nos, siessünk, halljunk hírt legutóbbi győzelmeiről. Alig várom már, 

hogy halljam. Kitűnően, érdekesen ír. Ne haragudj, Tiberius, sokkal 


jobban élvezem az ő leveleit, mint a tieidet. Ugye nem veszed zokon 
ezt a megjegyzésemet? 

Tiberius elolvasta az első néhány szót, s egyszerre vörös lett, mint a 
rák. Megpróbált átugrani a veszélyes részeken, de rájött, hogy a 
levélben alig van más, mint veszélyes rész, kivéve a legvégét, 
amelyben apám szédülékenységről panaszkodott. Fejsebet kapott és 
azóta szédül. Ezután beszámolt legutóbbi elbai hadjáratáról, majd 
megírta, hogy újabban furcsa tüneményeket látott. Rengeteg a hulló 
csillag éjszakánként, az erdőségekből mintha síró, jajveszékelő 
asszonyok hangját hallaná, egy hajnalban pedig két isteni ifjú, görög 
és nem germán ruhában, hirtelen végiglovagolt a táboron. Végül is egy 
minden halandónál nagyobb és magasabb germán asszony jelent meg 
sátra ajtajában, és görögül intette, ne haladjon tovább előre, mert a 
sors ellene van. 

Tiberius itt-ott olvasott egy szót, dadogott, azt mondta, az írás 
olvashatatlan, újra kezdte, újra dadogott, és végül bocsánatot kért, 
hogy nem olvassa tovább. 

— Mi az? - kérdezte Augustus. — Nem tudod olvasni az írását? Tiberius 
valahogy összeszedte magát. 

- Hogy az igazat megmondjam, uram, el tudom olvasni, de a levél 
nem érdemli meg, hogy meghallgassátok. Fivérem nyilvánvalóan nem 
volt magánál, amikor írta. 

Augustus megijedt. 

-— Csak nem komoly beteg? - kérdezte. 

Nagyanyám, Lívia azonban úgy tett, mintha anyai aggodalma legyőzte 
volna jólneveltségét — mert persze rögtön sejtette, hogy valami van a 
levélben, amit Tiberius nem mer fennhangon olvasni, mert az vagy őt, 
vagy Augustusi kellemetlenül érintené — és kikapta a levelet Tiberius 
kezéből. Elejétől végig elolvasta, elkomorult, és odaadta Augustusnak. 
- Ez kizárólag rád tartozik. Nem az én kötelességem, hogy 
megbüntessem fiamat, ha az rossz útra tévedt, te vagy a gyámja és az 
állam feje, ez a te kötelességed. 

Augustus megrémült, nem tudta, mi a baj. Elolvasta a levelet, de az 
inkább csak rosszallását váltotta ki, nem pedig felháborodását, mint 
nagyanyámnak, aki úgy érezte, hogy a levél ellene íródott. Valójában, 
kivéve az egyetlen , kényszeríteni" kifejezést, titokban helyeselte apám 
véleményét, noha a nagyanyámra vonatkozó rész őt is sértette, mert 
olyan színben tüntette fel, mint akit jobb meggyőződése ellenére 
rábeszéltek valamire. A szenátus csakugyan szemérmetlenül 
alázatoskodó vele és családjával szemben. Augustus legalább annyira 
utálta ezt a helyzetet, mint apám, és az is igaz, hogy Marcus Antonius 
legyőzése és halála előtt a nyilvánosság előtt megígérte, hogy 
visszavonul, amint legyőzte minden ellenfelét. Azóta is sokszor utalt 
beszédeiben arra a boldog napra, amikor feladata bevégződik és 


visszavonulhat. Már belefáradt az államügyekbe, a sok tisztességbe, 
pihenni szeretett volna a névtelenségben. De nagyanyám sohasem 
engedte meg, hogy visszavonuljon. Mindig mondta, hogy feladatát 
még félig sem végezte el, ha most visszavonul, akkor feltétlenül újra 
polgárháború fog kitörni. Igaz, hogy keményen dolgozott, ismerte el 
nagyanyám, de ő maga még sokkal keményebben dolgozik anélkül, 
hogy bármilyen nyilvános elismerésben része lenne. És ne legyen 
olyan együgyű: amint feladja hivatalát és újra egyszerű polgár lesz, 
azonnal vád alá fogják, száműzik vagy még rosszabb történik vele. 
Azoknak a férfiaknak a rokonai, akiket megöletett vagy megalázott, 
titkos gyűlöletet táplálnak ellene. Mint magánembernek nemcsak a 
hadseregről, de a testőrségről is le kell mondania. Vállalja még vagy 
tíz évig a hivatalokat, akkorra talán megjavul majd a helyzet. 
Augustus mindig engedett az érveknek, és folytatta az uralkodást. 
Monarchikus előjogait részletekben fogadta el. Öt-tíz éves időszakokra 
szavazták meg neki, rendszerint tízévesekre. 

Nagyanyám keményen Augustusra nézett, amikor elolvasta a 
szerencsétlen levelet: 

— Nos? - kérdezte. 

- Egyetértek Tiberiusszal - mondotta Augustus szelíden. - A 
fiatalember biztos beteg. Túlerőltette magát. Emlékszel levelének 
utolsó bekezdésére, amelyben fejsebéről és vízióiról ír? Nos, ez is ezt 
bizonyítja. Pihenésre van szüksége. Természetes nagylelkűségét 
aláásta a hadjárat sok aggodalma. Azok a germán erdőségek nem 
valók egy idegbeteg ember számára, ugye, Tiberius? Leginkább a 
farkasok üvöltése teszi próbára az emberek idegeit. A jajveszékelő 
asszonyok, azok bizonyára a farkasok voltak. Mi volna, ha most 
visszahívnánk, miután úgy elagyabugyálta ezeket a germánokat, hogy 
hosszú ideig nem felejtik el? Nekem is jót tenne, ha újra Rómában 
láthatnám. Igen, feltétlenül visszahívjuk. Ugye, drága Líviám, te is 
örülsz, hogy újra hazakerül a fiad? 

Nagyanyám nem felelt azonnal, csak komor tekintetet vetett 
Tiberiusra. 

- Neked mi a véleményed? - kérdezte végül. 

Nagybátyám jobb politikus volt, mint Augustus. Jobban ismerte anyja 
természetét, így felelt: 

—- Fivérem nyilvánvalóan beteg, de még a betegsége sem szolgálhat 
mentségül az ilyen, fiúhoz nem méltó viselkedéséhez és hallatlan 
ostobaságához. Én is helyeslem a visszahívását, de főleg azért, hogy 
megintsük, amiért olyan aljas gondolatokat táplált szerény, hűséges és 
fáradhatatlan anyjáról, amiért ezeket a gondolatokat papírra vetette és 
küldönccel ellenséges területen keresztül elküldötte. Ami pedig a 
Sullával való érvelést illeti, az gyerekes. Amint Sulla letette a 
hatalmat, újra polgárháborúk törtek ki, és új alkotmányát 


felborították. Így hát Tiberius elég jól úszta meg az ügyet azzal, hogy 
Livia szája íze szerint beszélt. Alakoskodásába azonban valóságos 
harag is vegyült, mert dühös volt apámra, amiért ilyen kellemetlen 
helyzetbe hozta. 

Livia fulladozott a méregtől, amiért Augustus oly könnyen túltette 
magát a feleségét ért sértéseken, méghozzá fia jelenlétében. Apámra 
persze nagyon megharagudott. Tudta, hogy amint visszatér, 
valószínűleg rá fogja venni Augustusi valamilyen módon a 
visszavonulásra. Azt is tudta: hiába szerezné meg a hatalmat 
Tiberiusnak, rajta keresztül sem uralkodhat mindaddig, amíg apám, 
aki roppantul népszerű ember Rómában és az összes nyugati csapatok 
mögötte állanak, arra vár, hogy a népjogokat helyreállítsa. És a 
legfelsőbb hatalom Livia számára most már többet jelentett, mint 
maga az élet vagy a becsület, oly sokat áldozott már érte. De azért el 
tudta leplezni érzéseit. Úgy tett, mintha elfogadná Augustus 
véleményét, apámat egyszerűen betegnek tartaná, és kijelentette 
Tiberiusnak, hogy túlságosan szigorúan bírálta. Ő is helyeselte, hogy 
apámat azonnal hazahívják. Még meg is köszönte Augustusnak, amiért 
olyan nagylelkűen megbocsátotta szegény fia vétkét, és megígérte, 
hogy tulajdon bizalmas orvosát fogja eléje küldeni, azzal a thessaliai 
orvossággal, amely híres gyógyszere az idegbajoknak. 

Ez az orvos már másnap elindult a küldönc társaságában, aki Augustus 
levelét vitte. A levélben Augustus barátságosan gratulált apámnak 
győzelmeihez, sajnálkozását fejezte ki fejsebe miatt, és engedélyt adott 
neki, hogy visszatérjen Rómába, de olyan hangon, amelyből kiderült: 
vissza kell térnie, akár akar, akár nem. 

Apám néhány nappal későbben válaszolt, és köszönetet mondott 
Augustus nagylelkűségéért. Közölte, hogy amint egészségi állapota 
megengedi, visszatér, de sajnos a levél éppen egy kisebb baleset után 
érkezett hozzá. Lova teljes vágtában elbukott, az ő lábára esett és egy 
éles kőhöz nyomta. Köszönetet mondott anyjának a thessaliai 
orvosságért és hogy saját orvosát küldi, akinek szolgálatait rögtön 
igénybe vette. Félő azonban, hogy az orvos jól ismert ügyessége sem 
tudja megakadályozni, hogy betegsége rosszra ne forduljon. Végül 
megírta, szívesebben maradt volna állomáshelyén, de Augustus 
kívánsága parancs számára, és megismételte, hogy amint újra jobban 
lesz, visszatér a Városba. Jelenleg a thüringiai Saal közelében 
táborozik. 

IKr. e. 9] Amint Tiberius, aki Augustusszal és Líviával Paviában volt, 
meghallotta ezt az újságot, azonnal engedélyt kért, hogy fivére 
betegágyához siethessen. Augustus elengedte, és Tiberius kis kísérettel 
vágtában rögtön megindult, hogy a legrövidebb úton átkeljen az 
Alpokon és apámhoz érjen. Ötszáz mérföldes út volt előtte, de 
számíthatott arra, hogy gyakran válthat lovat a különböző 


postaállomásokon, és ha túlságosan fáradt a lovagláshoz, kocsit vehet, 
és néhány óráig alhat anélkül, hogy az iram lelassulna. Az idő is 
kedvezett neki. Átkelt az Alpokon, leereszkedett Svájcba és a Rajna 
mentén haladt előre anélkül, hogy akár csak egy meleg étkezés 
kedvéért megállt volna, amíg csak Mannheimbe nem ért. Itt átkelt a 
folyón és északkeletnek fordult, úttalan utakon, ellenséges területen 
át. Egyedül volt, amikor a harmadik nap estéjén célhoz ért, eredeti 
kísérete már rég kidőlt mellőle, és az új, amelyet Mannheimben 
szedett fel, még kevésbé bírta az iramot. Azt beszélik, hogy utazása 
második napján huszonnégy óra alatt majd kétszáz mérföldet tett meg. 
Még üdvözölhette apámat, de már elkésett attól, hogy az életét 
megmentse. A sebesült láb egészen a combtőig elüszkösödött. Apám 
már haldoklott. Maradék erejét összeszedve kiadta a parancsot, hogy 
adják meg a hadseregparancsnoknak kijáró tiszteletet, tisztelegjenek 
Tiberius előtt. Majd átölelték egymást, és apám odasúgta: 

— Lívia olvasta a levelemet? 

- Igen, mielőtt még én elolvashattam volna -— nyögte nagybátyám. 
Apám még felsóhajtott: 

- Rómának szigorú anyja van: Luciusnak és Gajusnak pedig 
veszedelmes mostohaanyja. 

Ezek voltak az utolsó szavai. Tiberius nagybátyám fogta le szemét. 

Ezt a beszámolót egy Xenophon nevű görögtől hallottam, aki Cos 
szigetéről származott. Akkoriban még fiatal ember volt, és apám 
ezredorvosaként szolgált. Igen felháborodott, amikor nagyanyám 
orvosa kivette kezéből a gyógyítást. Gajus és Lucius, hogy ezt is 
megmagyarázzam, Augustus unokái voltak Juliától és Agrippától. 
Ezeket fiaivá fogadta még csecsemő korukban. Volt egy harmadik fiuk, 
Postumus, aki azért kapta ezt a nevet, mert apja halála után született. 
Augustus őt nem fogadta örökbe, hagyta hogy Agrippa nevét viselje. 

A táborhelyet, ahol apám meghalt, , Az Átkozottnak" nevezték el. A 
holttestet katonai felvonulással vitték a hadsereg téli főhadiszállására, 
Mainzba. Tiberius nagybátyám mint főgyászoló, gyalog tette meg az 
egész utat. A hadsereg ott szerette volna eltemetni, de Tiberius 
visszahozta Rómába, ahol a Mars-mezőn hatalmas máglyán égették el. 
Augustus maga mondta a gyászbeszédet, amelynek során így beszélt: 
, Imádkozom az istenekhez, hogy fiaimat: Gajust és Luciust éppoly 
nemes és erényes férfiakká tegyék, mint amilyen Drusus volt, és hogy 
én magam éppen olyan dicsőségesen haljak meg, mint ő." 

Livia nem tudta, mennyire bízhat Tiberiusban. Amikor visszatért apám 
holttestével, iránta mutatott rokonszenve erőltetettnek és nem 
őszintének tűnt, és amikor Augustus önmagának éppoly dicsőséges 
halált kívánt, mint az apámé, Livia észrevette, hogy Tiberius arcán 
keserű mosoly suhan végig. Tiberius, aki mint kiderült, már régóta 
gyanította, hogy nagyapám nem természetes halállal halt meg, most 


eltökélte magát, hogy semmiben sem fog ellentmondani anyja 
akaratának. Minthogy oly gyakran volt vendég anyja asztalánál, tudta, 
hogy teljesen ki van szolgáltatva neki. Keményen dolgozott, hogy 
kegyeit megtartsa. Livia megértette Tiberius indokait, és nem 
haragudott érte. Ő az egyetlen, aki gyanítja róla, hogy meg szokta 
mérgezni azokat, akiket útjában érez, de nyilvánvalóan senkinek sem 
fogja elárulni gyanakvását. 

Az Augustusszal kötött házasságának botrányát már elfelejtették, és a 
Városban a legpuritánabb és legerényesebb asszony hírében állott. A 
szenátus négy szobrot emeltetett neki különböző helyeken, mintha 
ezzel is mérsékelni akarná fájdalmát. A szenátus ezenkívül jogi 
fogással  , háromgyermekes anyának"? minősítette. Három- vagy 
többgyermekes anyák ugyanis Augustus uralma alatt különböző 
meghatározott előjogokat élveztek, főként az örökösödési jogban, 
amely kizárta a vénlányokat és a meddő asszonyokat, és az ő részüket 
is termékenyebb nővéreik kapták. 

Claudius, te unalmas öreg fickó, íme már majdnem a negyedik tekercs 
végére értél önéletrajzodban, és még el sem jutottál a szülőhelyedig, 
írd le rögtön, mert különben sohasem érsz el történeted közepéig, írd: 
, A galliai Lyonban születtem, augusztus elsején, egy évvel apám 
halála előtt." Így! Szüleimnek hat gyermekük volt előttem, de 
minthogy anyám minden hadjáratára elkísérte apámat, igen kemény 
legénykének kellett lennie a gyermeknek, hogy életben maradjon. 
Csak öt évvel idősebb Germanicus bátyám és egy évvel idősebb Livilla 
nővérem él: mindketten örökölték apám remek testalkatát és 
egészségét. Én nem. Kétéves korom előtt három alkalommal majdnem 
meghaltam, és ha apám halála után családunk nem kerül fel Rómába, 
nem hiszem, hogy ez a történet megíródott volna. 


ÖTÖDIK FEJEZET 
Rómában egy nagy házban laktunk, amely nagyatyámé volt, és 
végrendeletében nagyanyámra hagyta. A Palatinus-dombon feküdt, 
közel Augustus palotájához és Apolló templomához, amelyet Augustus 
épített, és ahol a könyvtár is volt, nem nagyon távol Castor és Pollux 
templomától. (Az öreg, fából épült templomot tizenhat évvel későbben 
Tiberius — lerombolta, és helyébe saját költségére pompás 
márványépületet " emelt, — melynek belsejét úgy kifestette, 
bearanyoztatta és bebútoroztatta, mintha csak valami gazdag nemes 
asszony budoárja lett volna. Azt hiszem, erre nagyanyám, Livia vette 
rá, hogy Augustusnak kedvében járjon. Tiberius nem volt vallásos, és 
zsugorisága közismert volt.) Az élet egészségesebb a dombon, mint 
lent a folyó völgyében. Többnyire szenátorok laktak a környéken. Igen 
beteges gyermek voltam, ,a különböző betegségek csatatere", ahogy 


az orvosok mondogatták, és talán csak azért maradtam életben, mert a 
betegségek nem tudtak egymás közt megállapodni, melyikük 
részesüljön abban a tisztességben, hogy velem végezzen. Hogy az 
elején kezdjem, koraszülött voltam, hét hónapra születtem, dadám teje 
nem ízlett, a bőröm tele lett csúnya pattanásokkal, kiütésekkel, aztán 
maláriát kaptam, majd a skarlát kaparintott karmaiba, azóta is rosszul 
hallok az egyik fülemre; orbánc után végül gyermekparalízis 
következett, amely bal lábamat megrövidítette és örökös sántításra 
ítélt. Különböző betegségeim folytán lábam oly gyenge lett, hogy 
futni, vagy akár csak egy nagyot sétálni sohasem tudtam. Utazásaim 
legnagyobb részét hordszékben tettem meg. Aztán van egy állandóan 
visszatérő fájdalmam, amely étkezés után fog el gyakran, a gyomorszáj 
környékén. Ez kéthárom alkalommal annyira kínzott, hogy ha 
barátaim nem akadályoznak meg, elkeseredésemben késemet döftem 
volna a kínzó fájdalom helyére. 

Feltételezhető volt, hogy anyám, Antónia, ez a gyönyörű és nemes 
asszony, akit anyja, Octavia a legszigorúbb erkölcsökben nevelt fel és 
aki apám életének egyetlen szenvedélye volt, bizonyára nagy 
szeretettel csüngött rajtam, legfiatalabb gyermekén, és szerencsétlen 
voltom feletti sajnálatból talán még kedvencévé is tett. De nem így 
történt. Mindent megtett értem, amit kötelessége volt megtenni, de 
semmi többet. Nem szeretett. Nem, sőt valójában nagy ellenszenvet 
érzett irántam nemcsak betegeskedésem miatt, hanem mert igen sokat 
szenvedett velem való terhessége alatt, majdnem belehalt a szülésbe, 
és még évekig betegeskedett utána.  Koraszületésemet nagy 
megrázkódtatás idézte elő. Anyám részt vett azon az ünnepi lakomán, 
amelyet apám adott Augustus tiszteletére, amikor Augustus Lyonba 
érkezett, hogy felszentelje , Róma és Augustus oltárát". Apám volt a 
három gall tartomány kormányzója, és Lyon volt a főhadiszállása. Egy 
őrült szicíliai rabszolga, aki a lakomán felszolgált, hirtelen tőrt rántott 
elő, és meglóbálta a levegőben apám háta mögött. Csak anyám látta a 
történteket. Tekintetével elfogta a rabszolga pillantását, és volt annyi 
önuralma, hogy rámosolyogjon, fejével rosszallólag nemet intsen, 
jelezte neki, hogy tegye vissza tőrét. Mialatt a rabszolga habozott, két 
másik felszolgáló követte anyám tekintetét, és a rabszolgát még 
idejében lefogták és lefegyverezték. Anyám elájult, és szülési fájdalmai 
rögtön megkezdődtek. Lehetséges, ezért maradt bennem az állandó 
beteges félelem az orgyilkosságtól. Azt mondják, a születés előtti 
megrázkódtatás örökölhető. De hát mit kell itt születés előtti 
megrázkódtatásról beszélni. A császári családnak ugyan hány tagja 
halt meg természetes halállal? 

Minthogy ragaszkodó gyermek voltam, anyám viselkedése sok 
fájdalmat okozott nekem. Nővérem, Livilla, gyönyörű, de kegyetlen, 
hiú és becsvágyó lány - egyszóval a rossz Claudiusoknak 


mintapéldánya - elmondta, hogy anyám egyszer ,emberi rossz 
előjelnek" nevezett, és hozzátette, hogy születésemkor tanulmányozni 
kellett volna a szibillák könyvét. A természet csak elkezdett engem, 
mondta, de sohasem fejezett be, undorodva eldobott, mint valami 
reménytelen holmit. Az ókoriak bölcsebbek és nemesebbek voltak, 
mint mi vagyunk; az életképtelen gyenge csecsemőket kitették egy 
puszta hegyoldalra. Lehet, hogy Livilla eltúlozta anyám kevésbé erős 
megjegyzéseit - mert a hét hónapra született gyermekek rémes 
teremtmények -, de tudom, hogy egyszer anyám, amikor 
felmérgesedett, mert valamelyik szenátor egy ostoba indítványt tett, 
kifakadt: , Ezt az embert el kellene távolítani a szenátusból! Olyan 
buta, mint egy szamár. Ugyan mit beszélek. A szamarak még aránylag 
eszes teremtmények. Olyan buta, mint... mint... egek, olyan buta, 
mint fiam, Claudius!" 

Mint mindenkinek, neki is Germanicus volt a kedvence. Én 
egyáltalában nem irigyeltem, hogy mindenki szerette és mindenütt 
csodálták, sőt inkább örültem, amikor sikereiről hallottam. 
Germanicus sajnált, és mindent elkövetett, amit csak tudott, hogy 
életemet boldogabbá tegye; idősebb rokonaim előtt úgy beszélt rólam, 
mint jószívű gyermekről, aki hálás lesz, ha nagylelkűen és gonddal 
bánnak vele. A szigorúság csak megijeszt — szokta volt mondani -— és 
még betegesebbé tesz, mint amilyen vagyok. És igaza volt. Kezem és 
fejem ideges rángatózása, dadogásom, állandó nyáladzásom, rossz 
emésztésem főként azoknak a borzalmaknak volt a következménye, 
amelyeknek fegyelmezés címén alávetettek. Amikor Germanicus kiállt 
értem, anyám elnézően szokott volt nevetni: , Ó, nemes szív, túlozz 
valaki más kedvéért!" De nagyanyám, Livia így beszélt: ,Ne légy 
ostoba, Germanicus. Ha jól tűri a fegyelmezést, akkor és csak akkor 
fogunk vele kedvesen bánni. Te a kocsit szeretnéd a ló elé fogni." 
Nagyanyám ritkán szólított meg, és amikor megszólított, megvető 
hangon tette, anélkül hogy rám nézett volna: ,Hagyd el a szobát, 
gyermek, itt akarok maradni". Ha valamiért meg akart szidni, sohasem 
személyesen tette, csak rövid, hideg írásbeli üzenetet küldött, mint 
például: , Livia úrhölgy tudomására jutott, hogy a Claudius fiú az 
Apolló-könyvtárban való álmodozással pocsékolja az idejét. Addig, 
amíg az iskolai könyvek, amelyekkel nevelői ellátják, nem mutatják 
meg a hatásukat rajta, nincs értelme, hogy a könyvtár polcain levő 
komoly könyvek között kotorásszon. Lábatlankodása ezenkívül zavarja 
a komoly diákokat. Ezzel a szokásával hagyjon fel." 

Ami pedig Augustusi illeti, noha sohasem bánt velem előre 
megfontoltan kegyetlenül, éppen annyira nem szeretett velem egy 
szobában lenni, mint nagyanyám. Végtelenül szerette a kisfiúkat 
(hiszen élete végéig maga is csak egy túl nagyra nőtt kisfiú maradt), 
de csak az olyanfajtát, akit , derék kis emberkéknek" nevezhetett, mint 


bátyámat, Germanicust és unokáit, Gajust és Luciust, akik szintén igen 
jóvágású gyermekek voltak. Szövetséges királyok és törzsfőnökök 
gyermekei mintegy apjuk jó viselkedésének biztosítékául Rómában 
nevelkedtek. Ezek a gallus, germán, parthus, észak-afrikai és szíriai 
fiúcskák Augustus unokáival és a vezető szenátorok fiaival a fiúk 
kollégiumában nevelkedtek. Augustus sokszor meglátogatta őket, 
maga is részt vett játékaikban. Legfőbb kedvencei a kis barna fiúk 
voltak, a mórok, parthiabeliek, szíriaiak és azok, akik minden 
zavarodottság nélkül jól el tudtak vele diskurálni, mintha csak ő is 
közülük való volna. Csak egyszer kísérelte meg, hogy leküzdje irántam 
való ellenszenvét és engedjen kedvenceivel játszani, de az olyan 
váratlanul jött, hogy még a szokottnál is idegesebb lettem, dadogni 
kezdtem, és úgy rázkódtam, mint valami megszállott. Többé nem is 
kísérletezett velem.  Gyűlölte a törpéket, nyomorékokat és a 
deformáltakat, mert hite szerint ezek balszerencsét hoznak. És nem 
szabadna őket más emberek elé engedni. Mégsem haragudtam 
Augustusra, és nem gyűlöltem úgy, mint nagyanyámat, mert ha nem is 
szeretett, legalább nem volt rosszindulatú, mindent elkövetett, hogy 
ellenszenvén uralkodjék, és el kell ismernem, hogy szerencsétlen kicsi 
jószág lehettem, szinte szégyen egy olyan erős és remek apa és olyan 
szép és derék anya számára. Augustus maga is jóvágású férfi volt, 
noha kissé alacsony. Hullámos szőke haja csak igen későn őszült, 
szeme csillogott, vidám arckifejezése és egyenes, kecses testtartása 
volt. 

Emlékszem, hogy egyszer hallottam egy epigrammáját, amelyet 
görögül csinált rólam. Athenodorusnak mondta, az öreg sztoikus 
filozófusnak, aki a ciliciai Tarsusból származott, és Augustus 
tanácsadója lett. Körülbelül hétéves lehettem, amikor anyám házának 
kertjében egyszerre csak rám bukkantak. Nem emlékszem már 
pontosan az epigrammára, de az értelme körülbelül ennyi volt: 
, Antónia régimódi, nem vásárol drága pénzért keleti árusoktól 
dísztörpéket, inkább ő maga szüli meg őket". Athenodorus 
gondolkozott egy pillanatig, aztán pontosan ugyanabban a 
versformában válaszolt: , Antónia nemcsak hogy nem vesz dísztörpéket 
a keleti árusoktól, de még saját nemes férjének szegény gyermekét 
sem becézi és dédelgeti". Augustus kissé szégyenkezett. Itt meg kell 
magyaráznom, hogy sem ő, sem Athenodorus nem sejtették, hogy 
megértettem őket, mert hiszen állandóan mint félkegyelműről beszélt 
mindenki rólam, így Athenodorus magához vont, és tréfálkozva szólt 
hozzám latinul: ,És mi a véleménye a dologról a kis Tiberius 
Claudiusnak??" Athenodorus nagy teste eltakart Augustustól, és 
valahogyan elfelejtettem  dadogásomat.  Folyékonyán mondtam 
görögül: , Anyám, Antónia nem dédelget engem, de megengedte, hogy 
megtanuljak görögül valakitől, aki magától Apollótól tanult." Ezzel én 


csak értésükre akartam adni, hogy megértettem, amit mondtak. Görög 
tanárom egyébként nő volt, Apolló papnője, akit a kalózok elraboltak, 
és eladtak egy bordélyosnak Tyrusban. Valahogyan megszökött, de 
nem lehetett újra papnő, mert már prostituált volt. Anyám, Antónia, 
aki felismerte képességeit, nevelőnőnek vette családunkhoz. Ez a nő 
szokta volt mondani nekem, hogy egyenesen Apollótól tanult görögül, 
és én most csak őt idéztem. De minthogy Apolló a tudás és a költészet 
istene volt, megjegyzésem sokkal szellemesebbnek hangzott, mint 
gondoltam. Augustus meglepődött, Athenodorus meg azt mondta: , Jól 
szóltál, kis Claudius. A márványtörpék nem értenek egyetlen szót sem 
görögül, ugyebár?" , Nem bizony, és hosszú farkuk van, meg almát 
lopnak az asztalról." Amikor azonban Augustus mohón kérdezgetni 
kezdett, miután kivett Athenodorus karjából, újra zavarba jöttem, és 
újra oly erősen dadogtam, mint azelőtt. De Athenodorus ettől kezdve a 
barátom lett. 

Emlegetnek egy történetet Athenodorusról és Augustusról, amelyre 
mind a kettő büszke lehet. Athenodorus egy napon figyelmeztette 
Augustusi, hogy nem eléggé óvatos a látogatók maga elé bocsátásával. 
Egyszer csak azon fogja észrevenni magát, hogy tőrt döftek bordái 
közé. Augustus nevetéssel ütötte el a dolgot. Másnap közölték 
Augustusszal, hogy nővére, Octavia úrhölgy várakozik odakint, és 
üdvözölni szeretné apjuk halálának évfordulója alkalmából. 
Megparancsolta, hogy azonnal vezessék eléje. Octavia gyógyíthatatlan 
beteg volt már akkoriban -— ugyanebben az évben meg is halt -, és 
mindig zárt hordszékben vitték. Amikor a hordszéket behozták, a 
függöny kettévált, és Athenodorus ugrott ki belőle, kezében karddal, 
amelyet Augustus szíve felé irányított. Augustus egyáltalában nem 
haragudott meg, hálálkodott Athenodorusnak, és elismerte, hogy 
nagyon rosszul tette, amikor barátja intését olyan félvállról fogadta. 
Gyermekkorom egyik szokatlan eseményéről is említést kell tennem. 
Egy nyáron, éppen nyolcéves voltam akkor, anyámmal, Germanicus 
bátyámmal és Livilla nővéremmel látogatóban voltam Julia 
nénikémnél gyönyörű vidéki nyaralójában, Antiumban, a tenger 
mellett. Hat óra lehetett délután, és éppen a szőlőben sétáltunk, hogy 
a frissítő szellőt élvezzük. Julia nem volt velünk, csak Tiberius fia, az a 
Tiberius Drusus, akit később állandóan , Castornak?" neveztünk, meg 
Postumus és Agrippina, Julia gyermekei. Egyszer csak rikácsolást 
hallottunk felettünk.  Felnéztünk, és láttuk, hogy néhány sas 
marakodik. A tollaik szerteszét hulltak. Megpróbáltunk néhányat 
megfogni. Germanicus és Castor elkaptak egy-egy tollat, mielőtt földet 
ért volna és hajukba tűzték. Castornak kis szárnytoll jutott, míg 
Germanicus remek farktollal dicsekedhetett. Mind a kettő véres volt. 
Vércsöppek hullottak Postumus felfelé fordított arcára és Livilla és 
Agrippina ruhájára. És akkor valami feketeség hullott alá a levegőből. 


Nem tudom, miért tettem, annyi bizonyos, hogy alája tartottam a 
ruhámat, és elkaptam. Kis sebesült és megrémült farkaskölyök lihegett 
ruhám bugyrában. A sasok lecsaptak, hogy visszaszerezzék, de addigra 
már biztonságban volt. Kiáltozni kezdtünk, botokat dobáltunk feléjük, 
mire felemelkedtek, és rikácsolva tovább repültek. Igen nagy zavarba 
jöttem. Én nem akartam a farkaskölyköt. Livilla kapkodott utána, de 
anyám, aki igen komor lett, nem engedte, hogy elvegyék tőlem. 

-— Claudiushoz esett — mondta -, neki kell megőriznie. 

Megkérdezett egy öreg nemest, aki a madárjósok kollégiumának tagja 
volt, hogy mit jelent ez az ómen. 

- Honnan tudjam - válaszolt az öreg. — Lehet, hogy óriási jelentősége 
van, lehet, hogy semmi. 

— Ne félj, mondd meg, hogy mit jelent a számodra. 

— Előbb küldd el a gyermekeket. 

Nem tudom, hogy azt a magyarázatot adta-e, amelyet történetem 
olvasása után bárki az egyedüli lehetőnek tartana. Csak annyit tudok, 
hogy amíg mi, gyermekek, a távolban maradtunk, a drága Germanicus 
nekem is talált egy szép farktollat, amelyet büszkén a hajamba tűztem. 
Livilla kíváncsian egy rózsabokor mögé bújt, és valamit hallott. 
Hangos nevetéssel vágott közbe: 

- Szerencsétlen Róma, ha ő lesz az uralkodója. Az istenekre mondom, 
remélem, hogy addigra meghalok. 

A jós feléje fordult, és ujjával rámutatott: 

- Szemtelen leány. Az istenek kétségkívül teljesíteni fogják 
kívánságodat, de nem olyan módon, ahogy te akarnád. 

- Be fogunk zárni, leányom, egy szobába, és nem kapsz semmit enni — 
mondta az anyám. 

Livilla persze rajtam bosszulta meg magát a legkülönfélébb módokon. 
De nem közölhette velünk, hogy a jós mit mondott, mert Vestára és a 
házunk isteneire meg kellett esküdnie, hogy nem beszél a jóslatról, 
még csak nem is célozgat reá, amíg bármelyikünk is életben van a 
jelenvoltak közül. Mindegyikünknek meg kellett esküdnie erre. 
Minthogy hosszú évek óta én vagyok az egyetlen, aki az akkori 
társaságból életben van - anyám és a jós, noha sokkal öregebbek 
voltak, túlélték a többieket -—, már nyugodtan beszélhetek. Jó ideig az 
eset után gyakran rajtakaptam anyámat, amint kíváncsian, majdnem 
tiszteletteljesen nézeget, de azért nem bánt jobban velem, mint 
azelőtt. 

Nem járhattam a fiúk kollégiumába, mert gyenge lábam miatt nem 
vehettem volna részt azokban a tornajátékokban, amelyek a nevelés fő 
részét jelentették, betegségeim miatt különben is erősen elmaradtam 
leckéimmel, és süketségem, dadogásom szintén igen akadályozott, így 
hát ritkán voltam a magam korabeli és magam osztályabeli fiúk 
társaságában, a háztartásunk rabszolgáinak fiait hívták be rendszerint, 


hogy velem játsszanak. Közülük ketten, Gallon és Pallas, mind a kettő 
görög, később titkáraim lettek, és igen fontos ügyeket bíztam rájuk. 
Gallon két fia, Narcissus és Polybius, szintén a titkárom lett később. 
Sok időt töltöttem anyám rabnőivel, hallgatva csevegésüket szövés 
vagy fonás közben. Sokan közülük, mint például nevelőnőm, igen 
széles látókörű, művelt nők voltak, és bevallom, jobban éreztem 
magamat társaságukban, mint bármilyen férfitársaságban, amelybe 
azóta kerültem: elnéző, eszes, szerény és kedves nők voltak. 

Nevelőm, a már említett Marcus Porcius Cato, aki saját véleménye 
szerint az ősi római erényeknek élő megtestesülése volt, állandóan 
őseivel dicsekedett buta emberek módjára, akik tudják, hogy maguk 
semmi olyat nem tettek, amivel büszkélkedhetnének. Főleg Catóra, a 
censorra volt büszke, aki a római történelem összes szereplői között a 
leggyűlöletesebb számomra, mert állandóan az ,ősi erényekről" 
beszélt, és a közvéleményben lassanként összekötötte az ősi erényeket 
szőrszálhasogatással, durva viselkedéssel és kegyetlenséggel. Ennek a 
Catónak az öndicsőítő könyveit iskolakönyvként kellett olvasnom. Az 
a könyv, amelyben leírja hispaniai hadjáratát, egyenesen utálattal 
töltött el. Hispániában ugyanis több várost pusztított el, mint ahány 
napot az országban töltött, ami által nem katonai ügyességéről vagy 
hazafiasságáról, csak embertelenségéről győzött meg. Vergilius, a 
költő, mondotta, hogy a rómaiaknak az a küldetése, hogy 
uralkodjanak.  , Tanúsítsanak kíméletet a  legyőzőitekkel, de 
kíméletlenül törjék le a dölyfösek szarvát." Cato valóban , letörte a 
dölyfösek szarvát", de nem harcban, hanem azzal, hogy a hispaniai 
törzsek között féltékenykedéseket szított, sokszor orgyilkosokat is 
felbérelt, hogy veszedelmes ellenségeit eltetesse láb alól. A 
legyőzöttekkel pedig úgy bánt ,kíméletesen", hogy rendszerint 
kardélre hányta még a fegyvertelen férfiakat is, akik minden feltétel 
nélkül megadták magukat és városukat. Büszkén feljegyezte, hogy sok 
száz hispaniai inkább öngyilkosságot követett el egész családjával, 
mintsemhogy megízlelje a római bosszút. Csoda-e ezután, hogy a 
törzsek rögtön fellázadtak, amint fegyverhez jutottak, és hogy azóta is 
ők okozzák a legtöbb bajt Rómának? Cato csak fosztogatni akart és a 
diadalmenetet szerette volna kiérdemelni magának. Diadalmenetet 
azonban csak abban az esetben rendezhetett, ha megadott számú 
holttestet tudtak a hadjárat folyamán összeszámolni. Azt hiszem, 
abban az időben ehhez ötezer holttest volt szükséges. Nos, Cato 
mindent elkövetett, nehogy megvádolhassák, hogy nem elegendő 
számú hullával járt győzelmes hadjárata, mint ahogy ő annyi embert 
megvádolt. 

Ezek a győzelmi felvonulások különben Róma rákfenéi voltak. Hány 
szükségtelen háborút vívtak csak azért, mert a tábornokok arra a 


2. 


dicsőségre áhítoztak, hogy diadalkocsin vonulhassanak végig Róma 


utcáin, mögöttük láncraverten a hadifoglyok és nagy társzekereken a 
harci zsákmány! Augustus is belátta ezt, és Agrippa tanácsára 
kihirdette, hogy ezentúl csak olyan tábornok tarthat diadalmenetet, 
aki a császári család tagja. Ez a rendelet, amelyet éppen születésem 
évében hoztak nyilvánosságra, úgy hatott, mintha Augustus féltékeny 
volna tábornokaira, mert ebben az időben visszavonult a közvetlen 
hadviseléstől, és családjának egyetlen tagja sem volt még abban a 
korban, hogy kiérdemelhessen egy diadalmenetet. Pedig a rendelet 
egyszerűen csak azt jelentette, hogy nem akarta a birodalom határait 
még tovább kiterjeszteni, és úgy gondolta, tábornokai nem fogják 
harcra ingerelni a határmenti törzseket, ha legyőzésükkel nem 
részesülnek a győzelmi felvonulás dicsőségében. Mindenesetre azért 
megengedte a ,győzelmi díszek" viselését azok számára, akik 
különben diadalmenetet érdemeltek volna. A jó katona számára ez is 
elég ösztönző erő, hogy egy szükséges háborút megvívjon. Meg 
különben is - a győzelmi felvonulások igen erősen lazítják a katonai 
fegyelmet. A katonákat nem tudják kordában tartani, lerészegednek, 
és rendszerint azzal végzik a napot, hogy kirabolják a borüzleteket, 
felgyújtják az olajboltokat, megtámadják a nőket, és általában úgy 
viselkednek, mintha Rómát hódították volna meg, nem pedig egy 
szerencsétlen kis fakunyhókból álló telepet Germániában vagy egy kis 
homokos falucskát Marokkóban. Egyik unokaöcsém diadalmenete után 
- akiről rövidesen bővebben szólok - négyszáz katona és majd 
négyezer polgár vesztette életét ilyen vagy olyan módon, öt nagy 
háztömb porrá égett a prostituáltak negyedében, háromszáz borüzletet 
kiraboltak, és még rengeteg más kárt okoztak. 

De hiszen  Catóról, a  censorról beszéltem. A háztartási 
takarékoskodásról írott kézikönyve olvasókönyvem lett, és minden 
alkalommal, amikor olvasási hibát vétettem, két pofont kaptam, egyet 
balról, butaságom miatt, egyet jobbról, mert megsértettem a nemes 
Catót. Emlékszem egy bekezdésre, amely ezt a rosszindulatú fickót 
kitűnően jellemzi: ,A háztartás feje adja el öreg ökreit és általában 
minden kivénült, legyengült háziállatát, minden juhát, amelynek 
gyapja már nem jó, adja el rozzant kocsijait és minden más háztartási 
eszközét éppen úgy, mint ahogy el kell adni az öreg, legyengült vagy 
beteges rabszolgákat. Ami nem hajt hasznot, azt nem érdemes többé a 
házban tartani." Magam részéről, amikor vidéken éltem, capuai 
kisbirtokomon, a kiöregedett háziállatokat először könnyebb munkára 
fogtam, aztán csak legelészni engedtem, és amikor már az öregkor 
túlságosan legyengítette őket, engedtem, hogy jól irányított ütéssel 
megváltsák őket az öregkor kínjaitól. Sohasem alacsonyodtam le 
annyira, hogy csekélységért eladjam őket valami földművesnek, aki az 
utolsó leheletükig kegyetlenül megdolgoztatja őket. Ami pedig a 
rabszolgáimat illeti, mindig nagylelkűen bántam velük, akár betegek, 


akár — egészségesek, akár fiatalok, akár öregek voltak, de 
viszonzásképpen a legnagyobb hűséget követeltem tőlük. Ritkán 
csalódtam bennük, de amikor visszaéltek nagylelkűségemmel, nem 
volt kegyelem számukra. Egyáltalán nem kétséges előttem, hogy az 
öreg Cato rabszolgái minduntalan megbetegedtek, remélve, hogy 
valami emberségesebb gazdához kerülnek, és véleményem szerint 
általában kevesebb és rosszabb minőségű munkát kapott tőlük, mint 
amilyet én kaptam az én rabszolgáimtól. Bolondság úgy bánni a 
rabszolgákkal, mint a barmokkal. Értelmesebbek a barmoknál, és 
ezenkívül egy hét alatt több kárt tudnak okozni tudatos 
gondatlansággal és butasággal, mint amennyit maguk érnek. Cato 
azzal dicsekedett, hogy sohasem költött többet néhány aranynál egy 
rabszolgára. Bármelyik rosszképű, kancsal fickóval beérte, ha erős 
izma volt. Hogyan tudta ezeket a szépségeket eladni, amikor 
kivénültek, azt még máig sem értem. Utódának jelleméből ítélve, aki 
állítólag jellemben és külsőben - seszínű szőke haj, zöld szem, 
rekedtes hang és zömök termet -— igen hasonlított reá, azt hiszem, 
szegény szomszédait megfélemlítette, s így érte el, hogy 
elértéktelenedett rabszolgáiért megfizessék az új rabszolga árát. 

Drága barátom, Postumus, aki alig két évvel volt idősebb nálam, és a 
legigazabb barátom volt Germanicus kivételével, elmondta, hogy egy 
akkor megjelent könyvben azt olvasta Catóról, hogy nemcsak zsugori 
ember volt, hanem tőről metszett haramia; sok bűnös iüzelmet 
folytatott a hajókereskedelemmel kapcsolatban, és úgy kerülte el a 
nyilvános gyalázatot, hogy egyik volt rabszolgáját tette meg névleges 
kereskedőül. Mint a közerkölcs felügyeletével megbízott censor 
kevéssé törődött a köz erkölcsével, ténykedéseit valójában személyi 
gyűlölködései befolyásolták. Saját bevallása szerint egy férfit azért 
törölt a szenátorok rendjéből, mert hiányzott belőle a , római 
méltóságteljesség" -— képes volt megcsókolni feleségét fényes nappal, 
leánya jelenlétében! A szerencsétlen férfi egyik barátja, egy másik 
szenátor szembeszállt Catóval, kételkedett a határozat igazságos 
voltában, és megkérdezte Catótól, vajon a házastársi nemi aktus 
kivételével ő maga sohasem öleli meg a feleségét? Cato felindultan 
felelt: 

- Soha! Mi az, hogy soha? Nos, néhány év előtt, hogy őszinte legyek, 
feleségem egy nagy vihar alkalmával, amitől megijedt, hirtelen a 
nyakamba borult, de szerencsére senki sem volt a közelben, és 
biztosítalak, hogy hosszú időbe telik, amíg újra hasonlót tesz. 

— Ó - mondta a szenátor, aki úgy tett, mintha félreértené Catót, mert 
Cato nyilván úgy értette, hogy szörnyen összeszidta feleségét az ölelés 
miatt —, ez igazán sajnálatos. Némely nő nem valami szenvedélyes 
férjével, ha az olyan rossz megjelenésű, bármilyen erényes legyen is 
egyébként. De ne bánd, Cato, talán Jupiternek megesik a szíve rajtad, 


és nemsokára megint lesz mennydörgés. 

Cato sohasem bocsátott meg ennek a szenátornak, aki különben távoli 
rokona volt. Egy évvel később éppen a szenátorok rendjét ellenőrizte, 
ami censori kötelessége volt, sorrendben mindegyiket megkérdezte, 
hogy nős-e. Volt ugyanis egy törvény, amelyet azóta eltöröltek, ez 
elrendelte, hogy minden szenátornak tisztességes házasságban kell 
élnie. Sor került erre a távoli rokonra, és Cato megkérdezte a rendes 
formula szerint, hogy nős-e: , Ha van feleséged a bizalmadban és aki 
tisztességes, felelj." A szenátor furcsán érezte magát, mert nemrég még 
tréfálkozott Catóval, amiért a felesége nem szereti olyan nagyon, és 
közben rájött, hogy tulajdon felesége annyira nem szereti őt, hogy 
kénytelen elválni tőle. Így tehát, hogy megmutassa jóindulatát, és 
hogy a régi tréfát most maga ellen fordítsa, így felelt: 

- Igen, valóban van feleségem, de nem a bizalmasom többé, és nem 
sokat adok a tisztességéért sem. 

Cato erre szó nélkül törölte a szenátorok sorából. 

És ki hozta a pun átkot Rómára? Ugyanez az öreg Cato, aki, bármire 
vonatkozóan kérték ki a véleményét, beszédét mindig így fejezte be: 

- Ennyi a véleményem. További véleményem pedig az, hogy 
Karthágót el kell pusztítani! Karthágó Róma legfőbb veszedelme! 
Annyit beszélt a karthágói veszedelemről, hogy a közvélemény 
egészen felidegesedett. A rómaiak végül megszegték legünnepélyesebb 
fogadalmaikat, és teljesen elpusztították Karthágót. 

Többet írtam az öreg Catóról, mint amennyi szándékomban volt, de 
viszont úgy érzem, hogy ez a figura épp annyira felelős Róma 
pusztulásáért, mint azok a férfiak, akiknek , embertelen luxusa? — 
szerinte  -  ,elgyengítette az államot". — Ha szerencsétlen 
gyermekkoromra gondolok vissza, melyet az öreg Catónak ez a barom 
ük-ükunokája tett főleg szerencsétlenné, mindig eszembe jut ez a két 
Cato. Öreg ember vagyok már, és nevelőm jó ötven éve halott, de még 
mindig elfut a méreg, ha rágondolok. 

Germanicus nyájas, rábeszélő módon mindig a pártomat fogta az 
öregeknél, de Postumus úgy harcolt értem, mint egy oroszlán. Mintha 
senki mást nem szeretett volna. Annyira merészkedett, hogy magával 
nagyanyámmal, Líviával is szembeszállt. Augustusnak kedvence volt 
Postumus, így hát egy ideig Livia úgy tett, mintha mulattatná ez a 
vakmerőség. Postumus egy ideig bízott benne, mert ő maga képtelen 
volt álnokságra. Egy napon, amikor én tizenkét éves voltam, ő 
tizennégy, elhaladt a szoba előtt, amelyben Cato oktatott. Meghallotta 
az ütések hangját és az én könyörgésemet, mire dühösen benyitott. 

- Azonnal hagyd abba! - ordított Catóra. 

Cato megvető meglepetéssel nézett rá, és még egy ütést mért rám, 
amelytől lefordultam székemről. Postumus megjegyezte: 

- Aki nem ütheti meg a szamarat, az megüti a nyerget. (Ez közmondás 


volt annak idején.) 

— Arcátlanság! -— ordított vissza Cato. 

- Úgy - folytatta Postumus -, megbosszulod magad Claudiuson 
elrontott életedért? Úgy érzed, hogy minden összeesküdött ellened, és 
nem enged magasabbra jutni? Ugye, magadhoz nem méltó, alacsony 
rangú munkának tartod, hogy Claudiust kell nevelned? 

Postumus okos volt. Sejtette, ez annyira feldühösíti Catót, hogy 
megfeledkezik magáról. Csakugyan ez történt, Cato bekapta a horgot, 
káromkodni kezdett, régimódi átkokat szórt mindenki fejére, azt 
kiáltotta, hogy ősei idejében, akiknek emlékét ez a dadogó hülye 
megsérti, jaj volt annak a gyermeknek, aki nem tisztelte az 
idősebbeket, mert azokban az időkben szigorúan fegyelmeztek. 
Viszont ezekben az elfajult időkben Róma vezető emberei bármilyen 
tudatlan kis gazfickót (tehát  Postumust), vagy bármilyen 
gyengeelméjű kis szörnyszüleményt (ez rám vonatkozott) olyan kiváló 
ember nyakába varrnak, aki különb sorsot érdemelne, mint az alantas 
nevelői munka. 

Postumus fenyegető mosollyal közbevágott: 

- Úgy, tehát igazam volt. Az elfajult Augustus megsérti a nagy censort, 
amiért nevelőként alkalmaz elfajult családjában. Miért nem közlöd ezt 
Livia úrhölggyel? 

Cato majdnem leharapta a nyelvét ijedtében és mérgében. Ha Livia 
meghallja, hogy mit mondott, akkor befellegzett neki. Eddig állandóan 
a legmélyebb hálát mutatta, amiért Livia rábízta unokája nevelését, 
nem beszélve arról, hogy visszakapta családi birtokait, amelyeket 
elkoboztak a philippi ütközet után, ahol apja meghalt, miközben 
Augustus ellen küzdött. Cato elég gyáva vagy elég okos volt ahhoz, 
hogy elértse a fenyegetést, és ettől kezdve sokkal kevesebbet kínzott. 
Három-négy hónappal később legnagyobb örömömre elbúcsúzott 
tőlem, mert kinevezték a fiúk kollégiumának igazgatójává, s így 
Postumus itt a keze alá került. 

Postumus végtelenül erős volt. Alig tizennégy éves korában egy jó 
hüvelyk vastag vasrudat meg tudott hajlítani a térdén, és láttam a 
játéktéren fel-alá járni, két fiúval a vállán, eggyel a hátán és egy- 
eggyel két kezében. Nem volt szorgalmas tanuló, de sokkal eszesebb és 
értelmesebb Catónál - amivel persze még nem sokat mondtam -, és 
utolsó két évében a kollégiumban a fiúk vezérükké választották. 
Minden iskolai játékban ő volt a , király" -— furcsa, hogy a király szó 
milyen sokáig megmaradt az iskolásfiúk játékaiban -, és szigorúan 
fegyelmezte társait. Catónak igen udvariasnak kellett lennie 
Postumusszal, ha azt akarta, hogy a többi fiúk engedelmeskedjenek 
neki, mert mindnyájan Postumus utasításait követték. 

Livia felszólította  Catót, hogy félévenként írjon jelentést 
növendékeiről, és megjegyezte, ha úgy látja, hogy azok érdekelnék 


Augustusi, fel fogja neki olvasni. Cato ebből megértette, hogy 
jelentéseinek semmitmondóknak kell lenniük, hacsak Lívia értésére 
nem adja, hogy valamelyik fiút dicsérnie vagy becsmérelnie kell. Sok 
eljegyzést ütöttek nyélbe, mialatt a fiúk még a kollégiumban voltak, és 
egy ilyen jelentés jó érvül szolgálhatott Líviának valamilyen házasság 
ellen vagy mellett. Rómában a nemesség házasságaihoz Augustus 
beleegyezése volt szükséges, mert ő volt a Pontifex Maximus, így 
persze a házasságkötésekben is Lívia akarata érvényesült. Egy nap 
Lívia ellátogatott a kollégiumba, amikor Postumus éppen egy 
trónusfélén ülve királyi határozatokat hozott. Cato észrevette, hogy 
Livia ennek láttán összeráncolta homlokát. Erre persze legközelebbi 
jelentésében már így írt: , Bármilyen nehezemre is esik, az erény és az 
igazság nevében mégis kénytelen vagyok jelenteni, hogy Agrippa 
Postumus hajlamos vadságra, erőszakoskodásra és szemtelenségre." 
Livia ezután oly kegyes volt hozzá, hogy a következő jelentésében még 
erősebben elítélte Postumust. Lívia nem mutatta meg a jelentéseket 
Augustusnak, csak eltette magának, Postumusnak meg sejtelme sem 
volt az egészről. 

Postumus , királysága" alatt ifjúkorom, sőt mondhatom, egész életem 
két legboldogabb évét töltöttem el. Parancsot adott a többi fiúknak, 
hogy minden játékba vegyenek be, noha nem vagyok tagja a 
kollégiumnak. Minden engem ért sérelmet személyes sérelemnek fog 
tartani, így aztán minden játékban részt vettem, amiben csak lehetett, 
és csak akkor vonultam a háttérbe, ha történetesen Augustus vagy 
Livia jött látogatóba. Cato helyett most a jó öreg Athenodorus volt a 
nevelőm. Többet tanultam tőle hat hónap alatt, mint Catótól hat év 
alatt. Athenodorus egyszer sem ütött meg, sőt nagy türelemmel bánt 
velem. Még fel is bátorított, mondogatva, hogy testi 
fogyatékosságaimnak csak elő kell segíteniük szellemi fejlődésemet. 
Vulcanus, minden okos és ügyes mesterember istene, szintén sánta 
volt. Ami pedig a dadogásomat illeti, Demosthenes, minden idők 
legnagyszerűbb szónoka, dadogással született, de türelemmel és 
erőfeszítéssel meggyógyította magát. Demosthenes ugyanazzal a 
módszerrel dolgozott, mint amilyennel ő tanított. Mert Athenodorus 
apró kavicsokkal teli szájjal szavaltatott. Miközben arra vigyáztam, 
hogy a kavicsok ki ne essenek, elfeledkeztem a dadogásról. A 
kavicsokat azután egyiket a másik után kiköphettem, míg végül egy 
sem maradt, és legnagyobb meglepetésemre azon vettem észre 
magam, hogy a kavicsok nélkül is úgy beszélek, mint bárki más. De 
csak ha szavaltam vagy szónokoltam. A rendes társalgásom még 
mindig dadogó volt. Athenodorus kedves titokká tette, hogy egyébként 
oly jól tudok szónokolni. 

- Egy napon, Cercopithecion, meg fogjuk lepni Augustusi - 
mondogatta -, de várjunk még egy kissé. 


Amikor  Cercopithecionnak (kis majomfigurának) nevezett, ezt 
szeretetből és nem megvetésből tette, és én büszke voltam a névre. 
Amikor nem volt megelégedve velem, az egész nevemen szólított: 

— Tiberius Claudius Drusus Nero Germanicus, emlékezz, hogy ki vagy, 
és mit teszel. 

IKr. e. 2] Olyan barátaim voltak, mint Postumus, Athenodorus és 
Germanicus. Érthető, hogy lassanként ébredezni kezdett az 
önbizalmam. Athenodorus  nevelősködésének legelső napján 
bejelentette, hogy nem tényekre akar engem tanítani, amelyeket 
bármikor magam is megtanulhatok, hanem a tények helyes 
csoportosítására. És csakugyan így is cselekedett. Egy napon például 
igen barátságosan megkérdezte, miért vagyok olyan izgatott, hogy 
nem tudom összpontosítani figyelmemet a feladatomra. Elmeséltem, 
hogy a Mars-mezőn láttam az újoncok díszszemléjét Augustus előtt, 
mielőtt elindultak volna Germániába, ahol éppen háború tört ki. 

- Nos - mondotta Athenodorus ugyanolyan barátságosan -, minthogy 
ez olyan erősen foglalkoztat, hogy nem tudod Hesiodus szépségeit 
értékelni, Hesiodus várhat holnapig. Végül is több mint hétszáz évig 
várt, nem fog megharagudni egykét napért. De addig is, mi lenne, ha 
leülnél, elővennéd tábláidat, és írnál nekem egy levelet, amelyben 
röviden beszámolnál a Mars-mezőn látottakról. Vedd úgy, mintha öt 
éve távol lennék Rómától, és te most a tengerentúli Tarsusba írnál 
nekem. Ez lefoglalja nyugtalan kezedet, és azonkívül jó gyakorlat lesz. 
Így aztán boldogan firkáltam a viasztáblán, hogy a végén együtt 
olvassuk el a levelet, keresve a helyesírási és fogalmazási hibákat. 
Kénytelen voltam elismerni, hogy egyszerre túlságosan sokat és 
túlságosan keveset írtam meg, és tényeimet rosszul csoportosítottam. 
Azt a részt, amelyben az anyák és a fiatal katonák kedvesei 
jajonganak, s a tömeg lerohan a hídfőig, hogy még utoljára 
üdvrivalgással búcsúzzon a távozó csapattól, utoljára kellett volna 
hagynom, nem pedig a legelejére tennem. Nem kellett volna 
megemlítenem, hogy a lovasságnak lovai vannak, hiszen ez magától 
értetődik. És kétszer emlékeztem meg arról, hogy Augustus csatalova 
megbotlott. Elég lett volna egyszer, hiszen a ló is csak egyszer botlott 
meg. És amit Postumus mesélt nekem útközben hazafelé a zsidók 
vallási gyakorlatairól, érdekes volt, de nem tartozott ide, mert az 
újoncok latinok voltak, nem pedig zsidók. Különben is neki — mármint 
Athenodorusnak - Tarsusban valószínűleg több alkalma van a zsidók 
szokásait tanulmányozni, mint Postumusnak Rómában. Másrészt 
viszont sok mindent nem említettem, amire kíváncsi lett volna — hány 
újonc vett részt az ünnepségen, milyen jó a katonai kiképzésük, 
milyen állomáshelyre küldik őket, örültek-e vagy szomorúak voltak, 
hogy harcba indulnak, és miket mondott Augustus a beszédében. 

Három nappal később Athenodorus leíratta velem egy veszekedés 


történetét egy matróz és egy ruhaárus között, amelyet együtt 
figyeltünk meg séta közben a rongypiacon. Most már sokkal jobban 
sikerült. Először az írásomat fegyelmezte ilyen módon, aztán a 
szónoklataimat és végül a társalgásomat. Rengeteget bajlódott velem. 
Lassanként rendet teremtett szeleburdi fejemben, és rászoktatott, hogy 
gondolataimat szabatosan fejezzem ki. Minden gondatlan, oda nem 
tartozó vagy pontatlan kifejezésért komoly szemrehányást tett. 

Először megpróbálta felkelteni érdeklődésemet a spekulatív filozófia 
iránt, de amikor látta, hogy ahhoz nincs hajlamom, nem kényszerített 
többre, mint amennyire az általános műveltséghez szükség van. Ő volt 
az első, aki felkeltette érdeklődésemet a történelem iránt. 
Könyvtárában volt Livius Róma történetének első húsz kötete, amelyet 
mint az értelmes és kellemes stílus mintáját olvastatott velem. Livius 
történetei  elbájoltak, és  Athenodorus megígérte, hogy amint 
leküzdöttem dadogásomat, bemutat Liviusnak, aki barátja. Be is 
tartotta szavát. Hat hónap múlva elvitt az Apolló-könyvtárba, és 
bemutatott egy hatvanéves, sárga bőrű, szakállas, hajlott hátú, vidám 
tekintetű férfinak. Livius igen nagy súlyt fektetett a gondos 
beszédmodorra. Kedvesen fogadott mint az általa oly nagyon csodált 
apának fiát. Livius ebben az időben még alig tartott történelme 
felénél, amelyet százötven kötetre tervezett, a legkorábbi legendás 
időktől kezdve apám haláláig, amely körülbelül tizenkét évvel azelőtt 
következett be. Ebben az évben kezdte kiadni munkáját, évente öt 
kötetben, és most érkezett el Julius Caesar születésének idejéig. Livius 
gratulált nekem ahhoz, hogy Athenodorus a nevelőm. Athenodorus 
megdicsért előtte, s megjegyezte, hogy érdemes velem vesződnie. 
Ezután elmondtam Liviusnak, milyen örömömre szolgált könyvei 
olvasása, amelyeket Athenodorus úgy ajánlott nekem, mint a jó stílus 
mintaképét, így mindenki örült, főként Livius. 

- Talán bizony te is történész akarsz lenni, fiatalember? — kérdezte. 

- Szeretnék méltó lenni ehhez a tiszteletre méltó névhez - 
válaszoltam, noha még igazán nem foglalkoztam komolyan a dologgal. 
Ekkor azt ajánlotta, írjam meg apám életrajzát, és felajánlotta, segít 
nekem a legszavahihetőbb források megtalálásában. Nagyon büszke 
voltam, és elhatároztam, hogy már másnap belefogok a könyvbe. 
Livius azonban figyelmeztetett, hogy az írás a történész legutolsó 
feladata, először is össze kell gyűjteni az anyagot, és ki kell hegyezni a 
tollat. — Athenodorus majd kölcsön adja neked éles kis zsebkését — 
tette hozzá tréfálkozva. 

Athenodorus méltóságteljes öregúr volt, kedves, fekete szemmel, 
horgas orral és a legpompázatosabb szakállal, amely valaha is emberi 
állat díszített. Nagy, dús hullámokban a derekáig ért, és olyan fehér 
volt, mint a hattyú tolla. Ezt nem mint amolyan költői hasonlatot 
mondom, mert nem vagyok az a történész, aki ál-költői stílusban ír. 


Úgy értem, hogy szó szerint olyan volt, mint egy hattyú szárnya. Volt 
néhány megszelídített hattyú a Sallustius-kertek mesterséges taván, és 
egyszer Athenodorusszal kenyeret dobáltunk nekik a csónakból. 
Észrevettem, amint Athenodorus kihajolt a csónakból és szakálla 
odaért egy hattyúhoz, hogy a színük pontosan egyforma. Athenodorus 
lassan és ritmikusan szokta volt simogatni a szakállát társalgás 
közben, mondta is, hogy ettől nő olyan dúsan. Ujjai hegyéből 
láthatatlan tűzmagok ugrálnak elő, mondotta, és ezek táplálják 
szakállát. Ez tipikus sztoikus tréfálkozás volt az epikureusok 
spekulatív filozófiája rovására. 

Athenodorus szakálláról eszembe jut Sulpicius, akit tizenhárom éves 
koromban Lívia kinevezett külön történelemtanáromnak. Sulpiciusnak 
siralmas szakálla volt, fehér, de olyan, mint a hó Róma utcáin olvadás 
után, piszkos szürkésfehér, helyenként sárga foltokkal és igen kócos. 
Ha valami bosszantotta, állandóan ujja körül forgatta, és néha a végét 
még szájába is vette és rágta. Lívia, azt hiszem, azért választotta éppen 
Sulpiciust, mert őt tartotta Rómában a legunalmasabb embernek. 
Nyilván azt remélte, hogy ő majd letöri történetírói ambícióimat. 
Ezekről ugyanis hamar értesült. Líviának különben igaza volt, 
Sulpicius valósággal zseni volt abban, hogy a legérdekfeszítőbb dolgot 
unalmassá és álmosítóvá tegye. De még Sulpicius száraz unalma sem 
tudott eltéríteni a munkámtól, sőt volt benne egy tulajdonság, amit 
nagyra értékeltem: kísértetiesen jól emlékezett a tényekre. Ha 
bármilyen lehetetlen kérdésre akartam választ, mint például, hogy az 
alpesi törzseknél milyen törvények szerint követik egymást a 
törzsfőnökök, vagy mi a szófejtése valamelyik idegen törzs harci 
kiáltásának, Sulpicius rögtön tudta, melyik szerző foglalkozott ezzel a 
kérdéssel, mely könyvben, és hogy ez a könyv mely könyvtár mely 
szobájának mely polcán látható meg. Nem volt kritikai érzéke, 
szörnyűmód írt, az adatok a nagy zsúfoltságban szinte fojtogatták 
egymást, de igen kitűnő segédmunkaerő volt. Lassanként így is 
használtam fel és nem nevelőként. Ilyen minőségben szolgálatomban 
is maradt harminc évvel később bekövetkezett haláláig. Élete utolsó, 
nyolcvanhetedik évében emlékezőképessége épp olyan kitűnő volt, 
mint harminc évvel azelőtt, a szakálla sem változott, színtelen, kócos 
és ritka szálú maradt. 


HATODIK FEJEZET 
IKr. e. 6] Most vissza kell mennem néhány évet, hogy Tiberius 
nagybátyámról írjak, akinek a sorsa szorosan hozzátartozik ehhez a 
történethez. Kellemetlen helyzetben volt, mert akarata ellenére 
szüntelen a nyilvánosság előtt kellett szerepelnie, hol hadvezérként 
valamelyik határvidéki hadjáratnál, hol konzulként Rómában, hol 


pedig különleges megbízatással valamelyik gyarmaton: pedig 
pihenésre, nyugalomra vágyott. A közéleti sikerek nem sokat 
jelentettek számára, ha másért nem, azért, mert csupán mint Augustus 
és Livia főkifutófiúja érte el őket, nem pedig mint valaki, aki saját 
jogán és tulajdon felelősségére cselekszik. Erről panaszkodott is 
egyszer az apámnak. Ezenfelül igen elővigyázatosnak kellett lennie 
magánéletének erkölcseiben, mert meg kellett őriznie a császári család 
méltóságát, és Livia szakadatlan kémkedett utána. Gyanakvó, 
féltékenykedő, tartózkodó, savanyú férfi létére barátok helyett inkább 
lógósai voltak, akikkel a megérdemelt cinikus megvetéssel bánt. És 
végül házasságuk öt éve alatt egyre jobban elmérgesedett a viszony 
közte és Julia között. Született egy fiuk, de meghalt, és ettől kezdve 
Tiberius nem volt hajlandó vele aludni, három okból is. Először is, 
mert Julia első fiatalsága, karcsúsága már elmúlt — Tiberius pedig 
legjobban a fejletlen nőt szerette, minél fiúsabb volt a nő, annál 
jobban tetszett neki; Vipsania törékeny kis nő volt. Másodszor Julia 
szenvedélyesen követelőző volt vele szemben, és hisztérikus jelenetet 
rögtönzött, ha Tiberius nem elégítette ki. A harmadik ok pedig: rájött, 
Julia úgy áll bosszút rajta, hogy másoktól fogadta el azt, amit ő 
megtagadott tőle. 

Szerencsétlenségére nem tudott bizonyítékokat szerezni Julia 
hűtlenségeire, kivéve a rabszolgák tanúskodását, mert az asszony igen 
ügyes volt, és a rabszolgák vallomása alapján nem mehetett 
Augustushoz, hogy el akar válni a császár szeretett egyetlen leányától. 
Líviával szemben pedig éppoly bizalmatlan volt, mint amennyire 
gyűlölte, így neki sem mert szólni, inkább hallgatott és szenvedett. 
Eszébe jutott, ha elmehetne Rómából és Juliától, Julia valószínűleg 
vigyázatlan lenne, és Augustus magától rájönne viselkedésére. 
Egyetlen esélye erre a menekülésre valami új háború lett volna, amely 
elég fontos ahhoz, hogy őt küldjék ki parancsnoknak. A birodalom 
egyik határán sem volt azonban háborús készülődés, különben is 
szörnyűmód unta már a hadviselést. Apámnak utódja volt a germán 
csapatok parancsnokságában (Julia elkísérte a Rajnához), és most csak 
néhány hónapja tartózkodott Rómában. Augustus azóta is úgy 
dolgoztatta, mint egy rabszolgát, állandóan nehéz és kellemetlen 
feladatokkal bízta meg, Róma szegénynegyedében a lakásviszonyokat 
és — munkaviszonyokat kellett tanulmányoznia, a különböző 
adminisztrációs ágazatok ellen kellett vizsgálatot vezetnie. Egy napon 
annyira megfeledkezett magáról, hogy kirobbant belőle az 
elégedetlenség Livia előtt: 

- Ó, anyám, de jó volna szabadnak lenni akár csak néhány hónapra. 
Kibírhatatlan ez az élet. 

Livia nagyon megijesztette, mert szótlanul elhagyta a szobát, de 
ugyanazon a napon mégis magához hívatta, és azzal lepte meg, hogy 


teljesíteni akarja kívánságát, elintézi Augustusszal, hogy rövid pihenőt 
adjon neki. Livia ugyanis részint le akarta kötelezni Tiberiust, részint 
pedig tudott Julia viszonyairól, és ugyanarra számított, amire 
Tiberius: Julia majd vigyázatlanságában elárulja magát. Fő oka 
azonban az volt, hogy Postumus két bátyja, Gajus és Lucius felnőttek, 
és egyre  ellenségesebb viszonyba kerültek  mostohaapjukkal, 
Tiberiusszal. 

Gajus, aki alapjában véve nem volt rossz ember (éppoly kevéssé, mint 
Lucius), bizonyos mértékig lassanként azt a helyet foglalta el Augustus 
érzelmeiben, amelyet régebben Marcellus. Augustus azonban annyira 
elkényeztette őket Livia intései ellenére, hogy szinte csoda, hogy nem 
lettek sokkal rosszabbak, mint amilyenek voltak. Igen tiszteletlenül 
viselkedtek az idősebbekkel szemben, főleg olyanokkal, akikről tudták, 
hogy Augustus nem sokra tartja őket. Roppant költekező életmódot 
folytattak. Amikor Livia látta, hogy hiába próbálja korlátozni Augustus 
nepotizmusát, változtatott politikáján, és szinte felbátorította, hogy 
kedvenceit még jobban kényeztesse. Remélte, hogy ezáltal bizalmukba 
férkőzik, és arra számított, ha a két fiatalember elbizakodottsága még 
nő, akkor megfeledkeznek magukról, és meg fogják próbálni 
megkaparintani a monarchiát saját maguk számára. Kémrendszere 
kitűnő volt, és tudta, bármilyen összeesküvésről idejében értesülni fog, 
hogy elrendelje letartóztatásukat. Felbiztatta Augustust, hogy Gajust 
választassa meg konzulnak négyéves időtartamra tizenöt éves 
korában, pedig Sulla negyvenhárom betöltött évet jelölt meg a konzuli 
méltóság egyik előfeltételének, ami előtt a jelöltnek három különböző, 
növekvő fontosságú elöljárói tisztet kellett betöltenie. Később Luciust 
ugyanez a kitüntetés érte. Livia azt ajánlotta Augustusnak, hogy a két 
fiút a szenátus előtt mint a ,kadettek vezetőjét" mutassa be. Ezt a 
címet, eltérően Marcellustól, nem egyetlen alkalomra kapták, hanem 
olyan helyzetbe jutottak általa, hogy minden hasonkorú fiatal nemes 
felett uralkodhattak. Most már mindenki előtt kétségkívülinek látszott, 
hogy Augustus Gajust szánta utódának, így nem csodálatos, hogy az 
olyan fajta fiatal nemesek, akik annak idején Marcellus még ki nem 
próbált hatalmát állították szembe Agrippa katonai és államférfiúi 
jelentőségével, most ugyanígy dicsőítették Agrippa fiát, Gajust, 
szembeállítva őt a veterán Tiberiusszal, akivel sokszor tiszteletlenül 
bántak. Lívia azt akarta, hogy Tiberius kövesse Agrippa példáját. Ha 
most oly sok győzelem és közéleti siker után visszavonul valamelyik 
közeli görög szigetre, és a közéletet ott hagyja Gajusnak és Luciusnak 
martalékul, ezzel sokkal jobb benyomást fog kelteni és nagyobb 
népszerűséget is fog neki szerezni, mintha visszamaradna, hogy a két 
fiúval vetélkedjék. (A történelmi hasonlat még erősebb volna, ha 
Gajus és Lucius netán meghalna Tiberius visszavonulása alatt, és 
Augustusnak újra szüksége lenne szolgálataira.) így tehát Livia 


megígérte, hogy bizonytalan időre szabadságot kér részére Augustustól 
és engedélyt, hogy lemondhasson minden méltóságról, ezenfelül 
elintézi, hogy tiszteletbeli néptribuni rangot kapjon, miáltal 
biztonságban lehet Gajus felől, ha Gajus esetleg meg akarná öletni. 
Líviának igen sok nehézségbe ütközött betartani ígéretét, mert 
Tiberius Augustus leghasznosabb minisztere és legsikeresebb 
tábornoka volt, és az öregúr hosszú ideig hallani sem akart a kérésről. 
De Tiberius rossz egészségi állapotára és arra hivatkozott, hogy 
távolléte Gajust és Luciust is sok kellemetlenségtől megkímélné, mert 
elismerte, hogy nem tud velük jól kijönni. Augustus még ekkor sem 
akart rá hallgatni. Gajus és Lucius kamaszok csupán - mondotta -, 
nem értenek a hadviseléshez és az államügyekhez, így tehát nem 
lehetnének szolgálatára, ha valami zavargás törne ki a Városban, a 
tartományokban vagy a határokon. Talán most jött rá először, hogy 
Tiberius az egyetlen támasza ilyen szükség esetén. Ingerültté tette 
azonban, hogy ezt be kell látnia. Visszautasította Tiberius kérését, és 
kijelentette, hogy nem kíváncsi az érvekre. Minthogy nem volt 
segítség, Tiberius Juliához ment, és előre betanult durvasággal közölte 
vele: a házasságuk olyan komédia, hogy nem tud tovább vele egy fedél 
alatt élni. Azt ajánlotta, menjen Augustushoz, és panaszkodjon, hogy 
brutális férje rosszul bánik vele; addig nem lesz boldog, amíg el nem 
válhat tőle. Augustus családi okokból valószínűleg nem fog 
beleegyezni a válásba — mondotta -, de legalább száműzni fogja őt 
Rómából. Száműzetésbe is szívesen megy, csak ne kelljen olyan nővel 
együtt élnie, akit gyűlöl. 

Julia elhatározta, elfelejti, hogy valaha is szerelmes volt Tiberiusba. 
Sokat szenvedett miatta. Nem elég, hogy a legnagyobb megvetéssel 
bánt vele, amikor négyszemközt voltak, de most már óvatosan 
kísérletezni kezdett azokkal az aljas, visszataszító kéjelgésekkel, 
amelyek később annyira gyűlöletessé tették nevét minden tisztességes 
gondolkodású ember előtt. És Julia tudott ezekről a dolgokról, így hát 
szaván fogta, és sokkal erősebb kitételekkel panaszkodott Tiberiusra 
Augustus előtt, mint ahogy a férje gondolta volna. Tiberius ugyanis 
hiúságában azt hitte, hogy Julia még mindig szereti. Augustus, aki 
mindig csak nagy nehezen tudta leplezni ellenszenvét vejével, 
Tiberiusszal szemben - ez volt az, ami különösen felbátorította a 
Gajus-pártot -, most felháborodottan járt fel-alá szobájában, és 
elnevezte Tiberiust mindennek, ami csak a nyelvére jött. Mindamellett 
emlékeztette Juliát, hogy magára vessen, ha csalódott férjében, aki 
ellen mindig óva intette. Bármennyire szereti és sajnálja őt, a 
házasságot nem tudja felbontani. Nem lehet, hogy leánya és 
mostohafia elváljanak, amikor egybekelésüknek olyan roppant 
politikai jelentőséget tulajdonítottak. Biztosra veszi, hogy Líviának 
ugyanez lesz a véleménye ebben az ügyben, így hát Julia könyörögni 


kezdett, legalább küldjék el Tiberiust valahova egy-két évre, mert 
pillanatnyilag maga az a tudat is megőrjíti, hogy Tiberiusszal egy 
városban van; Augustus nagy nehezen ment bele ebbe, és néhány nap 
múlva Tiberius már útban is volt Rhodus szigete felé, amelyet már 
régen kiszemelt mint alkalmas visszavonulási helyet. Ugyanakkor 
Augustus Livia kérésére megadta neki a néptribuni rangot, de tudtára 
adta, nem bánja, ha soha többé az életben nem látja viszont. 

Csak a furcsa dráma főszereplői tudták, miért hagyja el Tiberius 
Rómát, és Livia — tudva, hogy Augustus nem szívesen beszél az ügyről 
- a távozást Tiberius előnyére aknázta ki. , Bizalmasan"? közölte 
barátaival, hogy Tiberius visszavonulása mintegy tiltakozásképpen 
történt Gajus és Lucius pártjának botrányos viselkedése ellen. 
Kijelentette . továbbá, hogy Augustus erősen rokonszenvezett 
Tiberiusszal, és először hallani sem akart visszavonulásról, inkább 
megígérte, hogy elhallgattatja a botrányokozókat. Tiberius ekkor 
erősködött, nem akarja tovább feszíteni a húrt közte és felesége fiai 
között, és azzal demonstrálta elhatározásának megmásíthatatlan 
voltát, hogy négy napon keresztül nem vett magához táplálékot. Lívia 
teljessé tette a színjátékot, amikor Tiberiust a hajóig kísérte ki 
Ostiában, Róma kikötőjében, és Augustus meg a maga nevében 
könyörgött neki, változtassa meg elhatározását. Még azt is elintézte, 
hogy a szűkebb család - Tiberius fiatal fia, Castor, anyám, 
Germanicus, Livilla és jómagam - szintén kimenjünk vele, és növeljük 
az esemény hangulatos hatását azzal, hogy magunk is könyörgünk 
neki. Julia nem jelent meg, de távolléte nagyon jól beleillett abba a 
keretbe, amelyet Livia épített — hogy ő most férje ellen a fiai oldalán 
áll. Nevetséges, de jól megrendezett színjáték volt. Anyám kitűnően 
játszott, és a három idősebb gyermek, akiket gondosan betanítottak, 
úgy mondták szerepüket, mintha csakugyan érzések hajtanák őket. 
Engem megzavart az egész dolog, és némán hallgattam, amíg Livilla 
jól belém nem csípett, mire sírni kezdtem, tehát jobban játszottam, 
mint bármelyikük. Mindez négyéves koromban történt, de tizenkét 
éves lettem, amikor Augustus végre kénytelen-kelletlen visszahívta 
nagybátyámat Rómába, mert addigra komolyan, sőt erősen változott a 
politikai helyzet. 

De hogy Juliának is igazságot szolgáltassunk, ő sokkal több 
rokonszenvet érdemelt, mint amennyiben része volt. Azt hiszem, 
természetétől fogva tisztességes, jószívű nő volt, noha nagyon szerette 
az izgalmakat és a szórakozást. Ő volt az egyetlen nőrokonom, aki 
néha kedvesen szólt hozzám. Véleményem szerint alaptalanok voltak 
azok a vádak, amelyekkel sok évvel későbben illették, hogy 
házasságuk alatt hűtlen volt Agrippához. Mind a három fia erősen 
hasonlított Agrippára. Julia igazi története így hangzik: Özvegysége 
idején, mint ahogy elmondottam, beleszeretett Tiberiusba, és 


rábeszélte Augustusi, hogy hozzámehessen. Tiberius felháborodva, 
hogy miatta el kellett válnia feleségétől, igen hidegen bánt vele. Julia 
ekkor elég ostoba volt ahhoz, hogy Líviához fordult tanácsért az 
ügyben, akitől bár félt, de bízott benne. Livia ekkor egy szerelmi 
bájitalt adott neki, és azt mondta, ha ezt issza, egy éven belül 
ellenállhatatlan lesz férje számára. Havonta egyszer, telihold idején 
kell innia, és bizonyos imákat kell mondania Venushoz, különben 
senkinek a világon ne említse a dolgot, mert ez esetben a csodaszer 
elveszti bűvös erejét, és csak ártalmára lesz. A varázsitalban bizonyos 
fajta hispaniai legyek voltak, szárított és porrá tört állapotban. Ez az 
ajzó szer annyira felkorbácsolta Julia szenvedélyét, hogy szinte 
állandóan őrjöngött kéjvágyában. (Később el fogom mondani, hogyan 
tudtam ezt meg.) Egy ideig Tiberiust is feltüzelte azzal a roppant 
szenvedéllyel, amelyet a bájital természetes illedelmessége ellenére 
benne előidézett, de később Tiberius megunta, és nem volt hajlandó 
többé házastársi közösségben élni vele. A bájital élvezete azonban 
szenvedélye lett, és hatása alatt kénytelen volt nemi vágyait bármelyik 
fiatal udvaronccal kielégíteni, akinek diszkréciójában megbízott. 
Udvaroncokat persze csak Rómában szerezhetett, Germániában és gall 
földön Tiberius testőrségének közkatonáit csábította el, sőt germán 
rabszolgákat is, azzal fenyegetőzve, ha haboznak, vádat emel ellenük, 
hogy erkölcstelen merényletet kíséreltek meg ellene, és halálra fogja 
korbácsoltatni őket. Minthogy még mindig kellemes, jó külsejű 
asszony volt, a kiszemelt férfiak nyilvánvalóan nem sokat haboztak. 

Tiberius száműzetése után Julia egyre vigyázatlanabb lett, és 
nemsokára egész Róma tudott hűtlenségeiről. Livia egyszer sem szólt 
róla Augustusnak, bízva abban, hogy kellő időben valahonnan 
máshonnan fog értesülni róla. Augustus vak szeretete Julia iránt 
azonban közmondásos volt, és így senki sem merte leleplezni. Egy idő 
múltán általában úgy vélték, hogy Augustus bizonyára tud Julia 
életmódjáról, tehát szemet huny a dolog felett. Ez is csak hallgatásra 
késztette a környezetét. Julia éjszakai orgiái a Piac téren és magán a 
szónoki emelvényen közbotrányt okoztak, mégis négy évbe tellett, míg 
Augustus hírt kapott róla. Ekkor is senki mástól nem értesült az 
egészről, mint Julia fiaitól, Gajustól és Luciustól, akik együtt keresték 
fel, és dühösen megkérdezték, mennyi ideig akarja tűrni, hogy őt 
magát és unokáit így kitegyék a gyalázatnak. Tudják, hogy a család jó 
hírére való tekintettel Augustus igen elnéző anyjukkal szemben, de hát 
a béketűrésnek is van határa. Várjanak addig, amíg megajándékozza 
őket a sokapjú kakukkfiókák tömegével? Augustus elszörnyedésében a 
hallottak fölött csak a száját látogatta, de hang nem jött ki a torkán. 
Amikor végre megjött a hangja, Líviát hívatta. Előtte is megismételték 
a dolgot, Livia úgy tett, mintha zokogna, és azt mondta, hogy az 
elmúlt három év alatt ez volt a legnagyobb szomorúsága, mert azt 


hitte, Augustus akarattal nem vett tudomást a dologról. Már több 
alkalommal bátorságot akart venni magának, hogy beszéljen róla, de 
egészen világos volt, hogy nem akar a dologról hallani. , Úgy 
gondoltam, hogy mindent tudsz — mondotta -, és hogy túlságosan 
nagy fájdalmat okoznék, ha beszélnék róla." 

Augustus két kezébe temette fejét, zokogott, és elmotyogta, hogy soha 
még egyetlen suttogást sem hallott a dologról, és a leghalványabb 
gyanúja sem volt, hogy leánya nem a legerkölcsösebb nő Rómában. 
Livia ekkor megkérdezte, mit gondol, Tiberius miért ment 
száműzetésbe? Azt hitte, hogy szívesen teszi? Nem. Pusztán azért 
történt, mert nem tudta felesége kicsapongásait megakadályozni, és 
kétségbeejtette, hogy Augustus szemet hunyt, mert biztosan ezt hitte. 
És minthogy nem akart ellentétbe kerülni Gajusszal és Luciusszal, 
Julia fiaival azáltal, hogy engedélyt kér Augustustól a válásra, nem 
maradt más hátra a számára, mint hogy tisztességtudóan 
visszavonuljon. 

Mindaz, amit Livia Tiberiusról mondott, semmi hatást nem tett 
Augustusra, aki tógájának egyik szárnyát fejére borította, és 
tapogatózva megindult a hálószobája felé. Itt bezárkózott, és négy 
teljes napon keresztül senkit sem engedett be magához, még Líviát 
sem, nem evett, nem ivott semmit, pillanatra sem hunyta le a szemét, 
és ami még erősebb bizonyítéka fájdalmának - ha egyáltalán van 
szükség ilyesmire -, az egész idő alatt egyszer sem borotválkozott. 
Végül megrántott egy zsinórt, amely a fal egyik nyílásán keresztül 
Livia szobájába vezetett, és ott megszólaltatott egy kis ezüst 
csengettyűt. Livia szerető, aggodalmas arccal sietett hozzá, és 
Augustus, aki még most sem bízott hangjában, viasztáblájára ezt a 
mondatot írta fel görögül: , Száműzzék életfogytiglanra, de ne közöld 
velem, hogy hova." Átadta Líviának pecsétgyűrűjét, hogy nevében 
levelet írhasson a szenátusnak, és indítványozza a száműzetést. (Ez a 
pecsétgyűrű egy aranygyűrű volt, benne egy nagy smaragddal. A 
smaragdba bevésték Nagy Sándor sisakos fejét. A gyűrűt különben 
Nagy Sándor sírjából lopták el, kardjával és páncéljával együtt. Livia 
ragaszkodott hozzá, hogy használja, Augustus minden ellenkezése 
ellenére, aki ezt nagyképűségnek tartotta. Egy éjjel aztán azt álmodta, 
hogy Nagy Sándor bejött a szobájába, és dühösen lemetszette az ujját, 
amelyen viselte. Ettől kezdve saját gyűrűjét használta, amelynek 
rubinját Dioscurides, a híres ötvös munkálta meg. Utódai ezt a 
pecsétgyűrűt használták.) 

Livia igen szigorú hangon indítványozta a száműzetést. A levelet 
Augustus stílusában fogalmazta, amit könnyű volt utánozni, mert ő 
mindig feláldozta a szépséget az érthetőség kedvéért, például igen 
gyakran használta ugyanazt a szót, ahelyett, hogy valami más, hasonló 
értelmű kifejezést keresett volna. Nem mutatta, meg a levelet 


Augustusnak, hanem egyenesen a szenátusba küldte, ahol rögtön 
megszavazták az életfogytiglani száműzetést. Livia oly nagy 
részletességgel sorolta fel Julia bűneit, és olyan erősen elítélő 
kifejezéseket adott Augustus szájába, hogy lehetetlenné tette, hogy 
Augustus később meggondolja magát, és a szenátust ítéletének 
megváltoztatására kérje. Mellékesen még jól kihasználta az ügyet, 
mert Julia házasságtörési bűneinek részeseként felírta három-négy 
ellenségét is. Ezek között volt egyik nagybátyám, Julus, Marcus 
Antonius fia, akit Augustus Octavia kedvéért konzullá is tett. Livia a 
szenátushoz írt levelében hangsúlyozta, hogy ez a férfiú milyen 
háládatlanul járt el jótevőjével szemben, és arra is célozgatott, hogy 
Juliával a legfelsőbb hatalom megszerzését tervezték. Julus öngyilkos 
lett. Véleményem szerint az összeesküvési vád alaptalan, de Julus 
Marcus Antoniusnak egyetlen életben maradt fia volt — Antyllust, a 
legidősebbet, Augustus közvetlenül apjának öngyilkossága után 
halálra ítélte, a másik kettő, Ptolemaeus és Alexander, Kleopátrától 
származó fiai, még fiatal korukban haltak meg -, és mint volt konzul 
és Marcellus nővérének a férje, igen veszélyesnek látszott. A köznép 
elégedetlensége Augustusszal szemben gyakran abban talált kifejezést, 
hogy kívánta, bár Marcus Antonius nyerte volna meg az actiumi 
csatát. A többiek, akiket Livia házasságtöréssel vádolt, szintén 
száműzetésbe kerültek. 

Egy héttel későbben Augustus megkérdezte Líviát, vajon ,egy bizonyos 
határozatot" végrehajtottak-e? -— mert ettől kezdve soha többé nem 
említette Julia nevét, sőt még célzást se tett rá, noha gondolatban 
biztosan igen sokat foglalkozott vele. Livia közölte, hogy ,az a 
bizonyos személy" már útban van a sziget felé, ahol életfogytiglani 
száműzetését tölteni fogja. Ez még jobban elkeserítette Augustusi, 
mert Julia nem tette meg az egyetlen tisztességes dolgot, amit 
megtehetett volna, vagyis nem követett el öngyilkosságot, Livia 
megemlítette, hogy Phoebe, Julia első udvarhölgye és főbizalmasa 
felakasztotta magát, amint a száműzetési végzést közölték vele. ,Ó, 
bárcsak Phoebe apja lehettem volna? — kiáltott fel Augustus. Lánya 
száműzetése után még további két hétig nem jelent meg a 
nyilvánosság előtt. Kitűnően emlékszem erre a szörnyű hónapra. Livia 
parancsára még nekünk gyermekeknek is gyászolnunk kellett, nem 
volt szabad játszani, zajt csapni, sőt még mosolyogni sem. Amikor 
Augustusi újra megláttuk, tíz évvel idősebbnek látszott, és hosszú 
hónapokba tellett még, amíg rá tudta magát venni, hogy ellátogasson 
a fiúk kollégiumának játszóterére, vagy akár újra megkezdje napi 
testgyakorlását, amely gyors sétából és kis gátfutásból állott. 

Livia azonnal értesítette az eseményekről Tiberiust, aki tanácsára két- 
három levelet írt Augustusnak. Könyörgött neki, bocsásson meg 

Juliának, ahogy ő is megbocsátott, és kijelentette, hogy bármilyen 


rossz feleségnek bizonyult is, azt akarja, hogy mindazt a birtokot 
tartsa meg, amellyel ő megajándékozta. Augustus nem válaszolt. Meg 
volt győződve arról, hogy Julia erkölcsi lezülléséért egyedül Tiberius 
hidegsége és sok kicsapongása a felelős. Nemhogy vissza nem hívta a 
száműzetésből, hanem még arra sem volt hajlandó, hogy néptribuni 
rangját megújítsa a következő évre. 

Van egy katonanóta: Augustus Urunk Három Szomorúsága, amelyet 
sok évvel később a Germániában állomásozó ezredek énekeltek. A 
nóta elregéli, hogy Augustus először Marcellus miatt szomorkodott, 
aztán Julia miatt, és Varus miatt, aki elvesztette az ezredsasokat. 
Mélyen szomorkodott Marcellus halála miatt, még mélyebben Julia 
száműzetése miatt, de legmélyebben a sasok miatt, mert minden egyes 
sassal együtt Róma legbátrabb embereinek egy-egy ezrede tűnt el. A 
ballada több versszakban siratja meg a Tizenhetes, Tizennyolcas és 
Tizenkilences ezredek sorsát, amelyeket tizenkilenc éves koromban a 
germánok egy erdőben megtámadtak és lemészároltak. Elmondja a 
nóta, hogy Augustus úr mennyire kétségbeesett, amikor a katasztrófa 
híre megérkezett, fejét a falba verte s úgy jajongott: 


Augustus úr sír és ordít, 

S feje koppon a falon: 

, Varus, Varus, Varus vezér, 
Add vissza három sasom.?" 
Augustus úr tör, zúz, szaggat 
S magát fenemód leissza: 

, Varus, Varus, Varus vezér 
Katonáimat add vissza!" 


A következő versszakok elmondják, hogy Augustus soha többé nem 
állított fel ilyen számú  ezredeket, inkább hiányt hagyott a 
hadseregfelsorolásban. Esküdözött, hogy Marcellus élete és Julia 
tisztessége nem jelentett neki semmit összehasonlítva katonáinak 
életével és tisztességével, és hogy szelleme addig nem fog 
megnyugodni, amíg a három elpusztult ezrednek jelvénye, a három 
sas vissza nem kerül a Capitoliumba. De noha azóta a germánok sok 
vereséget szenvedtek, egyetlen római hadvezér sem tudta felfedezni, 
hol , rozsdásodnak" ezek az elveszett sasok, mert a gyáva germánok 
gondosan elrejtették őket. A katonák így lekicsinyelitek Augustus 
kétségbeesését Julia miatt, véleményem szerint azonban százszor 
annyit szomorkodott Julia miatt, mint a sasok miatt. 

Nem akarta megtudni, hova száműzték, mert különben állandóan arra 
a helyre gondolt volna, és esetleg annyira erőt vett volna rajta a 
vágyakozás, hogy hajóra ül és meglátogatja, így aztán könnyű volt 
Livia számára bosszút állni Julián. Megtagadtak tőle bort, testápolási 


szereket, finom ruhákat vagy bármilyen luxust, és őrei eunuchok és 
aggastyánok voltak. Nem volt szabad látogatni, és naponta éppúgy 
munkát adtak neki, mint iskoláslány korában. A sziget a campaniai 
partvidék közelében volt, apróka kis sziget, és Livia azáltal is fokozta 
Julia szenvedéseit, hogy ugyanazokat az őröket hagyta ott évekig. 
Ezek természetesen Juliát hibáztatták amiatt, hogy be vannak zárva 
erre a kis egészségtelen helyre. Az egész csúf történetnek egyetlen 
lélekemelő szereplője Julia édesanyja, Scribonia, akitől Augustus Livia 
kedvéért elvált. Most már nagyon öreg asszony volt, aki évek óta 
visszavonultan élt. Merészen felkereste Augustusi, és engedélyt kért 
arra, hogy követhesse leányát a száműzetésbe. Lívia jelenlétében 
kijelentette, hogy leányát abban a pillanatban elvették tőle, amikor 
megszületett, de azóta is imádta a távolból, és most, amikor az egész 
világ az ő egyetlen lánya ellen fordult, meg akarja mutatni, hogy 
milyen egy igazi anya szeretete. Különben is véleménye szerint a 
szegény gyermek nem hibáztatható, mert életét akarattal 
megnehezítették. Lívia megvetően nevetett, de biztosan igen 
kényelmetlenül érezhette magát. Augustus uralkodott érzésein, és 
intett, hogy a kérelmet teljesíti. 

Öt évvel későbben Julia születésnapján Augustus hirtelen megkérdezte 
Líviát: 

-— Milyen nagy az a sziget? 

-— Melyik sziget? — kérdezte Lívia. 

— A sziget... ahol egy szerencsétlen asszony él. 

- Ó, azt hiszem, néhány perc alatt el lehet érni egyik végéből a 
másikba - válaszolta Livia tettetett könnyedséggel. 

- Néhány percnyi séta? Nem tréfálsz? — Azt gondolta, valamelyik nagy 
szigetre száműzték, mint Ciprus, Lesbos vagy Corfu. Egy idő után 
megkérdezte: — Mi a neve? 

— Pandataria. 

- Istenem, az a szörnyű hely? Ó, milyen kegyetlenség. Öt év 
Pandatarián! 

Livia szigorúan ránézett, és megkérdezte: 

— Vissza akarod hívni Rómába? 

Augustus most Itália térképét tanulmányozta, a térkép, egy vékony 
aranylemez, amelyen kis gyémántok jelölték a városokat, a falon 
lógott. Képtelen volt beszélni de Reggióra mutatott, egy kellemes, 
görög városra, a messinai öbölben. 

Így Juliát Reggióba küldte, ahol kissé szabadabban mozoghatott, még 
meg is látogathatták — de a látogatónak előzőleg személyesen kellett 
engedélyt kérni Líviától. El kellett mondania, hogy mi dolga van 
Juliával, és ezután Livia adott neki engedélyokiratot, amelybe 
gondosan felírták haja és szeme színét és minden különösebb 
ismertetőjelét, nehogy valaki más használhassa fel. Igen kevesen 


voltak hajlandók magukat kitenni ilyen előzetes tortúrának. Julia 
leánya, Agrippina engedélyt kért a látogatásra, de Livia megtagadta 
azon a címen, hogy a látogatás nem tenne jót Agrippina erkölcseinek. 
Juliával még mindig igen szigorúan bántak, egyedül élt, mert anyja 
még a szigeten meghalt. 

Néhányszor, amikor Augustus Róma utcáin sétált, a polgárok kiáltozni 
kezdtek: , Hozd vissza a lányodat! Már eleget szenvedett! Hozd vissza 
a lányodat!" Ez igen fájt Augustusnak. Egy alkalommal az egyik 
testőrével kiemeltetett a tömegből két férfit, aki a leghangosabban 
kiáltozott, és komolyan közölte velük, hogy Jupiter bizonyára meg 
fogja őket büntetni, majd tulajdon feleségük és lányuk fogja becsapni 
őket. Ezek a tüntetések különben nem annyira a Julia iránt érzett 
sajnálat kifejezői voltak, élük inkább Lívia ellen irányult, mert 
mindenki teljes joggal őt hibáztatta Julia száműzetésének kegyetlen 
volta miatt. 

Ami Tiberiust illeti és az ő nagy szigetét, nos, ő meg volt vele elégedve 
egy-két évig. Az éghajlat elsőrangú volt, az élelem jó, és szabadon 
foglalkozhatott irodalmi tanulmányaival. Görög prózája egyáltalán 
nem volt rossz, és több -— elegáns, üres görög verset írt, olyan költők 
modorában, mint Euphorion és Parthenius. Meg is van a könyve 
valahol. Sok időt töltött a helybeli egyetem tanáraival baráti 
beszélgetésben. A klasszikus mitológia tanulmányozása mulattatta, 
csinált is egy roppant családfát, kör alakban, a középpontban legősibb 
ősünkkel, Chaosszal, Idő-apánk apjával, innen vonalak sugaraztak 
szét, teleszórva nimfákkal, királyokkal és hősökkel. A mitológiai 
szakértőket ilyen kérdésekkel támadta meg: , Mi volt Hector anyai 
nagyanyjának a neve?" És aztán addig nem nyugodott, amíg a feleletet 
valamelyik ókori költő egy idézetével alá nem támasztották. Erre a 
családfára emlékezett Caligula, amikor évekkel később híres tréfáját 
csinálta Augustusról ,Ó, igen, a nagy-nagybátyám volt. Pontosan 
olyan kapcsolatban állt velem, mint a Cerberus Kutya állott 
Apollóval." 

Valójában most, hogy meggondoltam a dolgot, Caligula itt ugyebár 
hibázott. Apolló nagy-nagybátyja kétségkívül Typhoeus-szörny volt, 
aki egyes szakértők szerint apja, mások szerint nagyapja volt 
GCerberusnak. Az istenek korai családfája azonban annyira 
összebonyolódik a sok vérfertőző kapcsolattól, hogy lehetséges, 
Caligula be tudta volna bizonyítani állítását. 

Tiberiust mint néptribunt igen nagy becsben tartották a Rhodus- 
szigetbeliek és a tartományi tisztviselők; amikor keleti állomáshelyük 
felé hajóztak, vagy onnan visszatértek, mindig szerét ejtették a 
kerülőnek, hogy kiköthessenek a szigeten, és tisztelegjenek Tiberius 
előtt. Ő azonban erősködött, hogy egyszerű magánember, és 
tiltakozott minden kivételes tiszteletadás ellen. Rendszerint elküldte a 


testőrségét maga mellől, és néptribuni ítélethozói hatalmát is csak 
egyszer használta fel: letartóztatott és sommásan egyévi börtönre ítélt 
egy fiatal görögöt, aki nyelvtani vitában, amelyben ő volt az elnök, 
ellenkezni próbált vele. Igen vigyázott egészségére, sokat lovagolt és 
tornászott. Különben állandóan kapcsolatban maradt a római 
ügyekkel, Livia havonként kimerítő értesítést küldött neki. A sziget 
székvárosában levő házán kívül volt távolabb egy kis nyaralója, amely 
a tenger felett egy sziklán épült. A sziklán egy titkos ösvény vezetett 
hozzá, amelyen az egyik bizalmas szabadosa, egy nagy erejű férfi, 
felvezette hozzá azokat a kétes személyeket - prostituáltakat, 
mágusokat, jövendőmondókat -, akikkel estéit rendszerint töltötte. Azt 
mondják, hogy ezek a teremtmények, ha magukra haragították 
Tiberiust, hazafelé vezető útjukban valahogyan eltévesztették a lépést, 
és a sziklaösvényről belezuhantak a tengerbe. 

Már említettem, hogy Augustus nem volt hajlandó meghosszabbítani 
Tiberius néptribuni rangját, amikor az öt év letelt. Elképzelhető, hogy 
ezáltal milyen kényelmetlen helyzetbe került Rhodusban, ahol személy 
szerint igen népszerűtlen volt. Amikor a szigetlakók látták, hogy 
megfosztják testőrségétől, elöljárói hatalmától, és hogy személye nem 
sérthetetlen többé, először túlságosan bizalmaskodók voltak vele 
szemben, aztán pedig csak úgy félvállról bántak vele. Egy híres görög 
bölcsésztanár például, akitől engedélyt kért, hogy óráit látogathassa, 
kijelentette, hogy nincs üresedés nála, de jöjjön vissza egy hét múlva, 
akkor talán tehet valamit az érdekében. 

Líviától értesítést kapott, hogy Gajust keletre küldték mint Kisázsia 
kormányzóját. És noha a közeli Chiosban tartózkodott, Gajus nem 
látogatta meg Tiberiust. Az elmaradt tisztelgő látogatás után Tiberius 
hallotta egy barátjától, hogy Gajus felült a Rómában keringő 
álhíreknek, amely szerint ő Líviával katonai forradalmat tervezett. 
Gajus egyik embere fel is ajánlotta egy lakomán, amelyen mindenki 
kissé berúgott, hogy áthajózik Rhodusba, és visszahozza ,a száműzött" 
fejét. Gajus azt felelte, hogy nem fél a , száműzött"-től, tartsa csak meg 
mihaszna fejét a mihaszna nyakán. Tiberius erőt vett büszkeségén, és 
azonnal Chiosba hajózott, hogy kibékítse mostohafiát, és olyan 
alázatosan viselkedett vele szemben, hogy sokan megrökönyödtek 
rajta. Tiberius, a legkimagaslóbb élő római Augustus után, udvarlásra 
megy egy fiúhoz, aki még nem érte el a huszadik évét, és senki más, 
mint tulajdon kegyvesztett feleségének fia. 

Gajus hidegen fogadta, de nagyon hízelgett neki a látogatás. Tiberius 
kérte, ne féljen, azok a hírek, amelyek a fülébe jutottak, alaptalanok és 
rosszindulatúak. Ő maga nem szándékszik újra folytatni politikai 
pályafutását, amelyet Gajus és fivére, Lucius kedvéért hagyott abba, 
nem vágyik másra, mint hogy életét nyugalomban tölthesse, a 
nyugalmat sokkal többre értékeli, mint bármilyen közéleti sikert. 


Gajus hiúságának hízelgett, hogy nagylelkű lehet, ezért vállalkozott 
arra, hogy eljuttat Augustushoz egy levelet, amelyben Tiberius 
engedélyt kér, hogy Rómába visszatérhessen, és a levelet a maga 
ajánló soraival látta el. A levélben Tiberius azt írta, csupán azért 
hagyta el Rómát, hogy szabaddá tegye a teret mostohafiai, a fiatal 
hercegek előtt, de most, midőn már felnőttek és biztosan állnak a 
lábukon, semmi sem akadályozza meg, hogy ne élhessen nyugodtan 
Rómában. Hozzátette, hogy nagyon unja már Rhodus-szigetét, és igen 
szeretné látni barátait és rokonait. Gajus továbbította a levelet a 
megígért ajánló sorokkal. Augustus Gajusnak válaszolt, nem 
Tiberiusnak. Azt írta, hogy Tiberius akkor távozott el, amikor az 
államnak legjobban szüksége volt rá, és nem hallgatott barátai és 
rokonai könyörgésére, most hát nem szabhatja meg visszatérésének 
feltételeit. A levélnek tartalma általánosan elterjedt, és Tiberius 
aggodalma növekedett. Megtudta valahogy, hogy a nimes-i gallok 
lerombolták szobrait, amelyeket ottani győzelmei emlékére emeltek, 
és hogy Luciusnál is hamis vádakkal illették, aki éppúgy hitelt adott a 
vádaknak, mint fivére, Gajus. Elköltözött a városból egy kis házba, a 
sziget egyik távoli részébe, és csak ritkán látogatott el a sziklára épült 
nyaralójába. Nem törődött többé egészségével, sőt megjelenésével 
sem, ritkán borotválkozott, pongyolában, papucsban töltötte napjait. 
Végül is bizalmas levelet küldött Líviának, amelyben megmagyarázta 
veszedelmes helyzetét. Megígérte, ha Livia valahogyan keresztülviszi, 
hogy hazatérhet, akkor mindenben követni fogja utasításait, ameddig 
csak élnek. Azt írta, hogy nem is annyira mint hűséges anyjához fordul 
hozzá, de mint az állam hajójának igazi, bár eddig el nem ismert 
kormányosához. 

IKr. u. 2] Lívia pontosan erre várt. Szándékosan nem lépett eddig 
közbe Augustusnál, hogy hívja vissza Tiberiust. Azt akarta, hogy unja 
meg éppen olyan mértékben a tétlenséget és a közélettől való 
tartózkodást, mint ahogy azelőtt unta a közéleti sikereket. Rövid 
választ írt, amelyben közölte, hogy a levelet megkapta, és hajlandó 
elfogadni Tiberius feltételeit. Néhány hónappal későbben Lucius 
rejtélyes körülmények között meghalt Marseille-ben, útban Hispánia 
felé. Augustus még nem tért magához a megrázkódtatástól, amikor 
Livia megdolgozta, mondván, mennyire hiányzott neki drága fiának, 
Tiberiusnak a támogatása a hosszú évek folyamán, és hogy eddig nem 
is merészelt könyörögni a visszahívásáért. Igaz, hogy fia hibázott, de 
meg is szenvedett érte, és magánleveleiben érezni, mennyire tiszteli és 
becsüli Augustusi. Gajus, aki annak idején maga is ajánlotta Tiberius 
visszahívását, bizonyára örülni fog, hogy megbízható kartársat kap 
fivére halála után. 

Egy este az arab születésű Thrasyllus nevű jós kereste fel Tiberiust 
sziklatornyában. Már kétszer-háromszor volt ott, és több biztató 


jóslatot tett, de egyikük sem teljesült. Tiberius már kételkedni kezdett 
a jós képességeiben, és közölte szabadosával: ha Thrasyllus ez 
alkalommal sem elégíti ki, akkor nem baj, ha hazafelé menet 
véletlenül a tengerbe zuhan. Amikor Thrasyllus megérkezett, Tiberius 
először is megkérdezte: ,Nos mit mondanak ma a csillagok?" 
Thrasyllus leült, és igen bonyolult asztrológiai számításokat végzett a 
kőasztal lapján egy faszéndarab segítségével. Végül kijelentette: 

- A csillagok egész szokatlanul kedvező állást mutatnak. Életed rossz 
korszaka befejeződött. Ettől kezdve csak a jó szerencsében lesz részed. 
- Remek - mondta Tiberius szárazon. — És mit mondanak a csillagok a 
te sorsodról? 

Thrasyllus újra számolni kezdett, aztán tettetett vagy igazi rémülettel 
felnézett: 

- Ó, egek! Szörnyű veszély fenyeget a levegőtől és víztől. 

- Van rá esély, hogy ezt a veszélyt elkerüld? — kérdezte Tiberius. 

- Nem tudom. Ha valamilyen módon túlélem az elkövetkezendő 
tizenkét órát, akkor sorsom aránylag olyan kedvező lesz, mint a tied. 
De majdnem minden rosszindulatú csillag ellenem fordult, és a veszély 
úgy látszik elkerülhetetlen. Csak Vénusz menthet meg. 

— Mit is mondtál Vénuszról? 

— Azt, hogy éppen most került a Scorpio csillagképbe, amely a te jeled, 
és arra mutat, hogy csodálatos változás lesz a sorsodban. Hadd vonjak 
le mindebből még egy további következtetést: Nemsokára bekerülsz a 
Julius-házba, amely, erre azt hiszem, alig kell téged emlékeztetnem, 
egyenesen Venustól, Aeneas anyjától származik. Tiberius, az én 
alacsony sorsom furcsa mód kapcsolatban van a te ragyogó életeddel. 
Ha holnap hajnal előtt jó hír érkezik hozzád, akkor annyi szerencsés 
évre számíthatok, mint amennyire te magad. 

Kint ültek az erkélyen, amikor váratlanul egy kis madár ugrott 
Thrasyllus térdére, és fejecskéjét féloldalra billentve csiripelni kezdett. 
- Köszönöm, húgom - mondta Thrasyllus -, éppen jókor érkeztél. 
Legyenek áldva az istenek. A madár jövetele azt jelenti, hogy hajó 
érkezett, amely jó hírt hoz neked. Meg vagyok mentve, a veszély 
elmúlt. 

Tiberius felugrott, átölelte Thrasyllust, és bevallotta neki, hogy mi volt 
a szándéka. És csakugyan megérkezett a hajó, amely Augustus 
üzenetét hozta, hogy tekintettel Lucius halálára, Tiberius hazatérhet 
Rómába, de egyelőre csak mint egyszerű polgár. 

Ami pedig Gajust illeti, Augustus arra törekedett, hogy csak olyan 
megbízatást adjon neki, amelynek teljesítésében beválik, és hogy a 
Kelet nyugalomban maradjon kormányzósága alatt. 
Szerencsétlenségére azonban az örmény király fellázadt, és Parthia 
királya azzal fenyegetőzött, hogy csatlakozik hozzá, ami Augustusi 
igen nehéz helyzetbe hozta. Noha Gajus tehetséges kormányzó volt 


békében, Augustus nem tartotta őt képesnek arra, hogy egy ilyen 
fontos háborút vezessen, ő maga pedig túlságosan öreg volt a 
hadvezetéshez, különben is az államügyek Rómához kötötték. Mégsem 
küldhetett senkit, hogy átvegye a keleti ezredek parancsnokságát 
Gajustól, mert Gajus konzul volt, és nem lett volna szabad felruházni 
ezzel a magas méltósággal, ha nem alkalmas a legfőbb hadvezetésre. 
Nem maradt más hátra, mint Gajust sorsára bízni, és a legjobbat 
remélni. 

IKr. u. 4] Gajus eleinte szerencsés volt. Az örmény veszedelem elmúlt, 
mert Örményországot egy barbár törzs támadta meg. Az örmény király 
halálát lelte üldözésük közben, Parthia királya pedig, amikor erről 
értesült és megtudta, hogy Gajus milyen nagy hadsereggel készülődik 
a háborúra, Augustus nagy megkönnyebbülésére kiegyezett vele. De 
Augustus új jelöltje az örmény trónra népszerűtlen volt az örmény 
nemesek körében, és amikor Gajus visszaküldte a fölösleges 
csapatokat, az örmények mégis hadat üzentek. Gajus összegyűjtötte 
seregeit, és az örmények ellen vonult, ahol néhány hónap múlva orvul 
megsebesítette egy örmény hadvezér, aki egyezkedő tárgyalásokra 
hívta. Nem sokat törődött a sebbel, és a hadjáratot sikeresen befejezte. 
De valahogyan rosszul kezelték a sebet, és egészsége, amely különben 
is romlott az elmúlt két-három hét folyamán, minden látható ok nélkül 
megrokkant. Végül is levelet írt Augustusnak, engedélyt kérve, hogy 
egyszerű polgárként visszavonulhasson a magánéletbe. Gajus útközben 
hazafelé meghalt, így aztán Julia fiai közül csak a tizenöt éves 
Postumus maradt életben, és Augustus annyira megbékült 
Tiberiusszal, hogy mint Thrasyllus megjósolta, bevette a Julius-házba, 
amidőn Postumusszal együtt örökbe fogadta és örökösévé tette. 

A Kelet most egy ideig nyugalomban volt, de amikor újra háború tört 
ki germán földön, Augustus Tiberiust tette meg parancsnokká, és azzal 
adta iránta való bizalmának tanújelét, hogy tíz évre néptribuni rangot 
adományozott neki. Kemény hadjárat volt, de Tiberius régi 
ügyességével és erejével vezette le. Lívia azonban ragaszkodott hozzá, 
hogy gyakorta Rómába látogasson, nehogy elveszítse politikai 
kapcsolatait a Várossal. Tiberius betartotta fogadalmát, és mindenben 
Lívia utasításait követte. 


HETEDIK FEJEZET 

IKr. e. 1] Visszamentem időben néhány évet, hogy Tiberius 
nagybátyámról beszéljek, de követve az ő történetét, egészen amíg 
Augustus örökbe nem fogadta, most meg megelőztem a magam 
történetét. Meg fogom próbálni, hogy a következő fejezetekben 
szigorúan ragaszkodjam a kilencedik és tizenhatodik évem közötti 
eseményekhez. Legtöbb szó rólunk lesz, fiatal  nemesekről, 
eljegyzéseinkről és házasságkötéseinkről. Elsőnek Germanicus lett 
nagykorú, szeptember  harmincadikán volt a tizennegyedik 
születésnapja, de a nagykorúsági ünnepségeket mindig márciusban 
tartották. Szokás szerint díszesen felöltözve hagyta el Palatinus-dombi 
házunkat kora reggel, utoljára viselve bíborszegésű fiúruháját. A 
gyermekek csapatostul rohangáltak előtte, énekelve és virágokat 
szórva, nemes barátai kísérték, azok mögött pedig rang szerint a 
polgárok roppant sokadalma következett. A menet lassan haladt lefelé 
a dombon, keresztül a Piac téren, ahol harsogva éltették Germanicust. 
Rövid beszédben válaszolt az üdvözlésekre, végül a menet felhaladt a 
capitoliumi dombon. A Capitoliumban Augustus és Lívia várták, hogy 
üdvözölhessék, Germanicus fehér bikát áldozott a templomban a 
capitoliumi Jupiternek, a  mennydörgőnek, és életében először 
felöltötte férfiúi ruháját. Legnagyobb csalódásomra nem engedték 
meg, hogy én is jelen lehessek. A gyaloglás túlságosan sok lett volna a 
számomra, és rossz benyomást keltett volna, ha hordszékben visznek. 
A szertartásokból csak a felajánlásnak lehettem tanúja, amikor 
visszatért, és felajánlotta a házi isteneknek fiúruháját és díszeit. 
Ezután azt is láttam, amint házunk lépcsőjéről süteményeket és 
pénzdarabokat szórt a tömegnek. 

Egy évvel későbben megnősült. Augustus mindent elkövetett, hogy 
törvényhozásilag házasságra buzdítsa az előkelőbb férfiakat. A 
birodalom roppant nagy volt, és több magas rangú köztisztviselőre és 
katonatisztre volt szüksége, mint amennyivel a nemesség el tudta 
látni, noha a nemesség számát állandóan növelték. Amikor az 
előkelőbbek panaszkodtak az új nemesek faragatlansága miatt, 
Augustus dühös lett, azt szokta volt válaszolni, hogy a lehető 
legkevésbé faragatlanabbakat választotta. Különben is az orvosság a 
tulajdon kezükben van — mondotta -, hiszen minden előkelő férfi és nő 
a lehető legkorábban kössön házasságot, és neveljen fel olyan nagy 
családot, amilyenre csak képes. Augustusnak szinte vesszőparipájává 
vált, hogy az uralkodó osztályban csökkennek a születések és 
házasságkötések. 

Egy alkalommal, amidőn a lovagok rendje, amelyből a szenátorokat 
választották, panaszkodott az agglegények elleni törvények 


szigorúsága miatt, Augustus az egész rendet elhívatta a Piac térre, 
hogy beszéljen velük. Amikor egybegyűltek, két csoportba osztotta 
őket, nősekre és nőtlenekre. A nőtlenek csoportja sokkal nagyobb volt, 
mint a nőseké, és Augustus külön-külön intézett beszédet mind a két 
csoporthoz. Nagy kitörésbe lovalta bele magát a nőtlenekkel szemben, 
bestiáknak, gazembereknek és furcsa szóképpel utókoruk gyilkosainak 
nevezte őket. Ekkor Augustus már öreg ember volt, és megvolt benne 
minden zsörtölődő, szőrszálhasogató hajlam, ami a hasonló vágású 
öregurak tulajdonsága. Megkérdezte őket: mi az, Vesta-szüzeknek 
tartják magukat? A Vesta-szüzek legalább egyedül alszanak, amit ők 
nem mondhatnak el magukról. Kéri őket, magyarázzák meg: ahelyett, 
hogy ágyaikat saját osztálybeli tisztességes asszonyokkal osztanák meg 
és egészséges gyermekeket kapnának tőlük, miért fecsérelik el férfiúi 
energiájukat piszkos rabszolgalányokra és undok ázsiai görög 
prostituáltakra? És ha hinni akarna annak, amit hallott, éjszakai 
ágybéli szórakozásaiknak játszótársa gyakran egyike azoknak az 
undok foglalkozású aljas teremtményeknek, kiket meg sem nevez, 
nehogy ezáltal is létalapot kapjanak a Városban. Ha az ő akarata 
érvényesülne, az olyan férfi, aki visszahúzódik társadalmi 
kötelezettségeitől, de ugyanakkor nemi kicsapongásban él, pontosan 
arra a büntetésre volna kárhoztatandó, amellyel a Vesta-szüzeket 
sújtják, ha megszegik fogadalmukat: elevenen való eltemetésre. 

Minket, nős embereket, mert ekkor már én is közéjük tartoztam, a 
legragyogóbb dicséretekkel illetett, kitárva felénk karjait, mintha át 
akarna ölelni: ,Csak igen kevesen vagytok, ha összehasonlítom 
számotokat a Város népességével. Sokkal kevesebben vagytok, mint 
társaitok ott a túloldalon, akik nem hajlandók teljesíteni természetes 
társadalmi kötelezettségeiket. De éppen emiatt dicsérlek még jobban 
benneteket, — és kétszeresen hálás vagyok nektek, hogy 
engedelmeskedtek kívánságaimnak és mindent elkövettek, hogy 
népesedjék az állam. Csak ilyen életmód mellett lehet a jövő 
Rómájából nagy nemzet. Eleinte alig néhányan voltunk, hiszen 
tudjátok, de amikor rászántuk magunkat a házasságra és gyermekeink 
születtek, egyre erősebbek lettünk a szomszéd államoknál, nemcsak 
polgáraink férfias voltában, hanem népességünk nagyságában is. Érre 
mindig emlékeznünk kell. Természetünk halandó részét a nemzedékek 
végtelen sorozatával kell ellensúlyozni, mindig tovább adva a fáklyát, 
mint a versenyen, úgyhogy egymáson keresztül tegyük halhatatlanná 
természetünknek azt a részét, amelynek nem jutott osztályrészül az 
örök élet isteni boldogsága. E célból történt, hogy az első és 
legnagyobb isten, aki teremtett minket, két részre osztotta az emberi 
fajtát; az egyik felét hímneművé, a másik felét nőneművé tette, és a 
két félben kölcsönös vágyakozást keltett egymás, iránt, ölelkezésüket 
termékennyé téve, úgyhogy a szakadatlan fogamzáson keresztül még a 


halandóságot is halhatatlanná tegye. Hagyományaink szerint még az 
istenek maguk is hím- és nőneműek, és nemi kapcsolatok révén 
mindnyájan rokonságban vannak egymással. Látjátok, hogy még 
azoknál a lényeknél is, akiknek valójában nincs szükségük erre az 
eszközre, nemes szokásnak tartják a házasságot és a gyermekek 
nemzését." 

Nevetni szerettem volna, nemcsak azért, mert amiatt dicsértek, amire 
csak akaratom ellenére kényszerítettek - nemsokára beszámolok 
Urgulanilláról, aki ekkor a feleségem volt -, hanem mert tiszta 
komédia volt az egész. Mi értelme, hogy Augustus így beszéljen 
velünk, amikor ő maga is kitűnően tudta, hogy nem a férfiak riadnak 
vissza kötelességük teljesítésétől, mint ahogy mondta, hanem a nők. 
Ha a nőket hívta volna össze, lehetséges, hogy elért volna valamit, ha 
jól a lelkűkre tud beszélni. 

Emlékszem, hogy egyszer hallottam anyám két szabadosnőjét 
beszélgetni a modern házasságról, az előkelő nők szempontjából. 
Milyen előnye van egy előkelő nőnek a házasságból? — kérdezték. Az 
erkölcsök annyira lazák, hogy senki sem veszi komolyan többé a 
házasságot. Igaz, van néhány régimódi férfi, aki nem szereti, ha 
felesége másállapotba kerül barátaitól vagy háziszolgáitól, és van 
néhány régimódi nő, aki eléggé tiszteletben tartja férje érzéseit, hogy 
elkerülje az ilyen másállapotot, de általában bármelyik jóképű nő 
azzal a férfival hálhat együtt, akivel csak akar. Ha férjhez megy és 
azután megunja a férjét, ahogy rendszerint történik, és valaki mással 
akar szórakozni, akkor csak férje büszkeségére és féltékenységére kell 
vigyáznia. És anyagilag sem előnyös a házasság. Hozománya férje 
kezébe kerül vagy apósáéba, aki a háztartás feje, ha történetesen 
életben van. És egy férjjel vagy apóssal nehezebben tud kijönni, mint 
édesapjával vagy bátyjával, akinek gyengéjét már jól ismeri. Ha férjnél 
van, akkor rengeteg háztartási felelősséggel kell törődnie. Ami pedig a 
gyermekeket illeti? Ki akar ma gyermekeket? Születésük előtt több 
hónapon keresztül nemcsak rossz egészségi állapotba hozzák anyjukat, 
hanem megakadályozzák a szórakozásban. És noha rögtön dajkának 
adhatja át a gyerekét, hosszú időbe telik, amíg magához tér az undok 
szüléstől. Gyakorta az is megesik, hogy az alakja teljesen elromlik egy- 
két gyerek után. Nézzék csak, a gyönyörűséges Julia alakja hogy 
szétesett, miután teljesítette Augustus kívánságát az utódokkal 
kapcsolatban. És az úrhölgy férje bizonyára nem marad hű a 
másállapot alatt, márpedig ha szereti, akkor ez igen rossz érzés. 
Azonkívül a dajkák manapság igen elővigyázatlanok, és a nagy 
nehezen életrehozott gyermek meghal. Milyen áldás, hogy ezek a 
görög orvosok olyan ügyesek, ha a dolog még nem haladt túlságosan 
előre. Két-három nap alatt bármelyik hölgyet meg tudnak szabadítani 
a nem kívánt gyermektől, és senki sem tudja meg a dolgot. 


Természetesen vannak hölgyek, még igen modern hölgyek is, akik 
régimódi gondolkozásukkal szeretik a gyermekeket, de mindig örökbe 
fogadhatnak valami kedves kis gyereket, egy jobb családból való férfi 
gyermekét, ha az apát nagyon nyaggatják a hitelezők, és tudja, hogy a 
gyerekért kap valamit... 

Augustus engedélyt adott a lovagi osztály tagjainak, hogy közönséges 
polgárnőket, sőt szabadosnőket vehessenek feleségül, de ez nem 
nagyon javított a helyzeten. A lovagok, ha egyáltalában házasodtak, 
nagy hozományért tették, nem pedig gyermekekért vagy szerelemért. 
És mit kezdjenek egy szabadosnővel? Ezenkívül a lovagok, főleg, akik 
a közelmúltban emelkedtek a rend tagjai sorába, egyáltalában nem 
akartak rangon alul nősülni. Az ősnemesi családokban a nehézségek 
még nagyobbak voltak. Nemcsak hogy kevesebb számbajöhető nő volt, 
de maga a házassági forma is szigorúbb volt. A feleség sokkal 
erősebben a családfő hatalmába került. Minden józan nő kétszer is 
meggondolta, mielőtt belement volna ebbe a szerződésbe, amelyből 
nem volt más menekvés a váláson kívül, és a válás után igen nehéz 
volt visszakapni a hozományt. A nem ősnemesi családokban azonban a 
nő a házasságban is független maradhatott, és önállóan kezelhette a 
vagyonát, ha évente háromszor a férje házán kívül aludt, mert ez 
megszakítja a férje jogát felette. A nők szerették a házasságnak ezt a 
fajtáját, kézenfekvő okokból, de éppen emiatt nem szerették a férjek. 
A szokás az alacsonyabb osztályoknál kezdődött, de lassanként felfelé 
szivárgott, és rövidesen minden osztály hozzáigazodott, kivéve az 
ősnemesi családokat. Itt vallási okok tiltották. Ugyanis ezeknek a 
családoknak tagjaiból választották az állami papokat, és egy vallási 
törvény szerint a papnak nős embernek kell lennie, szigorú házassági 
szerződésben kell élnie, és szigorú házasság gyermekének kell lennie. 
Idővel egyre nehezebb lett papi méltóságra alkalmas embert találni. 
Végül is annyi üresedés volt a papok kollégiumában, hogy valami 
kiutat kellett találni, amelyet a jogászok aztán meg is találtak. Az 
előkelő nők engedélyt kaptak arra, hogy szigorú formájú házasságot 
kössenek, és a szerződésben csak azt a megszorítást alkalmazták, hogy 
a szigorú formájú házasság csak ,szent ügyekre? vonatkozik. És 
különben a szabad házasság előnyeit élvezhetik. 

De ez csak későbben következett be. Időközben Augustus nem tudott 
mást tenni az agglegények büntetésén kívül, mint hogy a családfőket 
rávette, hogy a gyermekeket korán házasítsák össze, azzal az 
utasítással, hogy szaporodjanak, amikor még túlságosan fiatalok 
ahhoz, hogy belássák, mire kényszerítik őket, és különben is olyan 
helyzetben vannak, hogy engedelmeskedniük kell. Hogy jó példával 
járjanak elő, Augustus és Livia családjuk minden fiatal tagját a lehető 
legfiatalabb korban eljegyezték és összeházasították. Furcsán hangzik, 
de Augustus dédapa volt ötvennégy éves korában és ükapa, mielőtt 


meghalt volna hetvenhat éves korában, míg Julia második házassága 
révén felnőtt unokával dicsekedhetett, amikor ő maga is még 
szülőképes volt. A nemzedékek így hát furcsa összeütközésbe kerültek, 
és a császári ház családfája bonyolultságában vetélkedhetett az 
olympusi családfával. Ez nemcsak a gyakori örökbefogadások miatt és 
amiatt volt, hogy a családtagok közeli rokonokat is elvettek, amit a 
vallás tiltott, hanem mert amint egy férfi meghalt, az özvegyének újra 
férjhez kellett mennie, és állandóan ugyanabban a kis rokonsági 
körben. Én most mindent el fogok követni, hogy megmagyarázzam 
ezeket a kapcsolatokat. 

Említést tettem Julia gyermekeiről, Augustus főörököseiről: Gajusról, 
Luciusról és Postumusról és két leányáról, Julilláról és Agrippináról. 
Livia családjának fiatal tagjai voltak: Tiberius, fia Castor és három első 
unokatestvére, mégpedig bátyám Germanicus, nővérem Livilla és 
jómagam? De nem szabad elfeledkezni Julia unokájáról — mert Julilla, 
minthogy Livia családjából senkihez sem mehetett férjhez, hozzáment 
egy Aemilius nevű gazdag szenátorhoz (aki Scribonia egyik korábbi 
házassága révén első unokatestvéré volt), és egy Aemilia nevű leányt 
szült neki. Julilla házassága szerencsétlen volt, mert Livia nem látta 
szívesen, hogy Augustus valamelyik unokája ne az ő egyik unokájához 
menjen férjhez, de mint rövidesen látni fogják, ez nem sokáig 
aggasztotta, és időközben Germanicus feleségül vette Agrippinát, ezt a 
szép, komoly lányt, akit már régóta szeretett. 

Gajus nővéremet, Livillát vette feleségül, de hamarosan meghalt 
anélkül, hogy gyermekei lettek volna. Lucius, akit Aemiliával 
jegyeztek el, még a házasságkötés előtt meghalt. 

Lucius halála után felmerült a kérdés, hogy ki illik Aemiliához. 
Augustus valahogyan sejtette, hogy Livia senki mást nem szánt 
Aemilia férjéül, mint engem, de szerette a gyermeket, és nem tudta 
elviselni a gondolatot, hogy egy olyan beteges teremtményhez adják 
férjhez, mint amilyen én vagyok. Elhatározta, hogy ellenezni fogja a 
házasságot, megfogadta, hogy ez egyszer Livia akarata nem fog 
érvényesülni. Röviddel Lucius halála után történt, hogy Augustus 
Medullinusszal vacsorázott, egyik öreg tábornokával, aki Camillus 
diktátor sarja volt. Medullinus mosolyogva közölte vele, amikor már 
sok bort ittak, hogy van egy kedvenc unokája, egy kedves kislány. Ez a 
kislány irodalmi tanulmányaiban váratlanul meglepő előrehaladást 
tett, és úgy tudja, hogy Augustusnak van egy kis rokona, akinek ez az 
előrehaladás köszönhető. 

Augustus elgondolkodott. 

- Ki lehet? Semmit se hallottam róla. Mi történt? Valami titkolt 
szerelmi ügy kezdődött irodalmi háttérrel? 

- Igen, valami olyasfajta — mondta Medullinus mosolyogva -, magam 
is beszéltem a fiatalemberrel, akit minden testi fogyatékossága 


ellenére megszerettem. Őszinte, nemes természete van, és nagy hatást 
tett rám tudásával és eszével. 

— Csak nem a fiatal Tiberius Claudiusra gondolsz? — kérdezte Augustus 
hitetlenkedve. 

— Igen, pontosan reá. 

Augustus arca felderült, és hirtelen elhatározással, szinte illetlen 
gyorsasággal megkérdezte: 

— Hallgass ide, öreg barátom, Medullinus. Nem volna hát kifogásod, ha 
ő lenne az unokád férje? Ha tetszik a házasság, én boldogan elintézem. 
Névlegesen a fiatal Germanicus a család feje, de ilyen ügyekben 
elfogadja az idősebbek tanácsát. Tudod, nem minden lány tudja 
leküzdeni az ellenszenvet egy ilyen szegény, süket, dadogó 
nyomorékkal szemben, és épp ezért Líviával haboztunk, hogy bárkivel 
is eljegyezzük. De ha unokád szabad akaratából hajlandó... 

- A gyermek már beszélt velem erről a házasságról, és igen gondosan 
mérlegelte az ügyet. Azt mondja, hogy a fiatal Tiberius Claudius 
szerény, megbízható és kedves, és bénasága biztosíték arra, hogy nem 
mehet háborúba, ahol meghalhat... 

- Vagy nem szaladgálhat más nők után - nevetett Augustus. 

- És hogy csak az egyik fülére süket. Ami pedig általános egészségi 
állapotát illeti... 

- Azt hiszem, az a kis boszorkány már kitudta, hogy nem nyomorék 
abban a testrészében, amelyet a tisztességes feleségek legtöbbre 
értékelnek. Igen, hát miért is ne lehetnének tökéletesen egészséges 
gyermekeik? Az én öreg, béna csődöröm több versenylovat nemzett, 
mint bármelyik más ló Rómában. De eltekintve a tréfától, Medullinus, 
a családod igen tiszteletre méltó, és feleségem családja büszke lesz, 
hogy házasság révén összeköttetésbe kerülhet veled. Komolyan 
mondod, hogy helyesled ezt a házasságot? 

Medullinus kijelentette, hogy a lány sokkal rosszabbul is mehetne 
férjhez, eltekintve attól a megtiszteltetéstől, hogy a házasság révén 
belekerül a haza atyjának a családjába. 

Nos, Medullina, ez az unoka, első szerelmem volt, és esküszöm, soha a 
világon nem láttak még olyan szép gyermeket. Egy nyári délutánon 
találkoztam vele a Sallustius-kertben, ahova Sulpicius kísért el, mert 
Athenodorus gyengélkedett. Sulpicius lánya Medullina nagybátyjának, 
Furius Camillusnak volt a felesége. Amikor először megláttam a 
kislányt, a meglepetés szinte megrázkódtatott nemcsak szépsége miatt, 
hanem váratlan megjelenése miatt is, mert a süket oldalam felől jött, 
miközben olvastam, és amikor felemeltem tekintetem, ott állt felettem, 
és nevetett. Karcsú, dús feketehajú, tejfehér bőrű, sötétszemű lány 
volt, minden mozdulata gyors, madárszerű. 

— Mi a neved? - kérdezte barátságos hangon. 

— Tiberius Claudius Drusus Nero Germanicus. 


- Ti istenek! Ennyi neved van! Az enyém Medullina Camilla. Hány 
éves vagy? 

— Tizenhárom -— mondtam, leküzdve dadogásomat. 

- Én csak tizenegy vagyok, de fogadok veled, hogy gyorsabban futok, 
mint te. 

— Futóbajnok vagy talán? 

-— Bármelyik lányt megverem Rómában futásban. Még a bátyáimat is. 

- Engem egész biztosan legyőznél, ugyanis béna vagyok. 

- Ó, szegény fiú. Hogy jöttél ide? Sántikálva? 

- Nem, Camilla, hordszékben, mint egy lusta, öreg ember. 

— Miért szólítasz a második nevemen? 

— Mert az illik hozzád legjobban. 

— Hát erre hogy jöttél rá, te földig okos? 

— Mert az etruszkok Camillának nevezték a fiatal vadászpapnőket. Ha 
valakit Camillának hívnak, akkor természetes, hogy futóbajnok. 

- Ez kedves. Sohasem hallottam róla. Minden barátom ezentúl 
Camillának fog nevezni. 

- Engem nevezz Claudiusnak. Jó? Ez a név illik hozzám. A családom 
rendszerint Tiberiusnak hív, de az nem illik hozzám, mert a Tiberis 
igen gyorsan folyik. 

- No, mondd, Claudius, mit csinálsz egész nap, ha nem szaladgálhatsz 
a többi fiúkkal? 

—- Többnyire olvasok és írok. Már nagyon sok könyvet olvastam az 
idén, pedig még csak június van. Ez például görög. 

- Én még nem tudok görögül olvasni. Éppen csak az ábécét ismerem. 
A nagyapám haragszik is rám - tudod, apám már nincs -, lustának 
nevez. Persze értek görögül, ha hallok beszélni, mindig sörösül kell 
beszélnünk az étkezéskor és ha vendégek jönnek. Miről szól ez a 
könyv? 

- Thukydides történelmének egyik része. Ez a részlet épp arról számol 
be, hogy egy Cleon nevű politikus bírálgatni kezdte a tábornokokat, 
akik blokád alá vették a spártaiakat egy szigeten. Azt mondta, hogy 
rosszul dolgoznak, és ha ő volna a tábornok, húsz napon belül foglyul 
ejtené az egész spártai haderőt. Az athéniak annyira megunták már a 
sok beszédét, hogy őt magát nevezték ki főparancsnoknak. 

— Mulatságos ötlet. És mi történt azután? 

— Betartotta ígéretét. Jó vezérkari főnököt választott, és mondta neki, 
hogy bárhogyan is harcolhat, az a fontos, hogy nyerje meg a csatát. 
Minthogy a tiszt tehetséges volt, húsz napon belül Cleon magával 
hozott Athénba százhúsz legmagasabb rangú spártait. 

-— Furius nagybátyám szokta mondani, hogy az okos vezér az, aki okos 
embereket választ ki maga köré — mondta Camilla. — Ugye te már 
nagyon bölcs vagy, Claudius? 

- Tökéletes hülyének tartanak, és minél többet olvasok, annál 


hülyébbnek gondolnak. 

- Én nagyon okosnak tartalak. Olyan szépen tudsz elmondani 
dolgokat. 

— De dadogok. 

— Ez is talán csak idegesség. Ugye nem ismersz sok lányt? 

- Nem. És te vagy az első, aki nem nevetett ki. Találkozhatnánk hébe- 
hóba, Camilla? Te nem taníthatsz meg engem futni, de én 
megtaníthatlak téged görögül. Akarnád? 

- De mennyire. Érdekes könyvekből fogsz tanítani? 

- Olyanból, amilyen neked tetszik. Szereted a történelmet? 

- Azt hiszem, legjobban a költészetet szeretem, a történelemben 
rengeteg névre és évszámra kell emlékezni. Nővérem Parthenius 
szerelmi költészetét imádja. Olvastad? 

- Néhányat olvastam, de nem szeretem. Túlságosan mesterkélt. Én az 
igazi könyveket szeretem. 

-— Én is. De van görög szerelmi költészet, amelyik nem mesterkélt? 

- Hogyne. Theokritos. Nagyon szeretem. Vedd rá a nénikédet, hogy 
holnap is idehozzon, én magammal hozom Theokritost, és rögtön 
megkezdjük a dolgot. 

- Megígéred, hogy nem lesz unalmas? 

- Nem, nagyon érdekes lesz. 

Ettől kezdve majdnem mindennap találkoztunk a kertben, együtt 
ültünk az árnyékban, Theokritost olvastuk, és beszélgettünk. 
Megígértettem Sulpiciusszal, hogy senkinek sem beszél róla, mert 
féltem, ha Lívia meghallja, nem enged többé ide. Camilla egy nap azt 
mondta, hogy én vagyok a legkedvesebb fiú, akit eddig ismert, és hogy 
jobban szeret a fivérei összes barátainál. Erre én is megmondtam, 
hogy mennyire szeretem, és ő örült, és félszegül megcsókoltuk 
egymást. Megkérdezte, van-e lehetőség arra, hogy összeházasodjunk? 
Azt mondta, hogy az ő nagyapja mindent megtesz az ő kedvéért, el is 
fogja hozni egyszer a kertbe, és be fog mutatni neki. De vajon az én 
apám engedni fogja-e? Amikor megmondtam, hogy nincs apám, és 
hogy az egész dolog Augustustól és Liviától függ, igen rosszkedvű lett. 
Addig nem beszéltünk sokat családi ügyekről. Medullina még nem 
hallott életében jót Liviáról, de mondtam, lehetséges, hogy 
beleegyezik, mert annyira utál, hogy biztosan nem törődik azzal, amit 
csinálok, feltéve, hogy a család tisztességén nem esik folt. 

Medullinus egyenes tartású, méltóságteljes öregúr volt, meglehetős 
történelmi érzékkel, ami a társalgást könnyűvé tette kettőnk közt. 
Apámnak egyik legfontosabb tisztje volt első hadjáratakor, és rengeteg 
anekdotát tudott róla, melyek közül a legtöbbet fel is jegyeztem az 
apámról írott életrajzban. Egy napon Camilla őséről, Camillusról 
kezdtünk beszélni, és ő megkérdezte, Camillus melyik cselekedetét 
becsülöm a legtöbbre. 


- Amikor Faleria áruló iskolamestere a gondjára bízott gyermekeket 
Róma falaihoz csábítgatta, és azt mondotta, hogy a faleriabeliek 
minden feltételt elfogadnak, csakhogy visszakapják gyermekeiket, 
Camillus hallani sem akart az ajánlatról. Meztelenre vetkőztette az 
iskolamestert, kezét  hátrakötötte, és  korbácsokat adott az 
iskolásfiúknak, hogy korbácsolják hazáig az árulót. Nem volt ez 
lelkesítő, nagyszerű? 

Amikor ezt a történetet olvastam, Catót képzeltem iskolamesternek, a 
fiúkat Postumusnak és jómagámnak, így lelkesedésem nem volt 
teljesen tiszta Camillus iránt. Medullinusnak mindenesetre tetszett a 
dolog. 

Germanicus örömmel adta beleegyezését a házassághoz, mert 
elmondtam neki, — mennyire — szeretem Camillát, —— Tiberius 
nagybátyámnak sem volt ellenvetése, és nagyanyám, Lívia, már ahogy 
szokása volt, elleplezte haragját, és gratulált Augustusnak, hogy olyan 
gyorsan szaván fogta Medullinust — aki biztosan részeg volt, hogy 
helyeselte ezt a házasságot, noha a hozomány csakugyan kicsi és a 
házasság igen nagy kitüntetés az ő családja számára. A Camillus család 
sok nemzedéken át nem termelt ki egyetlen erős kimagasló 
személyiséget sem. 

Germanicus közölte velem, hogy mindent előkészítettek az eljegyzési 
szertartásra, amelyet a legközelebbi szerencsés napon megtartunk. Mi, 
rómaiak igen babonásak vagyunk egyes napokkal kapcsolatban. 

IKr. u. 3] Senkinek nem jutna eszébe például, hogy csatát vívjon, 
házasságot kössön vagy vegyen július 18-án, az alliai katasztrófa 
napján. Alig mertem hinni jószerencsémben. Én is attól féltem, hogy 
kénytelen leszek feleségül venni Aemiliát, ezt az ingerlékeny, 
képmutató kislányt, aki nővéremet, Livillát utánozva állandóan 
gyúnyolódott és a bolondját járatta velem, amikor csak tehette. Livia 
ragaszkodott ahhoz, hogy az eljegyzési szertartás a lehető legnagyobb 
csendben folyjon le, mert félt, hogy nevetségessé teszem az egészet, ha 
nagy lesz a tömeg. Elkezdek dadogni, botladozni vagy remegni. 
Minthogy utálom a szertartásokat, én is jobban szerettem így. Csak a 
szükséges tanúk lesznek jelen, nem tartunk lakomát sem, csak egy 
bárányt áldozunk fel, belső részeit aztán megvizsgálják, megtudni, 
hogy kedvezők-e a kilátások. Ezek természetesen kedvezőek lesznek, 
minthogy Augustus főpapi minőségében vigyázni fog erre Livia 
kedvéért. Azután aláírunk egy szerződést, amelyben megjelöljük a 
házasság időpontját, mégpedig rögtön  nagykorúságom után. 
Camillával kezet fogunk, megcsókoljuk egymást, én átnyújtok neki egy 
aranygyűrűt, hogy ezután visszatérjen nagyatyja házába éppoly 
csendben, mint ahogy jött, éneklő kíséret nélkül. 

Még ma is fájdalmat okoz, ha erről a napról írok. Idegesen álltam új 
öltönyömben a családi oltárnál Germanicusszal, és vártam Camillára. 


Késett. Nagyon késett. A tanúk türelmetlenkedni kezdtek és bírálták az 
öreg Medullinus rossz modorát, hogy ilyen alkalommal is megváratja 
őket. Végül is az egyik ajtónálló bejelentette Camilla nagybátyját, 
Furiust, aki be is jött halálsápadtan, gyászruhában. Rövid üdvözlés 
után bocsánatot kért Augustustól és a társaság többi tagjától a késésért 
és baljósló megjelenéséért, aztán kimondta: 

-— Nagy katasztrófa történt. Unokahúgom meghalt. 

- Meghalt? — kiáltott fel Augustus. — Milyen tréfa ez? Hiszen csak 
ezelőtt egy félórával kaptunk üzenetet, hogy már útban van. 

—- Mégis meghalt. Megmérgezték. Nagy tömeg gyűlt össze az ajtónál, 
amikor megtudták, hogy a ház leánya eljegyzési ünnepségre készül. 
Amikor unokahúgom kilépett, a nők mind köré tolongtak, hogy 
megcsodálják. Egyszerre felszisszent, mintha valaki a lábára lépett 
volna, de senki sem törődött a dologgal. Beszállt a gyaloghintóba, de 
alig értünk az utca végére, amikor feleségem, Sulpicia, aki vele volt, 
látta, hogy elsápadt, és megkérdezte, hogy mitől ijedt meg. ,Ó, 
nénikém", mondta, ,az a nő egy tűt szúrt a karomba, és most olyan 
gyenge vagyok". Ezek voltak az utolsó szavai, barátaim, néhány 
perccel későbben meghalt. Azonnal idesiettem, amint ruhát cseréltem. 
Bocsássatok meg. 

Sírva fakadtam, és aztán hisztérikusan zokogtam. Anyám méregbe jött 
neveletlen viselkedésem miatt, az egyik szabadossal szobámba 
vezettetett, ott is maradtam napokig ideglázban, nem tudtam enni, 
sem aludni. Ha a drága Postumus nincs mellettem és nem vigasztal, 
talán örökre elvesztem az eszem. A gyilkos nőt nem találták meg, és 
senki sem tudta megmagyarázni, hogy milyen oka lehetett a 
gyilkosságra. Livia néhány nappal későbben jelentette Augustusnak, 
hogy megbízható értesülések szerint a gyilkos nő egy görög leány volt, 
aki kétségkívül alaptalanul úgy érezte, hogy a leány nagybátyja 
rosszat tett vele, és ezért esküdött bosszút. 

Amikor újra jobban lettem, vagyis nem voltam betegebb a 
szokásosnál, Livia panaszkodni kezdett Augustusnak, hogy a fiatal 
Medullina Camilla halála igen kellemetlen, mert fél, hogy 
bármennyire is nem akarja Augustus, a fiatal Aemiliát hozzá kell adni 
Claudiushoz. Különben is mindenki meglepődött, hogy eredetileg nem 
Aemiliát szánták Claudius jegyesének, így, mint rendszerint, Livia 
akarata teljesült. Néhány héttel később eljegyeztek Aemiliával. A 
szertartás minden baj nélkül sikerült, nem jöttem zavarba, nem 
kezdtem dadogni, mert annyira bánkódtam Camilla után, hogy 
teljesen közönyös lettem. Aemilia szeme azonban vörös volt, amikor 
megérkezett. Ő nem fájdalmában sírt, hanem mérgében. 

Nos, ami pedig Postumust illeti, a szegény fiú szerelmes volt 
nővérembe, Livillába, akit nagyon sokat látott, mert a palotába 
költözött, amikor férjhez ment fivéréhez, Gajushoz. Általában úgy 


hitték, hogy Postumus el fogja venni feleségül, hogy így felújítsa a 
családi kapcsolatot, amely megszűnt bátyja halálakor. Livillának 
hízelgett szenvedélyes szerelme, de a választása Castorra esett, erre a 
kegyetlen, megbízhatatlan, szép fickóra, akit mintha számára 
teremtettek volna. Tudtam Livilla és Castor szerelméről, amelyet 
véletlenül fedeztem fel, és igen sokat bánkódtam Postumus miatt, 
annál is inkább, mert Postumus nem ismerte Livilla jellemét, és én 
nem mertem őt leleplezni. Minden alkalommal, ha Livillával és 
Postumusszal együtt voltam, nővérem úgy tett, mintha szeretne, ami 
Postumust meghatotta, engem pedig feldühösített. Tudtam, hogy 
amint Postumus hátat fordít, Livilla megint kínozni kezd. Lívia 
valahogyan értesült Livilla és Castor viszonyáról, és figyeltette őket. 
Egy éjszaka aztán egy bizalmas szolgája értesítette, hogy Castor éppen 
most mászott be az erkélyről Livilla ablakán. Livia fegyveres őröket 
állíttatott az erkélyre, és aztán kopogtatott Livilla ajtaján. Néhány perc 
múlva Livilla ajtót nyitott, és úgy tett, mintha mélyen aludt volna. 
Livia azonban bement, és megtalálta Castori egy függöny mögött. Igen 
őszintén beszélhetett velük, és úgy látszik, megígérte, hogy bizonyos 
feltételek mellett nem szól a dologról Augustusnak, aki bizonyára 
száműzné őket. Ha ezeket a feltételeket betartják, még azt is elintézi, 
hogy egymáséi lehessenek. Nemsokára Aemiliával való eljegyzésem 
után Livia elintézte Augustusszal, hogy Postumust eljegyezték egyik 
első unokatestvéremmel anyai ágon, Domitiával, Castor pedig 
feleségül vette Livillát. Ez abban az évben történt, mikor Augustus 
örökbe fogadta Tiberiust és Postumust. 

IKr. u. 4] Livia Julillát és férjét, Aemiliust esetleges akadálynak 
tekintette tervei megvalósítása előtt. Szerencséjére bizonyítékot 
szerzett, hogy Aemilius és Cornelius, a nagy Pompejus unokája, 
összeesküvést szőttek, hogy Augustustól elvegyék a hatalmat, 
méltóságait felosszák egymás közt és bizonyos volt konzulok között, 
mint például Tiberius, noha Tiberius véleményét még nem kérdezték 
meg. Az összeesküvés nem sokat haladt előre, mert az első volt konzul, 
akihez Aemilius és Cornelius fordult, nem volt hajlandó szóba állni 
velük. Augustus a két összeesküvőt nem ítélte halálra, sőt 
száműzetésre sem. Hatalmának és biztos helyzetének nagyszerű 
bizonyítéka volt, hogy az összeesküvők ennyire nem tudtak semmit 
elérni, és amikor megkegyelmezett nekik, erejének további 
bizonyítékát adta. Egyszerűen maga elé rendelte őket, és megmosta a 
fejüket hálátlanságuk és meggondolatlanságuk miatt. Cornelius térdre 
borult előtte, és körülményesen köszönetet mondott a kegyelemért, 
mire Augustus kérte, hogy ne viselkedjen még bolondabbul. Ő nem 
kényúr, aki ellen összeesküvést lehet szőni, vagy aki előtt térdre lehet 
borulni, ő pusztán a római köztársaság egyik állami tisztviselője, 
akinek ideiglenesen sok hatalmat adtak, hogy a rendet fenntartsa. 


Aemilius úgy látszik tévedésbe ejtette őt. A legjobb gyógyszer az lesz, 
ha Cornelius a jövő évben konzul lesz, így kielégül becsvágya, mert 
ugyanazt a tisztséget fogja viselni, amit ő maga visel, mert Rómában 
nincs magasabb rang a konzulnál. (Elméletben ez igaz is volt.) 
Aemilius büszkén állva maradt, Augustus azt mondta neki: mint 
rokontól több tisztességet várt volna el tőle, és mint konzulviselt 
embertől több józanságot. Ezután megfosztotta minden eddigi 
rangjától. 

Mulatságos kísérő jelensége volt ennek az esetnek, hogy Lívia tette 
zsebre a köszönetet Augustus nagylelkűségéért, mert azt állította, hogy 
asszonyi gyengédséggel ő könyörgött a két összeesküvő életéért, akiket 
Augustus már halálra akart ítélni példaadás okából. Kicsikarta 
Augustus beleegyezését egy kis könyv kiadásához, amelyet ő írt. A 
könyvben Augustus úgy szerepelt, mint aki nyugtalan, aggódó, és nem 
tud aludni. Livia szépen megkéri, hogy beszéljen vele őszintén, mire 
együtt megbeszélik Aemilius és Cornelius esetét. 

Augustus megmagyarázza, hogy ő nem akarja kivégeztetni őket, de fél, 
hogy kénytelen lesz rá, mert ha futni hagyja őket, azt fogja hinni, 
hogy fél tőlük, és mások is megkockáztatnak majd összeesküvést. 
,Hogy állandóan kénytelen legyek bosszúra és büntető ítéletek 
kihirdetésére, igen fájdalmas helyzet egy tisztességes ember számára, 
drága feleségem." 

Livia: — Teljesen igazad van, de tudok egy tanácsot adni — ha ugyan 
hajlandó vagy tanácsot elfogadni tőlem, és nem haragszol, hogy 
asszony létemre olyat ajánlok neked, amit senki, még legbizalmasabb 
barátod sem merne ajánlani. 

Augustus: — Nos, halljuk. 

Livia: — Habozás nélkül megmondom, mert nekem egyenlő részem van 
jó sorsodból és rossz sorsodból, és addig, amíg te biztonságban vagy, 
én is kiveszem a részem az uralkodásból. Míg, ha veled valami baj 
történne, amitől Isten mentsen meg, nekem is végem van. -— 
Megbocsátást tanácsol. -— Nyájas szavakkal meg lehet szüntetni a 
gyűlöletet, míg a kemény szavak még akkor is gyűlöletet okoznak, ha 
gyengéd szellemben mondták őket. A megbocsátás megpuhítja a 
legmegátalkodottabb szívet is, mint ahogy a büntetés megkeményíti a 
legalázatosabbat is... Nem azt akarom ezzel mondani, hogy válogatás 
nélkül minden bűnözőnek  kegyelmezzünk meg, mert van 
gyógyíthatatlan és eltökélt aljasság, amelyre kár jó szívet pocsékolni. 
Az ilyet halálra kell ítélni azonnal, el kell távolítani mint a politikai 
élet rákfenéjét. De a többiek esetében, akik tudatlanságuk, fiatal koruk 
vagy bizonyos félreértések miatt hibáztak, azt hiszem, csak meg kell 
inteni őket, vagy a lehető legenyhébb büntetést kiszabni rájuk. 
Kezdjük meg tehát a kísérletet ezekkel a férfiakkal. 

Augustus erre tapsol bölcsességének, és bevallja, hogy meggyőzték. 


Figyeljék meg, hogy Lívia a világot is megnyugtatja: Augustus 
halálával az ő uralma is véget ér. Ravasz egy nő volt nagyanyám, 
Livia! 

Lívia most azt mondta Augustusnak, hogy az Aemilia és köztem 
tervezett házasság tervét el kell ejteni, hogy ezzel is mutassák, a 
császár haragszik Aemilia szüleire. Augustus boldogan belement ebbe, 
mert Aemilia keservesen panaszkodott neki balsorsára, hogy hozzám 
kell jönnie feleségül. Livia most már nem félt többé Julillától, akire 
Augustus gyanakodott, hogy része volt férje terveiben. De azért 
Julillát is elintézte. Közben egy becsületbeli tartozását kellett 
rendeznie barátnőjével, Urgulaniával, akit eddig még nem említettem, 
de aki egyike történetem legkellemetlenebb szereplőinek. 


NYOLCADIK FEJEZET 

Urgulania Livia egyetlen bizalmasa volt. A hála és az érdek legerősebb 
szálai kötötték nagyanyámhoz. Férje, aki a polgárháborúk idején a 
fiatal Pompejus párthíve volt, meghalt, és Livia, aki akkor már 
nagyapám felesége volt, megvédte őt és csecsemőjét Augustus 
katonáinak durvasága ellen. Livia, amikor férjhez ment Augustushoz, 
ragaszkodott ahhoz, hogy adják vissza Urgulaniának férje elkobzott 
birtokait, és hívják meg a palotába, hogy ott családtagként élhessen. 
Livia befolyására — mert Augustus nevében Livia kényszeríthette 
Lepidust, az akkori pontifex maximust, hogy bárkit kinevezzen, akit 
akar - Urgulaniát Róma minden- férj és nemes asszonya legfőbb 
erkölcsi ellenőrévé tették. Ezt meg kell magyaráznom. Minden évben, 
december elején ezeknek a nőknek részt kellett venni egy fontos 
áldozaton a Jóság Istennője előtt. Az áldozást a Vesta-szüzek vezették, 
és szabályszerű lebonyolításától függött Róma jóléte és biztonsága az 
elkövetkező tizenkét hónapra. Senki emberfiának nem volt szabad 
profanizálni ezeket a misztériumokat, mert különben megölték. Livia, 
aki a Vesta-szüzek kegyeibe férkőzött, mert újjáépítette kolostorukat, 
dúsan berendeztette, és Augustus révén sok kedvezményt csikart ki 
számukra a szenátustól, figyelmeztette a fő Vesta-szüzet: némely 
nemesasszony nem teljesen méltó arra, hogy ezen az áldozáson részt 
vegyen. Kijelentette, hogy Róma bajait a polgárháborúk idején azzal 
lehet magyarázni, hogy a Jóság Istennője megharagudott, mert olyan 
sok laza erkölcsű nő vett részt a misztériumain. Azt ajánlotta továbbá, 
ha ünnepélyesen megesküdnének minden nőnek, aki bevallotta 
félrelépését, hogy vallomása senki emberfia fülébe nem kerül, és így 
nem kerül veszedelembe, több esély volna arra, hogy a Jóság 
Istennőjét csak az erkölcsös nők szolgálnák, tehát nem kockáztatnák 
meg, hogy megharagszik Rómára. 

A fő Vesta-szűz, egy igen vallásos érzésű nő, helyeselte az ötletet, de 


megkérdezte Líviát, isteni útmutatásra alapítja-e ezt az újítást. Livia 
kijelentette, hogy a megelőző éjszakán álmában megjelent neki a 
Jóság Istennője, s azt mondta neki: minthogy maguknak a Vesta- 
szüzeknek nincsenek tapasztalataik nemi dolgokban, valamelyik jó 
családból való özvegyet kell kinevezni gyóntató anyának. A fő Vesta- 
szűz ezután megkérdezte, hogy a bevallott bűnök büntetlenek 
maradjanak-e? Livia azt felelte, hogy nem kockáztatna meg véleményt 
ebben az ügyben, de szerencsére ugyanebben az álomban az Istennő 
erről is intézkedett. A gyóntató anyának jogot kell adni, hogy 
engesztelő büntetéseket szabjon ki, és a büntetések teljesítése szent 
titok marad a bűnös és a gyóntató anya között. A fő Vesta-szüzet 
pusztán arról értesítik, hogy egy bizonyos nő idén nem vehet részt a 
misztériumokban, vagy arról, hogy ez és ez a nő kitöltötte büntetését. 
Ez nagyon tetszett a fő Vesta-szűznek, de nem mert senkit sem 
ajánlani, mert félt, hogy Líviának nem tetszik a jelöltje. Livia ekkor azt 
mondta, kézenfekvő, hogy a pontifex maximus nevezze ki a gyóntató 
anyát, és ha a fő Vesta-szűz megengedi, ő elmondja a dolgot a pontifex 
maximusnak, s megkéri, hogy a szükséges szertartások elvégzése után 
nevezzen ki valakit, így ki is nevezték Urgulaniát, persze Livia nem 
mondta meg Lepidusnak vagy Augustusnak, hogy a kinevezéssel 
Urgulania milyen hatalmat kapott a kezébe. Úgy beszélt az állásról, 
mint a fő  Vesta-szűz  tanácsadó-kisegítő  szervéről erkölcsi 
kérdésekben. ,A szegény fő Vesta-szűz annyira nem ért a világi 
dolgokhoz." 

Az áldozást rendszerint valamelyik konzul házában tartották, de most 
áttették Augustus palotájába, mert ő magasabb rangú volt a 
konzuloknál. Ez igen kényelmes volt Urgulaniának, aki a szobájába 
hívatta a nőket. A szobát úgy rendezték be, hogy már a belépésnél 
félelmet keltett. Itt aztán a legszörnyűbb esküvésekkel kötelezte őket, 
hogy mondják meg az igazai, és amikor meggyónták, elküldte őket, 
hogy egyedül döntsön a büntetés felett. Livia, aki az egyik függöny 
mögött tartózkodott, erre előjött, és megmondta az ítéletet. Remekül 
mulattak ezen a játékon, amely különben Líviát sok hasznos 
értesüléssel látta el, és segítséget szolgáltatott terveihez. 

Mint a Jóság Istennőjének gyóntató anyja, Urgulania törvényen 
felülinek tartotta magát. Később el fogom mondani, hogy amikor az 
egyik szenátor, akinek sok pénzzel tartozott, az adósok törvényszéke 
elé idéztette őt, nem volt hajlandó eleget tenni az idézésnek, és 
adósságát Livia fizette ki, hogy a botrányt elkerülje. Szörnyű 
öregasszony volt, nyúlszájjal és lámpakorommal feketített hajjal, s 
igen sokáig élt. Fia, Silvanus nemrégen konzul volt, és egyike azoknak, 
akiket Aemilius megkörnyékezett az összeesküvés idején. Silvanus 
egyenesen Urgulaniához ment, és közölte vele Aemilius szándékát. 
Urgulania értesítette Líviát, és Livia megígérte, hogy az értékes 


értesülés jutalmaképpen Silvanus leányát, Urgulanillát férjhez adja 
hozzám, és így bevezeti őket a császári családba. Urgulania Livia 
bizalmasa volt, és meglehetősen biztos volt abban, hogy nagybátyám, 
Tiberius lesz a következő császár, nem Postumus, noha ő volt 
Augustus legközelebbi örököse, így ez a házasság még nagyobb 
kitüntetés volt, mint amilyennek tűnt. 

Sohasem láttam eddig Urgulanillát. Senki sem látta. Tudtuk, hogy egy 
nagynénjénél Herculaneumban lakik, ahol Urgulaniának birtoka van, 
de a kislány sohasem jött Rómába, még látogatóba sem. Úgy 
gondoltuk, hogy törékeny, beteges kislány. De amikor Livia levelet írt 
nekem a maga szokásos, kegyetlen rövidségével, hogy a családi tanács 
eldöntötte: el kell vennem feleségül Silvanus Claudius leányát, ez a 
házasság jobban illik hozzám, mint a két előbbi, amit terveztek, 
rögtön gyanakodtam, hogy Urgulanillával sokkal nagyobb baj van, 
mint egyszerű betegeskedés. Nyúlszája lesz, vagy elcsúfított arca? 
Bizonyára valami olyan, ami lehetetlenné tette. Talán éppen olyan 
nyomorék, mint jómagam. Ezt nem is bánnám. Lehet, hogy nagyon 
kedves lány, csak félreértik. Lehetséges, hogy sok közös vonásunk lesz. 
Persze nem lesz olyan, mintha Camillát vettem volna feleségül, de 
legalább jobb lehet, mint az Aemiliával való házasság. 

Már kiválasztották a napot is az eljegyzésünkre. Germanicustól 
érdeklődtem Urgulanilla felől, de ő éppoly keveset tudott, mint én, és 
látszott rajta, szégyelli magát, mert beleegyezését adta anélkül, hogy 
gondosan tudakozódott volna előtte. Igen boldog volt Agrippinával, és 
azt akarta, hogy én is boldog legyek. Nos, elérkezett a nap, az a 
bizonyos , szerencsés" nap, újra felvettem díszruhámat, és vártam a 
családi oltárnál, hogy menyasszonyom megérkezzék. ,A harmadik 
kísérlet mindig szerencsés szokott lenni", mondta Germanicus, , biztos 
vagyok benne, hogy szép, hogy kedves, hogy éppen neked való". Hogy 
nekem való volt-e? Hát életemben sok kegyetlen tréfát űztek már 
velem, de azt hiszem, ez volt a legkegyetlenebb. Urgulanilla — hogy 
rövid legyek - méltó nevet viselt, mert neve latinul azt jelentette, hogy 
Herculanilla, Hercules lánya. Csakugyan, fiatal nőstény Hercules volt. 
Noha csak tizenöt éves volt, magassága csaknem hét láb volt, és még 
mindig növekedett, arányai megfeleltek magasságának, életemben 
még nem láttam emberen olyan nagy kezet és lábat, mint amilyen neki 
volt. Vonásai rendesek voltak, de durvák, és szinte állandóan utálkozó 
arcot vágott. A háta hajlott volt. Éppoly lassan beszélt, mint 
nagybátyám Tiberius - akire különben hasonlított is. (Arról is 
beszéltek, hogy valójában az ő lánya.) Műveletlen, tehetségtelen, 
unalmas lány volt. És furcsa, hogy amikor megláttam, rögtön arra 
gondoltam, ez a nő képes a legerőszakosabb gyilkosságra, igen 
gondosan leplezni fogom hát, hogy mennyire visszataszító számomra, 
nem fogok neki alkalmat adni, hogy meggyűlöljön. Mert ha 


meggyűlöl, életem többé nincs biztonságban. Meglehetősen jó színész 
vagyok, és noha a szertartás ünnepélyességét megtörték a suttogott 
tréfák és vihogások, Urgulanilla nem hibáztathatott engem. A 
szertartás végével Lívia és Urgulania elé hívtak bennünket. Amikor az 
ajtó becsukódott, és szemben álltunk velük - jómagam idegesen és 
remegve, Urgulanilla nyugodtan, roppant terjedelmével, hatalmas 
öklét nézegetve -, a két gonosz nagyanya ünnepélyes hangulata 
elszállt, és leküzdhetetlen kacagásba törtek ki. Én még egyiket sem 
hallottam nevetni életemben, és nevetésük megfélemlített. Nem 
tisztességes, egészséges nevetés volt, de pokoli zokogás és sikoltozás, 
mintha csak két részeg öreg prostituált élvezne végig egy 
keresztrefeszítést. ,Ó, ti két szépség! - zokogta végül Livia, 
megtörülve szemét. , Mit nem adnék érte, ha láthatnálak benneteket 
együtt az ágyban, a nászéjszakátokon! A legmulatságosabb jelenet 
volna Deucalion árvize óta!" 

- És mi történt azon a híres napon olyan különlegesen mulatságos? — 
kérdezte Urgulania. 

- Hát nem tudod? Az isten az egész világot elpusztította árvizével, 
kivéve Deucaliont és családját és néhány állatot, amelyek egy hegy 
tetejére menekültek. Nem olvastad Aristophanes Özönvízét? Kedvenc 
darabom. A Parnassuson játszódik. Különböző állatok gyűlnek össze, 
sajnos azonban minden fajtából csak egy, és mindegyik fajtája utolsó 
életben maradt tagjának tartja magát. De hogy a föld újra 
benépesüljön, össze kell házasodniuk, minden nehézség és erkölcsi 
ellenvetés ellenére. Deucalion a nőstény elefántot hozzáadja a hím 
tevéhez. 

- Teve és elefánt! Remek! — vihogta Urgulania. — Nézd Tiberius 
Claudius hosszú nyakát, csontos testét és hosszú hülye arcát. És az én 
Urgulanillám nagy lábát, roppant fülét és kis disznószemét! Hahaha! 
És mi lesz az ivadékuk? Zsiráf! Hahaha! 

- A darab nem viszi ennyire, Iris megjelenik a színpadon, és bejelenti, 
hogy az Atlas hegyén is vannak állatok, így aztán a furcsa nászéjszaka 
elmarad. 

- Nagyon csalódottnak látszott a teve? 

- Ó, nagyon, nagyon. 

— És az elefánt? 

— Az elefánt csak morgott. 

— Megcsókolták egymást búcsúzáskor? 

- Aristophanes ezt nem mondja meg, de minden bizonnyal 
csókolóztak. Na, gyertek, kis bestiák, csókoljátok meg egymást. 

Én hülyén mosolyogtam, Urgulanilla morgott. 

-— Csókoljátok meg egymást, ha mondtam - szólt Lívia. 

Így hát megcsókoltuk egymást, és a két öregasszony hisztérikus 
röhögése újból elkezdődött. Amikor kiértünk a szobából, odasúgtam 


Urgulanillának: 

- Sajnálom, nem az én hibám. 

Nem felelt, csak morgott. 

Még egy jó év volt hátra a voltaképpeni házasságunkig, mert a család 
úgy döntött, hogy csak tizenöt és fél éves koromban lehetek nagykorú, 
és addig még sok minden történhet. Bár csak jönne az az Iris! 

De nem jött. Postumusnak is megvoltak a maga bajai. Ő már nagykorú 
lett, és néhány hónap múlva Domitia is házasuló korba jut. Az én 
szegény Postumusom még mindig szerelmes volt Livillába, noha az 
már férjhez ment. De mielőtt folytatnám a történetet Postumusszal, el 
kell mondanom találkozásomat az , Utolsó Rómaival". 


KILENCEDIK FEJEZET 
Polliónak nevezték, s egy héttel az eljegyzésem után ismertem meg. 
Éppen az Apolló-könyvtárban olvasgattam, amikor odaérkezett Livius 
és egy kis, gyorsmozgású öregúr szenátori tógában. Livius éppen ezt 
mondta: 
- Úgy látszik, fel kell hagynunk a reménnyel, hogy megtaláljuk, ha 
csak... No, hiszen itt van Sulpicius! Ha valaki, ő tudni fogja. Jó 
reggelt, Sulpicius. Egy szívességet szeretnék kérni Asinius Pollio és a 
magam számára. Egy könyvet keresünk, mégpedig Polemocles 
jegyzeteit Polybius Katonai taktika című könyvéről. Úgy emlékszem, 
hogy láttam itt valahol, de a katalógusban nem találom a címét, és az 
itteni könyvtárosok nem tudnak semmit. 
Sulpicius rágta egy ideig a szakállát, aztán megszólalt: 
— Rosszul emlékszel a nevére. Polemocrates volt a neve, és nem görög, 
hanem zsidó. Emlékszem, hogy tizenöt évvel ezelőtt láttam a legfelső 
polcon, a negyedik ablak mellett, és a címe ez volt: , Tanulmány a 
taktikáról." Mindjárt elhozom. Ekkor Livius meglátott engem. 
- Szervusz barátom, hát hogy vagy? Ismered a híres Asinius Polliót? 
Üdvözöltem őket, és Pollio megkérdezte: 
- Mit olvasol, fiam? Biztos valami szennymunkát, mert olyan 
szégyenkező arccal rejtegeted. Manapság a fiatalemberek csak 
szennyet olvasnak. — Most Liviushoz fordult. — Fogadok tíz aranyba, 
hogy valami nyomorult szerelmi könyvet, vagy hasonló hülyeséget 
olvas. 
— Tartom a fogadást — mondta Livius -, a fiatal Claudius nem afféle 
fickó. Nos, Claudius, melyikünk nyert? 
Pollio felé fordultam, és eldadogtam: 
- Örömmel közlöm, uram, hogy vesztettél. Pollio dühösen rám 
förmedt. 
— Mit mondasz? Örülsz, hogy vesztettem? Illik így beszélni egy öreg 
emberrel, aki méghozzá szenátor is? 


— Minden tiszteletem mellett mondtam, uram, örülök, hogy vesztettél. 
Nem szeretném, ha ezt a könyvet szennynek neveznéd, te írtad 
ugyanis a polgárháborúkról, és ha szabad dicsérnem, remek könyv. 
Pollio arckifejezése megváltozott. Ragyogott, vigyorgott, kihúzta 
erszényét, és átadta az aranyakat Liviusnak. Livius, akivel úgy látszik, 
ilyen állandó baráti-ellenséges viszonyban volt — ha megértik, hogy 
mit akarok ezzel mondani -, tettetett komolysággal visszautasította: 

— Drága Pollio, nem fogadhatom el a pénzedet. Csakugyan igazad volt, 
ezek a fiatalemberek manapság csupa szennyet olvasnak. Kérlek, egy 
szót se többet. Belátom, hogy vesztettem, íme, a tíz arany, fogd és 
tedd el. 

Pollio most hozzám fordult: 

- Nos, nem tudom, ki vagy, de úgy látszik, hogy eszes kölyök vagy. 
Olvastad barátunk, Livius munkáit? Hozzád fordulok, hogy azok nem 
szennyesebb munkák-e az enyéimnél? 

— Nos, legalábbis könnyebb őket olvasni — mondtam mosolyogva. 

- Könnyebb? Hogy érted ezt? 

- Az ókori Róma emberei úgy viselkednek és úgy beszélnek 
könyveiben, mintha most élnének. 

Pollio arca felragyogott: 

- Itt megfogott téged, barátom Livius, mégpedig a leggyengébb 
oldaladon. A hét évszázad előtti rómaiakat lehetetlenül modern 
indokokkal, szokásokkal és beszédmodorral ruházod fel. Igaz, nagyon 
olvasmányos, amit írsz, de nem történelem. 

Mielőtt folytatnám a beszámolót erről a társalgásról, néhány szót kell 
szólnom az öreg Pollióról, aki Augustusi is beleértve kora 
legtehetségesebb embere volt. Közeledett a nyolcvanhoz, de szellemi 
ereje teljében volt, és látszólag egészsége is felvehette a versenyt 
bármelyik hatvanéves emberével. Julius Caesarral együtt átkelt a 
Rubiconon, és vele harcolt Pompejus ellen, később pedig nagyapám, 
Marcus Antonius alatt szolgált, persze még az Augustusszal történt 
összeveszés előtt, konzul volt, kormányzó Hispániában és 
Lombardiában, a Balkánon nagy győzelmet aratott, bizalmas barátja 
volt Cicerónak és pártfogója olyan költőnek, mint Vergilius és 
Horatius. Mindezeken kívül nagy szónok és népszerű drámaíró. De 
jobb történetíró volt, mint drámaíró vagy szónok, mert rajongó 
szerelmese volt az igazságnak, amelyet sohasem rendelt alá puszta 
irodalmi formáknak. A balkáni hadjárat zsákmányából közkönyvtárat 
létesített, az első könyvtárat Rómában. Most már két másik is volt, az 
egyik, amelyikben éppen tartózkodtunk, és egy másik, amelyet 
nagyanyám, Octavia után neveztek el. De Pollióé kiemelkedett a kettő 
fölött. 

Sulpicius most megtalálta a könyvet, mire köszönetet, mondtak neki, 
és folytatták a vitát. 


Livius: Az a baj Pollióval, hogy amikor történelmet ír, úgy érzi, el kell 
fojtania minden finomabb, minden költőibb érzését, és személyeit 
lelkiismeretes unalmassággal mozgatja. Amikor beszédet ad a 
szájukba, megtagad tőlük minden szónoki képességet. 

Pollio: A költészet költészet, a szónoklás és a történelem történelem, és 
nem lehet őket összekeverni. 

Livius: Nem lehet? Hát én tudom. Azt akarod mondani, ne írjam meg 
valaminek a történetét, mert maga a téma eposzi, tehát költői, vagy 
azt, hogy egy nagy csata előestéjén ne adjak valamelyik tábornok 
szájába lelkesítő beszédet csupán azért, mert akkor már nem 
történelmet írok, hanem beszédet? 

Pollio: Igen, pontosan ezt állítom. A történelem igaz beszámoló arról, 
hogy mi történt, miképpen éltek az emberek és miképpen haltak meg, 
mit tettek és mit mondottak. Az epikus téma csak megzavarja a 
feljegyzéseket. Ami pedig tábornokaid szónoklatait illeti, ezek 
szónoklástani remekművek lehetnek, de átkozottul történelmietlenek. 
Nemcsak semmi alapjuk nincs, hanem hamisak is. Én több csata előtti 
beszédet hallottam, mint a legtöbb ember, és noha a tábornokok, akik 
elmondották, különösen Julius Caesar és Marcus Antonius, kitűnő 
szónokok voltak, de egyben túlságosan jó katonák ahhoz, hogy 
szónoklási fogásokkal éljenek katonáik előtt. Nem szónokoltak 
katonáikhoz, hanem egyszerűen beszéltek hozzájuk. Milyen beszédet 
mondott Julius Caesar a pharsaliai csata előestéjén? Könyörgött 
nekünk, hogy gondoljunk feleségünkre és gyermekeinkre. Róma szent 
templomaira és régi hadjárataink dicsőségére? Az istenekre mondom, 
nem! Egyszerűen felmászott egy fenyőfatönkre, jókora tormával az 
egyik kezében, a másikban pedig egy darab kemény katonakenyérrel, 
és eltréfálkozott velünk falatozás közben. Nem finom tréfákat adott 
közre, hanem igazi  katonatréfákat. És közben mulatságos 
mozdulatokat tett a tormával. Természetesen állandóan Pompejusról 
tréfált, és csak a végén említette a csatát: , Szegény öreg Pompejus. 
Julius Caesarral és embereivel akar kikezdeni? Micsoda esélyek!" 
Livius: Ezt nem írtad bele a történelmedbe. 

Pollio: A nyilvánosság számára készült kiadásba nem írtam bele. Nem 
vagyok bolond, de ha kölcsön akarod kérni a magánhasználatra 
készült , Kiegészítést", amelynek írásával éppen most készültem el, 
benne megtalálhatod. De úgy sem fog eszedbe jutni, inkább elmondom 
a többit. Caesar remek mimikájú ember volt, elmondotta Pompejus 
búcsúbeszédét, mielőtt kardjába dőlt volna. Ebben az esetben a 
hatalmas torma volt a kard, a végét már leharapta. Pompejus nevében 
a halhatatlan isteneknek panaszkodott, hogy engedi a gonoszt győzni 
az erényes felett. Hogy röhögtek a katonák! , És mondjátok, nem igaz- 
e" folytatta Caesar, ,annak ellenére, hogy Pompejus mondja? 
Tagadjátok ezt, ti átkozott, kéjelgő dögök?" És ezzel a fél tormát 


közébük vágta. Ha hallottad volna, mennyire röhögtek. Micsoda 
katonák voltak ezek. Emlékszel arra a nótára, amit a gall győzelemről 
énekeltek? Valahogy így kezdődött: , Hazahozzuk a ribancok kopasz 
veszedelmét, rómaiak, zárjátok jól el asszonyaitokat!" 

Livius: Drága Pollióm. Nem Caesar erkölcseiről beszélgettünk, hanem 
a leghelyesebb történetírási módról. 

Pollio: Igazad van. Értelmes fiatal barátunk a te módszeredet bírálta, 
mégpedig könnyed stílusod dicséretének tiszteletre méltó leple alatt. 
Tudsz-e, fiam, még további vádakat a nemes Livius ellen? 

- Ugyan, uram ne piríts rám — szóltam. — Én nagy csodálója vagyok 
Livius munkáinak. 

Pollio: Az igazat, fiam. Rajtakaptad-e Liviust valami történelmi 
tévedésen? Úgy tűnsz nekem, mint aki rengeteget olvas. 

- Én nem merészelem... 

Pollio: Csak merészeld. Biztosan tudsz valamit. 

Így hát kiböktem: - Csakugyan van valami, ami gondolkozóba ejt, 
elismerem, mégpedig Lars Porsena története. Livius szerint Porsena 
nem tudta bevenni Rómát, először mert Horatius Cocles hősi 
magatartása a hídnál megakadályozta, és másodszor mert 
kétségbeejtette Scaevola meglepő bátorsága. Livius elmondja, hogy 
Scaevola, miután elfogták, mert merényletet kísérelt meg Porsena 
ellen, kezét az oltár lángjába dugta és megesküdött, hogy hozzá 
hasonló háromszáz római fogadalmat tett, hogy végez Porsenával. Így 
aztán Lars Porsena békét kötött. De én láttam Lars Porsena labirintus 
síremlékét Clusiumban, és van ott egy fríz, amelyen rómaiak haladnak 
ki a város kapuján, mégpedig iga alatt vezetik őket. Egy etruszk pap 
pedig ollóval vágja le az atyák szakállát, és még a halicarnassusi 
Dionysios is, aki baráti érzelemmel viseltetett irántunk, elismeri, hogy 
a szenátus elefántcsonttrónust, királyi pálcát és arany koronát 
szavazott meg Porsenának, ami nem jelent kevesebbet, mint hogy 
uralkodói tiszteletet adtak neki. Így talán Lars Porsena mégiscsak 
elfoglalta Rómát Horatius és Scaevola ellenére. És a capuai Aruns pap, 
állítólag az utolsó ember, aki érti az etruszk feliratokat, azt mondta 
nekem a múlt nyáron, hogy etruszk feljegyzések szerint nem Brutus 
űzte el Rómából a Targuiniusokat, hanem Porsena, és hogy Brutus és 
Collatinus, az akkori két első konzul, egyszerűen a Porsena által 
kinevezett adószedők voltak. 

Livius méregbe jött. - Meglepsz, Claudius! Nem tiszteled a 
hagyományokat, hogy hiszel ősi ellenségeink hazugságainak, 
amelyekkel nagyságunkat akarták bemocskolni? 

- Csak kérdeztem - feleltem alázatosan -, hogy mi történt 
voltaképpen? 

- Nos, Livius — mondta Pollio -, felelj a fiatal diáknak. Mi történt 
valójában? 


Livius: Majd máskor. Ne térjünk el a tárgytól, arról beszéltünk, mi a 
történetírás leghelyesebb módja. Claudius barátom, látom, hogy 
becsvágyaid vannak ezen a téren. Közülünk, két öreg közül, melyiket 
választod mintaképnek? 

- Nagyon megnehezítitek a fiú dolgát, ti féltékeny fickók - vágott 
közbe Sulpicius. — Milyen feleletet vártok tőle? 

Pollio: Az igazság egyikünket sem fogja megsérteni. Először az 
egyikre, majd a másikra néztem, végül megszólaltam. 

—- Azt hiszem, Polliót választanám. Minthogy bizonyára nem tudok 
szert tenni Livius ihletett irodalmi tehetségére, mindent el fogok 
követni, hogy utánozzam Pollio pontosságát és szorgalmát. 

Livius morgott valamit, és éppen el akart menni, de Pollio 
visszatartotta. Amennyire lehetett, elleplezte örömét, és azt mondta: 

- De Livius, csak nem irigyelsz tőlem egyetlen kis tanítványt, amikor 
neked szerte a világon seregestül vannak tanítványaid. Mondd, fiam, 
hallottál a cadizi öregúrról? Nem, egyáltalában nem disznó történet. 
Valójában szomorú tréfa. Eljött gyalog Rómába, hogy mit lásson ott? 
Nem templomokat, színházakat vagy szobrokat vagy tömegeket vagy 
üzleteket vagy a szenátus épületét, nem. Egy férfiút akart látni. Mely 
férfiút? Azt-e, akinek a feje a pénzeken van? Nem, nem. Nagyobbat 
annál. Senki mást nem akart látni, mint barátunkat, Liviust, akinek 
munkáit állítólag szóról szóra betanulta. Meglátta, tisztelgett előtte, és 
egyenesen visszament Cadizba, ahol-ahol azonnal meghalt; túlságosan 
sok volt számára a nagy illúzió elvesztése és a hosszú gyalogút. 

Livius: De az olvasóim legalább igazi olvasók. Tudod-e fiam, hogyan 
tett szert hírnevére Pollio? Nos, őkelme gazdag ember, szép nagy háza 
van és meglepően jó szakácsa. Meghív magához egy sereg irodalmárt, 
tökéletes vacsorát szolgáltat fel nekik, és utána mintha véletlenül 
történne, kezébe veszi történelme legutóbbi kötetét. Alázatosan 
megszólal: — Uraim, van itt néhány fejezet, amely felől nem vagyok 
biztos. Igen keményen dolgoztam rajtuk, de még mindig hiányzik 
belőlük a végleges átsimítás. Remélem, hogy ti majd megadjátok. 
Engedelmetekkel... — erre elkezd olvasni. Senki sem figyel valami 
nagyon. Mindenkinek tele a gyomra, és mindenki arra gondol: ez a 
szakács valóságos zseni. Milyen kitűnő volt a töltött galamb azzal a 
pikáns mártással és az édességek... és az az afrikai rostonsült... 
kitűnő... Mikor ettem ilyen jól utoljára? Azt hiszem, Pollio legutóbbi 
felolvasásakor. Ó, itt jön a rabszolga újra a borral. Milyen kitűnő 
ciprusi bor. Polliónak igaza van, ez a legjobb bor az egész piacon. 
Közben Pollio kellemes hangja szakadatlanul hallatszik, közbe-közbe 
alázatosan megkérdi: -— Rendben van ez, uraim? Jó volt ez? - Mire 
mindenki bizonyára a töltött galambra vagy a borra gondol, és azt 
mondja: — Remek, egészen elsőrangú, Pollio. Ő pedig olvas tovább, és 
közben ilyeneket kérdez: — Most álljunk meg egy kicsit. Milyen 

kifejezést használjak, írjam-e azt, hogy a visszatérő követek lázadásra 
beszélték rá a törzset, vagy azt, hogy lázadásra izgatták a törzset? 
Vagy mondjam talán azt, hogy  beszámolóikkal oly módon 
befolyásolták a törzset, hogy a lázadás elkerülhetetlenné vált? Erre 
morogni kezdenek. -— Használd a befolyásolni kifejezést, igen Pollio, az 
lesz a jó. -— Köszönöm barátaim -— mondja erre Pollio -, nagyon 
kedvesek vagytok. Rabszolga, hozd ide a késemet és a tollárnál. 
Rögtön megváltoztatom ezt a mondatot, ha megengeditek. — Ezután 
kiadja a könyvet, és mindegyik vendégének küld egy ingyen példányt. 
Ezek aztán, amikor barátaikkal csevegnek a fürdőben, ilyeneket 
mondanak: - Remek egy könyv, nem olvastad? Pollio korunk 
legnagyobb történetírója, és egyáltalában nem beképzelt. Kisebb 
stítuskérdésekben kikéri a tanácsot jó ízlésű barátaitól. Például ezt a 
befolyásolni kifejezést tőlem kapta! 

Pollio: Igazad van, a szakácsom túlságosan jó. Legközelebb 
kölcsönkérem a tiédet és néhány tucat palackot állítólagos falerniusi 
borodból, és akkor aztán igazi tisztességes bírálatot kapok. 

Sulpicius kétségbeesett mozdulatot tett: 

— Uraim, uraim, ez már személyeskedés! 

Livius már el is indult, de Pollio utána vigyorgott: 

- Kedves ember ez a Livius, csak egy baja van, egy betegség, amit 
paduanitisnek neveznek. 

Livius erre megállt és megfordult: 

- Mi baj van Paduával? Egy szót sem akarok hallani ellene. Pollio 
felém fordult, és úgy kezdte magyarázni: 

— Tudod, Livius ott született. Valahol az északi tartományokban. Ott 
van a híres melegvizű forrás. A paduait mindig meg lehet ismerni. 
Ebben a forró vízben fürödnek, és isznak belőle — tudtommal egyszerre 
csinálják a kettőt -, mire a víz úgy megváltoztatja őket, hogy minden 
hitük megtízszereződik. Ha valamiben hittek, a víz hatására olyan 
erősen hiszik, hogy mindenki mással is el tudják hitetni, így kapta 
például városuk csodálatos kereskedelmi hírnevét. A takarók és 
szőnyegek, amelyeket készítenek, egyáltalában nem jobbak a többinél, 
sőt valójában rosszabbak, mert a helybeli juhok gyapja sárga és durva, 
de a paduaiak puhának és fehérnek tartják, mint a liba tollat. És ezt 
elhitették az egész világgal. 

Most közbeszóltam, hogy Pollio keze alá játsszak: 

- Sárga juh? Ez aztán ritkaság. Mitől van ilyen színük? Pollio: Mert a 
forrásvízből isznak. Kén van benne. Minden paduai sárga a forrásvíztől 
és az irigységtől. Nézz csak Liviusra. 

Livius lassan közeledett felém: 

— A tréfa tréfa, Pollio, és én el is értem, de itt komoly dologról van szó, 
arról, miképpen kell történelmet írni. Lehet, hogy hibáztam, de melyik 
történetíró nem hibázott? Tudatosan nem, írtam le valótlanságokat, 


ugye ezt elismered? A korai történelmi feljegyzésekből viszont minden 
legendás jelenetet boldogan beillesztek történetembe, ha az ősi Rómát 
dicsőítik. Ha részleteiben nem is igaz, igaz a szellemében. Ha 
ugyanannak a jelenetnek két változatát hallom, azt választom, amelyik 
közelebb van a tárgyamhoz, és nem mászkálok etruszk temetőkben, 
hogy egy harmadik leírást találjak, amely mind a kettőnek 
ellentmond. Mi haszna lenne ennek? 

Pollio: Az igazságot szolgálná. Ez is valami, ugye? 

Livius: És ha az igazság szolgálata által elismerjük, hogy őseink 
gyávák, hazugok és árulók voltak, mi lesz akkor? 

Pollio: Válaszoljon erre a fiú. Ő csak most kezdi az életet. Nos, fiam, 
felelj. 

Én rögtön belevágtam: — Livius azzal kezdi történetét, hogy siránkozik 
a modern gonoszság felett, és megígéri, hogy vázolni fogja az ősi 
erények fokozatos hanyatlását, ami együtt jár a hódítások által 
szerzett gazdagság növekedésével. Azt mondja, nagyon fogja élvezni a 
kezdő fejezetek írását, mert közben behunyhatja a szemét a modern 
idők gonoszsága előtt. De vajon amikor szemet hunyt a modern 
gonoszság előtt, nem hunyt-e ugyanakkor szemet az ősi gonoszság 
előtt is? 

— Nos? kérdezte Livius összehúzott szemmel. 

- Nos - mondtam -, talán nincs is olyan nagy különbség az ő 
gonoszságuk és a miénk között. Lehet, hogy az egész csak alkalom és 
terjedelem kérdése. 

Pollio: Egyszóval, fiam, ez a paduai nem tudta elhitetni veled, hogy a 
sárga gyapjú hófehér? 

Igen kényelmetlenül éreztem magam. Csak ennyit tudtam mondani: — 
Nagyobb élvezetem van Livius olvasásából, mint bármelyik más 
szerzőéből. 

Pollio: Óh, igen. Ugyanezt mondta a cadizi öreg is. De mint a cadizi 
öreg, te is kissé úgy érzed, hogy elvesztetted az illúziódat, mi? Lars 
Porsena, Scaevola, Brutus és társaik valahogyan megakadtak a 
torkodon. 

- Nem az illúziómat vesztettem el, uram, most már látom, noha 
azelőtt még nem gondolkoztam ezen, hogy kétféleképpen lehet 
történelmet írni. Az egyik mód: rábeszélni az embereket az erényes 
életre, és a másik: kényszeríteni az embereket az igazság 
megmondására. Az első Livius módszere, a másik pedig a tiéd, uram. 
És a kettőt talán össze lehetne békíteni. 

- Fiacskám, hiszen te kész szónok vagy - mondta Pollio 
gyönyörködve. 

Sulpicius, aki egy lábon állt, és másik lábát a kezében tartotta, ahogy 
szokta, amikor izgatott volt vagy türelmetlen, szakállát rágicsálva 
összefoglalta a dolgot: — Igen, Liviusnak mindig lesznek olvasói. Az 


emberek imádják, ha egy kedves író rábeszéli őket az ősi erényekre, 
főleg ha ugyanakkor közli velük, hogy a modern civilizáció 
lehetetlenné tette az ilyen erények elérését. Míg a puszta igazmondó 
emberek - ,a történelem holttestének kikészítői" (hogy a szegény 
Catullus epigrammáját idézzem a mi nemes Polliónkról) -, akik csak 
azt jegyzik fel, ami valójában megtörtént — nos, az ilyenek csak addig 
tudják lekötni közönségünket, amíg jó szakácsuk van és pincéjük tele 
ciprusi borral. 

Livius most igazán dühbe jött: — Pollio, untat ez a beszélgetés. A fiatal 
Claudiust itt mindig lassúeszűnek tartották családjának és baráti 
körének tagjai, de én nem értettem egyet az általános ítélettel egészen 
a mai napig. Nos, örülj a tanítványodnak. És Sulpicius csak 
tökéletesítheti az ifjú Claudius észjárásának unalmas voltát. Nincs még 
Rómában tanító, aki jobban tudna unalmat tanítani, mint ő. 

Ezután mondott egy görög aforizmát, amely lefordíthatatlan, Apolló és 
Pollio nevéből szójátékot csinált, és ezt fordította ellenük. Aztán 
morogva elment. 

Amikor kettesben maradtunk, Sulpicius ugyanis elment keresni a 
könyvet, Pollio kikérdezett: 

- Mondd, ki vagy, fiam? Ugyebár Claudius a neved. Nyilvánvalóan jó 
családból származol, de én nem ismerlek. 

— Tiberius Claudius Drusus Nero Germanicus a nevem. 

- Ti istenek! Hiszen Liviusnak igaza van. Mindenki féleszűnek tart 
téged. 

- Igen, a családom szégyell engem, mert dadogok, béna vagyok, és 
sokat betegeskedem, így aztán nagyon keveset forgók társaságban. 

- De hogy féleszű lennél? A legtehetségesebb fiatalember vagy, akivel 
hosszú idő óta találkoztam. 

- Nagyon kedves vagy, uram. 

- Dehogy, dehogy. Az istenekre mondom, jól megszúrtad az öreg 
Liviust ezzel a Lars Porsena dologgal. Livius lelkiismeretlen, ez az 
igazság. Én mindig rajtakapom. Egyszer megkérdeztem tőle, hogy 
ugyanannyi baja van-e a réztáblák keresésével a feljegyzések 
hivatalában, mint nekem. Azt mondta, hogy neki semmi baja sincs 
ezzel. — Kiderült, hogy egyetlenegyszer sem volt ott, tehát 
egyetlenegyszer sem kísérelte meg, hogy ellenőrizzen valamilyen 
tényt! És mondd, fiam, miért olvasod történelmemet? 

- A perusiai ostrom leírását olvasom most, nagyapám, Lívia első férje 
ott volt ugyanis. Érdekel az a korszak, különben pedig anyagot, 
gyűjtök, hogy megírjam apám életrajzát. Nevelőm, Athenodorus 
ajánlotta a könyvet, azt mondta, hogy igen megbízható. Korábbi 
nevelőm pedig, Marcus Porcius Cato egyszer azt mondta, hogy tele 
van hazugságokkal, így hát még jobban hittem Athenodorusnak. 

- Igen, Cato nem szeretheti könyveimet. A Catók rossz oldalon 


harcoltak. Én is segítettem, hogy nagyapját kiűzzük Szicíliából. De azt 
hiszem, te vagy az első ifjú történész, akivel valaha találkoztam. A 
történetírás az öregemberek játéka. Mikor akarsz csatákat nyerni, mint 
apád és nagyapád? 

- Talán öregkoromban. 

Pollio felnevetett: — Persze nem látom be, hogy a történész, aki egész 
életében a katonai taktikát tanulmányozta, ne legyen legyőzhetetlen 
parancsnok, ha jó csapata, bátorsága és... 

- És jó vezérkari tisztjei vannak — vágtam közbe, mivel eszembe jutott 
Cleon. 

- És jó vezérkari tisztjei vannak, igazad van, és közben nem baj, ha 
életében nem volt pajzs vagy kard a kezében. 

Bátorságot vettem, hogy megkérdezzem Polliótól, miért nevezik oly 
gyakran ,az utolsó rómainak"7. Tetszett neki a kérdés, és rögtön 
válaszolt: 

— Augustus adta nekem ezt a nevet, amikor felkért, hogy csatlakozzam 
hozzá a nagyapád, Marcus Antonius elleni háborújában. 
Megkérdeztem tőle, milyen embernek tart, hiszen Antonius egyike 
legjobb barátaimnak. , Asinius Pollio?" mondta ő, , azt hiszem, te vagy 
az utolsó római. Kár ezt a címet Cassiusnak adni, ennek a gyilkosnak". 
,És ha én vagyok az utolsó római, kinek a hibája ez? És kinek a hibája 
lesz, hogyha majd Antoniust is elpusztítottad, rajtam kívül senki sem 
lesz, aki jelenlétedben fel meri emelni a fejét és vitába merészel szállni 
veled?" , Nem az enyém" - mondotta Augustus -, , Marcus Antonius 
üzent hadat, nem én. És amint Antoniust levertem, természetesen 
visszaállítom a köztársasági kormányformát." Mire én közbevágtam: 
, Feltéve, hogy Livia nem él a vétójogával." 

Az öregúr ekkor megfogta a vállamat. 

- Erről jut eszembe. Mondok neked valamit, Claudius. Nagyon öreg 
ember vagyok, és noha egészségesnek látszom, a végét járom. Három 
napon belül meghalok, jól tudom. És mielőtt az ember meghalna, 
furcsa tisztánlátás jut neki osztályrészül. Prófétai módon tud beszélni. 
Nos, figyelj ide! Akarsz-e hosszú, elfoglalt életet és tisztes öregkort? 

— Igen. 

- Akkor túlozd sántításodat, dadogj akarattal, tettesd magad gyakran 
betegnek, add a hülyét, rángasd fejedet és kezedet minden nyilvános 
és félig nyilvános alkalommal. Ha annyit tudnál, mint amennyit én 
tudok, azt is tudnád, hogy ez az egyetlen reménységed hosszú életre és 
esetleges dicsőségre. 

Mire felcsillant a szemem: 

- Lehet, hogy Livius története Brutusról, úgy értem az első Brutusról 
nem egészen igaz, de mindenesetre ide alkalmazható. Brutus is 
féleszűnek tettette magát, hogy képes legyen helyreállítani a nép 
szabadságát. 


- Mit mondasz? A nép szabadságát? Hát te hiszel ebben? Azt hittem, 
hogy ez a szólam már kihalt a fiatalabb nemzedék köréből. 

- Apám és nagyapám hitt benne... 

-— Igen — vágott közbe élesen Pollio. — Ezért haltak meg. 

— Mit mondasz, uram? 

— Azt, hogy emiatt mérgezték meg őket. 

- Megmérgezték? Kicsoda? 

- Hm. Ne oly hangosan, fiam. Nem, nem fogok neveket említeni. De 
egy biztos bizonyítékát adom annak, hogy nem alaptalan pletykát 
ismétlek. Azt mondod, hogy apád életrajzát írod? 

— Igen. 

- Nos, majd meglátod, hogy egy bizonyos ponton túl nem juthatsz 
tovább. Az a személy, aki megakadályoz benne... 

Sulpicius ekkor visszajött, és többet nem beszélgethettünk. Amikor 
elbúcsúztam Polliótól, félrevont és odasúgta: ,Isten veled, kis 
Claudius. De ne ragadtasd el magadat a  népszabadsággal 
kapcsolatban. Annak még nincs itt az ideje. Az állapotoknak még sokat 
kell rosszabbodniuk, mielőtt javulhatnának." Aztán emelt hangon 
folytatta: ,És még valamit. Ha halálom után bármikor is észreveszel 
valami fontos részletet a történelmeimben, amit valótlannak találsz, 
megengedem neked, sőt felkérlek rá, hogy a toldalékban javítsd ki. 
Állandóan javítgasd őket. A könyvek, amikor elavulnak, nem 
alkalmasak másra, mint hogy halakat csomagoljanak beléjük." 

Azt válaszoltam, hogy kitüntető kötelességemnek érzem, amire kér. 
Három nap múltán Pollio meghalt. Végrendeletében rám hagyta 
gyűjteményét a korai latin történelmekből, de ezeket nem adták át 
nekem. Tiberius nagybátyám azt mondta, tévedés történt, a 
gyűjteményt neki szánták, de nevünk annyira hasonlít egymásra, hogy 
félreértés —— történhetett. Azt a felszólítást — pedig, — hogy 
történelemkönyveit javítgassam, mindenki tréfának tartotta, pedig 
húsz év múlva teljesítettem Polliónak adott ígéretemet. Rájöttem, 
hogy igen szigorúan írt Ciceróról, erről a hiú, felületes, félénk 
emberről, és noha nem találtam hibásnak ellenszenvét, szükségesnek 
tartottam rámutatni, hogy Cicero nem volt áruló, mint ahogy Pollio 
beállította. Pollio ezt az állítását Cicero egyik levelére alapozta, 
amelyről kiderítettem, hogy csupán Claudius Pulcher hamisítványa 
volt. Cicero magára haragította Claudiust, amikor tanúskodott ellene 
egy ügyben. Ez a Claudius egyike volt a rossz Claudiusoknak. 


TIZEDIK FEJEZET 
IKr. u. 6] Amikor nagykorú lettem, Augustus rendeletére Tiberius 
fiává fogadta  Germanicust, noha már volt örököse Castor 
személyében, de ezáltal Germanicus átkerült a Claudius családból a 


Julius családba, így hát én lettem a Claudius család idősebb ágának 
feje, elvitathatatlanul az én tulajdonomba került minden pénz és 
birtok, ami apám után maradt. Én lettem anyám gyámja - mert soha 
többé nem ment férjhez -, amit ő nagy megaláztatásnak érzett. Még 
szigorúbban bánt velem, mint azelőtt, ámbár minden üzleti okiratot 
nekem kellett aláírnom, és én voltam a család papja. Nagykorúsági 
szertartásom furcsa ellentétben volt Germanicuséval. Éjfélkor öltöttem 
magamra férfiruhámat, és minden kíséret vagy szertartási menet 
nélkül hordszéken a Capitoliumra vittek, ahol megáldoztam, és aztán 
visszavittek az ágyamba. Germanicus és Postumus el akart jönni, de 
Livia, hogy minden feltűnést elkerüljön, és hogy minél jobban 
megalázzon engem, azon az éjszakán lakomát rendezett a palotában, 
amelyen Germanicusnak és Postumusnak részt kellett vennie. 

Amikor feleségül vettem Urgulanillát, hasonló volt az eset. A 
legtöbben csak a házasságkötés utáni napon értesültek róla. A 
szertartás rendben folyt le. Urgulanilla sáfrányszín cipője, lángszín 
fátyla, a szent sütemény elfogyasztása, a két szék, amelyet 
báránybőrrel takartak le, a három pénzdarab, amelyet neki adtam — 
minden szabályszerű volt, kivéve, hogy elhagytuk a fáklyásmenetet és 
hogy az egész szertartást elsietve végezték. Nehogy férje házának 
küszöbén az első alkalommal elbotoljék, a római menyasszonyt mindig 
átemelik a küszöbön. A Claudius családnak az a két idősebb tagja, aki 
a szertartásos emelést végezte, nem tudott megbirkózni Urgulanilla 
súlyával. Az egyikük elcsúszott a márványon, és Urgulanilla nagy 
puffanással leesett, magára rántva a két öreget. El sem lehet képzelni 
ennél baljóslatúbb házassági előjelet. És mégis, valótlant állítanék, ha 
azt mondanám, hogy boldogtalan házasság volt. Hiányzott közöttünk 
ugyanis az a kapcsolat, amely a boldogságot vagy boldogtalanságot 
lehetővé tette volna. Eleinte együtt aludtunk, mert úgy látszott, hogy 
ezt elvárják tőlünk, és néha még nemi kapcsolatunk is volt — első 
tapasztalatom a nemi élet terén -, minthogy ez is a házasélet egy 
részének tűnt fel előttünk, de minden szenvedély vagy vonzalom 
hiányzott viszonyunkból. Én mindig a lehető legtapintatosabb és 
legudvariasabb voltam vele szemben, amit ő közönnyel jutalmazott, 
nem is várhattam tőle többet. Három hónappal esküvőnk után teherbe 
esett, és megszületett Drusillus nevű fiam, akivel szemben sohasem 
éreztem akár egy fikarcnyi apai érzést. Dacosságában nővéremre, 
Livillára ütött, és jellemének többi részében Urgulanilla fivérére, 
Plautiusra hasonlított. Nemsokára be fogok számolni Plautiusról, akit 
Augustus erkölcsi mintaképemül jelölt ki. 

Augustus és Livia megszokta, hogy minden fontosabb határozatot, 
akár családi, akár állami ügyekkel kapcsolatban, írásba foglalt. 
Rendszerint leveleket írtak egymásnak. A haláluk után hátramaradt 
levelezésből néhányat lemásoltam, hogy megvilágítsam Augustus 


álláspontját velem kapcsolatban. Az első másolatom esküvőm előtt 
három évvel írott levélről szól: 

, Drága Líviám, fel akarok jegyezni valami furcsa dolgot, ami ma 
történt. Alig tudom mivel magyarázni. Athenodorusszal beszélgettem, 
és történetesen megjegyeztem: yFélek, hogy a fiatal Tiberius nevelése 
fárasztó feladat, úgy látszik, napról napra rosszabb külsejű, idegesebb 
és butább lesz.x Athenodorus így válaszolt: Ne ítéld el a fiút, uram, 
felületesen. Igen érzékeny, sokat szenved a tudattól, hogy a család 
csalódott benne, és attól is, hogy oly gyakran megalázzák, de arról, 
hogy tehetségtelen, igazán nem lehet beszélni. Akár hiszed, uram, 
akár nem, sok örömem van a társaságából, ugye, még sohase hallottad 
szónokolni? ySzónokolni?x kérdeztem nevetve. vlgen, szónokolnikx 
felelte Athenodorus. yTeszek egy ajánlatot. Adj fel valamilyen tárgyat 
egy szónoklathoz, és egy fél órán belül gyere vissza, és hallgasd meg, 
hogy mire vitte. De mindenesetre rejtőzz el egy függöny mögött, 
különben nem fogsz figyelemre méltót hallani.x Tárgyul feladtam a 
rómaiak germániai hódításait, és amikor egy fél óra múltán a függöny 
mögött hallgatóztam, életem egyik legnagyobb meglepetése ért. 
Claudiusnak kisujjában voltak az összes fontos adatok, igen jól építette 
fel a beszédét, a részleteket jól rendezte el, sok eredeti ötlettel 
fűszerezte az előadottakat, és ami fő, remekül uralkodott a hangján, és 
egyáltalában nem dadogott. Az istenek sújtsanak agyon azonnal, ha 
nem volt érdekes és tanulságos a szónoklata! De hogy egy fickó, 
akinek a mindennapi társalgása olyan reménytelenül buta, miképpen 
tud ilyen rövid gondolkozási idő alatt ilyen kitűnő stílusú érdekes 
beszédet összeállítani: egészen érthetetlen előttem. Athenodorust 
figyelmeztettem, ne említse, hogy ott voltam, vagy hogy mennyire 
meglepődtem, de kötelességemnek tartom, hogy értesítselek erről a 
dologról. Azt hiszem, a jövőben alkalomadtán meg kellene engedni, 
hogy a fiatal Tiberius Claudius velünk vacsorázzon, amikor kevés 
vendég van, azzal a feltétellel, hogy nyitva tartja a fülét, és nem nyitja 
ki a száját. Ha valóban van remény, mint ahogy én hiszem, hogy ebből 
a fiúból a család felelős tagja lesz, akkor fokozatosan hozzá kellene 
szoktatni, hogy a vele társadalmilag egyenrangú emberekkel 
érintkezzék. Nem lehet állandóan elzárva tartani szabadosaival és 
nevelőivel. Természetesen igen eltérőek a vélemények szellemi 
képességeire vonatkozóan. Nagybátyja, Tiberius, anyja, Antónia és 
nővére, Livilla egyhangúlag gyengeelméjűnek tartják, a másik oldalon 
pedig Athenodorus, Sulpicius, Postumus és Germanicus esküsznek, 
hogy igen eszes és értelmes fiú, ha akarja, de az idegesség hamar 
kihozza a sodrából. Ami pedig engem illet, ismétlem, nem tudom, 
melyik pártra álljak." 

Livia erre így felelt: 

, Drága Augustusom! A meglepetés, amely a függöny mögött ért, nem 


volt sem nagyobb, sem kisebb, mint az, amely egykor bennünket ért, 
amikor az indiai követ levette a selyemleplet az aranykalitkáról, 
amelyet az indiai nagykirály küldött nekünk, és életünkben először 
megláttuk azt a papagáj nevű madarat smaragdszínű tollaival és 
rubintos nyakörvével, és meghallottuk, amint elkiáltja: yÜdv Caesar, a 
haza atyjalk Nem a kifejezés okossága lepett meg bennünket, mert 
hiszen bármelyik kisgyerek el tud ennyit mondani, hanem az a tény, 
hogy egy madár szólalt meg. És ugyebár, badarság volna egy papagájt 
a szellemességéért dicsérni, hogy ilyen ide illő szavakat használt, mert 
hiszen az értelmüket egyáltalában nem tudta. Az elismerés azé a 
férfiúé, aki hihetetlen türelemmel beidomította a madarat, hogy ezt és 
más dolgokat elismételjen. Tudjuk, hogy máskor a papagáj mindenféle 
badarságokat ismétel, és ezért be kell takarni a kalitkáját, így van ez 
Claudiusszal is, noha az összehasonlítás sértő egy olyan kétségtelenül 
szép madárra nézve, mint a papagáj. Amit hallottál, kétségkívül olyan 
szónoklat volt, amelyet kívülről bemagolt. Végül is a római hódítások 
Germániában igen kézenfekvő szónoklási tárgy, és valószínű, hogy 
Athenodorus bemagoltatott vele egy tucat hasonló mintaszónoklatot. 
Érts meg, nem azt akarom mondani, hogy nem örülök ennek a hírnek, 
mert látszik, hogy Claudius tanulékony, sőt nagyon örülök. 

Híred például többek között azt jelenti, hogy nagy türelemmel 
betaníthatjuk a házassági szertartás részleteire. De amit arról írsz, 
hogy velünk vacsorázzék, az nevetséges. Nem vagyok hajlandó ezzel a 
fickóval egy szobában enni: bizonyára emésztési  zavaraim 
támadnának. 

Ami pedig azokat a tanúkat illeti, akik okossága mellett esküdöznek, 
vizsgáld csak meg őket egy kicsit közelebbről.  Germanicus 
gyermekkorában megesküdött haldokló apjának, hogy kisöccsét 
védelmezni fogja. Tudod, milyen nemeslelkű Germanicus, aki mintsem 
hogy megszegje apjának tett esküjét, mindent elkövet, hogy jobb 
színben tüntesse fel öccsét, remélve, hogy egyszer majd csak megjön 
az esze. Ugyanilyen világosak Athenodorus és Sulpicius indokai. 
Ezeket igen jól fizetjük, hogy a fiút neveljék, állásuk révén állandóan a 
palota körül lebzselhetnek, s úgy viselkedhetnek, mintha titkos 
tanácsosok volnának. Ami pedig Postumust illeti, már jó néhány 
hónapja panaszolom ugyebár, hogy egyáltalában nem tudom 
megérteni ezt a fiatalembert. Véleményem szerint a halál igen 
rosszindulatú volt, amikor elvitte két tehetséges bátyját, és csak őt 
hagyta meg számunkra. Igen szeret vitába szállni az idősebbekkel 
akkor is, amikor nincs szükség vitára, csupán azért, hogy 
kihangsúlyozza tulajdon fontosságát mint a te egyetlen, életben 
maradt hímnemű unokádét. Ilyen például, amikor Claudius értelmes 
voltát bizonygatja. Kimondottan neveletlen volt velem szemben a 
minap, amikor történetesen megjegyeztem, hogy Sulpicius pusztán az 


idejét pocsékolja, amikor a fiú mellett nevelősködik. Postumus erre azt 
felelte, hogy Claudiusnak sokkal több esze van, mint a legközelebbi 
hozzátartozói legtöbbjének, amivel azt hiszem, rám célzott! De persze 
Postumus más kérdés. Pillanatnyilag Claudiusról van szó, és én 
ismétlem, nem vagyok képes a társaságában étkezni, olyan testi 
okokból, amelyeket azt hiszem, el fogsz ismerni. 

Livia." 

Egy évvel később újra rólam írt Augustus Líviának, aki éppen néhány 
napot vidéken töltött: 

.:.. Ami pedig a fiatal Claudiust illeti, fel fogom használni távollétedet, 
hogy minden este meghívjam vacsorára. Bevallom, jelenléte még 
mindig zavar, de nem hiszem, hogy jót tesz neki, ha állandóan csak 
Sulpiciusszal és Athenodorusszal vacsorázik. Ezek szakadatlanul 
könyvekről, irodalomról, történelemről beszélnek, és ámbár kitűnő 
emberek, társaságuk nem ideális egy őkorabeli és társadalmi állású fiú 
számára. Őszintén szeretném, ha kiválasztana egy magafajtájú fiatal 
embert, akinek viselkedését és öltözését utánozná. Azt hiszem, 
félénksége teszi ezt lehetetlenné. Igaz, hogy a dc-ága Germanicusunkon 
imádattal csüng, de annyira érzi tulajdon hiányosságait, hogy éppen 
úgy nem merészeli utánozni, mint ahogy én nem mernék 
oroszlánbőrben járni, és magamat Herkulesnek nevezni. Ez a szegény 
fickó igen szerencsétlen, mert fontos dolgokban, amikor nem ideges, 
mindig kitűnik, hogy milyen nemes jellemű, egyenes szívű..." 

Érdemes idézni egy harmadik levelét is, amelyet röviddel házasságom 
után írt, éppen akkor, amikor Mars-papnak jelöltek. 

, Drága Líviám! Tanácsodhoz híven megbeszéltem Tiberiusunkkal, 
hogy mit tegyünk a fiatal Claudiusszal, amikor megtartjuk a játékokat 
Mars tiszteletére. Most, hogy nagykorú lett, és Mars papjainak 
kollégiumába jelöltük, ahol üresedés történt, nem halogathatjuk többé 
a döntést jövőjével kapcsolatban. Ugye ebben egyetértünk? Ha eléggé 
ép testű és ép lelkű, akkor végül is el kell ismerni mint a család egyik 
érdemes tagját - mert véleményem szerint az is, különben nem 
fogadtam volna örökbe Tiberiust és Germanicust, miáltal ő lett a 
Claudius-ház idősebb ágának feje -—, így hát kézbe kellene őt venni, és 
ugyanolyan alkalmat kell biztosítani a számára az előrehaladásra, 
mint amilyent Germanicusnak biztosítottunk. Elismerem, lehet, hogy 
tévedtem. Javulása a legutóbbi időben nem valami nagyon figyelemre 
méltó. De viszont ha úgy döntünk, hogy testi fogyatékosságai szellemi 
fogyatékosságokkal járnak együtt, nem szabad alkalmat adni, hogy 
rosszindulatú emberek kigúnyolják őt és rajta keresztül bennünket. 
Ismétlem, minél gyorsabban végleg dönteni kell a fiúról, ha másért 
nem, azért, mert minden adandó alkalommal újra zavarba fogunk 
jönni, amikor arról van szó, hogy Claudius teljesítheti-e állampolgári 


kötelességeit vagy sem. 

Nos, jelenleg arról kell dönteni, hogy mit csináljunk vele a Mars- 
ünnepségek alkalmával? Nem volna kifogásod az ellen, ha őt 
nevezném ki a papok étkezőjének felügyelőjévé, persze azzal a 
feltétellel, hogy minden döntést sógorára, a fiatal Plautius Silvanusra 
bíz, és csak azt teszi, amire utasították? Sokat tanulhat ilyen módon, 
és nem teheti magát nevetségessé, ha jól megtanulja a leckét. 
Természetesen szó sem lehet arról, hogy a Szent Szobor mellett velem 
üljön az elnöki páholyban, mert a színházban mindenki állandóan arra 
nézne, és viselkedésének minden furcsasága feltűnne. 

A másik kérdés, hogy mit csináljunk vele a latin ünnepségeken? 
Germanicus az Albanus-dombra megy a konzulokkal, hogy részt 
vegyen az áldozatban, és úgy tudom, Claudius vele akar menni. Most 
megint nem tudom, hogy nem teszi-e ott magát nevetségessé. 
Germanicus el lesz foglalva kötelességeivel, és nem vigyázhat rá 
állandóan. És ha elmegy oda, a nép kíváncsi lesz, miért nem neveztük 
ki városi elöljáróvá az ünnepségek idejére, minthogy az elöljárók távol 
lesznek. Hiszen emlékszel, ezt a tisztséget egymás után odaadtuk 
Gajusnak, Luciusnak, Germanicusnak, a fiatal Tiberiusnak és 
Postumusnak, amint nagykorúak lettek, hogy megkapják az első 
ízelítőt az állami szolgálatból. Talán legfőbb az lesz, ha kijelentjük, 
hogy beteg, s ezért ugye, erre a tisztségre nem lehet őt kijelölni. 

Ha akarod, mutasd meg ezt a levelet Antóniának, biztosíthatom őt is, 
hogy nemsokára döntünk fia sorsa felől. Lehetetlen helyzet, hogy 
jogilag fia gyámsága alatt áll. 

Augustus." 


Attól eltekintve, hogy első nyilvános szereplésem volt, semmi 
említésre méltó nem történt. Plautius, ez a hiú kis emberke, elvégzett 
minden munkát helyettem, meg sem magyarázta, hogyan kell felvágni 
a húsokat, sem a szabályokról nem beszélt, hogyan kell a papokat 
ültetni; még válaszra sem méltatott, ha megkérdeztem. Pusztán arra 
szorítkozott, hogy begyakorolt néhány szólamra és kézmozdulatra, 
amellyel fogadnom kellett a papokat, és néhány ilyen teendőre a 
lakoma folyamán, és megtiltotta, hogy ezenkívül egy szót is szóljak. Ez 
igen kényelmetlenül érintett, mert gyakran igen jól részt tudtam volna 
venni a társalgásban, és hallgatásom igen rossz benyomást keltett. 
Magukat a játékokat nem láttam. 

Észrevették, hogy Lívia milyen ellenséges megjegyzéseket tett 
Postumusra? Ettől az időtől kezdve az ilyen megjegyzések egyre 
gyakoribbak lettek leveleiben, és Augustus, noha eleinte meg akarta 
védeni unokáját, fokozatosan elismeri, hogy csalódott benne. Azt 
hiszem, Livia sokkal többet mondhatott Augustusnak, mint amennyit 
papírra is leírt, mert különben Postumus nem esett volna ki olyan 


hamar a császári kegyekből. De azért a levelekben is egyre erősebben 
Postumus ellen fordult. Először azt jelenti, hogy Tiberius 
panaszkodott, mert Postumus szemtelen megjegyzést tett a rhodusi 
egyetemre. Aztán Catóra hivatkozik, aki panaszkodott, hogy Postumus 
rossz befolyást gyakorol a fiatalabb diákokra, és lehetetlenné teszi a 
fegyelmezést. Végül előadta Cato bizalmas jelentéseit, azzal a 
megjegyzéssel, hogy eddig nem mutatta meg, mert remélte, hogy a fiú 
megjavul. Ezután mogorva természetére tesz gyakran megjegyzést — ez 
abból az időből származik, amikor Postumus csalódott Livillában, és 
bánkódott bátyja, Gajus halála miatt. Mikor nagykorú lett, Livia azt 
ajánlotta, hogy apjának, Agrippának az örökségét ne adják át a fiúnak, 
mert ez még nagyobb kicsapongásokra adna neki alkalmat, mint 
amilyenekben most részt vesz. Amikor a katonakorú fiatalemberekkel 
együtt behívták, egyszerű hadnagyi ranggal vették be a testőrségbe, 
nem részesült tehát azokban a megkülönböztetett tisztségekben, 
amelyeket Gajusnak és Luciusnak szó nélkül megadtak. Augustusnak 
magának is az a véleménye, hogy ez a legbiztosabb módszer vele, nem 
szabad, hogy újra előálljon az a kényelmetlen helyzet, mint amilyen 
előállott, amikor a fiatal nemesek Agrippa ellen fordultak Marcellust 
támogatva, vagy Tiberius ellen Gajust pártolva. A következő 
levelekből megtudjuk, hogy Postumus ezt zokon vette, közölve 
Augustusszal ; nem magukért a tisztségekért haragszik, hanem azért, 
mert a tisztségek megtagadását barátai azzal magyarázzák, hogy a 
palotában ellenségei vannak. 

Ezután komolyabb feljegyzések következnek. Postumus 
megharagudott Plautiusra, és közlegények és szolgák jelenlétében 
bedobta egy kútba, de egyikük sem volt hajlandó Liviával közölni 
összeveszésük okát. Ekkor Augustus maga elé idézte és magyarázatot 
követelt tőle, de Postumus nem mutatott megbánást, kijelentette, 
Plautius megérdemelte a hidegfürdőt, amiért engem sértegetett. 
Ugyanekkor — panaszkodik — Augustusnak, hogy az örökségét 
igazságtalanul nem adják ki neki. Livia nemsokára meginti viselkedése 
miatt, és megkérdi tőle: , Mi mérgezett meg?" Postumus vigyorogva 
felelt: , Talán valamit tettél a levesembe." Amikor magyarázatot kért 
erre a szokatlan tréfára, Postumus tovább vigyorgott, és így felelt: , A 
leves megmérgezése régi fogás a mostohaanyák körében." Augustus 
röviddel ezután értesítést kap Postumus tábornokától, hogy a 
fiatalember nem barátkozik a többi fiatal tisztekkel, hanem minden 
szabad idejét a tenger mellett tölti halászva. Emiatt Neptunusnak 
csúfolják. 

Kötelességeim a Mars papjainak kollégiumában nem voltak nehezek, 
de Plautius állandóan gyámkodott felettem a szertartások idején. Az a 
sértő megjegyzés, amely miatt Postumus a kútba dobta, csak egy volt 
a sok közül. Plautius azt mondta, csak Augustus és Lívia iránti 


tisztelete akadályozza meg abban, hogy ne köpjön szembe minden 
alkalommal, amikor hülye és felesleges kérdést intézek hozzája. 


TIZENEGYEDIK FEJEZET 
IKr. u. 5] A nagykorúságom és házasságom előtti év igen rossz volt 
Róma számára. Sorozatos földrengések pusztítottak Itália déli részén 
és több város romba dőlt. Tavasszal igen kevés eső esett, és a termés 
szerte az országban meglehetősen silány volt. Közvetlenül az aratás 
előtt pedig olyan erős viharok dúltak, hogy az a vérszegény termés is 
tönkrement, amely valahogyan beérett kínjában. Olyan roppant 
záporok estek, hogy a Tiberis magával ragadott egy hidat, és az 
alsóvárost hét napig elárasztotta vízzel. Az utcákon csónakon lehetett 
csak közlekedni. Az éhínség veszedelme egyre fenyegetőbbé vált, mire 
Augustus megbízottakat küldött Egyiptomba és máshova, hogy búzát 
vásároljanak. A közraktárak majdnem üresek voltak, mert a múlt évi 
termés is rossz volt, noha nem olyan rossz, mint az idei. A 
megbízottak vettek is valamennyi búzát, de igen magas áron, és az, 
amit vettek, nem volt elégséges. Ezen a télen igen nagy nyomorúság 
szakadt Rómára annál is inkább, mert a város túlzsúfolódott, az elmúlt 
húsz év alatt lakossága megduplázódott, és kikötője, Ostia télen 
egészen megbízhatatlan volt, úgyhogy a keleti búzát szállító hajók 
néha hetekig nem tudtak kirakodni. Augustus mindent elkövetett, 
hogy korlátozza az éhínséget. Ideiglenesen száműzött mindenkit, 
akinek számára megélhetést tudott biztosítani Rómától száz 
kilométerre vagy még messzibbre, a konzulviselt emberekből pedig 
élelmiszerkiosztó bizottságot szervezett. Megtiltott minden ünnepi 
lakomát, még a tulajdon születésnapján is. Igen sok búzát vásárolt 
Keleten a saját költségén, és legnagyobb részét kiosztotta a szegények 
között. Mint rendszerint, az éhínség most is zavargásokat vont maga 
után, a zavargások pedig gyújtogatással végződtek. Egész üzleti 
negyedeket felgyújtottak éjnek idején az éhhalállal küzdő zavargók, 
akik a város gazdagabb részeibe jöttek a munkásnegyedből. Augustus 
hét hadosztályból éjszakai őrcsapatokat szervezett, hogy a hasonló 
eseményeket megakadályozza. Működésük olyan hasznos volt, hogy 
mint állandó jellegű rendfenntartó alakulatok később is megmaradtak. 
A zavargók mindazonáltal roppant károkat okoztak. Körülbelül ebben 
az időben hoztak be egy új adót, hogy pénzt teremtsenek a germániai 
háborúkra, ez az adó, a többi adó, az éhínség, a sok tűz és a zavargás 
annyira felizgatta a népet, hogy nyíltan forradalomról kezdtek 
beszélni. 4 A  középületekre éjnek idején fenyegető tartalmú 
kiáltványokat szögeztek ki. Mindenki biztosra vette, hogy hatalmas 
összeesküvés szerveződik a háttérben. A szenátus jutalmat tűzött ki 
minden olyan értesülésre, amely az összeesküvők vezéreinek 


letartóztatásához vezet, mire sokan jelentkeztek, hogy megkapják a 
jutalmat, és beárulták szomszédaikat, ez persze csak növelte a zavart. 
Úgy látszik, összeesküvésről csak beszéltek, de az összeesküvést senki 
nem szervezte. Végül is egyre több rakomány búza érkezett 
Egyiptomból, ahol sokkal korábban aratnak, mint nálunk, és a 
feszültség alábbhagyott. 

Az éhínség tartamára ideiglenesen száműzöttek között voltak a 
gladiátorok. Nem voltak sokan, de Augustus úgy gondolta, ha 
bármilyen zavargástól kell tartani, akkor a gladiátorok valószínűleg 
veszélyes szerepet fognak játszani a zavargásokban. Elkeseredett egy 
banda volt ez ugyanis, némelyikük nemes úr volt, akiket adósságaik 
miatt rabszolgának adtak el. Megvásárlóik megengedték ezeknek, 
hogy kardvívással keressék meg felszabadításuk árát. Ha egy fiatal úr 
adósságokat csinált, akár saját hibájából, akár nem, távoli rokonai 
rendszerint . megmentették a  rabszolgaságtól, vagy Augustus 
közbelépett, így ezek az úri gladiátorok olyan férfiak voltak, akiket 
senki sem tartott megmentésre érdemesnek, és akik természetszerűleg 
a gladiátorok céhének vezetői lettek, így hát lélektani beállítottságuk 
is arra mutatott, hogy minden fegyveres lázadásban szívesen elöl 
járnak. 

Amikor a viszonyok megjavultak, a gladiátorokat visszahívták, és 
elhatározták, hogy a lakosságot jókedvre hangolják. Nagy cirkuszi 
játékokat rendeznek, gladiátori küzdelmekkel és  vadállatokkal 
Germanicus és az én nevemben, apánk emléke tiszteletére. Livia 
emlékeztetni akarta Rómát apám nagy diadalaira, és figyelmeztetni 
Germanicusra, aki annyira hasonlított apjára, és aki nemsokára 
Germániába fog utazni, hogy nagybátyjának, Tiberiusnak, ennek a 
másik híres katonának, segítsen a  hadvezetésben. A játékok 
költségeihez anyám és Livia is hozzájárult, de a legnagyobb teher 
Germanicusra és rám esett. Úgy vélték azonban, hogy Germanicusnak 
az ő helyzetében több pénzre van szüksége, mint nekem, így anyám 
kijelentette, a legigazságosabb lesz, ha én kétszer annyival járulok 
hozzá a költségekhez, mint ő. Én persze mindent örömmel megtettem 
Germanicusért. De amikor megtudtam a játékok végével, hogy mit 
költöttünk el, majdnem elszédültem. A játékokat ugyanis a költségre 
való tekintet nélkül tervezték, és a gladiátori és vadállati mutatványok 
szokásos költségén kívül valóságos ezüstesőt zúdítottunk a nép közé. 
Az Amphitheatrumhoz vezető díszmenetben Germanicus és én, a 
szenátus külön engedélyével, apánk régi harci kocsijával hajtattunk. 
Előzőleg áldoztunk emlékének a nagy síremléknél, amelyet Augustus 
épített a maga számára, és ahova apám és Marcellus maradványait 
vitette. Elhaladtunk az Appián és apánk emlékműve alatt, amelyen 
roppant lovasszobra áll. A szobrot ez alkalomból  babérral 
feldíszítették. Északkeleti szél fújt, és az orvosok nem engedték meg, 


hogy köpeny nélkül jöjjek, így hát köpeny volt rajtam a cirkuszban, 
így ültem a kettős elnöki székben Germanicus mellett. Rajtam kívül 
csak Augustus viselt köpenyt, ő Germanicus másik oldalán, ült. A 
meleget és hideget ugyanis igen erősen érezte, és telente négy 
felsőruhát viselt a rendes öltözéken felül. Voltak néhányan, akik 
bizonyos előjelet láttak az Augustus és köztem levő hasonlatosságban. 
Ott ültünk Germanicus két oldalán, mindketten köpenyben. Ezenfelül 
megjegyezték, hogy az Augustus után elnevezett hónap első napján 
születtem, mégpedig Lyonban, aznap, amikor Augustus felavatott ott 
egy számára emelt oltárt - vagy legalábbis sok évvel későbben 
mesélték nekem, hogy annak idején ezt mondták. Livia is a páholyban 
volt, ebben a különleges kitüntetésben mint apám anyja részesült. 
Különben a Vesta-szüzekkel szokott volt együtt ülni. A nőket és 
férfiakat ugyanis rendszerint elkülönítették. 

Ez volt az első gladiátori játék, amelyen megengedték, hogy részt 
vegyek, és méghozzá az elnöki páholyban ültem. Nem csoda, ha 
nagyon zavarba jöttem. Germanicus végezte az egész munkát, noha 
úgy tett, mintha kikérné a tanácsomat, amikor valami felett dönteni 
kellett. Tisztét kitűnően látta el. Mindenki mondta, hogy nagy a 
szerencsém, mert ez a legnagyszerűbb gladiátori küzdelem, amely 
valaha az Amphitheatrumban lefolyt. Én sajnos nem tudtam 
felbecsülni nagyszerű voltát, hiszen első ízben láttam, tehát nem 
tudtam más régebbivel összehasonlítani. De minden bizonnyal azóta 
sem láttam jobbat, pedig részt vettem legalább ezren. Livia azt akarta, 
hogy Germanicus népszerű legyen, mint az apja fia, és nem kímélte a 
költségeket, hogy a lehető legjobb gladiátorokat szerződtesse. A 
hivatásos kardvívók rendszerint gondosan vigyáztak arra, hogy 
egymást komolyabban meg ne sebesítsék, energiájuk legnagyobb 
részét olyan ütések elhelyezésére fecsérelték, amelyek roppant hangot 
adtak, de valójában nem fájtak jobban, mint amikor a csepűrágók 
egymást pufogtatják. Csak ritkán történt, hogy érdemes volt őket 
figyelni, ha mondjuk váratlanul elfutotta őket a méreg, vagy ha régi 
haragosok kerültek egymással szembe. Ez alkalommal Livia összehívta 
a gladiátor céh vezetőit, és megmondta, hogy komoly 
ellenszolgáltatást vár a pénzéért. Ha nem fognak komolyan küzdeni, 
akkor feloszlatja a céhet. Már az elmúlt nyáron is túlságosan sok 
álküzdelmet látott a római nép. Így hát a gladiátorokat a céhmesterek 
figyelmeztették, ne csókolózzanak a porondon, hanem harcoljanak 
komolyan, mert különben törlik őket a céh tagjai sorából. 

Az első hat összetűzésben egy gladiátort megöltek, egyet oly súlyosan 
megsebesítettek, hogy még aznap meghalt, egy harmadiknak pedig 
levágták a karját. A másik három összetűzésben az egyik gladiátor 
lefegyverezte a másikat, de addigra már a másik lefegyverzett is olyan 

kitűnően küzdött, hogy Germanicusszal együtt eleget tehettünk a 


közönség kérésének, s felfelé fordítottuk hüvelykünket, jelezve, hogy 
megkegyelmeztünk a bajvívónak. Az egyik győztes egy-két évvel 
korábban még igen gazdag lovag volt. A szabály megtiltotta, hogy a 
bajvívók egyforma fegyverekkel küzdjenek. Kardnak kellett lándzsa 
ellen küzdenie, vagy kardnak harci bárd ellen és így tovább. A hetedik 
küzdelemben az egyik férfi rendes katonai kardot és régimódi pajzsot 
viselt, míg ellenfele háromágú szigonyt és rövid hálót tartott a 
kezében. A kardos bajvívó a testőrség egyik közlegénye volt, akit 
halálra ítéltek, mert berúgott és megütötte kapitányát. Az ítéletet 
megváltoztatták, és most a szigonyos, hálós emberrel kellett küzdenie 
- ez hivatásos bajvívó volt Thessaliából, s az elmúlt öt év folyamán 
több mint húsz ellenfelét megölte. 

Én természetesen a katonával rokonszenveztem, aki sápadtan, 
remegve jött az arénába, már hosszabb idő óta börtönben ült, és az 
erős napfény megzavarta. De az egész ezrede vele érzett, mert úgy 
látszik, a kapitány valami bestiális fickó lehetett. Bajtársai kórusban 
ordították, szedje össze magát, és védje meg az ezred becsületét. A 
katona erre kiegyenesedett, és  visszaordította, jól van, fiúk, 
megpróbálom. A katona beceneve Rája volt. Már maga ez a körülmény 
a pártjára hangolta a közönséget, noha a városban a testőrség 
meglehetősen népszerűtlen volt. De ha egy Rája megölne egy halászt, 
az kitűnő tréfa lenne. Egy ember számára, aki életéért küzd, már fél 
nyereség, ha a közönség a pártján van. A thessaliai, szívós, hosszú 
karú, hosszú lábú fickó, diadalmasan vonult be rögtön a katona után. 
Csak bőrtunikát és bőrsipkát viselt. Jókedvű volt, állandóan 
tréfálkozott az első sorban ülőkkel, mert Lívia ezer aranyat fizet a 
délutánért, és ötszázzal megtoldja, ha megöli ellenfelét. Együtt 
haladtak a páholy felé, először Augustus előtt tisztelegtek, aztán Livia 
előtt, és végül minket köszöntöttek Germanicusszal, mint a játékok 
közös elnökét a szokásos szólammal: ,Üdv, urak, köszöntünk 
benneteket a halál árnyékában." Viszonoztuk a köszöntést, aztán 
Germanicus odaszólt Augustusnak: 

- Hiszen ez egyike apám veteránjainak. Jól ismerem. A germán 
harcokban koronát kapott, mert elsőnek mászta meg az ellenség 
erődítményeit. 

- Jó, akkor bizonyára szép küzdelem lesz. De ebben az esetben viszont 
a hálós férfi legalább tíz évvel fiatalabb, és ennyi idő igen sokat számít 
egy küzdelemben - mondta Augustus. 

Germanicus ekkor jelt adott, megszólaltak a kürtök, és a küzdelem 
megkezdődött. A Rája keményen megállt a lábán, mialatt a thessaliai 
körültáncolta. A Rája ugyanis nem volt olyan bolond, hogy könnyen 
felfegyverzett ellenfele után szaladgáljon, és ezzel kimerítse magát. A 
thessaliai megpróbálta felmérgesíteni, de a Rája nem hagyta magát. 
Csak egyszer, amikor a thessaliai túlságosan közel jött, csapott feléje 


villámgyorsan a kardjával, mire a padokban harsogva tapsoltak neki. 
A thessaliai azonban idejében elugrott. A küzdelem egyre élénkebbé 
vált. A thessaliai hosszú szigonyával gyakran a Rája felé szurkált, aki 
könnyen kivédte a szúrásokat, de közben egyik szemével állandóan a 
hálót figyelte, amelyet a thessaliai a bal kezében lóbált. 

- Gyönyörű munka - mondta Lívia Augustusnak. — A legjobb hálós 
játékos egész Rómában, Úgy játszik azzal a katonával, mint macska az 
egérrel. Láttad, ráboríthatta volna hálóját, és leszúrhatta volna, de 
nem akarja, hogy gyorsan befejeződjék a küzdelem. 

- Igen — mondotta Augustus -, félek, a katona sorsa megpecsételődött. 
Kár volt iszákosságra adni a fejét. 

Augustus alig mondta ezt ki, amikor a katona félreütötte a szigonyt, 
előreugrott, és kardjával felhasította a thessaliai bőrtunikáját. A 
thessaliai egy pillanat alatt elugrott, és menekvés közben hálóját a 
katona arcába vágta. A katona szerencsétlenségére a háló egyik kis 
ólomnehezéke szemen találta, amivel pillanatnyilag megvakította. 
Most lassította iramát, mire a thessaliai felhasználva a kitűnő 
alkalmat, kiütötte kezéből a kardot. A katona kardja után ugrott, de a 
thessaliai érte el előbb, és kidobta a lovagok páholyába. Ekkor 
visszatért, hogy végezzen a fegyvertelen férfival. A háló ráborult a 
katona fejére, és a szigony itt is, ott is bökdösni kezdte a testét. A 
thessaliai most a küzdelem menetét a főpáholy felé terelte, hogy az 
előkelőségek minél jobban láthassák a kivégzést. 

- Elég ebből! — mondta Livia tárgyilagos hangon. - Már éppen eleget 
játszott. Végezzen vele! 

A thessaliainak nem kellett biztatás. Egyszerre rántotta meg a hálót és 
újra a katona fejére dobta, és ugyanakkor a hasa felé bökött 
szigonyával. Micsoda üdvrivalgás kezdődött most. A katona jobb 
kezével elkapta a hálót, hátraugrott, és minden erejével kirúgta a 
szigonyt a thessaliai kezéből. A szigony átrepült a thessaliai feje fölött, 
megfordult a levegőben, és hegyével belefúródott a fakorlátba. A 
thessaliai egy pillanatra elképedten megállt, aztán a hálót a katona 
kezében hagyva oda akart rohanni, hogy visszaszerezze a szigonyát. A 
katona előreugrott, és pajzsával eltalálta a thessaliai bordáját, mire az 
elesett. A katona most egy pillanatra megállt a thessaliai felett, aki 
éppen négykézláb tápászkodott, és éles ütést mért a tarkójára. 

- A nyúlütés! — kiáltott fel Augustus. — Még sohasem láttam az 
arénában; ugye, te sem láttad, Livia? És az istenekre mondom, halálos 
volt. 

A thessaliai halott volt. Azt vártam, hogy Livia nagyon dühös lesz, de 
csak ennyit mondott: 

- Úgy kell neki. Ez az eredménye, ha az ember lebecsüli az ellenfelét. 
Csalódtam ebben a hálós emberben. De ha meggondolom, hogy ötszáz 
aranyat — megtakarítottam, — akkor azt hiszem, nem szabad 


panaszkodnom. 

A délutáni szórakozás fénypontja két germán túsz küzdelme volt, akik 
történetesen két ellenséges törzshöz tartoztak, és önkéntesen párbajra 
hívták ki egymást. A küzdelem nem volt szép, vadul kaszabolták 
egymást a hosszú karddal és bárddal. Mindegyik kis díszítésekkel 
zsúfolt pajzsot viselt a bal karján. Az egyik küzdőfél, sárga hajú, öles, 
hatalmas germán, röviden végzett ellenfelével, szörnyen összevissza 
kaszabolta, mielőtt a halálos ütést rámérte volna. A tömeg nagyon 
megtapsolta, mire a dicsőség a fejébe szállt, és a germán és a 
határszéli latin keverékén beszédet mondott, kijelentve, hogy ő híres 
hős a hazájában, csatában már megölt hat rómait és egy tisztet. 
Féltékeny nagybátyja, a törzsfőnök adta oda túszul a rómaiaknak. 
Hajlandó megmérkőzni bármilyen rangú vagy rendű rómaival, hogy a 
szerencsés hetes számot elérje. 

Az első bajnok, aki az arénába ugrott, egy régi, de elszegényedett 
család sarja, Cassius Chaerea vezérkari tiszt volt. Odarohant a 
páholyba, és engedélyt kért, hogy elfogadja a kihívást. Apját 
Germániában ölték meg egy csatában, amelyet az a dicső tábornok 
vezetett, akinek emlékét ma ünneplik. Szeretné apja szellemének 
feláldozni ezt az elbizakodott fickót. Cassius kitűnő vívó volt. Gyakran 
figyeltem vívás közben a Mars-mezőn. Germanicus megtanácskozta a 
dolgot  Augustusszal és velem. Amikor Augustus megadta a 
beleegyezését, és én elmotyogtam a magamét, felszólították Cassiust, 
hogy fegyverezze fel magát. Lement az öltözőbe, és kölcsönkérte a 
Rája kardját, pajzsát és páncélját, ami szerencsét hoz neki és 
kitüntetést a Rájának. 

Nemsokára megkezdődött a legremekebb küzdelem, amit az arénában 
valaha láttam. Sokkal szebb és merészebb volt, mint a hivatásos 
bajvívók ugrándozása. A germán hatalmasokat suhintott roppant 
kardjával, Cassius pedig körülugrálta, és mindig közel próbált hozzá 
férkőzni, de ellenfele éppolyan gyors volt, mint erős, és Cassiust 
kétszer térdre kényszerítette. A tömeg meg sem mukkant, mintha csak 
istentiszteletet figyelne, nem hallatszott más, mint a pengék csattogása 
és a pajzsok zörgése. Most Augustus megszólalt: 

- Ez a germán túlságosan erős ellenfél. Nem lett volna szabad 
engedélyt adni. Ha Cassiust megöli, a határokon igen rossz hatást fog 
kelteni a híre. 

Ekkor Cassius lába megcsúszott egy vértócsában, és hátrazuhant. A 
germán diadalmas mosollyal az arcán odaugrott, föléje hajolt és... 
roppant robajt hallottam, minden elsötétült előttem: elájultam. A 
délután túlságosan sok volt számomra. Életemben először láttam, 
amint egy embert megölnek, aztán a thessaliai és a Rája közti 
küzdelem sok izgalma, és végül ez a hatalmas germán... nem bírtam, 
így nem lehettem tanúja Cassius csodálatos magáhoztérésének, amikor 


a germán felemelte roppant kardját, hogy szétzúzza vele fejét, nem 
láttam, amint Cassius pajzsa hegyével villámgyors mozdulattal sebet 
ejtett a germán lágyékán, kigurult alóla, és kardját mélyen 
belemártotta a germán hónaaljába. Igen, Cassius megölte az emberét. 
Ne felejtsék el ezt a Cassiust, mert kétszer-háromszor igen fontos 
szerepet játszik majd ebben a történetben. Elájulásomat senki sem 
vette észre, csak akkor figyeltek rám, amikor már magamhoz tértem. 
Feltámasztottak székemben, s úgy ültem az ünnepség végéig. Nagy 
szégyen lett volna, ha el kellett volna vitetni. 

A játékok másnap is folytatódtak, de már jelenlétem nélkül. 
Kihirdették, hogy megbetegedtem, így nem láthattam az aréna egyik 
legérdekesebb küzdelmét egy hatalmas indiai elefánt és egy rinocérosz 
között. A szakértők a rinocéroszra fogadtak, mert ámbár sokkal kisebb 
állat, mint ellenfele, bőre sokkal vastagabb, és hosszú szarva hegyes és 
éles. Azt mondták, hogy az afrikai elefántok mindig elkerülik a 
rinocéroszok vadászterületét, mert már tapasztalatból tudják, milyen 
veszélyes ellenfél. Az az indiai elefánt — az indiai elefántok nagyobbak 
az afrikaiaknál - egyáltalában nem félt, amikor a rinocérosz 
bevágtatott az arénába, sőt a maga darabos módján utána sietett, és 
megpróbálta felöklelni. Hamarosan rájött azonban, hogy nem tudja 
átszúrni a rinocérosz bőrét a nyakánál, mire ravaszsághoz 
folyamodott. Ormányával felkapott egy nagy seprűt, amelyet az egyik 
rabszolga a homokon felejtett, és mikor ellenfele legközelebb reá 
rontott, úgy tartotta a seprűt, hogy a rinocérosz belerohant egyenesen 
a nyelébe, így aztán megvakította a rinocéroszt előbb az egyik, aztán a 
másik szemén. A rinocérosz teljesen megvadult a fájdalomtól, vadul 
fel-alá rohant az arénában az elefántot üldözve, míg végre teljes 
sebességgel a fakorlátnak nem ment, amelyen áttörte magát, és 
hozzácsapódott a márványkorláthoz. Most odajött utána az elefánt, 
nyitott szájjal, mintha csak nevetne, és először megnagyította a 
fakorlát hasadékát, aztán elkezdett topogni ellenfele koponyáján, míg 
csak be nem törte. Ezután meghajtotta a fejét, és gyorsan elsétált. Az 
indiai szolga, aki az elefántot gondozta, most egy hatalmas kosár 
édességgel rohant be az arénába. Az elefánt a közönség üdvrivalgása 
közepette egyszerre nyelte le a sok ínyencfalatot. Ekkor aztán 
felsegítette hátára a gondozóját, odacammogott a páholy elé, 
közvetlenül Augustus ülőhelye alá, és eltrombitálta a királyi üdvözlést. 
Ezeket a vadállatokat ugyanis begyakorolják az ilyen üdvözlésre. Majd 
letérdelt. Mint mondtam, én nem voltam jelen, Postumus mesélte el az 
egészet. 

Ezen az estén Livia a következő levelet írta Augustusnak: 

, Drága Augustusom! Claudius férfiatlan viselkedése, amikor elájult két 
férfi küzdelme láttára, nem is említve fejének és kezének groteszk 
rángatózását, ami persze apja győzelmeinek emlékünnepén igen rossz 


hatást keltett, mégis jár egy bizonyos előnnyel. Most már határozottan 
megállapíthatjuk, hogy kivéve a papi méltóságát, Claudius nem 
alkalmas arra, hogy nyilvánosság előtt megjelenjen. A papok 
kollégiumában levő iüresedéseket természetesen be kell tölteni 
valahogyan, és Plautius erre eléggé betanította, de különben nem 
szabad számítanunk Claudiusra, kivéve a tenyésztési célokat, mert 
mint hallom, teljesítette kötelességét Urgulanillával szemben. Persze, 
ezt sem vagyok hajlandó elhinni, míg nem látom a gyermeket, és meg 
nem győződöm róla, hogy nem olyan szörnyeteg, mint az apja. 
Antonia ma talált egy jegyzőkönyvet Claudius dolgozószobájában. 
Kiderül ebből, hogy Claudius meg akarja írni apja életrajzát, és már 
szorgalmasan gyűjti hozzá az anyagot. Az életrajz bevezetését itt 
küldöm neked. Magad is észre fogod venni, hogy Claudius édesapja 
egyetlen szellemi eltévelyedését dicséri, mégpedig azt az elvakult és 
korszerűtlen álláspontot, amely szerint ma is az volna a 
legalkalmasabb államforma Róma számára, mint amilyenben élt 
kisváros korában, amikor a szomszédos városokkal harcolt. Hogy 
Róma most, amikor nagyobb királyság a Nagy Sándorénál, visszatérjen 
ehhez az államformához, ez nevetséges. Gondolj csak arra, mi történt, 
amikor Nagy Sándor meghalt, és senkit sem találtak, aki kövesse az 
uralkodásban. A birodalom szétesett. Nem akarom azonban a te és az 
én időmet fecsérelni kézenfekvő történelmi megállapításokkal. 
Athenodorus és Sulpicius, akikkel éppen most tanácskoztam, azt 
mondták, hogy nem látták a bevezetést, de elismerik, hogy ennek a 
munkának semmi értelme nincs. Esküdöznek, hogy ők nem 
befolyásolták a fiút ilyen irányban, és azt hiszik, hogy régi könyvekből 
meríthetett. Én azt hiszem, hogy ezt a beállítottságát a nagyapjától 
örökölte. Jellemző Claudiusra, hogy családjának egyetlen gyenge 
oldalát örökli. Hála az isteneknek, hogy Tiberius és Germanicus 
nincsenek meggárgyulva ezzel a köztársasági hülyeséggel. 
Természetesen utasítani fogom Claudiust, hagyja abba életrajzírói 
munkásságát, kijelentvén, hogyha elájul az apja emlékére tartott 
ünnepségen, nem alkalmas arra, hogy megírja az életrajzát. Keressen 
tolla számára más munkát. 

Livia." 


Mióta Pollio említést tett apám és nagyapám megmérgezéséről, 
rengeteget töprengtem. Nem tudtam eldönteni magamban, hogy az 
öregúr badarságot fecsegett-e, tréfált-e vagy pedig csakugyan tudott 
valamit? Augustus kivételével kinek lett volna annyira fontos a 
monarchia, hogy megmérgezzen egy főnemest, csupán azért, mert az a 
köztársasági kormányzat híve? De viszont Augustusi nem tarthattam 
gyilkosnak, a mérgezés igen aljas módja a gyilkosságnak, rabszolgák 
szoktak így gyilkolni, és világos, hogy Augustusi ilyennel nem lehet 


vádolni. Azonkívül egyenes ember, és mindig nagy szeretettel és 
csodálattal — beszélt apámról. Áttanulmányoztam két-három 
történelemkönyvet is, de nem tudtam meg többet apám haláláról, 
mint amennyit már Germanicus elmondott. 

Néhány nappal a játékok elölt történt, hogy  kapusunkkal 
beszélgettem, aki apám tisztiszolgája volt a hadjáratok alatt. Ez a 
derék fickó túlságosan sokat ivott, mert mostanában mindenki apám 
dicsőségéről beszéli, és a dicsőségből valami kis sugár minden egyes 
veteránjára is hullott. 

-— Mondd el, mit tudsz apám haláláról? — szólítottam meg merészen. — 
Beszélgettek arról a táborban, hogy nem baleset ölte meg? 

A kapus kicsit elmélázott, aztán mélyen a szemembe nézve megszólalt: 
- Senkinek sem beszélnék erről, uram, csak neked, mert tudom, 
bízhatom benned. Igen, uram, voltak mindenféle híresztelések, és hidd 
el, nem puszta tábori mendemondák. A te dicső atyádat, uram, 
megmérgezték. Ebben rendíthetetlenül hiszek. Egy bizonyos 
személyiség, akinek a nevét nem fogom említeni, mert amúgy is 
tudod, féltékeny volt atyád győzelmeire, és utasítást küldött, hogy 
térjen vissza Rómába. Ez nem mese vagy pletyka: színtiszta valóság. A 
parancs akkor érkezeit, amikor apád kitörte a lábát. Nem volt nagy 
baj, és szépen gyógyult, egészen addig, amíg az az orvos meg nem 
érkezett Rómából, kezében egy csomag méreggel. Ki küldte ezt az 
orvost? Ugyanaz a személyiség, aki az üzenetet küldte. Kétszer kettő 
négy, ugyebár, uram? Mi, tisztiszolgák meg akartuk ölni azt az orvost, 
de külön melléje kirendelt kísérettel biztonságban tért vissza Rómába. 
Amikor elolvastam nagyanyám, Livia üzenetéi, amelyben utasított, 
hogy hagyjam abba apám tervezett életrajzát, egészen kétségbeestem. 
Pollio csak nem nagyanyámra célzott, mint első férje és fia gyilkosára? 
Hihetetlen! És mi lehetett az indoka? De amikor gondolkozni kezdtem 
a dolgon, könnyebben el tudtam képzelni, hogy Livia a gyilkos, mint 
Augustus. 

Ezen a nyáron Tiberiusnak katonákra volt szüksége a keletgermán 
hadjáratához, és sorozást rendeltek el Dalmáciában. Ez a tartomány az 
utóbbi időben nyugodt és engedelmes volt. De amikor összegyűlt a 
tartományban sorozott sereg, megjelent az adószedő, aki éppen évi 
látogatását végezte ezen a vidéken. Az adók nagysága ellen sokan 
tiltakoztak, és szegénységükre hivatkoztak. Az adószedő azonban 
gyakorolta jogát, és magával vitte a nem fizető falvakból a jobbképű 
gyermekeket, eladta őket rabszolgának, és ezáltal befolyt az adó. 
Történetesen azonban az elhurcolt gyermekek apái éppen a most 
besorozott dalmáciai sereg tagjai voltak. Az egész sereg fellázadt, és 
megölte a római kapitányokat. Egy bosnyák törzs is fellázadt, és 
rövidesen a felkelés elterjedt minden határvidéki tartományban 
Macedóniától az Alpesekig. Szerencsére Tiberius békét tudott kötni a 


germánokkal, és seregeivel megindult a lázadók ellen. A dalmaták 
nem voltak hajlandók nyílt ütközetre, hanem kis csapatokra oszolva 
portyázgatva küzdöttek ellene. Fegyverzetük könnyű volt, gyorsan és 
könnyen mozogtak, és remekül ismerték a vidéket. Amikor a tél 
elkezdődött, még magába Macedóniába is betörtek. 

Augustus Rómában nem tudott hinni azokban a nehézségekben, 
amelyekkel Tiberius kénytelen volt megküzdeni, és azt gyanította, 
hogy a hadműveleteket tudatosan elnyújtja valamilyen rejtélyes 
célból. Hogy mi érdeke volt erre Tiberiusnak, nem tudta, de mindent 
feltételezett róla. Úgy határozott hát, hogy Germanicust külön 
hadsereggel utána küldi. 

Germanicus, aki most lett huszonhárom éves, a szokásosnál öt évvel 
korábban megkapta első elöljárói megbízatását. A katonai kinevezés 
nagy meglepetést keltett, mindenki azt várta, hogy Postumusra esik a 
választás. Postumusnak nem volt elöljárói megbízatása, ő a Mars- 
mezőn vezette az új rekruták kiképzését, ezredparancsnoki rangban. 
Három évvel fiatalabb volt ugyan Germanicusnál, de bátyját, Gajust 
tizenkilenc éves korában küldték el Kisázsiába kormányzónak, és a 
következő évben már konzul lett. 

Az események hallatára, amelyeket ekkor még nem hoztak 
nyilvánosságra, igen furcsán éreztem magam. Örültem Germanicus 
kitüntetésének, és nagyon fájt, hogy Postumust mellőzték. Elmentem, 
hogy felkeressem Postumust palotabeli lakásán, és véletlenül éppen 
Germanicusszal egyidejűleg értem oda. Postumus mindkettőnket 
szeretettel üdvözölt, és gratulált Germanicusnak kinevezéséhez. 

- Éppen ezért jöttem, drága Postumusom -— szólt Germanicus. — Jól 
tudod, nagyon büszke vagyok, és örülök, hogy rám esett a választás, 
de nem jelent nekem semmit a katonai dicsőség, ha ezáltal neked 
fájdalmat okozok. Éppolyan tehetséges katona vagy, mint én, és mint 
Augustus örökösére, rád kellett volna esnie a választásnak. 
Engedelmeddel Augustushoz megyek, és felajánlom, hogy a javadra 
lemondok. Rá fogok mutatni előtte arra, milyen félreértésekre adhat 
okot ez a kinevezés a városban. Még most sem késő a változtatás. 

- Drága Germanicus, igen nagylelkű és nemes vagy, és éppen ezért 
őszinte leszek. Igazad van, amikor azt mondod, hogy a városban ezt 
mellőztetésem jelének fogják tartani. Még kézenfekvőbbé teszi ezt az a 
körülmény, hogy a kinevezés megszakítja a te elöljárói 
kötelességeidet, míg nekem semmi dolgom nincs, tehát egész 
nyugodtan elküldhetnének. De hidd el, a csalódást, amit ez a választás 
okozott, ellensúlyozza komoly és őszinte barátságod tudata. A lehető 
legtöbb sikert kívánom neked. 

Most én vágtam közbe: 

- Ha mindketten megengeditek, hogy véleményt nyilvánítsak, azt 
hiszem, Augustus sokkal jobban meggondolta a helyzetet, mint ti 


hinnétek. Valamiből, amit anyámtól hallottam ma reggel, arra 
következtetek, hogy Augustus gyanakszik Tiberiusra. Azt hiszi, hogy 
akarattal elhúzza a hadjáratot. Ha Postumust küldené el az új 
haderővel, akkor nagybátyám gyanakodni kezdene, és megsértődne, 
tekintve hogy milyen régi az egyenetlenkedés Postumus bátyjai és 
nagybátyám között. Postumust vetélytársnak és kémnek tartaná. De 
Germanicus örökbefogadott fia, és ha őt küldik, elhiszi, hogy csak 
támogatást kapott. Azt hiszem, nem kell mondanom ezek után, hogy 
Postumusnak Augustus nemsokára alkalmat fog adni arra, hogy 
kitüntethesse magát. 

Mindkettőjüknek igen tetszett ez az új szempont, amely mindkét 
félnek kedvezett, így aztán a legbarátságosabb hangulatban 
búcsúztunk el egymástól. 

Ugyanezen az éjszakán, sőt inkább kora hajnalban a szobámban 
dolgoztam, amikor távoli kiáltozást hallottam, és röviddel ezután 
valami zörejt az erkélyen. Kimentem, és megláttam, amint egy fej 
jelenik meg az erkély párkányán, aztán egy kar. Katonaruhába öltözött 
férfi volt, aki felhúzódzkodott az erkélyen. Egy pillanatra valósággal 
megbénultam a gondolatra, hogy Lívia legyilkoltál. Már éppen 
segítségért akartam kiáltozni, amikor a  katonaruhás halkan 
megszólalt: 

— Maradj csendben, én vagyok, Postumus. 

- Ó, Postumus, hogy megijesztettél. Miért jössz éjszakának idején 
hozzám, mint egy betörő? És mi van veled? Vérzik az arcod, tépett a 
ruhád. 

— Búcsúzni jöttem, Claudius. 

- Nem értem. Augustus megváltoztatta elhatározását? Azt hittem, 
Germanicus kinevezését már nyilvánosságra hozták. 

-— Adj innom, szomjas vagyok. Nem, nem megyek háborúba. Távolról 
sem. Halászni küldtek. 

- Ne beszélj talányokban. Itt a bor. Idd meg gyorsan, és mondd, mi a 
baj? Hová mész halászni? 

-— Valami kis szigetre. Nem hiszem, hogy már kiválasztották volna. 

— Szóval...? — Torkom összeszorult, szédültem. 

- Igen, száműztek, mint szegény anyámat. 

- De miért? Mi bűnt követtél el? 

- Semmi bűnt, amit hivatalosan meg lehetne említeni a szenátusban. 

— Ó, Postumus, mit csinált nagymama? 

- Figyelj ide, Claudius, mert rövid az időm. Letartóztatás alatt állok, és 
ezelőtt néhány pillanattal leütöttem őreimet, és elszöktem. De a 
palotaőrséget már fellármázták, és minden menekvési utat elzártak. 
Tudják, hogy valahol itt vagyok az épületben, és minden szobát át 
fognak kutatni. Úgy éreztem, beszélnem kell veled, mert akarom, hogy 
tudd az igazat, és ne higgy a vádaknak, amiket ellenem felhoztak. És 


akarom, hogy mondj el mindent Germanicusnak. Add át neki 
legmelegebb üdvözletemet, és mondj el neki mindent, amit most 
hallani fogsz tőlem. Nem törődöm azzal, hogy mit gondol rólam a 
világ, de akarom, hogy Germanicus és te tudjátok az igazat, és 
becsüljetek továbbra is engem. 

— Minden szóra emlékezni fogok, Postumus, mondd, mi történt? 

- Nos, tudod, hogy az utóbbi időben kiestem Augustus kegyeiből. 
Eleinte nem tudtam, mi az oka ennek, de nemsokára kézenfekvővé 
vált, hogy Lívia izgatja ellenem. Augustus nagyon gyenge legény 
Liviával kapcsolatban. Képzeld el, majdnem ötven éve együtt él vele, 
és még mindig elhiszi minden egyes szavát! De ebben a kis 
összeesküvésben nemcsak Lívia van benne, hanem Livilla is. 

— Livilla! Sajnálom. 

- Igen. Tudod, milyen szerelmes voltam belé, és mennyit szenvedtem 
miatta. Körülbelül egy évvel ezelőtt célozgattál arra, hogy nem méltó 
a szerelmemre, és biztosan emlékszel, mennyire megharagudtam rád. 
Napokig nem álltam szóba veled. Most már sajnálom, hogy 
haragudtam rád, Claudius, de hisz tudod, milyen az, amikor az ember 
reménytelenül szerelmes. Nem mondtam el akkor neked, hogy mielőtt 
hozzáment volna Castorhoz, azt mondta nekem, hogy Livia 
kényszerítette erre a házasságra, és valójában engem szeret. Hittem 
neki. Miért is ne hittem volna? Reméltem, hogy egyszer csak történik 
valami Castorral, és ő hozzám jöhet. Erre gondoltam állandóan. Ma 
délután röviddel azután, hogy elmentél, vele és Castorral ültem a kerti 
tó mellett. Castor csipkelődni kezdett velem. Most már rájöttem, hogy 
az egészet előre begyakorolták, így kezdte: , Tehát Germanicus az új 
hadvezér és nem te?" Mondtam neki, véleményem szerint igen bölcs a 
választás, és éppen most gratuláltam Germanicusnak. Ekkor gúnyos 
hangon így szólt: , Tehát a kinevezés hercegi jóváhagyásoddal történt, 
mi? És mondd csak, még mindig azt hiszed, hogy te leszel nagyapád 
utódja az uralkodói székben?" Uralkodtam magamon Livilla kévéért, 
csak annyit mondtam, véleményem szerint nem illik az utódlásról 
beszélni, amikor Augustus még él, és szellemi és testi ereje teljében 
van. Megkérdeztem ezután ironikusan, vajon ő is uralkodó szeretne-e 
lenni? Kellemetlen mosollyal válaszolt: , Nos, ha ezt szeretném, azt 
hiszem, több esélyem lenne rá, mint neked. Rendszerint megkapom 
azt, amit akarok. Én mindig felhasználom az eszemet. Livillát is az 
eszemmel hódítottam meg. Még ma is nevetnem kell, ha arra 
gondolok, milyen könnyen hitettem el Augustusszal, hogy te nem vagy 
Livillához való. Talán más dolgot is elérek ezen a módon. Ki tudja?" 
Ettől aztán fejembe szállt a vér. Megkérdeztem tőle, hogy 
hazugságokat mondott-e rólam Augustusnak? , Miért ne? Livillát 
akartam, és néhány hazugság révén meg is kaptam" — felelte. Ekkor 
Livillához fordultam, és megkérdeztem tőle, hogy tudott-e erről. Úgy 


tett, mintha fel lenne háborodva, kijelentette, nem tudott semmiről, de 
Castort mindenre képesnek tartja. Valahogyan egy-két könnyet, 
erőszakolt a szemébe, és azt mondta, hogy Castor velejéig romlott, és 
senki sem sejti, mennyit szenved Castor miatt, legszívesebben 
meghalna. 

- Igen, ez régi fogása, bármikor sírva tud fakadni. Ezzel mindenkit 
becsap. Ha mindent elmondtam volna róla, amit tudok, talán gyűlöltél 
volna egy ideig, de megmenekültél volna. És ezután mi történt? 

— Ma este felkeresett Livilla egyik udvarhölgye, és közölte, hogy Castor 
valószínűleg egész éjszaka kimarad a szokásos dorbézolására, ezért 
úrnője kér, hogy amikor világosságot látok ablakában, röviddel éjfél 
után, keressem fel. Egy ablakot nyitva hagynak a kivilágított ablak 
alatt, ezen másszak be. Igen fontos közlendője van számomra. — Ez 
természetesen csak egyet jelenthetett! Persze nagyon izgatott lettem. 
Órákig vártam a kertben, amíg végre világos lett az ablaka. Az alatta 
levő ablak csakugyan nyitva volt, mire bemásztam rajta. Livilla egyik 
szolgálója már várt rám, és felvezetett. Megmutatta, miképpen érhetek 
el Livilla szobájához az egyik erkélyről a másikra mászva, míg az 
ablakába nem érek. Erre azért volt szükség, hogy a folyosón őrt álló 
testőrt elkerülhessem. Nos, Livilla könnyű pongyolában várt rám, 
nyitott hajjal. Pokolian szép volt. Elmondta, milyen kegyetlenül bánik 
vele Castor, és azt mondta, semmi sem köti hozzá, hiszen bevallotta, 
hogy csalás útján vette feleségül, és azóta is rosszul bánt vele. 
Nyakamba vetette magát, én ölbe kaptam, és az ágyához vittem. A 
szenvedély egészen megvadított. Ekkor hirtelen sikoltozni kezdett. 
Pillanatra azt hittem, hogy megőrült, és szájára tettem a kezem, hogy 
lecsendesítsem. — Addig birkózott velem, amíg valahogyan 
kiszabadította magát, közben feldöntve az asztalt, amelyen a lámpa és 
néhány tégely állott. Ekkor újra sikoltozni kezdett: , Erőszak, erőszak!" 
Akkor betörték az ajtót, berontott a palotaőrség fáklyákkal. Találd ki, 
ki vezette őket? 

— Castor? 

- Nem. Livia. Úgy, ahogy voltunk, Augustus elé vitetett. Castor 
Augustus mellett volt, noha Livilla azt mondta, hogy a város másik 
végén mulatozik. Augustus elküldte a palotaőrséget, és Livia, aki eddig 
alig szólt egy szót, most megkezdte támadását ellenem. Elmondta, 
hogy Augustus tanácsára felkeresett engem a lakásomon, hogy 
bizalmasan közölje velem Aemilia vádjait, és megkérdezze, milyen 
magyarázattal tudok szolgálni. 

- Aemilia? Melyik Aemilia? — Az unokahúgod. 

- Nem is tudtam, hogy tettél valamit ellene. 

- Nem is tettem semmit. Ő is a cinkosok közé tartozik. Livia most azt 
mondta, hogy nem talált a lakásomon, mire érdeklődni kezdett, és azt 
mondták, hogy a kert déli részében láttak, a körtefa alatt. Egy katonát 


küldött felkeresésemre, aki visszajött, hogy nem talál, de viszont 
valami gyanúsat látott: pontosan a napóra fölött egy férfi mászik az 
egyik erkélyről a másikra. Tudta, kinek a lakása van itt, és igen 
megijedt. Szerencsére idejében ért oda. Meghallotta Livilla 
sikoltozását. Én ugyanis az erkélyen keresztül betörtem a 
hálószobájába, és éppen erőszakot akartam elkövetni rajta. A 
palotaőrök betörték az ajtót, és elrántottak engem ,a megrémült és 
félmeztelen nőtől". Rögtön idehozott, és Livilla is eljött, hogy 
tanúskodjék. Mialatt Livia ezt a hazugságot elmondotta, Livilla, az a 
ribanc, zokogott és elrejtette az arcát. Pongyolája össze volt tépve, azt 
hiszem, önmaga tépte el. Augustus bestiának és szatírnak nevezett, és 
megkérdezte, hogy megőrültem-e? Persze nem tagadhattam, hogy a 
hálószobájában voltam, vagy akár azt, hogy ölelkeztem vele. Azt 
mondtam, hogy meghívásra érkeztem, és megpróbálkoztam 
kimagyarázkodni, de Livilla elkezdett sikoltozni. , Hazugság, hazugság! 
Aludtam, amikor bejött az ablakon, és erőszakot akart rajtam 
elkövetni." Ekkor Livia közbevágott: És ugye, Aemilia unokahúgod is 
meghívott, hogy erőszakot kövess el rajta? Úgy látszik, igen népszerű 
vagy a fiatal nők körében." Ez igen ügyes húzás volt Livia részéről. 
Meg kellett védenem magam Aemiliával kapcsolatban, és addig 
hagytam a Livilla esetet. Elmondtam Augustusnak, hogy a megelőző 
este nővéremnél, Julillánál vacsoráztam, és Aemilia is ott volt, de ez 
az első eset, hogy hat hónap óta láttam. Megkérdeztem, hogy milyen 
alkalommal követtem el ellene erőszakot, mire Augustus azt mondta, 
én nagyon is jól tudhatom, vacsora után történt, amikor szüleit 
elhívták, mert riadalom támadt valami betörők miatt — és csak a 
szülők visszatérése akadályozott meg abban, hogy a dolgot be ne 
fejezzem. A történet olyan nevetséges volt, hogy minden dühöm 
ellenére nevetni kezdtem. Ez csak fokozta Augustus felháborodását. 
Már éppen fel akart emelkedni elefántcsont székéről, hogy megüssön. 
- De nem értem, csakugyan tolvajok jártak a házban? 

- Igen, és Aemilia néhány percig egyedül maradt velem, de egészen 
köznapi dolgokról társalogtunk, és különben is velünk volt a nevelőnő. 
Gyümölcsfákról és virágokról beszélgettünk, amíg Julilla és Aemilius 
vissza nem jöttek, és meg nem mondták, hogy vaklárma volt az egész. 
Julilla és Aemilius bizonyára nincsenek Livia szolgálatában, ebben 
bízhatsz, hiszen gyűlölik, így hát az egészet Aemilia rendezhette. 
Gyorsan gondolkozni kezdtem, vajon miért haragudhat rám, de semmi 
sem jutott eszembe. Hirtelen aztán rájöttem a magyarázatra. Julilla 
titokban megmondta, hogy Aemilia vágya végre teljesül, megengedik 
neki, hogy férjhez mehessen Appius Silanushoz. Ismered ezt a fiatal 
piperkőcöt, ugye? 

-— Igen, de még mindig nem értem. 

- Pedig igen egyszerű, így szóltam Líviához: , Aemilia jutalma ezért a 


hazugságért ugye az engedély, hogy férjhez mehet Silanushoz? És mit 
fog Livilla kapni? Megígérted, hogy megmérgezed a jelenlegi férjét, 
hogy egy szebbet adj neki?" Amint mérget említettem, tudtam, hogy 
sorsom megpecsételődött. Így hát eltökéltem magam, hogy lehetőleg 
mindent kitálalok. Megkérdeztem Líviától, miképp tudta elintézni 
apám és testvéreim megmérgezését, és hogy a lassú mérgeket szereti-e 
vagy a gyorsan hatókat. Claudius, hiszed-e, hogy ő gyilkolta meg 
őket? Mert én biztos vagyok benne. 

- Meg merészelted ezt kérdezni tőle?... Nagyon valószínű. Azt hiszem, 
ő mérgezte meg apámat és nagyapámat is, és nem hiszem, hogy ők 
lettek volna egyedüli áldozatai. Bizonyítékom azonban nincs. 

- Nekem sincs, de örültem, hogy  megvádolhattam. Torkom 
szakadtából ordítottam, úgyhogy a fél palota meghallhatta. Livia 
kisietett a szobából, és a palotaőrséget hívta. Livilla mosolygott. 
Torkának ugrottam, de Castor közénk került, és így megmenekült. 
Ekkor Castorral birkóztam, eltörtem a karját és kiütöttem két fogát. A 
katonákkal azonban nem birkóztam. Méltatlan lett volna hozzám, 
ezenfelül fegyveresek voltak. Ketten-ketten fogták a karomat, 
miközben Augustus fenyegetéseket mennydörgött felém. Azt mondta, 
hogy életfogytiglan száműzet birodalma legelhagyatottabb szigetére, 
és hogy csak nyomorult lánya szülhetett neki ilyen nyomorult unokát. 
Megmondtam neki, hogy csak névlegesen a rómaiak uralkodója, de 
valójában sokkal kevésbé szabad, mint egy részeges bordély ős 
rabszolgalánya, és hogy eljön majd a nap, amikor szemét felnyitják 
szörnyű felesége aljas bűnei előtt. Időközben az iránta való hűségem 
és szeretetem azonban változatlan marad. 

Házunk alacsonyabb emeletein lábdobogás hallatszott. Postumus 
megragadta a kezem: 

- Nem akarlak bajba keverni, drága Claudiusom. Nem szabad, hogy a 
szobádban találjanak engem. Ha volna kardom, használnám. Jobb 
küzdelemben meghalni, mint egy szigeten elrothadni. 

- Türelem, Postumus, engedelmeskedjél most, és még felvirrad majd a 
te napod, ígérem, hogy így lesz. Amikor Germanicus megtudja az 
igazat, nem fog addig nyugodni, amíg újra ki nem szabadulsz. Én is 
ígérem, hogy nem nyugszom addig. Ha most a palotaőrök megölnek, 
csak Lívia számára lesz ez olcsó győzelem. 

- Germanicus és te nem tudjátok megdönteni mindazt a bizonyítékot, 
amit ellenem  összegyűjtöttek. Csak ti is bajba kerültök, ha 
megkísérlitek. 

- Mondom, még eljön az alkalom. Livia már túlságosan hosszú idő óta 
egyeduralkodó, és korántsem olyan elővigyázatos, mint amilyen régen 
volt. Meglátod, ő is el fog csúszni. Nem volna ember, ha nem követne 
el valami olyan hibát, amelynek alapján leleplezik aljasságait. 

-— Szerintem nem ember - mondta Postumus. 


- És ha Augustus hirtelen rájön, hogy mennyire becsapják, nem 
gondolod, hogy legalább olyan kegyetlen lesz vele, mint édesanyáddal 
volt? 

-— Igen, de Livia gyorsabb lesz, és megmérgezi őt. 

- Germanicus és én vigyázni fogunk, hogy ez meg ne történhessék. 
Figyelmeztetni fogjuk. Ne ess kétségbe, Postumus! Végül minden 
rendbe jön. Oly gyakran fogok neked levelet írni, ahányszor csak 
lehet, és könyveket is fogok küldeni. Én nem félek Liviától. Ha nem 
kapod meg a leveleimet, tudd majd, hogy visszatartották őket. A 
küldött könyvek hetedik tekercsét figyelmesen nézd végig. Ha van 
valami bizalmas közlendőm, azt tejjel odaírom. Ezt a fogást az 
egyiptomiak használták. Az írás láthatatlan, amíg csak tűzön meg nem 
melegíted. Ó, hallod, hogy döngetik az ajtókat! Menned kell, már a 
következő folyosó végében vannak. 

Szeme könnyes volt. Minden további szó nélkül átölelt, és kiment az 
erkélyre. Átmászott a karfán, búcsút intett, és leereszkedett az 
indákon. Hallottam, amint elrohan, és néhány pillanat múlva már 
felhangzott a palotaőrök diadalmas kiáltozása. 


IKr. u. 7] Nem emlékszem a következő egy-két hónap eseményeire. 
Újra beteg lettem, annyira, hogy már a halálomat várták. Mire újra 
magamhoz tértem, Germanicus elment a háborúba, Postumust pedig 
Augustus kitagadta, és életfogytiglan száműzte. A sziget, amelyet 
kiválasztottak a számára, Planasia volt, körülbelül tizenkét mérföldre 
feküdt Ilvától, Korzika felé, és emberemlékezet óta lakatlan volt. 
Találtak azonban néhány történelem előtti kőkunyhót, ezeket 
alakították át Postumus számára lakóhelyül, és ezekben laktak az őrök 
is. Planasia háromszögletű, az átfogója körülbelül öt mérföld hosszú 
lehet. Fátlan sziklatömeg, csak az ilvai halászok látogatták meg 
nyaranta, hogy lerakják rákcsapdáikat a sziklaöblökbe. De Augustus 
ettől is eltiltotta őket, mert attól félt, hogy Postumus valakit 
megveszteget, és elmenekül. 

Tiberius most Augustus egyedüli örököse volt, utódai Germanicus és 
Castor: Livia akarata érvényesült. 


TIZENKETTEDIK FEJEZET 
Ha az elkövetkező negyedszázad eseményeiről szóló beszámolóban 
kizárólag a magam életére szorítkoznék, nem sok papírt fogyasztanék 
vele, és igen unalmas olvasmány lenne, de önéletrajzom későbbi része, 
amelyben többet szerepelek, csak akkor lesz érthető, ha tovább 
folytatom Livia, Tiberius, Germanicus, Postumus, Castor, Livilla és a 


többiek történetét; ígérem, izgalmas olvasmány lesz. 

Postumus száműzetésben, Germanicus a dalmát háborúban; egyedül 
Athenodorus maradt meg igaz barátaim közül. Nemsokára ő is 
elhagyott, visszatérve szülővárosába, Tarsusba. Nem haragudtam rá, 
amiért elhagyott, mert két unokaöccsének könyörgésére ment csak, 
akik kérték, hogy segítsen megszabadítani a várost jelenlegi 
kormányzója önkényuralmától. Azt írták, kormányzójuk olyan 
ügyesen férkőzött Augustus isten kegyeibe, hogy olyan ember 
tanúbizonyságára van szükség, mint Athenodorus, akinek szavában 
Augustus Isten teljesen megbízik. Neki el fogja hinni, hogy a 
kormányzó méltatlan a hivatására. — Athenodorusnak sikerült 
megszabadítani a várost ettől a vérszopótól, de utána sem térhetett 
vissza Rómába, mint ahogy akarta. Támogatnia kellett unokaöccseit a 
város újjáépítésében. Augustus, akinek részletesen beszámolt 
tevékenységéről, azzal bizonyította be háláját és bizalmát, hogy 
személyes kedvezésként ötévi adómentességet adott Tarsusnak. Én 
rendszeresen leveleztem a jó öreggel egészen a két évvel későbben, 
nyolcvankét éves korában bekövetkezett haláláig. Tarsus évről évre 
rendezett ünnepséggel és áldozással hódolt emlékének, az ünnepségen 
a város vezető polgárai elolvasták elejétől végéig Athenodorus , Tarsus 
rövid történetét", váltogatva olvasták napkeltétől napnyugtáig. 
Germanicus is írt néhanapján, de levelei éppoly rövidek, mint 
szeretetteljesek voltak: az igazán jó parancsnoknak nincs ideje 
családjával levelezni, minden idejét arra kell fordítani, hogy 
megismerje embereit és tisztjeit, gondoskodjék róluk, képezze őket, és 
értesüléseket szerezzen az ellenség hangulatára és terveire 
vonatkozólag.  Germanicus egyike volt a  leglelkiismeretesebb 
parancsnokoknak, akik valaha is a római hadseregben szolgáltak -— és 
még apánknál is jobban szerették. Igen büszke voltam, amikor 
megkért, hogy amilyen gyorsan csak lehet, írjak egy rövid beszámolót 
a különböző balkáni törzsek szokásairól, erejéről, városaik földrajzi 
fekvéséről, hagyományos katonai taktikájukról és főleg portyázó 
hadviselés! módjukról. Róma könyvtáraiban bizonyára találok erre 
vonatkozó adatokat. Azt írta, hogy ott helyben nem kap elég 
értesülést, Tiberius egyáltalában nem közlékeny. Sulpicius segítségével 
és a hivatásos történelmi kutatók és másoló írnokok egy kis 
csoportjával éjjel-nappal dolgozva összegyűjtöttem az anyagot, és egy 
hónappal azután, hogy kérte, már el is küldöttem. Még soha 
életemben nem voltam olyan büszke, mint amikor nemsokára újból 
írt, és megkért, hogy küldjék neki húsz másolatot ebből a könyvből. 
Vezérkari tisztjei között akarja szétosztani a könyveket, mert már 
eddig is igen sok hasznát vette. Azt írta, hogy minden fejezet világos 
és érdekes, a leghasznosabb fejezetek azok, amelyekben a titkos, 
törzsön kívüli katonai szövetségekről írok, mert hiszen a háborút 


inkább a szövetségek, mint a törzsek ellen viselik. Igen jók a 
különböző szent fákról és bokrokról írott dolgok. Minden törzs más fát 
és bokrot tartott tabunak, és a szent fák és bokrok alá szokták 
gabonájukat, pénzüket és fegyvereiket elásni, amikor el kell 
menekülniük  falvaikból. Megígérte, hogy szól Tiberiusnak és 
Augustusnak értékes szolgálataimról. 

Erről a könyvről nyilvánosan sohasem történt említés, talán mert ha 
az ellenség meghallotta volna a létezését, megváltoztatta volna 
harcmodorát, így azonban állandóan azt hitték, hogy áruló van 
közöttük. Augustus azzal jutalmazott meg, hogy kinevezett az augurok 
kollégiumának egyik megüresedett helyére, de látszott rajta, hogy a 
könyv minden érdemét Sulpiciusnak tulajdonítja, noha Sulpicius 
egyetlen szót sem írt, csupán megtalált számomra néhány könyvet. 
Egyik legjobb forrásom Pollio volt, akinek dalmáciai hadjárata a 
katonai alaposság és a kitűnően megszervezett titkos szolgálat 
mintaképe volt. Ámbár beszámolója a helyi viszonyokról több mint 
ötvenéves, . Germanicus több hasznát vette a  Pollio-könyv 
kivonatainak, mint a legtöbb újabb hadjárati beszámolónak. Szerettem 
volna, ha Pollio élne, és hallhatná mindezt. Helyette Liviusnak 
mondtam el, aki sértődötten azt mondta, sohasem tagadta, hogy Pollio 
kitűnő katonai kézikönyveket tud írni, pusztán nem tartja őt magasabb 
értelemben vett történésznek. 

Hozzá kell tennem ehhez, hogy ha kissé tapintatosabb lettem volna, 
Augustus bizonyára megemlítette volna ténykedésemet a háború 
befejezése után a szenátus előtt tartott beszédében. Sajnos azonban, 
sokkal kevesebbet hivatkoztam Augustus balkáni hadjárataira, mint 
ahányszor megtettem volna, ha Augustus is olyan részletes beszámolót 
ír, mint amilyet Pollio; vagy ha hivatalos történetírója kevesebbet 
törődött volna uralkodója dicsőítésével és többet katonai sikereivel. 
Ezekből a dicshimnuszokból nem sokat tudtam kivonatolni, és 
könyvemet olvasva Augustus mellőzöttnek érezhette magát. Annyira 
azonosította magát a háború sikerével, hogy a két utolsó hadviselési 
évad tartamára Rómából egy északkelet-itáliai városba költözött, hogy 
minél közelebb lehessen a harchoz. És mint a római hadseregek 
főparancsnoka, szakadatlanul küldözte Tiberiusnak a nem valami 
hasznos katonai tanácsokat. 

Most újabb könyvön dolgoztam, nagyapámnak a polgárháborúkban 
játszott szerepéről írtam. Nem haladtam azonban nagyon előre, és 
Livia újra megakadályozott. Éppen hogy befejeztem két kötetet. Azt 
mondta, épp annyira nem vagyok képes megírni nagyapám életrajzát, 
mint az apámét, és különben is tisztességtelenség volt részemről az ő 
háta mögött újra történetíróskodni. Ha okosan fel akarom használni 
tollamat, jobban tenném, ha olyan tárgyat választanék, melyet nem 
lehet ennyire félremagyarázni. Rögtön ajánlott is egy tárgyat, írjam 


meg a vallásos élet átszervezését a polgárháború óta. Nem volt valami 
izgató téma, de még senki sem foglalkozott vele részletesebben, tehát 
hajlandó voltam vállalkozni rá. Augustus vallási újításai szinte egytől 
egyig kitűnőek voltak, feltámasztott nagy sereg ősi papi szövetséget, 
felépített nyolcvankét templomot Rómában és a környékén, átépített 
számos régit, bevezetett sok idegen hitet a fővárosba ellátogató 
tartományiak részére, újra behozott egy sereg régi népünnepélyt. 
Mélyen belemerültem a tárgyba, és beszámolómat néhány nappal 
Augustus hat év múlva bekövetkezett halála előtt fejeztem be. 
Negyvenegy kötet volt, átlagosan ötezer szóval kötetenként, de nagy 
része vallási rendeletek másolata, papok listája és templomi katalógus 
volt. A legértékesebb kötetek kétségkívül a bevezető kötetek voltak, 
amelyekben az ősi Róma primitív rituáléival foglalkoztam. Itt 
nehézségekbe ütköztem, mert Augustus rituális reformjait olyan 
vallási kutatóbizottság adataira alapozták, amely nem végezte el 
pontosan a munkáját. Nyilvánvaló, hogy a bizottság tagjai között 
egyetlen régész sem akadt, erre magyarázható az a sok kínos 
félreértés, amelyet az új hivatalos liturgiába belevettek. Aki nem 
tanulmányozta az etruszk és szabin nyelveket, nem képes az ősi római 
vallásos szokások magyarázatára. Én időm nagy részét e nyelvek 
alapjainak elsajátításával töltöttem. Ebben az időben még élt vidéken 
néhány ember, aki otthon csak szabinul beszélt, és én kettőt közülük 
rávettem, hogy jöjjenek Rómába, és segítsenek Pallasnak, akkori 
titkáromnak egy rövid szabin szótár elkészítésében. Jól megfizettem 
őket ezért. Gallon, egy másik kitűnő titkárom utasításomra Capuába 
utazott, hogy Aruns támogatásával etruszk szótárat készítsen el. Aruns 
volt az a pap, akitől megtudtam egyet-mást Lars Porsenáról, ami 
annyira tetszett Polliónak, és annyira megharagította Liviust. Ez a két 
szótár, amelyet később kibővítve kiadtam, lehetővé tette számomra, 
hogy az ősi római vallás számos kérdését megoldjam, de már 
megtanultam az óvatosságot, és semmi olyat nem írtam, ami Augustus 
ítélőképességét vagy tudományos munkáját lekicsinyellte volna. 

A balkáni háborúkról csak annyit akarok mondani, hogy azok Tiberius 
nagybátyám bölcs  fővezérsége, apósom, Silvanus tehetséges 
támogatása és Germanicus remek hadjáratai ellenére három évig 
húzódtak el. A végén az egész vidék szinte sivataggá változott, mert 
ezek a törzsek roppant elkeseredéssel harcoltak, és csak akkor 
ismerték el a vereséget, amikor a tűzvész, a éhínség és a járvány a 
lakosság felét elpusztította. Amikor a lázadás vezérei Tiberiushoz 
jöttek, hogy béketárgyalásokat kezdjenek, ő részletesen kikérdezte 
őket. Meg akarta tudni tőlük, miért határozták el magukat a lázadásra, 
és miért harcoltak ilyen elkeseredetten. A lázadók vezére, egy Bato 
nevű férfi felelt. 

- Ti magatok vagytok az oka. Nyájatok pásztorául nem pásztorokat 


vagy pásztorkutyákat küldtök, hanem farkasokat. 

Ez nem volt teljesen igaz. Augustus maga választotta ki a határvidéki 
tartományok kormányzóit, jól fizette őket, és ügyelt arra, hogy azok 
ne tulajdonítsák el a birodalmi adókat. Az adókat egyenesen a 
kormányzóknak fizették, nem volt szabad többé bérbeadni azokat 
lelkiismeretlen adószedő társaságoknak. Augustus kormányzói 
sohasem voltak farkasok, ezt a nevet csak a köztársasági kormányzók 
, érdemelték"? ki, akiket semmi más nem kötött a tartományokhoz, 
mint az az igyekezet, hogy minél több pénzt kipréseljenek belőlük. 
Augustus kormányzói között sok jó pásztorkutya, sőt néhány 
tisztességes pásztor is akadt. Sokszor megtörtént azonban, hogy 
Augustus, ha nem is akarattal, túlságosan magas adókat szabott meg, 
nem számolva a rossz aratással vagy egy marhavésszel vagy 
földrengéssel. A kormányzók pedig inkább az utolsó fillérig beszedték 
a túlságosan magas adót, mintsem hogy Augustusnak panaszkodjanak. 
Inkább a forradalmat is megkockáztatták. A néppel, amely fölé őket 
ültették, vajmi keveset törődtek. A kormányzó rendszerint az 
elrómaiasított fővárosban telepedett meg, ahol szép házak, színházak, 
templomok, fürdők és piacok voltak, és eszébe sem jutott meglátogatni 
tartománya távoli részeit. A voltaképpeni kormányzást a helyettesek 
és a helyettesek helyettesei végezték, s ezek között bizonyára akadtak 
kisebb fontoskodó hivatalnokok, akik elnyomók voltak; lehet, hogy 
Bato ezeket nevezte farkasoknak, ámbár szerintem a bolha jobb szó 
lett volna rájuk. Kétségen felül állt, hogy Augustus alatt a tartományok 
jóléte sokkal nagyobb volt, mint a köztársaság idején, továbbá, hogy 
az ottani tartományok, amelyeket a szenátus  kinevezettjei 
kormányoztak, sokkal többet szenvedtek, mint az Augustus emberei 
által kormányzott távoli tartományok. Ez az összehasonlítás szolgált 
alapul a legelfogadhatóbb érvelésre, amit valaha is hallottam a 
köztársasági kormányforma ellen, noha részben arra a bizonytalan 
feltevésre alapult, hogy az átlagos köztársaság vezető férfiainak 
erkölcse alacsonyabb, mint egy átlagos abszolút monarchia 
uralkodójának erkölcse, részben pedig arra a tévedésre, hogy a 
tartományok kormányzása sokkal fontosabb kérdés, mint a fővárosé. 
Monarchiát ajánlani azon az alapon, hogy a tartományok jóléte ilyen 
módon fokozódik, körülbelül annyi, mintha felhatalmaznék egy férfit, 
hogy gyermekeivel úgy bánjon, mint rabszolgákkal, pusztán azért, 
mert eléggé jól bánik a rabszolgáival. 

Ezért a költséges és hiábavaló háborúért a szenátus nagy 
diadalmenetet szavazott meg Augustusnak és Tiberiusnak. Emlékeznek 
rá, hogy ebben az időben már csak maga Augustus és családjának 
tagjai tarthattak tulajdonképpeni diadalmenetet, a többi tábornok csak 
győzelmi kitüntetéseket viselhetett. 

IKr. u. 9] Germanicus, noha Caesar volt, technikai okokból csak a 


kitüntetést kapta meg. Augustus rá is kiterjeszthette volna az 
engedélyt diadalmenet tartására, de annyira hálás volt Tiberiusnak a 
hadjárat sikeréért, hogy nem akarta magára haragítani azáltal, hogy 
Germanicusnak hasonló kitüntetést ad. Germanicus ezenkívül egy 
fokkal előrehaladt az elöljárói ranglistán, és konzul lehetett több évvel 
a megengedett koron alul. Castornak, noha nem vett részt a 
háborúban, megengedték, hogy részt vegyen már a szenátus ülésein, 
ámbár még nem nevezhették ki szenátornak, és ő is előrehaladt a 
ranglistán. 

A római lakosság nagy izgalommal várta a diadalmenetet, amely a sok 
szétosztott búzán és pénzen kívül bizonyára minden egyéb jóval is fog 
járni: de nagy-nagy csalódás várt rájuk. Alig egy hónappal a győzelmi 
felvonulás számára megállapított nap előtt szörnyű előjelet figyeltek 
meg. A Mars-mezőn villám csapott be a Háború Istenének 
templomába, és majdnem elpusztította. Néhány nappal később pedig a 
legszörnyűbb vereség híre érkezett Germániából, amely Rómát valaha 
is érte Carrhae óta. Három ezredet lemészároltak, és egyetlen csatában 
minden Rajnától keletre fekvő területet elvesztettünk. Úgy tűnt, most 
már semmi sem tartja vissza a germánokat, nyugodtan átkelhetnek a 
folyón, és elpusztíthatják a határos Gallia három jólétben élő 
tartományát. 

Már beszámoltam arról, mennyire lesújtotta ez a hír Augustust. 
Kétségbeesését fokozta az a tény, hogy mint az a férfi, aki a római 
szenátussal és néppel szemben az összes határok megvédését vállalta, 
nemcsak hivatalosan volt felelős a katasztrófáért, hanem erkölcsileg is. 
A katasztrófát ő maga okozta, amikor túlságosan gyors iramban akarta 
a barbárokat civilizálni. A germánok, akiket apám leigázott, 
fokozatosan alkalmazkodtak a római szokásokhoz, megtanulták a 
pénzverést, rendes vásárokat tartottak, civilizált módon építették fel és 
bútorozták be házaikat, és népgyűléseket tartottak, amelyek eltérően a 
régebbiektől, nem kézitusában végződtek. Névleges szövetségeseink 
voltak, és ha időt hagytunk volna nekik, hogy fokozatosan felejtsék el 
régi barbár szokásaikat, és közben a római  helyőrségekre 
támaszkodhattak volna, hogy megvédjék őket a még mindig 
civilizálatlan szomszédjaiktól, mialatt a tartományi béke gyümölcseit 
élvezték: néhány emberöltő múltán kétségkívül épp olyan békés és 
tanulékony tagjai lettek volna a római birodalomnak, mint a 
provence-i gallusok. De Varus, egy rokonom, akit Augustus nevezett ki 
a Rajnán túli germánok kormányzójává, nem úgy bánt velük, mint 
szövetségesekkel, hanem mint egy leigazolt fajtával. Vad, erőszakos 
férfi volt, és nem sokat törődött azzal, hogy a germánok milyen nagyra 
tartják asszonyaik erényeit. Ekkor Augustusnak pénzre volt szüksége, 
mert katonai kincstára a balkáni háború alatt kiürült. Számos új adót 
hozott be, amelyek alól a Rajnán túli germánok sem voltak kivételek. 


Varus közölte Augustusszal, hogy mennyi adót vethet ki tartományára, 
és — buzgalmában túlságosan — sokra becsülte tartománya 
fizetőképességét. 

Varus táborában volt két germán törzsfőnök, Hermann és Siegmyrgth, 
akik — folyékonyán beszéltek latinul, és látszólag teljesen 
elrómaiasodtak. Egy korábbi háborúban Hermann volt a germán 
előőrsök vezére, és hűségében senki sem kételkedett. Hosszabb időt 
töltött Rómában, a lovagok rendjébe is felvették. Gyakran ettek Varus 
asztalánál, és bizalmas barátságban éltek vele. Annyira felbátorították, 
hogy Varus azt hitte: honfitársaik éppoly hűségesek és hálásak 
Rómának a civilizáció áldásaiért, mint ők maguk. A két törzsfőnök 
azonban közben állandó titkos kapcsolatot tartott fenn az 
elégedetlenkedő  törzsfőnök-társakkal, akiket rábeszéltek, hogy 
ideiglenesen ne álljanak ellent a római hatalomnak, s lehetőleg 
minden békétlenkedés nélkül fizessék meg adójukat. Nemsokára 
felszólítást kapnak majd az általános felkelésre. Hermann, akinek a 
neve ,harcos7-t jelent és Siegmyrgth, akinek neve , örömteli 
győzelmet" jelent, túlságosan okosak voltak Varus számára. 
Vezérkarának tagjai többször intették, hogy az utóbbi hónapokban a 
germánok túlságosan jó magaviseletűek, valószínűleg el akarják 
altatni a gyanút, mielőtt váratlanul fellázadnának, de Varus csak 
kinevette őket. Azt mondta, hogy a germán nagyon buta fajta, 
képtelen egy ilyen tervet kigondolni, különösen keresztülvinni anélkül, 
hogy idő előtt el ne árulná magát. Tanulékonyságuk egyszerűen 
gyávaság. Minél erősebben megütsz egy germánt, annál jobban tisztel. 
Függetlenségében és jólétében szemtelen, de ha egyszer megverik, úgy 
csúszik a lábad elé, mint egy kutya és azután már mindig a talpadat 
fogja nyalni. Még egy másik germán törzsfőnöknek sem akart hinni, 
aki megharagudott Hermannra, és le akarta leplezni. Ahelyett, hogy 
összpontosítva tartotta volna haderejét ebben a csak részint leigazolt 
országban, szétszórta csapatait. 

Hermann és Siegmyrgth titkos utasítására a távoli vidékek egyre- 
másra kértek katonai támogatást Varustól rablóbandák ellen és 
kíséretet Galliába tartó áruszállítmányok mellé. Ezután a tartomány 
keleti csúcsában fegyveres lázadás támadt. Egy adószedőt az 
embereivel együtt lemészároltak. Amikor Varus összegyűjtötte 
rendelkezésére álló csapatait, hogy a büntető hadjáratra elinduljon, a 
két törzsfőnök is elkísérte egy darabig, és aztán azzal vált el tőle, hogy 
összegyűjti a germán seregeket. Ha Varusnak támogatásra van 
szüksége, azonnal hozzásietnek. De a germán csapatok már fegyverben 
álltak, és kétnapi járóföldre megelőzték Varust és lestek rá. A két 
törzsfőnök most üzenetet küldött mindenüvé, ahol az ő támogatásukra 
küldött római csapatok tartózkodtak, hogy támadják meg a rómaiakat, 
és egyetlen embert se hagyjanak elmenekülni. 


Varus nem értesült ezekről a tömegmészárlásokról, mert egyetlen 
ember sem maradt életben a rómaiak közül, főhadiszállásával pedig 
semmi kapcsolata nem volt. 

Az út, amelyen Varus haladt, egyszerű erdei ösvény volt. Azonban 
ahelyett, hogy előőrsöket és hát- vagy oldalvédeket küldött volna ki, 
az egész csapatot egy csoportban meneteltette, mintha csak ötven 
mérföldnyire volna Rómától. Előrehaladása igen lassú volt, mert 
állandóan fákat kellett kivágni, hogy az utat szabaddá tegyék, majd 
meg azért, hogy hidakat építsenek a folyókon a felszerelést és élelmet 
szállító kocsik számára. A germánok ezalatt nagy sereget gyűjtöttek 
össze. Az idő is nekik kedvezett, roppant záporeső esett, egész napon 
át zuhogott, teljesen átáztatta a római katonák bőrpajzsait, és 
használhatatlanná tette az íjakat. Az agyagösvény olyan csúszós volt, 
hogy alig lehetett rajta előrehaladni, a szekerek pedig minduntalan 
bent ragadtak a sárban. A távolság a vonuló sereg eleje és vége között 
egyre nőtt. Ekkor egy szomszédos dombon tüzet gyújtottak, és erre a 
jelre a germánok egyszerre támadták meg a csapatot minden oldalról. 
A germánok becsületes harcban nem vehették fel a versenyt a 
rómaiakkal, és Varus nem is túlozta olyan nagyon gyávaságukat. 
Eleinte csak a málhahordókat és a szedereket támadták meg, lehetőleg 
kikerülték a kézitusát, hogy inkább hosszú dárdáikkal megdobálják a 
katonákat. Ha egy római kirántotta a kardját és rájuk kiáltott, már 
visszaugrottak az erdőbe. Taktikájukkal azonban mégis sokat ártottak. 
A Hermann és a többi törzsfőnök vezetése alatt álló csapatok 
torlaszokat emeltek az utakon az elhódított római szekerekből, 
amelyeknek kerekeit összetörték, és fatörzseket dobáltak rájuk. A 
torlaszok mögött elbújt germánoknak az volt a feladata, hogy zavarják 
meg a rómaiakat, ha a torlaszokat szét akarják szedni. Ez annyira 
feltartotta a sereg végét, hogy az emberek félve attól, hogy elvesztik a 
kapcsolatot a derékhaddal, inkább elhagyták még meglevő szekereiket 
és előresiettek, remélve, hogy a germánok annyira el lesznek foglalva 
a fosztogatással, hogy egy ideig nem gondolnak támadásra. A sereg 
élén haladó ezred elért egy dombot, amelyen a nemrégen pusztított 
tűz miatt kevés fa volt csak; itt biztosított alakzatban várták a másik 
két ezredet. Szekereik megvoltak, és csak pár száz embert veszítettek. 
A másik két ezrednek sokkal rosszabbul ment. Az ezredek 
felbomlottak, külön kis csoportok alakultak 50-200 emberből, minden 
ilyen csoportnak volt előőrse és oldalvédje. Az oldalvéd csak igen 
lassan haladhatott előre az erdőség sűrű és mocsaras volta miatt, és 
gyakran elvesztette a kapcsolatot kis csapatával. Az előőrsöt 
megtizedelték a torlaszoknál, a hátvédet pedig a dárdás germánok 
pusztították. Amikor aznap este Varus összeszedte csapatait, kiderült, 
hogy embereinek egyharmadrésze meghalt vagy eltűnt. Másnap 
kiverekedte magát az erdőségből, hogy nyílt vidéken harcolhasson, de 


közben minden megmaradt rakományát fel kellett áldoznia. Már az 
élelem is fogytán volt. A harmadik napon újra kénytelen volt 
bevonulni egy erdőségbe. A második napon nem szenvedett nagy 
veszteségeket, mert az ellenség legnagyobb része a szekerek 
fosztogatásával foglalkozott, de amikor a harmadik nap estéjén Varus 
seregszemlét tartott, seregét negyedére leolvadva találta maga előtt. A 
negyedik napon Varus még mindig előre haladt, túlságosan konok 
lévén ahhoz, hogy a vereséget elismerje és felhagyjon eredeti céljával, 
de az idő még rosszabbra fordult, és a germánok, akik hozzászoktak a 
nagy esőkhöz, egyre merészebbek lettek, látván az ellenállás 
gyengülését. 

Déltájban Varus belátta, hogy minden elveszett, és megölte magát, 
nehogy élve az ellenség kezébe kerüljön. A magasabb rangú tisztek 
legnagyobb része követte példáját és igen sokan a legénység köréből 
is. Csak egyetlen tiszt őrizte meg a lélekjelenlétét — ugyanaz a Cassius 
Chaerea, aki annak idején az arénában oly remekül küzdött. A hátvéd 
parancsnoka volt, emberei a savoyai hegyvidékről kerültek ki, és 
jobban otthon voltak az erdőségben, mint a többiek. Amikor hírt 
kapott egy megmenekülttől, hogy Varus meghalt, az ezredsasokat 
elrabolták, és hogy a derékhadból alig maradt meg háromszáz ember, 
eltökélte magát, hogy lehetőleg megmenti embereit a lemészárlástól. 
Csapatával megfordult, hirtelen támadással áttörte magát az 
ellenségen. Cassius rettenthetetlen bátorsága, amelyről valami 
átragadt embereire is, meghökkentette a germánokat. Ezt a kis, 
mindenre eltökélt csapatot futni hagyták, és előre rohantak könnyebb 
küzdelmek felé. Az akkori idők egyik legragyogóbb katonai 
teljesítménye, hogy Cassius a százhúsz emberből, akivel elindult, 
nyolcnapi gyaloglás után, keresztül az ellenséges földön, nyolcvanat 
vissza tudott hozni az erődítménybe, ahonnan húsz nappal korábban 
indult el. 

Nehéz érzékeltetni azt a rémületet, amely Rómán úrrá lett, amikor a 
katasztrófáról szállongó mendemondákat megerősítették. Az emberek 
csomagolni kezdték holmijaikat, és szekerekre rakták, mintha a 
germánok már a város kapui előtt lennének. És csakugyan minden ok 
megvolt az aggodalomra. A balkáni háborúban olyan nagy volt a 
veszteségünk, hogy Itália szinte teljes tartalékerejét felhasználtuk. 
Augustus napokig töprengett azon, miképpen gyűjtsön össze egy 
sereget, amelyet Tiberius vezetése alatt elküldhetne a még el nem 
foglalt Rajna-hidak védelmére. A katonaköteles római polgárok közül 
kevesen jelentkeztek, a germánok ellen indulni úgy tűnt fel előttük, 
mint a biztos halálba menni. Augustus ekkor háromnapi határidőt 
adott a jelentkezésre. Három nap múltán a katonakötelesek közül 
minden ötödik embert meg fognak fosztani polgárjogától és minden 
vagyonától. Még ezután is sokan elmaradtak, mire néhányat példaadás 


okából kivégeztetett, a többieket pedig a hadseregbe kényszerítette. 
Behívta a harmincöt éven felülieknek egy részét, újra behívott sok 
veteránt, akik már leszolgálták a tizenhat évüket. Ezekkel és néhány 
szabadosokból rekrutált ezreddel, akik különben nem lettek volna 
kötelesek szolgálatra (bár már Germanicus is velük erősítette meg 
seregét a balkáni háborúban), egészen tekintélyes haderőt állított fel. 
Minden zászlóaljat, amint elkészült a kiképzéssel, külön-külön Északra 
küldött. 

Legnagyobb szégyenem és fájdalmam volt Rómának e nehéz óráiban, 
hogy nem szolgálhattam katona módjára védelmében. Elmentem 
Augustushoz, és kértem, küldjön ki valami olyan minőségben, 
amelyben testi gyengeségem nem hátrány, felajánlottam, hogy titkos 
szolgálati tisztként megyek ki Tiberius mellé, ott az ellenség 
hadműveleteiről — szóló értesüléseket fogom összeegyeztetni, 
kikérdezem a foglyokat, térképeket készítek, és különleges 
utasításokkal fogom ellátni a kémeket. Mikor ezt a kinevezést nem 
kaptam meg, amelyre pedig felkészültnek tartottam magam, minthogy 
komolyan tanulmányoztam a germániai hadjáratokat, felajánlottam, 
hogy Tiberius haderejének szervezője leszek, én fogom intézni a 
hadianyagok beszerzését, szállítását és elosztását. Úgy tűnt nekem, 
Augustus örül, hogy önként ajánlkoztam, és azt mondta, hogy beszél 
ajánlatomról Tiberiusszal. De semmi sem lett belőle. Tiberius talán 
nem tartott alkalmasnak semmilyen hasznos szolgálatra, talán mérges 
volt azért, hogy én jelentkeztem, amidőn fia, Castor visszamaradt. 
Rábeszélte Augustusi, hogy fiát küldje ki Itália déli részébe csapatokat 
szervezni és kiképezni. Germanicus is hasonló helyzetben volt, mint 
én, ami kissé megnyugtatott. Ó is önként jelentkezett a germán 
hadjáratra, de Augustusnak szüksége volt reá Rómában, ahol nagyon 
népszerű lett, hogy segítsen a polgári zavargások lecsendesítésében, 
mert félt, hogy felfordulás támad a városban, amint a csapatok 
eltávoztak. 

Közben a germánok szinte hajtóvadászatot rendeztek Varus 
hadseregének szökevényeire, és tucatjával áldozták fel őket erdei 
isteneiknek, fonott kalickában elevenen elégetvén őket. A többit 
fogságban tartották. (Némelyiküket rokonaik, később igen magas 
váltságdíjért kiváltották, de Augustus megtiltotta nekik, hogy valaha is 
Itália földjére lépjenek.) A germánok a zsákmányolt borból hosszú 
ideig részegeskedtek, és véres összecsapásokban marakodtak a 
zsákmány és a dicsőség felett. Hosszú időbe tellett, míg rájöttek, 
milyen kevés ellenállással találkoznának, ha elindulnának a Rajna felé. 
Amint azonban boruk fogytán volt, egymás után megtámadták a 
gyengén felfegyverzett határvidéki erődítményeket, elfoglalták s 
kirabolták őket. Csak egyetlenegy erődítmény mutatott tisztességes 
ellenállást: Cassiusé. A germánok ezt az erődítményt is könnyen 


bevehettek volna, mivel helyőrsége igen csekély volt, de Hermann és 
Siegrnyrgth távollétében senki sem értett közülük az ostromlás római 
művészetéhez. Cassiusnak sok íja és nyila volt, és mindenkit 
megtanított a használatukra, még a nőket és rabszolgákat is. Sikeresen 
visszavert több vad támadást a kapuk ellen, és állandóan kéznél tartott 
hatalmas edényekben forró vizet, hogy rázúdítsák azokra a merész 
germánokra, akik a falnak támasztott létrán fel akartak mászni. A 
germánok annyira el voltak foglalva ennek az erődítménynek az 
ostromlásával, amelyről azt hitték, hogy kétségbeesett ellenállásával 
roppant kincseket őriz, hogy nem haladtak előre a rajnai hidakhoz, 
amelyek alig voltak megerősítve. 

Ekkor kaptak hírt Tiberius és új hadseregének gyors közeledtéről. 
Hermann azonnal összehívta csapatait, és elhatározta, hogy Tiberius 
megérkezése előtt elfoglalja a hidakat. Egy kis csapatot hagyott hátra 
az erődítmény alatt, amelytől tudta, hogy kevés az élelme. Cassius, aki 
valahogyan értesült Hermann terveiről, elhatározta, elmenekül, amíg 
még van rá alkalma. Egy viharos éjszakán az egész helyőrséggel együtt 
kilopózott az erődítményből, és sikerült is elhaladnia az ellenség két 
előőrse mellett, amikor néhány gyermek sírása felverte az ellenséget. 
Cassius katonáival, a nőkkel, gyermekekkel és rabszolgákkal együtt 
tovább haladt, és a harmadik előőrsnél kézitusába bocsátkozott a 
germánokkal. Maroknyi serege bizonyára ott leli halálát azon az 
éjszakán, ha a germánok nem lettek volna annyira kíváncsiak az 
elhagyott erődítmény kincseire. Egy részük azonnal az erődítményhez 
sietett, közben Cassius előre haladt, és trombitásainak kiadta a 
parancsot, hogy egyszerre mind zendítsenek rá kéthárom különböző 
ezredindulóra. A germánok azt hitték, hogy felmentő sereg érkezik, 
így hát nem üldözték őket. A római csapatok a legközelebbi hídfőnél 
meghallották a római trombiták hangját, mert a szél kelet felé fújt, és 
sejtve a történteket, különítményt küldtek ki a helyőrségi sereg elé. 
Két nap múlva Cassius vezette a harcot, amikor egy nagy germán 
csapat megtámadta a hídfőt. Visszaverte a támadást, nemsokára 
megérkeztek Tiberius seregének előőrsei, és a híd meg volt mentve. 

Az év végét egy újabb száműzetés jelölte. Julillát Tremerus szigetére 
száműzték, éppen olyan hihetetlenül erkölcstelen életmóddal 
vádoltan, mint anyját, Juliát. Száműzetésének igazi oka az volt, hogy 
másállapotba került, és gyermeke Augustus dédunokája lett volna, de 
nem rokona Líviának. Livia nem akarta a komplikációkat vállalni arra 
az esetre, ha a gyermek esetleg fiú lesz. Julillának már volt ugyan egy 
fia, de félénk, gyenge képességű fiúcska, akitől nem kellett félni. Maga 
Aemilius segítette Líviát a vádaskodásban. Összeveszett Julillával, és 
utána leánya, Aemilia jelenlétében azzal vádolta meg, hogy mástól 
esett teherbe. A házasságtöréssel Decimust, egy Silanus-házhoz tartozó 
nemesembert vádolt meg. Aemilia, aki már elég okos volt ahhoz, hogy 


rájöjjön: tulajdon élete és biztonsága Livia jóindulatától függ, 
egyenesen őt kereste fel, és elmondotta, hogy mit hallott. Livia 
kényszerítette, hogy a történetet Augustus jelenlétében ismételje meg. 
Augustus magához hívatta Aemiliust, és megkérdezte, igaz-e, hogy 
nem ő az apja Julilla gyermekének. Aemilius el sem tudta képzelni, 
hogy Aemilia árulta el az édesanyját és őt magát, s azt hitte, hogy az a 
viszony, amellyel Julillát és Decimust vádolta, közismert, így hát 
kitartott vádja mellett, amelyet pedig inkább féltékenységre, mint 
bizonyítékokra alapított. Augustus a gyermeket születése után rögtön 
elvetette és kitetette egy hegyoldalra. Decimust száműzték több más 
férfival együtt, akiket szintén azzal vádoltak meg, hogy Julilla szeretői 
voltak. Köztük volt Ovidius, a költő, akit Augustus furcsa mód a 
legfőbb bűnbakká tett, azon az alapon, hogy sok évvel korábban 
megírta A szerelem Művészetét. Augustus azt mondta, hogy ez a 
költemény ásta alá unokája erkölcseit. A költemény minden fellelhető 
példányát elégettette. 


TIZENHARMADIK FEJEZET 
Augustus most már túl járt a hetvenen. A legutóbbi időkig senki sem 
vette öregember számba, azonban az újabb állami és 
magánkatasztrófák erősen megviselték. Ingerült lett, egyre inkább 
nehezére esett a váratlan látogatókkal kedvesen bánni, és alig tudta 
türelmesen végigülni a nagy lakomákat. Még Líviával is zsörtölődött. 
Mindazonáltal lelkiismeretesen folytatta munkáját, sőt újabb tíz évre 
megerősíttette . magát — monarchikus hatalmában. Tiberius és 
Germanicus, amikor a városban voltak, igen sok olyan feladatra 
vállalkoztak, amelyet különben ő maga szokott volt elvégezni, és Livia 
keményebben dolgozott, mint valaha. A balkáni háború alatt Augustus 
távollétében Rómában maradt, felszerelte magát Augustus pecsétjének 
másolatával, hírvivők útján állandóan fenntartotta vele a kapcsolatot, 
és egyedül uralkodott. Augustus most már többé-kevésbé 
megbarátkozott a gondolattal, hogy Tiberius lesz az utódja. Képesnek 
tartotta arra, hogy Livia segítségével meglehetősen jól kormányozzon, 
és hogy folytassa politikáját, de azzal hízelgett önmagának, hogy 
mindenkinek hiányozni fog a Haza Atyja, és úgy fognak beszélni az 
augustusi korszakról, mint ahogy Numa király aranykoráról beszélnek. 
Jelentős szolgálatai ellenére Tiberius személy szerint népszerűtlen volt 
Rómában, és egészen bizonyos, hogy uralkodó korában sem lesz 
népszerű. Megelégedésére szolgált Augustusnak, hogy Germanicus, 
idősebb lévén Castornál, Tiberius természetes utódja, és hogy 
Germanicus kiskorú fiai, Nero és Drusus, az ő dédunokái. Ha már a 
sors megakadályozta, hogy unokái kövessék az uralkodásban, legalább 
dédunokáinak személyében fog még egyszer uralkodni. Ebben az 


időben ugyanis Augustus már rég elfeledkezett a köztársaságról, 
éppúgy, mint mindenki más, és elfogadta azt a nézetet, hogy 
negyvenévi kemény és sikeres szolgálata feljogosította arra, hogy 
kinevezze császári utódait, ha tetszik, akár a harmadik nemzedékig. 
Amikor Germanicus Dalmáciában volt, nem írtam neki Postumusról, 
mert féltem, hogy Livia valamelyik ügynöke elfogja leveleimet, de 
mindent elmondtam neki, amikor visszatért a háborúból. Sokat 
töprengett, és azt mondta, nem tudja, mit higgyen. Itt el kell 
mondanom, hogy Germanicus nem tudott senkiről rosszat feltételezni 
addig, amíg az illető gonoszságának bizonyítékai erre rá nem 
kényszerítették, sőt ellenkezőleg, mindenkiről feltételezte, hogy a 
legnemesebb indokok mozgatják cselekedeteit. Végtelen egyszerűsége 
általában hasznára vált. A legtöbb ember, akivel kapcsolatba jött, 
örült, hogy ilyen nagyra tartják, és megpróbált Germanicusszal 
szemben csakugyan olyan nemes lelkű lenni, mint amilyennek 
Germanicus hitte őt. Egy végletekig gonosz jellemmel szemben 
Germanicus tehetetlen volt, de minthogy a legtöbb emberben van 
csipetnyi kis jóság, Germanicus ezt ki tudta hozni belőlük. Most azt 
mondta nekem, nem tudja elhinni, hogy akár Livilla, akár Aemilia 
ilyen bűnös aljasságra képes, noha elismerte, hogy az utóbbi időben 
csalódott Livillában. Hozzátette, hogy a két nő indokait egyáltalában 
nem magyaráztam meg, mert nagyanyánk, Livia belevonása egyenesen 
nevetséges. Váratlanul méltatlankodó hangba csapott át, és 
megkérdezte, ki az, aki ép elmével ilyen szörnyűségekkel merné 
megvádolni Líviát? Ugyanilyen alapon a Jóság Istennőjét is 
megvádolhatnánk a város kútjainak megmérgezésével. De erre 
megkérdeztem válaszképpen: képesnek tartja-e Postumust arra, hogy 
két egymás után követő éjjelen két aljas erőszakos merényletet kísérel 
meg, és elhiszi-e róla, hogy szemérmetlenül hazudott Augustusnak 
meg nekem? Germanicus erre hallgatott. Mindig szerette Postumust, 
és nagyon bízott benne. Most már kihasználtam hallgatását, és halott 
atyánk szellemére megeskettem, hogyha bármikor a legkisebb 
bizonyítékára bukkan annak, hogy Postumust igazságtalanul ítélték el, 
azonnal közli Augustusszal, és kényszeríti, hogy hívassa vissza 
Postumust a száműzetésből, és büntesse meg méltóképp aljas 
rágalmazóit. 

IKr. u. 11] Germániában alig történt említésre méltó. Tiberius 
megvédte a hidakat, de meg sem kísérelte a Rajnán való átkelést, 
mivel nem bízott csapataiban, amelyeknek kiképzését voltaképpen 
most végezte. A germánok sem próbálkoztak támadásokkal. Augustus 
megint türelmetlenkedni kezdett Tiberiusszal, és sürgette, hogy 
minden habozás nélkül bosszulja meg Varust, és szerezze vissza az 
elveszett ezredsasokat. Tiberius azt felelte, hogy semmi sem fekszik 
közelebb a szívéhez, mint ez, de csapatai még nem alkalmasak a 


támadásra. Mihelyt Germanicus elöljárói éve letelt, Augustus őt is 
Germániába küldte. Tiberiusnak most már cselekednie kellett, noha 
valójában nem volt lusta vagy gyáva, csak végtelenül óvatos. Átkelt a 
Rajnán, és áthaladt az elvesztett tartomány egyes részein, de a 
germánok mindenütt kikerülték a csatát. Tiberius és Germanicus, akik 
mindketten nagyon vigyáztak, arra, hogy csapdába ne essenek, éppen 
hogy felégettek néhány ellenséges tábort, és nagy garral ide-oda 
vonultak, hogy erejüket mutassák. Néhány kisebb összecsapás 
folyamán több száz foglyot ejtettek. Ezen a vidéken maradtak őszig, 
akkor újra átkeltek a Rajnán. A következő tavaszon végre 
megtartották az oly régen esedékes diadalmenetet a dalmát háború 
megünneplésére, és ehhez hozzátettek egy másik diadalmenetet, a 
germán háborúét, hogy a közbizalmat helyreállítsák. Itt nem szabad 
megfeledkeznem Tiberius egy nemes lelkű cselekedetéről, amelyre 
Germanicus beszélte rá. Miután a diadalmenetben felvonultatta Batót, 
a dalmát lázadóvezért, visszaadta neki szabadságát, megajándékozta 
pénzzel, és letelepítette Ravennában, ahol gondtalanul élhette világát. 
Bato megérdemelte.  Gavallérosan egérutat engedett egyszer 
Tiberiusnak egy völgyből, ahol egész seregével együtt csapdába 
ejtette. 

Germanicus most konzul volt, és Augustus külön levelet írt a 
szenátusnak, amelyben Germanicust a szenátus figyelmébe, a 
szenátust pedig Tiberiuséba ajánlja. (Azáltal, hogy a szenátust 
ajánlotta Tiberius figyelmébe és nem fordítva, Augustus tanújelét adta 
annak, hogy Tiberiust szemelte ki utódjául, aki tehát a szenátus fölött 
áll, és annak is, hogy nem kívánja őt dicsérni, mint ahogy Germanicust 
dicsérte.) Agrippina mindig elkísérte Germanicust a hadjárataira, mint 
ahogy anyám is elkísérte apámat. Főleg az iránta való szeretet miatt 
tette, de azért is, mert nem akart Rómában maradni, ahol esetleg 
koholt házasságtörési váddal Augustus elé idézhetik. Sohasem volt 
biztos benne, hogy Livia mit akar vele. Agrippina igazi római úrnő 
volt, erős, bátor, szerény, szellemes, kegyes, termékeny és erényes. 
Már négy gyermeket szült Germanicusnak, és az ötödikkel járt 
teherben. 

Germanicus, ámbár Livia engem még mindig nem engedett asztalához, 
és anyám sem változtatta meg álláspontját velem szemben, minden 
lehető alkalommal elvitt nemes barátainak társaságába. Kedvéért 
bizonyos tisztelettel bántak velem, de ismeretes volt a család 
véleménye rólam, és úgy tudták, hogy Tiberius is osztja ezt a 
véleményt, tehát senki sem törődött valami sokat velem. Germanicus 
tanácsára kihirdettem, hogy legutóbbi történelmi munkámból 
felolvasást tartok, és számos előkelő irodalmárt meghívtam. A 
felolvasásra azt a könyvemet választottam ki, amelyen igen keményen 
dolgoztam, és amely érdekelhette közönségemet. A könyvben 


összegyűjtöttem azokat a formulákat, amelyeket az etruszk papok 
rituális mosdásaikkor használtak, latin fordítással együtt, ami 
megvilágította a mi rituáléinkat is, amelyeknek jelentősége idővel 
egészen elhomályosult. Germanicus előzőleg elolvasta, megmutatta 
anyámnak és Líviának, aki beleegyezését adta a felolvasáshoz, ezután 
pedig meghallgatott, amikor főpróbát tartottam. Gratulált mind a 
munkámhoz, mind az előadásomhoz, és azt hiszem, széles körben 
beszélhetett róla, mert a szoba, amelyben felolvasásomat tartottam, 
zsúfolt volt. Livia és Augustus nem jöttek el, de anyám, Germanicus és 
Livilla jelen voltak. 

Jókedvű voltam, nem idegeskedtem. Germanicus azt tanácsolta, hogy 
igyák előzőleg egy kupa bort, és a tanácsát okosnak tartottam. Két 
széket betettek Augustusnak és Líviának arra az esetre, ha mégis 
eljönnének. Remekbe készült székek voltak, amelyeket mindig az 
uralkodói pár számára tartottunk fenn. Amikor mindenki megérkezett 
és leült, az ajtókat becsukták, s olvasni kezdtem. Remekül ment, 
éreztem, hogy nem olvasok sem túl gyorsan, sem túl lassan, sem túl 
hangosan, sem túl halkan, hanem éppen jól, és hogy a hallgatóság, 
amely nem sokat várt tőlem, akarata ellenére is érdeklődéssel 
hallgatott. Ekkor egy igen szerencsétlen dolog történt. Hangosan 
kopogtattak az ajtón, s miután senki sem nyitotta ki, újra kopogtattak. 
Most a kilinccsel bajlódtak, zörögtek, míg végre nagy robajjal feltárult 
az ajtó, s belépett a terembe a legkövérebb ember, akit életemben 
láttam, lovagi öltönyben, kezében egy nagy hímzett párnával. 
Abbahagytam az olvasást, mert nehéz és fontos fejezethez értem, és 
senki sem figyelt: minden szem a lovagra irányult. A jövevény 
megismerte  Liviust, és  paduai kiejtéssel üdvözölte, aztán 
általánosságban a társaságot köszöntötte, mire itt-ott vihogni kezdtek. 
Germanicusszal mint konzullal, vagy anyámmal és velem mint 
háziakkal, nem sokat törődött. Akkor körülnézett, széket keresvén, 
meglátta Augustusét, de ezt túlságosan kicsinek becsülte a maga 
számára, így hát beült Líviáéba. Rátette párnáját, összefogta öltönyét a 
térdénél, és megkönnyebbült nyögéssel beleereszkedett. A szék persze, 
egy ősi egyiptomi jószág Kleopátra palotájából, recsegve összedűlt. 

Az egész hallgatóság hangosan nevetni kezdett, anyám, Germanicus, 
Livius és néhány komoly ember kivételével. De amikor a lovag 
összeszedte magát, nyögdécselt, átkozódott, dörzsölte hátsó felét, és 
egy szabados kivezette a szobából, várakozásteljes csend lett, és én 
megpróbáltam folytatni előadásomat. De akkor meg elfogott egy 
nevetőgörcs. Lehet, hogy a bor tette, amelyet ittam, vagy az a 
körülmény, hogy az első sorban ülő lovag arcát egyedül én láthattam, 
amikor a szék összeomlott alatta; akárhogyan is volt, nem tudtam 
figyelmemet az etruszk rituálékra összpontosítani. Eleinte a 
hallgatóság rokonszenvezett nevetésemmel, sőt velem nevetett, de 


amikor átküszködtem magam egy passzuson, és véletlenül szemem 
sarkával észrevettem az összetört széket, újra nevetni kezdtem, és 
most már a hallgatóság türelmetlen lett. Amikor végre Germanicus 
nagy megkönnyebbülésére erőt vettem magamon, és folytattam az 
olvasást, az ajtók feltárultak, és ki nem vonul be a terembe, mint 
Augustus és Livia. Méltóságteljesen előrelépdeltek a két széksor 
között, és Augustus leült. Livia is le akart ülni, de amikor nem találta 
székét, élesen csengő hangon megkérdezte: , Ki ült az én székemben?" 
Germanicus mindent elkövetett, hogy kimagyarázkodjék, de Livia 
ragaszkodott ahhoz, hogy őt megsértették. Hamarosan el is távozott. 
Augustus kényelmetlen érzéssel az arcán követte. Hibáztathat-e valaki, 
hogy nem tudtam rendesen tovább olvasni? Valami kegyetlen isten 
bújhatott az időközben feltámasztott székbe, mert néhány perc múlva 
a lábak maguktól újra szétcsúsztak, az egyik karfáról letörött egy 
arany oroszlánfej, és odacsúszott a lábam elé. Most már elemi erővel 
kitört belőlem a nevetés. 

Germanicus odajött hozzám, és kért, hogy szedjem össze magam, de 
én csak tehetetlenül a székre mutogattam. Ha valaha láttam 
Germanicust haragosnak velem szemben, az ekkor volt. Nagyon 
megrendített, hogy haragszik rám, és rögtön kijózanodtam. De addigra 
elvesztettem minden önbizalmamat, és oly rémesen kezdtem dadogni, 
hogy a felolvasás bizony siralmasan végződött. Germanicus mindent 
elkövetett, hogy elsimítsa a dolgot, indítványozta, szavazzanak 
köszönetet érdekes felolvasásomért, és fejezzék ki sajnálatukat afelett, 
hogy egy kellemetlen véletlen megzavart a felolvasásban, és hogy 
ennek következtében a Haza Atyja és felesége, Livia úrhölgy 
visszavonultak, remélve, hogy a közeljövő egyik kedvezőbb napján 
újra felolvasást tarthatok. Embernek még nem volt olyan tapintatos 
bátyja, mint nekem Germanicus, de felolvasást azóta sem tartottam. 
Germanicus egy napon igen komor arccal keresett fel. Hosszú időbe 
tellett, amíg rá tudta szánni magát a megszólalásra. Végül így szólt: 

- Ma reggel Aemiliusszal beszélgettem, és valahogyan szóba került a 
szegény Postumus. Először is megkérdezte tőlem, hogy voltaképpen 
mivel vádolták Postumust. Utána hozzátette, hogy a közhit szerint 
Postumus erőszakot kísérelt meg két nemes asszony ellen, de senki 
sem tudta, hogy kik ezek. Keményen a szemébe néztem, mikor ezeket 
mondta, de láttam, hogy igazat beszél, így hát felajánlottam neki, 
hogy kicserélem értesüléseimet az övéivel, ha megígéri, hogy minden 
szigorúan köztünk marad. Amikor közöltem vele, hogy tulajdon 
leánya vádolta meg Postumust azzal, hogy megbecstelenítette őt, 
nagyon dühös lett, és nem akart nekem hinni. Egészen felháborodott. 
Azt mondta, hogy Aemilia társalkodónője azon az estén állandóan 
velük volt. Azonnal hívatni akarta Aemiliát, és megkérdezni, hogy 
igaz-e ez a történet, és ha igaz, miért csak most értesül róla? Én persze 


megakadályoztam ezt, emlékeztetvén ígéretére. Nem bíztam 
Aemiliában. Inkább azt ajánlottam, hogy kérdezzük ki a társalkodónőt, 
de oly módon, hogy ne ijedjen meg. Így hát hívattuk a társalkodónőt, 
és megkérdeztük tőle, miről beszélgetett Aemilia és Postumus azon az 
estén, amikor utoljára ott vacsorázott, és Aemilia szülei valami 
vaklárma miatt kimentek a szobából. Eleinte nem jutott semmi eszébe, 
később aztán úgy rémlett neki, hogy gyümölcsfákról beszélgettek. 
Aemilius ekkor megkérdezte, hogy beszélgettek-e másról az ő 
távollétében, de a nő azt mondta, hogy nem. Most már több is eszébe 
jutott, az is, hogy Postumus virágokról is beszélt, erre ő figyelt, mert 
nagyon érdeklődik a kertészet iránt. Nem, a szobát egy pillanatra sem 
hagyta el. Azután - folytatta elbeszélését Germanicus - felkerestem 
Castort, és társalgás közben felemlítettem Postumust. Emlékszem, 
hogy Postumus birtokait elkobozták, mialatt Dalmáciában voltam, és 
az eladásból befolyt pénzt a katonai kincstárba fizették be, nos, 
megkérdeztem, mi történt néhány aranytállal, amelyet kölcsönadtam 
Postumusnak valamilyen lakomára. Castor útbaigazított az aranytálak 
visszaszerzése ügyében. Ezután a száműzetésről kezdtünk beszélgetni. 
Castor igen őszinte volt, és örömmel mondhatom, hogy igazán nem 
volt benne az összeesküvésben. 

— Elismered hát, hogy összeesküvés volt? — kérdeztem mohón. 

- Félek, hogy ez az egyedüli magyarázat. De maga Castor ártatlan, 
erről meg vagyok győződve. Anélkül, hogy sokat célozgattam volna rá, 
elmondotta, hogy Livia kérésére gúnyolódott Postumusszal a kertben, 
úgy, ahogy neked azt Postumus elmesélte. Azzal magyarázta ezt, hogy 
Postumusnak tetszett a felesége, amit ő mint férj zokon vett. De azt 
mondta, nem bánja a gúnyolódást, noha nem volt valami jóindulatú és 
jó ízlésű tréfa, mert Postumus bebizonyította, hogy nem méltó a 
kíméletre, hiszen felháborító módon merényletet kísérelt meg Livilla 
ellen, és őt magát is megtámadta. 

- Castor tehát elhitte, hogy Postumus erőszakot akart elkövetni 
Livillán? 

- Igen. És én meghagytam hitében. Nem akarom, hogy Livilla 
megtudja, mire gyanakszunk mi ketten. Mert ha megtudná, Livia is 
meghallaná. 

— Germanicus, elhiszed már, hogy Livia készítette elő az egészet? 

Nem felelt. 

- Elmégy most Augustushoz? 

- Szavamat adtam erre. Mindig megtartom a szavam. 

- Mikor mégy? 

— Most. 

IKr. u. 13] Mi történt, mi nem, ezen a megbeszélésen, már sohasem 
fogom megtudni. De Germanicus sokkal boldogabbnak látszott aznap 
este vacsora közben, és az a mód, ahogy kitért kérdéseim elől, arra 


mutatott, hogy Augustus hitt neki, és megkérte, hogy a dolgot 
egyelőre tartsák titokban. Hosszú időbe tellett, míg megtudtam a 
folytatásból annyit, amennyit most itt le tudok írni. Augustus levelet 
írt a korzikaiaknak, akik néhány éve a kalózok támadásai miatt 
panaszkodtak; és közölte velük, hogy Marseille, be utazik, ahol 
felszentel egy templomot, de útközben náluk is kiköt. Röviddel ezután 
elindult, de útját Uva szigetén két napra megszakította. Az első napon 
elrendelte, hogy Postumus őrségét Planasián egytől egyig váltsák le. 
Ez megtörtént. Ugyanezen az éjszakán titokban áthajózott a szigetre 
egy kis halászhajón bizalmas barátja, Fabius Maximus és egy bizonyos 
Clemens kíséretében, aki egykor Postumus szolgája volt, és igen 
erősen hasonlított volt urára. Clemens állítólag Agrippa természetes 
fia volt. Szerencséjükre rögtön partra érkezésük után találkoztak 
Postumusszal. Az éjszakai hálókat rakta ki, s távolról meglátta a 
vitorlást a holdfényben. Egyedül volt. Augustus felfedte kilétét, és 
kinyújtott kézzel kiáltotta: , Bocsáss meg, fiam!" Postumus megragadta 
a kezét, és megcsókolta. Akkor kettesben elmentek, mialatt Fabius és 
Clemens őrt álltak. Miről beszélgettek, senki sem tudja, de Augustus 
sírt, amikor kettesben visszatértek. Ezután Postumus és Clemens ruhát 
és nevet cseréltek. Postumus visszahajózott Uva szigetére Augustusszal 
és Fabiusszal, és Clemens elfoglalta Postumus helyét Planasián, amíg 
parancsot nem adnak szabadon bocsátására, ami Augustus ígérete 
szerint nem késhet sokáig.  Clemensnek megígérték, hogy 
felszabadítják és gazdagon megajándékozzák, ha jól játssza szerepét. 
Néhány napon keresztül betegnek kell tettetnie magát és annyira 
megnövesztenie haját és szakállát, hogy senki se vegye észre a cserét. 
A csere titokban tartására már azért is volt remény, mert az új őrség 
délután csak néhány percre látta Postumust. 

Livia gyanította, hogy Augustus valamit eltitkol előtte. Tudta, 
mennyire nem szereti a tengeri utat, hogy sohasem ment hajón, ha 
szárazföldön mehetett, még a legnagyobb időveszteség árán is. Igaz, 
hogy Korzikába csak tengeren juthatott el, de a kalózok nem 
jelentettek olyan komoly veszélyt, és könnyen elküldhette volna 
Castort vagy bármelyik más alárendeltjét az ügy kivizsgálására, így 
hát tudakozódni kezdett, és végül megtudta, hogy amikor Augustus 
Uva szigetén kiszállt, elrendelte Postumus őreinek leváltását. 
Megtudta ezenfelül, hogy Fabius ugyanazon az éjszakán halászni ment 
Augusztusszal és egy rabszolgával. 

Fabiusnak volt egy Marcia nevű felesége, aki osztozott ura minden 
titkában, és Livia, aki eddig nem sokat törődött vele, most barátkozni 
kezdett az asszonnyal. Marcia egyszerű nő volt, könnyen becsapható. 
Amikor Livia megbizonyosodott afelől, hogy bírja Marcia bizalmát, 
egy napon félrevonta, és megkérdezte: 

- Mondd csak, drágám, igen megrendült Augustus, amikor oly sok év 


után újra láthatta Postumust? Férjem sokkal gyengédebb szívű, mint 
ahogy mutatja. 

Mármost Fabius elmondta Marciának, hogy a planasiai út titok, 
amelyről senkinek a világon sem szabad szólnia, mert ha elárulja a 
titkot, akkor férje életével játszik, így hát először nem felelt. Livia erre 
nevetni kezdett, és így szólt: 

- Ó, te igen elővigyázatos vagy. Olyan vagy, mint Tiberius őre 
Dalmáciában, aki nem akarta beengedni a táborba magát Tiberiust egy 
este, amikor lovaglásból visszatért, mert nem tudta a jelszót. A 
parancs, parancs, tábornok úr — mondta ez a hülye. Drága Marciám, 
Augustusnak nincsenek titkai előttem, sem nekem Augustus előtt. De 
mindenesetre nagyra becsülöm elővigyázatosságodat. Így hát Marcia 
bocsánatot kért, és kikotyogta: 

- Fabius azt mondja, hogy Augustus sokat sírt. Amikor visszatértek a 
sétáról, zokogott, és utána a hajón is sírt. 

Livia így szólt: 

—- Persze, persze. De Marcia, talán jobb volna, ha nem szólnál 
Fabiusnak, hogy erről beszélgettünk. Augustus nem szereti, ha az 
emberek megtudják, hogy mennyire bízik bennem. Azt hiszem, Fabius 
elmondta neked a dolgot a rabszolgával? 

Ez puszta tapogatózás volt Livia részéről. Lehet, hogy a rabszolga 
egyáltalán nem volt fontos, de a kérdés kifizetődött. Marcia így felelt: 
- Fabius azt mondta, hogy hihetetlenül hasonlít Postumusra, csak egy 
kicsit alacsonyabb. 

— Nem gondolod, hogy az őrség észreveszi a különbséget? 

— Fabius azt hiszi, hogy nem. Clemens Postumus házában volt szolga, 
így hát ha elővigyázatos, nem fogja magát elárulni tudatlansága által, 
különben pedig tudom, hogy az őrséget leváltották. 

Líviának most már csak Postumus hollétét kellett kikutatnia. Gondolta, 
hogy valahol Clemens néven él. Attól félt, hogy Augustus visszaveszi 
kegyeibe, sőt esetleg elejti Tiberiust, és hogy jóvátegye bűnét, őt 
nevezi ki utódjává. Értesítette a dologról Tiberiust, és közölte vele 
gyanúit is. Közben újra baj támadt a Balkánon, és Augustus Tiberiust 
akarta elküldeni, hogy elfojtsa a lázadást, mielőtt még komolyabb 
formát öltene. Germanicus gall földön volt állami ügyekben. Augustus 
arról beszélt, hogy Castori is elküldi Germániába. Livia megtudta, 
hogy férje gyakran beszél Fabiusszal, akiről sejtette, hogy közbenjáró 
Augustus és Postumus között. Valószínűnek tartotta, hogy amint 
szabad a levegő, Augustus bevezeti Postumust a szenátusba, 
megsemmisíti az ellene hozott ítéletet, és kinevezteti tulajdon 
kartársává Tiberius helyébe. Márpedig ha Postumus újra kezébe kapja 
a hatalmat, akkor az ő élete nincs többé biztonságban. Postumus azzal 
vádolta meg őt, hogy megmérgezte atyját és bátyjait, és Augustus nem 
venné vissza kegyeibe, ha nem hinné, hogy a vádaknak komoly 


alapjuk van. Elküldte legbizalmasabb ügynökeit, hogy kémleljék ki 
Fabius útjait, remélve, hogy ilyen módon Clemens nyomára bukkan. 
De az ügynökök semmi nyomot nem találtak. Livia a ekkor 
elhatározta, hogy a biztonság okáért Fabiust azonnal eltéteti láb alól. 
Egy éjszaka megtámadták, amikor a palota felé haladt, és tizenkét 
helyen megszúrták. Álarcos gyilkosai elszöktek. A temetésen botrányos 
esemény játszódott le. Marcia férje holttestére vetette magát, és 
bocsánatát esdekelve azt kiáltozta, hogy egyedül ő felelős a haláláért, 
mert nem engedelmeskedett neki. Senki sem értette meg azonban, és 
azt hitték, hogy a fájdalom elvette az eszét. 

IKr. u. 14] Lívia utasította Tiberiust, hogy állandóan tartson fenn vele 
kapcsolatot, miközben a Balkán felé halad, és lehetőleg igen lassan 
utazzon. Bármely pillanatban várható ugyanis, hogy visszahívják. 
Augustus, aki Nápolyig elkísérte Tiberiust, most megbetegedett. A 
gyomrával volt valami baj. Lívia vállalkozott, hogy ápolni fogja, de ő 
megköszönte, és azt mondta, hogy semmi az egész. Ő majd kigyógyítja 
önmagát. Tulajdon gyógyszeres ládájából elővett egy erős hashajtót, és 
utána egy napig böjtölt. Nyomatékosan megtiltotta Líviának, hogy az 
ő egészségéért aggódjon, úgyis elég gondja van. Nevetve 
visszautasított minden ételt, és nem evett semmit, csak kenyeret a 
közös asztalról, és a vizet is abból a kancsóból itta, amelyből már Lívia 
ivott. Zöld fügét is evett, de ezt saját kezűleg tépte a fáról. 
Viszonyukban külsőleg semmi változás nem történt, de olvastak 
egymás gondolataiban. 

Minden elővigyázatossága ellenére betegsége rosszabbra fordult. 
Utazását Nolánál megszakította. Lívia azonnal üzent Tiberiusért, hogy 
térjen vissza. Amikor megérkezett, jelentették, hogy Augustus nagyon 
rosszul van, és komolyan Tiberiust hívja. Már elbúcsúzott néhány 
konzulviselt embertől, akik betegsége hírére Rómából odautaztak. 
Mosolyogva megkérdezte tőlük, vajon véleményük szerint elég jól 
játszott-e a komédiában? A színészek ugyanis ezt a kérdést intézik a 
darab végén a közönséghez. A férfiak, ha sokan könnyes szemmel, de 
visszamosolyogtak rá, és így feleltek: , Senki sem játszhatott jobban 
nálad, Augustus." , Akkor bocsássatok utamra egy jó vállveregetéssel." 
Amint Tiberius megérkezett, rögtön betegágyához sietett, ahol 
körülbelül három óra hosszat maradt, s amikor kijött, fájdalmas 
hangon közölte, hogy a Haza Atyja éppen most halt meg Livia 
karjaiban, utolsó szeretetteljes üdvözlést intézve Tiberiushoz, a 
szenátushoz és Róma népéhez. Hálát adott az isteneknek, hogy 
idejében térhetett vissza, lecsukhatta atyja és jótevője szemét. 
Valójában Augustus már egy napja halott volt, de Livia ezt eltitkolta, 
óránként kedvező, majd kedvezőtlen híradásokat kiadva. Furcsa 
véletlen folytán ugyanabban a szobában halt meg, ahol édesapja 
hetvenöt évvel korábban. 


Jól emlékszem, hogyan érkezett hozzám a hír. Augusztus 20-án 
történt. Sokáig aludtam, mert egész éjszaka történelmemen dolgoztam. 
Nyáron szívesebben dolgoztam éjjel, inkább nappal aludtam. Két öreg 
lovag érkezése keltett fel. A lovagok bocsánatot kértek, hogy 
felzavartak, de az ügy igen sürgős. Augustus meghalt, és a lovagok 
nemes rendje sietve összegyűlt, s engem választott meg, hogy 
képviseljem őket a szenátus előtt. Kérjem fel a szenátust, tiszteljék 
meg a lovagi rendet azzal, hogy Augustus holttestét a lovagok 
vállukon hozhassák haza Rómából. Még mindig félálomban voltam, és 
nem gondoltam meg, hogy mit mondok. Kiáltozni kezdtem: , A méreg 
a királynő, a méreg a királynő!" Aggódva és kényelmetlenül egymásra 
néztek, mire észrevettem magam, és mentegetőztem, hogy szörnyű 
álmot láttam, és most azt ismétlem, amit álmomban hallottam. 
Felkértem őket, ismételjék meg az üzenetet, majd mikor ez 
megtörtént, megköszöntem nekik a kitüntetést, és megígértem, hogy 
kérésüket teljesítem. Persze nem volt valami nagy kitüntetés, hogy 
előkelő lovag vagyok. Mindenki lovag lehetett, aki szabadnak 
született, nem követett el semmi bűnt, és vagyona meghaladott egy 
bizonyos összeget. Családi kapcsolataim révén, ha csak átlagos 
képességeim lettek volna, már rég köztiszteletben álló tagja lettem 
volna a szenátusnak, éppen úgy, mint kortársam, Castor. Engem 
voltaképpen azért választottak meg, mert én voltam a császári család 
egyetlen tagja, aki még az alacsonyabb rendhez tartozik. 
Megválasztásom által elejét vették a féltékenykedésnek a lovagok 
között. Ez volt életemben az első eset, hogy a szenátusba bemehettem 
ülés alatt. A kérést dadogás nélkül adtam elő. 


TIZENNEGYEDIK FEJEZET 

Ámbár nyilvánvaló volt, hogy Augustus ereje hanyatlóban van és hogy 
már nincs sok hátra az életéből, Róma nem tudott megbarátkozni 
halála gondolatával. Nem puszta szókép azt mondani, hogy a város 
úgy érezte magát, mint a fiú, amikor elveszti apját. Hogy az apa bátor 
volt-e vagy gyáva, igazságos vagy igazságtalan, nagylelkű vagy 
gonosz, nem jelent sokat: a fiú apja volt, és nincs nagybácsi vagy 
idősebb testvér, aki elfoglalhatná helyét. Mert Augustus uralkodása 
igen hosszú volt, és az embernek ötven felé kellett közelednie, hogy 
visszaemlékezhessen a megelőző korszakra. Ezért nem volt teljesen 
természetellenes, hogy a szenátus összegyűlt megbeszélni, hogy azt az 
isteni megtiszteltetést, amelyben a tartományok részéről már életében 
is részesítették, ne terjesztessék-e ki magára a városra. 

Pollio fia, Gallus, akit Tiberius gyűlölt, mert Vipsaniát (Tiberius első 
feleségét, akitől Julia miatt kénytelen volt elválni) elvette felségül, és 
mert sohasem cáfolta meg nyilvánosan azt a híresztelést, hogy ő 


Castor igazi apja, mondom, ez a Gallus most felállt, amikor Augustus 
istenségét a városban is be akarták vezetni, és felvetette a kérdést, 
vajon milyen isteni előjel mutatja, hogy Augustusi az égiek szívesen 
fogják fogadni — egyszerűen azért, mert halandó barátai és csodálói 
ajánlják? 

Kényelmetlen csend lett, végül Tiberius lassan felemelkedett, és így 
szólt: 

- Száz nappal ezelőtt, mint emlékezetes, Augustus szobrának 
talapzatába beleütött a villám. Nevének első betűjét megsemmisítette, 
és ennyi maradt: AESAR AUGUSTUS. Mit jelent a C betű? A C a 
száznak a jele. Mit jelent AZESAR? Megmondom. Etruszkul istent jelent. 
Nyilvánvaló, hogy száz nappal a villámcsapás után Augustus isten lesz 
Rómában. Kell ennél világosabb isteni előjel? 

Ámbár Tiberius a maga érdemeként könyvelhette el a villámcsapás 
magyarázatát, voltaképpen én voltam az, aki először így magyaráztam 
az AESAR szót, lévén az egyedüli ember Rómában, aki beszél 
etruszkul. Említettem a dolgot anyámnak, de ő képzelődő hülyének 
nevezett. Azt hiszem azonban, elgondolkozhatott a dolgon, mert szólt 
róla Tiberiusnak is. Én ugyanis rajta kívül senkinek sem beszéltem 
erről. 

Gallus megkérdezte, hogy Jupiter miért éppen etruszkul üzen, miért 
nem latinul vagy görögül? Nincs senki, aki valami jelentősebb előjelre 
merne esküt tenni? Rendben levőnek találja, ha a tudatlan ázsiaiak 
számára új isteneket kreálunk, de a tiszteletre méltó Háznak jól meg 
kell gondolnia, mielőtt megparancsolja a művelt polgároknak, hogy 
valakit maguk közül imádjanak, még akkor is, ha az illető olyan kiváló 
volt, mint Augustus. Lehetséges, hogy Gallus megakadályozta volna az 
indítvány megszavazását a római büszkeségre és józanságra való 
hivatkozással, ha közbe nem lép Atticus, egy magas rangú elöljáró. 
Ünnepélyesen felállt, és kijelentette, hogy amikor Augustus holttestét 
elégették a Mars-mezőn, látta, amint egy felhő száll alá az égből, és a 
halott szelleme reá repül. Tehát pontosan az történt, ami a hagyomány 
szerint Romulus és Herkules szellemével. Az összes istenekre 
megesküszik, hogy vallomása igaz. 

Szónoklatát hatalmas tapsvihar követte, és Tiberius diadalmasan 
megkérdezte, van-e Gallusnak további megjegyzése. Gallus igennel 
felelt. Elmondta, eszébe jut neki egy másik legenda Romulus hirtelen 
haláláról és  eltűnéséről, ez a magyarázat megjelent még a 
legkomolyabb történetírók könyveiben is, mint a másik lehetőség 
azzal a változattal szemben, amelyet tiszteletre méltó és igazmondó 
barátja, Atticus, az imént idézett. Romulust eszerint annyira gyűlölték 
önkényuralma miatt, hogy a szenátus felhasználva egy hirtelen ködöt, 
meggyilkolta, feldarabolta, és testrészeit a szenátorok köpenyük leple 
alatt kicsempészték a szenátusból. 


- No és Herkules? -— kérdezte valaki gyorsan. Gallus így felelt: 

-— Tiberius maga idézte fel ékesszóló halotti beszédében az Augustus és 
Herkules közötti hasonlatot, így beszélt: , Herkules gyermekkorában 
csak kígyókkal birkózott, férfikorában pedig csak néhány vadállatot, 
köztük egy vadkant és egy oroszlánt ölt meg, és ezt is csak vonakodva, 
valakinek a parancsára, míg Augustus nem vadállatokkal, hanem 
férfiakkal harcolt, szabad akaratából? - stb. stb. De az én 
magyarázatom az, hogy Tiberius azért utasította vissza a hasonlatot, 
mert emlékezett Herkules halálának körülményeire. 

Gallus ekkor leült. Nyilvánvaló volt mindenki számára, hogy mire 
célzott, mert a legenda szerint Herkulest a felesége mérgezte meg. 
Augustus istenné avatásának indítványát azonban megszavazták. 
Templomokat építettek neki Rómában és a környező városokban. Papi 
rendet alapítottak Augustus kultuszának ápolására, főpapnője pedig 
Livia lett, akinek ugyanakkor megszavazták a Julia és Augusta 
címeket. Atticust Livia tizenegyezer arannyal jutalmazta meg, 
kinevezte az új Augustus-rendi papok tagjává, és elengedte neki a papi 
rend igen nagy összegű felvételi díját. Mint Livia unokáját, engem is 
felvettek az új papi rendbe, s felvételi díjként többet kellett fizetnem, 
mint bárki másnak. Senki sem merészelte megkérdezni, hogy Augustus 
mennybemenetelének vízióját miért csak egyes-egyedül Atticus látta? 
A legmulatságosabb az volt, hogy a temetést megelőző éjszaka Livia 
egy sast rejtett el kalitkával együtt a halotti máglya tetején, és kiadta 
az utasítást, hogy abban a pillanatban, amikor a máglyát meggyújtják, 
egy zsinórral valaki titokban nyissa ki a kalitkát. A sas ekkor ki fog 
repülni, és — mindenki Augustus szellemének fogja tartani. 
Szerencsétlenségre a csoda nem sikerült. A kalitkaajtó nem akart 
kinyílni. Ahelyett, hogy csendben maradt volna, és hagyta volna a sast 
elégni: a tiszt, akit a csoda lebonyolításával bíztak meg, felmászott a 
máglyára, és saját kezűleg nyitotta ki a kalitkát. Livia kénytelen volt 
kijelenteni, hogy a sast szimbolikus cselekedetképpen az ő parancsára 
eresztették fel. 

Nem írok többet Augustus temetéséről, noha ragyogóbb temetést 
Róma még sohasem látott, mert keresztül kell már vinnem végre azt 
az elhatározásomat, hogy a legfontosabb dolgokat kivéve, minden 
egyebet kihagyok történetemből. Már több mint tizenhárom tekercset 
felhasználtam a legjobb papiruszból, és még alig értem történetem 
egyharmadához. Persze be kell számolnom Augustus végrendeletéről, 
amelynek felolvasását általános érdeklődéssel és türelmetlenséggel 
várták. Senki sem várta nyugtalanabbul a felolvasást, mint én magam, 
és mindjárt megmagyarázom, hogy miért. 

Egy hónappal halála előtt Augustus váratlanul megjelent 
dolgozószobám ajtajában. Anyámnál volt látogatóban, aki egy hosszú 
betegség után most lábadozott. Elküldte kíséretét, és nagy zavartan 


elkezdett velem beszélgetni, nem nézve a szemembe, sőt olyan 
félszegül viselkedve, mintha ő volna Claudius és én Augustus. Kezébe 
vette történelmem egyik kötetét, és elolvasott egy fejezetet. , Remek 
munka!" mondta, , és mikor készülsz el vele?" 

Mondtam, hogy körülbelül egy hónap múlva, mire gratulált, és 
megígérte, hogy nyilvános felolvasóülést rendez művemből saját 
költségére, és meghívja a barátait is. Egészen elképesztett ezzel, de 
még tovább ment, és barátságos hangon megkérdezte, nem szeretném- 
e inkább, ha egy hivatásos szavalóművész olvasná fel művemet és nem 
én magam. Mindig zavaró, ha az ember tulajdon művét olvassa fel, 
még maga a minden hájjal megkent Pollio is bevallotta egyszer, hogy 
mindig ideges ilyen alkalmakkor. Őszintén köszönetet mondtam neki, 
és kijelentettem, hogy egy szavalóművész bizonyára alkalmasabb lesz, 
ha egyáltalán megérdemlek ilyen kitüntetést. 

Ekkor Augustus hirtelen kinyújtotta a kezét felém: 

- Claudius, haragszol rám? 

Mit mondhattam erre. Könny szökött a szemembe, és elmotyogtam, 
mennyire tisztelem őt, és hogy semmit sem követett el, amiért 
haragudhatnék rá. Sóhajtva mondta: 

- Nem, de viszont keveset tettem, amivel kiérdemelhetném 
szeretetedet. Várj még néhány hónapig, Claudius, és remélem, ki 
fogom tudni érdemelni mind a szeretetedet, mind a háládat. 
Germanicus sokat beszélt rólad. Azt mondta, hogy három dologhoz 
vagy hű: barátaidhoz, Rómához és az igazsághoz. Büszke volnék, ha 
Germanicus ugyanezt gondolná rólam. 

- Germanicus nem csupán szeret téged, hanem egyenesen istenít. 
Többször mondta nekem. 

- Esküszöl? Nagyon boldog vagyok, így hát, Claudius, most egy igen 
erős kapocs van közöttünk: Germanicus jó véleménye. És azért jöttem, 
hogy megmondjam, az elmúlt évek alatt igen rosszul bántam veled, 
amit őszintén sajnálok, meglátod, ezentúl minden megváltozik. — 
Görögül idézte: , Aki megsebesített, újra teljessé teszen." És ezzel 
átölelt. Amikor megfordult, hogy elinduljon, még hátraszólt: 

- Éppen most voltam a Vesta-szüzeknél, és néhány fontos változtatást 
tettem egy okmányomban, amelyet ők őriznek. Minthogy a 
változtatásokért részben te vagy felelős, nevednek nagyobb 
jelentőséget adtam, mint azelőtt. De erről egy szót se senkinek! 

— Bízhatsz bennem. 

Ennek a társalgásnak nem lehetett más magyarázata, mint az, hogy 
hitelt adott Postumus történetének úgy, ahogy én elmondtam 
Germanicusnak, és most elégtételt szolgáltat Postumusnak a 
végrendeletében, amelyet a Vesta-szüzek őriztek. Hűségemért nyilván 
engem is meg akart jutalmazni. Akkoriban még természetesen nem 
tudtam Augustus planasiai látogatásáról, de bizakodtam abban, hogy 


Postumust visszahozzák száműzetéséből, és tisztára mossák a hírnevét. 
Nos, csalódtam. Minthogy Augustus annyira  titkolózott új 
végrendeletével kapcsolatban, amelynek tanúja csak Fabius Maximus 
és néhány öreg pap volt, könnyen ment azt elsikkasztani, és helyette 
azt a hat év előttit felolvasni, amely Postumus száműzetése és 
kitagadása után készült. A végrendelet így kezdődött: 

, Minthogy a sötét végzet megfosztott fiaimtól, Gajustól és Luciustól, 
akarom, hogy Tiberius Claudius Nero Caesar legyen az örökösöm. 
Birtokaim kétharmad részét ő kapja, egyharmad részét pedig szeretett 
feleségem Livia, ha a szenátus megengedi, hogy ennyit örököljön. Ez 
több ugyan, mint a megengedett özvegyi örökség, de megérdemli a 
kivételt, minthogy olyan jól szolgálta az államot." Másodsorban, 
vagyis arra az esetre, ha Tiberius és Livia meghalnának, azokat az 
unokáit és dédunokáit említette meg, akik a Julius család tagjai 
voltak, s tisztességükön nem esett csorba. Ez tehát Postumus 
kitagadása mellett Germanicusra vonatkozott mint Tiberius örökbe 
fogadott fiára és Agrippina férjére, magára  Agrippinára és 
gyermekeire, ezenfelül Castorra, Livillára és gyermekeire, így 
másodsorban Castor örökölte volna az egyharmadot és Germanicus és 
családja a kétharmadot. Harmadsorban különböző szenátorokat és 
távoli rokonokat említett meg inkább csak kitüntetésképpen, mert 
hiszen semmi esélyük sem volt arra, hogy  örököljenek. A 
harmadrangú örökösöket három csoportba osztotta. Akiket legjobban 
kedvelt, azok közül tízet mint vagyona felének közös örököseit jelölte 
meg, az utánuk következő ötven közösen örökli vagyona egyharmadát, 
és a harmadik csoport ötven tagja a fennmaradt egyhatodot. Az utolsó 
csoport listájának utolsó neve Tiberius Claudius Drusus Nero 
Germanicus volt, vagyis Clau-Clau-Claudius, vagy Claudius a hülye, 
vagy ahogy Germanicus kisfiái nevezték, , Szegény Claudius bácsi", 
szóval jómagam. Juliát és Julillát nem említette, csupán egy kurta 
passzusban, amelyben megtiltotta, hogy haláluk után hamvaikat az ő 
mauzóleumában helyezzék el. 

Mármost, noha Augustus az elmúlt húsz év folyamán öreg barátaitól 
igen sokat örökölt -— összesen körülbelül száznegyvenmillió aranyat — 
és meglehetősen takarékosan is élt, de viszont annyit költött 
templomokra, közmunkákra, segélyekre, cirkuszi játékokra, háborúkra 
(amikor a katonai kincstár kiürült) és hasonló állami kiadásokra, hogy 
az örökölt száznegyvenmillió aranyból és a rengeteg többi vagyonból 
alig tizenötmillió arany érték maradt, és ennek jó részét is alig lehetett 
pénzre váltani. Ebben az összegben nem volt benne körülbelül 
kétmillió arany, amelyet a Capitoliumban őriztek zsákokban, és 
amelyeket szövetséges királyokra,  szenátorokra, lovagokra és 
katonákra hagyott. Félretettek egy összeget temetése költségére is. 
Mindenkit meglepett a hátramaradt vagyon kicsi volta, és mindenféle 


csúnya mendemonda szállongott már a városban, míg végre 
nyilvánosságra hozták Augustus számadásait, és kiderült, hogy a 
végrendelet végrehajtói nem csaptak be senkit. A polgárok 
elégedetlenkedtek leginkább, hogy olyan keveset örököltek, és amikor 
Augustus emlékére közköltségen ünnepi játékot rendeztek, a 
színházban zavargások törtek ki. Hogy a hadseregben milyen 
elégedetlenség kelt lábra, arról később számolok be, most előbb 
Tiberiusról kell beszélnem. 

Augustus Tiberiust kartársává és örökösévé tette, de nem hagyhatta rá 
a monarchiát, vagyis legalább nyíltan nem tehette ezt. Ő csak a 
szenátusnak ajánlhatta, ugyanannak a szenátusnak, amelyre most 
Augustus minden hatalma visszaszállt. A szenátus nem szerette 
Tiberiust, és nem is őt akarta uralkodónak, hanem Germanicust, akit, 
ha alkalmat kaptak volna rá, boldogan megválasztottak volna. 
Germanicus azonban távol volt, és Tiberius előjogait nem lehetett 
tagadni. Így hát senki sem merészelt más nevet említeni, mint 
Tiberiusét, és az indítványt senki sem ellenezte, amikor a konzulok 
meghívták Tiberiust, hogy folytassa Augustus abbahagyott munkáját. 
Tiberius kitérő választ adott, hangsúlyozta, milyen nagy felelősséget 
akarnak ezzel a vállára rakni, és hogy ő egyáltalában nem becsvágyó 
természetű. Azt mondta, egyedül Augustus isten volt képes ezt a 
roppant munkát ellátni, és véleménye szerint legjobban tennék, ha 
Augustus hivatalait három részre osztanák, hogy így a felelősség is 
megoszoljék. 

A szenátorok be akartak férkőzni kegyeibe, és ellenkeztek, kijelentvén, 
hogy a triumvirátus az elmúlt század folyamán, amikor előfordult, 
mindig kórosnak mutatkozott, és hogy a polgárháborúk egyetlen 
hatásos ellenszere a monarchia. Visszataszító jelenet következett most. 
A szenátorok úgy tettek, mintha sírnának és jajveszékelnének, és 
átölelték Tiberius térdét, könyörögve neki, hogy teljesítse kérésüket. 
Tiberius hamar véget vetett ennek a jelenetnek, kijelentette, hogy nem 
riad vissza semmilyen feladattól, de véleménye szerint ő nem alkalmas 
az elvégzésére. Már nem fiatal ember, ötvenhat éves, rosszul lát, 
egészsége sincs teljesen rendben. De ha arról van szó, bármilyen 
feladat elvégzésére vállalkozik. Mindezt úgy csinálta, hogy senki sem 
vádolhatta meg azzal, hogy túlságosan mohón kaparintotta kezébe a 
hatalmat, és főleg Germanicus és Postumus (bárhol rejtőzik is az 
utóbbi) lássa, milyen népszerű Tiberius Rómában. Tiberius ugyanis 
félt Germanicustól, aki a katonák körében sokkal népszerűbb volt, 
mint ő. Nem tartotta Germanicust képesnek a hatalom megragadására 
önző célokból, de úgy gondolta, hogy ha Germanicus tud a titokban 
tartott későbbi végrendeletről, talán vállalkozik arra, hogy Postumust 
visszahelyezi jogos helyére és kényszeríti őt, hogy vele és 
Postumusszal  triumvirátusban uralkodjék. Agrippina szerette 


Postumust, és  Germanicus éppoly következetesen igazodott a 
tanácsához, mint Augustus a Líviáéhoz. Ha Germanicus Róma ellen 
vonul, a szenátus testületileg kimegy eléje, és örömmel fogja fogadni. 
Tiberius tudta ezt. A legrosszabb esetben azzal, hogy most ilyen 
szerényen viselkedik, megmentheti életét, és tisztességesen 
visszavonulhat. 

A szenátus rájött, hogy mit akar voltaképpen Tiberius, és éppen újabb 
rohamot akartak Tiberius ellen intézni, amikor Gallus gyakorlatias 
hangon közbeszólt: 

- Rendben van, Tiberius, a kormányzás mely részét bízzuk tehát rád? 
Tiberiust váratlanul érte e kérdés. Egy ideig hallgatott, végül így szólt: 
- Ugyanaz az ember nem csinálhatja meg a felosztást és aztán a 
választást, és ha ez még lehetséges is volna, szerénytelenség volna 
részemről a kormányzás bármely ágát választani vagy visszautasítani, 
amikor, — mint — magyaráztam, legszívesebben az egésztől 
visszavonulnék. 

Gallus tovább erősködött: 

- A birodalmat csak így lehet felosztani: először Róma és egész Itália, 
másodszor a hadseregek, harmadszor a tartományok! Melyiket akarod 
hát választani? 

Amikor Tiberius nem felelt, Gallus folytatta: 

- Rendben van. Tudom, hogy nincs felelet, éppen ezért kérdeztem. Azt 
akartam, hogy hallgatásoddal beismerd: oktalanság volna három 
adminisztrációs rendszerre felosztani azt, amelyet egyetlen -— ember 
épített fel és vezetett központilag. Vagy vissza kell térnünk a 
köztársasági kormányformához, vagy folytatnunk kell a monarchiát. 
Csak a Ház idejét pocsékoljuk, ha tovább beszélünk triumvirátusról, 
amikor úgy látszik, a Ház a monarchia mellett van. Felajánlották 
neked a monarchiát. Tessék! Kell vagy nem kell? 

Egy másik szenátor, Gallus barátja így szólt: 

- Tiberius, néptribuni minőségedben vétót emelhettél volna a 
konzulok indítványa ellen, amelyben neked monarchiát kínáltak fel. 
Ha csakugyan nem akarod elfogadni a monarchiát, miért nem 
vétóztad meg az indítványt egy fél órával ezelőtt? Így hát Tiberius 
kénytelen volt bocsánatot kérni a szenátustól, és azt mondani, hogy a 
neki felajánlott tisztség váratlansága kissé megzavarta, adjanak 
gondolkodási időt. 

A szenátus ekkor elnapolta magát, és a következő ülések alkalmával 
Tiberius fokozatosan megengedte, hogy egyenként megszavazzák neki 
Augustus minden hivatalát. Az Augustus nevet azonban, amelyet 
megadtak neki, sohasem használta, kivéve amikor idegen királyoknak 
írt; és igen gondosan ügyelt arra, hogy sohase szavazzanak meg neki 
isteni méltóságot. Elővigyázatos magatartásának másik magyarázata is 
volt, mégpedig az, hogy Lívia többször dicsekedett a nyilvánosság 


előtt, hogy Tiberius tőle kapja ajándékba a monarchiát. Azért 
dicsekedett ezzel, hogy figyelmeztesse Tiberiust: ha bűnei kiderülnek, 
őt bűntársnak fogják tartani, minthogy bűneiből főképpen ő húzott 
hasznot. Természetesen Tiberius azt akarta, hogy úgy tűnjék fel a 
dolog, mintha ő nem volna lekötelezve Liviának, és a monarchiát 
akarattal erőszakolta rá a szenátus. 

A szenátus minden határon túlment buzgóságában, hogy Liviának 
hallatlan rangokat és méltóságokat szavazzon meg. De Lívia nő létére 
nem vehetett részt a szenátus ülésein, és jogilag Tiberius gyámsága 
alatt állott; ő lett most a Julius-ház feje. Minthogy ő maga 
visszautasította a , Haza Atyja" címet, Livia nevében visszautasította a 
, Haza Anyja" címet is, azon az alapon, hogy Livia szerénysége nem 
engedné meg, hogy ezt elfogadja. Mindazonáltal nagyon félt Líviától, 
és eleinte teljesen rá volt szorulva, amikor a császári rend belső titkait 
meg akarta tudni. Ez nemcsak a rutin megértésének kérdése volt. A 
két rend minden fontosabb női és férfi tagjának bűnügyei, Augustus 
magánlevelezése a szövetséges királyokkal és rokonaival, az elfogott, 
lemásolt és továbbított áruló levelek másolata - mindez Lívia 
birtokában volt titkos írással lemásolva, és Tiberius nem tudta ezeket 
elolvasni az ő segítsége nélkül. Tiberius azonban tudta, hogy Lívia is 
rá van szorulva. Kölcsönös megértéssel ápolták együttműködésüket. 
Még meg is köszönte neki, hogy a felajánlott címet visszautasította, 
mire viszonzásképpen Tiberius megígérte neki, hogy amint helyzetük 
megerősödik, bármilyen címet megszavaztat neki, amilyet csak akar. 
Bizalmának jeléül Lívia nevét minden állami levél alá odatette a 
magáé mellé. Livia pedig bizalommal hálálta meg a bizalmat; átadta 
neki az egyszerű titkos írás kulcsát, de nem a különleges okmányok 
titkos írásáét, mert ennek kulcsa, Livia ezt állította, Augustusszal 
együtt szállt sírba. A legfontosabb dolgokat ezzel a különleges titkos 
írással jegyezték fel. 

Most pedig térjünk át Germanicusra. Amikor Lyonban meghallotta 
Augustus halálhírét és végrendeletének tartalmát, kötelességének 
érezte, hogy az új uralmat támogassa. Tiberius unokaöccse és fogadott 
fia volt, és bár sohasem volt kettejük között igazi vonzalom, kitűnően 
tudtak együtt dolgozni akár a politikai életben, akár a harcmezőn. 
Nem gyanította, hogy Tiberius is benne volt az összeesküvésben, 
amely Postumus száműzetését eredményezte, nem tudott semmit a 
titkos végrendeletről, s mi több, azt hitte, hogy Postumus még mindig 
Planasián van. Augustus ugyanis Fabiuson kívül senkivel sem közölte 
a látogatást és a személycserét. Úgy döntött tehát, hogy amint lehet, 
visszatér Rómába, és nyíltan megbeszéli Postumus ügyét Tiberiusszal. 
Meg fogja magyarázni neki, hogy Augustus bizalmasan közölte vele, 
Postumust újra vissza akarja venni kegyeibe, amint bizonyítékokat tud 
terjeszteni a szenátus elé ártatlanságáról. Igaz, a halál 


megakadályozta, hogy szándékait keresztülvigye, de azért teljesíteni 
kell őket. Ragaszkodni fog Postumus azonnali visszahívásához, 
elkobzott birtokainak visszaadásához és ahhoz, hogy valami komoly 
méltóságot ruházzanak rá. Követelni fogja, hogy Líviát Tiberius 
vonultassa vissza az államügyektől, hiszen Livia mesterkedései idézték 
elő Postumus szenvedéseit. Mielőtt azonban bármit is tehetett volna, 
értesítést kapott, hogy Mainzban katonai lázadás tört ki, és miközben 
oda igyekezett, Postumus halálát jelentették. Postumust az őrség 
kapitánya ölte meg, akinek Augustus parancsot adott, hogy ne engedje 
unokáját életben maradni halála után. Germanicust felháborította és 
mélyen elszomorította, hogy Postumust kivégezték, de pillanatnyilag 
nem tudott mással törődni, mint a lázadás leverésével. Elhihetik, hogy 
szegény Claudiusnak ez a halálhír a lehető legnagyobb fájdalmat 
okozta, mert szegény Claudiusnak ebben az időben nem volt valami 
sok dolga. Éppen ellenkezőleg, szegény Claudius állandóan azon 
töprengett, mivel foglalja el magát. Senki se tud többet történelmet 
írni, mint naponta öt-hat órát, különösen ha kevés remény van arra, 
hogy valaha valaki is elolvassa, így teljesen átadtam magam a 
bánkódásnak. Hogyan tudhattam volna, hogy Clemenst ölték meg, és 
hogy ezt a gyilkosságot nemcsak hogy nem Augustus rendelte el, de 
Livia és Tiberius is ártatlanok voltak benne? 

Clemens meggyilkolásáért valójában egy öreg Crispus nevű lovag, a 
Sallustius-kertek tulajdonosa és Augustus jó barátja volt a felelős. 
Amint megtudta Augustus halálát, nem várt, hogy megtanácskozza a 
dolgot Líviával és Tiberiusszal, hanem azonnal utasítást küldött az 
őrség kapitányának, hogy végezzék ki Postumust, a levélre pedig 
ráütötte Tiberius pecsétjét. Tiberius ugyanis rábízta pecsétnyomójának 
másolatát, hogy aláírjon néhány üzleti okmányt, amelyet nem tudott 
elintézni a háborúba indulás előtt. Crispus tudta, hogy Tiberius dühös 
lesz, vagy úgy tesz, mintha dühös lenne, de utólag ezt a mesét adta elő 
Líviának: a testőrség tisztjei hajót akartak küldeni Julia és Postumus 
megmentésére; a hajó Kölnbe szállította volna őket az ezredekhez, itt 
Germanicus és Agrippina bizonyára szívesen látták volna őket, és a 
tisztek ezután kényszerítették volna Germanicust és Postumust, hogy 
Róma ellen vonuljanak. Tiberius valósággal dühöngött, hogy a nevét 
ilyen módon felhasználták, de Livia jól kiaknázta az ügyet, és úgy tett, 
mintha valóban Postumust ölték volna meg. Crispust nem ítélték el, és 
a szenátust hamarosan értesítették, hogy Postumust istenné avatott 
nagyapja parancsára ölték meg, aki bölcsen előre látta, hogy a vad 
vérmérsékletű fiatalember azonnal magához akarja majd ragadni a 
hatalmat, amint hírt kap nagyapja haláláról, és csakugyan kísérlet is 
történt erre. Crispus egyébiránt nem azért gyilkoltatta meg Postumust, 
hogy Tiberius és Livia kegyeibe jusson, vagy hogy elejét vegye az 
esetleges polgárháborúnak: egy sértést bosszult meg. Crispus, aki 


éppen olyan lusta volt, mint gazdag, egyszer azzal dicsekedett, hogy 
sohasem akar közhivatalba jutni, megelégszik azzal, hogy egyszerű 
római lovag. Postumus így válaszolt: , Mit mondasz? Egyszerű római 
lovag? Akkor jó volna, ha néhány egyszerű római lovaglóleckét 
vennél." 

Tiberius még nem hallott a lázadásról. Baráti levelet írt 
Germanicusnak, részvétét fejezte ki Augustus halála miatt, és 
kijelentette, hogy Róma most Germanicustól és örökbefogadott 
fivérétől, Castortól várja el határainak megvédését. Ő maga már 
túlságosan öreg a hadviseléshez meg az utazgatásokhoz, és a szenátus 
különben is arra kérte fel, hogy az ügyeket intézze Rómában. 
Postumus haláláról írva kijelentette, hogy elítéli a módot, de nem tud 
kételkedni Augustus bölcsességében. Crispust nem is említette. 
Germanicus csak arra tudott következtetni, hogy Augustus újra 
megváltoztatta véleményét Postumusról, valószínűleg valamilyen 
olyan adat birtokában, amiről ő nem tudhat, így hát egyelőre nem 
törődött többet a dologgal. 


TIZENÖTÖDIK FEJEZET 


A rajnai lázadás rokonszenvező tüntetés volt a balkáni haderők 
lázadásával. A katonák csalódtak Augustus végrendeletében, hiszen 
csak néhány hónapi fizetést, vagyis fejenként három aranyat kaptak, 
és a csalódás egyszerre eszükbe juttatott egy sereg régi sérelmet. Úgy 
gondolták, hogy Tiberiust megijeszti helyzete bizonytalansága, és 
minden kívánságukat teljesíti, csakhogy a hadsereg kedvében járjon. 
Zsoldemelést követeltek, a szolgálat tizenhat évre való korlátozását és 
a tábori fegyelem meglazítását. A zsold mindenesetre elégtelen volt, a 
katonáknak maguknak kellett felfegyverezni magukat, az árak meg 
emelkedtek. A katonai tartalékok kimerítése pedig a katonák közül sok 
ezer olyat is továbbszolgálásra kényszerített, akiknek már rég le kellett 
volna szerelniük, sőt szolgálatra alkalmatlan veteránokat is behívtak. 
És minthogy a nemrégen felszabadított rabszolgákból alakított 
különítmények jelleme nem volt valami elsőrangú, Tiberius kénytelen 
volt a fegyelmet megszigorítani, éppen ezért különös szigorúságukról 
híres kapitányok alá rendelte őket. Állandóan dolgoztatták őket, és az 
ostor egy percig nem pihent, állandóan a hátukon táncoltatták. 

Amikor Augustus halálhíre elérkezett a balkáni haderőkhöz, három 
ezred éppen nyári táborban volt, és tábornokuk néhány napi 
szabadságot adott nekik. A kényelemnek és a lustálkodásnak ez a 
kóstolója a fejükbe szállt, és a legközelebbi gyakorlat alkalmával 
megtagadták az engedelmességet kapitányaiknak.  Követeléseket 
hangoztattak. A tábornok közölte velük, hogy nem áll jogában a 
követeléseket teljesíteni, és óva intette őket a lázadó magatartástól. A 
katonák nem erőszakoskodtak tovább, de nem is engedelmeskedtek, 
úgyhogy a tábornok végül kénytelen volt fiát Rómába küldeni 
Tiberiushoz a katonák kívánságaival. Kérdezze meg Tiberiust, mit 
tegyen? A tábornok fiának távozása után a táborban a zavargás csak 
nőtt. A fegyelmezetlenebb emberek fosztogatni kezdték a szomszédos 
falvakat, és amikor a tábornok letartóztatta a főkolomposokat, a 
többiek kiszabadították a foglyokat, és az ellenálló kapitányt 
legyilkolták. Ezt a kapitányt ,Ide a másikkal"-nak nevezték, mert 
korbácsolás alkalmával alig végzett az egyik emberrel, már azt 
mondta: , Ide a másikkal". Amikor a tábornok fia Rómába érkezett, 
Tiberius Castort küldte a tábornok támogatására két testőrzászlóaljjal, 
egy század lovassággal és Róma háziezredének legnagyobb részével; a 
háziezred germánokból állott. Egy Sejanus nevű vezérkari tiszt, a 
testőrség parancsnokának fia és Tiberiusnak bizalmasa kísérte el 
Castort. Erről a Sejanusról későbben lesz még írnivalóm. Castor 
megérkezése után méltóságteljes és félelmet nem ismerő hangon 
beszélt a katonák tömegéhez, felolvasta apjának hozzájuk intézett 
levelét, amelyben Tiberius megígéri, hogy gondját fogja viselni 
azoknak a legyőzhetetlen ezredeknek, amelyekkel sok háború sok 
nyomorúságát osztotta meg, és hogy követeléseik érdekében tárgyalni 


fog a szenátussal, amint magához tér Augustus halála felett érzett 
szomorúságából. Időközben azért küldte fiát, írta a levélben, hogy a 
sürgős engedményeket megtegye, a többit azonban fenn kell tartani a 
szenátusnak. 

A lázadók egyik kapitányukat kérték fel, hogy szószólójuk legyen, 
mert erre egyetlen közkatona sem vállalkozott, félve attól, hogy 
később lázadó vezérként kivégzik. Castor kijelentette, sajnálja, de a 
szolgálat tizenhat évre való korlátozását, a veteránok leszerelését és a 
zsold napi egy ezüstre való felemelését ő egymaga nem 
engedélyezheti. 

Beszéde a katonákat nagyon felingerelte. Megkérdezték, mi a fenének 
jött ide, ha nincs hatalma, hogy valamit tegyen az érdekükben. Apja, 
Tiberius különben, mondták a katonák, ugyanehhez a fogáshoz 
folyamodott, amikor sérelmeiket hangoztatták előtte: elbújt Augustus 
és a szenátus háta mögé. Különben is micsoda a szenátus? Gazdag 
semmirekellők és lusták gyülekezete, akiknek a legnagyobb része 
szörnyethalna félelmében, ha csak meglátna egy ellenséges pajzsot 
vagy egy dühösen meglóbált kardot! Castor kíséretét kövekkel kezdték 
dobálni, és a helyzet egyre veszélyesebbé vált. Szerencsés véletlen 
lépett azonban közbe. Holdfogyatkozás volt, amely nagy hatást 
gyakorolt a hadseregre, a katonák ugyanis mind babonásak. A 
holdfogyatkozást égi jelnek magyarázták, azt hitték, az égiek 
haragszanak rájuk kapitányuk meggyilkolása és a fegyelemsértés 
miatt. A lázadók között sok katona titokban az ellentáborhoz húzott, 
ezek közül egy felkereste Castort, és azt ajánlotta, küldje őket ki 
Castor  kettesével-hármasával a sátrakhoz, hogy a katonákat 
engedelmességre beszéljék rá. Ez megtörtént. Reggelre erősen 
megváltozott a tábor hangulata, és Castor, noha beleegyezett, hogy a 
tábornok fiát újra Tiberiushoz küldjék az általa is pártolt 
követelésekkel, letartóztatott két katonát, akiket kezdeményezéssel 
lehetett gyanúsítani, és nyilvánosan kivégeztette őket. Senki sem 
tanúsított már ellenállást, sőt még azt az öt katonát is kiadták, akik a 
kapitányt meggyilkolták, hogy ezzel is tanújelét adják hűségüknek. A 
hadgyakorlatokon azonban még most sem voltak hajlandók részt 
venni, és általában bármilyen tábori munkát végezni, kivéve a 
legszükségesebbeket. Várták a választ Rómából. Közben beköszöntött 
az esős idő, a szüntelenül zuhogó eső elárasztotta a tábort, és szinte 
lehetetlen volt a kapcsolat az egyes sátrak között. Ezt újabb égi jelnek 
tekintették, és még mielőtt a tábornok fia visszatérhetett volna, a 
lázadás megszűnt. Az ezredek tisztjeik vezetése alatt engedelmesen 
visszagyalogoltak téli szállásukra. 

A rajnai lázadás azonban sokkal komolyabb méreteket öltött. A római 
Germániát most keleten a Rajna határolta, és két részre oszlott, felsőre 
és alsóra. A felső tartománynak, amely Svájcig terjedt, Mainz volt a 


fővárosa, az alsó tartományé pedig, amely északra, egészen a 
Sebeidéig nyúlt ki, Köln. A két tartományt négy-négy ezred őrizte 
Germanicus főparancsnoksága alatt. Az alsó hadsereg nyári táborában 
tört ki a lázadás. A sérelmek itt is ugyanazok voltak, mint a Balkánon, 
de a lázadók merészebben követelőztek, minthogy aránylag több volt 
soraikban a nemrégen behívott városi szabados. Ezek a szabadosok 
természetüknél fogva még mindig rabszolgák voltak, és sokkal 
kényelmesebb és fényűzőbb élethez szoktak, mint a szabadon született 
polgárok, többnyire szegény parasztok, akik - a hadsereg gerincét 
képezték. Igen rossz katonák voltak, és ezt a tényt nem ellensúlyozta 
semmiféle ezredszellem. Az elmúlt hadjáratokon ugyanis nem 
Germanicus, hanem Tiberius alatt szolgáltak. 

A tábornok elvesztette a fejét, amikor a lázadók körülvették és 
fenyegetni kezdték. Idegessége annyira felbátorította az embereket, 
hogy nekiestek legjobban gyűlölt kapitányaiknak, közülük körülbelül 
húszat tulajdon korbácsaikkal halálra korbácsoltak, és holttestüket a 
Rajnába vetették. A többi tisztet inzultálták, majd kikergették a 
táborból. Egyedül Cassius mutatott ellenállást a szörnyű és hallatlan 
magatartás ellen a magasabb rangú tisztek közül. Őt is nagy csoport 
támadta meg, de ahelyett, hogy elfutott vagy kegyelemért könyörgött 
volna, egyenesen ellenük támadt, kardjával jobbra-balra sújtva 
valósággal keresztül vágta magát a szent emelvényig, tudva, hogy 
nincs katona, aki ide is merné követni. 

Germanicusnak nem voltak testőrzászlóaljai, de azért azonnal a 
fellázadt táborba lovagolt egy kis csapattal. A mészárlásról még nem 
tudott. A katonák tömegesen körülvették, éppúgy, mint tábornokukat, 
de Germanicus addig nem volt hajlandó szóba állni velük, amíg 
rendesen, századonként fel nem sorakoztak zászlóik és jelvényeik 
alatt. A katonák ezt kis engedménynek tartották, és különben is 
hallani akarták mondanivalóját. Amint újra katonai rendben felálltak, 
a fegyelemnek egy bizonyos szelleme visszatért közéjük, és noha 
tisztjeik meggyilkolása által nem is remélhették, hogy bizalmát vagy 
megbocsátását bírhatják, váratlanul lelkesen néztek rá mint bátor, 
emberséges, tisztességes férfira. Egy öreg veterán -— volt sok, aki 
huszonöt, harminc éve szolgált már Germániában - elkiáltotta magát: 
, Mennyire hasonlít az apjára!" És egy másik: , Fene jó lehet, ha olyan 
fene jó, mint az apja!" Germanicus rendes társalgási hangon csendet 
kért. Először Augustus haláláról szólt és arról a nagy szomorúságról, 
amely halálát követte, és aztán biztosította őket, hogy Augustus 
lerombolhatatlan építményt hagyott maga után és olyan utódot, aki a 
kormányzást tovább tudja vinni, és a hadsereget is úgy tudja vezetni, 
mint ahogy ő maga tette volna. ,Jól tudjátok, milyen dicső 
győzelmeket aratott atyám Germániában. Sokan vele harcoltatok." 

, Sohasem élt még jobb tábornok, vagy jobb ember nála!" — kiáltotta az 


egyik veterán. , Éljen a két Germanicus, apa és fia!" -— kiáltotta a 
másik. Bátyám végtelen együgyűségére mi sem jellemzőbb, mint hogy 
nem értelmezte helyesen a szavakat. Amikor apjáról beszélt, 
Tiberiusra gondolt (akit szintén gyakran neveztek Germanicusnak), de 
a veteránok azt gondolták, hogy igazi apjáról beszél. Augustus 
utódaként pedig szintén Tiberiust értette, de a veteránok azt hitték, 
hogy önmagát. Nem tudva a félreértésről, tovább beszélt az Itáliában 
levő harmóniáról és a gallusok megbízhatóságáról, minthogy éppen 
gall földről érkezett, és kijelentette, nem érti, a katonák miért látják 
olyan sötétnek a jövőt? Mi a bajuk? Hol vannak a kapitányok, az 
ezredesek és a tábornokok? Miért nincsenek jelen? Igaz-e, hogy 
kiutasították őket a táborból, mint ahogy hallotta? 

- Néhányan még élünk, és itt vagyunk, Caesar -— mondta valaki. 
Cassius volt; sántítva kilépett a sorok közül, s üdvözölte Germanicust. 
- De nem sokan. Engem lehúztak a tribunálról, és az elmúlt négy nap 
alatt összekötözve hevertem a tömlöcben, minden élelem nélkül. Egy 
öreg katonának megesett a szíve rajtam, és most feloldott. 

-— Te, Cassius? Veled csinálták ezt? Veled, aki visszahoztad a nyolcvan 
katonát a teuton erdőkből? Téged, aki megmentetted a rajnai hidat? 

- Nos, legalább meghagyták az életemet. Germanicus elszörnyülködött 
hangon kérdezte: 

- Igaz ez, emberek? 

- Ők maguk idézték elő — kiáltotta valaki, és akkor szörnyű jelenet 
következett. A katonák egymás után lemeztelenítették felsőtestüket, 
hogy megmutassák a forradásokat a mellükön, azoknak a sebeknek 
helyét, amelyeket tisztességesen, harcban kaptak. Ugyanakkor a hátuk 
tele volt a korbácsolások kiáltó nyomaival. Egy öreg katona kiszaladt a 
sorok közül, kinyitotta a száját, és még szét is húzta ujjával, hogy 
megmutassa fogatlan ínyét. Aztán így kiáltott: 

- Nem tudom enni a kemény komiszkenyeret fogatlanul, tábornok, 
nem tudok gyalogolni és harcolni már, atyád alatt szolgáltam az első 
alpesi hadjáratkor, akkor már éppen hat évet szolgáltam. Két unokám 
szolgál ugyanebben a zászlóaljban. Engedd meg, hogy leszereljek, 
tábornok. A térdemen ringattalak csecsemőkorodban, és nézd, 
tábornok, sérvem van, és elvárják tőlem, hogy húsz mérföldet 
meneteljek száz font megterheléssel a hátamon. 

- Vissza a sorok közé, Pomponius -— szólt Germanicus, aki megismerte 
az öreget, és elképedt, hogy még mindig szolgál. - Elfeledkezel 
magadról. Később majd elintézem a te ügyedet. Az égiekre kérlek, 
mutass jó példát a fiatal katonáknak. 

Pomponius tisztelgett, és visszatért a sorok közé. Germanicus 
feltartotta karját, hogy csendet parancsoljon, de az emberek tovább 
ordítoztak zsoldjukról, a szükségtelen fáradalmakról, amelyeknek 
állandóan kiteszik őket, arról, hogy napkeltétől takarodóig egyetlen 


lélegzetvételnyi pihenőjük sincs, és hogy az ember csak akkor 
szerelhet le, amikor aggkori végelgyengülésben összeesik és meghal. 
Germanicus meg sem kísérelt szóhoz jutni addig, amíg a legteljesebb 
csend nem lett. Akkor így szólott: 

- Apám, Tiberius nevében igazságot ígérek nektek. Éppúgy szívén 
viseli sorsotokat, mint én, és mindent meg fog tenni értetek, amit el 
lehet követni anélkül, hogy a birodalmat veszélynek tennénk ki. Ezért 
felelek. 

- Ugyan, a pokolba Tiberiusszal! — kiáltotta valaki, és hirtelen az egész 
tábor ezt kiáltotta. Aztán tovább ordítoztak: 

- Fel, Germanicus! Te vagy a mi császárunk! Dobasd Tiberiust a 
Tiberisbe! Fel, Germanicus! Germanicus a császár! A pokolba 
Tiberiusszal! A pokolba azzal a ribanc Liviával! Éljen Germanicus, 
Germanicus fia! Germanicus legyen a császár! 

Germanicus egészen megmerevedett. 

- Megőrültetek, emberek, hogy így beszéltek? - ordította. — Mit 
gondoltok, ki vagyok én, áruló? 

Egy veterán közbekiáltott: 

- Dehogy, tábornok! Te magad mondtad, hogy folytatni fogod 
Augustus munkáját, most ne hátrálj meg. 

Germanicus ekkor észrevette a hibát, és amikor tovább éljenezték, 
leugrott a tribunálról, a lova felé futott, hogy felugorjon rá, és 
kivágtasson az átkozott táborból. Az emberek azonban kardot 
rántottak, és elálltak az útját. 

Germanicus egészen magánkívül ordította: 

- Engedjetek utamra, különben az istenekre mondom, megölöm 
magam. 

- Te vagy a császárunk! — bömbölték. 

Germanicus kirántotta kardját, de valaki megfogta a kezét. Minden 
tisztességes ember látta most már, hogy Germanicus komolyan beszél, 
de sokan a volt rabszolgák közül azt gondolták, hogy csak 
színészkedik, és ki játssza magát szerénynek és erényesnek. 

— Itt a kardom, élesebb, mint a tiéd! 

Az öreg Pomponius, aki a fickó mellett állott, szájon csapta, 
Germanicust pedig barátai sietve magukkal vitték a tábornoki 
sátorhoz. A tábornok félholtan feküdt az ágyában, fejét elrejtve a 
takaró alatt. Hosszú időbe tellett, amíg fel tudott kelni, és üdvözölni 
tudta Germanicust. Az ő életét a vezérkarával együtt svájci testőrsége 
mentette meg. 

Gyors haditanácsot tartottak. Cassius közölte Germanicusszal, hogy 
mialatt a tömlőében feküdt, kihallgatta az őreit. A lázadók a felső 
tartomány  ezredeihez küldöttséget akarnak meneszteni, hogy 
együttműködésüket biztosítsák az általános katonai zendülésben. Arról 
beszéltek, hogy a. Rajnát védelem nélkül hagyják, betörnek Galliába, 


kirabolják a városokat, magukkal viszik a nőket, és független katonai 
királyságot alakítanak a Délnyugaton, amelyet délen a Pireneusok 
hegylánca véd. Rómát teljesen megbénítaná ez a hadmozdulat, és épp 
elég hosszú ideig háborítatlanul lehetnének, hogy királyságukat 
legyőzhetetlenné tegyék. 

Germanicus úgy döntött, hogy azonnal a felső tartományba megy, és 
az ottani ezredeket felesketteti Tiberiusra. Ezek a csapatok legutóbb 
közvetlenül az ő parancsnoksága alatt szolgáltak, és bízott hűségükben 
abban az esetben, ha előbb érhet hozzájuk a katonai küldöttségnél. 
Tudta, hogy ezeknek az ezredeknek is hasonló sérelmeik vannak, és 
kapitányaik kiváló emberek, kiket ő maga válogatott ki kitűnő katonai 
tulajdonságaik miatt. De először valamit tenni kell, hogy ezeket a 
lázadó ezredeket lecsendesítse. Csak egyetlen kiút volt. Elkövette 
életének első és egyetlen bűnét, levelet hamisított, amelyet úgy 
fogalmazott meg, mintha Tiberius írta volna neki. Úgy rendezték a 
dolgot, hogy az ál-futár másnap reggel érkezzen meg a hamis levéllel. 
A küldöncöt éjnek idején titokban elküldték, hogy lopjon egy lovat, és 
lovagoljon húsz mérföldet délnyugatnak, aztán egy másik úton a 
lehető legsebesebben lovagoljon vissza. 

A levélben Tiberius megírja, hogy hallott a germániai ezredek 
sérelmeiről, és azokat mielőbb orvosolni akarja. Elintézi, hogy 
Augustus örökségét azonnal kifizessék nekik, és bizalma jeléül saját 
kincstárából megduplázza. Ráadásul azonnal tárgyalásba bocsátkozik 
a szenátussal, hogy a zsoldjukat felemelje. Minden ember, aki 
huszonöt évet szolgált, leszerelhet, a tizenhat év óta szolgálókat is 
leszerelteti, de ezeket néha behívja helyőrségi szolgálatra. 

Germanicus nem tudott olyan ügyesen hazudni, mint nagybátyja, 
Tiberius, vagy nagyanyja, Lívia, vagy húga, Livilla. A küldönc lovát 
felismerte a tulajdonosa, sőt a küldöncöt magát is felismerték mint 
Germanicus egyik szolgáját. Hamarosan elterjedt a hír, hogy a levél 
hamisítvány. De a veteránok valódinak fogadták el, és követelték, 
teljesítsék azonnal az ígért leszerelést, és fizessék ki az örökséget. 
Germanicus kijelentette, hogy a császár mindig ura volt a szavának, 
tehát a leszerelésekx megkezdődhetnek. Türelmüket kérte azonban az 
örökség kifizetésével kapcsolatban, ezt ugyanis csak akkor tudja 
kifizetni, ha már visszavonultak téli táboraikba. A táborban nincs elég 
pénz, hogy minden ember megkaphassa a maga hat aranyát, de 
elintézi, hogy a tábornok már most kifizessen annyit, amennyi 
rendelkezésére áll. Ez egy kissé megnyugtatta őket, noha a lázadók 
közvéleménye Germanicus ellen fordult. Sajnálkozva mondták, nem az 
az ember, akinek hitték, fél  Tiberiustól, és erkölcsei sem 
feddhetetlenek, hiszen éppen most követett el egy hamisítást. Kisebb 
osztagokat küldtek ki kapitányaik felkeresésére, és megígérték, hogy 
újból teljesíteni fogják tábornokaik parancsait. Germanicus közölte a 


tábornokkal, hogy gyávasága miatt bevádoltatja a szenátus előtt, ha 
azonnal össze nem szedi magát. 

Így, miután a leszereléseket elintézte, és a rendelkezésre álló pénzt 
szétosztotta, ellovagolt a felső tartományok felé. Az ezredek ott 
híreket vártak az alsó tartományból, de még nem lázadtak fel, mert 
tábornokuk, Silius, sokkal keményebb férfi volt. Germanicus ugyanezt 
a hamis levelet olvasta fel nekik, és feleskette őket Tiberiusra. 
Rómában nagy izgalom támadt a rajnai lázadás hírére. Tiberiust, akit 
erősen bíráltak amiatt, hogy Castori küldte a még mostanáig sem 
elfojtott balkáni lázadás elintézésére, ahelyett hogy maga ment volna, 
most becsmérlő nevekkel illették az utcán, és megkérdezték, hogy 
miért azok a csapatok lázadnak fel, amelyek az ő személyes 
parancsnoksága alatt szolgáltak, míg a többiek hűségesek? 
(Germanicus ezredei ugyanis Dalmáciában szintén nem lázadtak fel.) 
Felszólították, menjen azonnal Germániába, és intézze ,el a piszkos 
munkát a Rajnánál, ne hagyja Germanicusra. Közölte hát a 
szenátussal, hogy elmegy Germániába, lassan készülődni kezdett, 
kiválasztotta vezérkarát, és felszerelt egy kis flottát. De amikor 
elkészült, a tél közeledése veszélyessé tette a hajózást, és Germániából 
reménytkeltő hírek érkeztek, így el sem indult, hiszen az szándékában 
sem volt. 

Időközben sebtében írt levelet kaptam Germanicustól. Kérte, szerezzek 
kétszázezer aranyat valahogyan, de a legnagyobb titokban, Róma 
biztonsága okából van szüksége rá. Többet nem írt, csak aláírt 
felhatalmazást küldött, amely szerint bármelyik birtokát eladhatom. 
Azonnal felkerestem kincstárnokát, aki kijelentette, hogy valamelyik 
birtok eladása nélkül csak az összeg felét tudná előteremteni, és hogy 
a birtokeladás bizonyára mendemondákra adna okot, amit pedig 
Germanicus nem akarhat, így a többit magamnak kellett előteremteni, 
ötvenezer aranyat a kincstáramból, amelyben csak tízezer maradt, a 
másik ötvenezret pedig egy városi ingatlanom eladásából teremtettem 
elő, amelyet az apám hagyott rám. Rabszolgákat is kénytelen voltam 
eladni, de csak olyanokat adtam el, akikről tudtam, hogy nem 
hűségesek hozzám. Két nap múltán már el is küldtem a pénzt. Anyám 
nagyon dühös volt, amikor meghallotta, hogy eladtam az ingatlant, 
minthogy azonban titoktartást ígértem, azt mondtam, hogy igen 
nagyban játszottam kockát az utóbbi időben, és hogy veszteségeimet 
behozzam, újabb összegeket kockáztattam. Elhitte a mesét, és ezentúl 
gúnyneveim közé bekerülhet a hazárdjátékos is. Anyám zsörtölődését 
ellensúlyozta az a tudat, hogy nem hagytam cserben Germanicust és 
Rómát. 

Ebben az időben csakugyan játszottam, de minden nagyobb veszteség 
vagy nyereség nélkül; a játékban pihentem ki munkámat. Amikor 
befejeztem könyvemet Augustus vallási reformjairól, rövid, humoros 


könyvet írtam a kockajátékról, amelyet Augustus istenségének 
ajánlottam. Ezzel persze anyámat akartam ugratni. Idéztem egy 
levelet, amelyet Augustus, aki igen szerette a kockajátékot, apámnak 
írt, és közölte, remekül mulatott az előző este, apám a legkitűnőbb 
vesztő, akit valaha ismert. Azt írta, hogy apám nevetve fenyegette az 
isteneket, amikor rosszul sikerült a dobása, és amikor az ellenfele 
nyert, úgy örült, mintha ő maga nyert volna. , Mondom, barátom, 
öröm tőled nyerni, és ez a legnagyobb dicsőség, amit egy emberről 
mondhatok, mert rendszerint utálom a nyerést. Amikor nyerek, 
belelátok az állítólag leghűségesebb barátaim szívébe is. Csak a 
legkitűnőbbek nem dühösek, ha vesztenek; én vagyok a császár, 
végtelenül gazdagnak tartanak, és véleményük szerint az istenek ne 
pazarolják ajándékaikat egy emberre. Ezért az a politikám — talán 
észrevetted -, hogy mindig hibázom egy-egy játszma végén a 
számolásnál, vagy kevesebbet kérek, mint amennyit nyertem, vagy 
többet fizetek ki, mint amennyivel tartozom, és alig van valaki rajtad 
kívül, aki elég tisztességes ahhoz, hogy kiigazítson." (Szerettem volna 
a további bekezdést is idézni, amelyben Augustus Tiberius undok 
játékosi mivoltáról írt, de persze ezt nem tehettem.) 

Ez a könyvem voltaképpen álkomoly tanulmány a kockajátékról. 
Idéztem számos nem létező szerzőt és leírtam különböző furcsa 
módokat, ahogyan a kupát rázni kell, amelyben a kocka van. De 
természetesen főtárgyam a nyerés és a vesztés volt, és a könyv címe 
így hangzott: Miképpen kell nyerni a kockajátékban? Augustus egy 
másik levelében azt írta, hogy minél inkább akart veszteni, annál 
többet nyert, és még ha becsapta is önmagát a számolásnál, ritkán 
fordult elő, hogy szegényebben kelt volna fel az asztaltól, mint 
ahogyan leült. Egy másik ellentétes nyilatkozatot is közöltem, amelyet 
Pollio nagyapám Marcus Antonius szájába adott. Eszerint Marcus 
Antonius arról panaszkodott, minél jobban szeretne nyerni a 
kockajátékban, annál többet veszít. A két állítást összeegyeztetve azt a 
következtetést vontam le, hogy a kockajáték alapvető törvénye a 
következő: az istenek állandóan azt a játékost engedik nyerni, aki 
legkevésbé kívánja a nyerést, feltéve ha nem haragszanak rá. Az 
egyetlen mód tehát, hogy nyerjünk kockán, ha őszintén veszíteni 
akarunk. Nehézkes stílusban írtam; voltaképpen azt a bolhászó Catót 
paródiáztam, és azzal hízelgek magamnak, hogy remekül sikerült a kis 
könyv, maga a lényege annyira csak paródia. Idéztem egy öreg 
közmondást is, amely ezer aranyat ígér az embernek minden 
alkalommal, ha egy idegennel találkozik, aki öszvérháton lovagol, és 
nem gondol addig az öszvér farkára, amíg a pénzét meg nem kapja. 
Azt gondoltam, hogy ez a kis komikus munka tetszeni fog azoknak az 
embereknek, akik nem tudták komoly történeti értekezéseimet élvezni. 
De nem így történt. Komoly tudományos munkának vették. Rá kellett 


volna jönnöm, hogy a régimódi olvasók, akiket Cato munkáin neveltek 
fel, nem fogják tudni élvezni hősük paródiáját, míg az ifjabb 
nemzedék nem ismervén Catót, a paródiát sem fogja felismerni. A 
tréfás tanulmányt tehát elkönyvelték mint fantasztikusan unalmas és 
buta munkát, amely kétségen felül bebizonyította, hogy a 
mendemondáknak igazuk volt, amikor gyengeelméjűnek tüntettek fel. 
De most veszem csak észre magam, milyen hibát követtem el. 
Germanicus a történetemben várja a pénzt, én pedig itt a könyvemről 
írok. Az öreg Athenodorus, azt hiszem, szigorúan megdorgálna, ha 
még élne. 


TIZENHATODIK FEJEZET 

Germanicust Bonnban a szenátorok egy küldöttsége fogadta Tiberius 
megbízásából. Voltaképpen azért jöttek, hogy megvizsgálják, nem 
túlozta, vagy nem kicsinyítette-e Germanicus a lázadás jelentőségét. 
Tiberius magánlevelét is magukkal hozták, amelyben a császár 
helyeselte azokat az ígéreteket, amelyeket nevében az embereknek 
tett, kivéve a dupla örökséget, amelyet most az egész hadseregnek 
meg kellene ígérni, nemcsak a germániai ezredeknek. Tiberius 
gratulált Germanicusnak ügyes fogásához, de elítélőleg nyilatkozott a 
hamisításról. Hozzátette, hogy az ígéretek teljesítését a katonák 
viselkedésétől teszi függővé. (Ezzel nem azt akarta mondani, mint 
Germanicus gondolta, hogy teljesíti az ígéreteket, ha az emberek 
visszavonulnak a táborba, hanem épp az ellenkezőjét. Ha a fegyelem 
helyreáll, akkor az ígéreteket nyugodtan megszegi.) Germanicus 
válaszában bocsánatot kért az ügyért, és kijelentette: az örökség 
megduplázásából eredő költségeket a saját vagyonából fedezi, és az 
emberek úgy fogják hinni, hogy Tiberius a jótevőjük, a hamisított 
levélben pedig érthetően kinyilatkoztatta, hogy csak a germániai 
ezredek kapnak dupla örökséget, jutalmul a sikeres Rajnán túli 
hadjáratokért. Ami pedig a többi ígéretet illeti, a veteránok nagy 
részét már leszereltette, ezek csak addig maradnak szolgálatban, amíg 
az örökségpénz meg nem érkezik. 

Germanicus nem nagyon engedhette meg magának ezt az anyagi 
megterhelést, és megkért, hogy egy ideig ne kérjem tőle vissza 
pénzemet. Válaszomban megírtam neki: nem kölcsön volt, hanem 
ajándék, és büszke vagyok, hogy segítségére lehettem. De, hogy 
visszatérjek az esemény sorrendjéhez: az ezredek közül kettő már téli 
szálláson volt Bonnban, amikor a küldöttség megérkezett. Tábornokuk 
vezetésével történt hazavonulásuk szégyenteljes egy ügy volt. A 
pénzeszsákokat, melyekből az örökségre fizettek, üresen, szájjal lefelé 
felkötötték póznákra, és az ezredjelvények mellett cipelték. A másik 
két ezred nem volt hajlandó elhagyni a nyári tábort, amíg az örökség 


teljes összegét ki nem fizetik nekik. A két bonni ezred, az Egyes és a 
Húszas, gyanította, hogy a küldöttség az engedmények visszavonására 
érkezett, és újra lázongani kezdett. Némelyikük azonnal új királyságuk 
felé akart vonulni, és éjfélkor egy csapat betört Germanicushoz, ahol a 
Húszasok ezredsasát egy kis lezárt szentélyben őrizték. Germanicust 
kihúzták az ágyból, leszakították nyakáról a kis aranyláncon viselt 
szentélykulcsot s kivették az ezredsast. Az utcákon felvonulva 
bajtársaikat hívogatták, azzal a jelszóval, hogy , kövessék a sasokat". 
Útközben találkoztak a szenátori küldöttséggel, mely a zaj hallatára 
Germanicus segítségére akart sietni. A katonák káromkodva kardot 
rántottak. A szenátorok erre irányt változtattak, berohantak az Egyes 
ezred főhadiszállására, ahol a sas szentélye mellett kerestek 
menekvést. Üldözőik azonban félőrültek voltak az italtól és a haragtól, 
és ha a sas őrzője nem lett volna bátor, jó harcos, a vezető szenátort 
bizony megölték volna. Ha ez megtörténik, az egész ezred rögtön 
törvényen kívül került volna, és az egész országban kitört volna a 
polgárháború. 

A zavargások egész éjjel folytatódtak, de szerencsére vérontás nélkül, 
kivéve két szakasz katona részeg összeverekedését. Hajnalban 
Germanícus gyülekezőt fúvatott, felment a tribunálra, és maga mellé 
hívta a szenátorok küldöttségének vezetőjét. A katonák ideges, 
bűntudatos, ingerült hangulatban voltak, és Germanicus bátorsága 
valósággal lebilincselte őket. A vezér felállt, csendet parancsolt, és 
nagyot ásított. Eltakarta száját, és bocsánatot kért, elmondván, hogy 
nem aludt jól, mert lakása körül egerek cincogtak. A katonáknak 
tetszett a tréfa, és nevettek. Germanicus nem nevetett velük. 

— Áldottak az égiek, hogy végre itt a hajnal. Sohasem volt még ilyen 
gonosz éjszaka. Egy pillanatra azt álmodtam, hogy a Húszasok 
ezredsasa elrepült. Milyen öröm látni ma reggel az ezred élén! Aljas 
szellemek garázdálkodtak a táborban éjszaka, nyilvánvalóan 
valamelyik isten küldte őket, mert megsértettük őt. Mind 
megőrültetek, és csak csoda mentett meg benneteket egy olyan bűn 
elkövetésétől, amely példa nélkül áll Róma történetében — minden 
kihívás nélkül meggyilkoltátok volna tulajdon városotok követét, aki 
kardotok elől az ezredistenek oltalma alá helyezte magát! 

Ezután elmondotta, hogy a küldöttség kizárólag azért jött, hogy 
Tiberius eredeti ígéreteit a szenátus nevében is megerősítse, és utána 
nézzen, hogy az ígéreteket teljesítik-e. 

- Nos, hát mi van az ígéretekkel? Hol az örökség többi része? - 
kiáltotta valaki, mire megint kitört a botrány. —- Az örökségünket 
akarjuk! — ordították az emberek. De szerencsés véletlen folytán ebben 
a pillanatban vették észre a pénzes szekereket, amelyek egy 
lovascsapat kíséretében a táborba érkeztek. Germanicus felhasználta 
az előnyös helyzetet, és a lovascsapat védelme alatt rögtön 


visszaküldte Rómába a szenátorokat. Ezután ellenőrizte a 
pénzkiosztást, közben nehézségei támadtak, mert egyes katonák ki 
akarták rabolni a többi ezrednek szóló szekereket is. 

A rendetlenség délután fokozódott. Igen sok arany lévén az emberek 
erszényében, sok volt az ivás és a hazárdjáték. Germanicus úgy 
döntött, hogy Agrippina nincs biztonságban a táborban. Újra 
másállapotban volt, és noha kisfiái, Nero és Brutus unokaöcséim 
Rómában tartózkodtak anyám házában, a kicsi Gajus elkísérte anyját. 
Ez a csinos kisgyerek a hadsereg kedvence lett, valaki miniatűr 
katonai - páncélzatot készített számára, pici karddal, sisakkal és 
pajzzsal. Mindenki kényeztette. Amikor az anyja rendes ruhát adott rá 
és szandált, a kisfiú sírni kezdett, kardját és csizmáját követelte, hogy 
kimehessen a katonák közé. A katonák Caligulának vagy 
Csizmácskának becézték. 

Germanicus ragaszkodott Agrippina távozásához, ámbár Agrippina 
megesküdött, hogy semmitől sem fél, és sokkal szívesebben meghal itt 
vele, mintsem hogy távolban érje a hír, hogy férjét a lázadók 
legyilkolták. Germanicus erre megkérdezte, hogy véleménye szerint 
Livia jó mostohája lesz-e árván maradt gyermekeinek, mire Agrippina 
szó nélkül beleegyezett a távozásba. A többi tisztek feleségei és 
gyermekei is követték, mind sírva, gyászruhában. Gyalog mentek 
keresztül a táboron, szokásos kíséretük nélkül, mint menekvők egy 
ostromlott városból. Egyetlen szekér szállította a holmijaikat. Cassius 
Chaerea volt egyedüli fegyveres kíséretük. Caligula Cassius hátán 
lovagolt, közben kiáltozott, és az előírt lovassági kardgyakorlatokat 
végezte kis kardjával. Igen korán hagyták el a tábort, távozásukat alig 
látta valaki. A tábor kapuját senki sem őrizte, és senki sem fújt 
ébresztőt, a legtöbb katona részegen aludt tízig vagy tizenegyig. 
Néhány öreg katona, aki szokásból korán ébredt, a táboron kívül fát 
gyűjtött a reggeli főzéshez, és megkérdezte, hová tartanak a hölgyek. 

— Trierbe — kiáltotta Cassius. — A főparancsnok feleségét és gyermekét 
inkább a civilizálatlan, de hűséges gall szövetségesek védelme alá 
helyezi Trierben, mintsem hogy megkockáztassa meggyilkolásukat a 
híres Egyes ezred által. Mondjátok ezt el bajtársaitoknak! 

Az öreg katonák visszasiettek a táborba, és egyikük, az öreg 
Pomponius riadót fújt. A katonák támolyogva, még mindig félálomban 
jöttek ki a sátrakból, karddal a kezükben. 

- Mi a baj, mi történt? 

— Elküldik tőlünk. Ez a szerencsénk vége. Többé nem látjuk őt. 

— Micsoda? Kit küldenek el? 

- A mi kisfiúnkat. A Csizmácskát. Apja azt mondja, hogy Caligula élete 
nincs biztonságban az Egyesek között, inkább elküldi az átkozott gall 
szövetségesek védelmébe. Isten tudja, mi fog ott vele történni? 
Tudjátok, milyenek a gallok. Az anyját is elküldték. Pedig hetedik 


hónapban van, és úgy gyalogol, mintha csak rabszolganő lenne. Ó, 
fiúk! Germanicus felesége, az öreg Agrippa leánya megy el, az öreg 
Agrippáé, akit a katonák barátjának neveztünk. És a mi kis 
Csizmácskánk! 

A katona különös fajta. Olyan durva, mint a pajzsok bőrözete, olyan 
babonás, mint egy egyiptomi, és olyan érzelgős, mint a szabin 
nagymamák. Tíz perc múltán körülbelül kétezer ember ostromolta 
meg Germanicus sátrát, a fájdalom és megbánás részeg extázisában, és 
könyörögtek neki, hívja vissza feleségét és drága kicsi fiacskáját. 
Germanicus sápadt, dühös arccal jött ki közéjük, és felszólította őket, 
hogy hagyják békében. Szégyent hoztak önmagukra, Róma nevére, 
őreá, és nem tud bennük bízni, amíg él. Nem tettek neki szívességet, 
amikor kicsavarták kezéből kardját, jobb lett volna, ha engedték volna 
beledőlni. 

- Mondd, mit tegyünk, tábornok! Mindent megteszünk, amit 
parancsolsz. Esküszünk, hogy nem fogunk többé lázongani. Bocsáss 
meg nekünk. Követünk akár a világ végére. De add vissza nekünk kicsi 
játszótársunkat. 

Germanicus így szólt: 

— Feltételeim a következők: esküdjetek hűséget apámnak, Tiberiusnak, 
és adjátok ki soraitokból azokat, akik a kapitányok haláláért felelősek, 
azokat, akik megtámadták a szenátorok küldöttségét, és azokat, 
akiknek részük volt az ezredsas elrablásában. Ha ezt megteszitek, 
annyira megbocsátok nektek, hogy kis játszótársatokat visszahívom. 
Feleségem azonban nem tölthet el egy éjszakát sem a táborban addig, 
amíg nem tisztítottuk meg a bűntől. Nemsokára szülni fog, és nem 
akarom, hogy bármilyen gonosz befolyás érje születendő gyermekét. 
De elküldhetem Kölnbe, Trier helyett, ha nem akarjátok, hogy azt 
mondják, jobban bízom a barbárok védelmében, mint a tietekében. 
Teljes megbocsátásomat azonban csak akkor nyerhetitek el, amikor 
véres bűnötök emlékét még véresebb győzelemmel töröltétek el 
hazátok ellenségei, a germánok felett. 

A katonák megesküdtek, hogy teljesítik feltételeit, így hát küldöncöt 
menesztett Agrippina és Cassius után: mondja el a történteket, és 
hozza vissza Caligulát. A katonák a sátrakhoz rohantak, és hívták 
összes hűséges bajtársaikat, hogy segítsenek a lázadókat letartóztatni. 
Körülbelül száz embert fogtak el, és egyesével a tribunálhoz vitték 
őket, amely körül a két ezred megmaradt része kivont karddal félkört 
formált. Az egyik ezredes egymás után az emelvényre vezette a 
foglyokat, és ha századának tagjai bűnösnek ítélték, ledobták az 
emelvényről, és a katonák lefejezték. Germanicus egyetlen szót sem 
szólt e furcsa bűntárgyalás két órája alatt, karba font kézzel, 
mozdulatlan arccal ült a tribunálon. Néhány kivétellel az összes 
foglyokat bűnösnek találták. 


Amikor végre az utolsó fej is lehullott, és a holttesteket kivitték a 
táborból, hogy elégessék, Germanicus egymás után a tribunál elé 
szólította a kapitányokat, és felszólította őket, számoljanak be 
szolgálatuk részleteiről. Ha a kapitánynak jó minősítése volt, és 
nyilvánvaló, hogy nem összeköttetések révén kapta kinevezését, 
Germanicus a század  veteránjaihoz fordult, és megkérdezte 
véleményüket. Ha a veteránok jó véleménnyel voltak róla, és az 
ezredesnek nem volt kifogása ellene, megmaradhatott rangjában. De 
ha minősítése rossz volt, vagy a százada jogos panaszokat hozott fel 
ellene, azonnal lefokozta, és felhívta a századot, válasszák meg 
kapitánynak legkitűnőbb bajtársukat. Germanicus ezután megköszönte 
az embereknek az együttműködést, és felhívta őket, esküdjenek 
hűséget Tiberiusnak. Ünnepélyesen megesküdtek, és a következő 
pillanatban nagy üdvrivalgás tört ki. Meglátták Germanicus küldöncét, 
amint vágtat vissza a tábor felé, előtte a nyeregben ott ült Caligula, 
éles kis hangján rikoltozva, játékkardját csóválva. 

Germanicus átölelte a gyermeket, és azt mondta, feltételeihez még 
egyet tesz hozzá. A két ezredből ezerötszáz régóta szolgáló veterán 
szerelt le Tiberius utasítására. De ha a veteránok bármelyike az ő 
teljes bocsánatát akarja kiérdemelni, amelyet bajtársaik ki fognak 
érdemelni, amikor átkelnek a Rajnán és megbosszulják Varus 
legyőzetését, még mindig megtehetik: az erőteljesebb veteránoknak 
megengedi, hogy beálljanak régi századaikba, míg azok, akik csak 
helyőrségi —— szolgálatra  — alkalmasak, különleges szolgálatra 
jelentkezhetnek Tirolba, ahonnan újabb veszélyes támadásokról kapott 
hírt. Hinnék-e? — A veteránok egytől egyig előléptek, és több mint a 
felük önként jelentkezett, hogy részt kíván venni a Rajnán túli 
támadásban. Az önként jelentkezők között volt Pomponius, aki 
kijelentette, hogy sérve és fogatlan szája ellenére van olyan jó katona, 
mint bárki a két ezredben. Germanicus sátorszolgájává tette, és 
unokáit kinevezte a testőrségébe, így minden rendbe jött újra 
Bonnban. Caligulának azt mondták a katonák, hogy egyes-egyedül ő 
verte le a lázadást, és hogy egyszer még nagy uralkodó lesz, csodálatos 
győzelmeket fog aratni, ami igen rossz hatással volt a gyermekre, akit 
már különben is szörnyen elkényeztettek. 

Még két másik ezred volt azonban egy Xanten nevű helységben, ezeket 
még észre kellett téríteni. A két ezred az örökség kifizetése után is 
zavargóit, és tábornokuk nem tudott mit kezdeni velük. Amikor a 
bonni ezredek hirtelen megtéréséről hírt kaptak, a lázadók vezérei 
komolyan aggódni kezdtek életükért és bajtársaikat újabb gaztettekre 
ösztökélték. Germanicus üzenetet küldött a tábornoknak, hogy erős 
sereg élén elindult feléjük, és ha a hűséges emberek nem követik 
azonnal a bonni ezredek példáját és nem végzik ki az uszítókat, az 
egész tábort lemészároltatja. A tábornok bizalmasan magához hívatta 


a jelvénytartókat, a tiszteket és néhány megbízható öreg katonát, 
felolvasta nekik a levelet, és közölte, hogy már nincs sok idő, 
Germanicus bármelyik pillanatban megérkezhet. Ezek az emberek 
megígérték a tábornoknak, hogy elkövetnek minden tőlük telhetőt, és 
a titokba beavatták az összes katonákat, akiknek hűségében bíztak. 
Éjfélkor adott jelre a sátrakra törtek, és megkezdték a lázadók 
lemészárlását. Ezek persze védekeztek, megölték néhány ellenfelüket, 
de a túlerő rövidesen leverte őket. Ezen az éjszakán ötszáz embert 
öltek meg vagy sebesítettek meg súlyosan. A többiek őröket hagyva 
maguk után a táborban, Germanicus elé vonultak, kérve, hogy azonnal 
vezesse át őket a Rajnán az ellenség ellen. 

Noha a hadviselő évad a vége felé közeledett, a jó idő még tartott, és 
Germanicus megígérte, hogy teljesíti kérésüket. Pontonhidat veretett a 
folyón, és tizenkétezer római gyalogos, huszonhat szövetséges 
zászlóalj és nyolc század lovasság élén átkelt a Rajnán. Ügynökei útján 
megtudta, az ellenség összegyűlt a münsteri falvakban, hogy megtartsa 
a szokásos őszi emlékünnepet a germán Herkules tiszteletére. A 
lázadásról természetesen a germánok is értesültek - a lázadók 
szerződést kötöttek Hermannal - és csak arra vártak, hogy az ezredek 
vonuljanak el délnyugatnak új királyságuk felé, ők akkor gyorsan 
átkelnek a Rajnán, és megindulnak Róma felé. Germanicus egy ritkán 
használt erdei ösvényen haladt, és teljesen meglepte a germánokat, 
sörözés közben. (A sör árpából erjesztett ital, a germánok 
ünnepségeiken roppant mennyiséget tudnak belőle elfogyasztani.) 
Seregét négy csoportra osztotta és ötven mérföldes szakaszon 
elpusztította a vidéket, felégetve a falvakat, lemészárolva lakóikat 
nemre és korra való tekintet nélkül. Visszatérésekor a szomszédos 
törzsek megszállták az erdei ösvényeket, Germanicus azonban több 
csoportra osztva csapatait egyszerre támadott, és már jól 
visszaszorította az ellenséget, amikor a Húszas ezredtől hírt kapott, 
hogy baj van. A Húszasok voltak a sereghajtók, és Germanicus 
megtudta tőlük, hogy hatalmas germán sereg közeledik feléjük 
Hermann személyes parancsnoksága alatt. Szerencsére az erdő itt nem 
volt sűrű, alkalmat adott a hadmozdulatokra. Germanicus odalovagolt 
a legveszélyesebb pontra, és elkiáltotta magát: 

— Húszasok! Törjetek át az ellenség vonalán, és mindent megbocsátok 
nektek! 

A Húszasok őrültek módjára küzdöttek, és roppant mészárlás árán 
visszakergették a germánokat a nyílt mezőségekre. Germanicus 
meglátta Hermannt, és párviadalra hívta ki, de minthogy Hermann 
emberei szökésben voltak, biztos halált jelentett volna számára, ha 
elfogadja a kihívást. Ő is elvágtatott. Germanicusnak éppannyira nem 
volt szerencséje az ellenséges törzsfőnökökre való vadászatában, mint 
apánknak. Győzelmeit azonban ugyanolyan módon aratta, és a 


Germanicus nevet, amelyet örökölt, most már meg is szolgálta. Az 
ujjongó hadsereget ezután biztonságban visszavezette a Rajnán túli 
táborokba. 

Tiberius sohasem értette meg Germanicust, sem Germanicus Tiberiust. 
Tiberius, mint mondtam, a rosszfajta Claudiusokhoz tartozott, 
időnként azonban erényre lehetett csábítani és egy nemesebb 
korszakban elkelt volna nemes jellemnek, mert jóképességű férfiú volt. 
De nem éltünk nemes korszakban, és szíve megkeményedett. Ezért 
pedig - egyet fognak velem érteni — főként Livia felelős. Germanicus 
viszont kizárólag erényre volt hajlamos, és bármilyen gonosz 
korszakban született is volna, nem viselkedett volna másképpen, mint 
ahogy viselkedett, így hát amikor a germániai ezredek felajánlották 
Germanicusnak a monarchiát, amit ő visszautasított, és feleskette őket 
Tiberiusra, Tiberius nem értette meg, mi késztette Germanicust erre. 
Azt hitte, hogy még nála is sokkal ravaszabb, és valami rejtélyes 
játékot űz. Az az egyszerű magyarázat, hogy Germanicus a tisztességet 
mindennél előbbrevalónak tartotta, hogy Tiberiushoz nemcsak katonai 
szövetség, hanem az örökbefogadás ténye is kötötte, eszébe sem jutott. 
Germanicus viszont, minthogy Tiberiust nem tartotta részesnek Livia 
mesterkedésében, és minthogy Tiberius sohasem volt vele 
igazságtalan, nem mellőzte őt, sőt inkább nagyon megdicsérte a 
lázadás leveréséért, és a legteljesebb diadalmenetet engedte meg neki 
a miünsteri hadjárat jutalmaképpen; császárát kissé együgyűnek 
tartotta csupán, mert még nem látott át Livia mesterkedésein. 
Elhatározta, hogy nyíltan fog beszélni Tiberiusszal, amint hazaért a 
diadalmenet megtartására. De Varus halálát még nem bosszulta meg, 
így három évbe tellett, mire visszatért. Levelezésük hangját 
Germanicus szabta meg, aki mindig köteles ragaszkodással írt. 
Tiberius szintén baráti hangon válaszolt, mert azt hitte, hogy ezáltal 
Germanicust tulajdon fogásával ejti csapdába. Vállalkozott arra, hogy 
visszafizeti Germanicusnak a megduplázott örökség költségeit, és hogy 
ezt a kedvezményt kiterjeszti a balkáni ezredekre is. Politikai okokból 
a balkáni ezredek minden egyes tagjának kifizette ezt a három aranyat 
— újra lázadásról beszéltek ugyanis -, de Germanicustól néhány hónapi 
haladékot kért a visszafizetésre. Germanicus természetesen nem 
sürgette a pénzt, és Tiberius természetesen sohasem adta meg. 
Germanicus újra írt nekem, megkérdezte, várhat-e a visszafizetéssel 
addig, amíg Tiberiustól megkapja a pénzt. Erre visszaírtam, hogy én 
csakugyan ajándékba adtam és nem kölcsönképpen. 

Röviddel Tiberius uralomra jutása után levelet írtam neki, amelyben 
elmondtam, hogy hosszú idő óta tanulmányozom a jogot és a 
kormányzási problémákat, remélve, hogy végül szolgálhatok 
hazámnak valamilyen felelős állásban. Válaszában Tiberius 
kijelentette, csakugyan képtelenség, hogy Germanicus öccse és az ő 


tulajdon unokaöccse egyszerű lovag legyen csak, és mivel most 
Augustus papja leszek, meg fogja engedni nekem, hogy szenátori 
öltözékben járjak. Sőt, ha megígérem, hogy nem teszem magam 
nevetségessé, engedélyt fog kérni, hogy azt a hímzett öltönyt viseljem, 
amelyet a konzulok és konzulviselt emberek hordanak. Válaszomban 
megírtam, hogy szívesebben vennék hivatalt előkelő cím vagy ruha 
nélkül, mint előkelő címet és ruhát hivatal nélkül. Erre csak azt 
válaszolta, hogy küldött ajándékba negyven aranyat, vegyek rajta 
játékszereket a legközelebbi bolondünnepélyre. 

A szenátus megszavazta nekem a hímzett öltönyt, és Germanicus iránti 
tiszteletből, aki most új sikeres hadjáratot vezetett Germániában, 
helyet akart biztosítani nekem a Házban, a konzulviselt emberek 
között. De Tiberius itt vétójával élt, kijelentvén, hogy véleménye 
szerint nem vagyok képes olyan beszédre, amely ne tenné próbára a 
szenátorok szíves türelmét. 

Ugyanakkor egy másik indítványt is megvétózott. A körülmények a 
következők voltak: Agrippina Kölnben néhány hét után lebetegedett, 
és megszületett kisleánya, Agrippinilla. Rögtön ki kell jelentenem, 
hogy Agrippinilla egyike a legrosszabb Claudiusoknak -— valójában a 
jelek arra mutatnak, hogy összes ősein túltesz majd gonoszságában. 
Agrippina a szülés után néhány hónapig betegeskedett, nem tudott 
rendesen felügyelni Caligulára, így a kisfiút rögtön Rómába küldték, 
amint Germanicus elindult tavaszi hadjáratára. A gyermek szinte 
nemzeti hős lett. Amikor sétálni ment fivéreivel, a tömeg ünnepelni 
kezdte, megbámulta, igen nagyra tartotta. Alig volt még hároméves, 
de máris igen nehezen kezelhető fickó, csak akkor volt kedves, ha 
hízelegtek neki, és tanulékony, ha keményen bántak vele. 
Dédanyjánál, Liviánál lakott, de neki sem volt ideje vele törődni, és 
minthogy állandóan összeveszett bátyjaival, Lívia átköltöztette a mi 
házunkba. Anyám sohasem hízelgett neki, de nem is bánt vele 
keményen, amíg egyszer hirtelen mérgében a kisfiú szembe nem 
köpte. Anyám ekkor jól megverte. , Te szörnyű germán boszorkány" — 
kiáltotta a kisfiú -— , felgyújtom ronda germán házadat!" Germán volt a 
szemében a legszörnyűbb sértés. Ezen a délutánon belopózott a 
faraktárba, amely a rabszolgák háza mellett volt, és néhány kimustrált 
szalmazsákot felgyújtott. A tűz pillanatok alatt elharapózott a száraz 
faépületben, és ámbár a rabszolgák láncot alkotva szakadatlanul 
kézről kézre adták a vizes vödröket, nem tudták elfojtani a tüzet. 
Minden értékemet és fontos írásomat megmentettem, egy keveset a 
bútorokból is, emberéletben nem esett kár, kivéve két rabszolgát, akik 
betegen feküdtek ágyukban, de semmi sem maradt meg a házunkból, 
kivéve a puszta falakat és pincéket. Caligulát nem büntettük meg, 
mert a tűz szörnyen megijesztette. Ő maga is majdnem elpusztult, 
mert bűntudatában ágya alá rejtőzött, amíg a füst ki nem kergette 


nagy sikoltozással. 

Nos, a szenátus meg akarta szavazni, hogy házamat állami költségen 
építi újjá, azzal az indokolással, hogy annyi kitűnő családtagomnak 
volt otthona. Tiberius azonban nem engedte meg. Kijelentette, hogy a 
tűz kitörését az én gondatlanságom tette lehetővé, és ha hozzáértően 
viselkedem, a tüzet el lehetett volna fojtani. Különben sem akarja, 
hogy az államot miattam költségbe verjék, inkább ő adja a saját 
zsebéből a pénzt az újjáépítéshez. A Ház ezt a beszédet nagyon 
megtapsolta, pedig igazságtalan és tisztességtelen volt, főleg azért, 
mert Tiberiusnak esze ágában sem volt pénzt adni. Kénytelen voltam 
utolsó legfontosabb ingatlanomat eladni, egy  háztömböt a 
marhavásártér közelében és egy nagy épületet a szomszédos telken, 
hogy saját költségemen  újjáépítseem házunkat. Germanicusnak 
sohasem mondtam meg, hogy Caligula volt a gyújtogató, mert 
kötelességének érezte volna a költségek megtérítését. Különben 
bizonyos szempontból véletlennek is lehet tartani, mert az ilyen fiatal 
gyermeket mégsem lehet felelőssé tenni. 

Amikor  Germanicus emberei elindultak a germánok ellen, 
megtoldottak az Augustus három nagy bánatáról szóló katonaballadát. 
A toldalékból is eszembe jut néhány versszak és töredék, a legtöbbjük 
igen nevetséges. 


Hat aranyat hagyott ránk 

Hogy vegyünk rajt" húst és babot, 
Hogy vegyünk rajt" sajtot és bort 
Az üres germán kantinban. 
Augustus isten sétál a mennyben, 
Marcellus szellem a Styxben úszik, 
Julia meghalt, és vele van 

Ime, ez a vége Juliának. 

De ezredsasaink még mindig veszve, 
Hajt a szégyen és fájdalom: 
Augustus isten sírjához 
Visszavisszük a kóborló sasokat. 


Volt egy másik is, amely így kezdődött: 


Germán Hermann elvesztette babáját 
És kis kupa söröcskéjét. 


De a folytatására nem emlékszem, ez a nóta különben sem fontos, 
legfeljebb csak abból a szempontból, hogy Hermann , szeretőjére" 
emlékeztet. Valami Siegstoss nevű törzsfőnök lánya volt, a 
törzsfőnököt Rómában Segestesnek hívták. Ő is volt Rómában, mint 


Hermann, és fel is vették a lovagok közé, de eltérően Hermanntól, ő 
kötelezőnek tartotta az esküt, amellyel hűséget fogadott Augustusnak. 
Ez a Segestes figyelmeztette Varust Hermannra meg a többi pártütő 
törzsfőnökökre, és tanácsolta neki, hogy tartóztassa le őket azon a 
lakomán, amelyet szerencsétlen végű hadjárata előestéjén tartott. 
Segestes kedvenc leányát Hermann elrabolta és feleségül vette, és 
Segestes ezt sohasem tudta neki megbocsátani. Nyíltan azonban nem 
állhatott Róma pártjára Hermannal szemben, aki nemzeti hős volt, 
mindössze titkos levelezést tudott fenntartani  Germanicusszal, 
értesítvén a fontosabb hadműveletekről és állandóan arra hivatkozván, 
hogy Róma iránti hűsége nem változott, csak alkalomra vár, hogy 
ennek tanújelét adja. Most arról értesítette Germanicust, hogy 
Hermann nagy csapattal megostromolta faluját, és fél, hogy nem bírja 
soká a védekezést. Germanicus erőltetett menetben  Segestes 
felszabadítására sietett, legyőzte az ostromló sereget, és a faluba érvén 
rájött, hogy ott igen értékes kincset talált. Hermann felesége éppen 
látogatóban volt apjánál, amikor apja és férje között kitört a 
háborúskodás, és ott is ragadt apjánál. Az asszony másállapotban volt. 
Germanicus igen jól bánt Segestesszel és családjával. A Rajna nyugati 
oldalán megajándékozta őket egy birtokkal. Hermann, akit 
felháborított felesége elfogatása, attól tartott, hogy  Germanicus 
emberséges viselkedése a többi germán törzsfőket is arra készteti 
majd, hogy béketárgyalásokat kezdjenek. Új és erős Róma-ellenes 
szövetséget létesített hát, a szövetségbe olyan törzseket is 
belekényszerített, amelyek eddigelé Rómával tartottak. Germanicust 
ez nem törte meg. Annál jobban örült, minél több germán állott vele 
szemben a harcmezőn. Sohasem bízott bennük mint szövetségesekben. 
Nyár vége előtt csaták sorozatában legyőzte őket, kényszerítette 
Segimerust a megadásra, és visszaszerezte a három ezredsas egyikét, a 
Tizenkilencesek  ezredsasát. Meglátogatta Varus  leveretésének 
színhelyét, és bajtársainak csontjait tisztességesen eltemette, a sírra 
maga dobta az első göröngyöt. A tábornok, aki oly tétován viselkedett 
a lázadás idején, most bátran küzdött csapatai élén, és egy alkalommal 
a biztos vereséget szinte csodálatos módon győzelemmé változtatta. 
Erről a csatáról azonban még akkor érkezett hír, amikor a csata sorsa 
a rómaiak szempontjából igen rosszul állott. Azt beszélték, hogy a 
győztes germánok a Rajna felé nyomulnak. A legközelebbi hídon ez 
olyan rémületet keltett, hogy az őrség kapitánya parancsot adott 
embereinek, vonuljanak vissza, és aztán pusztítsák el a hidat. Ez 
persze azt jelentette volna, hogy minden rómait, aki a hídon túl van, 
sorsára bíznak. Agrippina azonban ott volt, és szembeszállt a 
paranccsal. Közölte a katonákkal, hogy most ő az őrség parancsnoka, 
és addig az is marad, amíg a férje meg nem érkezik, hogy leváltsa őt. 

Ő mint parancsnok megtiltja, hogy egy tapodtat is elmozduljanak a 


hídtól. Mikor végre a győztes csapatok visszaérkeztek, ott volt a 
hídfőnél a helyén, hogy köszöntse őket. Népszerűsége vetélkedett 
férjéével. Kórházat szervezett a sebesültek számára, akiket Germanicus 
minden csata után hátraküldött, és a lehető legjobb gyógykezelésben 
részesítette őket. A sebesült katonák rendszerint csapataikkal 
maradtak, amíg vagy meghaltak, vagy felépültek. A kórház költségeit 
saját zsebéből fizette. 

De említettem Julia halálát. Amikor Tiberius uralkodó lett, Julia napi 
élelmezését egyre csökkentették, a végén napi egy darab kenyér és sajt 
volt a tápláléka. Egészségtelen börtönében már különben is tüdőbajt 
kapott, és ez a kiéheztetési politika hamarosan megölte. Postumusról 
azonban még mindig nem érkezett hír, és Lívia nem tudott addig 
megkönnyebbülni, amíg meg nem bizonyosodott haláláról. 


TIZENHETEDIK FEJEZET 
Tiberius továbbra is mérsékelten uralkodott, és minden fontosabb 
politikai cselekedet előtt kikérte a szenátus véleményét. A szenátus 
azonban már oly régen megszokta, hogy szavazáskor utasításhoz 
igazodik, hogy már nem is tudott függetlenül határozni. Tiberius 
sohasem mutatta ki, hogy milyen irányba szeretné őket szavaztatni, 
akkor sem, ha nagyon szerette volna, hogy így vagy úgy szavazzanak. 
A parancsuralom minden külső jelét el akarta kerülni, és közben meg 
akarta tartani helyét az államügyek élén. A szenátus rövidesen rájött, 
hogy amikor tanult ékesszólással beszélt egy indítvány mellett, akkor 
voltaképpen azt akarta, hogy leszavazzák, és amikor ugyanilyen tanult 
ékesszólással beszélt ellene, akkor azt akarta, hogy megszavazzák. 
Arra is rájöttek, hogy amikor (igaz, hogy igen ritkán) minden szónoki 
cicoma nélkül beszélt, azt akarta, hogy szavait úgy értsék, amint 
mondta. Gallus és egy öreg lándzsás, Haterius, azzal szórakoztak, hogy 
mindig — Tiberiust követték az érvelésben. Amikor Tiberius 
körülményesen beszélt egy indítvány mellett, akkor ők a képtelenségig 
dicsérték az indítványt, minden lehető és lehetetlen érvet felhoztak 
mellette, hogy aztán a végén ellene szavazzanak. Ezáltal mutatták 
meg, mennyire átláttak a szitán. Ez a Haterius, amikor arról folyt a 
vita, hogy Tiberius megkapja-e a monarchiát vagy sem, így kiáltott fel: 
, Ó, Tiberius, mennyi ideig engeded, hogy a szerencsétlen Róma vezér 
nélkül maradjon?" Ez megsértette őt, mert tudta, hogy Haterius 
átlátott szándékain. Másnap Haterius még tovább vitte a tréfát, amikor 
térdre hullott Tiberius előtt, és bocsánatot kért tőle, amiért az előző 
napon nem beszélt eléggé melegen. Tiberius utálkozva hátralépett, de 
Haterius elkapta a térdét, úgyhogy Tiberius hanyatt vágódott, és 
tarkóját beütötte a márványpadlóba. Tiberius germán testőrei nem 
értették, mi történik, előre ugrottak, hogy megöljék gazdájuk 


támadóját. Tiberius alig tudta megakadályozni, hogy kardélre 
hányják. 

Haterius ragyogóan tudott gúnyolódni. Roppant hangja, tréfás arca és 
találékony esze volt. Ha Tiberius valamelyik beszédében valamilyen 
hangzatos szólamot vagy régi, divatját múlt frázist alkalmazott, 
Haterius felkapta a szólamot, és válaszának kulcsává tette. A lassú 
észjárású Tiberius nem tudott megbirkózni Hateriusszal. Gallus pedig 
állandóan a képtelenségig lelkesedett Tiberiusért. Tiberius gondosan 
elkerülte, hogy isteni megtiszteltetésben részesítsék, és nem engedte, 
hogy emberfölötti képességeket tulajdonítsanak neki. Még a 
tartományiaknak is megtiltotta, hogy templomokat építsenek a 
tiszteletére, Gallus éppen ezért mintegy véletlenül, állandóan úgy 
beszélt Tiberiusról, mint , Ő Szent Felségéről". Amikor Haterius, aki 
mindig kapható volt a tréfára, szólásra emelkedett, és összeszidta 
emiatt Gallust, Gallus újra beszélni kezdett, hogy bocsánatot kérjen, és 
kijelentette: esze ágában sem volt megsérteni Ő Szent... ó, Istenem, az 
embernek hogy rájár a szája a hibára... Egyszóval esze ágában sem 
volt megsérteni tisztelt barátját és szenátortársát, Tiberius Nero Caesar 
Augustust. 

- Nem Augustus, te hülye -— szokta ilyenkor Haterius hangos színpadi 
, félrében? odasúgni. — Ezt a címet már egy tucatszor visszautasította. 
Barátunk és szenátortársunk csak akkor használja ezt a címet, amikor 
levelet ír valamelyik fejedelmi kartársának. Barátunk csak akkor 
Augustus, amikor ő akarja. 

Volt egy fogásuk, amellyel a legjobban fel tudták mérgesíteni 
Tiberiust. Amikor Tiberius szerényen visszautasította a szenátus 
háláját valamilyen nemzeti szolgálatért, mint például azért, hogy 
befejezte az Augustus által megkezdett templomépítéseket, ők szintén 
dicsérni kezdték Tiberiust azért, hogy olyan végtelenül tisztességes, és 
nem akarja elfogadni a hálát olyan valamiért, amiért voltaképpen az 
anyjának kell hálásnak lenni. Ilyen alkalmakkor mindig gratuláltak 
Liviának, hogy ilyen szerény fia van, és meg sem kísérli, hogy anyja 
érdemét a magáénak tulajdonítsa. Amikor rájöttek, hogy Tiberiust 
semmi sem dühösíti úgy, mint ha Líviát dicsérik, persze állandóan 
ezzel játszottak. Haterius annyira ment, hogy indítványozta: mivel a 
görögöket rendszerint az apjuk neve után nevezik el, így Tiberiust az 
anyja után kell elnevezni, szinte bűn tehát, ha nem Tiberius 
Liviadesnak nevezik, vagy talán , Livigena?" pontosabb latin forma 
lenne. Gallus rájött Tiberius egy másik gyengéjére is, arra, hogy 
gyűlöli, ha rhodusi tartózkodását említik. Legmerészebb cselekedete az 
volt, amikor felállt, hogy Tiberius emberséges szívét dicsérje. Ez 
ugyanaznap történt, amikor Julia halálhíre Rómába érkezett. Gallus 
elmondotta a rhodusi tanár történetét, aki Tiberiusnak kijelentette, 
hogy jöjjön vissza egy hét múlva, pillanatnyilag nincsen üresedésben 


levő hely az osztályában. Gallus hozzátette: 

— És mit gondoltok, Ő Szent... bocsánatot kérek, mit gondoltok, 
tiszteletre méltó barátom és szenátortársam, Tiberius Nero Caesar mit 
tett, amikor megkapta a monarchiát és ugyanez a szemtelen tanár 
eljött hozzá, hogy tisztelegjen az új istenség előtt? Azt gondoljátok, 
levágta a fejét és odaadta germán testőreinek, hogy rugdossák? Szó 
sincs erről. Szellemességével, amely egyenes arányban van emberséges 
voltával, közölte a tanárral, hogy sajnos, talpnyalói sorában 
pillanatnyilag nincsen üresedés, tehát jöjjön vissza hét év múlva. 

Ezt, azt hiszem, Gallus találta ki, de a szenátusnak semmi oka sem 
volt, hogy kételkedjék benne, és olyan szívből megtapsolta, hogy 
Tiberius meg sem cáfolta. 

Tiberius végre elhallgattatta Hateriust, amikor egy napon igen lassan 
és kimérten így szólt: 

- Bocsáss meg, Haterius, ha én nyíltabban beszélek, mint ahogy egyik 
szenátor szokott a másikkal, de ki kell jelentenem, hogy szörnyen 
unalmas vagy és cseppet sem szellemes. — Ezután a Ház felé fordult. — 
Megbocsáttok, uraim, de mindig azt mondtam, és fogom is mondani — 
minthogy nagylelkűségetekben ilyen korlátlan hatalmat bíztatok rám 
-, hogy azt néha a köz érdekében ki is kellene használnom. Ha most 
felhasználom hatalmamat, hogy elhallgattassam ezt a bohócot, aki 
titeket éppen úgy sért, mint engem, azt hiszem, helyeselni fogjátok. 
Mindig jóindulatúak és türelmesek voltatok velem. 

Haterius nélkül Gallusnak egyedül kellett folytatnia Tiberius állandó 
bosszantását. 

Ámbár Tiberius erősebben gyűlölte anyját, mint valaha, továbbra is 
tűrte, hogy ő kormányozzon. Minden konzuli vagy tartományi 
kormányzói kinevezés voltaképpen Liviától eredt, és mindegyik igen 
józan kinevezés volt, a jelölteket teljesítményük alapján válogatta ki, 
nem pedig azért, mert családi befolyásuk volt, vagy hízelegtek neki. 
Mert el kell mondanom, ha eddig nem mondtam el, hogy bármilyen 
bűnös úton-módon jutott Livia hatalomra először Augustuson és 
azután Tiberiuson keresztül, kivételesen tehetséges és igazságos 
uralkodó volt, és csak amidőn nem izgatta többé a rendszer, amelyet ő 
szervezett, kezdtek az ügyek elfajulni. 

Említettem Sejanust, a gárdaparancsnok fiát. Most apja utóda lett a 
parancsnokságban, és egyike volt annak a három férfinak, akivel 
Tiberius őszintén beszélt. Thrasyllus volt a másik, ő elkísérte Tiberiust 
Rómába, és sohasem engedte ki a befolyása alól. A harmadik egy 
Nerva nevű szenátor volt. Thrasyllus sohasem beszélt politikáról 
Tiberiusszal, és hivatalt sem kért tőle; és amikor Tiberius nagy 
összegekkel ajándékozta meg, olyan közönyösen fogadta el, mintha a 
pénz nem sokat jelentene számára. Nagy csillagvizsgálója volt a palota 
egyik kupolás szobájában, amelynek oly tiszta és átlátszó ablakai 


voltak, hogy az ember alig vette észre. Tiberius igen sok időt töltött itt 
Thrasyllusszal, aki megtanította az asztrológia elemeire és más 
mágikus — művészetekre, — többek között a  kaldeus stílusú 
álommagyarázatra. Sejanust és Nervát Tiberius úgy látszik teljesen 
ellentétes jellemük miatt választotta. Nervának nem volt egyetlen 
ellensége sem, és sohasem veszett össze barátaival. Jóindulatú, 
nagylelkű, bátor, szókimondó férfiú volt, semmi aljasságra nem 
lehetett rábeszélni. Ha például Germanicus helyzetében lett volna, 
semmi esetre sem hamisította volna azt a levelet, még akkor sem, ha 
tudta volna, hogy a birodalom sorsa függ ettől. Tiberius Nervát 
kinevezte a városi vízművek felügyelőjévé, és állandóan maga mellett 
tartotta. Azt hiszem, ő volt az erény mértéke Tiberius mellett, mint 
ahogy Sejanus feltétlenül a gonoszság mérőléceként szolgált. Sejanus 
fiatalember korában Gajus barátja volt, vele szolgált a Keleten, és elég 
okos volt ahhoz, hogy előre lássa Tiberius jövőjét. Tiberius 
visszatérését elő is segítette, mert biztosította Gajust, hogy Tiberius 
őszintén beszél, amikor kijelenti, hogy egyáltalában nem vágyik az 
uralkodásra. Ő beszélte rá Gajust, hogy írja meg azt a bizonyos 
ajánlólevelet Augustusnak. Tiberiust annak idején értesítette ezekről a 
szolgálatairól, mire Tiberius megírta neki, hogy sohasem fogja 
elfelejteni, amit érte tett. Sejanus gondosan megőrizte Tiberius levelét. 
Nagy hazudozó volt, de oly kitűnő tábornoka hazugságainak, hogy 
szépen fel tudta őket sorakoztatni és csatába vinni anélkül, hogy 
gyanút ébresztett volna vagy kénytelen, lett volna igazsághoz 
folyamodni. Tiberius irigyelte e képessége miatt, éppúgy, mint ahogy 
Nervát irigyelte tisztességéért. Mert noha jó utat haladt már a 
gonoszság felé, még mindig megmagyarázhatatlan hajlamok húzták a 
tisztesség felé. 

Sejanus volt az, aki Tiberiust Germanicus ellen fordította. Azt mondta, 
hogy az az ember, aki levelet tud hamisítani apja nevére, minden 
körülmények között veszedelmes. Germanicus meg akarja kaparintani 
a monarchiát, de igen elővigyázatosan dolgozik, először az emberek 
hűségét vásárolja meg vesztegetéssel, aztán kipróbálja harci 
készségüket és tulajdon hadvezéri képességeit ezzel a szükségtelen 
Rajnán túli hadjárattal. Ami pedig Agrippina! illeti — mondta Sejanus 
-, veszedelmesen becsvágyó asszony, gondoljuk csak meg, miképp 
viselkedett. Megtette magát a híd parancsnokává, és úgy fogadta a 
visszatérő ezredeket, mintha tudjisten kicsoda volna. Az, hogy a hidat 
le akarták bontani, bizonyára csak az ő kitalálása volt. Sejanus még 
azt is mondotta, hogy az egyik szabadosa, aki valamikor Germanicus 
háztartásában volt rabszolga, furcsa dolgokat mesélt el. Agrippina a 
szabados szerint valamilyen okból azt hiszi, hogy Livia és Tiberius a 
felelősek három bátyja haláláért és nővére szomorú száműzetéséért. 
Sejanus ebben az időben minduntalan összeesküvéseket fedezett fel 


Tiberius — ellen, és állandóan rettegésben tartotta gyilkos 
merényletektől, közben biztosítván arról, hogy nincs mitől tartania, 
amíg ő, Sejanus őrködik biztonsága felett. Felbiztatta Tiberiust, hogy 
kisebb dolgokban szálljon szembe Líviával, ezáltal is megmutathatja 
neki, hogy sokallja hatalmát. Sejanus néhány évvel később 
újjászervezte a testőrgárdát. Eddig a három Rómában tartózkodó 
zászlóaljat különböző kaszárnyákban helyezték el. Igen nehéz volt 
őket hirtelen összehívni. Azt ajánlotta Tiberiusnak, hogy építsen 
egyetlen állandó tábort a számukra a Városon kívül, az a tény, hogy 
állandóan együtt laknak, majd erős testületi szellemet fog bennük 
ébreszteni, és minthogy a Városon kívül laknak, nem fogja őket 
befolyásolni az a sok mendemonda és politikai irányváltozás, amely 
annyira jellemző a Városra. És ami a legfontosabb: így majd sokkal 
erősebben fognak ragaszkodni császárukhoz. Tiberius még megtetézte 
ezt, és a másik hat gárdazászlóaljat is összehívta a latin föld különböző 
részeiről, és olyan tábort épített, amely az egészet be tudta fogadni: 
kilencezer gyalogost és kétezer lovast. Eltekintve a négy városi 
zászlóaljtól, amelyek közül egyet Lyonba küldött, és eltekintve a 
különböző veterán telepektől, ez volt az egyedüli katonaság Itáliában. 
A germán testőrség nem ment katonaszámba, mert jogilag 
rabszolgának számított. De válogatott legények voltak, és fanatikusabb 
hűséggel ragaszkodtak uralkodójukhoz, mint bármilyen igazi, született 
római. Nem volt egyetlenegy közülük, aki vissza akart volna térni 
hideg, barbár hazájába, ámbár állandóan szomorú kardalokat 
énekeltek szülőföldjükről. 

Ami pedig a fontos titkos okmányokat illeti, amelyekhez Tiberius most 
már nagyon hozzá akart jutni, mert tartott az összeesküvőktől, Livia 
még mindig azt állította, hogy a titkosírás kulcsa elveszett. Tiberius 
Sejanus tanácsára azt mondta Líviának, hogy mivel a titkosírás kulcsa 
elveszett, a feljegyzéseket elégetteti. Az öregasszony azt mondta, hogy 
tehet, amit akar, de jobb volna megtartani őket arra az esetre, hátha 
mégis előkerül a kulcs. Esetleg neki is eszébe jut a megfejtés. 

- Rendben van, anyám - mondta Tiberius -, én magamhoz veszem 
őket, amíg eszedbe nem jut, és időközben esténként azzal fogok 
szórakozni, hogy magam próbálom megtalálni a megfejtést. 

A titkos feljegyzéseket csakugyan magához szállíttatta, és elzárta egy 
szekrényben. Mindent elkövetett, hogy a megfejtést megtalálja. De 
nem sikerült neki. A közönséges titkosírás titka az volt, hogy a görög 
alfa helyett latin E-t kellett írni, a görög béta helyett F-et és így 
tovább. A különleges titkosírás kulcsát szinte lehetetlen volt 
megtalálni. A kulcs Homeros Iliasának első száz sora volt, amelyet 
állandóan kéznél kellett tartani a titkosírás közben. A titkosírás 
minden egyes betűjét az a szám jelképezte, ahány betű volt az ABC- 
ben az írott betű és a megfelelő betű között Homerosban. Így az Ilias 


első betűje M. Tegyük fel, hogy titkosírással le akarom írni az 
ipszilont. A görög ABC-ben hét betű van M és ipszilon között, tehát 
ipszilon helyett 7-et kell írnom. E terv szerint az ABC folytatólagos, az 
utolsó betű, ómega után rögtön alfa következik, a legelső, így tehát 
ipszilon és alfa között a távolság 4, és alfa és ipszilon között 18. 
Augustus találta fel ezt a titkosírást, persze igen nehezen lehetett vele 
dolgozni, de azt hiszem, gyakorlat révén annyira vitték, hogy az ABC 
bármilyen két betűje közti távolságot kívülről tudták, nem kellett 
tehát megszámlálni, ami sok időmegtakarítást jelentett. És honnan 
tudom mindezt? Mert sok-sok évvel később, amikor a titkos okmányok 
az én birtokomba kerültek, megfejtettem őket. Az Ilias elejét 
megtaláltam az okmányok között bárány bőrre írva. Nyilvánvaló volt, 
hogy csak az első száz sort olvasták állandóan, mert a báránybőr igen 
piszkos és gyűrött volt az elején, és teljesen tiszta a végén. Amikor 
jobban megnéztem, apró kis számokat - 6, 23, 12 - találtam 
halványan az első sor alá kaparva. Nem volt nehéz kitalálni, hogy ez a 
kulcs. Nagyon meglepett, hogy Tiberius ezt nem tudta megfejteni. 

Az ABC-ről beszélve, el kell mondanom, hogy ebben az időben egy 
egyszerű terv jutott az eszembe arra, miképpen kell a latint 
fonetikussá tenni. Úgy láttam, hogy három betű hiányzik. A 
magánhangzó U egy betű, amely megfelelne a görög ipszilonnak a 
latinizált görög szavak számára, és egy betű, amely megfelelne annak 
a dupla mássalhangzónak, amelyet latinban BS-el írunk, de úgy ejtjük 
ki, mint a görög Psi-t. Így a magánhangzó U helyett a megfordított F- 
et ajánlottam, amelyet ugyanígy használnak az etruszkban, egy fél H- 
betűt a görög ipszilon helyett és egy megfordított C-betűt a BS helyett. 
Az utóbbi nem volt olyan fontos, de az előbbi kettőt lényegesnek 
tartottam. Ki is adtam ezt a könyvet, néhányan mondták, hogy jó. De 
persze nem volt semmi hatása. Anyám mondta nekem, hogy három 
lehetetlen dolog van a világon: hogy Bajaeből Puteoliba az öblön 
keresztül utca legyen, amelyen üzletek vannak, másodszor, hogy én 
legyőzzem a brit szigetet, harmadszor, hogy ezek a lehetetlen új betűk 
valaha is  felkerüljenek az  oszlopírásokra Rómában. Mindig 
emlékeztem anyámnak erre a megjegyzésére, mert érdekes folytatása 
volt. 

Anyám ebben az időben igen ingerült volt velem szemben, mert olyan 
sok időbe tellett a házunk felépülése, mert az új bútor, amit vettem, 
sokkal rosszabb volt a réginél, és mert jövedelme erősen megcsappant 
az új kiadások által, amelyekből ő is kivette a részét. Nem tudtam 
ugyanis egyedül az egész szükséges összeget felhajtani. Két évig a 
palota egyik lakásában laktunk (bevallom, igen silány lakásban), és ő 
minden ingerültségét állandóan rajtam töltötte ki, úgyhogy végül nem 
tudtam tovább kitartani Rómában, és elköltöztem nyaralómba, Capua 
közelébe, csak akkor látogatván a városba, amikor papi teendőim oda 


szólítottak. 

Bizonyára kíváncsiak Urgulanillára. Nem jött velem  Capuába, 
Rómában is alig érintkeztünk. Amikor találkoztunk, éppen hogy 
köszönt, és egyáltalában nem törődött velem, kivéve azokat az 
alkalmakat, amikor vendégek voltak nálunk, és az ő kedvükért 
fenntartotta a látszatot. Fiunkat, Drusillust, szerette, de nem értett a 
neveléséhez, úgyhogy a kisfiú nevelése is anyámra maradt, aki a 
háztartást is vezette, és sohasem kérte Urgulanillát, hogy segítsen 
neki. Anyám úgy bánt Drusillusszal, mintha tulajdon gyermeke lett 
volna, és valahogy el is tudta felejteni, hogy kik a szülei. Jómagam 
nem tudtam megszeretni Drusillust, rosszkedélyű, dacos, szemtelen 
gyermek volt, és anyám annyit szidott az ő jelenlétében, hogy 
egyáltalában nem tisztelt engem. 

Nem tudom, Urgulanilla mivel töltötte napjait. De sohasem látszott 
unatkozónak, roppant sokat evett, és amennyire tudom, nem voltak 
titkos szeretői. Ennek a furcsa teremtésnek egyetlen szenvedélye volt, 
Numantina, sógoromnak, Silvanusnak a felesége, egy kis szőke, 
tündérszerű teremtés, aki valamikor mondott vagy tett valamit (nem 
tudom, mit), ami áthatott azon a vastag bőrön és izmos, roppant 
hústömegen, és megérintette azt a húscsomót, amely Urgulanilla 
testében a szívet jelentette. Hálószobájában életnagyságú képet őrzött 
Numantináról, és azt hiszem órákig ezt nézte, amikor nem tudott 
Numantinával lenni. Amikor Capuába költöztem,  Urgulanilla 
Rómában maradt anyámmal és Drusillusszal. 

Capuában az egyetlen zavaró körülmény a jó könyvtár hiánya volt. 
Most azonban olyan könyvbe fogtam, amelyhez nem kellett könyvtár, 
Etruria történelméhez. Egy időben már megtanultam kissé etruszkul, 
és Aruns, akivel naponta hosszabb időt töltöttem, nagyban 
segítségemre volt, mert omladozó templomának okmányait ideadta 
nekem. Közölte velem, hogy azon a napon született, amikor az üstökös 
megjelent, és bejelentette az etruszk faj tizedik és utolsó ciklusának 
megkezdését. A ciklus a leghosszabb emberélet. Egyszóval egy ciklus 
nem fejeződik be addig, amíg mindenki meg nem halt, aki életben volt 
a legutóbbi ciklus befejezésének megünneplésekor. Egy ciklus 
átlagosan százegynéhány év. Nos, ez volt a legutolsó ciklus, és az 
etruszk nyelv teljes eltűnésével fog záródni. A jóslat szinte már most 
teljesült, mert papi méltóságában nem volt utódja, és az egyszerű 
földművesek már odahaza is latinul beszéltek. Aruns tehát örömmel 
támogatott történelmem írásában, amely az egykor oly hatalmas faj 
hagyományainak mauzóleuma lesz. A történelmet Tiberius 
uralkodásának második évében kezdtem, huszonegy évvel később 
fejeztem be. Legjobb munkámnak tartom. Mindenesetre ezen 
dolgoztam a legkeményebben. Tudtommal nincs is ezenkívül könyv, 
amely az etruszkokkal foglalkoznék, pedig igen érdekes nép volt. 


Gondolom, a jövő történészei hálásak lesznek nekem. 

Két titkárom, Gallon és Pallas volt velem. Nyugodt, rendszeres életet 
éltem. Érdeklődni kezdtem a nyaralóval kapcsolatos gazdaság ügyei 
iránt, néha pedig Rómából is érkeztek barátok látogatásomra. Egyetlen 
nő lakott itt állandóan velem, egy Actae nevű hivatásos prostituált, 
kedves, tisztességes asszony. Sohasem volt semmi bajom vele az együtt 
töltött tizenöt év alatt. Viszonyunk kizárólag üzleti alapra épült. 
Önszántból választotta a prostitúció hivatását. Én jól fizettem, tehát 
hűséges volt hozzám. Bizonyos módon szerettük is egymást. Végül 
közölte velem, hogy vissza akar vonulni. Elég pénzt gyűjtött már össze 
mellettem, abbahagyja a munkát. Férjhez megy valamilyen 
tisztességes, öreg katonához, letelepszik egy gyarmaton, és 
gyermekeket szül, mielőtt még nem késő. Mindig arra vágyott, hogy 
tele legyen a háza gyermekeivel, így hát megcsókoltam, elbúcsúztam 
tőle, és adtam neki annyi hozományt, hogy gondtalan legyen az élete. 
Nem ment el azonban addig, amíg nem talált olyan utódot maga 
helyett, akit megfelelőnek tartott részemre, Calpurniát találta, aki 
annyira hasonlított rá, hogy gyakran gondoltam, talán a lánya. Actae 
egyszer említette, hogy van egy lánya, akit idegenekhez adott ki, mert 
nem lehet valaki egyszerre prostituált és anya. Nos, Actae férjhez ment 
egy volt testőrhöz, aki jól bánt vele, és öt gyermeket nemzett neki. 
Csak azért említem, mert olvasóim bizonyára eltűnődtek azon, milyen 
lehetett a nemi életem, ha távol éltem Urgulayllától. Nem tartom 
természetesnek egy egészséges férfi számára, hogy sokáig asszony 
nélkül éljen, és minthogy Urgulanilla lehetetlen feleség volt, nem 
hiszem, hogy hibáztatni lehetne engem Actae miatt. Actaeval 
megállapodtunk, hogy amíg együtt vagyunk, hűek maradunk 
egymáshoz. Ez nem érzelgősség volt, hanem fontos egészségügyi 
elővigyázatosság: igen elterjedt Rómában a vérbaj, a pun háborúk 
másik végzetes öröksége. 

Itt akarom leszögezni, hogy életemben sohasem hajlottam a 
homoszexualitás felé. Nem használom Augustus érvelését ellene, hogy 
a homoszexualitás lehetetlenné teszi a gyermekek születését, így tehát 
elnépteleníti az államot, de mindig sajnálatosnak és undorítónak 
tartottam, hogy egy felnőtt férfi, mondjuk egy nős, családos államférfi 
nyal, fal egy buta kövérkés kisfiút, akinek festett az arca és gödröcskés 
az álla. Láttam egyszer egy ősi családból való szenátort, amint 
Venusnak öltözött, és úgy enyelgett a lovasgárda egy fiatal 
Adonisával, aki csak azért tűrte el a vén hülyét, mert sok volt a pénze. 
Amikor fel kellett jönnöm Rómába, oly rövid ideig maradtam, 
amennyire csak lehetett. Kényelmetlennek találtam a Palatinus-domb 
levegőjét, valószínűleg, mert egyre élesebb lett az ellentét Tiberius és 
Livia között. Tiberius roppant palotát kezdett építeni önmaga számára 
a domb észak-nyugati részén, és máris beköltözött a földszintre, 


mielőtt az emeletek elkészültek. Augustus palotáját teljesen átengedte 
Liviának. Livia, hogy megmutassa Tiberiusnak, hiába háromszor olyan 
nagy az új épület, az ország első épülete mégiscsak a régi, 
Augustusnak nagyszerű arany szobrát állíttatta az előcsarnokba, és 
mint kultuszának főpapnője, a felavatási lakomára meghívta az összes 
szenátorokat, feleségestől. De Tiberius kijelentette, hogy először ki kell 
kérni a szenátus véleményét, mert ez állami esemény, nem pedig 
magánszórakozás. Úgy intézte a dolgot, hogy a lakomát egyidejűleg 
két részletben tartották meg, a szenátorok az előcsarnokban ettek, és ő 
szerepelt vendéglátó házigazdaként, a szenátorfeleségek pedig Liviával 
együtt a szomszédos teremben lakomáztak. Livia eltűrte a sértést, úgy 
tett, mintha nem venné sértésszámba, kijelentette, igen okos rendezés, 
Augustus is így csinálta volna. De rendeletet adott a palota 
szakácsainak, hogy a legjobb húsokat, a legkitűnőbb édességeket és 
borokat az asszonyoknak szolgálják fel. A leggyönyörűbb edényeket is 
a nők lakomájának tartotta fenn, így voltaképpen ő került felül ez 
alkalommal is, és a szenátornék jól kinevették Tiberiust és a férjüket. 
A másik kényelmetlen dolog, ami miatt nem jöttem szívesen Rómába, 
az a körülmény volt, hogy szinte sohasem tudtam elkerülni a 
Sejanusszal való találkozást. Nem szerettem vele beszélni, noha 
mindig udvarias volt velem, és sohasem sértett meg. Elképesztett, 
hogy egy ilyen másodrangú megjelenésű és modorú ember, aki nem 
volt előkelő, sem híres katona, sőt még pénze sem volt, ilyen roppant 
sikert arathatott a városban. Most a legfontosabb ember volt Tiberius 
után, és végtelenül népszerű a testőrség körében. Teljesen 
megbízhatatlan arca volt - ravasz, kegyetlen és szabálytalan vonású -, 
csak az adott neki bizonyos jellegzetességet, hogy látszott rajta valami 
állati keménység és eltökéltség. Castorral nem tudtak megférni, ami 
természetes volt, mert mendemondák keringtek, hogy Livilla és 
Sejanus összeszűri a levet. Tiberius azonban vakon bízott benne. 
Említettem Briseist, anyám öreg szabados asszonyát. Amikor mondtam 
neki, hogy elhagyom Rómát, és letelepszem Capuában, azt mondta, 
nagyon fogok hiányozni neki, de bölcsen teszem, hogy elmegyek. 

— Furcsa álmom volt az éjszaka, Claudius úrfi, ha megengedi, hogy 
elmondjam. Maga egy kis béna fiúcska volt, és rablók törtek apja 
házába, legyilkolták édesapját, sok rokonát és barátját. De maga, a kis 
béna kisfiú kimászott a konyhaablakon, és sántikálva a szomszédos 
erdőségbe ment. Ott felmászott egy fára, és várt. A rablók kijöttek a 
házból és éppen oda ültek a fa alá osztozkodni, ahol maga 
rejtőzködött. Nemsokára összevesztek a zsákmányon, az egyik rablót 
megölték, aztán még másik kettőt, a többiek pedig inni kezdtek, és 
úgy tettek, mintha remek jó barátok lennének. A bort azonban az 
egyik legyilkolt rabló megmérgezte, így mind meghaltak. A béna 
fiúcska akkor lejött a fáról, összegyűjtötte az értékeket, és rájött, hogy 


a zsákmány között rengeteg arany és ékszer van, amelyet más 
családoktól raboltak. Ő mind hazavitte, és gazdag lett. 

—- Furcsa álom, Briseis — mosolyogtam -, de a fiúcska mégis béna 
maradt, mint azelőtt volt, és az a sok kincs nem volt elég arra, hogy 
apját és családját visszahozza az életbe, ugyebár? 

- Nem, drágám, de talán megnősült, és családot alapított. Azért 
mondom, Claudius úrfi, válasszon ki egy jó fát, ne jöjjön le addig, míg 
az összes rablók meg nem haltak. Ez a tanulság az én álmomból. 

- Én nem jövök le a fáról, Briseis, és nem akarok rablott kincseken 
meggazdagodni. 

- A mások kincsét még mindig visszaadhatja, Claudius úrfi. — Jól van, 
öreg Briseis, köszönöm az álmodat. 

Mindez igen figyelemre méltó, ha tekintetbe vesszük a későbben 
történteket. Én nem nagyon hiszek az álmokban. Athenodorus egyszer 
azt álmodta, hogy kincs van egy Róma közeli erdőben, egy öreg farönk 
mellett. Másnap kisétált, megtalálta pontosan azt a helyet, amelyről 
álmodott. Néhány munkást hozatott, és addig ásatott, amíg egy kis 
kosárhoz nem értek. A kosárban szakadozott régi erszény volt, hat 
darab rézpénzzel és egy formátlan ezüsttel, amiből még a munkásokat 
se tudta kifizetni. Egyik bérlőm pedig, egy boltos, azt álmodta egyszer, 
hogy sasok vették körül, és az egyik sas rászállt a vállára. A boltos égi 
jelnek tartotta az álmot, és erősen bízott benne, hogy egyszer császár 
lesz. Pedig mindössze az történt, hogy egy testőrjárőr látogatta meg 
másnap reggel (a császári sassal pajzsukon), és az őrmester 
letartóztatta egy vétség miatt, amelyért katonai törvényszék előtt 
kellett felelnie. 


TIZENNYOLCADIK FEJEZET 
IKr. u. 16] Egy nyári délután kint ültem Capuában a nyaralóm 
mögötti kőpadon, az etruszk történelem egyik kérdésén tűnődtem, és 
közben kockáztam, jobb kezemmel a bal ellen, az előttem levő 
egyszerű deszkaasztalon. Ekkor egy toprongyos férfi közeledett 
hozzám, és megkérdezte, hogy én vagyok-e Tiberins Claudius Drusus 
Nero Germanicus? Rómában keresett ugyanis, és ide igazították. 
— Üzenetet hoztam számodra, uram, nem tudom, érdemes-e átadnom, 
de öreg kimustrált katona vagyok vándorúton - egyike apád 
veteránjainak -, és tudod, hogy örül a vándor, aki céltalanul bolyong, 
na egyszer valami célja akad útjának. 
— Kitől hozol üzenetet? 
- Cosa-fok közelében az erdőben találkoztam az illetővel. Furcsa 
ember volt ám. Úgy öltözködött, mint valami rabszolga, de úgy 
beszélt, mint egy Caesar. Nagy, erős ember, és látszott rajta, hogy 
sokat éhezett. 


-— Mit mondott, hogy hívják? 

- Nem mondta meg a nevét, azt mondta, felismered majd az 
üzenetből, és meg leszel lepve, ha hallasz róla. Kétszer is elismételtette 
velem az üzenetet, hogy megbizonyosodjék, emlékszem reá. Mondjam 
meg neked, hogy még mindig halászik, de nem tud állandóan halból 
élni, és hogy add át az üzenetet sógorának, és ha tejet küldtél neki, 
sohasem kapta meg, és hogy szeretne egy kis könyvet olvasni, legyen 
benne legalább hét lap. És hogy ne csinálj semmit addig, amíg újra 
nem hozok tőle üzenetet... Van ennek valami értelme, uram, vagy 
bolond volt az az ember? 

Amikor ezt mondta, nem akartam hinni fülemnek. Postumus! De 
hiszen Postumus halott. 

- Mondd, jó ember, ez az ismeretlen olyan erős állkapcsú, kék szemű 
férfi? És várj csak... Amikor valamit kérdezett tőled, ugye fejét 
lehajtotta a jobb válla felé? 

- Igen, ő volt az, uram! 

Bort töltöttem a katonának, olyan remegő kézzel, hogy legalább annyi 
ment a pohár mellé, mint belé. Azután intve, hogy várjon kint rám, 
bementem a házba. Előkerestem két jó, egyszerű öltönyt, alsóneműt, 
szandálokat, két borotvát és szappant. Azután elővettem az első 
szövött lapú könyvet, amely a kezembe került - történetesen Tiberius 
szenátus előtti beszédei voltak -, és a hetedik oldalra tejjel ezt írtam: 
, Micsoda öröm! Azonnal írok G.-nek. Légy elővigyázatos! Küldjél 
bármiért, amire szükséged van. Hol láthatlak? Itt küldök húsz aranyat, 
pillanatnyilag nincs nálam több, de a gyors ajándékok dupla 
ajándékok. Őszinte szeretettel üdvözöllek." 

Megvártam, míg az oldal megszárad, aztán átadtam a férfinak a 
könyvet, az összecsomagolt ruhákat és egy erszényt, így szóltam: 

- Vedd ezt a harminc aranyat. Tíz a tied, húszat adj át annak a 
veteránnak az erdőben. Hozzál újra üzenetet tőle, akkor kapsz megint 
tíz aranyat. De ne beszélj erről senkinek, és gyere vissza hamar! 

— Jól van, uram, jól van — mondta -—, nem fogsz bennem csalódni. De 
mi akadályoz meg abban, hogy elmenjek örökre a ruhákkal és a 
harminc arannyal? 

- Ha becstelen ember volnál, nem kérdezted volna ezt. Gyere, igyunk 
egyet, aztán indulj útnak! 

Hogy a hosszú történetet röviden elmondjam, az öreg harcos elment a 
csomaggal és a pénzzel, és néhány nappal későbben megjött Postumus 
üzenetével: Köszöni a pénzt és a ruhákat, kér, hogy ne kerestessem; a 
krokodil anyja tudja, hogy hol van, és hogy most Pantherus a neve. 
Kér, juttassam el hozzá sógorának válaszát, amint lehet. Kifizettem az 
öreg katonának a tíz aranyat, amit ígértem, és másik tízet a 
becsületességéért. Tudtam, kit ért Postumus a krokodil anyja alatt. A 
krokodil Agrippának egy öreg szabadosa volt, akit roppant étvágya és 


hatalmas állkapcsa miatt neveztünk így. Ennek az embernek az anyja 
Perusiában kocsmárosnő volt. Jól ismertem a helyet. Rögtön írtam 
Germanicusnak, és értesítettem az újságról. Pallas útján küldtem a 
levelet Rómába, és kértem, küldje tovább a legközelebbi postával 
Germániába. A levélben csak annyit írtam, hogy Postumus él és 
rejtőzik valahol -— nem írtam meg, hogy hol, és kértem Germanicust, 
nyugtázza levelem vételét. Aztán vártam és vártam a válaszra, de nem 
érkezett. Újra írtam, most már bővebben, de megint nem kaptam 
választ. Ekkor üzenetet küldtem a krokodil anyjának, hogy még nincs 
hír Pantherus számára a sógorától. 

Nem hallottam többé  Postumusról. Nem akart továbbra is 
kompromittálni, és most, minthogy volt pénze és nyugodtan 
mozoghatott anélkül, hogy mint szökött rabszolgát minduntalan 
letartóztatták volna, nem volt annyira szüksége a segítségemre. Valaki 
felismerte a kocsmában, ezért el kellett onnan tűnnie. Rövidesen egész 
Itáliában elterjedt a hír, hogy életben van. Rómában mindenki csak 
erről beszélt. Sokan jöttek hozzám is Rómából, köztük három szenátor, 
hogy megkérdezzék tőlem, igaz-e a hír. Közöltem velük, hogy én nem 
láttam őt, de találkoztam valakivel, aki látta. Minden kétségen felül 
állt, hogy Postumus él. Viszonzásképp megkérdeztem tőlük, mi a 
szándékuk, ha Postumus visszatérne Rómába, és elnyerné a nép 
támogatását. Kérdésem nyíltsága azonban zavarba hozta őket, és nem 
is kaptam feleletet. 

Egymás után jöttek a hírek, hogy Postumus fel-felbukkant különböző 
Róma környéki falvakban és kisvárosokban. Elővigyázatosságból 
egyetlen helységbe sem tért be naplemente előtt, és mindig eltávozott 
napfelkelte előtt. Sohasem látták, mindig valamelyik fogadóban szállt 
meg, és üzenetet hagyott szobájában, amelyben megköszönte a szíves 
vendéglátást, és az üzenetet valódi nevével írta alá. Végül egy kis, part 
mentén közlekedő hajóval Ostiába indult. A kikötő népe néhány 
órával érkezése előtt értesült jöttéről; hatalmas üdvrivalgás fogadta, 
amikor partra lépett. Postumus azért választotta Ostiát, mert ott 
horgonyzott a hajóhad, és a flotta tengernagya apja, Agrippa volt. Kis 
hajóján zöld zászló lengett. Augustus engedte meg Agrippának és 
természetesen fiainak, hogy zöld zászlóval hajózhassanak az actiumi 
tengeri győzelem emlékére. Agrippa emlékét Ostiában szinte jobban 
tisztelték, mint Augustusét. 

Postumus még mindig a legnagyobb életveszélyben volt, hiszen 
életfogytiglani száműzetését nem függesztették fel, és törvényen kívül 
helyezte magát azáltal, hogy újra megjelent latin földön. Az őt 
üdvözlő tömeghez rövid beszédet intézett. Kijelentette, ha a szerencse 
kedvezni fog neki, és visszanyeri a római szenátus és a nép 
megbecsülését, amelyet ellenségeinek hazug vádaskodásai miatt 

vesztett el -— nagyapja, Augustus isten csak túl későn jött rá, hogy a 


vádak hazugok -, Ostia népének hűségét tőle telhetőlég meg fogja 
hálálni. A kikötőben ott volt egy szakasz testőr is, hogy Postumust 
letartóztassa, mert Livia és Tiberius is értesült valahogyan az újságról, 
de a katonáknak nem lett volna esélyük ilyen nagy tömeg tengerésszel 
szemben. A kapitány igen okosan meg sem próbálta, hogy a kapott 
utasítást végrehajtsa. Két emberét matrózruhába öltöztette, azzal az 
utasítással, hogy ne veszítsék szem elől Postumust. Mire azonban 
átöltöztek, Postumus már eltűnt. 

Másnap Róma megtelt matrózokkal, akik bejárták a főutcákat, és 
amint egy lovagot, szenátort vagy köztisztviselőt láttak, megállították, 
megkérdezték tőle, mi a jelszó. A jelszó , Neptunus? volt, és ha az 
illető még nem tudta, megmondták neki, és háromszor elismételtették 
vele, ha nem akarta, hogy jól elagyabugyálják. Senki sem akarta 
megveretni magát, különben is a közvélemény erősen rokonszenvezett 
Postumusszal, és Tiberius és Livia ellen fordult, úgyhogy ha egyetlen 
kedvező szó érkezik Germanicustól, az egész város, beleértve a gárdát 
és a városi zászlóaljakat, egyszerre Postumus pártjára állt volna. De 
Germanicus támogatása nélkül bármilyen felkelés Postumus érdekében 
polgárháborút jelentett volna, márpedig senki sem bízott Postumus 
esélyeiben, ha Germanicus ellen kell hadakoznia. 

Ebben a válságban ugyanaz a Crispus, aki magára haragította 
Tiberiust két évvel korábban, amikor legyilkoltatta Clemenst a 
szigeten, újra jelentkezett és azt mondta, jóváteszi hibáját azáltal, 
hogy most végez Postumusszal. Tiberius szabad kezet adott neki. 
Crispus valahogyan megtudta, hol van Postumus rejtekhelye, és nagy 
összeggel felszerelten meglátogatta. Azt mondta, azért hozta a pénzt, 
hogy Postumus fizethesse matrózait, akik már két munkanapot 
elvesztettek római bolyongásuk által. Ezenkívül vállalkozik arra, hogy 
a germán testőrséget áthozza Postumus oldalára, amint erre jelt kap. 
Már eddig is sokat vesztegetett Postumus érdekében. Postumus hitt 
neki. Találkozót beszéltek meg két órával éjfél után egy bizonyos 
utcasarkon, ahol Postumus matrózai is összegyűlnek majd. Együtt 
fognak Tiberius palotája ellen vonulni. Crispus majd elrendeli a 
testőrségnek, hogy engedjék be Postumust. Tiberiust, Castort és Liviát 
letartóztatják, és Crispus azt mondta, hogy Sejanus, noha cselekvőleg 
nem vesz részt az összeesküvésben, azonnal az új uralom szolgálatába 
állítja az egész gárdát, amint az első sikeres lépés megtörténik. 
Természetesen ennek ellenében állásában akar maradni. 

A matrózok pontosan megjelentek a találkozón, de Postumus nem 
érkezett meg. Ilyen későn egyetlen polgár sem járt az utcákon, így hát 
amikor a germán testőrség és Sejanus válogatott emberei hirtelen a 
matrózokra támadtak - akik nagyrészt részegek voltak -, a Neptunus 
jelszó elvesztette hatását. Sok matrózt ott helyben megöltek, sok pedig 
elfutott, és meg sem állt Ostiáig. Crispus két katonával ugyanis orvul 


megtámadta Postumust lakása és a találka helye közti szűk utcában, 
egy homokzsákkal leütötte, összekötöztette, és zárt hordszéken a 
palotába vitette. 

Másnap Tiberius nyilatkozatot tett a szenátus előtt. Nyilatkozatában 
elmondotta, hogy Postumus Agrippa egyik volt rabszolgája, egy 
bizonyos Clemens, rengeteg szükségtelen riadalmat okozott azáltal, 
hogy kiadta magát halott gazdájának. Ez a merész fickó megszökött 
attól a vidéki lovagtól, aki őt is megvette Postumus birtokainak 
eladásakor, és addig rejtőzködött a tusciai partvidéken, amíg szakálla 
eléggé meg nem nőtt, hogy elrejtse csapott állat. Ugyanis csak ebben 
nem hasonlított volt gazdájára. Néhány részeg matróz Ostiában úgy 
tett, mintha hinne neki, de csak azért, hogy vele Rómába jöhessenek, 
és ott megbolygassák a rendet. Kora hajnalban Clemens vezérletével 
összegyülekeztek a külvárosban azzal a céllal, hogy a város szívébe 
mennek, és kirabolják a boltokat és a magánházakat. Amikor a városi 
éjjeli őrök megtámadták őket, a matrózok szétszaladtak, és egyedül 
hagyták vezérüket, akit azóta már ki is végeztek, így a Háznak nem 
kell aggódnia emiatt. 

Később hallottam, hogy Tiberius úgy tett, mintha nem ismerné fel 
Postumust, amikor eléje hozták a palotában, és gúnyosan megkérdezte 
tőle: 

— Mondd, fickó, miképpen lett belőled is Caesar? 

- Pontosan úgy és akkor, mint belőled. Elfelejtetted már? -— felelte 
Postumus. 

Tiberius szólt az egyik rabszolgának, vágja pofon Postumust ezért a 
szemtelenségért, aztán kínpadra vitette, és felszólította: árulja el, kik 
az összeesküvő társai. Postumus azonban csak botrányos anekdotákat 
mesélt el Tiberius magánéletéből, amelyek annyira visszataszítóak, 
pontosak és körülményesek voltak, hogy Tiberius elvesztette türelmét, 
és nagy csontos öklével addig verte Postumus arcát, míg az egyetlen 
vércsomó nem lett. A katonák fejezték be ezt a véres munkát, 
lefejezték, és a palota pincéjében feldarabolták. 

Lehet-e elképzelni nagyobb fájdalmat, mint amikor az ember egy 
szeretett barátját gyászolja, akit egy hosszú és meg nem szolgált 
száműzetés végén megöltek - és aztán megtudja, hogy valahogyan 
becsapta kivégzőit, elmenekült, és most már másodszor kell őt 
gyászolni -— ez alkalommal azonban a tévedés minden reménye nélkül 
- azzal a tudattal, hogy aljasul újra elfogták, szégyenteljesen 
megkínozták és lemészárolták? 

Egyetlen reményem az volt, hogy amikor Germanicus meghallja, mi 
történt — és én azonnal megírom neki az egész történetet —, ott fogja 
hagyni Germániát, és annyi ezreddel, amennyit csak el tud vonni a 
Rajnától, Róma ellen fog vonulni, hogy megbosszulja Postumus halálát 
Lívián és Tiberiuson. Írtam, de nem felelt, újra írtam, és megint nem 


felelt. Végre kaptam Germanicustól egy hosszú szeretetteljes levelet, 
amelyben említést tett a közelmúlt eseményeiről is, csodálkozását 
fejezve ki afelett, hogy Clemens olyan jól és sikeresen tudta kiadni 
magát Postumusnak. Ebből a mondatból kiderült, hogy egyetlen fontos 
levelemet sem kapta meg. Csak az a levél érkezett meg hozzá, amelyet 
a második levelemmel egyidejűleg küldtem. Ebben beszámoltam neki 
néhány üzleti ügyről, amelynek lebonyolításával megbízott. Ezért is 
köszönetet mondott. Rémülten jöttem rá, hogy Livia vagy Tiberius 
elfogta a többi levelet. 

Emésztésem mindig rossz volt, és most, hogy állandóan mérgezett 
ételtől féltem, még rosszabb lett. Dadogásom kiújult, és afáziás 
rohamaim voltak - váratlanul üres lett a fejem, nem emlékeztem 
semmire, nem tudtam gondolkozni, ami persze sok nevetséget és 
szégyent hozott a fejemre. Ha mondat közepén ért egy ilyen roham, 
valamiképpen befejeztem, de semmi értelme sem volt. Ennek a 
gyengeségnek legkárosabb hatása az volt, hogy összezavartam papi 
ténykedéseimet Augustus  istentiszteletein. Eddig — senki sem 
panaszkodhatott papi ténykedéseim miatt. Régi szokás Rómában, hogy 
ha egy istentiszteleten vagy áldozáson valami hiba történik, az egész 
istentiszteletet vagy áldozást újra le kell folytatni. Most gyakran 
megtörtént, hogy amikor - istentiszteletet vezettem, egyszerre csak 
azon vettem észre magam, hogy egy imádság egy és ugyanazon 
mondatát többször elismétlem, vagy pedig hogy előbb vettem kézbe az 
áldozati kést, és nem hintettem meg rituális darával és sóval a 
feláldozandó állat fejét. Egy ilyen hiba azt jelentette, hogy újra kell 
kezdenem az egészet. Hihetetlenül unalmas volt három-négy kísérletet 
tenni egy istentisztelet alkalmával, mielőtt befejezhettem volna, és a 
gyülekezet természetesen békétlenkedett. Végül is levelet írtam 
Tiberiusnak, mint pontifex maximusnak, és gyenge egészségi 
állapotomra való hivatkozással kértem, mentsen fel minden papi 
kötelezettségem alól egy évre. Tiberius minden megjegyzés nélkül 
teljesítette kérésem. 


TIZENKILENCEDIK FEJEZET 
IKr. u. 16] Germanicus germániai hadjáratának harmadik éve még 
sikeresebb volt, mint az előző kettő. Új hadviselés! tervet dolgozott ki, 
a germánokon meglepetésszerűen rajtaütött, miáltal megkímélte 
embereit sok veszélyes és fárasztó meneteléstől. Ezer teherszállító 
bárkát építtetett, és ezzel a flottával a Rajnán és azon a csatornán 
keresztül, amelyet egyszer az apám épített, keresztül a hollandi 
tavakon és a tengeren, az Ems torkolatához hajózott. Itt a bárkákat a 
part " közelében — lehorgonyozta, kivéve néhányat, amelyet 
pontonhídként felhasználhatott. Ezután a Weseren túli törzseket 


megtámadta; ez a folyó körülbelül ötven mérföldnyi távolságban 
párhuzamosan folyik az Emsszel, és vannak helyek, ahol átgázolható. 
Amikor az előőrs a Weserhez ért, a túlsó oldalon Hermann és néhány 
szövetséges törzsfőnök várt rájuk. Hermann átkiáltott a folyón, és 
megkérdezte, vajon Germanicus-e a parancsnok? Amikor igennel 
feleltek, megkérdezte, hogy elvinnének-e egy üzenetet. Az üzenet így 
hangzott: , Hermann tisztelteti Germanicust, és engedélyt kér arra, 
hogy fivérével beszélhessen." Hermann-nak ezt a fivérét a germánok 
Goldkopfnak vagy valami hasonlónak nevezték, latinul mindenesetre 
Flaviusnak hívtuk őt, ami aranysárgát jelent. Flavius évek óta a római 
hadseregben szolgált, és Varus legyőzetése idején Lyonban 
tartózkodott. . Amikor a nagy vereség — híre megérkezett, 
hűségnyilatkozatot tett Róma mellett és kijelentette, sajnálja, hogy 
olyan testvére van, mint Hermann. Tiberius és Germanicus következő 
évi hadjáratában igen bátran harcolt, el is vesztette egyik szemét. 
Germanicus megkérdezte Flaviust, akar-e fivérével beszélni. Flavius 
azt mondotta, nem nagyon akar, de hátha megadják magukat a 
germánok, és őt kérik fel közvetítőül, így hát a két testvér kiáltozni 
kezdett egymásnak a folyón keresztül. Hermann germánul kezdett 
beszélni, de Flavius kijelentette, ha nem fordítja azonnal latinra a szót, 
elmegy. Hermann nem akart latinul beszélni, mert félt, hogy a többi 
törzsfőnök, aki nem érti meg, árulónak fogja tartani, Flavius pedig 
nem akarta, hogy a rómaiak árulónak tartsák, akik viszont germánul 
nem értenek. Hermann ragaszkodott a germánhoz és Flavius a 
latinhoz, de ahogyan felizgultak, keverni kezdték a két nyelvet, és 
mint Germanicus írta nekem, igen mulatságos volt a szörnyű 
keveréket hallgatni. Itt idézem Germanicus beszámolóját erről a 
párbeszédről: 

Hermann: Szervusz öcsém! Mi történt az arcoddal? Csúnya az a seb. 
Elvesztetted a fél szemed? 

Flavius: Igen, bátyám. Lehet, hogy te találtad meg? Aznap vesztettem 
el, amikor ellovagoltál az erdőségből, és agyaggal bekented a 
pajzsodat, nehogy Germanicus felismerjen. 

Hermann: Tévedsz, öcsém, az nem én voltam. Úgy látom, megint 
részegeskedsz. Mindig ilyen vagy csata előtt. Ha nem iszol meg tíz 
kupa sört, akkor olyan ideges vagy, hogy nemegyszer kénytelen 
voltam elrendelni, kötözzenek a nyereghez. 

Flavius: Ez persze hazugság, de eszembe juttatja, milyen barbár, 
rothadt ital a germán sör. Soha többé nem iszom, még akkor sem, ha 
valamelyik elfoglalt faluból számtalan hordóval zsákmányolunk. A 
katonák is csak akkor isszák, amikor kénytelenek. Azt mondják, a sör 
mindenesetre jobb, mint a mocsárvíz, amelyet megbüdösítettek a 
germán hullák. 

Hermann: Igen, magam is szeretem a római bort. Van még néhány 


száz hordóval belőle, annak idején Varustól zsákmányoltam. Idén 
nyáron újra megtöltőm pincémet római borral, ha Germanicus nem 
vigyáz. Mondsza, milyen jutalmat kaptál fél szemed elvesztéséért? 
Flavius (igen méltóságteljesen): A főparancsnok személyes köszönetét 
és három kitüntetést, beleértve a koronát a láncokkal. 

Hermann: Ne mondd! A láncokkal? Ugye a bokádon viseled, te római 
rabszolga!? 

Flavius: Inkább vagyok a rómaiak rabszolgája, mint árulója. Ja, 
mellesleg a te drcrága Thusneldád jól van, úgyszintén a fiacskád. Mikor 
jössz Rómába meglátogatni őket? 

Hermann: Az idei hadjárat végén. Hahaha. 

Flavius: Persze, gyalogolni fogsz Germanicus kocsija mögött a 
diadalmenetben, és a tömeg záptojásokkal fog megdobálni. Én is 
eljövök majd nevetni. 

Hermann: Jobban tennéd, ha előre nevetnél, mert ne hívjanak 
Hermann-nak, ha három nap múlva lesz torkod, amivel nevethetsz. De 
hagyjuk ezt. Üzenetet hoztam az anyádtól. 

Flavius (hirtelen elkomolyodik, és mélyet sóhajt): Ó, az én drága, 
drága anyám. Mit üzen nekem? Ugye még mindig bírom szent áldását? 
Hermann: öcsém, te vérig sértetted a mi bölcs és nemes anyánkat. Azt 
mondja, áldását átokká változtatja, ha továbbra is családod, törzsed és 
fajtád árulója maradsz. Gyere azonnal át hozzánk, és vedd át a 
parancsnokságot. Együtt fogjuk vezetni a haderőket. 

Flavius (germánul, dühében sírva fakadva): Ó, ezt sohase mondta. 
Nem mondhatta ezt, Hermann. Ezt a hazugságot te találtad ki, hogy 
boldogtalanná tegyél. Valid be, hogy hazugság, Hermann! 

Hermarin: Kétnapi meggondolást adott neked. 

Flavius (a szolgájához): Na, te ronda disznó, add ide a lovamat és a 
fegyvereimet! Átmegyek a folyón, hogy megküzdjek bátyámmal. 
Hermann, te aljas, jövök, hogy megvívjak veled. 

Hermann: Gyere csak, gyere! Te félszemű, babzabáló rabszolga! 
Flavius lovára ugrott, és már át akart úsztatni a folyón, amikor egy 
római ezredes megkapta a lábát, és lehúzta a nyeregből. Ez az ezredes 
tudott ugyanis germánul, és tudta, milyen képtelenül ragaszkodnak 
ezek az emberek feleségükhöz és anyjukhoz. Hátha Flavius valójában 
meg akar szökni. Azt mondta neki, ne törődjék Hermann-nal, és ne 
higgye el hazugságait. Flavius azonban nem bírta ki, hogy ne az övé 
legyen az utolsó szó. Megtörölte a szemét, és átkiáltott: 

- Láttam apósodat a múlt héten. Szép birtoka van Lyon közelében. 
Mondta nekem, Thusnelda azért jött hozzá, mert nem tudja elviselni a 
szégyent, hogy olyan ember felesége, aki megszegte ünnepélyes 
esküjét, amelyet Rómának tett, és elárulta barátját, akinek asztalánál 
evett. Azt mondta, csak úgy tudod újra megnyerni megbecsülését, ha 
nem használod fel a tőle kapott fegyvereket. Esküvőtök napján adta 


neked, és nem bírja ki a gondolatot, hogy ezekkel a fegyverekkel 
támadj barátaidra. Eddig még nem volt hűtlen hozzád, de ez nem tart 
sokáig, ha nem térsz hamarosan észre. 

Most Hermannon volt a sor, most ő sírt, átkozódott és vádolta Raviust 
hazudozással. Germanicus bizalmasan utasította az egyik kapitányt, 
hogy a legközelebbi csatában gondosan figyelje Flaviust, és az árulás 
legkisebb jelére döfje le. 

Germanicus ritkán írt, de amikor megtette, hosszú leveleket küldött, 
megírva mindazt, ami érdekes és mulatságos volt, de nem illett bele 
Tiberiusnak küldött hivatalos jelentéseibe. Én valósággal ezekért a 
levelekért éltem. Germanicus életéért sohasem aggódtam, mert amikor 
a germánok ellen küzdött, ugyanolyan sértetlenül járhatott közöttük, 
mint a tapasztalt méhész a méhei között. Két nappal a Weseren való 
átkelés után döntő csatát vívott Hermann-nal. Mindig érdeklődtem a 
csata előtti beszédek iránt. Semmi sem világítja ugyanis annyira meg 
egy tábornok jellemét. Germanicus nem mondott dagályos beszédeket, 
de nem is tréfálkozott úgy és olyan botrányosan, mint Julius Caesar. 
Mindig komoly, nagyon pontos és nagyon gyakorlatias volt. Ez 
alkalommal elmondotta, hogy valójában mi a véleménye a 
germánokról. Azt mondta, hogy nem katonák. Van bennük bizonyos 
merészség, és a tömegben jól küzdenek, amint a barmok is bátrak, ha 
sokan vannak, és van bennük bizonyos állati ravaszság, ezért 
oktalanság elfeledkezni az elővigyázatosságról, ha az ember ellenük 
harcol. De hamarosan kifáradnak az első vad támadás után, nem 
fegyelmezettek és nem következetesek. Főnökeik sohasem bízhatnak 
abban, hogy utasításaikat végrehajtják, vagy túlságosan keveset 
tesznek, vagy túlságosan sokat. 

A germán - folytatta — a világ leghencegőbb, legszemtelenebb népe, 
amikor jól megy a sora, de amint legyőzték, a leggyávább és 
legalkalmazkodóbb. Sohase bízzál egy germánban, ha nincsen szem 
előtt, de sohase félj tőle, ha szemtől szemben áll veled. Többet már 
nem is kell mondani, talán kivéve ezt: a holnapi harc legnagyobb része 
a fák között fog lefolyni, ahol az ellenség olyan zsúfolva lesz, hogy 
nem lesz képes hadmozdulatokra. Menjetek csak bátran ellenük, ne 
kíméljétek dárdáitokat, azonnal férkőzzetek közel hozzájuk. Döfjetek 
az arcuk felé. Ettől félnek a legjobban. 

Hermann igen gondosan választotta meg a csatateret: egy szűk mezőt 
a Weser és az erdős dombok között. A mező szűkebb végén fog 
harcolni, háta mögött a nagy tölgyerdővel, jobb oldalán a folyóval és 
bal oldalán a dombokkal. A germán csapatokat három részre osztotta. 
Az első csapat, a helyi törzsek fiatal dárdásai, a terv szerint előre 
vonul a mezőn a vezető római ezredek ellen, amelyek valószínűleg 
gall előőrsök lesznek. Ezeket hajtsák vissza. Ezután, amikor a római 

erősítések megérkeznek, hagyják abba a harcot, és tettetett rémülettel 


meneküljenek. A rómaiak az erdőség felé fognak közeledni, és ennél a 
pontnál a másik csoport, amely Hermann törzsének harcosaiból áll, le 
fog rohanni a környező dombról, és oldalba támadja a rómaiakat. Ez 
nagy zavart fog majd előidézni, mire az első csoport visszatér a 
harmadik támogatásával - ebben a csoportban a helyi törzsek 
tapasztaltabb harcosai lesznek - és beleszorítják a rómaiakat a 
folyóba. Addigra a germán lovasság megkerüli a dombokat, és hátba 
támadja a rómaiakat. 

Jó haditerv lett volna, ha Hermann fegyelmezett csapatokra 
számíthatott volna. De csúfos kudarcba fulladt az egész. Germanicus 
hadiparancsa a következő volt: két ezred nehéz gall gyalogság a 
folyómenti oldalon, két ezred germán előőrs a dombok oldalán 
haladjon. Ezután a gyalogos íjasok, utánuk négy rendes ezred, aztán a 
gall lovasíjasok és végül a gall könnyűlovasság. Amikor a germán 
előőrsök a dombok lábánál előre haladtak, Hermann, aki az 
eseményeket egy fenyőfa tetejéről figyelte, izgatottan lekiáltott 
unokaöccsének, aki lent állt a fa tövében, parancsokra várva: 

- Ott megy áruló öcsém. Nem szabad, hogy élve menjen el a 
csatatérről. 

A buta unokaöcs erre előreugrott, és elordította magát: 

- Hermann megparancsolta, hogy azonnal támadjunk! Körülbelül a 
törzs felével lerohant a völgybe. Hermann csak nagy nehezen tudta 
megakadályozni, hogy a többiek ne kövessék. Germanicus azonnal 
előre küldte a lovasságot, hogy támadja oldalba a hülyéket, mielőtt 
még odaérnének Flavius embereihez, a gall lovasíjasokat pedig 
kiküldte, hogy a germánok visszavonulásának útját elvágják. 

Közben a germán fiatal dárdások csoportja, tehát az egyes számú 
csoport előjött az erdőségből, de a Hermann unokaöccse vezetésével 
érkezett második csapatrész addigra már pánikszerűen menekült a 
római lovasság támadása elől. A menekülők belerohantak a dárdások 
soraiba, és azokat is megijesztették. Ekkor előjött a harmadik germán 
csoport, amelyik azt hitte, hogy a fiatal dárdások csak a haditervszerű 
tettetett menekvést végzik, és azt várták, hogy velük együtt 
visszafordulhatnak. A dárdások azonban csak arra törekedtek, hogy 
elmeneküljenek a római lovasság elől, vad futással átvágták magukat a 
második csoporton. Ebben a pillanatban igen biztató előjel adódott a 
rómaiak számára. Nyolc sas, amelyet felriasztottak a dombokról, 
vijjogva röpdösött a mezőség fölött, majd rikácsolva együttesen az 
erdő felé repült. Germanicus rögtön elkiáltotta magát: 

— Kövessétek a sasokat! Kövessétek a római sasokat! 

Az egész sereg átvette a kiáltást: Kövessétek a sasokat! Közben 
Hermann seregének másik felével oldalról megtámadta a gyalogos 
íjasokat, akiket a támadás teljes meglepetésként ért. Számosat megölt 
közülük, ekkor azonban a gall nehézgyalogság hirtelen megfordult, és 


az íj ások segítségére sietett. Hermann hadereje, amely körülbelül 
tizenötezer emberből állott, még mindig megváltoztathatta volna a 
csata sorsát, ha összetöri a gall gyalogságot és ezáltal veszélyes éket 
ver a római előcsapatok és a derékhad közé. A nap azonban 
rávilágított a velük szemben haladó rendes gyalogság kardjára, 
sisakjára és pajzsára, és a nagy csillogás elvakította a germánok 
szemét, akik el is vesztették bátorságukat. Legtöbbjük visszarohant a 
dombok felé. Hermann személyes példaadással, fenyegetéssel és 
ösztökéléssel körülbelül kétezer embert megállított, és újra tánadásba 
vitte őket, de addigra két zászlóalj lovasság vágtatott a menekvők 
közé, és elvágta a visszavonulás útját a dombok felé. Hogy Hermann 
miképpen menekült meg, még mindig rejtély. Általában azt hiszik, 
hogy lovát az erdőség felé irányította, utolérte a rómaiak oldalán 
harcoló germán előcsapatokat, és elkiáltotta magát: , Adjatok utat, 
barmok, én vagyok Hermann!" Senki sem merte megölni, mert Flavius 
bátyja volt, és Flaviust a családi tisztesség kényszerítené, hogy 
megbosszulja bátyja gyilkosát. 

Ezután már nem is csata volt, hanem mészárlás. A germán haderő 
legnagyobb részét bekerítették, és a folyó felé szorították. Sokan 
átúsztak a folyón, de nem mindenki.  Germanicus rendes 
gyalogságának második tartalékát az erdőségbe irányította, ahol a 
fiatal dárdások várták, hogy a csata esetleg újra az ő javukra dől el. Az 
íjasok az erdőségben azzal szórakoztak, hogy a fákra menekült 
dárdásokat egymás után lelövöldözték. Most már minden ellenállás 
megszűnt. Reggel kilenctől este hétig, amíg sötétedni nem kezdett, 
folyt a mészárlás. Tíz mérföldnyi körzetben a csatatér körül az erdők, 
mezők és dombok tele voltak szórva germán hullákkal. A foglyok 
között volt Hermann és Flavius édesanyja is. Kérte, kíméljék meg az 
életét, hiszen mindig arra próbálta rávenni Hermannt, hogy hagyjon 
fel meddő ellenállásával a római hódítókkal szemben. Flavius hűsége 
így tehát biztosítva volt. 

Egy hónap múltán újabb csatát vívtak az Elba parti erdőségekben. 
Hermann főhaderejét lesállásba rejtette. Haditerve igen hatásos lett 
volna, ha Germanicus néhány órával a csata előtt mindent meg nem 
tud a szökevényektől, így aztán ahelyett, hogy a rómaiakat kergették 
volna a folyóba, a  germánokat kényszerítették, — hogy 
keresztülhátráljanak az erdőségen, amely túlságosan sűrű volt ahhoz, 
hogy a germán harcmodor érvényesüljön. A germánok gyors 
támadásokat és gyors menekvéseket szerettek legjobban. Az erdőség 
másik felén nagy mocsár volt, a germánok ezreit ide üldözték, ahol a 
nagy tömegek lassan süllyedtek el, kétségbeesésükben és dühükben 
átkozódva. Hermann, akit egy íj ás eltalált és sok vért vesztett, nem 
volt olyan veszedelmes hadvezér most, mint máskor. Azért minden 

tőle telhetőt elkövetett, hogy a sűrű erdőben megfordítsa a csata 


sorsát. Az erdőben véletlenül találkozott öccsével, Flaviusszal, akit 
dárdával leszúrt. Most is megmenekült a haláltól, úgy látszik, ismerte 
a mocsarat, és szilárd pontról szilárd pontra ugrálva sok ügyességgel 
és még több szerencsével valahogy átjutott. 

Germanicus a germán fegyverekből hatalmas emlékhalmot rakatott a 
következő felírással: , Miután Tiberius Caesar haderői leverték a Rajna 
és az Elba közötti törzseket, győzelmük emlékeit Marsnak, Jupiternek 
és Augustusnak szentelik." Önmagát meg sem említette. A két 
csatában összesen kétezerötszáz ember halt meg vagy sebesült meg 
súlyosan. A germánok legalább huszonötezer embert veszíthettek. 
Germanicus úgy gondolta, hogy ebben az évben már eleget dolgozott, 
emberei egy részét visszaküldte a Rajnához szárazföldi úton, a többit 
pedig bárkákra hajózta be. De ekkor következett be a balszerencse: 
egy hirtelen vihar délnyugat felől elkapta a flottát, amint behúzta 
vasmacskáit, és szétszórta minden irányba. Sok bárka elsüllyedt, és 
csak egyedül Germanicus bárkája jutott el a Weser torkolatáig. 
Germanicus szemrehányást tett önmagának, mint második Varusnak, 
amiért elveszített egy egész római hadsereget. Barátai csak nagy 
nehezen akadályozták meg, hogy a tengerbe ne ugorjék. Néhány nap 
múltán azonban a szélvihar megfordult északnak, és a szétszórt bárkák 
egymás után visszatértek, legtöbbjükről hiányoztak az evezők, a 
vitorlákat pedig köpenyek helyettesítették. Az aránylag jó állapotban 
maradt bárkák tolták és húzták az egészen tehetetleneket. 

Germanicus gyorsan kijavíttatta a bárkákat, és a jó állapotban levőket 
azonnal elküldte, hogy az elhagyott szomszédos szigeteken az 
életbenmaradottakat felkutassák. Sok rómait találtak itt az éhhalállal 
küszködve, akik csak úgy tudtak életben maradni, hogy a víz által 
kivetett lovak hulláit ették. Sokan jöttek a partvidék távolabbi 
részéről, ezeket a lakosság támogatta; a lakosok igen tiszteletteljesen 
bántak velük, mert nemrégiben kényszerítették őket arra, hogy 
szövetséget esküdjenek Rómának. Körülbelül húsz hajórakomány 
ember egészen Britanniából tért vissza. Britannia névleges adót fizetett 
Rómának, mióta hetven évvel ezelőtt Julius Caesar meghódította. 
Most ezek a kis kenti és sussexi adófizető királyok küldték vissza a 
római katonákat. Végül is a hiányzó emberek háromnegyed része 
megkerült, és ezek közül is kétszázat megtaláltak évekkel később 
Britannia délnyugati részén. A cinbányáktól mentették őket meg, 
ahova a bennszülöttek valamennyiüket kényszermunkára vitték. 

A belföldi germánok, amikor először hallottak a katasztrófáról, azt 
gondolták, hogy isteneik megbosszulták őket. Lerombolták a csatatéri 
emlékművet, és már arról beszéltek, hogy a Rajna ellen vonulnak. De 
Germanicus váratlanul újból lesújtott rájuk, hatvan gyalogos 
zászlóaljat és száz osztag lovasságot küldve a felsőweseri törzsek ellen, 
mialatt ő maga nyolcvan további zászlóalj gyalogsággal és száz osztag 


lovassággal a felső Rajna és Ems közti törzsek ellen vonult. Mind a két 
kirándulás tökéletes sikerrel végződött, és ami több volt, mint sok ezer 
germán megölése, a Tizennyolcas ezred ezredsasát megtalálták az 
erdőség egyik föld alatti templomában, és diadalmasan elvitték. Most 
már csak a Tizenhetes ezred ezredsasa hiányzott, és Germanicus 
megígérte embereinek, hogy jövőre, ha még mindig ő lesz a 
parancsnok, ezt az ezredsast is  visszahódítják. Addig pedig 
visszaküldte embereit téli hadiszállásukra. 

Tiberius ekkor levélben sürgette, térjen haza, és tartsa meg a 
diadalmenetet, amelyet megszavaztak neki; elég volt most már a 
harcból. Germanicus visszaírt, hogy nem elégszik meg addig, amíg 
teljesen meg nem törte a germánok hatalmát, amihez már nem sok 
csatára van szükség, és amíg vissza nem kapja a harmadik ezredsast. 
Tiberius újra írt, kijelentvén, Róma nem engedhet meg magának ilyen 
nagy emberveszteségeket, még ilyen ragyogó győzelmekért sem. Nem 
akarja bírálni Germanicus hadvezért képességeit és ügyességét, mert 
csatáiban igen gazdaságosan bánt embereivel, de a csataveszteségek és 
a tengeri katasztrófa két teljes ezredbe került, aminek elvesztését 
Róma nem engedheti meg magának. Emlékeztette Germanicust, hogy 
őt magát Augustus kilenc ízben küldte Germániába, így tehát nem 
beszél minden tapasztalat híján. Véleménye szerint tíz germán élete 
sem éri meg egy rómaiét. Germania olyan mint a Hydra, minél több 
fejét vágod le, annál több nő a helyébe. A legjobb mód a germánok 
féken tartására, ha az ember felhasználja a törzsek közötti 
féltékenykedéseket, felbátorítva őket, hogy gyilkolják le egymást. 
Germanicus visszaírt, még egyévi haladékot kérve munkája 
befejezésére. De Tiberius közölte vele, hogy Rómának szüksége van rá 
mint konzulra, és a legérzékenyebb részén érintette, amikor 
emlékeztette testvérére, Castorra. Germania volt az egyetlen vidék, 
ahol fontosabb háborút folytattak, és ha ő ragaszkodik ahhoz, hogy 
befejezze, Castornak nem lesz alkalma diadalmenet megszolgálására, 
vagy arra, hogy tábornaggyá nevezzék ki. Germanicus nem ellenkezett 
többé, azt írta, Tiberius kívánságai parancsok számára, rögtön hazatér, 
amint leváltják. 

IKr. u. 17] Kora tavasszal jött vissza, és megünnepelte diadalmenetét. 
Szinte Róma egész népessége elébe ment húsz mérföldnyire a várostól. 
Saturnus templomának közelében nagy diadalívet szenteltek fel a 
sasok visszahódításának emlékére. A diadalmenet áthaladt a diadalív 
alatt. Szekerek hosszú sora szállította a germán templomokból és 
falvakból összeszedett zsákmányt, az ellenséges páncélokat és 
fegyvereket, másik szereken pedig egész kis élőképeket rendeztek, 
amelyek azokat a jeleneteket ábrázolták, amikor a római katonák 
leigázzák a germán folyami és hegyi isteneket. Thusnelda és gyermeke 
volt az egyik kocsin, gyeplővel nyakuk körül, mögöttük a 


megbilincselt . germán foglyok végtelen — sora. — Germanicus 
babérkoszorúval a fején ült harci kocsiján, Agrippina a jobbján, öt 
gyermeke - Nero, Drusus, Caligula, Agrippinilla és Drusilla — mögötte. 
Nagyobb üdvrivalgás és tapsvihar fogadta, mint bármelyik római 
tábornokot Augustus actiumi győzelme óta. De én nem voltam ott. 
Éppen Karthágóban voltam! Egy hónappal Germanicus visszatérése 
előtt Livia utasított, hogy készülődjek, mert Afrikába kell utaznom. A 
császári család egy képviselőjére van szükség Karthágóban, hol új 
templomot avatnak Augustus tiszteletére, és én vagyok egyedül, akit 
jelenleg nélkülözni tudnak. Bőséges tanáccsal fognak ellátni, miképpen 
viselkedjem és mint vezessem le a szertartást, és remélik, hogy nem 
fogom újra nevetségessé tenni magam, ez akkor is fontos, ha nem 
Rómában, hanem tudatlan afrikaiak előtt leszek. Rögtön sejtettem, 
hogy miért küldenek el. Semmi ok nem volt arra, hogy elinduljak akár 
én, akár valaki más, mert a templom befejezése még legalább három 
hónapba telik. Csak el kellett távolítani engem Rómából. Míg 
Germanicus a Városban lesz, nem fogják megengedni, hogy 
visszatérjek, és minden levelet, amit haza írok, fel fognak bontani, így 
hát egyszer sem volt alkalmam elmondani Germanicusnak mindazt, 
amit oly régen el akartam neki mondani. Másrészt viszont Germanicus 
csakugyan nyíltan beszélt Tiberiusszal. Közölte vele, hogy Postumus 
száműzetése Líviának kegyetlen összeesküvése miatt történt, mindezt 
bizonyítani is tudja. Líviát mindenképpen el kell távolítani az 
államügyek intézésétől. Ténykedéseit nem lehet menteni azzal, hogy 
Postumus később rosszul viselkedett. Egészen természetes, hogy el 
akart menekülni az ártatlanul szenvedett rabságból. Tiberius úgy tett, 
mintha Germanicus leleplezései nagyon megdöbbentenék, de azt 
mondta, nem okozhat közbotrányt azáltal, hogy váratlanul megfosztja 
Líviát minden tisztségétől. Négyszemközt meg fogja vádolni ezzel a 
bűnnel, és fokozatosan meg fogja fosztani hatalmától. 

Valójában azonban elment Líviához, és szóról szóra elmondta neki 
mindazt, amit Germanicustól hallott, hozzátéve, hogy Germanicus 
hiszékeny hülye, de úgy látszik komolyan veszi a dolgot. Mivel 
roppant népszerű Rómában és a hadsereg körében, talán tanácsos 
volna, ha Lívia meggyőzné arról, hogy nem igazak azok a vádak, 
amelyekkel őt Germanicus illeti. Hozzátette, hogy amint alkalom 
kínálkozik erre, elküldi valahová Germanicust, valószínűleg Ázsiába, a 
szenátusban pedig fel fogja vetni a kérdést, nem kellene-e Líviának a 
Haza Anyja címet megszavazni, amelyre olyannyira rászolgált. 
Tiberius igen ügyesen járt el Líviával. Nagyanyám örült, hogy Tiberius 
még mindig fél tőle, és hűséges fiának nevezte. Megesküdött, hogy 
nem mesterkedett Postumus ellen, ezt az egész történetet valószínűleg 
Agrippina találta ki, akit Germanicus vakon követ és aki rá akarja 
venni, hogy a monarchiát szerezze meg a maga számára. Agrippina 


terve bizonyára az volt, hogy széthúzást keltsen Tiberius és szerető 
édesanyja között. Tiberius erre átölelte Líviát, kijelentvén, hogy noha 
kis nézeteltérések alkalomadtán előfordulnak, semmi sem szakíthatja 
szét az ő szerető kapcsolatukat. Lívia felsóhajtott, mondta, hogy 
öregszik - jól benne járt már a hetvenben -, és már nehezére esik neki 
a munka. Legjobb volna talán, ha Tiberius felmentené őt munkája 
unalmasabb része alól, és csak a fontosabb kérdésekben kérné ki a 
tanácsát. Még azért sem haragudna meg, ha ezentúl nem íratna alá 
vele is minden állami okmányt, neki nem fontos, hogy ott legyen a 
neve Tiberiusé fölött, és nem akarja, hogy azt higgyék, hogy Tiberius 
az ő gondnoksága alatt áll. Mindenesetre nagyon örülne, ha Tiberius 
minél előbb rábeszélné a szenátust, hogy szavazza meg neki a Haza 
Anyja címet. Lívia és Tiberius így mintha kibékültek volna, de 
valójában egyik sem bízott a másikban. 

Tiberius most Germanicust nevezte ki kartársává a konzulságban, és 
közölte vele, rábeszélte Líviát, hogy vonuljon vissza az államügyektől, 
de forma kedvéért úgy fog tenni, mintha még mindig megtanácskozná 
vele a dolgokat. Germanicust ez kielégítette, Tiberius azonban 
egyáltalában nem érezte biztonságban magát. Agrippina alig állt szóba 
vele, és Tiberius tudva, hogy Germanicus és felesége egy test, egy 
lélek, nem nagyon tudott bízni fogadott fia hűségében. Ezenfelül olyan 
dolgok történtek Rómában, amit egy Germanicus-fajta férfi csak 
megvethetett. Először is a besúgók. Minthogy Livia nem fedte fel 
Tiberius előtt a titkos okmányok tartalmát és nem engedte át neki 
kitűnő kémszolgálatát - Liviának fizetett ügynökei voltak majdnem 
valamennyi fontosabb háztartásban -, más módszerhez kellett 
folyamodnia. Kinyilatkoztatta, hogy akit bűnösnek találnak az állam 
elleni összeesküvésben vagy Augustus isten megsértésében, birtokait 
elkobozzák, és felosztják  feljelentői között. Az államellenes 
bűncselekményeket nehezebb volt bizonyítani, mint az Augustus elleni 
sértéseket. Az első ilyen Augustus-gyalázás bűnöse egy fiatal boltos 
volt, aki történetesen Tiberius közelében állt a Piac téren, amikor egy 
temetési menet elvonult. A fiatal boltos előreugrott, és valamit súgott 
a holttest fülébe. Tiberius kíváncsi volt, hogy mit súgott? A boltos 
megmondta: megkérte a halottat, szóljon Augustusnak, ha találkozik 
vele az alvilágban, hogy még most sem fizették ki örökségét Róma 
népének. Tiberius letartóztatta és kivégeztette, mert úgy beszélt 
Augustusról, mintha egyszerű szellem volna, nem pedig halhatatlan 
isten, és kijelentette, azért küldi a bűnöst az alvilágba, hogy 
meggyőződjék tévedéséről. Néhány hónap múlva különben teljes 
összegében kifizette az örökséget. Ebben az esetben Tiberius 
valahogyan még csak hivatkozhatott az igazságra, de későbben 
Augustus nevének használata egyre veszélyesebbé vált. 

IKr. u. 17] Gombamódra szaporodtak el a hivatásos besúgók, akik 


tökéletes bizonyítékokkal szolgáltak bárki ellen, akiről megtudták, 
hogy Tiberius nem szereti. Így hát nem volt szükség titkos bűnügyi 
okmányokra. Tiberius és a besúgók között Sejanus volt az összekötő 
ember. A Germanicus hazatérése előtti évben Tiberius egy fiatal, Libo 
nevű emberre uszította a besúgókat. Ez a Libo Pompejus dédunokája 
és Agrippina unokatestvére volt. Sejanus figyelmeztette Tiberiust, 
hogy Libo veszedelmes ember és becsmérlő megjegyzéseket tesz rá, de 
Tiberius ekkoriban még nem mert senkit sem megbüntetni, aki az ő 
nevét gyalázta, ezért más vádakat kellett kitalálnia. 

Mármost Tiberius, hogy elleplezze barátkozását Thrasyllusszal, 
kiutasított Rómából minden asztrológust, mágust, álommagyarázót és 
jóst, és megtiltotta mindenkinek, hogy ilyenekhez forduljanak. Néhány 
ilyen mágus és jós azonban titokban ott maradt Tiberius 
beleegyezésével, azzal a feltétellel, hogy csak császári ügynök 
jelenlétében fogadhat bárkit. Libót egy szenátor, aki ilyen hivatásos 
besúgó lett, rábeszélte, hogy látogassa meg az egyik jóst. Libo 
kérdéseit az elrejtőzött ügynök feljegyezte, önmagukban a kérdések 
nem voltak árulóak, csak ostobák. Tudni akarta, milyen gazdag lesz, és 
vajon lehet-e belőle valaha Róma vezető embere. Bűnperének 
tárgyalásán azonban hamisított okmányt mutattak be, amelyről azt 
mondták, hogy a rabszolgák találták meg hálószobájában. Ez az 
okmány, amely látszólag Libo kézírásával készült, a császári család 
tagjainak és a vezető szenátoroknak névsorát tartalmazta, minden név 
mellett , furcsa — chaldeus és egyiptomi jelekkel. Egy jós 
megkérdezésének büntetése száműzetés volt, a mágiagyakorlásé 
azonban halál. Libo tagadta, hogy ő készítette volna az okmányt, és 
kijelentette, hogy a rabszolgák tanúskodása, még ha kínpadon is 
vallatták őket, nem elegendő; a rabszolgabizonyítékot csak akkor 
fogadták el, ha a vád vérfertőzés volt. Szabad emberek vagy 
szabadosok nem vallottak Libo ellen, mert szabadosait nem lehetett 
rábeszélni, hogy ellene valljanak, a szabadosokat pedig nem lehet 
kínpadra vonni. Sejanus tanácsára azonban Tiberius új jogszokást 
hozott be, amely szerint ha valakit főbenjáró bűnnel vádolnak, 
rabszolgáit az államkincstár megveheti, és így kínpadra vonva 
vallathatják őket. 

Libo látva, hogy nem talál egyetlen bátor ügyvédet, aki meg merte 
volna kockáztatni a védelmét, tudta, hogy minden elveszett és kérte, 
napolják el a tárgyalást másnapra. Amikor ez megtörtént, hazament és 
megölte magát. A tárgyalást azonban lefolytatták, mintha életben 
maradt volna, és a szenátus minden vádpontban bűnösnek találta. 
Tiberius kijelentette, kár, hogy a szeles fiatalember megölte magát, 
mert közbelépett volna az életéért. Libo birtokait felosztották vádlói 
között, a legtöbb vádat négy szenátor emelte. Ilyen szégyenletes 
komédiát nem lehetett volna Augustus császársága idején lejátszani, 


de Tiberius alatt újra meg újra lejátszották a legkülönbözőbb 
változatokban. Csak egyetlenegy ember tiltakozott nyilvánosan, egy 
bizonyos Calpurnius Piso, aki szólásra emelkedett a szenátusban, és 
kijelentette: annyira visszataszítónak találja a városi politikai intrika 
légkörét, az igazságszolgáltatás elaljasulását és azt az undorító 
jelenséget, amikor szenátorok társaik ellen fizetett besúgóként 
dolgoznak, hogy örökre elhagyja Rómát, visszavonul Itália valamelyik 
távoli falvába. Ez a beszéd hatalmas benyomást keltett a Házban. 
Minthogy Calpurnius beszéde után azonnal elhagyta a szenátust, 
Tiberius valakit utánaküldött, és visszahívatta. Amikor Calpurnius újra 
a helyén volt, Tiberius kijelentette, minden szenátornak joga van az 
igazságtalanságok ellen tiltakozni. Bizonyos mennyiségű politikai 
intrika elkerülhetetlen a világ legnagyobb birodalmának fővárosában. 
Azt akarja talán Calpurnius mondani, hogy a szenátorok nem 
hozakodtak volna elő vádjaikkal, ha nem reméltek volna érte 
jutalmat? A maga részéről csodálja Calpurnius komolyságát, 
függetlenségét, és irigyli képességeit. Nem volna azonban jobb ezeket 
a nemes tulajdonságokat Róma társadalmi és politikai erkölcseinek 
feljavítására fordítani, mint az Appenninek valamelyik nyomorult 
falvában eltemetni, pásztorok és banditák között? Így Calpurnius 
Rómában maradt. Nemsokára azonban újra tanújelét adta 
komolyságának és függetlenségének, amikor bíróság elé idéztette az 
öreg Urgulaniát, aki nem fizette meg azokat a képeket és szobrokat, 
amiket tőle vásárolt. Calpurnius húga ugyanis évekkel korábban 
meghalt, és lakásberendezését eladták. Amikor Urgulania elolvasta az 
idézést, amely felhívta, hogy azonnal jelenjék meg az adósok 
törvényszéke előtt, utasította hordszékvivőjét, hogy vigye nyomban 
Lívia palotájába. Calpurnius azonban követte, s a palota 
előcsarnokában találkozott Líviával, aki távozásra szólította fel. 
Calpurnius udvariasan, de keményen elnézést kért, kijelentvén, hogy 
Urgulaniának eleget kell tenni az idézésnek, hacsak nem beteg, 
márpedig látszik, hogy egészséges. Még a Vesta-szüzek is kötelesek 
megjelenni, amikor megidézik őket. Livia kijelentette, hogy Calpurnius 
viselkedése személyében sérti őt, és fia, a császár, majd módot talál rá, 
hogy a sérelmet megtorolja. Tiberiust hívatták, aki megpróbálta 
elsimítani a dolgot. Megmondta Calpurniusnak, hogy Urgulania eleget 
akar tenni az idézésnek, amint magához tér a nagy megrázkódtatásból, 
Liviának pedig azt mondta, bizonyára tévedés történt, Calpurnius 
semmi esetre sem akarta őt megbántani. Megígérte, hogy ő maga is 
elmegy a tárgyalásra, és gondja lesz arra, hogy Urgulaniát jó ügyvéd 
védje. Együtt ment el a palotából Calpurniusszal a törvényszék felé, 
mindenféléről beszélgetve. — Calpurniust barátai megpróbálták 
rábeszélni, hogy ejtse el a vádat, de ő kijelentette: régimódi ember, és 
szereti, ha megfizetik a pénzt, amivel tartoznak neki. A tárgyalást 


azonban mégsem tartották meg. Livia lovas küldöncöt szalajtott 
utánuk, aki utolérte Calpurniust és Tiberiust, mielőtt még a 
törvényszékre értek volna. A küldönc magával hozta Urgulania egész 
adósságát, aranyban. 

Mialatt Germanicus Rómában volt, a törvényszék elé sem egyetlen 
Augustus-gyalázási per, sem egyetlen államellenes ügy nem került. A 
besúgóknak pedig megmondták, hogy maradjanak nyugton. Tiberius 
igen jól viselkedett, és a szenátushoz intézett beszédei a nyíltság 
mintaképei voltak. Sejanus háttérbe vonult, Thrasyllust Rómából 
Tiberius villájába küldték Capri szigetére, és Tiberius úgy tett, mintha 
egyetlen bizalmas barátja lenne csak, a tisztességes Nerva, akinek 
tanácsát minden alkalommal kikéri. 

Castort sohasem tudta megszeretni. Szabadszájú, vad, megbízhatatlan, 
gonoszkodó fickó volt. Jelleme legjobban a kardvívások alkalmával 
volt megfigyelhető, itt sokkal jobban örült a sebekből kiáradó vérnek, 
mint bármilyen bátor vagy ügyes cselekedetnek. Ki kell azonban 
jelenteni, hogy igen jól viselkedett Germanicusszal szemben, és 
társaságában mintha egészen megváltozott volna. A városi intrikusok 
megpróbálták őket egymásra haragítani, szerették volna," ha 
vetélkednének a császári trón utódlásáért, de egyikük sem volt erre 
kapható. Castor éppolyan testvéri szeretettel bánt Germanicusszal, 
mint az vele. Castori nem lehet gyávának nevezni, legfeljebb azt 
mondhatom, hogy inkább politikus volt, mint katona. Amikor 
átküldték a Dunán, hogy segítse a kelet-germániai törzseket, akik 
véres harcot vívtak Hermann nyugati szövetségeseivel, ügyes 
intrikával belevonta a háborúba a csehországi és bajorországi 
törzseket is. Tiberius politikáját folytatta, amikor egymás ellen 
uszította a germán törzseket. Maroboduus (, az, aki a tó fenekén jár"), 
a keleti germánok pap-királya, Castor táborába menekült védelemért. 
Maroboduust Itáliába küldték, és minthogy a keleti germánok örök 
szövetséget esküdtek Rómának, a pap-király tizennyolc évet töltött 
túszként Rómában. Népe előtt kihirdették, hogy amint rosszul 
viselkednek, királyukat kivégzik. Ez a keleti germánság vadabb és 
hatalmasabb fajta volt, mint a nyugati germánság, és Germanicus 
szerencsés volt, hogy nem ellenük kellett küzdenie. Hermann azonban 
nemzeti hős lett a Varus felett aratott győzelme által, és Maroboduus 
irigykedett sikereire. Félve attól, hogy Hermann minden germán 
népek királya lesz, Maroboduus nem volt hajlandó támogatni őt, 
amikor Germanicusszal hadakozott, még arra sem vállalkozott, hogy 
más határvonalon háborút kezdjen, ami miatt a római haderőket meg 
kellett volna osztani. 

Gyakran gondoltam Hermannra. A maga módján figyelemre méltó 
férfiú volt, és noha nehéz neki elfelejteni, hogy elárulta Varust, Varus 
sok mindent elkövetett a lázadás kihívására, és Hermann az 


embereivel tagadhatatlanul szabadságért küzdött. A germánok 
őszintén megvetették a rómaiakat. Nem értették meg, hogy a végtelen 
szigorú fegyelem a római hadseregben Varus Tiberius és majdnem 
minden más római tábornok alatt, apám és bátyám kivételével, miben 
különbözik a rabszolgaságtól Megdöbbentette őket a korbácsolási 
rendszer, amit végtelenül megvetettek, és aljasnak találták azt, hogy a 
katonákat napi zsoldra szerződtetik, ahelyett hogy a dicsőség és a 
zsákmány ígéretével vennék őket rá a háborúskodásra. A germánok 
erkölcsei igen szigorúak voltak, és a római tisztek nyíltan áldoztak 
olyan bűnöknek, amelyeket  Germániában minden bizonnyal 
kerékbetöréssel büntettek volna. Ami pedig a germánok gyávaságát 
illeti, minden barbár nép gyáva. Ha a germánok valaha civilizáltak 
lesznek, akkor lehet majd megítélni, hogy gyávák-e vagy sem. 
Látszólag kivételesen ideges és ingerlékeny természetű nép ez, és nem 
tudom eldönteni, valószínű-e, hogy valaha is civilizáltak lesznek. 
Germanicus szerint ez egyszerűen lehetetlen. Hogy Germanicus 
elpusztítási politikája helyes volt-e vagy sem, az első kérdés feleletétől 
függ. Természetesen az elrabolt ezredsasokat vissza kellett szerezni. 
Hermann Varus legyőzése után egyáltalán nem volt irgalmas, amikor 
elpusztította a tartományt, és Germanicus, aki igen emberséges és 
gyengéd férfiú volt, annyira gyűlölte a tömegmészárlást, hogy jó oka 
lehetett, ha mégis elrendelte. 

Hermann nem harcmezőn halt meg. Amikor Maroboduust. Itáliába 
vitték, Hermann azt hitte, hogy szabad az út előtte minden germán 
népek uralkodói széke felé. De tévedett. Meg a tulajdon törzsében sem 
tudott uralkodó lenni, törzse szabad törzs volt, amelyben a 
törzsfőnöknek nem volt hatalma, népét csak vezethette, tanácsokat 
adhatott neki és rábeszélhette. Egykét év múltán úgy próbált 
parancsolni, mintha király volna. Családja, amely eddig igen szerette, 
annyira megbotránkozott viselkedésén, hogy anélkül hogy a dolgot 
előbb megbeszélték volna, fegyveresen rárohantak, és összevagdalták. 
Harminchét éves volt, amikor meghalt, egy évvel születvén 
legnagyobb ellensége, Germanicus előtt. 


HUSZADIK FEJEZET 
IKr. u. 18] Közel egy évet töltöttem Karthágóban. (Ebben az évben 
halt meg Livius Paduában, ahova a szíve mindig is vonzotta.) A régi 
Karthágót teljesen elpusztították, ez új város volt, amelyet Augustus a 
félsziget délkeleti részén épített, hogy Afrika első városa legyen. Első 
ízben történt, hogy csecsemőkorom óta távol voltam Itáliától. Az 
éghajlat erősen megviselt, az afrikai bennszülötteket vadaknak, 
betegeknek és agyondolgozottaknak találtam, az ottlakó rómaiakat 
unalmasaknak,  veszekedőknek,  elmaradottaknak, az ismeretlen 


csúszómászó és repülő rovarok tömegét szörnyűségesnek. Legjobban 
az erdős vidék hiányzott. Tripolisban nincs semmi, ami átmenetet 
képezne a rendszeresen művelt vidék és a puszta, köves sivatag között. 
A kormányzó házában laktam, Furius Camillusnál, az én drága 
Camillám nagybátyjánál. Igen jól bánt velem. Azzal fogadott, hogy a 
balkáni hadjáratban milyen nagy hasznát vette kompilációs 
könyvemnek, sajnálja, hogy nem kaptam jutalmat érte. Mindent 
elkövetett, hogy a felavatási szertartást sikeressé tegye, és hogy 
kényszerítse a tartománybélieket az engem megillető tiszteletadásra. 
Gondoskodott arról is, hogy minden látnivalót meglássak. A városnak 
virágzó kereskedelme volt; Rómába nemcsak roppant tömegű gabonát 
és olajat exportált, de rabszolgákat,  bíborfestéket, aranyat, 
elefántcsontot, ébenfát és vadállatokat is a cirkuszi játékok számára. 
Dolgom azonban alig akadt Karthágóban, ezért Furius azt ajánlotta, jól 
tenném, ha ittlétem alatt anyagot gyűjtenék Karthago teljes 
történetének megírásához. Róma könyvtáraiban ilyen könyv nem 
található. Nemrégiben megkapta a régi város levéltárát, a 
bennszülöttek a romok között kincsek után kutattak, és így akadtak rá. 
Ha fel akarom használni, nekem adja a levéltárat. Közöltem vele, hogy 
alig ismerem a föníciaiak nyelvét, de ő vállalkozott arra, hogy egyik 
szabadosával lefordíttatja görögre a fontosabb kéziratokat. 

Nagyon tetszett az ötlet. Úgy éreztem, a történészek sohasem bántak 
igazságosan a karthagóiakkal. Szabad időmben a régi városok romjait 
tanulmányoztam, és igyekeztem megismerkedni a környék 
földrajzával általában. A föníciai nyelv elemeit annyira megtanultam, 
hogy meg tudtam érteni az egyszerűbb feliratokat és azokat a föníciai 
szavakat, amelyeket a római történetírók idéztek a pun háborúval 
kapcsolatban. Amikor visszatértem Itáliába, ezt a könyvet egyidejűleg 
írtam az etruszk történelemmel. Szeretem, ha egyszerre két munkám 
van; amikor megunom az egyiket, a másikhoz menekülök. De talán 
túlságosan gondos író vagyok. Sohasem elégszem meg a régi 
szakemberek másolásával, ha van valamilyen mód arra, hogy 
megállapításaikat  ellenőrizhessem más források révén. Nagyon 
szeretem, ha valamely történelmi esemény megírásánál nemcsak a 
különböző politikai pártállású történetírók állnak rendelkezésemre, 
hanem ha feljegyzéseket találok az üggyel kapcsolatban idegen 
történészek műveiben is. Így hát ez a két könyv, amelynek 
mindegyikét egy-két év alatt megírhattam volna, ha kevésbé vagyok 
lelkiismeretes, körülbelül huszonöt évet vett igénybe. Mert minden szó 
előtt, amit leírtam, sok százat kellett elolvasnom. Végül valóságos 
tudósa lettem az etruszk és a föníciai nyelvnek, és meglehetősen 
értettem több más nyelven és nyelvjáráson is: a  numidiain, 
egyiptomin, oscaniain és faliscaniain. Először Karthago történelmét 
fejeztem be. 


Röviddel azután, hogy felavattam Augustus templomát (a szertartás 
minden baj nélkül folyt le), Furius hirtelen kénytelen volt Tacfarinas 
ellen vonulni a tartomány egész haderejével, amely egyetlen rendes 
ezredből, a Hármasokból, néhány felderítő zászlóaljból és két csapat 
lovasságból állott. Tacfarinas numidiai törzsfőnök volt, eredetileg a 
római előőrsök sorából szökött meg, és feltűnően sikeres bandita lett. 
Nemrégiben országa belső részében, római mintára hadsereget 
létesített, és a mórokkal szövetkezve nyugat felől be akart törni a 
tartományba. A két hadsereg, a móroké és Tacfarinasé, legalább ötször 
annyi embert számlált, mint Furiusé. Nyílt vidéken találkoztak, 
körülbelül ötven mérföldre a várostól, és Furiusnak el kellett döntenie, 
vajon Tacfarinas félig fegyelmezett ezredeit támadja-e meg a középen, 
vagy a fegyelmezetlen mór haderőt kétoldalt. Elküldte a lovasságot és 
az előőrsöket, akiknek legnagyobb része íjas volt, hogy kössék le a 
mórokat, amíg rendes ezrede Tacfarinas numidjai ellen vonult. A 
csatát egy közeli dombról figyeltem, ahova öszvéren lovagoltam ki. 
Soha azelőtt vagy azután nem voltam olyan büszke arra, hogy római 
vagyok. A Hármasok tökéletes formátumban haladtak előre, úgy, 
mintha csak ünnepi felvonuláson volnának a Mars-mezőn. Három 
vonalban vonultak fel ötven-ötven lépésnyi távolságban. Mindegyik 
vonal százötvenszer nyolc emberből állott. A numidok védekező 
állásban vártak. Hat vonalban voltak, ugyanolyan fronttal, mint a 
mieink. A Hármasok pillanatra sem álltak meg, hanem szakadatlanul 
előrehaladva közeledtek, és amikor tíz lépésnyire voltak, a vezető sor 
elhajította dárdáit. Alig hullott le a csillogó dárdazuhatag, kardot 
rántva pajzs pajzs ellen küzdöttek. Az ellenség első vonalát 
visszaszorították a pikásokból álló vonalra. Ezt az új vonalat is 
megtörték, újabb dárdaesővel. Minden katonánál ugyanis két dárda 
volt. Ekkor a római tartalékvonal áthaladt a két első római vonal sorai 
Aközött, hogy azok hátrább maradva, újra sorakozhassanak. 
Rövidesen újra felvillant a dárdazápor a numidok harmadik vonala 
ellen. A mórok kétoldalt, akiket az íjasok sok nyila már erősen 
megzavart, látták, hogy a rómaiak mélyen belevágják magukat a 
középpontba. Ordítani kezdtek, mintha a csata elveszett volna, és 
minden irányban szétszéledtek. Tacfarinasnak most igen drágán kellett 
megmentenie megmaradt csapatai életét. Erős hátvédet hagyva, 
erőltetett menetben menekült tábora felé. E győzelemről csak egyetlen 
kellemetlen emlékem van: a győzelmi lakoma, amelyen Furius fia, 
Scribonianus, szatirikus célzást tett arra az erkölcsi támogatásra, 
amelyben én részesítettem a csapatokat. Ezt főleg azért tette, hogy 
felhívja a figyelmet tulajdon bátorságára, amelyet véleménye szerint 
nem dicsértek eléggé. Furius későbben kényszerítette, hogy bocsánatot 
kérjen tőlem. Furiusnak a szenátus győzelmi kitüntetéseket szavazott 
meg, így ő lett családja első tagja, aki katonailag kitűnt azóta, hogy 


őse, Camillus, több mint négyszáz évvel ezelőtt megmentette Rómát. 
Amikor végre visszahívtak Rómába, Germanicus már Keletre utazott. 
A szenátus szavazata alapján az összes keleti tartományok 
főparancsnoka lett. Útjára elkísérte Agrippina és a nyolcéves Caligula. 
Az idősebb gyerekek Rómában maradtak édesanyámnál. Germanicust 
igen elkeserítette, hogy befejezetlenül kénytelen otthagyni a germán 
háborút, de elhatározta, hogy a dolgok jobb oldalát nézi, s annak 
örült, hogy történelmi jelentőségű híres helyekre látogathat el. 
Ellátogatott Actium öblébe, látta az Augustus által Apolló emlékének 
szentelt kápolnát és Marcus Antonius egykori táborhelyét. 

Mint Marcus Antonius unokája, ez a hely melankolikus, lebilincselő 
erővel bírt számára. A csatatervet magyarázgatta éppen a kis 
Caligulának, amikor a gyerek buta nevetéssel félbeszakította. 

- Igen, apa, nagyapám Agrippa és dédapám Augustus jól megverték 
nagyapádat, Antoniust. Nem is értem, miért nem szégyelled a dolgot? 
Ez csak egyike volt a sok esetnek, amikor Caligula szemtelenül 
viselkedett Germanicusszal szemben, aki most el is határozta, nincs 
értelme Caligulával olyan gyengéden és barátságosan bánni, mint 
többi gyermekével -— az egyetlen nevelési mód Caligula esetében a 
kemény fegyelem és a szigorú büntetés. 

Ellátogatott a boeotiai Thebába, hogy Pindarus szülőházát lássa, és 
Lesbos szigetére, hogy elmerengjen Sappho sírja felett. Itt született egy 
leánya, akinek a szerencsétlen Julia nevet adták. Mi azonban mindig 
csak Lesbiának neveztük. Ezután meglátogatta Bizáncot, Tróját és a 
híres kisázsiai görög városokat. Miletusból hozzám írott levelében 
olyan élvezetes érdeklődéssel írta le útját, hogy nyilvánvaló volt, nem 
nagyon bánja Germániából való visszahívását. 

Időközben Rómában a helyzet megint olyan lett, mint amilyen volt 
Germanicus konzulsága előtt; Sejanus meg felélesztette Tiberius régi 
félelmét Germanicustól. Jelentette Germanicusnak egy ebéd közben 
elejtett megjegyzését, amelyet egyik ügynöke hallott. Eszerint a keleti 
ezredeknek valószínűleg ugyanolyan ráncba szedésre van szükségük, 
mint amilyennel rendbe hozta a rajnai ezredeket. Ez a megjegyzés 
csakugyan Germanicustól származott, de csak arra célzott, hogy 
valószínűleg ezekkel a csapatokkal is rosszul bánnak az alantasabb 
tisztek, akiket éppen ezért az első adandó alkalommal le fog váltani. 
Sejanus úgy magyarázta Tiberius előtt ezt a megjegyzést, hogy 
Germanicus eddig csak azért nem ragadta magához a hatalmat, mert 
nem számíthatott a keleti ezredek ragaszkodására. Most úgy akar a 
keleti csapatok szívébe férkőzni, hogy rájuk bízza kapitányaik 
megválasztását, megajándékozza őket, és meglazítja a fegyelmet — 
éppen úgy, mint ahogy a Rajnánál tette. 

Tiberius megijedt, és Líviához fordult tanácsért. Nagyanyám rögtön 
tudta, mi a teendő. Cnaeus Pisót kinevezték Szíria kormányzójává, 


miáltal Germanicus alatt ugyan, de hatalmat kapott a keleti ezredek 
legnagyobb része felett. Aztán bizalmasan közölték vele, hogy 
számíthat támogatásukra, ha szembe kerülne  Germanicusszal 
valamilyen politikai vagy katonai intézkedése miatt. Igen ügyes 
választás volt. Cnaeus Piso, annak a Lucius Pisónak nagybátyja, aki 
megsértette Líviát, szikár öreg férfi volt, aki huszonöt évvel korábban 
a hispániaiak keserű gyűlöletét érdemelte ki kegyetlenségével és 
pénzvágyával, amikor Augustus kormányzóként oda küldte. Fülig 
úszott az adósságokban, és az a célzás, hogy kedve szerint 
viselkedhetik —— Szíriában, csak lehetőleg szálljon — szembe 
Germanicusszal, felcsillogtatta előtte a reményt, hogy olyan vagyont 
szerezhet, mint amilyent Hispániában szerzett, és azóta elköltött. Nem, 
szerette Germanicust komolysága és kegyessége miatt, babonás 
öregasszonynak nevezte, s féltékeny volt sikereire. 

Amikor Germanicus Athénba látogatott, azzal tisztelte meg a város 
ragyogó hírnevét, hogy egyetlen szolga kíséretében jelent meg a város 
kapuja előtt. Tiszteletére ünnepséget rendeztek, amelyen hosszú, 
komoly beszédben dicsőítette Athén költőit, katonáit és bölcselőit. 
Piso is Athénba érkezett Szíria felé való útjában, és minthogy Athén 
nem tartozott tartományához, nem volt olyan udvarias velük szemben, 
mint Germanicus. Erre persze az athéniak sem sokat törődtek vele. 
Egy Theophilus nevű férfit, Piso egyik hitelezőjének bátyját, a városi 
tanács éppen ebben az időben ítélte el okmányhamisítás miatt. Piso 
személyes kedvezésként azt kérte a városi tanácstól, kegyelmezzenek 
meg ennek az embernek, mert számított arra, hogy ebben az esetben 
Theophilus bátyja elengedné a tartozását. A városi tanács azonban 
nem teljesítette kérését, mire Piso dühbe gurult, és vad szónoklatban 
fejtegette, hogy a mai athéniaknak nincs joguk azonosítani magukat 
Pericles, Demosthenes, Aischylos és Plató napjainak dicső athéni 
polgáraival. A régi athéniak teljesen kipusztultak a sok háború 
folyamán, és a megmaradtak elfajult, nyomorék emberek és 
rabszolgák utódai. Kijelentette, hogy az a római, aki úgy beszél a mai 
athéniakról, mint az ókori hősök teljes jogú utódairól, a római név 
méltóságát ássa alá. Ő a maga részéről nem tudja elfelejteni, hogy a 
legutóbbi polgárháborúban a nagy Augustus ellen harcoltak a gyáva, 
áruló Marcus Antonius támogatására. 

Piso ezután elhagyta Athént, és Rhodus felé hajózott. Germanicus is 
Rhodusban volt, hogy az ottani egyetemet meglátogassa, és a 
kifejezetten ellene irányított szónoklatról rövid idővel Piso érkezése 
előtt értesült. Éppen megpillantották Piso hajóit, amikor hirtelen vihar 
tört ki, és a hajók nagy veszélybe kerültek. Két kisebb hajó elsüllyedt 
Germanicus szeme előtt, a harmadik pedig, amely Pisót hozta, észak 
felé sodródott, és zátonyra futott egy sziklán. Germanicuson kívül 
mindenki sorsára engedte volna Pisót. Germanicus azonban néhány 


gályát küldött a hajó megmentésére, és azt az elsüllyedés előtt néhány 
pillanattal meg is mentették. Pison kívül mindenki élethossziglan 
hálával és hűséggel viseltetett volna megmentője iránt. Piso azonban 
azt hangoztatta, hogy Germanicus késleltette megmentését az utolsó 
pillanatig, remélve, hogy a mentőhajók elkésnek. Ezután anélkül, hogy 
hosszabb időt töltött volna Rhodusban, még aznap nekivágott a még 
mindig viharos tengernek, hogy Germanicus előtt érjen Szíriába. 
Amint megérkezett Antiochiába, megkezdte az ezredek átformálását, 
de éppen ellenkező értelemben, mint ahogy Germanicus akarta. 
Ahelyett, hogy leváltotta volna a gyenge és csak hetvenkedő 
kapitányokat, lefokozott minden tisztet, aki jól bánt katonáival, és 
helyüket betöltötte azokkal a csirkefogókkal, akik állandóan körülötte 
lebzseltek. Ezekét azzal a feltétellel nevezte ki, hogy mindennemű 
jövedelmük fele őt illeti meg. Amíg ezt a szerződést betartják, 
nyugodtan növelhetik jövedelmüket úgy, ahogy akarják. Szomorú 
időszak virradt most Szíriára. A városi boltosok és a vidéki 
gazdálkodók valósággal adófizetői lettek a helybeli kapitányoknak. 
Azért kellett fizetniük, hogy a kapitányok , megvédjék őket". Ha nem 
fizettek, házukat éjjel álarcos férfiak rohanták meg, családjukat 
lemészárolták és házukat felgyújtották. A városi céhek, a gazdák 
követségei és magánosok eleinte sokszor fordultak segítségért Pisóhoz. 
A kormányzó mindig azonnali vizsgálatot ígért, de sohasem indított 
meg egyet sem, a panasztevőket rendszerint agyonverték útközben 
hazafelé. Erre küldöttséget menesztettek Rómába, hogy bizalmasan 
puhatolják ki Sejanustól, vajon Tiberius tudja-e, hogy mi megy végbe 
Szíriában, és ha igen, miért tűri. Sejanus közölte a tartományiakkal, 
hogy Tiberius hivatalosan semmiről sem tud. Ha hozzá fordulnának, 
valószínűleg azonnali vizsgálatot ígérne, de hiszen ezt Piso is 
megígérte. Talán legjobb lesz, ha minden akadékoskodás nélkül 
megfizetik a kapitányoknak a , védelmi" pénzeket. Közben a szíriai 
csapatokban a fegyelem annyira meglazult, hogy hozzájuk hasonlítva 
Tacfarinas banditaserege a katonai pontosság és fegyelem mintaképe 
volt. 

Germanicust is felkeresték Rhodusban a küldöttségek. Leleplezéseik 
undorral és meglepetései töltötték el. Legutóbbi kisázsiai útján 
mindenütt megvizsgálta a helybeli közigazgatást, és elmozdított a 
helyéről minden tisztviselőt, aki ellen komoly panasz merült fel. Most 
levelet írt hát Tiberiusnak, közölvén vele, milyen híreket kapott Piso 
viselkedéséről, megírta, hogy azonnal Szíriába indul, engedélyt kért 
Piso elmozdítására arra az esetre, ha a panaszok közül csak néhány is 
igaz. Tiberius válaszában kijelentette, ő maga is hallott bizonyos 
panaszokról, de ezek, úgy látszik, alaptalanok és rosszindulatúak, ő 
igen megbízik Pisóban, mint tehetséges és igazságos kormányzóban. 
Germanicus nem gyanította, hogy Tiberius aljas és ravasz, ez az újabb 

esemény is inkább csak megerősítette azt a véleményét, hogy a császár 
együgyű és könnyen befolyásolható. Igen megbánta, hogy engedélyt 
kért olyan valamire, amit saját felelősségére azonnal meg kellett volna 
tennie. Most újabb komoly vádról értesült Piso ellen. A kormányzó 
Vononesszal, a trónjától megfosztott örmény királlyal szövetkezett, és 
vissza akarta ültetni trónjára. Vonones roppant gazdag volt, minthogy 
az örmény kincstár legnagyobb részét magával mentette Szíriába. Piso 
méltán remélhette, hogy sokat kereshet ezen az üzleten. Germanicus 
azonnal Örményországba utazott, tanácskozásra hívta a nemeseket, és 
saját kezével, de Tiberius nevében megkoronázta azt a férfit, akit a 
nemesek királlyá választottak. Ezután utasította Pisót, hogy két ezred 
élén látogasson el Örményföldre, és jó szomszéd módjára tisztelegjen 
az új uralkodó előtt. Ha komoly ügyek megakadályozzák ebben, akkor 
maga helyett fiát küldje erre az útra. Piso azonban nem ment el, és 
nem küldte el fiát sem. Germanicus, miután meglátogatta a többi távol 
fekvő tartományt és szövetséges királyságot, s elintézte az ottani 
ügyeket, visszautazott Szíriába, és a Tizedik ezred téli táborhelyén 
találkozott Pisóval. 

Ennél a találkozásnál több tisztje is jelen volt, mert Germanicus nem 
akarta, hogy Tiberiushoz elferdítve kerüljenek szavai. A lehető 
legnyájasabb hangon felszólította Pisót, magyarázza meg, miért szegte 
meg parancsait. Azt mondta, ha nincs más magyarázat erre, mint 
ugyanaz a személyes ellenérzés és udvariatlanság, amely 
megnyilvánult athéni beszélgetésében, rhodusi hálátlan 
megjegyzéseiben és azóta is több alkalommal, akkor kénytelen szigorú 
jelentést tenni a császárnak. Felemlítette továbbá, hogy a Tízes ezred 
ahhoz képest, hogy béke van és kellemes, egészséges helyen 
állomásozik, megbotránkoztatóan fegyelmezetlen és piszkos. 

Piso elvigyorodott: 

- Ugye, piszkos egy banda. Mit gondoltak volna az örmények, ha 
odaküldtem volna őket mint Róma hatalmának és méltóságának 
képviselőit? (,Róma hatalma és méltósága" bátyám egyik kedvenc 
kifejezése volt.) 

Germanicus nagy nehezen uralkodott magán, és kijelentette, hogy a 
csapatok lezüllése Piso megérkezése óta történt, Tiberiust is ilyen 
értelemben fogja tájékoztatni. 

Piso ekkor gúnyosan bocsánatot kért, s közben sértő megjegyzést tett 
az ifjúság magas ideáljairól, amelyeknek oly gyakran meg kell 
hátrálniuk ebben a kegyetlen világban a kevésbé magasröptű, de 
sokkal józanabb politika előtt. 

Germanicus szikrázó szemmel vágott közbe: 

- Gyakran meg kell hátrálniuk, de nem mindig. Holnap például veled 
fogok ülni a legfelsőbb tartományi törvényszék ülésén, és majd 
meglátjuk, hogy az ifjúság magas ideáljait meghátráltatja-e valami, és 


vajon megtagadhatja-e az igazságot a tartománybelieknek egy rosszul 
képzett, pénzéhes, kegyetlen, hatvanéves kéjenc? 

Ezzel aztán véget is ért a beszélgetés. Piso azonnal levelet írt 
Tiberiusnak és Líviának a történtekről. Germanicus utolsó mondatát 
úgy idézte, hogy Tiberius magára vette a kifakadást a rosszul képzett, 
pénzéhes, kegyetlen, hatvanéves kéjencről. Tiberius válaszában 
megrendíthetetlen bizalmáról biztosította Pisót, és közölte vele: ha egy 
bizonyos befolyásos személyiség továbbra is ilyen hűtlenül beszél és 
viselkedik, a római szenátus és a nép kétségkívül helyeselni fogja, ha 
ennek a befolyásos személyiségnek valamelyik alárendeltje közbelép, 
és véget vet ennek a dolognak. Piso eleinte mindent elkövetett a 
legfelsőbb tartományi törvényszék ülésein, hogy Germanicust jogi 
bonyodalmakkal megakadályozza a tisztességes 
igazságszolgáltatásban. Germanicus azonban nem vesztette el a 
türelmét, és továbbra is vezette a kihallgatásokat anélkül, hogy az 
étkezések idejével törődött volna, mire Piso rossz egészségi állapotára 
való hivatkozással, visszavonult a tárgyalásoktól. 

Piso felesége, Plancina, féltékeny volt Agrippinára, aki mint 
Germanicus felesége, mindenütt nagyobb szerepet játszott hivatalos 
fogadások, ünnepségek és más események alkalmával. Különböző apró 
sértéseket eszelt ki Agrippina ellen, amelyeket aztán később 
valahogyan kimagyarázott. Amikor Agrippina azzal válaszolt ezekre az 
apró szurkálásokra, hogy a nyilvánosság előtt tudomást sem vett 
Plancináról, ez a mindenre elszánt asszony még tovább ment. Egy 
délelőtt Germanicus és Piso távolléte idején felvonult a lovassággal 
Germanicus főhadiszállása előtt, és azokkal , tisztelgő" gyakorlatot 
tartott. Groteszkebb lovassági gyakorlat azt hiszem még nem volt a 
világon. Átvágtatott velük egy kukoricaföldön, megtámadott egy sereg 
üres kunyhót, amelyeket összekaszaboltatott, és minden trombitaszót 
elfújatott a takarodótól kezdve a tüzet jelző riadóig. Végül az egész 
lovassággal körbe-körbe kezdett vágtatni, egyre szűkítette a kört, s 
mikor a kör középpontja már csak néhány láb volt, hirtelen jobbra át- 
ot vezényelt. Rengeteg ló lebukott lovasával együtt. A katonák közül 
többen is tudták, mire megy ki a játék, s csak fokozták a kavarodást 
azáltal, hogy szomszédaik lovát szurkálták. Igen sokan megsebesültek 
ebben a nevetséges és undorító kavarodásban, az egyik katonát pedig 
holtan húzták ki lova alól. 

Agrippina ekkor egy fiatal vezérkari tisztet küldött Plancinához, 
felszólítván őt, hogy ne tegye magát továbbra is nevetségessé. 
Plancina válaszában Agrippina tulajdon bátor kijelentését parodizálta, 
amelyet a rajnai hídfőnél tett annak idején: 

- Férjem visszatéréséig én vagyok a lovasság parancsnoka. Parthia 
támadni fog, és én erre a támadásra készülök. 

Csakugyan érkezett Parthiából követség, amelynek tagjai megvetéssel 


és meglepetéssel figyelték ezt a felfordulást. 

Vonones, mielőtt az örmények királya lett, Parthia királya volt, 
azonban erről a trónjáról is elkergették. Utóda követeket küldött 
Germanicushoz, hogy felajánlja a Rómával kötött szövetség felújítását. 
Azt üzente, hogy Germanicus tiszteletére szívesen elmenne az 
Euphrates folyóhoz Szíria és Parthia határához, hogy a nagy római 
hadvezért ott üdvözölhesse. Kérte továbbá, hogy Vononest utasítsa ki 
Szíriából, mert ott állandó kapcsolatban áll bizonyos parthiabeli 
nemesekkel. Germanicus válaszában kijelentette, hogy mint atyja, a 
császár képviselője, szívesen találkoznék a királlyal, hogy felújítsa a 
szövetséget, Vononest pedig eltávolítja egy másik tartományba. 
Vononest nyomban Szicíliába küldték, Piso reménye pedig a nagy 
vagyonra szertefoszlott. Plancina éppoly dühös volt, mint férje: 
Vonones majdnem naponta szép ékszerekkel ajándékozta meg őt. 

IKr. u. 19] A következő tavasz elején Germanicus hírt kapott, hogy 
nagy ínség van Egyiptomban. A legutóbbi termés nem volt jó, de két 
év előtti nagy termés jó része még most is fel van halmozva a 
gabonaraktárakban. A gabonakereskedők azonban felhajtották az 
árakat azáltal, hogy csak igen kis mennyiséget dobtak piacra. 
Germanicus nyomban Alexandriába hajózott, kényszerítette a 
kereskedőket, hogy becsületes áron adjanak el annyi gabonát, 
amennyire a népnek szüksége van. Igen örült ennek az alkalomnak, 
hogy meglátogathatta Egyiptomot, amely még Görögországnál is 
jobban érdekelte. Alexandria akkor is a világ igazi kulturális központja 
volt, éppen úgy, mint ma, mint ahogy Róma a világ politikai 
középpontja. A város hagyományai iránt érzett tiszteletének azzal adta 
tanújelét, hogy egyszerű görög öltözékében, mezítláb, testőr nélkül 
lépett be a város kapuján. Alexandriából felhajózott a Níluson, 
megnézte a piramisokat, a Sphinxet és az egyiptomi Theba gigászi 
romjait, Memnon hatalmas kőszobrát, amelynek keble üres, és amely 
röviddel napfelkelte után énekelni kezd, mert a nagy mélyedésben a 
levegő megmelegszik, és nagy erővel felszáll a flótának kiképzett 
torkon keresztül. Egészen Elephantine romjaiig hatolt, útjáról 
állandóan jegyzeteket készítve. Memphisben meglátogatta a hatalmas 
Apis istent, aki, mint ismeretes, állandóan egy-egy különleges bikában 
ölt testet. Apis isten azonban nem biztatta bátyámat, a bika 
találkozásuk után rögtön elfordult tőle, és bement abba az istállóba, 
amelybe való belépése rosszat jelent. Agrippina vele volt, de Caligulát 
Antiochiában hagyták büntetésként állandó engedetlensége miatt. 
Germanicus most már semmi olyat nem tehetett, amivel ne keltette 
volna fel Tiberius gyanakodását. De az, hogy Egyiptomba ment, a 
legnagyobb hiba volt, amit csak elkövethetett. Meg fogom 
magyarázni, hogy miért. Augustus uralkodása legelején rájött, hogy 
Róma főképpen Egyiptomra támaszkodhat gabonaszükségletének 


beszerzésénél, és ha Egyiptom kalandor kezébe kerülne, kis hadsereg 
is könnyen megvédhetné, tehát a kalandor valósággal kiéheztethetné 
Rómát. Éppen ezért elhatározta, hogy egyetlen római lovag vagy 
szenátor sem látogathat el Egyiptomba az ő személyes beleegyezése 
nélkül. Mindenki úgy tudta, hogy Tiberius uralkodása alatt is 
érvényben maradt ez a tiltó rendelkezés. Germanicus azonban annyira 
megijedt az egyiptomi ínség hírétől, hogy nem töltötte az időt 
engedélykéréssel, hanem azonnal odautazott. Tiberius most már biztos 
volt afelől, hogy  Germanicus rászánta magát arra az utolsó 
sakkhúzásra, amellyel annyit habozott. Minden bizonnyal azért ment 
Egyiptomba, hogy a helyőrséget a maga pártjára hódítsa, a nílusi 
kéjutazás pedig egyszerűen ürügy volt arra, hogy a határvidéki 
őrségeket meglátogassa. Nagy hiba volt Keletre küldeni őt. A szenátus 
előtt panaszkodott is, hogy Augustus szigorú rendeletét ilyen merészen 
megszegték. 

Amikor Germanicus visszatért Szíriába, mélyen megsértve Tiberius 
furcsa viselkedése miatt, úgy találta, hogy minden parancsát 
megszegték, illetve Piso ellenparancsait hajtották végre. Germanicus 
erre kinyilatkoztatta, hogy a Piso által távolléte alatt kiadott 
parancsok egytől egyig hatályukat vesztik, és hogy ezentúl Piso 
parancsai csak akkor érvényesek, ha azokat ő maga is aláírta. Alig írta 
alá ezt a nyilatkozatot, máris megbetegedett. Gyomra annyira rossz 
állapotban volt, hogy semmi ételt nem tudott magában tartani. 
Gyanította, hogy ételét megmérgezik, ezért minden lehető 
elővigyázatossági rendszabályt elrendelt védekezésül. Agrippina saját 
kezűleg készítette az ételeit, és azokhoz még közel sem volt szabad 
menni a háztartás tagjainak, akár elkészítés előtt, közben vagy utána. 
Mégis hosszú időbe telt, míg annyira jobban lett, hogy felkelhetett az 
ágyból, és székbe ülhetett. Az éhség igen megerősítette szaglóérzékét, 
és állandóan mondogatta, hogy a házban halálszagot érez. Senki más 
nem érezte, és Agrippina eleinte úgy vette, mint beteg ember 
képzelődését. Germanicus azonban kijelentette, hogy a szag napról 
napra elviselhetetlenebb. Végül Agrippina maga is érezte a bűzt. 
Tömjént égetett, hogy a szagot elfojtsa, de ez sem használt. Most már 
az egész háznép megijedt, és arról beszélt, hogy boszorkányok 
babonázták meg a házat. A bűz forrását sehol sem találták. 
Germanicus mindig végtelenül babonás volt, mint családunk minden 
tagja az én kivételemmel. Nemcsak hogy hitt bizonyos napok és jelek 
szerencsés vagy szerencsétlen voltában, de tulajdon babonáinak egész 
rendszerét építette ki. A huszonötös szám és az éjfélkor kukorékoló 
kakas teljesen kétségbeejtette. Igen szerencsétlen előjelnek tartotta, 
hogy miután visszahódította az elveszett Tizenkilences és Tizennyolcas 
ezredsasokat, visszahívták  Germániából, mielőtt a  Tizenhetes 
ezredsast is visszaszerezhette volna. Borzalommal gondolt arra a 


fekete mágiára, amelyet a thessaliai boszorkányok gyakorolnak, 
állandóan talizmánt tett a párnája alá, hogy védekezzék a 
boszorkányok ellen. Ez a talizmán Hecate istennő kis zöld 
jáspisfigurája volt, egyik kezében a fáklyával, másik kezében az alvilág 
kulcsaival. Hecaténak volt egyedül hatalma boszorkányokkal és 
fantomokkal szemben. 

Gyanítva, hogy Plancina boszorkánykodik ellene, mert ezt a nőt 
többek között boszorkánykodással is vádolták, Germanicus kilenc 
fekete macskát áldozott Hecaténak. Az előírás szerint így kell 
védekezni a megbabonázás ellen. Másnap egy rabszolga rémülten 
jelentette, hogy az előcsarnok fapadlójának egyik deszkája meglazult, 
ő alája nézett, és a deszka alatt egy oszlásnak indult csecsemőhullát 
talált. A csecsemő hasát pirosra festették, és homlokára szarvakat 
kötöttek. Azonnal végigkutatták az összes szobákat, és mindegyikben 
hasonló leletre bukkantak. Az egyik szobában macskahulla volt, 
amelynek hátára sasszárnyakat erősítettek, a másikban egy hatalmas 
néger hulla tátott szájából csecsemőkéz nyúlt ki. Mindegyik hullának 
nyakára ólomtábla volt erősítve, s a táblán Germanicus neve volt. A 
házat vallási előírás szerint megfelelő szertartással megtisztították, és 
újra felszentelték. Germanicus most már jobb hangulatú lett, noha 
gyomra még most sem jött rendbe. Röviddel ezután kísértetjárás 
kezdődött a házban. Véres kakastollakat találtak a párnák között, a 
falakra pedig faszénnel rossz előjeleket rajzoltak, néha olyan 
alacsonyan, mintha törpe írta volna őket, néha pedig olyan magasan, 
mintha a rajz óriás kezétől származna. Hol fejjel lefelé lógó férfit 
rajzoltak a falra, hol pedig Róma nevét írták fel, a betűket lefelé 
fordítva, hol pedig különböző állatjeleket találtak. A huszonötös szám 
minduntalan előfordult ezekben a jelekben. Ezután Germanicus neve 
jelent meg, a betűket szintén lefelé fordították, és mindennap eggyel 
kevesebb betűt írtak fel. Először csak az S hiányzott, aztán az U is és 
így tovább. Ezeknek a jelenségeknek semmiképpen sem tudták 
magyarázatát adni. Azt még elképzelték, hogy Plancina Germanicus 
távolléte alatt különböző jeleket csempész a házba, de hogy az egész 
háztartás otthonléte idején olyan szobákban, amelyekbe a szolgák nem 
mehetnek be, hogyan kerülhetnek ilyen jelek, semmiképpen sem 
értették. Germanicus egyedüli megnyugtatója az a bátorság volt, 
amelyet Agrippina és a kis Caligula tanúsított. Agrippina egyáltalában 
nem vette komolyan a jeleket, Caligula pedig azt mondta, hogy ő nem 
fél, mert Augustus isten  dédunokájának nem árthatnak a 
boszorkányok, különben is ha eggyel találkozna, átdöfné a kardjával. 
Germanicus azonban újra ágynak esett. Ekkor már csak három betű 
maradt a falon Germanicus nevéből. Ezen az éjjelen bátyám 
kukorékolásra ébredt. Bármilyen gyenge is volt, kiugrott az ágyból, 
megragadott egy kardot, és berontott abba a szobába, ahol Caligula és 


a kis Lesbia aludt. A szobában nagy fekete kakas kukorékolt, nyakában 
aranygyűrűvel. Megpróbálta lenyisszantani a fejét, de a kakas még 
idejekorán kirepült az ablakon. Germanicus ájultan esett össze, és 
Agrippina csak nagy nehezen tudta visszavinni az ágyába. Amikor 
bátyám magához tért, azt mondta, tudja, hogy halálra van ítélve. 
,Nem addig, amíg Hecate veled van", mondta Agrippina, mire 
Germanicus a párnája alá nyúlt, megtapogatta a talizmánt, és 
bátorsága visszatért. 

Reggel levelet írt Pisónak, és a hagyományos római módon személyes 
háborút üzent neki. Megparancsolta, hogy azonnal hagyja el a 
tartományt, mert különben végez vele. Piso azonban már elhajózott, 
és Chiosban várta Germanicus halálhírét, hogy azonnal visszatérjen és 
kezébe ragadja a hatalmat. Szegény bátyám óráról órára gyengébb 
lett. Másnap, amikor Agrippina nem volt éppen a szobában, és ő félig 
eszméletlenül hevert az ágyán, valami mozgást érzett a párnája alatt. 
Odanyúlt, és rémülettel vette észre, hogy a talizmán eltűnt. A 
szobában pedig nem volt senki. 

Másnap ágyához szólította barátait, közölte velük, hogy meg fog halni, 
és hogy gyilkosai Piso és Plancina. Felszólította őket, mondják meg 
Tiberiusnak és Castornak, hogy mit tettek ellene, és könyörgött nekik, 
hogy bosszulják meg kegyetlen halálát. ,És mondjátok meg Róma 
népének", mondotta, ,hogy drága feleségemet és hat gyermekemet 
reájuk bízom. Kérem őket, ne higgyenek Pisónak és Plancinának, ha 
úgy tesznek, mintha felsőbb parancsra gyilkoltak volna meg engem. 
De még ha elhiszik is ezt, semmi esetre se adjanak kegyelmet nekik." 
Október 9-én halt meg, azon a napon, amikor szobája falán már csak 
egyetlen G betű jelent meg átellenben az ágyával, betegségének 
huszonötödik napján. Agyonkínzott tetemét közszemlére tették 
Antiochiában a piacon, hogy mindenki láthassa a piros kiütést a 
gyomrán és elkékült körmeit. Rabszolgáit kínpadra vonták, és úgy 
vallatták. — Szabadosait is  keresztkérdések alá vetették, a 
kihallgatásokat Agrippina bizalmasai felváltva végezték, egy-egy 
szabadost teljes álló napon keresztül faggattak. Csak annyit tudtak 
azonban kideríteni, hogy egy ismert boszorkányt, egy bizonyos 
Martinát igen sokszor látták Plancina társaságában, és hogy 
Plancinával egyszer ott járt Germanicus házában, amikor senki sem 
volt otthon Caligulán kívül, hogy egy délután, röviddel Germanicus 
hazatérése előtt az egész cselédség elment a Piso által rendezett 
cirkuszi játékra, és csak egy süket, öreg házfelügyelő maradt otthon. 
Nem tudtak azonban természetes magyarázatot találni a kakasra, a 
falra írott jelekre és a talizmán eltűnésére. 

Az ezredparancsnokok és a tartományban tartózkodó előkelő rómaiak 
egybegyűltek, hogy kinevezzék az ideiglenes kormányzót. A Hatodik 
ezred parancsnokát választották meg. Az ideiglenes kormányzó 


azonnal letartóztatta Martinát, és fegyveres kísérettel Rómába 
küldötte. Ha Piso bűnperének tárgyalása megkezdődik, ő lesz a 
tárgyaláson az egyik legfontosabb tanú. 

Amikor Piso értesült Germanicus haláláról, annyira nem titkolta 
örömét, hogy hálaadó áldozatot mutatott be a templomokban. 
Plancina, aki nemrégiben vesztette el nővérét, erre a hírre levetette 
gyászruháját, hogy vidám ruhákkal is kifejezhesse nagy örömét. Piso 
levelet írt Tiberiusnak, kijelentvén, hogy csak azért távolították el a 
kormányzói székből, mert ellenkezett  Germanicus hazaáruló 
cselekedeteivel. . Most visszatér Szíriába, hogy átvegye a 
parancsnokságot. Ezt valóban meg is tette, sőt néhány csapatot meg is 
nyert magának, de az új kormányzó megostromolta azt a ciliciai várat, 
amelybe Piso bevonult, bevette a várat, lefegyverezte Pisót és 
fegyveres kísérettel Rómába küldötte, hogy ott bíróság elé állítsák. 
Időközben Agrippina két gyermekével és a férje hamvait tartalmazó 
urnával elindult Itáliába. Rómában Germanicus halálhíre olyan mély 
szomorúságot és kétségbeesést keltett, mintha a Város valamennyi 
családja legszeretettebb tagját veszítette volna el. Noha a szenátus 
nem rendelte el, három teljes napot a gyásznak szenteltek, az üzleteket 
becsukták, a törvényszékekre senki sem ment el, senki sem dolgozott, 
az egész város gyászolt. Hallottam egy férfit az utcán, amint 
szomorúan mondta: , Úgy érzem magam, mintha a nap lement volna, 
hogy soha többé ne keljen fel." Tulajdon fájdalmamról nem tudok írni. 


HUSZONEGYEDIK FEJEZET 
Lívia és Tiberius bezárkóztak palotájukba, és úgy tettek, mintha nagy 
gyászukban nem is tudnának a nyilvánosság előtt mutatkozni. 
Agrippinának a szárazföldi utat kellett volna választania, mert a tél 
már megkezdődött, de ő a viharok ellenére hajóra szállt, és néhány 
nap múlva Corfuba ért. Innen kedvező szél esetében egy nap alatt be 
lehet futni Brindisi kikötőjébe, így rövid pihenőt tartott, és 
küldöncöket menesztett előre, bejelenteni: Itália népének védelme alá 
helyezi magát. Castor, aki most újra Rómában volt, Agrippina négy 
gyermeke és jómagam, eléje utaztunk. Tiberius azonnal elküldött két 
gárdazászlóaljat a kikötőbe, s utasította a vidéki elöljárókat, hogy 
halott fiának ezen az utolsó útján az egész vidék gyászolva 
tisztelegjen. Agrippina hajójának megérkezését roppant tömeg várta. A 
hajó kikötött, halálos csendben, és Agrippina két gyermekével és férje 
urnájával partra szállt. A hatalmas gyülekezet lehajtott fővel, némán 
üdvözölte az özvegyet. Az urnát katafalkra tették, amelyet 
gárdatisztek vittek vállukon Rómáig. A zászlóalj zászlórúdjait 
semmivel sem díszítették, a vesszőcsomóba kötött bárdot pedig lefelé 
hordták, hogy ezzel is jelezzék a nagy csapást, amely az egész népet 


érte. Ahogy a gyászmenet átvonult Calabrián, Apulián és Campanián, 
a tömeg óráról órára nőtt. Az egyszerű földművesek fekete ruhában 
sereglettek össze mindenünnen, a lovagok pedig bíbor tógáikban 
haladtak a katafalk után. 

A  gyászmenettel Rómától hatvan mérföldnyire,  Terracinánál 
találkoztunk; Agrippina, aki a kikötőtől egészen idáig száraz szemmel, 
márvány arccal, némán haladt, nem tudott többé uralkodni magán, 
amikor meglátta négy apátián gyermekét. Sírva kiáltott oda Castornak: 
- Drága férjem iránti szeretetedre esküdj, hogy tulajdon életeddel 
véded meg gyermekei életét, és megbosszulod halálát! Ez volt az 
utolsó kívánsága. 

Castor, aki talán most sírt először gyermekkora óta, zokogva esküdött 
meg, hogy teljesíti a kívánságot. 

Ha kíváncsiak arra, hogy Livilla miért nem jött velünk, a válasz az, 
hogy éppen akkor szült ikreket, akiknek különben úgy látszik Sejanus 
az apjuk. Ha megkérdezik, hogy miért nem jött el az édesanyám, a 
felelet, hogy Tiberius és Livia még a temetésre sem engedték elmenni. 
Ha a roppant gyász és szomorúság képtelenné teszi őket arra, hogy ők 
maguk, mármint a nagyanya és az örökbefogadó apa elmenjenek, 
nyilvánvalóan lehetetlen, hogy az édesanya részt vegyen a temetésen. 
Azt különben igen bölcsen tették, hogy ők maguk távolmaradtak a 
temetéstől. Bármennyire is színlelték volna a kétségbeesést, a nép 
megtámadta volna őket. Azt hiszem, ebben az esetben a testőrség 
nyugodtan nézte volna a dolgot, egyetlen ember sem mozdult volna 
meg, hogy megvédje Liviát és Tiberiust. Tiberius még azokat a 
temetési — előkészületeket sem tette meg, amelyek sokkal 
jelentéktelenebb személyeknek is kijárnak. Hogy ezekben a külső 
formákban szegényes temetést megmagyarázza, azt mondta: a 
gyászünnepség már megvolt Szíriában, és az istenek megsértődnének, 
ha a szertartást megismételnék. Germanicus temetése azonban mégis 
roppant arányú és emlékezetes volt. Róma még sohasem mutatott 
olyan egyöntetű és őszinte fájdalmat, mint ezen az éjjelen. A Mars- 
mezőn a fáklyák tízezrei lobogtak, Augustus síremlékét pedig, ahová 
Castor a hamvvedret helyezte, olyan hatalmas tömeg vette körül, hogy 
a nagy tolongásban többen meghaltak. Mindenütt azt mondogatta a 
nép, hogy Róma elveszett, nincs remény: Germanicus volt egyetlen 
mentsvárunk az elnyomatás és az önkényuralom ellen, és 
Germanicust, íme, aljasul meggyilkolták. Mindenütt Agrippinát 
dicsérték, sajnálták, és inádkoztak gyermekei életéért. 

Tiberius néhány nap múltán szózatot intézett a néphez, amelyben 
kifejtette, hogy noha sok kitűnő római halt már meg a közösségért, 
még egyet sem gyászoltak olyan egyetemlegesen és őszintén, mint az ő 
drága fiát. Most azonban már itt az ideje, hogy a nép leküzdje 
szomorúságát, és visszatérjen mindennapi életéhez: a hercegek 


halandók, de a közösség örökkévaló. A felhívás ellenére egészen 
áprilisig tartott a gyász, és csak a Nagy Atya ünnepségén lehetett látni 
újra vidám arcokat Rómában. 

Tiberius minden gyanúja most Agrippina ellen fordult. Az özvegy a 
temetés utáni napon meglátogatta Tiberiust a palotában, és merészen 
a szemébe mondta, hogy felelőssé teszi férje haláláért mindaddig, 
amíg be nem bizonyítja ártatlanságát, ós bosszút nem áll Pisón és 
Plancinán. 

Piso hosszabb ideig nem tért vissza Rómába. Fiát küldte előre, hogy 
Tiberiusszal tárgyaljon az érdekében, ő maga pedig Castorhoz utazott, 
aki már visszatért Duna menti csapataihoz. Arra számított, Castor 
hálás lesz neki, amiért eltette útjából egyetlen komoly ellenfelét a 
trónért való küzdelemben, és szívesen fog hitelt adni a Germanicus 
árulásáról költött mesének. Castor nem fogadta, és a legnagyobb 
nyilvánosság előtt mondta meg Piso küldöncének: ha a mendemondák 
igazak, akkor a bosszúállás, amelyet bátyja haláláért esküdött, ellene 
fog fordulni, éppen ezért Piso jobban tenné, ha nem merészkedne a 
közelébe addig, amíg ártatlanságát be nem bizonyította. Tiberius Piso 
fiával közönyösen bánt, mintha mutatni akarná, hogy amíg a vizsgálat 
be nem fejeződött, nem akar állást foglalni. 

Végre Piso és Plancina megérkeztek Rómába. Lehajóztak a Tiberisen, 
és számos barátjukkal együtt Augustus síremlékének közelében 
szálltak partra. Rövidesen nagy ellenséges tömeg gyűlt össze, 
amelynek sorai között mosolyogva vonultak keresztül. Feldíszített 
hintó várt rájuk a közelben, két makulátlan fehér lóval, s így hajtattak 
házukig, amely a Piac téren állott, s amelyet érkezésük alkalmából 
feldíszítettek. Hazatérésüket zajos lakomával ünnepelték, amelyre 
meghívták összes rokonaikat és barátaikat, olyan nagy garral és olyan 
kihívó módon, amely mindennél jobban hangsúlyozta, hogy számítva 
Tiberius és Livia támogatására, nem félnek Róma népétől. Tiberius 
úgy tervezte, hogy Piso rendes büntetőtörvényszék elé kerül, ahol a 
vádat egy megbízható szenátor fogja képviselni. Ez majd olyan 
rosszul, hebehurgyán fogja a vádpontokat felsorakoztatni, hogy a 
bűnper csak felmentéssel végződhet. De  Germanicus barátai, 
különösen az a három szenátor, aki elkísérte őt Szíriába is és 
Agrippinával együtt tért vissza, ellenezték Tiberius választását. 
Tiberius kénytelen volt végül is személyesen vezetni a tárgyalást, 
mégpedig a szenátusban, ahol Germanicus barátai a lehető legtöbb 
támogatásra számíthatnak. 

Castor most újra visszatért a Dunától, és noha dicsőítést (vagyis 
kisebbfajta diadalmenetet) szavaztak meg neki a Maroboduus-ügy 
elintézéséért, gyalog lépett be a városba, mint egyszerű magánember. 
Miután meglátogatta apját, egyenesen Agrippinához ment, és 
megesküdött neki: felel azért, hogy Germanicus halála nem marad 


megbosszulatlanul. 

Piso négy szenátort kért fel védelmére. Ezek közül három kimentette 
magát betegségére vagy elfoglaltságára való hivatkozással, a negyedik 
pedig, Gallus, kijelentette, hogy nem véd senkit, akit gyilkossággal 
vádolnak, ha nem számíthat arra, hogy ezzel a császári családnak tesz 
szívességet. Calpurnius Piso, bár ő nem vett részt nagybátyja 
lakomáján, önkéntesen vállalkozott arra, hogy a család tisztessége 
érdekében ellátja a védelmet, későbben pedig három másik szenátor is 
csatlakozott hozzá, bizakodván abban, hogy Tiberius felmenti Pisót, és 
őket később megjutalmazza. Piso igen örült, hogy Tiberius 
személyesen bíráskodik felette, mert Sejanus azzal biztatta, hogy 
Tiberius ugyan igen szigorúnak fogja tettetni magát, de majd 
bizonytalan időre elnapolja a tárgyalást, hogy új bizonyítékokat 
szerezzenek be. Martinát, a vád koronatanúját Sejanus ügynökei már 
meggyilkolták, és a közvádnak igen nehéz volt a helyzete. 

Csak két napot engedélyeztek a vád bizonyítékainak beterjesztésére, és 
Tiberius megengedte, hogy az a szenátor, akit eredetileg erre a 
szerepre szemelt ki, felálljon, és az idő legnagyobb részét azzal töltse 
el, hogy Pisót régi apró bűneivel vádolja. Hosszan beszélt arról, hogy 
Piso milyen rosszul kormányozta Hispániát még Augustus idején. 
Tiberius ezt órák hosszat tűrte, de a szenátus úgy mozgolódott, annyit 
csapkodták a viasztáblákat, annyit dobogtak a lábukkal, hogy a 
császár látta: botrány lesz, ha nem hallgatja ki a fontos tanúkat. 
Germanicus négy barátja jól felkészült a tárgyalásra, egymás után 
emelkedtek szólásra, és eskü alatt vallottak arról, hogy Piso miképpen 
lazította meg a katonai fegyelmet Szíriában, milyen sértő módon 
viselkedett Germanicusszal szemben, mennyiszer tagadta meg az 
engedelmességet, hogyan szövetkezett Venonesszel Róma érdeke ellen, 
hogyan nyomta el és szipolyozta ki a tartományokat. Megvádolták 
azzal, hogy megmérgezte Germanicust, hogy annak halála után 
hálaadó áldozatot mutatott be, és hogy végül fegyveresen megtámadta 
a tartományt, jogtalanul toborzott magánseregével. 

Piso nem tagadta, hogy aláásta a tartományi seregek erkölcsi alapját, 
hogy megtagadta Germanicus parancsainak végrehajtását és hogy 
elnyomta az alattvalókat, pusztán arra hivatkozott, hogy a vádak 
túlzottak. A mérgezési vád ellen azonban felháborodottan tiltakozott. 
Germanicus négy barátja félt, hogy kinevetik őket, ha a különböző, 
legalábbis természetfelettinek látszó jelenségeket előhozzák, ha 
megbabonázással és ilyesmivel vádolják, így hát csak azt állították, 
hogy Piso megmérgezte Germanicus ételét, mialatt mellette ült egy 
lakomán, Germanicus tulajdon házában. Piso nevetségessé tette ezt a 
vádat. Hogyan tehette volna ezt meg észrevétlenül, amikor az egész 
asztaltársaság, sőt a felszolgálók is őt figyelték? Talán mágiával? 

Piso a tárgyalás folyamán egy levélcsomagot tartott a kezében, 


amelyeknek formájáról és színéről mindenki láthatta, hogy Tiberiustól 
valók. Germanicus barátai most indítványozták minden, Pisónak 
küldött utasítás felolvasását. Piso megtagadta a levelek felolvasását 
azon az alapon, hogy a sphinx-pecsét van rajtuk (eredetileg Augustus 
pecsétje), és ez a körülmény bizalmas természetűekké teszi őket. 
Árulás lenne a felolvasásuk. Tiberius elvetette az indítványt azon az 
alapon, hogy időpazarlás lenne a semmi különösebbet, nem 
tartalmazó levelek felolvasása. A szenátus tehát nem erősködhetett 
tovább ezen a ponton. Piso ekkor a leveleket átnyújtotta Tiberiusnak, 
mintegy jelezve, hogy rábízza magát a császár kegyelmére. 

A szenátus épülete körül várakozó tömeg most dühösen zúgolódni 
kezdett, miután értesült a tárgyalás menetéről, és egy roppant mély 
hangú férfi beordította: , Előletek megmenekülhet, uraim, de a mi 
bosszúnkat nem kerülheti el." Most küldönc érkezett Tiberiushoz 
jelenteni, hogy Pisónak néhány szobrát megkerítette a tömeg, és a 
Capitolium-domb legalsó lépcsőin akarják összetörni. Ezeken a 
lépcsőkön szokták a gonosztevők holttestét közszemlére tenni, mielőtt 
bedobnák őket a Tiberisbe. Tiberius kiadta a parancsot a szobrok 
megmentésére és visszahelyezésére, majd kijelentette, hogy ilyen 
viszonyok között nem tudja tovább folytatni a tárgyalást, amelyet 
éppen ezért estig elnapol. Pisót a fegyveres őrség visszakísérte a 
lakására. 

Plancina, aki mindeddig hangoztatta, hogy osztozik férje sorsában, és 
ha kell, meg is hal vele, most már megrémült. Úgy határozott, hogy 
külön védekezik, és számított Lívia pártfogására. Piso nem tudott 
semmit erről az árulásról, hiszen azt sem tudta, hogy Plancina és Livia 
milyen bizalmas viszonyban vannak egymással. 

Amikor Tiberius a tárgyalást újra megnyitotta, kijelentette, hogy a vád 
képviselői nem szereztek be elég bizonyítékot a mérgezésre. Majd 
figyelmeztette Pisót: azt a körülményt sohasem fogják neki 
megbocsátani, hogy fegyverrel támadt egy római tartományra. Másnap 
reggel Pisót holtan találták lakásán, mellette feküdt véres kardja. Piso 
azonban mégsem követett el öngyilkosságot. 

Piso ugyanis megtartotta magának a legfontosabb levelet, amelyet 
Livia írt neki, de alája írta Tiberius nevét is. Ebben a levélben Livia 
buzdítja Pisót, hogy kövessen el mindent Germanicus ellen. Amikor 
Piso megijedt, hogy baja lesz, átadta a levelet Plancinának, hogy ezzel 
mentse meg életüket. Ajánlja fel a levél kiadását abban az esetben, ha 
felmentik őket. Plancina Líviához ment. Az öregasszony kérte, hogy 
várjon rá, amíg Tiberiusszal tanácskozik a dolog felől. Livia és 
Tiberius most veszekedtek életükben először egészen nyíltan. Tiberius 
szörnyen felháborodott, amiért Livia meg merte írni ezt a levelet, mire 
Livia felelet helyett arról beszélt, hogy Tiberius igen tiszteletlenül 
bánik vele az utóbbi időben. Tiberius erre megkérdezte, hogy kicsoda 


a császár, ő vagy Livia? ,Te vagy —- mondotta Livia -, de az én 
jóvoltomból. Ha képes voltam arra, hogy feltegyelek a trónusra, arra is 
képes leszek, hogy levegyelek onnan." Ezután elővett egy levelet, és 
felolvasta. A levelet Augustus írta neki Tiberius rhodusi tartózkodása 
idején. A levélben árulással, kegyetlenséggel és bestialitással vádolja 
Tiberiust, és kijelenti, ha nem volna Livia fia, egyetlen napig sem 
hagyná életben. , Ez csak a másolat" mondta Livia. , De az eredetijét 
biztos helyen őrzöm. És hány hasonló hangú van még! Akarod talán, 
hogy a szenátus elé kerüljenek?" 

Tiberius nagy nehezen leküzdötte mérgét, bocsánatot kért 
neveletlenségéért, és kijelentette, nyilvánvaló, hogy ők ketten tönkre 
tudják tenni egymást, ezért nevetséges, hogy veszekedjenek. De 
miképpen mentheti meg Piso életét, különösen azután, hogy 
kijelentette: Szíria fegyverrel való megtámadását nem lehet 
megbocsátani? Hiszen ez biztos halálbüntetést jelent. 

- De Plancina nem támadta meg Szíriát, ugye? 

- Nem értem, mire célzói. Piso semmi esetre sem fogja visszaadni a 
levelet, ha megígérem, hogy Plancinát megmentem, és őt kivégzem. 

- Ha megígéred, hogy Plancinának nem esik baja, én visszaszerzem a 
levelet Pisótól. Ezt csak bízd rám. Ha Pisót megölik, a közhangulat 
megnyugszik. És ha félsz megmenteni Plancinát saját felelősségedre, 
akkor mondhatod nyugodtan, hogy én léptem közbe az érdekében. 
Különben is igazságos, ha rám hárítod a felelősséget, hiszen én írtam a 
levelet, amely most ilyen kellemetlen helyzetbe hozott. Így Livia 
kiment Plancinához, közölte vele, hogy Tiberius meg sem hallgatta, és 
inkább feláldozza tulajdon anyját a nép dühének, mintsem hogy életét 
kockáztassa azáltal, hogy kitart barátai mellett. Csak annyit tudott 
kicsikarni tőle, hogy Plancinának megkegyelmez, ha a levelet 
visszakapja, így Plancina visszament Pisóhoz egy levéllel, amely alá 
Lívia odahamisította Tiberius nevét. A levél ígéret volt arra, hogy 
felmentik. Abban a pillanatban, hogy Piso átadta Livia levelét, 
Plancina tőrével átdöfte férje torkát. Amikor a férfi ott feküdt 
haldokolva a lába előtt, az asszony megforgatta kardja hegyét a 
vérben, kezét ráerőszakolta a kardra, és otthagyta. A levelet és a 
hamisított ígérőlevelet a megbeszéléshez híven visszavitte Liviához. 
Tiberius másnap nyilatkozatot olvasott fel a szenátusban, amelyet 
állítólag Piso az öngyilkossága előtt tett. Ebben ártatlanságát 
hangoztatja, és könyörög Tiberiusnak és Liviának, hogy védjék meg 
fiait, akik még kevésbé vádolhatok, mint ő. Ezután megkezdődött 
Plancina bűnpere. Bebizonyították, hogy többször látták Martina 
társaságában, sok tanú eskü alatt vallotta, hogy Martina már sok 
embert megmérgezett, és általában mindenki tudta róla, hogy 
mérgezni szokott. Kiderült, hogy amikor Martina holttestét a 
temetésre előkészítették, a hajába kötve egy mérget tartalmazó 


üvegcsét találtak. Az öreg Pomponius, Germanicus tisztiszolgája eskü 
alatt vallott arról, hogy milyen szörnyű holttesteket csempésztek a 
házba, és arról, hogy Plancina Martina társaságában ott járt a házban, 
amikor senki sem volt odahaza, csak Caligula. Plancinát senki sem 
védte. Esküdözve és zokogva bizonygatta ártatlanságát, és bocsánatot 
kért Agrippinától, amiért sértegette, de pusztán férje parancsát 
követte. Férje különben is azt mondotta, hogy Agrippina és 
Germanicus árulók. 

Tiberius végre összefoglalta az ügy állását. Plancina bűnösségéhez 
bizonyos kétség fér. Látszólag  bebizonyult, hogy  Martinával 
kapcsolatot tartott fenn és hogy az öregasszony méregkeverő volt, de 
hogy Plancina csakugyan mérgezett volna, ezt semmivel sem tudták 
bebizonyítani. A vád képviselői még azt az üvegcsét sem mutatták be, 
amelyet Martina hajában találtak. Hátha nem is méreg volt benne? 
Édesanyjának, Liviának igen jó véleménye van Plancina jelleméről, és 
általa kéri a szenátust, hogy abban az esetben, ha bűnössége nincs 
teljesen bebizonyítva, az ő kedvéért kételkedjenek. Livia azt üzeni, 
hogy szeretett unokájának szelleme megjelent neki álmában, és kérte 
őt, ne engedje, hogy ártatlanok szenvedjenek a férjek vagy atyák 
vétkéért. 

Plancinát így hát felmentették, Piso egyik fiát néhány évre száműzték, 
a másik pedig azonnal örökölte apja birtokait. Az egyik szenátor 
köszönetet akart szavaztatni a halott hős családjának, Tiberiusnak, 
Líviának, édesanyámnak Antóniának, Agrippinának és Castornak, 
amiért , megbosszulták a halálát. Már éppen meg akarták szavazni, 
amidőn egyik barátom, egy volt konzul, aki Furius előtt Afrika 
kormányzója volt, felemelkedett, és kijelentette, hogy egy fontos nevet 
kifelejtettek, a halott hős fivéréét, Claudiusét, aki mindenkinél többet 
tett a vád anyagának előkészítésében és abban, hogy a tanúkat 
megvédje a tárgyalás előtt. Tiberius vállat vont, azt mondta, 
meglepetve hallja, hogy engem is felkértek segítségül, és talán ha ez 
nem történt volna meg, akkor a vád kissé jobban végezte volna 
munkáját. (Igaz, hogy én elnököltem bátyám barátainak gyűlésén, és 
én döntöttem el, hogy az egyes tanúk milyen vádpontokkal jöjjenek 
elő és melyeket hallgassanak el. Valójában én voltam az, aki 
lebeszéltem őket arról, hogy Pisót vádolják közvetlenül a mérgezéssel, 
de ők leszavaztak. Pomponiust és unokáit és bátyám három szabadosát 
én rejtettem el Capuában a tárgyalás napjáig. Martinát is 
megpróbáltam elrejteni Brindisiben egy ismerős kereskedő házában, 
de Sejanus ügynökei kikutatták, és megölték.) Nos, Tiberius 
megengedte, hogy az én nevemet is felvegyék a listára. 

A szenátus előtt kapott kitüntetés azonban nem érintett, annál jobban 
örültem Agrippina hálájának. Eljött hozzám, és azt mondta, megérti 
már, mire gondolt Germanicus, amikor halála előtt röviddel 


kijelentette: legigazabb barátja egész életében szegény öccse, Claudius 
volt. 

A közhangulat annyira Livia ellen fordult, hogy Tiberius meg sem 
kísérelte Livia régi vágyának kielégítését, nem szavaztatta meg neki a 
Haza Anyja címet. Mindenki arra volt kíváncsi, mit jelent az, ha a 
nagyanya megmenti unokája gyilkosát a szenátus bosszúja elől? A 
felelet csak az lehetett, hogy a nagyanya maga volt a felbujtó, és 
annyira szemérmetlenül és merészen űzi játékait, hogy az áldozat 
özvegyét és árváit is el akarja tenni láb alól. 


HUSZONKETTEDIK FEJEZET 

Germanicus meghalt, de Tiberius még mindig nem érezte magát 
biztonságban. Sejanus minduntalan új veszélyekről tett jelentést. 
Naponta közölte, hogy ez vagy az a befolyásos férfiú mit suttogott 
barátaival Piso bűntárgyalása alatt. Ahelyett, hogy azt felelte volna, 
amit egyszer katonáiról mondott: , Csak hadd féljenek tőlem; fontos, 
hogy engedelmeskedjenek", most így szólt Sejanushoz: , Csak hadd 
gyűlöljenek, fontos, hogy félnek tőlem." Három lovagot és két 
szenátort, akik legszókimondóbbak voltak bírálatukban, kivégeztetett 
azon a lehetetlen alapon, hogy örömüknek adtak kifejezést 
Germanicus halálhírének vételekor. A besúgók felosztották egymás 
között a kivégzett lovagok és szenátorok birtokait. 

Ebben az időben lett nagykorú Germanicus legidősebb fia, Nero [aki 
nem azonos a későbbi Nero császárral], és ámbár kevés remény volt 
arra, hogy olyan jó katona és tehetséges szervező legyen, mint az apja, 
örökölte apjának jó külsejét, kedves, meleg jellemét, és a város igen 
bízott benne. Nagy vigasság és öröm volt, amikor feleségül vette 
Castor és Livilla lányát, akit először Helénának neveztünk meglepő 
szépsége miatt (igazi neve Julia volt), később azonban Heluónak, 
vagyis , Falánk"-nak hívtunk, mert szépségét elrontotta a túl sok 
evéssel. Nero Agrippina ,kedvence volt. A család Claudius módra 
jókra és rosszakra, vagy a ballada szavaival , almára és vackorra" 
oszlott. Vackor több volt, mint alma. Agrippina és Germanicus kilenc 
gyermeke közül három fiatalon meghalt - két leány és egy fiú -, és 
véleményem szerint a fiú és az idősebb lány volt a legkitűnőbb mind a 
kilenc közül. A fiú, aki nyolcadik születésnapján halt meg, 
Augustusnak annyira kedvence volt, hogy az öregúr állandóan 
magánál tartotta egy képét, amely Cupidóként ábrázolta, és reggel 
első dolga volt, hogy a képet megcsókolja. Az életben maradt 
gyermekek közül csak Nero volt teljesen jó. Drusus morózus, ideges és 
gonoszra könnyen hajlamos fiú volt, és húga Drusilla mindenben 
hasonlított reá. Caligula, Agrippinilla és a legfiatalabb, akit Lesbiának 
neveztünk, teljesen romlottak voltak, és valószínűleg ilyen lett volna a 


legfiatalabb lány is, aki meghalt. A város azonban az egész családot 
Nero alapján ítélte meg, mert csak ő volt elég idős ahhoz, hogy a nép 
előtt szerepeljen. Caligula ekkor múlt kilencéves. 

Agrippina egy napon kétségbeesetten látogatott meg, és tanácsot kért 
tőlem. Elmondotta, bárhová megy, úgy érzi, hogy mindenüvé követik, 
kémkednek utána. Ismerek-e valakit Sejanuson kívül, akinek befolyása 
van Tiberiusra? Meg van győződve arról, hogy Tiberius meg akarja 
öletni vagy száműzetésbe akarja küldetni, mihelyt valami ürügyet 
talál. Mondtam, csak két embert ismerek, akiknek van valami jó 
befolyása Tiberiusra. Az egyik Coccejus Nerva, a másik pedig 
Vipsania. Tiberius még mindig szerette Vipsaniát, akinek lányunokája 
tizenöt éves korára szinte tökéletes mása volt nagyanyjának. Tiberius 
nem bírta elviselni a gondolatot, hogy más vegye feleségül, mint ő 
maga, és csak az akadályozta meg ezt a házasságot, hogy a kislány 
Castor unokahúga volt, ami a házasságot római törvények szerint 
vérfertőzéssé tette volna, így hát kinevezte a kislányt fő Vesta-szűzzé, 
az éppen meghalt Occia helyére. Mondtam Agrippinának, hogy 
barátkozzék össze Coccejus Nervával és Vipsaniával, aki mint Castor 
édesanyja mindent el fog követni az érdekében. Követte tanácsomat. 
Vipsania és férje, Gallus, akik nagyon megsajnálták, rendelkezésére 
bocsátották városi házukat és három vidéki nyaralójukat, és igen sokat 
bajlódtak gyermekeivel. Gallus például új nevelőket szerződtetett a 
fiúk mellé, mert Agrippina arra gyanakodott, hogy a régi nevelők 
Sejanus megbízottai. Coccejus Nerva már nem jelentett ily nagy 
segítséget. Igen barátságos volt hozzá, de nem jött rá, hogy mit 
kívánnak tőle. 

Sajnos Vipsania nemsokára meghalt, és jó befolyásának hiánya rögtön 
meglátszott Tiberius viselkedésén. Már egyáltalában nem leplezte 
nemi elaljasultságát, amelynek senki sem mert hitelt adni. Némely 
perverzitása ugyanis olyan szörnyűségesen visszataszító volt, hogy 
senki sem merte elhinni Róma császáráról, Augustus kiválasztott 
utódáról. Nem volt nő vagy fiú, aki biztonságban lehetett a közelében, 
még a szenátorok feleségei és kisfiái sem. Ha kedves volt az életük, és 
nem akarták apjuk vagy férjük életét veszélyeztetni, akkor teljesítették 
Tiberius minden kívánságát. Egy nő azonban, egy konzul felesége 
öngyilkosságot követett el egy ilyen eset után barátai jelenlétében. 
Előbb elmondta nekik, hogy fiatal leányát csak úgy tudta megmenteni 
Tiberius szenvedélyétől, hogy odaadta magát neki. Már ez is eléggé 
szégyenteljes. De az öreg szatír felhasználva engedékenységét, olyan 
undorítóan aljas cselekedetre vette rá, hogy inkább meghal, mintsem 
tovább éljen ennek a dögletesen visszataszító orgiának az emlékével. 
Róma kocsmáiban és bordélyházaiban ebben az időben sokat 
énekeltek egy nótát, amely így kezdődött: , Mit csinált a, mit csinált a 
vén kecske..." A folytatását szégyelleném leírni, mindenesetre a nóta 


éppen olyan szellemes volt, mint amilyen disznó; állítólag maga Livia 
írta. Az öregasszony különben egy sereg hasonló, Tiberius elleni 
szatíra szerzője volt, amelyeket névtelenül hozott forgalomba 
Urgulania segítségével. Tudta, hogy Tiberius megijed, és félelmében 
még erősebben fog hozzá ragaszkodni. Livia most Agrippinával is 
barátságot keresett, odáig ment, hogy bizalmasan közölte vele: 
Germanicus haláláért Tiberius felelős, ő biztatta állandóan Pisót 
Germanicus elleni cselekedetekre. Agrippina nem bízott benne, de 
világos volt, hogy Livia és Tiberius között nem jó a viszony, és inkább 
helyezte magát Livia védelme alá, mintsem hogy az öreg szatírnak 
hízelegjék. Egyetértettem ebben Agrippinával, mert megfigyeltem, 
hogy Tiberius besúgói Liviának még egyetlen kedvencével sem tudtak 
végezni, de sejtettem, mi fog történni Livia halála után. 

Ebben az időben újabb igen komoly aggodalmam támadt. 
Észrevettem, hogy Livia és a kis Caligula között furcsa barátság 
fejlődött ki. Caligula általában kétféleképpen tudott viselkedni. Vagy 
szemtelen volt, vagy alázatos. Agrippinával, az anyámmal és velem, 
testvéreivel és Castorral például szemtelen volt, míg Sejanus, Tiberius 
és Livilla csak alázatot láttak tőle. Liviával azonban másképpen bánt. 
Mintha szerelmese lenne az öregasszonynak. Nem a szokásos gyengéd 
érzelem volt közöttük, ami kisfiúkat elnéző nagyanyjukhoz vagy 
dédanyjukhoz köti, az ember valahogyan érezte, hogy valamilyen 
kellemetlen közös titkuk van. Nem akarom azt mondani, hogy 
tisztességtelen kapcsolat volt közöttük; barátságuk mintha az 
összeesküvők barátsága lett volna. Agrippina is megérezte ugyanezt, 
de semmi bizonyosat nem tudott mondani. 

Egy napon rájöttem, miért olyan kedves hozzám Sejanus. Azt 
ajánlotta, hogy leányát jegyezzem el fiammal, Drusillusszal. Én 
elleneztem voltaképpen a házasságot, mert Sejanus kislánya kedves, 
rokonszenves gyermek volt, míg fiam kellemetlen, mihaszna fráter, 
másrészt meg nem akartam rokonságba kerülni egy ilyen cégéres 
gazemberrel, mint Sejanus. De erről nyíltan nem beszélhettem. 
Sejanus észrevette habozásomat, és megkérdezte, nem találom-e elég 
előkelőnek a házasságot? Dadogni kezdtem, mondtam, azért habozom, 
mert nézetem szerint a négyéves kislány túlságosan fiatal ahhoz, hogy 
eljegyezzék egy tizenhárom éves fiúval, aki az esküvő idejéig esetleg 
másba szerethet belé. Sejanus elmosolyodott, és azt mondta, hogy ezt 
ő rámbízza. 

A városban nagy ijedelem támadt, amikor híre járt, hogy Sejanus 
rokonságba kerül a császári családdal, de azért mindenki sietett 
jókívánságaival hozzá és hozzám. 

IKr. u. 23] Néhány nap múlva Drusillus meghalt. Pompejiben történt, 
ahova Urgulanilla barátai hívták meg. Torkán akadt egy kis körte. 
Állítólag feldobálta a levegőbe a gyümölcsöt és szájával próbálta 


elkapni; halála nyilvánvalóan baleset. Ezt azonban senki sem hitte. 
Világos volt, hogy Livia, akit nem kérdeztek meg egyik dédunokája 
házasságára vonatkozóan, elintézte, hogy a gyereket megfojtsák, és 
utána körtét gyömöszöljenek a torkába. Mint szokásos volt ilyen 
esetekben, a körtefát gyilkossággal vádolták, s kivágásra és elégetésre 
ítélték. 

Tiberius felszólította a szenátust, hogy válasszák meg Castort 
néptribunná, ami arra vallott, hogy őt választotta ki utódjává. Ez a 
kívánság nagy megnyugvást keltett, mert azt jelezte, hogy Tiberius tud 
Sejanus becsvágyairól, és gátat akar neki szabni. Amikor a határozat 
törvényerőre emelkedett, valaki indítványozta, hogy aranybetűkkel 
véssék fel a szenátusi palota falára. Senki sem jött rá, hogy Castor 
kinevezését maga Sejanus ajánlotta. Célzást tett Tiberiusnál arra, hogy 
Castor, Agrippina, Livia és Gallus összeesküdtek ellene, és úgy 
gondolta, ilyen módon tudják meg legkönnyebben a többi összeesküvő 
nevét is. Az aranyfeliratot Sejanus egy barátja indítványozta, és 
azoknak a szenátoroknak a nevét gondosan feljegyezték, akik ezt a 
furcsa indítványt támogatták. Castor most már a legjobb körökben is 
népszerű volt. Nem részegeskedett már annyit — Germanicus halála 
mintha kijózanította volna -, és ámbár még most is szokatlanul 
szerette a véres gladiátori játékokat, feltűnően öltözködött és a 
kocsiversenyeken roppant összegekben fogadott, mégis lelkiismeretes 
közhivatalnok volt és hűséges barát. Nekem nem sok dolgom akadt 
vele, de amikor találkoztunk, sokkal tisztességesebben bánt velem, 
mint Germanicus halála előtt. 

A keserű gyűlölködés közte és Sejanus között mindig kitöréssel 
fenyegetett, de Sejanus elkerülte a nyílt összecsapást addig, amíg 
biztos nem volt győzelme felől. Az idő most elérkezett. Sejanus elment 
a palotába hogy gratuláljon Castornak kinevezése alkalmából, és 
dolgozószobájában találta Livillával. Nem volt senki más jelen, így 
Sejanus azt mondhatta, amit csak akart. Ebben az időben Livilla már 
annyira szerelmes volt Sejanusba, hogy ez az aljas fickó számított rá: 
éppúgy elárulja Castort, mint ahogy annak idején elárulta Postumust — 
valahonnan tudta az esetet -, és már arról is beszéltek Livillával, 
milyen kár, hogy nem ők ketten ülnek Livia és Augustus trónusán. 
Sejanus így szólt: 

— Nos, Castor, ezt jól megcsináltam neked. Gratulálok. 

Castor összeráncolta homlokát. Őt csak néhány bizalmas barátja 
szólíthatta Castornak, ezért rászólt Sejanusra: 

- Nem tűröm, hogy bárki ilyen bizalmasan szólítson, kivéve 
barátaimat és a velem egyenrangú férfiakat, de te egyik sem vagy. 
Számodra én Tiberius Drusus Caesar vagyok. És különben is mit 
, Csináltál"? nekem? A gratulációdra nem vagyok kíváncsi, takarodj 
innen! 


- Ha az én véleményemre vagy kíváncsi — szólalt meg most Livilla -, 
meglehetős gyávaságnak tartom, hogy így megsérted Sejanust, nem is 
beszélve a hálátlanságról, hogy úgy kirúgod, mint egy kutyát, amikor 
csak gratulálni jött. Nagyon jól tudod, hogy nem lehettél volna 
néptribun, ha Sejanus rá nem beszéli az apádat. 

— Badarságot beszélsz, Livilla — mondta Castor. — Ez a mocskos kém 
nem számít semmit, és éppannyi köze van a kinevezésemhez, mint 
bármelyik eunuchomnak. Csak nagyképűsködik. És mondd csak, 
Sejanus, mi van a gyávaságommal? 

- Feleségednek igaza van. Gyáva vagy. Nem merészeltél volna velem 
így beszélni néptribuni kinevezésed előtt, amikor személyed még nem 
volt szent és sérthetetlen. Nagyon jól tudod, hogy elnáspángoltalak 
volna. 

-— Amit meg is érdemelnél — mondta Livilla. 

Castor az egyikről a másikra nézett, aztán lassan megszólalt: 

— Tehát van valami kettőtök között, mi? 

Livilla megvetően mosolygott. 

- És ha van? Melyiktek inkább férfi a talpán? 

- Jól van, fiam, meglátjuk -— ordította Castor. — Felejtsd csak el, 
Sejanus, egy pillanatra, hogy néptribun vagyok, és vedd elő az 
ökleidet. 

Sejanus összefonta a karját. 

— Védekezz, te gyáva fickó! 

Sejanus nem szólt erre sem semmit, mire Castor erősen pofonütötte: 

— Most pedig takarodj! 

Sejanus gúnyos alázattal kiment, és Livilla követte. 

Ez az ütés megpecsételte Castor sorsát. Sejanus Castor kezenyomával 
az arcán Tiberiushoz ment, és elmondotta, hogy Castor részeg volt, 
amikor gratulálni ment hozzá, pofonütötte őt, és így szólt: , Igen jó 
érzés, hogy  pofonvághatlak, anélkül hogy  visszaüthetnél. És 
megmondhatod apámnak, hogy ezt fogom tenni az összes többi 
piszkos kémeivel." Livilla megerősítette ezt másnap, amikor elment 
Tiberiushoz panaszkodni Castorra, amiért megverte őt. Azt mondta, 
Castor azért verte meg, mert ő szemrehányást tett neki gyávasága 
miatt, hogy megütött valakit, aki nem védekezhet, és mert megsértette 
az apját. Tiberius elhitte. Nem szólt semmit Castornak, csak felállította 
Sejanusnak egy bronzszobrát Pompejus színházában, ami igazán 
szokatlan kitüntetés valaki számára, aki még életben van. Sejanus 
párthívei sok másolatot készítettek a szoborról, és házuk 
előcsarnokában Tiberius szobrának a jobbján helyezték el, ezzel is 
mutatva, hogy Castor, néptribuni kinevezése ellenére, kegyvesztett. 
Castor haragja annyira nyilvánvaló volt, amikor apjával legközelebb 
találkozott, hogy Sejanus munkája igazán könnyű volt. Azt hazudta 
Tiberiusnak, hogy Castor összeesküvést szervez ellene a szenátorok 


között. Azokat a hamisan be vádolt szenátorokat, akik Tiberius előtt a 
legveszélyesebbeknek tűntek fel, letartóztatták azon az alapon, hogy 
Augustusi becsmérelték. 

Castor most megijedt, és Líviához fordult segítségért Sejanus ellen. 
Lívia mindent megígért: hamarosan észre térítik Tiberiust. De nem 
bízott Castorban mint szövetségesben. Felkereste Tiberiust és közölte 
vele, hogy Castor házasságtöréssel vádolja Sejanust és Livillát, 
azonkívül megvádolta, hogy Sejanus Tiberius nevében zsarolja a 
gazdagabb szenátorokat, és hogy a császári trónra tör. Castor 
kijelentette, ha Tiberius nem végez hamarosan ezzel a gazfickóval, 
akkor ő veszi kezébe a dolgok intézését. Castor azért kereste fel őt 
(Liviát), hogy ebben az esetben legyen a segítségére. Livia azt akarta 
elérni ezzel, hogy Tiberius legyen éppoly bizalmatlan Sejanusszal, 
mint Castorral szemben, és újra egyedül reá támaszkodjék. Egy időre 
ez sikerült is. De ezután egy baleset váratlanul meggyőzte Tiberiust, 
hogy Sejanus csakugyan olyan hűséges embere, mint amilyennek 
mutatja magát. Egy délután néhány barátjukkal egy tengerparti 
barlangban hűsöltek, amikor hirtelen nagy robajjal a tető egy része 
rájuk omlott, a többi része pedig eltömte a kijáratot. Sejanus Tiberius 
fölé mászott, és testével védte meg a császárt a lehulló kövek ellen. 
Amikor egy óra múlva a katonák kiásták őket, Sejanust még mindig 
ebben a helyzetben találták. 

Castort ezután Terracinába küldték, hogy a tengerpart megvédésének 
kérdését "— tanulmányozza. — Amikor hazatért, — szinte tüstént 
megbetegedett. Azt mondták, tüdőbaja van. Sápadt volt, lefogyott, és 
vért köhögött. Levelet írt apjának, és kérte, látogassa meg őt a 
szobájában, hiszen csak néhány folyosónyira lakik tőle a palotában. 
Úgy érzi, meg fog halni, és ezért bocsánatot akar tőle kérni, ha 
valamivel is megbántotta volna. Sejanus lebeszélte Tiberiust a 
látogatásról, hátha betegség ürügyével csapdába akarják ejteni. 
Tiberius így hát nem kereste fel, és Castor néhány nap múlva meghalt. 
IKr. u. 23] Castor halálát nem nagyon gyászolták a városban. 
Ingerlékeny természete és a sok mendemonda a kegyetlenkedéseiről 
már úgyis félelemmel töltötte el a várost. Rettegve gondoltak arra, mi 
lesz, ha Castor lép a trónra. Igen kevesen hittek nemrégiben történt 
megjavulásában. Legtöbben meg voltak győződve arról, hogy ez csak 
fogás volt, vissza akarta szerezni a nép szeretetét, és éppoly rossz 
uralkodó lett volna, mint az apja. Ezenfelül Germanicus három fia 
szépen növekedik, Drusus éppen most lesz nagykorú, nyilvánvaló, 
hogy ők lesznek Tiberius örökösei. A szenátus azonban Tiberius iránti 
tiszteletből éppoly hangosan gyászolta Castort, mint Germanicust. 
Tiberius maga egyáltalában nem tettette, mintha nagyon sajnálná 
Castor halálát. Tárgyilagos, szinte közönyös hangon olvasta fel 
gyászbeszédét, és utána rögtön elhívatta Nérót és Drusust, bemutatván 


őket a szenátusnak mint Augustus dédunokáit. A két fiút a szenátus 
kegyeibe ajánlotta. 

Sejanus és Livilla most azon töprengett, miképpen kerítsék kezükbe a 
császári hatalmat. Nero, Drusus és Caligula az útjukban állnak, tehát 
el kell őket tenni láb alól. Három embert meglehetősen nehéz 
büntetlenül meggyilkolni, de Livilla hangsúlyozta, hogy nagyanyja 
igen szépen megszabadult Gajustól, Luciustól és Postumustól, amikor 
Tiberiust akarta beültetni az uralkodói székbe. És Sejanus kétségkívül 
előnyösebb helyzetben van tervei keresztülvitelére, mint amilyenben 
Livia volt. Sejanus most elvált feleségétől, Apicatától, akitől három 
gyermeke volt, hogy bebizonyítsa Livillának: feleségül akarja őt venni. 
Apicatát házasságtöréssel vádolta, és elmondta, hogy másállapotban 
van, de a gyermeknek nem ő az apja. A csábítót nem nevezte meg 
nyilvánosan, de bizalmasan közölte Tiberiusszal, hogy  Néróra 
gyanakszik. Elmondta, hogy Nérónak igen rossz híre van, sorra 
csábítja az előkelő férjes asszonyokat, és nagyon elbizakodott, mert 
úgy érzi, hogy mint kiszemelt örökös, úgy viselkedhet, ahogy akar. 
Livilla közben azon fáradozott, hogy Agrippinát elhidegítse Líviától. 
Agrippinának azt mondta, hogy Livia őt csak eszközül használja fel a 
Tiberiusszal vívott harcokban — ami tökéletesen igaz volt -, Líviának 
pedig azt mondta, hogy Agrippina használja fel őt eszközül 
Tiberiusszal szemben - ami szintén igaz volt. Mindkettővel 
kölcsönösen elhitette, hogy a másik halálos bosszút esküdött ellene. 
Sejanus elhitette Tiberiusszal, hogy titkos párt alakult, a Zöld Párt, 
amelynek vezetője Agrippina. A cirkuszi kocsiversenyeken négy szín 
futott. A vörös, a fehér, a kék és a zöld. Agrippina párthívei — 
hangsúlyozta Sejanus —- mindig a zöldre fogadnak. Sejanus igen 
ügyesen találta ki ezt a mesét, minthogy ebben az időben a zöld 
színekben futó kocsik voltak a legnépszerűbbek, és a vörös színekben 
futók a legnépszerűtlenebbek. Ezentúl Tiberius az ünnepnapokon sok 
időt töltött a versenyek szemlélésével, és igen megijedt, amikor 
hallotta, hogy a közönség legnagyobb része a zöld színeket pártolja. 
Sejanus elhitette vele, hogy a Zöldek Tiberius párthíveit Vöröseknek 
nevezik. A császár most növekvő aggodalommal figyelte, hogy amikor 
nagy ritkán egy vörös kocsi nyert, akkor a közönség fütyült és 
pisszegett. Sejanus igen ravasz volt, tudta, hogy Germanicus mindig a 
zöld színeket fogadta, és hogy Agrippina, Nero és Drusus érzelmi 
okokból szintén ezt a színt pártolják. 

Volt egy Silius nevű nemes, aki hosszú ideig csapatparancsnokként 
szolgált a felső-rajnai tartományban. Germanicusnak legkitűnőbb 
alvezére volt, és annak idején győzelmi jelvényekkel tüntették ki. 
Nemrégiben mint a felső- és alsó-rajnai tartományok egyesült 
csapatainak a vezére, igen veszélyes gall felkelést vert le születési 
helyem, Lyon szomszédságában. Történetesen Silius a nagy 


szeptemberi játékok alkalmával igen nagy összeget tett a zöld 
színekre. Sejanus átkiáltott neki a cirkuszban: 

- Mindenbe lefogadom, hogy a vörös győz. Ha akarod, fogadok veled 
is. 

Silius visszaordította: 

- El fogod veszteni a pénzedet, barátom. A vörös kocsis egyáltalában 
nem ért a hajtáshoz. Mindent az ostorára bíz. Fogadok veled ezerbe, 
hogy a zöld győz. A fiatal Nero itt mellettem azt mondja, hogy ő 
ezerötszázba fogadott. Ő is lelkes zöldpárti. 

Sejanus jelentőségteljesen Tiberiusra pillantott, aki hallotta az egész 
párbeszédet, és egészen elképedt Silius merészsége felett. Igen jó 
előjelnek tartotta, hogy a zöld kocsit baleset érte, és a vörös könnyen 
győzött. 

Tíz nap múltán Siliust hazaárulással vádolták a szenátus előtt. 
Állítólag ő maga is elősegítette a gall felkelést, később 
megvesztegettette magát, aztán pedig a hűséges tartományokat 
kirabolta. Feleségét, Sosiát, aki Agrippina legjobb barátnője volt, 
bűnrészességgel vádolták. Silius nem vette komolyan a vádakat, mint 
ahogy nem is lehetett őket komolyan venni. Amikor sokáig elhúzódott 
a tárgyalás, végül kitört. 

- Uraim, én egy zsugori, féltékeny, vérszomjas, buja önkényúr 
áldozata... 

Kitörése többi részét elfojtotta a szenátorok szörnyülködő zúgása. 
Silius odabólintott Tiberius felé, és elhagyta a Házat. Hazaérvén 
megölelte feleségét, gyermekeit, búcsúüzenetet hagyott hátra 
Agrippinának, Nérónak, Gallusnak és barátainak, és hálószobájában 
torkába döfte a kardját. Vagyona egy részét csak nagy nehezen tudtuk 
megmenteni gyermekei számára. 

Tiberius, aki eddig felségsértési vádjait mindig Augustus állítólagos 
becsmérlésére alapította, ettől kezdve felségsértésnek minősítette, ha 
valaki őt magát támadta. Egy szenátort, akiről azt gyanította, hogy 
Agrippina párthíve, azzal vádolt meg, hogy elmondott egy ellene 
irányított epigrammát. Az történt ugyanis, hogy a szenátor felesége 
egy reggel észrevett egy papírdarabot, amelyet jó magasan szegeztek 
fel a kapura. Férjét hívta ki, aki magasabb nála, hogy olvassa fel a 
szöveget. A szenátor hátrahajtott nyakkal, lassan betűzgette: 


, Nem a bortól részeg többé, nem bizony, 
A legyilkoltak véréből meríti mámorát". 


Az asszony most ártatlanul megkérdezte, mit jelent ez a vers, mire a 
szenátor kijelentette, hogy erről jobb nem beszélni nyilvánosság előtt, 
abban bizakodva, hogy a szenátor az epigramma olvasása után valami 
olyat mond, aminek alapján besúghatja. Az epigrammát különben 


Livia írta. 

Ez a besúgó egyenesen Sejanushoz ment, és jelentette az esetet. 
Tiberius maga vette keresztkérdések alá a szenátort, megkérdezvén 
tőle, mit értett az alatt, hogy erről jobb nem beszélni nyilvánosság 
előtt. Tiberius ezután azt mondta, hogy aljas, névtelen rágalmazók azt 
terjesztették, hogy fiatalabb korában részegeskedett, és minthogy az 
orvosok az utóbbi időben eltiltották a bortól, most hasonló 
rágalmazók vérszomjúsággal vádolják meg. Megkérdezte a szenátort, 
vajon nem tudott-e ő is ezekről a híresztelésekről, és hogy ezek 
alapján nem tudta-e rögtön, hogy a császárról van szó? A 
szerencsétlen ember elismerte, hogy hallott egyet-mást Tiberius 
részegeskedéséről, de tudta, hogy ez nem igaz, különben pedig nem 
gondolta, hogy az epigramma a császárról szól. Tiberius ekkor 
megkérdezte, miért nem jelentette azonnal a szenátusnak ezeket a 
rágalmakat, hiszen kötelessége lett volna. A szenátor azt felelte, hogy 
akkoriban még nem volt büntetendő cselekmény megírni vagy 
elismételni egy epigrammát, amit bárki ellen írtak, még akkor sem, ha 
Augustus ellen irányult. Tiberius megkérdezte, melyik időszakra 
gondol, hiszen Augustus nemrégiben halála előtt ezt is megtiltotta. A 
szenátor így felelt: 

- A harmadik rhodusi éved alatt történt, uram. Tiberius felkiáltott: 

- Uraim, hát tűrik, hogy ez a fickó így sértegessen engem!? Így a 
szenátus arra ítélte, hogy ledobják a Tarpeja-szikláról; ezt a büntetést 
rendszerint a legmegátalkodottabb hazaárulókra szokták mérni, 
tábornokokra, akik csapataikat eladták az ellenségnek, és hasonlókra. 
Egy másik férfit, egy lovagot kivégeztek, mert Agamemnon királyról 
tragédiát írt, amelyben Agamemnont meggyilkolja a felesége, és 
közben így kiált: , Tudd meg, véres tirannus, nem bűn rajtad bosszút 
állni." Tiberius kijelentette, hogy Agamemnon alatt a szerző reá 
gondolt, és az idézett sor felhívás volt arra, hogy gyilkolják őt meg. 
Így ez a tragédia, amelyet mindenki kinevetett unalmas és buta volta 
miatt, bizonyos hírnevet kapott, amikor minden példányát elkobozták 
és elégették, szerzőjét pedig kivégezték. 

Egészen eddig állandóan azt mondogattam magamnak: , Claudius, te 
szegény fickó, nem sok hasznára voltál a világnak, meglehetősen 
nyomorult életet éltél, de életed mindenesetre biztonságban van." 
Amikor azonban ezek a kivégzések megkezdődtek, megijedtem. Úgy 
éreztem magam, mint az az ember, aki egy tűzhányóhegy oldalán 
lakik, és a tűzhányó morogni kezd. Sok történelmi munkámban 
bizonyára akadnak sokkal könnyebben félremagyarázható sorok, mint 
a fentebb idézett szavak. Igaz, birtokom olyan kicsi, hogy nem éri meg 
a besúgó fáradságát, aki vagyonom negyed részét kapná, de viszont jól 
tudtam, hogy a közelmúlt összes hazaárulási pereinek áldozatai 
Agrippina barátai voltak. Márpedig én minden alkalommal 


meglátogattam Agrippinát, amikor Rómában voltam. Nem tudtam, 
mennyire véd meg majd sógorom, Sejanus. 

Igen, az utóbbi időben Sejanus sógora lettem, és most elmondom, 
miképpen jött létre ez a sógorság. 


HUSZONHARMADIK FEJEZET 
Egy napon Sejanus azt mondta, újra meg kellene nősülnöm, hiszen 
nem valami jól élek a feleségemmel. Mondtam, hogy Urgulanillát 
nagyanyám, Livia választotta ki a számomra, és hogy Livia 
beleegyezése nélkül nem válhatok el tőle. 
- Ó, persze hogy nem — mondta Sejanus -, ezt teljesen megértem. De 
nagyon boldogtalan lehetsz feleség nélkül. 
-— Köszönöm, egész jól megvagyok. 
Úgy tett, mintha ezt nagyon jó tréfának tartaná, és hangosan 
felnevetett, azt mondta: bölcs vagyok, de később hozzátette: ha 
valamiképpen lehetségesnek találom a válást, keressem fel őt. Van 
ugyanis feleségjelöltje a számomra - előkelő, fiatal és értelmes. 
Megköszöntem neki, de igen kényelmetlenül éreztem magam. Amikor 
elköszöntem tőle, még ezt mondta: 
- Barátom, Claudius, tanácsot akarok neked adni. Fogadd meg a 
vöröset a holnapi versenyeken, ne törődj azzal, hogy vesztesz egy 
keveset, a végén úgysem fogsz veszíteni. És ne fogadd meg a zöldet. 
Manapság igen szerencsétlen szín ez. És még egyet. Senkinek se 
mondd meg, hogy tőlem kaptad a figyelmeztetést. 
Erősen "megkönnyebbültem, látva, hogy Sejanus még mindig 
érdemesnek tart a barátkozásra, de nem értettem, hogy mit akart a 
fogadással. Másnap azonban Tiberius észrevett a cirkuszban, amint 
éppen a helyem felé mentem. Jó hangulatban lévén értem küldött és 
megkérdezte: 
— Mit csinálsz, öcsém? 
Eldadogtam, hogy szolgálatára a régi etruszkok történetét írom. 
- Igazán? Ez jó ítélőképességre vall. Már nem maradt meg egyetlen 
régi etruszk sem, aki tiltakozna ellene, és nincs modern etruszk, aki 
törődne vele, így hát azt írhatsz, amit akarsz. És mit csinálsz még? 
- M-m-m-m-m-megírom az ősi k-k-k-karthagóiak történetét. 
- Remek. És mit még? Siess a dadogásoddal, mert sok a dolgom. 
— P-p-p-p-pillanatnyilag m-m-m-m... 
- M-m-m-m-megírod Dadogóország történetét. 
- N-nem, uram, f-f-f-fogadok. Minden pénzemet a vörösre teszem. 
Ravaszul rámnézett, és így szólt: 
- Látom, unokaöcsém, hogy nem vagy mégsem egész bolond. És miért 
fogadod meg a vöröset? 
Most nehéz helyzetbe kerültem, hiszen nem mondhattam meg neki, 


hogy Sejanustól kaptam a tanácsot, így szóltam hát: 

- Azt álmodtam, hogy a zöldet diszkvalifikálták, mert megostorozta 
versenytársait, és a v-v-v-v-vörös jött b-b-b-be elsőnek, és csak messze 
mögötte bukdácsolt a k-k-k-kék és a fehér. 

Tiberius pénzes zacskót csúsztatott a kezembe, és a fülembe suttogta: 

- Senkinek se szólj erről, de tedd meg a vöröset és várd ki a végét. 
Kiderült, hogy a vörösnek szerencsés napja volt, és minthogy a fiatal 
Néróval minden versenyszámot lefogadtam közel kétezer aranyat 
nyertem. Ezen az estén okosnak találtam meglátogatni Tiberiust a 
palotában és így szóim hozza: 

-— Itt a szerencsés erszény, uram, és egy sereg kiserszény, amelyet 
napközben szült. 

— Mind az enyém? - kiáltott fel. — No, latszik, hogy szerencsés vagyok. 
Ugye, a vörös a győzedelmes szín, mi? 

Ez nagyon hasonlított Tiberius nagybátyámra. Ő egyáltalában nem 
tisztázta, hogy a nyereség kié lesz, én úgy gondoltam, hogy az - 
enyém, de ha elvesztettem volna a pénzt, bizonyara mondott volna 
valamit, amivel érezteti velem, hogy le vagyok neki kötelezve. Most 
még jutalékot sem adott a nyereségből. 

Amikor legközelebb újra Rómába érkeztem, anyámat annyira 
kétségbeesett állapotban találtam, hogy szót sem mertem szólni 
jelenlétében, nehogy dühbe guruljon és pofon üssön. Kiderült, hogy 
kétségbeesésének és felháborodásának oka a tizenkét éves Caligula és 
a tizenhárom éves Drusilla akik nála laktak. Drusilla szobafogságot 
kapott élelem nélkül, Caligula szabadon járhatott, de roppant meg volt 
ijedve. Ezen az esten a fiú bejött a szobámba: 

- Claudius bácsi, könyörögj a mamádnak, hogy ne szóljon a 
császárnak. Esküszöm, nem tettünk semmi rosszat. Csak játék volt. 
Ugye nem hiszed el rólunk? Mondd, hogy nem hiszed. 

Ezután elmondta, hogy mi az, amit anyám el akar mondani 
Tiberiusnak, és aztán megesküdött apja becsületére, hogy Drusilla és ő 
teljesen ártatlanok. Kötelességemnek tartottam, hogy mindent 
elkövessek az érdekükben. Felkerestem az anyámat, és így szóltam: 

— Caligula esküszik, hogy tévedsz. Apja becsületére esküszik, és ha a 
legkisebb kétely is van bűnösségére vonatkozólag, akkor tartsd 
tiszteletben ezt az esküt. Részemről nem tudom elhinni, hogy egy 
tizenkét éves fiú... 

-— Caligula szörnyeteg és Drusilla is szörnyeteg, és te hülye vagy, és én 
jobban hiszek a szememnek, mint az ő esküjüknek vagy a te buta 
fecsegésednek. Holnap reggel első dolgom lesz Tiberiust felkeresni. 

- De anyám, ha elmondod a császárnak, nemcsak azok ketten fognak 
szenvedni. Beszéljünk egyszer nyíltan, a besúgókat pedig egye meg a 
fene! Lehet, hogy hülye vagyok, de te éppolyan jól tudod, mint én, 
hogy Tiberius Agrippinát gyanúsítja Castor megmérgezésével, mert azt 


hiszi, hogy így akarta fiai számára biztosítani a hatalom megszerzését. 
Tiberius állandóan remeg, hogy összeesküvést szőnek ellene. Hát azt 
hiszed, ha te, mint nagyanya, vérfertőzéssel vádolod ezeket a 
gyerekeket, nem fogja szerét ejteni, hogy a család többi tagjaira is 
kiterjessze a vádat? 

- Mondom, hogy hülye vagy. Nem bírom a fejed rángatózását, meg 
ahogy az ádámcsutkád mozog - kiáltotta anyám, de láttam, hogy 
szöget ütött a fejébe, amit mondtam. Úgy gondoltam hát, ha római 
látogatásom alatt nem mutatkozom előtte, és így nem emlékeztetem a 
tanácsomra, valószínű, hogy Tiberius nem fogja megtudni a dolgot. 
Összecsomagoltam a holmim, és elmentem sógorom, Plautius házába. 
Ekkoriban Plautius már jól előrehaladt pályafutásán, négy év múlva 
biztos konzul lesz. A vacsora már régen elmúlt, amikor bementem 
hozzá. Épp jogi iratokat olvasott. Mondta, hogy a felesége már 
lefeküdt. Megkérdeztem tőle, hogy jól van-e már az asszony? Múltkor 
betegeskedett. Plautius felnevetett. 

— Na, te falusi fickó, hát nem hallottad? Numantinától már több mint 
egy hónapja elváltam, mostani feleségem Apronia, annak az embernek 
a lánya, aki olyan szép győzelmet aratott legutóbb Tacfarinas fölött. 
Bocsánatot kértem, és azt mondtam, hogy most gratulálnom kellene. 
De aztán mégis megkérdeztem: 

- Mondd, miért váltál el Numantinától? Úgy tudtam, hogy nagyon jól 
éltek? 

- Úgy van. Nagyon jól éltünk. De őszintén szólva, az utóbbi időben 
már túlságosan sok volt az adósságom. Első elöljárói hivatalomban 
nagy balszerencse ért. Tudod, hogy az ünnepi játékokra mennyit kell 
költenie az embernek saját zsebéből. Először is többet költöttem, mint 
amennyit megengedhettem magamnak, másodszor pedig 
balszerencsém volt. A szertartásokban kétszer is hiba történt, és a 
játékokat másnap újra kellett kezdeni. Az első ízben magam hibáztam, 
egy régi imát mondtam el, amelynek szövegét két évvel előbb 
megváltoztatták. A második alkalommal pedig egy trombitás, akinek 
hosszú jelet kellett volna adnia, nem vett elég nagy lélegzetet, és a 
jeladás nem sikerült. Megint újra kellett kezdeni, így hát a 
gladiátorokat és a versenykocsik kocsisait háromszorosan kellett 
megfizetnem. Azóta sem kászálódtam ki az adósságokból. Végül is 
kellett valamit tennem, mert a hitelezőim egyre csúnyábban 
viselkedtek. Numantina hozományát már rég elköltöttem, de 
elintéztem az ügyet a nagybátyjával. Az öregúr visszavette 
Numantinát azzal a feltétellel, ha megengedem, hogy örökbe fogadja 
kisebbik fiunkat, örököst szeretne, és a fiú nagyon megtetszett neki, 
Apronia pedig nagyon gazdag, így hát most vége az adósságoknak. 
Numantina természetesen nem szívesen hagyott itt. Kénytelen voltam 
azt hazudni neki, hogy egy Bizonyos Személyiség Bizonyos Barátja 


értésemre adta, ha nem veszem el Aproniát, aki belém szeretett, és 
akinek nagy befolyása van az udvarnál, istenkáromlással fognak 
vádolni. Persze, ez igen bizalmas. Bízom benned, hogy nem mondod el 
a dolgot Urgulanillának. Urgulanilla ugyanis haragszik rám nagyon a 
Numantina-ügy miatt. 

— Ugyan, kérlek, sohasem találkozom mostanában vele. 

- De ha mégis találkoznál vele, ugye nem mondod el?! Esküdj meg! 

— Augustus istenre esküszöm. 

- Rendben van, emlékszel, melyik vendégszobában aludtál legutoljára, 
amikor nálunk voltál? 

- Emlékszem. Ha dolgod van, én most lefekszem. Hosszú volt az 
utazás vidékről Rómába, és otthon is sok bajom volt. Anyám szinte 
kidobott a házból. 

Jó éjszakát kívántunk egymásnak, és én felmentem az emeletre. Egy 
szabados furcsa tekintettel adta kezembe a lámpát, amikor bementem 
a hálószobámba, amely átellenben volt Plautiuséval. Az ágy függöny 
mögött állott. Levetkőztem, kezem, lábam megmostam egy kis 
edényben a szoba túlsó sarkában, amikor egyszerre súlyos lépteket 
hallottan magam mögött, és a lámpát elfújták. ,No, Claudius", 
mondtam magamnak, , ütött az utolsó órád. Itt valaki tőrt akar beléd 
döfni". Fennhangon pedig a lehető legnyugodtabban így szóltam: 

- Kérlek, gyújtsd meg a lámpát, bárki is vagy, majd meglátjuk, hogy 
nem lehet-e a dolgokat megbeszélni. És ha mégis meg akarsz ölni, 
könnyebb lesz világosban. 

Nagyon mély hang felelt: 

— Maradj ott, ahol vagy. 

Nyögést hallottam és sóhajtást, ruhasuhogást, valaki nyilván 
öltözködött. Azután csattant az acél a kovakövön, és a lámpa 
meggyulladt. Urgulanilla volt. Nem láttam Drusillus temetése óta, és 
az elmúlt öt év igazán nem szépítette meg. Hatalmasabb, kövérebb és 
puffadtabb volt, mint valaha. Annyi erő volt ebben a női Herkulesban, 
hogy ezer Claudiusszal is tudott volna végezni. Felém jött, és így szólt 
lassan: 

— Mit csinálsz a hálószobámban? 

Kimagyarázkodtam, ahogy csak tudtam, és mondtam, Plautius rossz 
tréfát csinált, hogy a hálószobájába küldött, s nem mondta, ki lesz a 
szobatársam. Én nagyon tisztelem őt, mondtam Urgulanillának, 
őszintén bocsánatot kérek, amiért megzavartam a nyugalmát, és máris 
távozom, majd kerevetet bérlek valamelyik fürdőben. 

- Nem, drágám, most már maradj itt. Igen ritka esemény, hogy férjem 
társaságában van részem. Értsd meg, most már nem tudsz menekülni. 
Feküdj le, aludj el, később majd én is odamegyek. Olvasok valamit, 
amíg el nem álmosodom. Az utóbbi időben nem tudok aludni. 

- Igazán nagyon sajnálom, hogy felébresztettelek... — Feküdj le! 


- És Numantina válását is nagyon sajnálom. Erről sem tudtam semmit, 
éppen most mondta a szabados. 

- Feküdj le, ne beszélj többet. 

-— Jó éjszakát, Urgulanilla, igazán nagyon... 

— Hallgass! 

Odajött, és összehúzta a függönyt. Ámbár halott fáradt voltam, és alig 
tudtam a szememet nyitva tartani, mégis mindent elkövettem, hogy 
ébren maradjak. Meg voltam győződve arról, hogy Urgulanilla 
megfojt, amint elalszom. Egy ideig küszködtem, aztán mégis 
elaludtam. Amikor felébredtem, papírzizegést hallottam. A könyv 
leesett az asztalról. A lámpa elaludt. A szobában erős huzat volt. Az 
ajtó bizonyára nyitva van. Körülbelül három percig figyeltem. 
Urgulanilla nem volt a szobában. 

Éppen azon töprengtem, hogy mit csináljak, amikor szörnyű sikoltást 
hallottam - közelről. Női hang sikított: , Kegyelmezz! Kegyelmezz! Ez 
Numantina műve! Ő! Ó" Ekkor csattanás hallatszott, valami üvegtörés, 
újabb sikoltás - hatalmas dobbanás, aztán gyors léptek zaja a 
folyosón. Újra volt valaki a szobában. Az ajtó csendben becsukódott, 
és a reteszt előretolták. Felismertem Urgulanilla lihegését. Hallottam, 
amint levetkőzik, ruháit a székre teszi, és nemsokára mellettem 
feküdt. Úgy tettem, mintha aludnék. A torkom után nyúlt a sötétben. 
Motyogni kezdtem, mintha félálomban lennék. , Szívecském, ne! 
Csiklandozol. Holnap megveszem neked azt a szépségkenőcsöt 
Rómában." Aztán most már éberebb hangon. ,Ó, Urgulanilla, te vagy 
az? Mi van itt? Milyen zaj? Hány óra? Sokáig aludtunk?" 

- Nem tudom - mondta -, körülbelül három órája alhatunk. Hajnal 
lehet. De mi ez a sok kiabálás? Csakugyan meg kellene nézni. 
Kiugrottunk az ágyból, sebtében felöltözködtünk, és kinyitottuk az 
ajtót. Plautius ott állt a folyosón meztelenül, csak egy lepedőt csavart 
maga köré. Körülötte fáklyás emberek. Teljesen kétségbe volt esve, és 
állandóan ezt ismételgette: 

- Nem én voltam. Hiszen mélyen aludtam. Éreztem, amint kiragadják 
a karomból, hallottam, amint magasan a levegőben cipelik. Szegény 
közben segítségért kiáltozott. Azután valami zuhant; az ablaküveg 
eltört. Kidobták az ablakon. Koromsötét volt. Hallottam, amint 
kiáltotta: , Kegyelem, ez Numantina műve." 

— Mondd ezt meg a bíráknak - mondta Apronia bátyja, aki izgatottan 
járkált fel-alá. -— Majd meglátod, hogy elhiszik-e... Te vagy a gyilkos! 

- Nem én voltam! Hogyan is lehettem volna én? Aludtam. Ez 
boszorkányság! Numantina boszorkány! 

Hajnalban Apronia apja a császár elé vitte őt. Tiberius szigorúan 
kivallatta. Plautius most azt vallotta, hogy mélyen aludt, amikor 
felesége kiugrott a karjából, sikoltozva az ablak felé rohant, és 
kiugrott a kertbe. Tiberius tüstént a gyilkosság színhelyére sietett 


Plautiusszal. Az első, amit észrevett a hálószobában, tulajdon 
nászajándéka volt, a gyönyörű egyiptomi bronz és arany kandeláber, 
amely széttörve hevert a padlón. Felnézett, és látta, hogy kirántották a 
mennyezetből. 

- Látom - mondta. —- A szerencsétlen asszony belekapaszkodott a 
kandeláberbe, és kirántotta a mennyezetből. Valaki a vállára emelte, 
úgy vitte az ablakhoz Nézzétek, milyen magasan van a törés az 
ablakon. Kidobták, nem ugrott ki. 

-— Boszorkányság volt — mondta Plautius -, valami láthatatlan hatalom 
vitte őt a levegőbe. Sikoltozott, és első féleségemet, Numantinát 
szidta. 

Tiberius vállat vont. Plautius barátai tudták, hogy bűnösnek fogják 
találni a gyilkosság elkövetésében, kivégzik, és vagyonát elkobozzák. 
Nagyanyja, Urgulania tőrt küldött neki azzal az üzenettel, hogy 
gondoljon örököseire, akik megtarthatják a vagyonát, ha azonnal 
öngyilkos lesz. Annyira gyáva volt azonban, hogy nem tudta magába 
döfni a tőrt. Végül is forró fürdőbe ült, és egy sebésszel felnyittatta 
ereit. Lassan és fájdalommentesen elvérzett. Halála szörnyű mód 
lehangolt. Nem vádoltam meg rögtön Urgulanillát a gyilkossággal, 
mert megkérdezték volna, miért nem mentettem meg Aproniát, 
amikor sikoltozást hallottam. Úgy határoztam tehát, hogy megvárom a 
tárgyalást, és csak akkor jövök elő vádammal, ha Plautiust el akarják 
ítélni. A tőrről azonban nem tudtam semmit. Azzal nyugtattam meg 
magam, hogy igen kegyetlenül bánt Numantinával, és nekem sem volt 
jó barátom. 

Urgalanillával nem beszéltem többé. Egy hónappal ezután azonban 
Sejanus váratlanul meglátogatott, amikor átutazott Capuán. Tiberius 
Capriba utazott, ahol tizenkét villája volt. Sejanus egyedül jött. Így 
szólt: 

-— Most már elválhatsz Urgulanillától. Ügynökeim jelentése szerint öt 
hónapon belül gyermeke lesz. A dolgot nekem köszönheted. Tudtam, 
mennyire szereti Urgulanilla Numantinát. Történetesen megláttam 
egyszer egy fiatal görög rabszolgát, aki annyira hasonlított 
Numantinára, mintha az öccse volna. Megajándékoztam vele 
Urgulanillát, aki rögtön beleszeretett. A fiú neve Boter. 

- Ó, nagyon köszönöm. Igazán meghat, hogy mennyire törődsz velem. 
És ki legyen az új feleségem? 

- Hát nem emlékszel beszélgetésünkre? Nos, a hölgy, akire gondolok, 
mostohanővérem, Aelia. Ismered, ugyebár? 

Ismertem, de eltitkoltam csalódásomat, és egyszerűen megkérdeztem, 
hogy egy ilyen fiatal, gyönyörű és értelmes nő hogyan mehet férjhez 
olyan öreg, nyomorék, beteg, dadogó hülyéhez, mint amilyen én 
vagyok. 

- Ó - felelte Sejanus durván -, ő nem törődik ezzel. Csak arra gondol, 


hogy Tiberius unokaöccse és Nero nagybátyja lesz a férje. Nehogy azt 
gondold, hogy szerelmes beléd. Talán kapható lesz azonban arra, hogy 
gyermeke legyen tőled a családfa kedvéért, de ami az érzelmeket 
illeti... 

- Egyszóval, eltekintve attól a kitüntetéstől, hogy sógorod lehetek, 
akár el se váljak Urgulanillától, annyira nem lesz jobb ettől az életem? 
- Ó, nem féltelek téged - nevetett. - Nem élsz itt túlságosan 
magányosan, legalábbis ez után a szoba után ítélve. Bizonyára van itt 
valahol egy bájos nő. Kesztyűk, kézitükör, édességek, szépen rendezett 
virágok... Biztos szép barátnőd van, és Aelia nem lesz féltékeny. Neki 
is biztos vannak barátai, habár én nem avatkozom az ügyeibe. 

— Rendben van, elveszem. 

— Nem valami hálás a hangod. 

- Ugyan, nem háládatlanság ez, kérlek. Igazán annyit törődsz velem, 
és nem is tudom, hogy köszönjem meg. Csak kissé ideges vagyok. 
Tudtommal Aelia meglehetősen kritikus szellem, ha érted, hogy mire 
gondolok. 

Sejanusból most kirobbant a nevetés: 

- Olyan a nyelve, mint a csalán, és szeret zsörtölődni, de remélem, 
ehhez már hozzászoktál, kedves anyád is... végeredményben elég 
gyakorlatod lehet ebben. 

— No, azért még helyenként érzékeny vagyok. 

- Jól van, kedves Claudiusom, ezt majd megbeszéljük. De most 
mennem kell. Tiberius csodálkozni fog, hogy hová lettem ilyen sokáig. 
Szóval megkötöttük az üzletet? 

— Igen, nagyon szépen köszönöm. 

- Hm, mondd csak... Ugye Urgulanilla gyilkolta meg szegény 
Aproniát? Én vártam ezt a tragédiát. Urgulanilla levelet kapott 
Numantinától, amelyben könyörgött neki, hogy bosszulja meg őt. 
Persze értsük meg egymást, a levelet valójában nem Numantina írta. 

— Nem tudok semmit, mélyen aludtam akkor. 

— Mint Plautius? 

- Még mélyebben, mint Plautius. 

— Okos ember vagy. Nos, Isten veled, Claudius. 

- Isten veled, Aelius Sejanus. 

Írtam nagyanyámnak engedélyért, aztán elváltam Urgulanillától. Lívia 
válaszában azt írta, hogy a gyermeket ki kell tenni rögtön születése 
után. Ez az ő és Urgulania kívánsága. 

Megbízható szabadost küldöttem Urgulanillához Herculaneumba, és 
figyelmeztettem, ha akarja a gyermeket, akkor születése után rögtön 
cserélje ki egy halott csecsemővel, az a fontos, ; hogy a másik 
csecsemő ne legyen túlságosan régen halott. A gyermeket ilyen módon 
megmentették, kislány volt, és amikor felnőtt, kísértetiesen hasonlított 
Numantinára. Urgulanilla most már sok éve halott. Amikor meghalt, 


át kellett törni egy falat, hogy hatalmas, merev testét ki tudják vinni a 
házból. Végrendeletében furcsa megbecsülésben részesített: , Nem 
törődöm azzal, hogy az emberek mit mondanak, de Claudius 
egyáltalában nem hülye." 

Görög metszett köveket, néhány perzsa hímzést és egy arcképet 
hagyott rám, amit ő maga festett Numantináról. 


HUSZONNEGYEDIK FEJEZET 

IKr. u. 25] Tiberius és Livia most már sohasem találkoztak. Lívia 
megsértette Tiberiust, amikor kettejük nevében szobrot szentelt fel 
Augustusnak, és a saját nevét felül tette. Tiberius oly módon bosszulta 
meg magát, amit Livia nem is bocsáthatott meg. Amikor követség 
érkezett ugyanis hozzá Hispániából engedélyt kérni arra, hogy ő és az 
édesanyja tiszteletére templomokat emeljenek, Tiberius mindkettejük 
nevében megtagadta a kérést. Mondta a szenátusnak, hogy pillanatnyi 
gyengeségében engedélyt adott arra, hogy templomot szenteljenek 
Ázsiában a szenátusnak és a szenátus vezetőjének (vagyis neki 
magának), az ő édesanyjának neve is előfordul a templomfelíráson, de 
azért abba már nem mehet bele, hogy őt és édesanyját istenként 
imádják. 

Nem sokkal ezután Livia meghívta magához Róma minden 
nemesasszonyát, egész napos látogatásra. Remek édességek és italok 
voltak, bűvészek, akrobaták és költők szórakoztatták a vendégeket, és 
mindegyik nő kapott egy szép ékszert a vendégeskedés emlékére. A 
szórakoztatást Livia Augustus leveleinek felolvasásával fejezte be. 
Most nyolcvanhárom éves volt már, hangja igen gyenge, az , sz"-eket 
selypítve mondta, de másfél órán keresztül teljesen lebilincselte 
hallgatóságát. Az első levelek politikai álláspontokat körvonalaztak, és 
azt a benyomást keltették, mintha a jelenlegi római viszonyokra 
értették volna őket. Volt néhány éles megjegyzés a levelekben a 
felségsértési perekről, többek között ez a megjegyzés is: 

, Ámbár kénytelen voltam jogilag megvédeni magam a különböző 
rágalmak ellen, mindent el fogok követni, drága Liviám, hogy 
elkerüljem az olyan nevetséges bűnpereket, amelyekben a vádlott 
hülye történész, karikaturista vagy epigrammagyáros, aki engem 
szemelt ki áldozatul. Apám, Julius Caesar megbocsátotta Catullusnak, 
a költőnek a legaljasabb gúnyverseket. Levelet írt Catullusnak, közölte 
vele, ha csak azt akarta megmutatni, hogy nem olyan talpnyaló, mint 
többi költő társa, akkor ezt már bebizonyította, és visszatérhet 
költőibb tárgyakhoz, mint egy középkorú  államférfiú nemi 
eltévelyedései. Jöjjön el hozzá vacsorára másnap, és hozza el 
bármelyik barátját. Catullus elment, és ettől kezdve igen jóba voltak. 
Julius Caesarnak igaza volt. A jog és a törvény méltóságát arra 


használni, hogy magánsérelmet megbosszuljunk: nyílt bevallása 
gyöngeségünknek, gyávaságunknak és alacsony szellemünknek." 

Igen jelentős fejezet foglalkozott a besúgókkal: 

,Ha meg vagyok győződve arról, hogy a besúgó nem akar közvetve 
vagy közvetlenül hasznot húzni a vádaskodásból, hanem igazi hazafiúi 
érzésből cselekszik, akkor hiszek neki, de különben nem fogadom el a 
vádaskodását, fekete listára teszem, és soha többé nem juttatok neki 
bizalmi állást." 


Végezetül egy sereg igen érdekes levelet olvasott fel. Líviának sok-sok 
ezer levele volt Augustustól, amelyet ötvenkét évi házasságuk alatt 
hozzá írt. A leveleket gondosan könyv alakba összefűzette és 
katalogizáltatta. E sok ezer levél közül a tizenöt legkellemetlenebb 
levelet választotta ki. A sorozat első levelében Augustus Tiberius 
visszataszító viselkedéséről beszél. Tiberius akkor még kisfiú volt. A 
következő levél Tiberius  népszerűtlenségéről emlékszik meg 
iskolatársai körében, ezután sor kerül a fiatalemberkorbeli bűnökre, és 
igen gyakran előfordul ez a kitétel: ,Ha nem volna a te fiad, drága 
Líviám, azt mondanám, hogy..." Egy másik levélben arról 
panaszkodik, hogy Tiberius durvasága igen rossz hatással van a 
parancsnoksága alatt álló csapatokra, szinte naponta okot ad arra, 
hogy csapatai fellázadjanak. Augustus ezután dühösen visszautasítja 
azt a gondolatot, hogy Tiberius a veje legyen, és részletesen felsorolja 
erkölcsi hiányosságait. Néhány levél a szörnyű Julia-történetről 
emlékszik meg; ezekben Augustus szinte őrülettel határos gyűlölettel 
beszél Tiberiusról. Felolvasta azt a levelet is, amelyet Augustus akkor 
írt, amikor Tiberiust visszahívták Rhodusból: 

, Drága Líviám! 

Felhasználom negyvenkettedik házassági évfordulónkat arra, hogy 
teljes szívemből megköszönjem azokat a szolgálataidat, amelyeket a 
hazának tettél, mióta összekerültünk. Ha engem a Haza Atyjának 
neveznek, képtelenségnek tűnik fel előttem, hogy nem kaptad meg a 
Haza Anyja címet. Esküszöm, hogy kétszer annyit tettél Róma 
újjáépítésében, mint én. Miért kérsz arra, hogy várjak még néhány 
évig, amíg felszólítom a szenátust, hogy szavazza meg neked ezt a 
címet? Nem tudom másképpen bebizonyítani teljes bizalmamat 
hűséged és kitűnő ítélőképességed iránt, minthogy teljesítem ismételt 
kívánságaidat, és visszahívom Tiberiust, akit bevallom, nem szeretek, 
akinek jelleme visszataszító számomra, és imádkozom az egekhez, 
hogy amikor engedek neked, ne ártsak végzetesen a közösségnek." 

Az utolsó szemelvény egy esztendővel Augustus halála előtt íródott. 

, Drága Feleségem! 

Tegnap, amikor Tiberiusszal politikai kérdésekről beszéltem, egyszerre 
kétségbe estem, hogy halálom után Róma népére az ő kiálló szeme fog 
nézni, az ő csontos ökle fog lesújtani, hogy a népet szörnyű lassú 
állkapcsai fogják morzsolni és óriási lábai eltaposni. De egy pillanatra 
elfeledkeztem rólad és a mi drága Germanicusunkról. Ha nem hinném, 
hogy halálom után Tiberiust minden államügyben te fogod vezetni, és 
Germanicus példája legalábbis arra fogja kényszeríteni, hogy kifelé 
tisztességesen éljen, esküszöm, még ma is kitagadnám, és felkérném a 
szenátust, hogy vonja vissza minden címét és rangját. Az az ember 
vadállat, és őrökre volna szüksége." 

Amikor felemelkedett a felolvasás után, Livia így szólt vendégeihez: 


-— Hölgyeim, talán legjobb lenne, ha nem szólnátok semmit férjeteknek 
ezekről a furcsa levelekről. Én nem jöttem rá, hogy milyen furcsák, 
csak amikor már belekezdtem a felolvasásba. Erre nem magam miatt 
kérlek benneteket, hanem a birodalom érdekében. 

Tiberius éppen akkor értesült Sejanustól erről, amikor el akarta 
foglalni helyét a szenátusban. Az esemény hallatára egészen elöntötte 
a szégyenkezés, a félelem és a harag. Történetesen aznap délután 
felségsértési perben kellett elnökölnie, amelynek vádlottja Lentulus 
volt, az egyik pontifex. Amikor Lentulus, egy egyszerű öregúr, akinek 
előkelő születése és afrikai győzelmei Augustus alatt különös 
jelentőséget kölcsönöztek, meghallotta a szokásos nevetséges vádat, 
nevetni kezdett. Őt vádolják hazaárulással? Ezen csak nevetni tud. 
Tiberius ekkor már annyira nem tudott uralkodni magán, hogy 
majdnem sírva mondta a szenátusnak: 

- Ha Lentulus is gyűlöl engem, igazán nem érdemlem meg, hogy éljek. 
Gallus válaszolt: 

- Ugyan, ne szomorkodj, felség — bocsánatot kérek, elfelejtettem, hogy 
nem szereted ezt a címet. Azt kellett volna mondanom, ugyan ne 
szomorkodj, Tiberius Caesar! Lentulus nem téged nevetett ki, hanem 
veled nevetett. Örült, hogy olyan hazaárulási vád kerül egyszer a 
szenátus elé, amely teljesen alaptalan. Így hát el is ejtették a Lentulus 
elleni vádat. De Tiberius már halálba kergette Lentulus apját. Az 
öregúr végtelenül gazdag volt, és annyira megijedt Tiberius 
gyanakodásától, hogy megölte magát, és hűsége bizonyítékaképpen 
egész vagyonát Tiberiusra hagyta, aki ezek után nem tudta elhinni 
hogy Lentulus, aki oly szegény lett most, mint a templom egere, nem 
haragszik reá ezért. 

Tiberius két teljes hónapon át nem tudott belépni a szenátusba: nem 
tudott a szenátorok arcába nézni azzal a tudattal, hogy feleségük 
hallotta Augustusnak róla írott leveleit. Sejanus azt ajánlotta, jót fog 
tenni az egészségének, ha elhagyja egy időre Rómát, és valamelyik 
közeli nyaralójába költözik, távol a város zajától. Követte a tanácsot. 
Anyján egyszerűen állt bosszút. Ettől kezdve nem vette be a nevét a 
hivatalos okmányokba, egyáltalában nem törődött vele, és értésére 
adta a szenátusnak, hogy Livia dicsőítése hazaárulásszámba megy. 
Komolyabb bosszúra nem merte eltökélni magát, mert tudta, hogy 
Livia megőrizte azt a levelet, amit Rhodusból írt neki, és amelyben 
életfogytiglani engedelmességet fogadott Líviának. Tudta, az 
öregasszony képes arra, hogy felolvassa, annak ellenére, hogy ezáltal 
megvádolhatják Gajus és Lucius meggyilkolásával. 

De ez a csodálatos öregasszony még nem volt megverve, ahogy olvasni 
fogják. Egy nap üzenetet kaptam tőle: , Livia Augusta úrhölgy kéri 
drága unokáját, Tiberius Claudiust, hogy születésnapja alkalmából 
látogassa meg őt, vacsorázzon vele; reméli, hogy unokája jó 


egészségnek örvend". Nem értettem. Én az ő drága unokája? És az 
egészségem után érdeklődik? Nem tudtam, nevessek-e, féljek-e? Még 
egyetlenegyszer sem engedték meg, hogy meglátogassam Liviát a 
születésnapján. Még sohasem ültem vele egy asztalnál. Tíz év óta nem 
is beszéltem vele. Mi az oka ennek a meghívásnak? Nos, három napon 
belül megtudom, és addig valami igazán pompás ajándékot kell venni 
a számára. Végül is olyat vettem, amiről tudtam, hogy nagyon fog 
neki örülni - egy kecses vonalú bronzvázát, sárkányfejű fogóval és 
bonyolult arany és ezüst berakással. Véleményem szerint sokkal 
kitűnőbb művészi munka, mint azok a corinthusi edények, amelyekért 
manapság olyan sok pénzt adnak a műgyűjtők. A váza Kínából 
érkezett. Az ezüstös és aranyos minta közepén Augustus arany 
képmása volt, amely valahogyan elkerült abba a csodálatos országba. 
A tizennyolc hüvelyk magas váza ötszáz aranyba került. 

Mielőtt , azonban — beszámolnék  látogatásomról és hosszú 
beszélgetésünkről, néhány részletet tisztáznom kell. A hazaárulási 
perekről és hasonló szörnyűségekről annyit írtam, hogy valószínűleg 
azt hiszik: a birodalmat Tiberius alatt szörnyű rosszul kormányozták, 
elnyomták és kiszipolyozták. Nem ez volt a helyzet. Igaz, Tiberius nem 
sok közmunkát kezdeményezett, megelégedett azzal, hogy az Augustus 
idején kezdetteket befejeztette, de a hadsereget és a flottát rendben 
tartotta, hivatalnokait jól fizette, elősegítette a kereskedelmet, 
biztosította Itália gabonaellátását, az utakat és vízműveket állandóan 
javíttatta, stabilizálta az élelmiszerárakat, leverte a tengeri kalózokat 
és a banditákat, és meglehetős tartalékot gyűjtött össze közpénzekből 
nagy természeti katasztrófák esetére. Tartományi kormányzóit hosszú 
évekig meghagyta hivatalukban, nehogy a kormányzóváltozás zavart 
okozzon, de viszont gondosan felügyelt rájuk. Az egyik kormányzó, 
hogy bebizonyítsa ügyességét és hűségét, több adót küldött be, mint 
amennyit elvártak tőle. Tiberius összeszidta: ,A juhaimat csak 
megnyírni akarom, nem pedig leborotválni!" Ennek eredményeképpen 
alig volt határmenti háború a germán bajok elsimítása után. 
Tacfarinas volt a fő ellenség. Sokáig úgy nevezték: , A babéradó", mert 
három tábornok - barátom Furius, Apronius, a meggyilkolt Apronia 
apja és Blaesus, Sejanus nagybátyja — egymás után megverte őt, és a 
győzelemért kitüntetést kapott. 

Blaesus, aki szétszórta Tacfarinas hadseregét és elfogta az öccsét, 
főparancsnok lett, ami rendszerint csak a császári család tagjainak 
jutott osztályrészül. Tiberius közölte a szenátussal, örül, hogy így 
kitüntetheti Blaesust, mert hiszen az rokona bizalmas barátjának, 
Sejanusnak. És amikor három évvel későbben egy negyedik tábornok, 
Dolabella teljesen véget vetett az afrikai háborúnak, amely újra kitört, 
és nemcsak leverte Tacfarinast, hanem meg is ölte őt, nem lett 
főparancsnok, nehogy  ,bizalmas barátomnak,  Sejanusnak a 


nagybátyja, Blaesus, zokon vegye". 

De én most Tiberius jó oldalairól írok, nem pedig a gyengéiről; és 
valójában ha a birodalmat mint egészet vesszük, az elmúlt tizenkét év 
folyamán bölcs és igazságos uralkodónak bizonyult. Ezt senki sem 
tagadhatja. A rothadás az alma belsejében nem látszott, és — ha szabad 
ezt a hasonlatot tovább fűzni - a külsőbb részek egyáltalában nem 
tudtak a belső részek bajairól. A hatmillió római állampolgár közül 
csak két-háromszáz szenvedett Tiberius féltékeny félelmei miatt. Nem 
tudom, hogy hány tízmillió rabszolga és tartományi polgár és azok a 
szövetségesek, akik valójában alattvalók voltak, nem tudom, mondom, 
hogy ez a sok millió ember nem áldotta-e annak az uralkodónak a 
nevét, aki az Augustus és Livia által tökéletesített birodalmi rendszert 
tovább fejlesztette, és megóvta minden nagyobb bajtól. Én magam 
azonban az alma rothadt részében éltem, és megbocsátható, ha többet 
írok erről a belső rothadásról, mint a lényegesen nagyobb egészséges 
részről. 

Ha egy hasonlatba belemégy, Claudius, ami igaz, ritkán történik, 
rögtön eltúlozod a dolgot. Hát nem emlékszel Athenodorus intelmeire? 
Nos, mondd meg rögtön, hogy Sejanus a kukac, amely a rothadt 
részben mozog, és aztán térj vissza szokásos egyszerű és csúnya 
stílusodhoz! c 

Sejanus elhatározta, hogy Tiberius szégyenérzetét felhasználva, 
hosszabb időre is távol tartja őt a várostól, nem pusztán két hónapig. 
Az egyik gárdatisztet rávette, hogy vádolja meg Montanust Tiberius 
megrágalmazásával. Ez a katona, eltérően az eddigi besúgóktól, 
egészen részletes beszámolót tartott a  rágalmakról.  Sejanus 
gondoskodott arról, hogy a rágalmak egytől egyig igazak legyenek. 
Persze Montanus, aki nem volt bejáratos a palotába, nem tudott 
ezekről a dolgokról, tehát a rágalmakban teljesen ártatlan volt. A 
gárdatiszt, amikor kihallgatták a szenátusban, harsány hangon 
ismételte el a rágalmakat, és nem hagyott ki egyetlen ocsmány 
kifejezést sem. A szenátorok hiába tiltakoztak, a gárdatiszt csak 
ordította: 

- Esküszöm, hogy a teljes igazságot mondom el, és hogy Tiberius 
Caesar tiszta nevét megvédjem, nem hagyok ki egyetlen mondatot 
sem, amelyet az említett napon Montanus társalgás közben kiejtett. A 
vádlott, kijelentette, hogy a mi kegyes uralkodónk rohamosan 
impotens lesz az állítólagos kicsapongásoktól és attól, hogy túlságosan 
sok mesterséges izgatószert használ. A vádlott azt mondta továbbá, 
hogy Tiberius Caesar háromnaponként a palota egy különlegesen 
berendezett föld alatti helyiségében furcsa előadásokat rendez, hogy 
tűnő nemi erejét fokozza. A vádlott kijelentette, hogy az ilyen 
jelenetek előadásában három teljesen meztelen... 

Ilyen hangnemben folytatta tanúvallomását egy teljes félórán 


keresztül, és Tiberius nem merte megállítani — vagy talán meg akarta 
tudni, hogy mennyire ismerik magánéletét -, míg végül a tanú egy 
túlságosan erős vádat hozott fel. Engedjék meg, hogy ezt a vádat ne 
idézzem. Tiberius ekkor elfeledkezett magáról, vérvörös arccal 
felugrott székéből, és kijelentette, hogy azonnal tisztázza magát ez 
ocsmány vádak alól vagy vizsgálatot rendel el. Sejanus megpróbálta 
lecsendesíteni, de Tiberius továbbra is állva maradt, és dühösen nézett 
maga köré, míg végül Gallus felemelkedett, és gyengéden 
emlékeztette, hogy nem ő a vádlott, hanem Montanus, hogy 
magánéletének tisztességében senki sem kételkedik, de ettől eltekintve 
is ilyen vizsgálatot a határmenti tartományokban és a szövetséges 
államokban teljesen félremagyaráznának. 

Röviddel ezután Thrasyllus — az a jós, aki már Rhodusban is szerepet 
játszott Tiberius életében -— nem tudom, hogy Sejanus biztatására-e 
vagy sem, mindenesetre felkereste Tiberiust, és közölte vele: a 
csillagok állása azt mutatja, hogy nemsokára elhagyja a várost, ahová 
nem szabad visszatérnie, ha kedves az élete. Tiberius közölte 
Sejanusszal, hogy átköltözik Capriba, és rábízza a dolgok intézését 
Rómában. Még egy bűnperen elnökölt azonban - Varus özvegyének 
bűntárgyalásán, aki Agrippina legjobb barátnője volt  Sosia 
száműzetése — óta. Az özvegyet  házasságtöréssel, lányainak 
prostituálásával és azzal vádolták, hogy boszorkány-tudományát 
Tiberius ellen használja fel. Azt hiszem, mind a három vádpontban 
ártatlan volt. Amint Agrippina értesült erről a hallatlan vádról, a 
palotába sietett, és véletlenül épp akkor érkezett Tiberiushoz, amikor 
az Augustusnak mutatott be áldozatot. Amint a szertartás véget ért, 
odalépett hozzá: 

- Tiberius, egyáltalában nem vagy logikus. Flamingókat és pávákat 
áldozol Augustusnak, és közben üldözöd unokáit. 

- Nem értelek -— mondta lassan Tiberius. — Augustusnak mely unokáit 
üldözöm én, akiket ő nem üldözött? 

- Nem Postumusról vagy Livilláról beszélek. Magamra gondolok. 
Száműzted Sosiát, mert barátnőm volt. Öngyilkosságba kergetted 
Siriust, mert barátom volt, ugyanezt tetted Calpurniusszal. És most a 
drága Pulchrám sorsa is meg van pecsételve pusztán azért, mert szeret 
engem. Az emberek már el is kerülnek, mert azt mondják, a 
környezetemet balszerencse üldözi. 

Tiberius azt mondta, nem érti, miket beszél összevissza. Varus 
özvegyét, — Pulchrát kivégezték. Agrippina röviddel ezután 
megbetegedett, azt hitte, hogy megmérgezték. Hordszékén a palotába 
vitette magát, hogy utoljára kegyelemért könyörögjön Tiberiushoz. 
Olyan sovány és sápadt volt, hogy egészen elbájolta Tiberiust: talán 
nemsokára meghal. 

- Szegény Agrippinám. Csak nem vagy komolyan beteg? - kérdezte. 


Az asszony gyenge, halk hangon válaszolt: 

- Lehet, hogy bűnt követtem el, amikor feltételeztem, hogy üldözöd 
barátaimat pusztán azért, mert barátaim. Lehet, hogy szerencsétlenül 
választottan meg barátaimat, és hogy sokszor hibás az 
ítélőképességem. De esküszöm, te ugyanilyen bűnt követtél el ellenem, 
amikor feltételezted, hogy nem vagyok hűséges irányodban, vagy hogy 
uralkodni szeretnék akár közvetlenül. Csak azt kérem tőled, hogy 
hagyjanak békén, hogy bocsáss meg azért, amit akaratlanul esetleg 
ellened elkövettem és... és... — a mondat vége már zokogásba fulladt. 
- És mit még? 

- Ó, Tiberius, légy jó a gyermekeimhez! És légy jó hozzám! Engedd 
meg, hogy újra férjhez menjek. Oly elhagyatott vagyok. Germanicus 
halála óta folyton csak bajokkal küzdők. Nem tudok aludni 
éjszakánként. Ha megengeded, hogy újra férjhez menjek, 
megnyugszom, elmúlik az idegességem, teljesen más ember leszek, és 
akkor talán te sem fogsz azzal gyanúsítani, hogy összeesküvést 
szervezek ellened. Meg vagyok győződve arról, hogy csak azért 
tételezed ezt fel, mert olyan boldogtalannak látszom, és azt hiszed, 
hogy rád haragszom. 

- Kihez akarsz férjhez menni? 

- Egy jó, nagylelkű, minden magasabb becsvágy nélküli, középkoron 
túllevő férfihoz, aki egyben egyike leghűségesebb minisztereidnek. 

— Mi a neve? 

— Gallus. Azt mondja, rögtön elvesz, amint megvan az engedély. 
Tiberius sarkon fordult, és szó nélkül kiment a nagy szobából. 

Néhány nap múlva lakomára hívta meg Agrippinát. Szokása volt 
meghívni olyan embereket vacsorára, akikre különösen gyanakodott, 
ezekre aztán az egész vacsora folyamán bámult, mintha titkos 
gondolataikat akarná kiolvasni a szemükből. Ha aztán ijedtnek 
látszottak a szakadatlan vizsgáló pillantásoktól, ezt bűnösségük 
bizonyítékának látta, ha pedig keményen a szemébe néztek, és állták a 
tekintetét, akkor megátalkodott bűnösöknek tartotta őket. Ez 
alkalommal Agrippina még mindig beteg volt, csak éppen a 
legkönnyebb ételt bírta el a gyomra. A hangos vacsora, a sok beszéd és 
Tiberius szúrós tekintete egészen megzavarták. Különben sem volt 
valami beszédes, de most, amikor arról volt szó, hogy mi értékesebb, a 
zene-e vagy a filozófia, alig tudott valamit a tárgyhoz szólni. Úgy tett, 
mintha enne, de Tiberius, aki állandóan figyelmesen nézte, észrevette, 
hogy tálat tál után küld el érintetlenül. Azt gondolta, hogy 
mérgezéstől fél, ezért gondosan kiválasztott egy almát az előtte fekvő 
tányérról, és odaadta neki: 

- Drága Agrippinám, nem valami sokat ettél. Próbáld meg legalább ezt 
az almát. Remek gyümölcs. Parthia királya három évvel ezelőtt 
megajándékozott néhány fiatal almafával, és ez az első alkalom, hogy 


gyümölcsük van. 

Nos, mindenkinek van valami , természetes ellensége" -— ha szabad így 
neveznem. Nem arra gondolok, amikor valaki nem szeret valami ételt, 
hanem többre. Amikor vele született undora van valamitől. Némely 
ember a mézet látni sem bírja. Van olyan, aki undorodik attól, hogy 
megérintsen egy lovat. Ismertem embereket, akik a macskát nem 
tudták elviselni. A legtöbb embernél valami étel vált ki ilyen erős 
undort. Agrippina , természetes ellensége? az alma volt. Elvette 
Tiberiustól az ajándékot, rosszul leplezett undorodó megrándulással, 
és azt mondta, ha szabad, elteszi, és majd otthon megeszi. 

— Csak egy harapást, hogy lásd, milyen jó. 

— Bocsáss meg, kérlek, de most nem tudok semmit enni. — Az almát 
ezzel odaadta egy szolgának, hogy csomagolja be a számára. 

Hogy Tiberius miért nem vádolta meg rögtön hazaárulással, mint 
ahogy Sejanus sürgette? Agrippina még mindig Livia védelme alatt 
állott. 

És most elérkeztem a Liviával elköltött vacsorám beszámolójához. Igen 
kedvesen fogadott, és látszólag őszintén örült ajándékomnak. A 
vacsora folyamán, amelyen senki sem volt jelen az öreg Urgulanián és 
a most tizennégy éves Caligulán kívül, meglepett éleselméjűségévei és 
kitűnő  — emlékezőtehetségével. — Megkérdezte, — hogyan haladok 
munkámban, és amikor az első pun háborúról beszéltem, cáfolva 
Naevius költőnek néhány állítását, egyetértett velem, de rajtakapott, 
amikor az egyik idézetben egy kis hibát követtem el. Aztán 
elgondolkozott, és így szólt: 

— Ugye hálás vagy nekem, unokám, hogy nem engedtem megírni apád 
életrajzát? Gondolod, hogy itt vacsorázhatnál velem ma, ha nem 
léptem volna közbe? 

Minden alkalommal, amikor a rabszolga megtöltötte poharamat, egy 
hajtásra kiittam, és most a tizedik vagy tizenkettedik pohár bor után 
oroszlánnak éreztem magam. Merészen válaszoltam: 

- Végtelenül hálás vagyok, nagyanya, hogy most nyugodtan 
dolgozhatom a karthagóiak és az etruszkok történetén. De 
megmondanád, hogy miért vacsorázom ma itt? 

Elmosolyodott. — Nos, elismerem, hogy jelenléted az asztalomnál még 
mindig bizonyos... hogyishívjákot okoz, de hagyjuk ezt. Ha 
megszegtem egyik legrégibb szokásomat, ez az én dolgom, nem a tiéd. 
Mondd, Claudius, ugye, nem szeretsz? Légy őszinte. Gyűlölsz, ugye? 

- Valószínűleg annyira, amennyire te engem, nagyanya. (Mi ez, az én 
hangom beszél így?) 

Caligula vihogott, Urgulania vigyorgott, Livia pedig felnevetett: 

- No ez elég őszinte! És mellesleg, észrevetted ezt a szörnyeteget itt? 
Szokatlanul nyugodt most vacsora közben. 

— Melyik szörnyeteg, nagyanya? 


- Az unokaöcséd. 

— Hát szörnyeteg? 

- Ne tettesd magad, mintha nem tudnád. Ugye, szörnyeteg vagy, 
Caligula? 

- Ha te mondod, nagymama - mondta Caligula lesütött szemmel. 

- Nos, Claudius, ez a szörnyeteg, a te unokaöcséd - róla akarok 
beszélni. Ő lesz a következő császár. 

Az hittem, hogy tréfál. Mosolyogva mondtam: 

- Bizonyára így lesz, ha te mondod, nagyanya, de miért éppen ő? Ó a 
legfiatalabb a családban, és ámbár sok tehetségének adta tanújelét. . . 

- Véleményed szerint semmi esélye nincs Sejanussal és Livilla 
nővéreddel szemben? 

Teljesen elképesztett ez a szabad, merész és őszinte társalgás. 

— Dehogy gondoltam erre! Sohasem foglalkoztam a magas politikával. 
Csak arra gondoltam, hogy Caligula még fiatal, túlságosan fiatal 
ahhoz, hogy császár legyen. És jóslatnak ez túl távoli jóslat. 

- Dehogy távoli! Tiberius őt fogja kinevezni utódjává. Semmi kétség. 
Miért? Mert Tiberius ilyen ember. Ugyanaz a hiúság van meg benne, 
mint szegény Augustusban: nem tudja elviselni, hogy utódja 
népszerűbb legyen, mint ő volt. De ugyanakkor mindent elkövet, hogy 
gyűlöletessé tegye magát és hogy féljenek tőle. Amikor majd úgy érzi, 
hogy meghal, valaki olyat fog keresni, aki még nála is rosszabb egy 
kicsit. És majd megtalálja Caligulát. Caligulának van egy cselekedete, 
amely máris előkelőbb helyet biztosít számára a gonosztevők sorában, 
mint amilyen helyet Tiberius valaha is elérhet. 

-— Kérlek, nagyanya... — könyörgött Caligula. 

- Rendben van, te szörnyeteg, a titkodat megőrzőm addig, amíg jól 
viselkedsz. 

— Urgulania ismeri a titkot? - kérdeztem. 

— Nem, ez a kettőnk titka, a szörnyetegé, meg az enyém. 

— önként vallotta be? 

- Szó sincs róla. Ő nem olyan, aki bevallja a dolgokat. Véletlenül 
jöttem rá. Egy éjjel a hálószobájában kutattam, hogy ellenőrizzem, 
nem tervez-e valami iskolásfiús csínyt ellenem, valami kis tréfát, 
fekete mágiát például, vagy nem rejteget-e méreggel telt üvegcsét, 
hogy egy óvatlan pillanatban az ételembe öntse. És ekkor... 

- De nagyanya kérlek! 

- Ekkor egy zöld tárgyat találtam, ami igen érdekes történetet 
mondott el nekem. De a tárgyat visszaadtam neki. 

Urgulania most így szólt vigyorogva: 

- Thrasyllus azt mondja, hogy még ez évben meghalok, így hát, 
Caligula, nem lesz részem a szerencsében, hogy uralmad alatt éljek, ha 
csak nem sietsz, és meg nem gyilkolod Tiberiust. 

Líviához fordultam: 


- Mondd, nagymama, meg fogja ezt tenni? 

Most Caligula szólalt meg: 

- Nagyanya, lehet ilyen nyíltan beszélni Claudius bácsival, vagy meg 
akarod mérgezni? 

- Ó, nyugodtan lehet előtte beszélni, minden méreg nélkül. Azt 
akarom, hogy ti ketten jobban megismerjétek egymást. Ez is egyik oka 
ennek a vacsorának. Figyelj ide, Caligula. A te Claudius nagybátyád 
furcsa jelenség. Olyan régimódi, hogy mivel megesküdött, hogy bátyja 
gyermekeit szeretni és védeni fogja, életed végéig azt csinálhatod vele, 
amit akarsz. Figyelj ide, Claudius. A te unokaöcséd, Caligula, furcsa 
tünemény. Aljas, hazug, gyáva, elfajult, hiú és csúnya dolgokat fog 
veled művelni, mielőtt meghal, de egyre emlékezzél: sohasem fog 
megöletni. 

— Miért? — kérdeztem, és kiürítettem újra a poharat. A társalgás olyan 
volt, mint amilyent az ember álmodni szokott - őrületes, de érdekes. 

- Azért, mert te vagy az a férfi, aki meg fogja bosszulni a halálát. 

- Én fogom megbosszulni Caligula halálát? Ki mondta ezt? 

— Thrasyllus. 

-— Hát Thrasyllus sohasem téved? 

- Nem, soha. Caligulát meg fogják gyilkolni, és te fogod megbosszulni 
a halálát. 

Hirtelen nyomott lett a hangulat, és maradt is egészen az édességekig, 
amikor Livia megszólalt: 

- Gyere, Claudius, a többit már négyszemközt fogjuk megbeszélni. 

Fel akartam állni, de Urgulania és Caligula egyszerre felálltak, és 
kimentek a szobából, így az asztal mellett maradtunk. 

- Furcsa egy beszélgetés volt ez, nagyanya. Az én hibám? Túl sokat 
ittam talán? Ugyanis vannak tréfák, amelyek mostanság veszélyt 
hozhatnak az ember fejére. Remélem, hogy a szolgák... 

- Ó, azok süketnémák. Nem, és ne hibáztasd a bort. Borban az igazság, 
és a társalgás teljesen komoly volt, legalábbis ami engem illet. 

- De... de... ha csakugyan szörnyetegnek tartod, akkor miért 
bátorítod? Miért nem Nérót támogatod? Remek fiú. 

— Mert Caligula lesz a következő császár és nem Nero. 

- De hiszen csodálatosan, döbbenetesen rossz uralkodó lesz, ha 
mindaz igaz, amit mondasz róla. És te, aki egész életedet Róma 
szolgálatának áldoztad... 

- Igen, igen. De a sors ellen nem lehet harcolni. És most, hogy Róma 
eléggé háládatlan és őrült volt ahhoz, hogy aljas fiam játékait tűrte, 
elnézte, hogy sutba dobjon, hogy sértegessen engem - engem, el tudod 
ezt képzelni, engem, aki talán a világ legnagyobb uralkodója vagyok, 
aki valaha élt, és aki egyben az anyja vagyok... 

Hamar tárgyat változtattam: 

- Nyugodj meg, kérlek. Azt mondod, nem lehet a sors ellen küzdeni. 


Hát ne küzdj ellene. De nincs valami, amit mondani akarsz nekem 
ezzel kapcsolatban? 

- Igen. Thrasyllusról van szó. Tiberius nem tudja, de Thrasyllus 
gyakran meglátogat. Néhány évvel ezelőtt megjósolta, hogy mi fog 
történni köztem és Tiberius között — hogy ő végül is fellázad ellenem, 
és kezébe kaparintja a birodalmat. Akkor nem hittem neki. Azt is 
mondta nekem, hogy ámbár csalódott öregasszonyként fogok 
meghalni, sok-sok évvel halálom után el fogják ismerni, hogy isten 
vagyok. Megelőzőleg azt mondta, hogy az, aki egy bizonyos évben fog 
meghalni, a legnagyobb istenség lesz a világon, és senki másnak nem 
fognak templomokat állítani, csak neki. Nos, ez a bizonyos év a 
mostanitól számítva a harmadik. És én tudom, hogy én akkor fogok 
meghalni. 

- Mikor fogsz meghalni? 

— Három év múlva, tavasszal. 

- Hát annyira szeretnél istennő lenni? Tiberius nagybátyám, úgy 
látszik, egyáltalán nem törekszik erre. 

- Én pedig csak ezzel törődöm most, hogy munkámat bevégeztem. És 
miért ne? Ha Augustus isten, képtelenség, hogy én csak a papnője 
legyek. Én végeztem minden munkát, nem igaz? Őneki éppúgy nem 
volt tehetsége arra, hogy uralkodó legyen, mint Tiberiusnak. 

- Igen, nagyanya, de nem elég, ha te tudod, hogy mit tettél? Mi 
szükség van arra, hogy a tudatlan tömeg imádjon? 

- Hadd magyarázzam ezt meg, Claudius. Én nem annyira a földi 
hírnevemre gondolok, mint arra a helyzetre, amelybe a 
mennyországban jutok. Sok gonoszat tettem életemben minden nagy 
uralkodó kénytelen erre. A birodalom érdekeit mindig elébe helyeztem 
minden emberi meggondolásnak. Hogy a birodalmat megóvjam a 
széthullástól, sok bűnt kellett elkövetnem. Augustus mindent 
elkövetett, hogy  " tönkretegye a  — birodalmat nevetséges 
kegyencrendszerével: Marcellus Agrippa ellen, Gajus Tiberius ellen. Ki 
mentette meg Rómát az újabb polgárháborúk sorozatától? Én. Nekem 
jutott a kellemetlen és nehéz szerep, hogy eltegyem láb alól Marcellust 
és — Gajust. Ne tettesd magad, hogy nem  gyanúsítottál 
megmérgezésükkel. És mivel lehet megjutalmazni egy uralkodót, aki 
ilyen bűnöket követ el alattvalói érdekében? Nyilvánvalóan azzal, ha 
istenné tesszük. Hiszed-e, hogy a bűnösök lelkét örökké kínozzák? 

— Mindig ezt tanították. 

- De ugyebár a halhatatlan istenek megszabadulnak minden 
büntetéstől, bármilyen bűnt követtek is el. 

- Igaz, Jupiter eltette láb alól apját, sejk ja egyik unokáját, és 
vérfertőző házasságban élt nővérével, és... igen... igazad van. Az 
isteneknek nincs valami jó hírük. És az is igaz, hogy a halandó 
halottak felett ítélkező bíráknak hatásköre nem terjed ki rájuk. 


- Úgy van. Látod-e, mennyire fontos nekem, hogy istennő legyek? És 
ha tudni akarod, ez az ok, amiért tűröm Caligulát. Megesküdött, hogy 
rögtön, amint uralkodó lesz, istennővé nyilvánít engem, ha megőrzőm 
titkát. És akarom, esküdj meg, mindent elkövetsz, hogy a lehető 
legrövidebb időn belül istennő legyek, mert... hát nem érted?... Amíg 
istennőt nem csinál belőlem, addig a pokolban leszek, a 
legszörnyűségesebb kínok közepette. 

Hangja a hideg uralkodói önteltségből hirtelen rémült könyörgésbe 
csapott át, és jobban meglepett, mint bármi, amit eddig hallottam. De 
kellett valamit mondanom, így hát ezt mondtam. 

- Nem értem, hogy a szegény Claudius bácsinak milyen befolyása 
lehet akár az uralkodóra, akár a szenátusra? 

- Ne törődj azzal, hogy mit értesz, vagy mit nem értesz, te hülye. 
Megesküszöl arra, amire kértelek? Megesküszöl tulajdon életedre? 

- Nagyanya. Megesküszöm az életemre — már amennyit az életem ér — 
egy feltétellel. 

— Feltételeket mersz kiszabni nekem? 

- Igen. A huszadik kupa bor után, és azonkívül igen egyszerű a 
feltétel. Harminchat évig elhanyagoltál, sőt ellenségesen viselkedtél 
velem szemben, és most azt várod, hogy feltétel nélkül tegyek valamit 
neked? 

- És mi az az egyszerű feltétel? — kérdezte hirtelen mosolyogva. 

— Sok minden van, amit tudni szeretnék. Szeretném tudni, ki ölte meg 
az apámat, ki ölte meg Agrippát, ki gyilkolta meg bátyámat, 
Germanicust, és ki ölte meg fiamat, Drusillust? 

- Miért akarod mindezt tudni? Valami buta reményt táplálsz, hogy 
megbosszulhatod rajtam a halálukat? 

- Nem. Még akkor sem, ha te vagy a gyilkosuk. Én sohasem állok 
bosszút, hacsak eskü nem kötelez, vagy nem kell megvédenem 
magam. Erősen hiszem, hogy a gonosz magában hordja a büntetését. 
Én csak az igazságra vagyok kíváncsi. Hivatásos történész vagyok, és 
az egyetlen, ami valójában érdekel: megtudni, miképpen történtek a 
dolgok, és milyen okból. Hogy magyarázzam meg? A történeti 
munkákat inkább a magam kedvéért írom, mint az olvasóimért. 

-— Látom, az öreg Athenodorusnak nagy befolyása volt rád. 

— Igen, kedves volt hozzám, én pedig hálás vagyok neki, és sztoikus 
lettem. A bölcsészeti viták sohasem érdekeltek, de a sztoikus 
életbölcsességből sok minden rám ragadt. Megbízhatsz bennem, 
senkinek sem mondom meg, amit tőled hallottam. 

Meggyőztem arról, hogy igazat beszélek, és négy órán keresztül 
kérdezgettem. Minden kérdésemre nyíltan és nyugodtan válaszolt, 
mintha csak valami tiszttartó lenne, aki az uraságnak beszámol az 
uradalom állásáról. Igen, megmérgezte a nagyapámat és nem, tévedek, 
apámat nem mérgezte meg, akármennyire is gyanakodott rá Tiberius. 


Apám vérmérgezésben halt meg. O, igen. Ő mérgezte meg Augustust, 
mérget kent a fügékre, amikor még azok a fán voltak. És elmondta 
Julia teljes történetét, mint ahogy én már leírtam, és a Postumus 
történetét is elejétől végig. És igen: megmérgezte Agrippát és Luciust 
éppúgy, mint Marcellust és Gajust. Igen. Germanicushoz írott 
leveleimet elfogta, de Germanicust nem ő gyilkolta meg. Ezt bizonyára 
Plancina tette. Elismeri, hogy Germanicust meg akarta ölni éppúgy, 
mint az apámat, de erre már nem került sor. 

— Miért akartad megölni apát? 

- Mert vissza akarta állítani a köztársaságot. Ugyanazt akarta 
Germanicus is. Ne értsd félre, Germanicus nem akarta megszegni a 
Tiberiusnak tett szövetségi esküt. El akarta érni, hogy Tiberius engem 
félretegyen az útból, és helyreállítsa a köztársaságot, de engedte 
volna, hogy mindezért Tiberiusnak legyen a nép hálás. Erre majdnem 
rá is beszélte Tiberiust. Hiszen ismered, tudod, milyen gyáva fickó a 
nagybátyád. Keményen kellett dolgoznom, nagy sereg okmányt 
hamisítanom, rengeteget összevissza hazudnom, hogy Tiberiust 
visszatartsam ettől a lépéstől. Még Sejanusszal is szövetkeznem kellett. 
Ez a republikanizmus igen csökönyös jellemvonás a családban. 
Nagyapádban is megvolt. 

— Bennem is megvan. 

- Még mindig? No, ez mulatságos. Úgy tudom, Néróban is megvan. 
Nem sok szerencsét fog neki hozni. És nincs is értelme a 
vitatkozásnak, mert ti köztársaságpártiak nem értitek meg, hogy a mai 
helyzetben lehetetlen visszaállítani a köztársaságot. Az éppen olyan 
hiábavaló kísérlet volna, mintha valaki a régi erényekre próbálná 
rávenni a modern férjeket és feleségeket. 

Bevallotta ezután, hogy Drusillust megfojtotta. Elmondta, milyen közel 
voltam a halálhoz, mikor először írtam Germanicusnak Postumusról. 
Csak azért nem öletett meg, mert gondolta, hogy valamelyik 
levelemben elárulom Postumus hollétét. Igen érdekes volt a 
beszámolója mérgezési módszereiről. Feladtam neki én is — Postumus 
kérdését — a lassú vagy a gyorsan ható mérgeket szereti-e —, és minden 
zavar nélkül felvilágosított, hogy a lassan ható íztelen mérgeket 
szereti, ezekből ad kis adagokat, de gyakran. Az ilyen mérgek aztán a 
tüdőbaj hatását keltik. Megkérdeztem azt is, miképp tudta olyan 
kitűnően eltüntetni a nyomokat, és hogyan tudott oly messzire sújtani, 
hiszen Gajust Kisázsiában, Luciust pedig Marseille-ben ölték meg. 
Emlékeztetett arra, hogy sohasem követett el olyan gyilkosságot, 
amelyből közvetlenül vagy azonnal hasznot húzott volna. Például nem 
mérgeztette meg nagyapámat addig, amíg a felesége volt, hanem csak 
a válás után. Éppígy nem mérgezte meg női vetélytársait — Octaviát, 
Juliát vagy Scriboniát. Áldozatai rendesen olyanok voltak, akiknek 
megölése közelebb hozta a trónörökléshez fiait vagy unokáit. 


Urgulania volt egyetlen bizalmasa, aki olyan ügyesen és titoktartóan 
dolgozott, hogy az együttesen kitervelt bűnöket nem egykönnyen 
fedezhették fel, és ha még fel is fedezték őket, a nyomok sohasem 
vezethettek volna el őhozzá. A Jóság Istennője ünnepei előtt Róma 
asszonyai minden évben meggyóntak Urgulaniának. Ez a gyónás is 
sokat segített. A gyónás révén igen sok embert eltettek láb alól. 
Megtörtént néha, hogy a nő nem egyszerű házasságtörést gyónt meg, 
hanem vérfertőzést fivérével vagy tulajdon fiával. Urgulania ilyenkor 
ki szokta volt jelenteni, hogy az egyetlen büntetés a vérfertőző férfi 
halála. A bűnös nő ilyenkor könyörögni szokott valami más 
büntetésért. Urgulania erre kijelentette, hogy talán van más megoldás, 
amelyet az istennő megengedne. A bűnös nő megtisztíthatná magát a 
bűnétől, ha segítségére lenne az istennőnek valami bosszúállásban. 
Ilyenkor a szerencsétlen vérfertőző nőnek Urgulania megmagyarázta, 
hogy már egy másik nő is vérfertőzést vallott be, de nem tudta 
meggyilkolni csábítóját, és ez az aljas még mindig él, holott a nő már, 
sokat szenvedett. Az , aljas?" felváltva Agrippa. Lucius és Gajus volt. 
Agrippát azzal vádolta meg Urgulania, hogy leányával, Marcellinával 
követett el vérfertőzést. Ez hihető volt, mert Marcellina — persze más 
okokból - öngyilkos lett. Gajust és Luciust pedig azzal vádolták meg, 
hogy édesanyjukkal, Juliával követtek el vérfertőzést. Ezt a mesét 
pedig Julia rossz híre tette hihetővé. Az illető vérfertőző asszony 
boldogan egyezett bele minden esetben, hogy szeretőjével 
meggyilkoltatja az illetőt, ha ezáltal a Jóság Istennője megbocsát neki, 
és vérfertőző szeretője életben marad. Persze a gyilkosság 
végrehajtásában Urgulania is segített tanáccsal és megfelelő 
mérgekkel. Livia egész nyugodt lehetett, mert hiszen őróla a 
gyilkosság végrehajtója egyáltalán nem tudott. Ha a gyilkost tetten 
érik, akkor sem szólhat semmit, mert ha beszélni kezdene, akkor a 
gyilkosságon kívül önmagát is meg kellene vádolnia vérfertőzéssel. 
Megkérdeztem Líviától, hogy Augustus meggyilkolására és Augustus 
sok leszármazottjának a száműzetésére nem volt-e más oka? 

- Sohasem felejtem el, hogy kinek voltam a lánya. - Ez sok mindent 
megmagyarázott. Livia apja, Livius Drusus, Augustus áldozata, volt. 
Augustus a philippi csata után egy intézkedésével öngyilkosságba 
kergette Drusust. 

Röviden mindent elmondott, amit tudni akartam, kivéve a Germanicus 
halálát megelőző eseményeket. Erősítgette, hogy nem rendelt el 
semmit, hogy Plancina és Piso nem mondtak el semmit erről, és hogy 
én éppen úgy megfejthetem a titkot, mint ő. Láttam, hogy nincs 
értelme tovább kérdezgetni, így hát megköszöntem türelmét, és 
megesküdtem az életemre: mindent el fogok követni, hogy istennő 
legyen belőle. 

Amikor távozóban voltam, átadott nekem egy kis kötetet, és azt 


mondta, olvasgassam majd, ha Capuába érek. Azok a szibilla-versek 
voltak, amelyekről történetem elején írtam. Amikor a Hat Hajasról 
szóló jóslatot elolvastam, már sejteni kezdtem, miért hívott meg Livia 
vacsorára, és miért esketett meg. Ha egyáltalában megesküdtem. 
Sokszor az volt az érzésem, hogy álmodtam az egészet. 


HUSZONÖTÖDIK FEJEZET 
Sejanus emlékiratot írt Tiberiusnak, amelyben kérte, vegye őt 
számításba, ha Livilla számára férjet keres. Tudja, hogy ő egyszerű 
lovag, de Augustus egyszer arról beszélt, hogy egyetlen lányát egy 
lovaghoz adja, és Tiberiusnak különben sincs nála hűségesebb embere. 
Nem akar szenátor lenni, szívesen marad továbbra is a nemes 
uralkodó biztonságának éjjel-nappal éberen vigyázó őre. Hozzátette, 
hogy ez a házasság nagy csapás volna Agrippina pártjának, amely 
legtevékenyebb ellenfelét látja benne. Nem mernének bűntényt 
elkövetni Castor és Livilla életben maradt fia, a fiatal Tiberius 
Gemellus ellen. A másik iker halálát is valószínűleg Agrippina okozta. 
Tiberius kegyesen válaszolt, kijelentvén, hogy a kérést egyelőre még 
sajnos nem intézheti el kedvezően, bármennyire is érzi, hogy le van 
kötelezve Sejanusnak. Nem tartja valószínűnek, hogy Livilla, akinek 
mind első, mind második férje igen előkelő születésű volt, 
megelégedne azzal, hogy férje egyszerű lovag, de viszont ha 
előléptetnék, és azonfelül benősülhetne a császári családba, ezzel igen 
sok féltékenykedést okozna, ami csak erősítené Agrippina pártját. 
De a válasz végén megcsillogtatott egy kis reményt. , Nem közlöm még 
veled részletesen terveimet arra vonatkozólag, hogy még jobban 
magamhoz fűzzelek. Annyit azonban mondhatok, hogy semmi 
jutalmat nem találok túl magasnak azért a szolgálatért, amit nekem 
tettél, és nagy örömömre fog szolgálni, ha alkalmam lesz ezt neked be 
is bizonyítani." 
Sejanus eléggé ismerte Tiberiust ahhoz, hogy rájöjjön, túlságosan 
korán hozakodott elő a kéréssel — csak Livilla sürgetésére írt -, és 
Tiberius megbántódott. Elhatározta, hogy Tiberiust azonnal eltávolítja 
Rómából, és kinevezteti magát állandó városi gondnoknak, akitől már 
csak a császárhoz lehet fellebbezni. Mint a gárda parancsnoka kezében 
tartotta Tiberius teljes levelezését, hiszen a császári küldöncök és 
futárok is alája tartoztak, így minden hatalom lassanként az ő kezébe 
összpontosulna, mert hiszen csak az a hír jutna el a császárhoz, amit ő 
akar, és a császár személyes érintkezését is ő szabályozná. 
Végül is Tiberius elhagyta Rómát azzal az ürüggyel, hogy Capuában 
egy Jupiter-templomot szentel fel. Köztudomású volt azonban, hogy 
Thrasyllus jóslata késztette erre, és amit Thrasyllus jósolt, azt 
mindenki elhitte, az feltétlenül be fog következni. Általánosan 


elfogadták, hogy Tiberius rövidesen meghal. A hatvanhét éves öregúr 
már igen csúnya látvány volt sovány, hajlott hátú alakjával, 
kopaszságával, a sok kenőcstől elcsúfított arcával. Senki sem sejtette, 
hogy még tizenegy évig fog élni. 

Tiberius magával vitte Capriba germán udvari testőrségét, egy csapat 
válogatott katonát, számos görög tudóst, Thrasyllust, sok festett, 
furcsa külsejű, kétes nemű teremtést, és ami a legfurcsább, Coccejus 
Nervát. Capri szigete a nápolyi öbölben fekszik, körülbelül három 
mérföldnyire a parttól. Éghajlata télen enyhe, nyáron pedig hűvös. 
Hajó csak egyetlen helyen köthet ki, a sziget többi részét meredek 
sziklák és áthatolhatatlan bozótok védik. Hogy Tiberius mint töltötte 
szabad óráit itt — amikor nem társalgóit költészetről és mitológiáról a 
görögökkel, vagy jogról és politikáról Nervával -, még az én 
történetem számára is túlságosan visszataszító. Csak annyit mondok 
el, hogy magával vitte a híres Elephantisnak teljes sorozatát, amely a 
világ legrészletesebb és legteljesebb pornografikus gyűjteménye. 
Capriban mindent megtehetett, amit Rómában nem. Ocsmányságait a 
szabadban űzte, a fák között, a virágos mezőn, vagy lent a vízparton, 
és olyan zajt csaphatott, amilyent csak akart. Némely szabadtéri 
kedvtelése végtelenül kegyetlen volt, minthogy az szerzett neki 
gyönyörűséget, ha ,játszótársai" minél többet szenvedtek. Nem élt 
állandóan Capriban, ez csak a főhadiszállása volt, gyakran ellátogatott 
Capuába, Bajaebe és Antiumba. 

Egy idő után felhatalmazta Sejanust, hogy Agrippina pártjának 
vezetőit, bármilyen módon is, tegye el láb alól. Naponta érintkezett 
Sejanusszal, akinek ténykedéseit mindig helyeselte a szenátushoz írott 
leveleiben. 

IKr. u. 28] Ezen a nyáron Tiberius és Lívia véletlenül találkozott 
Nápoly főutcáján. Tiberius éppen akkor érkezett Capriból, és Lívia 
visszatérőben volt Rómába  Herculaneumból. Az öregasszonyt 
hordszéken vitték, Tiberius pedig öszvérháton utazott. El is akart 
mellette menni minden üdvözlés nélkül, de a szokás hatalma erősebb 
volt, üdvözölte, és igen udvariasan érdeklődött az öregasszony 
egészségi állapota iránt. 

- Nagyon köszönöm, fiam, jól vagyok - mondta Livia -, és 
udvariasságodért cserébe adok neked egy anyai tanácsot: vigyázz, ha a 
szigeten márnát eszel. 

- Köszönöm, anyám. Megfogadom a tanácsodat, és ezután nem is 
eszem mást, mint tonhalat és sügért. 

Livia felkacagott, és Caligulához fordult, aki mint mindig, most is vele 
volt. , Nos, mint mondtam, a férjemmel (a te dédatyáddal, drágám), 
hatvanöt évvel ezelőtt egy sötét utcán siettünk a kikötő felé, ahol a 
hajónk titokban várt ránk. Féltünk, hogy Augustus katonái bármely 
pillanatban elfognak és megölnek. Ugye, milyen furcsa?! Idősebbik 


fiam az apja hátán lovagolt. És éppen akkor, amikor már közeledtünk 
a kikötő félé, ez a ronda kis féreg elkezdett üvölteni. yPapa, papa, 
kéééééérem, én Perusiába akarok mennilx Ez aztán elárult bennünket. 
Az egyik kocsmából kijött két katona, és utánunk kiáltott. Gyorsan 
behúzódtunk egy sötét kapualjba, és ők elhaladtak mellettünk. De 
röviddel ezután az a ronda kis Tiberius újra ordítozni kezdett: vPapa, 
paaapa, Perusiába akarok mennilx Én már nem bírtam magamon 
uralkodni. Odaszóltam: xÖld meg! öld meg a kis patkányt! Ez az 
egyetlen reménységünk. De férjem, a te dédapád, lágyszívű hülye 
volt, és nem ölte meg. Hajszálon múlt, hogy el nem fogtak." 

Tiberius, aki megállt, hogy végighallgassa a történetet, most dühösen 
tovább lovagolt. Soha többé az életben nem találkoztak. Livia 
tanácsának a márnára vonatkozólag persze semmi alapja nem volt, 
csak azt a hiedelmet akarta Tiberiusban kelteni, hogy neki a halászok 
között is megvannak az emberei, akik majd megmérgezik egyszer 
Tiberiust. Tény, hogy ez a ,tanács?" sokszor elkeserítette Tiberius 
életét. 

Legnagyobb örömömre Tiberius egyszer sem hívott, hogy látogassam 
meg a szigeten, és azóta sem mentem Capriba, noha ocsmány 
játékainak semmi nyoma sincs már ott, és azt mondják, tizenkét villája 
igen szép. 

Líviától engedélyt kaptam, hogy feleségül vegyem Aeliát, az 
öregasszony gúnyosan gratulált is. Pompás menyegző volt, erről 
Sejanus gondoskodott, és az volt a hatása, hogy el idegenítette tőlem 
Agrippinát, Nérót és a barátaikat. Azt gondolták, hogy nem fogok 
semmit sem titokban tartani Aelia előtt, ő pedig mindent el fog 
mondani Sejanusnak. Ez nagyon elszomorítón, de tudtam, semmi 
értelme sincs kísérletezni, Agrippina úgysem fog megérteni, így aztán 
többé nem is látogattam meg. Aelia csak névleg volt a feleségem. 
Amikor a nászéjszakán bevonultunk a hálószobánkba, így szólt: 

- Értsd meg, Claudius, nem akarom, hogy megérints, és ha valaha egy 
ágyban kell aludnunk, mint ma éjszaka, akkor takaró lesz köztünk, és 
ha csak hozzám érsz, már kidoblak. És még valamit. Te törődj a 
magad dolgával, és én törődöm az enyémmel. 

-— Köszönöm. Igazán nagy kő esett le a szívemről... 

Szörnyű egy asszony volt. Ékesszólása hasonlított a rabszolgapiac 
hangos kikiáltóinak modorára. Rövidesen rájöttem, nincs értelme 
vitatkozni vele, sőt még annak sem, hogy feleljek neki. Persze ezután 
is Capuában laktam, és Aelia egyszer sem látogatott meg, de Sejanus 
ragaszkodott ahhoz, hogy római tartózkodásom idején minél többet 
mutatkozzak feleségemmel a nyilvánosság előtt. 

Nérónak semmi esélye sem volt Sejanussal és Livillával szemben. 
Ámbár Agrippina szakadatlanul figyelmeztette, hogy gondoljon meg 
minden szót, amit kimond, túlságosan nyílt természetű volt ahhoz, 


hogy véleményét elleplezze. Azok között a fiatal nemesek között, 
akikben megbízott, Sejanusnak néhány titkos ügynöke volt, akik 
mindenről értesítették megbízójukat. És ami még rosszabb, felesége, 
Heléna, Livilla lánya volt, és férje minden titkáról beszámolt 
édesanyjának. Tulajdon öccse, Drusus pedig, akiben még jobban 
bízott, mint feleségében, féltékeny volt rá, mert Nero volt az idősebb 
és Agrippina kedvence. Drusus felkereste Sejanust, és elmondta, hogy 
Nero furcsa ajánlatot tett neki. Azt akarja, hogy a legközelebbi sötét 
éjszakán titokban Germániába hajózzanak, és mint Germanicus fiai 
bízzák sorsukat az ottani csapatokra, és azokkal vonuljanak Róma 
ellen. Drusus persze méltatlankodva visszautasította Nérónak ezt az 
ajánlatát — mondta Sejanusnak. Sejanus nagyon örült a hírnek, és kérte 
Drusust, várjon egy kicsit, nemsokára eljön az alkalom, amikor ezt a 
történetet elmondhatja Tiberiusnak. 

Időközben Sejanus elterjesztette a hírt, hogy Tiberius vád alá akarja 
helyezni Nérót. Amikor ez a hír elterjedt, Néró barátai egymás után 
elmaradoztak. Néhány hónap múltán csak igazi jó barátai maradtak 
mellette. Ezek között volt Gallus, aki Tiberius távollétében szellemes 
támadásait Sejanus ellen irányította. Módszere abból állt, hogy 
minduntalan köszönetek és különböző kitüntetések megszavazását 
indítványozta Sejanusnak, valamilyen szolgálatáért. Hol szobrok 
felállítását, hol címeket, hol dicsőítő feliratokat, hol pedig azt 
indítványozta, hogy Sejanus születésnapja legyen hivatalos ünnep. A 
szenátus nem merte leszavazni ezeket az indítványokat, és Sejanus, 
minthogy nem volt szenátor, nem szólhatott bele a dolgokba. Tiberius 
pedig nem élt a vétó jogával, mert félt, hogy ezáltal magára haragítja 
Sejanust. Mostanában a szenátus, ha valamit el akart intézni, először 
megbízottakat küldött Sejanushoz, és engedélyt kért tőle, hogy 
Tiberiushoz forduljon. Ha Sejanus lebeszélte őket, akkor persze nem 
csináltak semmit. Gallus egy napon azt indítványozta, hogy a szenátus 
szavazzon meg egy családi jelvényt Sejanusnak, szolgálatai emlékére. 
Torguatus utódai sodrott aranyláncot, Cincinnatus utódai aranyozott 
göndör hajfürtöt viseltek családi jelvényként, Sejanusnak és utódainak 
arany kulcsot kellene megszavazni jutalmul, amiért olyan hűséges 
kapusa az uralkodónak. A szenátus egyhangúlag megszavazta ezt az 
indítványt, és Sejanus megijedt, írt Tiberiusnak, hogy Gallus 
rosszindulatból indítványozta a kitüntetéseket, hogy féltékennyé tegye 
rá a szenátust, sőt, hogy az uralkodóval elhitesse, hogy telhetetlen 
becsvágyai vannak. A jelenlegi indítvány még ennél is 
rosszindulatúbb, mert hiszen arra céloz, hogy a császárhoz csak 
olyasvalaki útján lehet eljutni, aki közvetítői szerepét önző céljainak 
elérésére használja fel. Kérte a császárt, találjon valamilyen formai 
okot az indítvány megvétózására, és valamiképpen hallgattassa el 
Gallust. Tiberius válaszában megírta, hogy nem tudja megvétózni az 


indítványt, mert ezáltal Sejanus hitelét rontaná, ne féljen azonban, 
Gallust nemsokára el fogja hallgattatni. 

De azért Gallus célzása elérte hatását. Tiberius hirtelen rájött, hogy 
míg  Sejanus mindenről tudott, ami  Capriban történt, és 
befolyásolhatta a capri eseményeket, addig ő maga csak annyit tud a 
Sejanus körüli eseményekről, amennyit Sejanus maga elmond neki. 
IKr. u. 29] És most érkeztem el történetem egyik fontos 
mérföldkövéhez - nagyanyámnak, Líviának nyolcvanhat éves korában 
bekövetkezett halálához. Még tovább is élhetett volna, jól látott, a 
hallásával sem volt baj, könnyen tudta mozgatni végtagjait, nem is 
beszélve szellemi képességeiről amelyek kitűnőek voltak. De újabban 
többször meghűlt, úgy látszik, valami fertőzés érte az orrát, és az 
egyik ilyen fertőzés aztán a tüdejére húzódott. A palotában feküdt, és 
betegágyához hívatott. Történetesen Rómában voltam, és így azonnal 
jelentkezhettem nála. Láttam, hogy haldoklik. Újra emlékeztetett 
eskümre. 

- Nem nyugszom addig, amíg nem teljesítem az eskümet - mondtam. 
Amikor egy nagyon öreg asszony haldoklik, aki hozzá még az ember 
nagyanyja, az ember mindent megtesz, hogy a kedvében járjon. — De 
azt hittem, hogy ezt majd Caligula elintézi neked. 

Egy ideig nem felelt. De amikor általános elgyengülése engedte, 
tombolt mérgében. 

— Tíz perccel ezelőtt volt itt. Megállt az ágyam mellett, és kiröhögött. 
Azt mondta, hogy elmehetek a pokolba, és ott is maradhatok örökre. Ő 
nem törődik ezzel. Azt mondta, most, hogy meghalok, már nem kell 
hozzám alkalmazkodnia többé, és úgy érzi, az eskü nem kötelezi őt, 
mert hiszen kényszerítették rá. Azt mondta, hogy ő lesz majd az a 
bejósolt mindenható isten, nem én. Azt mondta... 

- Rendben van, nagyanya, végül mégiscsak te fogsz rajta nevetni. 
Majd te leszel a mennyek királynője, és közben Caligulát Minős 
emberei a pokolban az örökkévalóság kerekén fogják megtörni. 

- És még én neveztelek téged bolondnak! - mondta. - Én most 
megyek, Claudius. Csukd le a szemem, és tedd a nyelvemre azt a 
pénzt, amit a párnám alatt találsz. A csónakos ember meg fogja 
ismerni. Megfelelő tiszteletben fog részesíteni. 

Nagyanyám meghalt, én lefogtam a szemét, és a pénzt a nyelvére 
tettem. Aranypénz volt, amilyet még sohasem láttam, egyik felén 
Augustus és Lívia néztek egymásra, a másik fele pedig győzedelmes 
versenykocsit ábrázolt. 

Tiberiusról egyetlen szó sem esett köztünk. Nemsokára megtudtam, 
hogy idejében értesítették őt Livia állapotáról, úgyhogy nyugodtan 
meglátogathatta volna. Most levelet írt a szenátusnak, kimentve 
magát, amiért nem látogatta meg utoljára, de megígérte, hogy 
Rómába jön a temetésre. Időközben a szenátus különböző szokatlan 


megtiszteltetéseket szavazott meg emlékének, beleértve a Haza Anyja 
címet, sőt azt indítványozta, hogy félistennőt kell belőle csinálni. 
Tiberius azonban majdnem minden határozatot megsemmisített, 
megmagyarázván egy levélben, hogy Livia különösképpen szerény 
asszony volt, aki nem szerette, ha szolgálatait az állam elismeri, és 
főleg attól a gondolattól riadt vissza, hogy halála után vallásos 
tiszteletben részesüljön. A levél végén általában arról elmélkedett, 
hogy a nők alkalmatlanok a politikára. 

Természetesen nem jött a városba a temetésre, kizárólag azért, hogy 
annak pompáját kisebbítse. Az előkészületek elrendelésével annyit 
késlekedett, hogy a holttest már erősen oszladozott, amikor végre 
máglyára tették. A halotti beszédet, általános meglepetésre, Caligula 
mondotta Tiberius helyett. Az lett volna természetes, ha Tiberius 
helyett örököse, Nero beszél. A szenátus diadalívet emeltetett Livia 
emlékére -— az első eset Róma történetében, hogy nőt így kitüntettek. 
Tiberius nem vétózta meg az indítványt, de megígérte, hogy saját 
költségére építi fel, amit aztán persze nem tett meg. Ami pedig Livia 
végrendeletét illeti, Tiberius örökölte vagyonának nagyobbik részét, 
mint a törvényes örökös, de amit az öregasszony törvényesen másra 
hagyhatott, azt szétosztotta végrendeletében alantasai és barátai 
között. Tiberius senkinek sem fizette ki a Livia által hagyományozott 
összeget. Nekem is kellett volna húszezer aranyat kapnom, amit 
Tiberius szintén megtartott magának. 


HUSZONHATODIK FEJEZET 

Sohasem tartottam volna lehetségesnek, hogy Lívia hiányozni fog. 
Gyermekkoromban minden este titokban imádkoztam az alvilág 
isteneihez, hogy vigyék el őt. És most a leggazdagabb áldozatokat is 
szívesen bemutattam volna - makulátlan fehér birkákat, kecses 
antilopokat, az íbiszek és flamingók tucatjait -, csakhogy újra életben 
legyen. Mert nyilvánvaló volt, hogy Tiberiust már régóta csak az 
anyjától való félelem korlátozta kissé. Néhány nappal Lívia halála 
után lesújtott Agrippinára és Néróra. Agrippina ekkor már felépült 
betegségéből. Tiberius nem vádolta őket hazaárulással, egyszerűen 
levelet írt a szenátusnak, panaszkodva Nero nemi elaljasulására és 
Agrippina sok bajt okozó nyelvére, azt ajánlván, hogy szigorú 
rendszabályokkal szedjék őket ráncba. 

Amikor a levelet felolvasták a szenátusban, hosszú ideig senki sem 
szólt egy szót sem. Mindenki azon töprengett, pontosan mennyi 
támogatásra számíthat a nép körében Germanicus családja, és nem 
volna-e okosabb Tiberius ellen fordulni, mint esetleg a népet a 
szenátusra haragítani. Végül is Sejanusnak egy barátja felemelkedett, 
indítványozta, hogy a császár kívánságait teljesíteni kell, szavazzanak 


meg hát valamit a két említett személyiség ellen. Volt egy szenátor, 
aki mint a szenátus intézkedéseinek hivatalos feljegyzője szerepelt. Az 
ő szavainak mindig nagy jelentőséget tulajdonítottak. Eddig ez a 
szenátor szó nélkül megszavazott mindent, amit Tiberius levélben 
kért. Sejanus jelentette is a császárnak, hogy erre az emberre mindig 
számíthat. Mégis a jegyző volt az, aki most felállt, hogy ellenezze az 
indítványt. Kijelentette, hogy Nero erkölcseiről és Agrippina 
viselkedéséről jelenleg nem szükséges beszélni. Véleménye szerint a 
császárt rosszul tájékoztatták, elhamarkodottan írt, éppen ezért 
nemcsak Nero és Agrippina, hanem a császár érdeke is, hogy ne 
szavazzanak meg addig semmit, amíg Tiberiusnak nincs ideje 
meggondolni az ilyen súlyos vádakat legközelebbi hozzátartozói ellen. 
Időközben a levél híre elterjedt az egész városban, jóllehet a szenátus 
ténykedéseit titokban kellett volna tartani addig, amíg a császár 
parancsára hivatalosan nyilvánosságra nem hozzák. Hatalmas tömegek 
gyülekeztek a szenátus körül, tüntettek Agrippina és Nero mellett, 
hangosan kiáltozva: , Éljen Tiberius! A levél hamisítvány! Éljen 
Tiberius! Ez Sejanus műve!" 

Sejanus nagy sebesen küldöncöt menesztett Tiberiushoz, aki erre az 
alkalomra a várostól néhány mérföldnyire fekvő nyaralójába költözött, 
hogy baj esetén kéznél legyen. Jelentette, hogy a szenátus a jegyző 
indítványára nem volt hajlandó — a levéllel foglalkozni, hogy a nép 
közel áll a fellázadáshoz, Agrippinát nevezi a haza igazi anyjának és 
Nérót a haza megmentőjének. Ha Tiberius nem cselekszik azonnal és 
határozottan, naplementéig vérontásra kerül a sor. 

Tiberius megijedt, de követte Sejanus tanácsát, és fenyegető levelet írt 
a szenátusnak, a jegyzőt hibáztatva azért a hallatlan sértésért, amelyet 
császári méltósága ellen elkövettek, és követelte, hogy az egész ügy 
elintézését bízzak, teljesen rá, minthogy a szenátus olyan nyúlszívű, 
amikor az ő érdekeit kellene megvédeni. A szenátus engedett. Tiberius 
a gárdát kivont karddal, trombitaszóval keresztülvonultatta a városon, 
és kihirdette: felére szállítja le a népnek járó ingyen 
gabonamennyiséget, ha továbbra is tüntetnek. Ezután Agrippinát 
Pandataria szigetére száműzte, ugyanoda, ahova először édesanyját, 
Juliát száműzték, Nérót pedig Pontiára, egy másik apró, kis sziklás 
szigetre, fele úton Capri és Róma között. Közölte a szenátussal, hogy a 
két száműzött éppen szökőfélben volt a városból, remélve, hogy a 
rajnai tartományok ezredei megmentik őket. 

Mielőtt Agrippina a szigetre utazott volna, gúnyosan megkérdezte tőle, 
miképpen kívánja kormányozni a hatalmas királyságot, amelyet éppen 
most örökölt édesanyjától (aki különben az ő erényes felesége volt), és 
vajon követeket fog-e küldeni a fiához, Néróhoz, aki szintén hatalmas 
királyságot kapott? Milyen nagyszerű lesz, ha pompás katonai 
szövetségre léphet vele. Agrippina szót sem szólt. Tiberius dühösen 


ráordított, hogy feleljen, és amikor még mindig hallgatott, odaszólt 
egy gárdakapitánynak, hogy üsse meg. Agrippina erre végre 
megszólalt: 

- A neved Vérrel Itatott Agyag, így nevezett, úgy tudom, Theodorus, a 
tudós, amikor szónoklástani előadásait hallgattad Rhodusban. 

Tiberius kikapott a kapitány kezéből egy vesszőt, és addig verte a 
szerencsétlen asszony testét és fejét, amíg az elvesztette az eszméletét 
és egyik szemevilágát. 

Nemsokára Drusust is megvádolták, hogy a rajnai ezredekkel próbál 
szövetkezni. Sejanus levelet mutatott bizonyítékként, amelyet, mint 
mondta, ügynökei elfogtak, de amelyet valójában ő hamisított, 
továbbá — pedig — Drusus feleségének,  — Lepidának írásbeli 
tanúbizonyságát, amely szerint Drusus felkérte őt, lépjen érintkezésbe 
az ostiai matrózokkal, akik nem felejtették el, hogy Nero és ő Agrippa 
unokái. Lepidának ugyanis viszonya volt Sejanusszal. Drusust a 
szenátus kiadta Tiberiusnak, mire a császár elzáratta a palota egyik 
pincéjébe, és Sejanust bízta meg felügyeletével. 

Gallus volt a következő áldozat. Tiberius levelet írt a szenátusnak, 
hogy, Gallus féltékeny Sejanusra, és mindent elkövetett, hogy ironikus 
ténykedésével és más rosszindulatú módszerével elidegenítse őt a 
császártól. A  szenátust annyira megrendítette a jegyző 
öngyilkosságának híre, amely ugyanaznap terjedt el a városban, hogy 
azonnal kiküldtek egy elöljárót Gallus letartóztatására. Az elöljáró 
elment Gallus házába; ott közölték vele, hogy a ház ura Bajaeben van. 
Bajaeben Tiberius nyaralójához utasították, és csakugyan megtalálta 
Gallust, amint  Tiberiusszal vacsorázott. Nagyszerűen mulattak 
kettesben. Tiberius éppen egy nagy kupa bort kínált fel Gallusnak. A 
vacsorázó asztal mellett általában olyan jó volt a hangulat, hogy az 
elöljáró zavarba jött, nem tudta, mit mondjon. Tiberius megkérdezte, 
hogy miért jött? 

— Hogy a szenátus parancsára letartóztassam egy vendégedet, Caesar. 
-— Melyik vendégemet? 

—- Asinius Gallust — felelte az elöljáró -, de úgy látszik, tévedés. 
Tiberius úgy tett, mintha lesújtaná a hír. 

-— Ha a szenátusnak valami vádja van ellened, Gallus, és elküldte ezt az 
embert, hogy letartóztasson, félek, hogy a kellemes estét félbe kell 
szakítani. Tudod, nem szállhatok szembe a szenátussal, de tudom, mit 
csinálok most, hogy így megbarátkoztunk, írok a szenátusnak, és 
személyes szívességként megkérem, ne tegyen semmit addig az 
ügyedben, amíg tőlem hírt nem kap. Ez azt jelenti majd, hogy 
egyszerű őrizetben leszel, őrzőid a konzulok lesznek, így semmi 
megalázó bánásmódban nem lesz részed. El fogom intézni, hogy 
felmentsenek, amint csak lehet. 

Gallus kénytelen volt megköszönni Tiberius nagylelkűségét, de meg 

volt győződve arról, hogy nem őszinte. Tiberius valószínűleg iróniával 
fizet az iróniáért. És igaza volt. Visszavitték Rómába, és a szenátusi 
épület egyik pincehelyiségébe zárták. Nem engedtek senkit a közelébe, 
és nem küldhetett üzenetet barátainak vagy családjának. Élelmét kis 
nyíláson adták be naponta. A helyiség a világítást is ezen a kis 
nyíláson keresztül kapta, és egyetlen bútordarabja egy priccs volt. 
Közölték vele, hogy csak ideiglenesen van itt, Tiberius nemsokára 
elintézi az ügyét. De a napokból hónapok, a hónapokból pedig évek 
lettek, és még mindig a pincelyukban tengődött. Az élelme igen kevés 
volt — Tiberius gondosan kiszámította, hogy mindig éhes legyen, de 
azért ne haljon éhen. Kést nem kapott, nehogy megölje magát, és nem 
engedtek be hozzá könyveket vagy írószerszámokat sem, hogy 
szórakozzék. Nagyon kevés vizet adtak neki inni, mosakodásra pedig 
semmit. Ha Tiberius előtt valaki szóba hozta Gallust, az öregúr 
elmosolyodott: 

— Rémes, rémes, még most sem békültem ki Gallusszal. 

Amikor értesültem Gallus letartóztatásáról, sajnáltam, hogy épp 
nemrégiben veszekedtem vele. Csak irodalmi veszekedés volt. Egy 
buta kis könyvet írt, ezen a címen: , Kis összehasonlítás apám, Asinius 
Pollio és barátja, Marcus Tullius Cicero szónoki képességei között". Ha 
az összehasonlítást az erkölcsi jellem, politikai képesség vagy akár a 
képzettség alapján tette volna, Pollio könnyen felülkerekedik 
ellenfelén. De Gallus azt próbálta bizonygatni, hogy apja volt a jobb 
szónok. Ez képtelenség volt, és írtam is egy kis könyvet ilyen 
értelemben. Ez a könyv röviddel azután jelent meg, hogy megbíráltam 
Pollio megjegyzéseit Ciceróról. Gallus nagyon mérges lett. 

Sejanus végre jelentette Tiberiusnak, hogy a Zöld Pártot megtörték, 
nincs tehát ok további aggodalomra. Tiberius azzal jutalmazta, hogy 
férjhez adta hozzá unokáját, Helénát, akinek Néróval kötött 
házasságát felbontotta. Ezen a ponton lépett közbe anyám, aki, ha 
olvasóim nem felejtették el, Livillának is anyja. Castor halála óta 
Livilla vele lakott, és elég gondatlan volt ahhoz, hogy anyám 
megtalálta titkos levelezését Sejanusszal. Anyám mindig igen 
takarékos volt, és öregkorára a takarékosság egyenesen vesszőparipája 
lett. Nagyon örült, ha a gyertyák végét megtakaríthatta, és újra 
gyertyát önthetett belőlük, eladta a konyhai hulladékot és 
mosogatólevet a disznóhizlaldáknak, és a faszénport bizonyos 
folyadékokkal keverve kis téglákká gyúratta, amelyek majdnem olyan 
jól égtek, mint a faszén. Livilla viszont igen könnyelmű volt, anyám 
állandóan szidta is ezért. Egy nap anyám történetesen éppen Livilla 
szobája előtt haladt el, amikor kijött egy rabszolgafiú egy kosár 
piszkos, gyűrött papirusszal. 

— Hová mész, fiam? 

- A kemencéhez, asszonyom, Livilla úrhölgy parancsolta. 


- Micsoda könnyelműség papirusszal tömni a kemencét! Tudod, 
mennyibe kerül manapság a papirusz? És látom, egy sereg lap van, 
amire alig írtak. 

- De asszonyom, Livilla úrhölgy igen erősen megparancsolta, hogy 
égessek el minden darabot. 

- Ugyan. Livilla úrhölgy bizonyára szórakozott volt, amikor kiadta a 
parancsot az értékes papiruszok elégetésére. Add csak ide a kosarat. A 
tiszta részek még mindig jók lesznek háztartási dolgok feljegyzésére. 
Így hát bement a kosárral a szobájába, és éppen le akarta vágni a 
tiszta részeket, amikor eszébe jutott, hogy letisztíthatná a tintát 
minden darabról. Eddig igen tisztességesen tartózkodott attól, hogy 
bármit is elolvasson. De amikor a tintát próbálta ledörzsölni, 
lehetetlen volt nem látni a tartalmát. Hirtelen rájött, hogy a 
papiruszokon megkezdett és félbehagyott levelek vannak Sejanushoz. 
És amikor az első fogalmazványt elolvasta, nem tudta megállni, hogy 
a többit is át ne fussa. A végére érvén, tudta az egész történetet. Livilla 
nyilvánvalóan igen dühös volt, amiért Sejanus hajlandó más valakit 
elvenni — és még hozzá a tulajdon lányát! De el akarta leplezni 
érzelmeit — mindegyik fogalmazvány már kissé szelídebb hangú volt 
az előzőnél. Azt írta, gyorsan kell cselekednie, mielőtt Tiberius 
gyanakodni kezd, hogy nincs szándékában Helénát feleségül venni. És 
ha még nem látja elérkezettnek az időt arra, hogy Tiberiust 
meggyilkolja és a hatalmat a kezébe kaparintsa, akkor nem volna jó, 
ha ő maga megmérgezné Helénát? 

Az anyám elküldött Pallasért, aki éppen valami munkát végzett 
számomra a könyvtárban, és elküldte Sejanushoz a nevemben 
engedélyt kérni, hogy meglátogathassam Tiberiust Capriban: át 
akarom adni neki Karthágóról írott művemet. (Éppen ekkor fejeztem 
be ezt a munkát, és egy szép példányt anyámnak küldtem a 
megjelenés előtt.) Anyám azután utasította Pallast, hogy Capriban 
kérje meg a császárt, adjon engedélyt, hogy a munkát neki 
ajánlhassam. Sejanus könnyen megadta az engedélyt, ismerte Pallast 
mint rabszolgámat, és semmire sem gyanakodott. De a tizenkettedik 
kötetbe anyám beragasztotta Livilla leveleit és a saját levelét, amelyet 
magyarázatul írt, és utasította Pallast, hogy a lepecsételt borítékot 
Tiberiusnak adja a saját kezébe. Az én állítólagos üdvözlésemen kívül 
adja át Tiberiusnak a következő üzenetet: 

, Antónia úrhölgy is szeretetteljes üdvözletét küldi, de véleménye 
szerint ezek a könyvek egyáltalában nem érdeklik az uralkodót, kivéve 
a tizenkettedik kötetet, amelyben igen érdekes olvasmány található." 
Pallas megállt Capuában, hogy közölje velem útjának célját. Azt 
mondta, anyám szigorúan megtiltotta, hogy szóljon nekem erről a 
küldetésről, de hiszen valójában én vagyok a gazdája, nem pedig az 
anyám, és nem akar semmi olyat tenni, amivel bajba keverne engem. 

Meg volt győződve arról, hogy nem akarom munkámat a császárnak 
ajánlani. Mialatt Pallas megmosakodott és átöltözött, én feltörtem a 
pecsétet. Amikor láttam, hogy mit tett bele anyám, annyira 
megijedtem, hogy el akartam égetni az egészet. De láttam, hogy ez 
éppen olyan veszélyes, mintha tovább engedem, így hát újra 
lepecsételtem. Anyám pecsétemnek másolatát használta, amelyet 
üzleti célokra adtam neki, így hát senki sem vette észre, hogy 
feltörtem a pecsétet, még Pallas sem. Pallas ekkor Capriba sietett, és 
visszafelé jövet közölte, hogy Tiberius rögtön a tizenkettedik kötetet 
vette kézbe, és elment vele az erdőbe sétálni. Amikor visszatért, 
mondta, hogy a munkámat neki ajánlhatom ugyan, de ne használjak 
túlságosan kirívó számokat. Ez egy kissé megnyugtatott, de az ember 
sohasem tudhatja Tiberiusnál, hogy hányadán áll vele. Természetesen 
roppantul aggódtam, és igen keserűen gondoltam anyámra, hogy ilyen 
szörnyű veszélybe juttatja életem azáltal, hogy belevon a veszekedésbe 
Tiberius és Sejanus között. Menekülésre gondoltam, de nem tudtam 
hova menekülni. 

IKr. u. 31] Először is az történt, hogy Heléna megbetegedett. — 
Tudtuk, hogy nincs semmi baja, de Livilla választást engedett neki. 
Mit akar? Úgy tenni, mintha beteg lenne vagy csakugyan 
megbetegedni? Rómából Nápolyba vitték, amelynek éghajlata állítólag 
egészségesebb. Tiberius engedélyt adott, hogy a házasságot 
bizonytalan időre elhalasszák, de Sejanust állandóan vejének 
szólította, mintha a házasság már megtörtént volna. Kinevezte 
szenátorrá, konzullá tette és pontifexszé. De azután tett valamit, ami 
leszállította ezeknek a kitüntetéseknek értékét. Meghívta Caligulát 
néhány napra Capriba, és aztán egy igen fontos levéllel küldte vissza a 
szenátushoz. A levélben megírta, hogy megvizsgálta a fiatalembert, 
aki most az örököse lesz, rájött, hogy teljesen elüt bátyjaitól. Ezentúl 
nem hajlandó meghallgatni a Caligula elleni vádakat, meggyőződött a 
fiú hűségéről és jó erkölcseiről. Caligulát most Aelius, Sejanus 
konzultársa figyelmébe ajánlja, és kéri őt, hogy vigyázzon rá. Caligulát 
különben szintén kinevezte pontifexszé és Augustus papjává. 

Amikor a város értesült erről a levélről, nagy volt az öröm. Azáltal, 
hogy Tiberius felelőssé tette Sejanust Caligula biztonságáért, egyben 
figyelmeztette őt, legyen vége már a Germanicus család elleni 
harcának. Sejanus konzuli kinevezését mindenki rossz előjelnek 
tartotta — Sejanus számára. Ez volt Tiberius ötödik konzuli időszaka, és 
eddig mindegyik konzultársa szerencsétlen körülmények között halt 
meg: Varus, Cnaeus Piso, Germanicus és Castor. Újra reménykedni 
kezdtek, hogy a nemzet bajai nemsokára véget érnek, Germanicus 
egyik fia fog uralkodni felettük. Lehet, hogy Tiberius meg fogja ölni 
Nérót és Drusust, de világos, hogy meg akarja menteni Caligulát: nem 
Sejanus lesz tehát a legközelebbi császár. Mindenki, akivel most 


Tiberius erről a tárgyról beszélt, olyan őszintén örülni látszott Caligula 
trónörökösségének - az emberek ugyanis valahogyan elhitették 
magukkal, hogy Caligula örökölte apja minden erényét -, hogy 
Tiberius, aki felismerte a gonoszt mindenkiben, és Caligulának 
őszintén megmondta: tudja, hogy utódja mérges kígyó, szörnyeteg, és 
éppen ezért hagyta életben, sokat mulatott, és igen örült. Caligula 
növekvő népszerűségét jól felhasználhatta Sejanus és Livilla 
fékentartására. 

Caligulát most bizonyos mértékig bizalmasává tette, és egy feladattal 
bízta meg. Barátkozzon össze a gárda embereivel, és tudja meg tőlük, 
melyik gárdakapitánynak van a legtöbb befolyása a testőrség körében 
Sejanus után. Ennek a befolyásos tisztnek legalább olyan 
vérszomjasnak és merésznek kell lennie, amilyen Sejanus. Caligula női 
parókával és ruhában néhány fiatal prostituált társaságában 
mindennapos látogatója lett a városszéli kocsmákban a katonák 
törzsasztalainak. Erősen kifestett arccal és kitömött ruhával mindenki 
nőnek tartotta, ha nem is valami csinos nőnek. A kocsmákban azt 
mondta magáról, hogy egy gazdag boltos tartja ki, aki igen sok pénzt 
ad neki. - Ezen az alapon aztán néha az egész kocsmát 
megvendégelte. Nagylelkűsége igen népszerűvé tette. Nemsokára 
rengeteg tábori pletykát tudott meg, és a név, amely állandóan 
felmerült pletykálkodás közben, egy Macro nevű kapitányé volt. 
Macro Tiberius egyik szabadosának a fia, és állítólag a legerősebb, 
legmerészebb és legdurvább fickó Rómában. A katonák mind rajongva 
beszéltek nagy ivásairól, erejéről, lélekjelenlétéről és arról, hogy 
mennyire uralkodik a többi kapitány felett. Még maga Sejanus is fél 
tőle. Azt mondták, Macro az egyetlen ember, aki szembe mer szállni a 
parancsnokkal, így Caligula egy este megszólította Macrót, titokban 
felfedte kilétét, és hosszú sétára indult vele a város szélén. 

Tiberius ekkoriban furcsa leveleket kezdett írogatni a szenátusnak, hol 
azt írván, hogy nagyon rossz az egészsége, közel érzi magához a 
halált, hol pedig azt, hogy váratlanul jobban lett, és bármely percben 
megérkezhet Rómába. Igen furcsa módon írt Sejanusról is, a 
legkülönlegesebb dicséreteket zsörtölődő szemrehányásokkal keverve. 
Általában azt a benyomást keltették ezek a levelek, hogy az aggastyán 
egészen gyerekes lett. Sejanust annyira zavarba hozták ezek a levelek, 
hogy nem tudta elhatározni magát, kísérelje-e meg azonnal a puccsot, 
vagy várjon addig, amíg Tiberius meg nem hal vagy gyengeelméjűsége 
miatt félre nem teheti az útból. El akart látogatni Capriba, de Tiberius 
nem engedte. Sejanus ekkor azt írta, hogy Helena igen betegen fekszik 
Nápolyban, engedje meg, hogy őt meglátogassa csak egy napra, onnan 
pedig egy óra alatt kievezhet Capriba is. Tiberius válaszában azt írta, 
hogy Helénára a legjobb orvosok vigyáznak, legyen türelemmel, ő 
csakugyan Rómába jön, és azt akarja, hogy ott Sejanus fogadja. 


Időközben Sejanus konzulsága lejárt. 

Tiberius végre meghatározta érkezése napját. Sejanus egy gárdacsapat 
élén az Apolló-templom előtt várt, amelyben történetesen a szenátus is 
ülésezett. A szenátus épületét ugyanis ekkor tatarozták. Egyszerre csak 
Macro lovagolt oda, és tisztelgett előtte. Sejanus megkérdezte, miért 
hagyta el a tábort. Macro azt felelte, hogy Tiberius levelet küldött 
neki, amelyet át kell adnia a szenátusnak. 

— Miért neked küldte? — kérdezte Sejanus gyanakodva. 

— Miért ne? 

— De miért nem nekem? 

— Mert a levél veled van kapcsolatban! -— Macro ekkor odasúgta a 
fülébe: - Fogadd legmelegebb gratulációmat, tábornok, nagy 
meglepetés van számodra a levélben. Néptribun leszel. Ez azt jelenti, 
hogy te leszel a következő császár. 

Sejanus gondolta, hogy Tiberius nem fog jönni, de állandóan valami 
meglepetéstől félt. Most boldogan sietett a szenátusba. Macro ekkor 
vigyázzt kiáltott, és a következőket mondotta: 

- Fiúk, a császár éppen most nevezett ki tábornokká. Én vagyok a 
gárda új főparancsnoka. Itt a kinevezésem. Menjetek most egyenesen 
vissza a táborba, mára felmentlek benneteket minden munka alól. Ha 
visszaértek a táborba, mondjátok meg a többieknek, hogy Macro a 
parancsnok, és mindenki harminc aranyat kap, aki tudja, hogyan kell 
engedelmeskedni. Melyikőtök a rangidős kapitány? Te? No, vonultasd 
el az embereket. De csendben! 

A testőrség elvonult, és Macro magához hívatta a városi őrök 
parancsnokát. Ezt már előre figyelmeztették, hogy embereivel legyen 
készenlétben. Ekkor bement Sejanus után, átadta a levelet a 
konzuloknak, és meg sem várva a felolvasást, kijött. Amikor látta, 
hogy a városi őrök állig fegyverben a kapuk előtt állanak, a távozó 
gárda után sietett, nehogy a táborban zavargás törjön ki. 

Időközben a Házban elterjedt a hír, hogy Sejanus néptribun lesz. 
Mindenki üdvözölte, s gratulált neki. Az idősebbik konzul csendet 
kért, és megkezdte a levél felolvasását. Tiberius az elején a szokásos 
mentegetőzéssel kezdte, nem tud eljönni az ülésre, mert sok a dolga, 
beteg, aztán különböző általános tárgyakról írt, míg végre Sejanusra 
tért. Panaszkodott, hogy Sejanus túlságosan elsietve ítéltetett el egy 
volt kormányzót. Sejanus itt elmosolyodott, mert eddig is az volt a 
szokás, hogy Tiberius előbb valami miatt panaszkodik rá, hogy aztán 
kitüntesse. De a levél továbbra is ebben a hangnemben folytatódott, 
sőt bekezdésről bekezdésre egyre komolyabb panaszok merültek fel. 
Sejanus arcáról lefagyott a mosoly. A szenátorok, akik még az imént 
ünnepelték, most elkomorodtak, és azok, akik legközelebb ültek 
hozzá, valamilyen kifogással átültek a terem másik felébe. A levél 
azzal fejeződött be, hogy Sejanus komoly bűnöket követett el, és ezért 

letartóztatandó. A konzul, akit Macro megelőző este figyelmeztetett a 
bekövetkezendő eseményekre, most elkiáltotta magát: 

— Sejanus, gyere ide! 

Sejanus nem akart hinni a fülének. Arra várt, hogy a levél végén 
néptribunná nevezik ki. A konzulnak kétszer is kellett szólítania, 
mielőtt megértette volna. 

- Engem hívsz? — motyogta. - Engem? 

Amint ellenségei rájöttek, hogy Sejanus végül is megbukott, hangosan 
szidalmazni kezdték. Barátai és rokonai, akik tulajdon életüket 
féltették, csatlakoztak a szidalmazókhoz. Egyszerre csak egyedül 
maradt. A konzul feltette a szokásos kérdést, kövessék-e a császár 
tanácsát, ,Igen, igen"! - kiáltotta az egész Ház. A városi őrök 
parancsnokát hívatták, és amikor Sejanus látta, hogy gárdája eltűnt, 
helyüket városi őrök foglalták el, tudta, hogy minden elveszett. 
Elvitték a börtönbe, és a nép, amely értesült az eseményekről, 
körülfogta, szidalmazta, és piszokkal dobálta meg. Öltönyével takarta 
el az arcát, mire a tömeg azzal fenyegette, hogy megöli. Erre felfedte 
az arcát, hogy a nép könnyebben megdobálhassa sárral és piszokkal. 
Ugyanaznap délután a szenátus látva, hogy a gárda nem jelentkezik és 
a nép be akar törni a börtönbe, hogy véget vessen Sejanus életének, 
ezt az érdemet is a magáénak akarta tulajdonítani, és halálra ítélte a 
bukott minisztert. 

Caligula tűzjellel értesítést küldött Tiberiusnak. A császár hajóhadat 
tartott készenlétben, hogy azonnal Egyiptomba hajózzék, ha tervük 
nem sikerül. Sejanust kivégezték, és holttestét három napra kitették, 
hogy a nép megköpdöshesse. Amikor elérkezett az idő, hogy torkába 
kampót akasszanak és a Tiberisbe hurcolják, koponyáját elvitték a 
nyilvános fürdőbe, hogy ott labdázzanak vele. Az utcák tele voltak 
számtalan szobrának törött darabjaival. 

Apicatától való gyermekeit halálra ítélték. Volt egy nagykorú fia, egy 
kiskorú fia és egy lánya, akit fiammal Drusillussal jegyeztek el annak 
idején. Még nem volt tizennégy éves. Kiskorú fiút a törvény szerint 
nem lehet kivégezni, tehát ráadták férfiruháját erre az alkalomra. Erre 
már volt példa a polgárháborúk idején. A lányt, szűz létére, a törvény 
még erősebben védte. Nem volt jogi példa arra, hogy kivégezzenek 
egy szüzet, akinek egyetlen bűne, hogy apja leánya. Amikor börtönbe 
hurcolták, nem értette, hogy mi történik, és kiáltozni kezdett: , Ne 
vigyetek börtönbe. Verjetek meg, ha akarjátok, nem leszek újra rossz!" 
Nyilvánvalóan valami gyerekcsíny terhelte lelkiismeretét. Macro félt 
attól, hogy az istenek bosszút állnak a városon, ha egy szüzet 
kivégeztetnek, így utasította a hóhért, hogy kivégzés előtt kövessen el 
erőszakot a kislányon. Amint erről hallottam, azt mondtam 
magamnak: ,Róma, tönkremész. Nincs vezeklés ilyen szörnyűséges 
bűnért." És az isteneket hívtam tanúbizonyságul, hogy bár a császár 


rokona vagyok, nem vettem részt hazám kormányzásában, és 
undorodom ettől a bűntől, de nem vagyok képes arra, hogy 
megbosszuljam. 

Amikor Apicata megtudta, hogy mi történt gyermekeivel, és látta, 
amint holttestüket a tömeg rugdossa és köpködi, megölte magát. Előbb 
azonban levelet írt Tiberiusnak, közölte vele, hogy Castort Livilla 
mérgezte meg, és hogy Livilla és Sejanus kezükbe akarták keríteni a 
hatalmat. Mindenért Livillát hibáztatta. Az anyám nem tudott Castor 
meggyilkolásáról. Tiberius most magához hívatta anyámat Capriba, 
megköszönte neki nagy szolgálatait, és megmutatta Apicata levelét. 
Azt mondta, kérjen bármilyen jutalmat, megadja. Anyám csak azt 
kérte, hogy családi nevünket ne hurcolják meg, leányát ne végezzék 
ki, és holttestét ne dobják oda a tömeg martalékául. 

- Hogyan büntessük tehát meg? - kérdezte Tiberius élesen. 

- Add ki nekem, majd én megbüntetem. 

Livilla ellen a nyilvánosság előtt nem is történt semmi. Anyám bezárta 
őt a hálószoba melletti szobába, és halálra éheztette. Napról napra, 
éjszakáról éjszakára hallotta kétségbeesett kiáltozásait és átkozódásait, 
amelyek egyre gyengültek, de mégis ott tartotta a szomszéd szobában, 
és nem valami pincében, egészen addig, amíg meg nem halt. Nem 
azért tette, mert a kínzás örömet okozott neki, hiszen sokat szenvedett 
miatta: meg akarta büntetni önmagát, hogy ilyen szörnyű leányt szült. 
Sejanus halálát egész sereg kivégzés követte. Minden barátját 
megölték, aki nem volt elég gyors a köpönyegfordításban, sőt sok 
olyat is, aki gyorsan csatlakozott az ellentáborhoz. Azokat, akik nem 
előzték meg a kivégzést öngyilkossággal, levetették a  Tarpeja- 
szikláról. Birtokaikat elkobozták. Tiberius nagyon keveset fizetett 
bevádolóiknak, egyre zsugoribb lett. Caligula tanácsára hamis vádakat 
koholt azok ellen a besúgók, illetve vádlók ellen, akiknek oda kellett 
volna adni a legértékesebb elkobzott birtokokat, így aztán nemcsak 
ezeket kapta meg, hanem a vádlók birtokait is. Ebben az időben 
körülbelül hatvan szenátor, kétszáz lovag és több ezer közember halt 
meg. Hogy kapcsolatban voltam házasság révén Sejanus családjával, 
nekem is könnyen az életembe kerülhetett volna, ha nem vagyok az 
anyám fia. Engedélyt kaptam arra, hogy elváljak Aeliától, és 
megtartsam hozománya egynyolcad részét. Valójában azonban 
visszaadtam neki az egész hozományt. Biztosan bolondnak hitt. De ezt 
csekély ellenszolgáltatásképpen tettem azért, mert elvettem tőle 
kislányunkat, — Antóniát, — amint megszületett. — Aelia ugyanis 
megengedte, hogy másállapotba kerüljön tőlem, amint érezte, hogy 
Sejanus helyzete már nem oly biztos. Azt gondolta, hogy ez legalább 
őt is meg fogja védeni. Tiberius nem végeztetheti ki őt, míg 
másállapotban van a császár unokaöccsének gyermekével. Örültem a 
válásnak, de nem vettem volna el tőle a gyermeket, ha anyám nem 


ragaszkodott volna hozzá. Anyám magához akarta venni Antóniát, 
hogy anyáskodhasson vele. 

Sejanus családjának egyetlen tagja menekült meg, a bátyja, mégpedig 
abból a furcsa okból kifolyólag, hogy tréfát űzött Tiberius 
kopaszságából. A Flóra istennő tiszteletére rendezett ünnepségeken 
történetesen ő volt az elnök, és csak kopasz embereket szerződtetett a 
szertartások elvégzésére, amelyek egészen az éjszakába nyúltak. A 
nézőközönséget ötezer kopaszra borotvált fejű fáklyás gyerek vezette 
haza. - Tiberius éppen Nervával beszélgetett, amikor egy látogatóba 
érkezett szenátor elmesélte neki az esetet. A császár, hogy jó 
benyomást keltsen Nervában, így szólt: 

- Megbocsátok ennek a fickónak. Ha Julius Caesar nem haragudott 
azért, hogy kopaszságából tréfát űznek, akkor én sem haragudhatok. 
Ugye? 

Azt hiszem, hogy Sejanus bukása után Tiberius csakis ezért bocsátott 
meg Sejanus bátyjának. 

Helénát csupán azért büntették meg, mert betegnek tetette magát. 
Büntetésből férjhez adták Blandushoz, egy igen közönséges fickóhoz, 
akinek nagyapja, egy tartományi lovag, szónoklást tanítani jött 
Rómába. Ezt igen aljas viselkedésnek tartották Tiberius részéről, mert 
Heléna az unokája volt, és ezzel a házassággal az egész család nevén 
ejt csorbát. Azt mondták, hogy nem kell sokat kutatni Blandus 
családfájában, ha az ember rabszolgát akar találni. 

Tiberius most rájött, hogy a gárda, amelynek a Macro által ígért 
harminc arany helyett ötvenet fizetett, az egyetlen mentsvára a néppel 
és a szenátussal szemben. Ezt mondta Caligulának: 

— Nincs ember Rómában, aki ne enné meg szívesen a húsomat. 

IKr. u. 32] A gárda, hogy Tiberius iránti hűségét mutassa, 
panaszkodni kezdett, hogy sérelem érte őket, amikor a városi őrök 
vezették börtönbe Sejanust, nem pedig ők maguk, és tüntetésképpen 
kimentek a táborból fosztogatni a külvárosokba. Macro hagyta, hogy 
kitombolják magukat egy éjszakán keresztül, de amikor hajnalban 
megfúvatta a takarodót, azokat a katonákat, akik két órán belül nem 
jöttek vissza, majdnem halálra korbácsoltatta. Tiberius később 
közkegyelmet hirdetett. Senkit sem állíthatnak bíróság elé, amiért 
politikailag kapcsolatban volt Sejanusszal, és ha bárki gyászolni 
akarja, emlékezve nemes cselekedeteire, most, midőn gonoszságait 
már teljesen megbüntették, nem eshet emiatt baja. Sokan csakugyan 
gyászolni kezdtek abban a hitben, hogy Tiberius ezt akarja, de 
tévedtek. Nemsokára a legalaptalanabb dolgokkal, rendszerint 
vérfertőzéssel vádolták őket, és mindnyájukat kivégezték. Ugye 
csodálatosnak látszik, hogy e mészárlások után még mindig maradtak 
lovagok és szenátorok? A válasz az, hogy Tiberius a két rend létszámát 
állandó előléptetésekkel tartotta fenn. Szabad születés, büntetlen 


299 


előélet és néhány ezer arany már elégséges volt ahhoz, hogy valaki 
bekerüljön a lovagok nemes rendjébe, és mindig akadt jelentkező, 
jóllehet a felvételi díj igen magas volt. Tiberius egyre mohóbb lett, 
elvárta a gazdag emberektől, hogy legalább fele vagyonukat 
ráhagyják, és ha ezt nem tették, akkor a végrendeletet valamilyen 
formai okból érvénytelennek minősítette, átvette a vagyon kezelését, 
és az örökösök semmit sem kaptak. Szinte semmit sem költött 
közművekre, még Augustus templomát sem fejezte be, lecsapott 
magának valamit az ingyen gabonából és a nép szórakoztatására szánt 
rendelkezési alapból. Csak a seregeket fizette rendszeresen. Ami a 
tartományokat illeti, nem törődött velük, ha az adókat és a különböző 
más díjakat megkapta. Még azzal sem bajlódott, hogy új 
kormányzókat nevezzen ki, ha a régiek meghaltak. Hispániából 
küldöttség érkezett egyszer, panaszkodni, hogy már négy éve 
kormányzó nélkül vannak, s a legutóbbi kormányzó tisztviselői 
szemérmetlenül kiszipolyozzák a tartományt. Tiberius így szólt: 

- Csak nem akartok új kormányzót? Az új kormányzó új tisztviselői 
kart hozna magával, és még rosszabbul járnátok. Elmondok nektek egy 
történetet. Történt egyszer, hogy egy súlyosan sebesült férfi feküdt a 
csatatéren, és várt a sebészre, hogy bekötözze, mert sebét ellepték a 
legyek. Egy könnyebben sebesült bajtársa meglátta a legyeket, és el 
akarta őket hessegetni. , Ne, ne? - kiabálta a súlyosan sebesült -, , ne 
tedd ezt! Ezek a legyek már majdnem teleszívták magukat a 
véremmel, és nem csípnek annyira, mint eleinte. Ha elűzöd őket, 
helyükbe rögtön éhesebbek jönnek, és akkor végeznek velem." 

Tűrte, hogy a parthusok betörjenek örmény földre, hogy a Dunán túli 
törzsek elárasszák a Balkánt, hogy a germánok átkeljenek a Rajnán és 
a gallusok között pusztítsanak. Egy sereg szövetséges vezérnek és 
kiskirálynak  elkoboztatta a birtokát gall földön, Hispániában, 
Szíriában és Görögországban, szinte nevetséges ürügyek alapján. 
Vononest is megfosztotta kincseitől -— bizonyára emlékeznek reá, ő volt 
az elűzött örmény király, aki miatt Germanicus Pisóval veszekedett —, 
ügynökei útján megszöktette Ciliciából, ahova Germanicus száműzte, 
szökés közben azután csapatai üldözőbe vették, és megölték. 

A besúgók ebben az időben a gazdag embereket azzal vádolták, hogy 
magasabb kamatot szednek a törvényesnél. Másfél százalék volt a 
megengedett kamat. Ez a rendelkezés már régen elavult, és alig volt 
szenátor, aki meg nem szegte. Most küldöttség ment Tiberiushoz, 
kérve, adjon másfél évi időt arra, hogy mindenki úgy rendezze a 
pénzügyeit, hogy ne kerüljön ellentétbe a törvénnyel. Tiberius nagy 
kegyként teljesítette ezt a kérést. Ennek eredményeképpen minden 
hitelt megszüntettek, és nagy hiány volt a forgalomban levő pénzben. 
Különben is Tiberius nagy arany- és ezüst-felhalmozásai idézték elő, 
hogy a kamatláb emelkedett; most aztán pénzügyi válság keletkezett, 


a telek- és földárak majdnem nullára estek. Tiberius végül is kénytelen 
volt úgy segíteni a helyzeten, hogy egymillió aranyat kölcsönzött a 
bankároknak a közpénzekből, mégpedig kamatmentesen, hogy ezek a 
telek- és földtulajdonosoknak újra kölcsönt nyújthassanak. Ezt sem 
tette volna meg, ha Coccejus Nerva nem tanácsolja. Néhanapján még 
most is tanácsot kért Nervától, aki Capriban élt, de gondosan 
elleplezték előtte Tiberius kicsapongásait, nem sok hírt kapott 
Rómából, így tehát ő volt talán az egyetlen ember a világon, aki még 
mindig hitt Tiberius jóságában. Caligula néhány év múlva elmondta, 
hogy Tiberius azt mondta Nervának kifestett arcú szeretőiről, hogy 
azok szegény árva fiúk, akiket megsajnált, legtöbbjük kissé bolondos, 
ezért öltözködnek és viselkednek olyan furcsán. De lehetséges-e, hogy 
Nerva ennyire együgyű és rövidlátó volt? 


HUSZONHETEDIK FEJEZET 
Minél kevesebbet beszélünk Tiberius uralkodásának utolsó évéről, 
annál jobb. Nem tudok részletesen írni arról, miképpen éheztették 
lassan halálra Nérót, miképpen kezdett éhségsztrájkot Agrippina, akit 
egy időre erőszakkal etettek, aztán végül hagyták, hogy meghaljon, 
vagy Gallusról, akivel tüdőbaj végzett, vagy Drususról, akinek 
holttestét úgy találták meg, hogy szája tele volt a priccs lószőrével, 
éhségében ugyanis már ezt akarta enni, és közben halt meg. De fel kell 
jegyeznem, hogy Tiberius a szenátushoz írott leveleiben örömének 
adott kifejezést Agrippina és Nero halála felett.  Agrippinát 
hazaárulással és azzal vádolta, hogy Gallusszal élt kicsapongó életet. 
Sajnálta, hogy nem tudott Gallus ügyével törődni nagy elfoglaltsága 
miatt, és így kivégzése előtt meghalt. Ami pedig Drusust illeti, azt írta 
róla, hogy ez a fiatalember volt a  legélvhajhászóbb és 
legveszedelmesebb gazfickó, akit valaha is ismert. Elrendelte, hogy 
nyilvánosan olvassák fel azokat a hazaáruló megjegyzéseket, 
amelyeket Drusus a börtönben tett. A szenátus sohasem hallott ilyen 
kínos felolvasást. Drusus megjegyzéseiből kiderült, hogy a kapitányok, 
a katonák, sőt a rabszolgák is verték és kínozták, hogy kegyetlenül 
napról napra kevesebb ételt és italt adtak neki. Tiberius utasította a 
kapitányt, hogy olvassa fel Drusus halálos ágyán kiáltozott átkait. 
Drusus haldoklásában ocsmány aljassággal, kicsapongással vádolta 
Tiberiust, azzal, hogy öröme telik a kínzásban, hogy meggyilkolta 
Germanicust, és egy sereg más bűnténnyel, amelyeket elkövetett 
ugyan, de még sohasem vádolták meg velük a nyilvánosság előtt. 
Drusus imádkozott az istenekhez, hogy mindaz a mérhetetlen kín, 
amelyet Tiberius másokra mért, hulljon vissza reá, tegye tönkre 
nappalait és éjszakáit, keserítse meg halála percét, és ítélje örökös 
kínpadra az alvilágban. A szenátorok többször félbeszakították az 


olvasást tettetett szörnyülködéssel, de voltaképpen elképedtek, hogy 
Tiberius önként felfedi romlottságát. Tiberius valójában nagyon 
sajnálta önmagát ebben az időben (Caligula mesélte később), 
álmatlanság és babonás félelem kínozta, és csakugyan számított a 
szenátus rokonszenvére. Könnyezve mondta Caligulának, hogy 
kénytelen volt megölni rokonait, azok becsvágya és az Augustustól 
örökölt politika kényszerítette erre. Caligula, aki sohasem mutatta, 
hogy haragszik vagy szomorú, amiért Tiberius megölette anyját és 
bátyjait, most részvevő hangon beszélt az öregúrral, aztán egy újfajta 
ocsmányságról számolt be, amelyet állítólag a szíriaiak gyakorolnak. 
Csak ilyen beszélgetéssel lehetett Tiberiust felvidítani. Lepida, aki 
tulajdonképpen elárulta Drusust Sejanusnak, nem sokkal élte túl férjét. 
Házasságtöréssel és azzal vádolták, hogy szeretője egy rabszolga. 
Minthogy rajtakapták őket az ágyban, nem tagadhatta bűnét, és 
megölte magát. 

Caligula idejének legnagyobb részét Capriban töltötte, de néhanapján 
Tiberius kívánságára felment Rómába, hogy szemmel tartsa Macrót. 
Macro végezte most Sejanusnak minden munkáját, de elég okos volt 
ahhoz, hogy értésére adja a szenátusnak: nem akar semmiféle 
kitüntetést, és amelyik szenátor ilyet indítványoz, az az életével 
játszik. Tiberius több okból nevezte ki Caligulát utódjává. Az első ok 
Caligula nagy népszerűsége volt, a nép attól félt, ha lázongani kezd, 
akkor Tiberius Caligulán, Germanicus fián bosszulja meg magát. A 
másik ok Caligula szolgálatkészsége és ügyessége volt és az a tény, 
hogy Caligula gonoszsága mellett Tiberius szinte erényes embernek 
érezte magát. A harmadik és legerősebb ok pedig az volt, hogy nem 
hitte, hogy Caligula valaha is császár lesz. Thrasyllus ugyanis, akiben 
még mindig vakon bízott, mert eddig minden jóslata teljesült, 
kijelentette, hogy Caligula éppúgy nem lehet császár, mint ahogy nem 
tud átlovagolni az öblön keresztül Bajáéból Puteoliba. Thrasyllus azt is 
kijelentette: tíz év múlva még mindig Tiberius Caesar lesz az uralkodó. 
Ez is beteljesült, de akkor már egy másik Tiberius Caesar uralkodott. 
Tiberius tudta például, hogy mi lesz a sorsa unokájának, Gemellusnak, 
aki nem is volt igazi unokája, mert hiszen apja nem Castor, hanem 
Sejanus volt. Egy nap így szólt Caligulának: 

- Fő örökösömnek nevezlek ki. Gemellus lesz a másodörökös arra az 
esetre, ha te előbb halnál meg, de ez csak formaság. Tudom, hogy meg 
fogod ölni Gemellust, téged viszont mások fognak megölni. — Azért 
mondta ezt, mert remélte, hogy mindkettőjüket túléli, aztán hozzátette 
valamilyen görög tragédiából idézve: ,Ha meghalok, eméssze el a 
földet a tűz." 

De Tiberius még nem halt meg. A besúgók még mindig dolgoztak, és 
minden évben egyre több embert végeztek ki. Alig maradt egyetlen 
szenátor, aki megtartotta a helyét Augustus napjai óta. Macro sokkal 


vérszomjasabb és sokkal merészebb volt, mint Sejanus. Sejanus 
legalább lovagi családból származott, míg Macro - apja rabszolgának 
született. Macro áldozatai között volt Plancina is, akinek Livia halála 
óta nem volt védelmezője. Újra megvádolták, hogy meggyilkolta 
Germanicust, mert elég nagy vagyona volt. Tiberius nem engedte meg 
a tárgyalás megkezdését, amíg Agrippina él, mert tudta, hogy ennek 
Agrippina örülne. 

Egy vacsora alkalmával Nerva bocsánatot kért Tiberiustól: nem éhes, 
tehát nem fog enni. Nerva jól érezte magát eddig, és látszólag 
megelégedett életet élt Capriban. Tiberius először azt gondolta, hogy 
Nerva elrontotta a gyomrát, és azért nem eszik, de amikor másod- és 
harmadnap is koplalt, Tiberius félni kezdett, hogy halálra akarja 
éheztetni magát. Leült Nerva mellé, és könyörgött neki, mondja el, 
miért nem eszik. De Nerva bocsánatot kért, és azt mondta, nem éhes. 
Tiberius azt gondolta, Nerva talán haragszik, mert nem fogadta meg 
idejekorán a tanácsát a gazdasági válsággal kapcsolatban. 
Megkérdezte hát: 

- Jobb étvággyal ennél, ha minden törvényt visszavonnék, amely 
korlátozza a kamatlábakat? 

- Nem, egyszerűen nem vagyok éhes. Másnap Tiberius így szólt 
Nervához: 

- Írtam a szenátusnak. Valaki közölte velem, hogy két-három ember 
szinte hivatásává tette a besúgást. Sohasem jutott eszembe, hogy 
amikor megjutalmazom az állam iránti hűséget, akkor felbátorítom az 
embereket, hogy barátaikat különböző bűnökbe ugrassák bele, és 
aztán bevádolják őket. De úgy látszik, nem egy esetben ez történt. 
Utasítottam a  szenátust, végeztessen ki mindenkit, akiről 
bebizonyosodik, hogy ebből él. Fogsz most már valamit enni? 

Nerva megdicsérte a határozatért, de kijelentette, hogy még most sincs 
étvágya. Tiberius egészen lehangolódott. 

- Meg fogsz halni, Nerva, ha nem eszel. És mit fogok akkor én 
csinálni? Tudod, mennyire értékelem barátságodat és politikai 
tanácsaidat. Könyörgöm, egyél. Ha meghalnál, a világ azt hinné, hogy 
ez az én művem, vagy legalábbis irántam való gyűlöleted késztet az 
öngyilkosságra. Ó, ne halj meg, Nerva! Te vagy immár az egyetlen 
igazi barátom. 

- Ne kérj, Caesar, hogy egyem, a gyomrom nem vesz be semmit. És 
meg vagyok győződve arról, hogy senki sem mondana olyan 
rosszindulatú dolgokat, mint amit te elképzelsz. Tudják, hogy bölcs 
uralkodó és jószívű ember vagy, és csak nem tételezhetnek fel rólam 
hálátlanságot? Ha meg kell halnom, hát meg kell halnom. Ez 
mindnyájunk közös sorsa, és legalább meglesz az az örömöm, hogy 
nem éllek túl. 

Tiberiust nem lehetett meggyőzni, de Nerva nemsokára annyira 


legyengült, hogy nem tudott válaszolni kérdéseire. A kilencedik napon 
meghalt. 

IKr. u. 36] Thrasyllus is meghalt. Halálát egy kis gyík jelezte, amely 
keresztülfutott azon a kőasztalon, amelynél Tiberiusszal reggeliztek. A 
nap sütött, és a kis gyík átmászott Thrasyllus ujján. Thrasyllus 
megkérdezte: , Engem hívsz, kis testvér? Vártalak. Pontosan erre az 
órára vártalak." Azután Tiberius felé fordult: , Életem véget ért, 
Caesar, isten veled hát. Sohasem hazudtam neked, te viszont sokszor 
hazudtál nekem. De vigyázz, amikor eljön a te gyíkod az utolsó 
intelemmel.?" Lefogta tulajdon szemét, és néhány pillanat múlva 
meghalt. 

Tiberius kedvenc állata a legfurcsább teremtmény volt, amelyet valaha 
Rómában láttak. A zsiráfokat nagyon megbámulták, amikor először 
bevonultak a cirkuszba, ugyanígy megbámulták a rinocéroszokat, de 
ez az állat, amely nem volt ilyen nagy, mégis nagyobb csodálatot 
keltett. Egy Indián túli szigetről származott, azt hiszem, Jáva volt a 
neve. Ennek a borjú nagyságú gyíknak ronda feje volt és olyan háta, 
mint a fűrész. Amikor Tiberius először meglátta, azt mondta, nem 
kételkedik többé azoknak a szörnyetegeknek a létezésében, amelyeket 
állítólag Herkules és Theseus megölt. Szárnyatlan sárkánynak hívták, 
és Tiberius naponta maga táplálta halott patkányokkal, egerekkel, 
svábbogarakkal. Visszataszító szaga, vad természete és piszkos 
szokásai voltak. Tiberius úgy gondolta, hogy Thrasyllus jóslata szerint 
ez a szárnyatlan sárkány egyszer megharapja, ezért sűrű fonatú 
ketrecbe záratta. 

IKr. u. 37] Tiberius most túljutott a hetvennyolcadik évén, és a 
mirhának meg egyéb izgatószereknek állandó használata nagyon 
legyengítette, de azért feltűnően öltözködött, és úgy próbált 
viselkedni, mintha alig haladt volna túl a negyvenen. Most, hogy 
Nerva és Thrasyllus meghalt, megunta Caprit, és a következő év 
márciusának elején elhatározta, ujjat húz a sorssal, és meglátogatja 
Rómát. Gyakori, hosszú pihenőkkel tette meg a hosszú utat, és 
legutolsó pihenőhelye egy nyaraló volt a Via Appia mentén, ahonnan 
már Róma falait is lehetett látni. De a megérkezése utáni napon a gyík 
megadta a bejósolt intő jelet. Tiberius délben odament, hogy 
megetesse, de döglötten találta a ketrecben, hatalmas raj nagy, fekete 
hangya próbálta szétcibálni puha részeit. Ezt úgy magyarázta, ha 
tovább közeledik a város felé, meg fog halni, mint a szárnyatlan 
sárkány, és a tömeg darabokra fogja szaggatni a testét. Sietve 
visszafordult hát, meghűlt, mert szeles időben utazott, és még jobban 
meghűlt, amikor az egyik helyőrségi városban elment a katonák 
cirkuszi játékaira. Egy vad bölényt engedtek el az arénában, és 
felkérték, dobja meg dárdával a páholyából. Eldobott egy dárdát, de 
nem talált, és mérgében újat kért. Mindig büszke volt arra, hogy jól 


tudja kezelni a dárdát, és nem akarta, hogy a katonák lássák: az 
öregség teljesen legyöngítette, így aztán kimelegedett, felizgult, egyik 
dárdát a másik után hajította a bölény felé, és végül abba kellett 
hagynia, mert annyira kimerült. A bölény sértetlen maradt, Tiberius 
elrendelte, engedjék szabadon ügyessége miatt. 

A meghűlés a májára húzódott, de azért tovább utazott Capri felé. 
Misenumba érkezett, ez a nápolyi öböl innenső részén fekszik. Ez volt 
a nyugati flotta főhadiszállása. Tiberiust felmérgesítette, hogy a tenger 
viharos, és nem kockáztathatja meg az átkelést. Volt azonban 
Misenum előtt egy ragyogó nyaralója, amely valamikor a híres 
életművészé, Lucullusé volt. Ide költözött. Caligula és  Macro 
elkísérték, és Tiberius, hogy mutassa, nincs semmi baja, nagy lakomát 
adott a helybeli tisztviselőknek. Már hosszabb ideje lakomáztak, 
amikor Tiberius háziorvosa engedélyt kért, hogy távozhasson az 
asztaltól, orvosi dolga van. Bizonyos növények, mint tudják, sokkal 
nagyobb gyógyerejűek, ha éjfélkor szedik őket a holdnak egy bizonyos 
állása mellett. Tiberius már megszokta, hogy az orvos ilyenkor 
otthagyja az asztalt. Most azonban, amikor kezet csókolt Tiberiusnak, 
kissé tovább tartotta a csuklóját a szükségesnél. Tiberius rájött, hogy 
az érverését vizsgálja. Büntetésből újra leültette, és egészen hajnalig 
ott maradt a lakomán, hogy bebizonyítsa, mennyire egészséges. 
Másnap magas láza lett, és teljesen legyengült. Misenumban, majd 
Rómában is elterjedt a hír, hogy haldoklik. 

Tiberius utasította Macrót, hogy hazaárulási bizonyítékot szerezzen 
egyes vezető szenátorok ellen, akiket nem szeretett, és rábízta, hogy 
milyen módon végez velük. Macro haragudott egy asszonyra, mert 
nem adta oda magát neki, és a szenátorokat megvádolta, hogy ezzel az 
asszonnyal házasságtörést követtek el. Rabszolgák és szabadosok 
kínzásával megszerezte a szükséges bizonyítékokat, és a tárgyalás 
megkezdődött, a vádlottak barátai azonban észrevették, hogy noha 
Macro maga végezte a tanúkihallgatásokat és a rabszolgák kínzását, a 
szokásos császári levél, amely helybenhagyja cselekedeteit, nincs 
kitéve az asztalra: arra gondoltak hát, hogy Macro néhány 
magánellenségét is hozzáírta a Tiberiustól kapott listához. Ezeknek a 
kézenfekvően képtelen vádaknak fő áldozata Arruntius volt, a szenátus 
legöregebb és legtiszteletreméltóbb tagja. Augustus egy évvel halála 
előtt azt mondta, ha Tiberius nem élne, csak Arruntius lehetne az 
utóda. Az öreg Arruntius volt az augustusi korszak utolsó maradványa 
a szenátusban. Már megelőzőleg is vád alá helyezték egyszer, de a 
közhangulat akkor annyira a besúgók ellen fordult, hogy azokat hamis 
eskü címén halálra ítélték és kivégezték. Tudták most, hogy Macro 
nemrégiben valamilyen üzlet miatt összeveszett Arruntiusszal, így hát 
a tárgyalást elhalasztották addig, amíg Tiberius meg nem erősíti 
Macro megbízatását. Tiberius azonban nem válaszolt a szenátus 


kérdésére, mire Arruntius és a többiek egy ideig börtönben maradtak. 
Tiberius végre elküldte a szükséges megerősítést, és kitűzték az új 
tárgyalás napját. Arruntius elhatározta, öngyilkos lesz a tárgyalás 
kezdete előtt, nehogy birtokait elkobozzák és unokáit koldusbotra 
juttassák. Éppen búcsúzott néhány barátjától, amikor megérkezett a 
hír Tiberius súlyos betegségéről. Barátai könyörögtek neki, halassza el 
öngyilkosságát a legutolsó pillanatig, mert ha a hír igaz, túlélheti 
Tiberiust, és kegyelmet kaphat az utódjától. Arruntius így szólt: 

- Nem! Túlságosan sokáig éltem. Életem eléggé nehéz volt, amikor 
Tiberius Líviával osztozott a hatalmon. Majdnem kibírhatatlan volt, 
amikor Sejanusszal osztotta meg. De Macro még gonoszabb 
Sejanusnál, és jegyezzétek meg szavaimat, Caligula még Tiberiusnál is 
rosszabb uralkodó lesz. Öregkoromban nem lehetek egy Caligula-szerű 
úr rabszolgája. 

Öngyilkos lett, felvágta csuklóján az ereit. Mindenki nagyon 
megbotránkozott  Caligulára vonatkozó szavain, mert Caligula 
népszerű hős volt ebben az időben, és azt várták tőle, hogy majdnem 
olyan kitűnő uralkodó lesz, mint Augustus. Senki sem hibáztatta 
színlelt hűségéért Tiberius iránt, sőt ellenkezőleg, nagyon csodálták 
okossága és ügyessége miatt, hogy túl tudta élni bátyjait, és olyan 
kitűnően el tudta leplezni állítólagos igazi érzelmeit. 

Időközben Tiberius szívverése egyre gyengült, s ügy látszott, közeledik 
utolsó órája. Az orvos közölte Macróval, hogy legjobb esetben két 
napot élhet még. Így az egész udvar nagy izgalommal várta a 
fejleményeket. 

Macro és Caligula teljes egyetértésben éltek. Caligula tiszteletben 
tartotta Macro népszerűségét a testőrség körében, Macro pedig 
elismerte Caligula népszerűségét az egész nemzet előtt. Számítottak 
egymás támogatására. Ezenfelül Macro le volt kötelezve Caligulának, 
mert hatalomra jutott, Caligula pedig viszonyt folytatott Macro 
feleségével, amit Macro jóindulatúan elnézett. Macro és Caligula 
üzeneteket kezdtek küldeni a különböző ezredek tulajdonosaihoz, 
hogy a császár haldoklik, és Caligulát nevezte ki utódjává, már át is 
adta neki pecsétgyűrűjét Igaz ugyan, hogy Tiberius egy tiszta 
pillanatában Caligulát hívatta, és lehúzta új járói a gyűrűt, de aztán 
hirtelen visszahúzta, és összekulcsolta a kezét, mintha meg akarna 
akadályozni, hogy elrabolják a gyűrűjét. Amikor újra elvesztette az 
eszméletét, és úgy látszott, hogy nincs benne semmi élet, Caligula 
szépen lehúzta ujjáról a gyűrűt és felhúzta magának, most pedig 
járkált szerte a palotában megcsillogtatva a gyűrűt mindenki előtt, 
akivel találkozott, és széles mosollyal fogadta a gratulációkat. 

Tiberius azonban még most sem halt meg. Mozgolódni kezdett, 
nyögdécselt, felült, és inasait hívta. Legyengült a hosszú koplalástól, 
de különben teljesen magánál volt. Régi fogása volt halottnak tettetni 


magát, aztán újra életre kelni. Újra kiáltott. Senki sem hallotta, mert 
az inasok mind a személyzeti szobában ittak Caligula egészségére. 
Nemsokára azonban egy vállalkozó szellemű rabszolga jött a szobába, 
hogy valamit lopjon onnan az inasok távollétében. A szoba sötét volt, 
és Tiberius majdnem halálra ijesztette, amikor hirtelen felkiáltott. 

— Hol a fenében vannak az inasaim? Nem hallották, hogy hívom őket? 
Kenyeret akarok és sajtot, rántottat, borjúszeletet és egy ital chiusi 
bort, de rögtön! És a pokolba is, hol van az ellopott gyűrűm? 

A rabszolga kirohant a szobából, amelyről azt hitte, hogy 
halottasszoba, és Macróba ütközött. 

- Az uralkodó még mindig él, uram, enni akar, és a gyűrűjét követeli. 
Az újság rohamosan elterjedt a palotában, és nevetséges jelenetek 
kezdődtek. A tömeg minden oldalra szétszéledt Caligula mellől, és 
kiáltások hallatszottak: 

, Hála az isteneknek, a hír hamis volt. Éljen Tiberius!" 

Caligula megrémült, kínosan feszengett. Lehúzta ujjáról a gyűrűt, és 
körülnézett, hogy valahol elrejtse. 

Csak Macro őrizte meg lélekjelenlétét. 

- Buta hazugság - kiáltotta. - A rabszolga elveszítette az eszét. 
Feszíttesd keresztre, császár. Az öreg császár egy órával ezelőtt halt 
meg. 

Ezután valamit súgott Caligula fülébe, aki megkönnyebbülten és 
hálásan bólintott. Ezután Tiberius szobájába siettek. Tiberius már 
talpon volt, átkozódva, nyögdécselve, és tétován az ajtó felé tipegett. 
Macro felkapta, ledobta az ágyra, és mellére térdepelve megfojtotta 
egy párnával. Caligula mellette állt. 

Arruntius rabtársait ezután kiengedték, noha sokan közülök igen 
megbánták, hogy nem követték Arruntius példáját. Rajtuk kívül 
körülbelül ötven férfit és nőt vádoltak hazaárulással egy más ügyből 
kifolyólag. Ezeknek nem volt befolyásuk a szenátusban, és azért 
bűnhődtek, mert nem voltak hajlandók megvesztegetni Macro 
kapitányait, akik szinte megadóztatták a város kerületeit. Ezeket 
elítélték, és a kivégzés napját március 16-ra tűzték ki. Pontosan ezen a 
napon érkezett meg Tiberius halálhíre, és az elítéltek barátaikkal 
együtt roppantul megörültek, hogy most megmenekültek. De Caligula 
távol volt, Misenumban nem lehetett hozzá fordulni, és a 
börtönigazgató, aki félt, hogy elveszíti az állását, ha saját felelősségére 
elhalasztja a kivégzést, megölette valamennyit, és  holttesteiket 
kidobatta a lépcsőkre. 

Ez mintha jeladás lett volna az általános tüntetésre. Valaki azt 
kiáltotta, hogy Tiberius olyan, mint egy halott darázs, amely még 
halála után is szúr. Tömegek gyűltek össze az utcasarkokon, 
könyörögve a Föld Anyának és a Halottak Bíráinak, hogy a szörnyeteg 
Tiberius testét és szellemét ne hagyják nyugodni a másvilágon. 


Tiberius holttestét erős fegyveres kíséret mellett Rómába hozták. 
Caligula gyászolóként ment a koporsó mögött, és az egész vidékről 
összegyűltek az emberek, hogy lássák; nem Tiberiust gyászolva, 
hanem ünneplő ruhákban, sírva hálájukban, hogy a menny megőrizte 
Germanicus — egyik fiát, aki uralkodhat felettük.  — Öreg 
földművesasszonyok sírva kiáltozták: ,Ó, a mi drága Caligulánk! 
Galambunk, szemünkfénye! Ó, csakhogy itt vagy és élsz!" 

Néhány mérfölddel Róma előtt Caligula előre lovagolt, hogy 
előkészítse a holttest ünnepélyes bevonulását Rómába. De amikor 
áthaladt a kapukon, nagy tömeg gyűlt össze, és a Via Appián 
épületkövekből és deszkákból barikádot rakott. Amikor a gyászmenet 
őrségének előcsapatai odaérkeztek, a tömeg kiáltozni kezdett: ,A 
Tiberisbe Tiberiusszal! Vessétek holttestét a lépcsőkre! Örökké legyen 
átkozott!" A tömeg vezére elkiáltotta magát: 

- Katonák, mi rómaiak nem engedjük meg, hogy a gonosz holttestet a 
városba hozzák. Csak balszerencsét hozna a fejünkre. Vigyétek vissza 
Atellába, és égessétek el félig az anphitheatrumban. 

Meg kell magyaráznom, hogy a félig elégetés a koldusok és 
szerencsétlenek sorsa volt, Atellában pedig közönséges, sőt durva 
vígjátékokat szokta előadni az amphitheatrumban. Tiberiusnak villája 
volt Atellában, és a játékokon minden évben részt vett. A vidékiesen 
durva játékokat kifinomult  romlottságokkal  aljasította el. 
Kényszerítette Atella polgárait, hogy építsenek egy amphitheatrumot, 
amelyben a játékoknak ezt az új változatát mutatják be. 

Macro parancsot adott embereinek, hogy ostromolják meg a 
barikádot, néhány polgárt megöltek és megsebesítettek, háromnégy 
katonát agyonütöttek a nagy kövek, de aztán megérkezett Caligula, 
rendet teremtett, és Tiberius holttestét rendesen elégették a Mars- 
mezőn. Caligula mondta a halotti beszédet. Ez igen formális és 
ironikus volt, a népnek nagyon tetszett, mert több szó esett benne 
Augustusról és Germanicusról, mint Tiberiusról. 

A temetés idején a lakomán Caligula elmondott egy történetet, amely 
megríkatta az egész országot, és nagy megbecsülést szerzett neki. 
Elmondta, hogy egy kora hajnalban Misenumban álmatlan volt, mint 
rendszerint, mert a kétségbeesés és a szomorúság kínozta testvérei és 
édesanyja sorsa miatt. Álmatlan forgolódásai közben eltökélte magát, 
hogy történjék bármi, megbosszulja magát a gyilkoson. Megragadta 
apja tőrét, és merészen benyitott Tiberius szobájába. A császár nyögve, 
rángatózva feküdt lidércálmában az ágyon. Caligula lassan felemelte a 
tőrt, de ekkor egy isteni hang szólalt meg: , Dédunokám, állj! 
Erkölcstelen volna megölni." Caligula így felelt: , Ó, Augustus isten, ő 
megölte anyámat, bátyáimat, a te leszármazottaidat. Ne bosszuljam 
meg? Nem éri-e meg a bosszú azt is, hogy az emberek világéletemben 
elkerüljenek mint apagyilkost?" Augustus így felelt: , Nagylelkű fiú, 


aki ezután császár leszel, nincs szükséged arra, amit akarsz. 
Parancsomra a fúriák éjszakáról éjszakára megbosszulják a te 
szeretteidet, miközben Tiberius álmodik." Erre letette a tőrt az ágy 
melletti asztalra és kiment. 

Caligula nem mondta el, mi történt másnap reggel, amikor Tiberius 
felébredt, és meglátta maga mellett a tőrt. Általában feltették, hogy 
Tiberius említeni sem merte az esetet, mert érezte, és tudta, hogy az 
erényes Caligulától biztonságban lehet. 


HUSZONNYOLCADIK FEJEZET 

Caligula huszonöt éves volt, amikor császár lett. A világtörténelemben 
ritkán, sőt talán még sohasem fordult elő, hogy egy herceget ilyen 
lelkesen fogadjanak, és talán sohasem jutott egy trónjára lépő 
uralkodónak könnyebb feladat osztályrészül, mint neki, amikor 
teljesítenie kellett népének szerény kívánságait. Hiszen mást sem 
akartak, csak békét és biztonságot. Zsúfolt kincstárával, kitűnően 
képzett hadseregével, remek adminisztrációs rendszerével csak kis 
munkára volt szükség, hogy minden a legteljesebben rendbe jöjjön, 
mert Tiberius nemtörődömsége ellenére is a birodalom aránylag elég 
rendben haladt azokon a síneken, amelyeket Livia fektetett le. Caligula 
helyzetét még az is javította, hogy mint Germanicus fiát, az egész nép 
rajongva szerette és nagy megkönnyebbülést érzett Tiberius halála 
felett. Milyen remek lehetősége volt arra, hogy a történelem úgy 
emlékezzék meg róla, mint , Caligula, a jó" vagy , Caligula, a bölcs" 
vagy , Caligula, a megváltó". De nincs értelme erről írni. Mert ha az az 
ember lett volna, akinek a nép hitte, akkor nem élte volna túl bátyjait, 
és Tiberius nem szemelte volna ki utódjául. 

Eleinte mulattatta Caligulát a róla elterjedt tévhit, amelyben mindenki 
osztozott anyám, az én, Macro és néhány saját bizalmasa kivételével, 
sőt néhány cselekedetével még csak növelte a róla elterjedt jó 
véleményt. Ezenfelül biztosítani akarta hatalmát. Teljes cselekvési 
szabadságának két akadálya volt. Az egyik Macro, akinek nagy 
hatalma lehetett veszélyes, a másik pedig Gemellus. Mert amikor 
Tiberius végrendeletét felolvasták, kiderült, hogy az öregúr, csak hogy 
bajt okozzon, nem Caligulát nevezte ki első örököséül, hanem úgy 
rendelkezett, hogy Gemellusszal felváltva uralkodjék, egyik az egyik 
évben másik a másikban. Caligula óvatosságában a végrendelet 
felolvasásához csak néhány szabadost és írni-olvasni nem tudó 
halászembert hívatott el tanúként. Gemellus még nem volt nagykorú, 
és így nem léphetett be a szenátusba, a szenátus tehát készséggel 
elfogadta Caligula álláspontját, hogy Tiberius nem volt épelméjű, 
amikor ezt a végrendeletet készítette, és tűrte, hogy Caligula az egész 
hatalmat a kezébe ragadja. A végrendeletet Caligula különben 


teljesítette, azzal a kivétellel, hogy visszatartotta Gemellus részét az 
uralkodói vagyonból, mert szerinte ez a vagyon egyedül az uralkodóé. 
A gárda tagjai fejenként ötven aranyat örököltek. Caligula, hogy 
lekötelezze őket arra az esetre, ha majd Macrót el akarja tenni láb 
alól, megduplázta ezt az összeget. Róma népének kifizette a 
négyszázötvenezer aranyat, amit Tiberius rájuk hagyott, és megtetézte 
fejenként, három arannyal. Azt mondta, ezt a fejenkénti három 
aranyat már akkor ki akarta nekik adni, amikor nagykorú lett, de az 
öreg császár megtiltotta. A hadsereg ugyanannyit kapott, mint 
amennyit Augustus hagyott rá, azzal az eltéréssel, hogy most rögtön 
fizette. Ezenfelül kifizette a Livia végrendeletében hagyományozott 
összegeket is, amelyeket Tiberius visszatartott. Mi, örökösök, már rég 
leírtuk ezt a követelést. Tiberius ezenfelül húszezer aranyat hagyott 
rám és azokat a történelmi könyveket, amelyeket Polliótól örököltem, 
de amelyeket ő eltulajdonított. 

Ezzé! a két örökséggel újra rendbe jöttek a pénzügyeim. Caligula azzal 
is elképesztett, hogy kifizette nekem azt az ötvenezer aranyat, amelyet 
a lázongás idején Germanicusnak adtam. A történetet édesanyjától 
hallotta. Nem akartam elfogadni, de ő erre azzal fenyegetett, hogy 
akkor kifizeti a kamatokat is, hiszen ezzel az adóssággal tartozik apja 
emlékének. Amikor elmondottam  Calpurniának, hogy milyen 
vagyonos lettem, inkább elszomorodott. 

- Nem fog szerencsét hozni neked — mondotta -, sokkal jobb mérsékelt 
jómódban élni, mint megkockáztatni, hogy egész vagyonodat 
elkaparintsák tőled a besúgók. 

Calpurnia Actae utóda volt, ha még emlékeznek rá. Meg kell adni, 
hogy tizenhét éves korához képest sok esze volt. 

- Mit mondasz, Calpurnia? - szóltam. - Besúgók? Ezek nem 
garázdálkodhatnak többé Rómában. Hazaárulási és felségsértési perek 
sem lesznek többé. 

— Miért? Nem hallottam arról, hogy az összes besúgókat száműzték 
volna. 

- Ez igaz, de most biztos vagyok afelől, hogy nem merészelik újból 
kezdeni kisded játékaikat. 

Calpurnia letette hímzését, és felnézett rám. 

—- Claudius, nem vagyok politikus vagy tudós, de egyszerű prostituált 
létemre számolni még tudok. Mennyit örökölt Caligula az öreg 
császártól? 

— Körülbelül húszmillió aranyat, ez rengeteg pénz. 

- És mennyit fizetett ki örökségképpen? 

— Körülbelül másfél milliót. 

— És amióta császár lett, mennyi párducot, medvét, oroszlánt, tigrist, 
bölényt és más vadállatot hozatott Rómába, hogy a cirkuszokban 
szórakoztassa a népet? 


-— Körülbelül húszezret vagy még többet. 

- És hány állatot áldoztak fel a templomokban? 

- Nem tudom. Lehet, hogy százezret, lehet, hogy kétszer annyit. 

— Azok a flamingók, antilopok és zebrák bizonyára kerülnek valamibe. 
Fizeti a vadászokat, fizeti a gladiátorokat. Úgy tudom, hogy a 
gladiátoroknak négyszer annyit fizet, mint amennyit Augustus 
idejében kaptak. Rengeteg lakomát ad, pompásan kidíszítteti a 
színházakat és cirkuszokat. Azt mondják, amikor visszahívatta a 
színészeket, akiket az öreg császár elűzött, munkátlan éveiket teljesen 
kifizette nekik - ugye szép? Ugye bőkezű? És ti, istenek, mennyit 
költött versenylovakra! Ahogy én számítom a dolgot, nem sok 
aprópénz maradt abból a húszmillióból. 

— Azt hiszem, igazad van, Calpurnia. 

- Ha szerényen számítjuk a dolgot, hétmillió aranyat költhetett három 
hónap alatt. Ha ilyen iramban költi a pénzt, hamar elfogy, még ha 
minden gazdag ember ráhagyja is a vagyonát. A császári adók 
kisebbek, mint nagyanyád idején, aki gondosan felülvizsgálta a 
számadásokat. 

-— Talán majd takarékosabb lesz, ha elül az első izgalma. Ne felejtsd el, 
nagy dolog, ha az embernek egyszerre sok pénz kerül a kezébe. És 
különben is jó mentsége van a költekezésre. Azt mondja, hogy 
Tiberius uralkodása alatt alig volt pénz forgalomban. Most újra 
forgalomba akar hozni néhány milliót. 

- Nem mondom, te jobban ismered őt, mint én. Talán tudni fogja, 
mikor kell megállni a költekezésben. De ha ilyen iramban költekezik, 
akkor rövidesen egy vasa sem lesz, és akkor majd honnan szed pénzt? 
Ezért beszéltem besúgókról és hazaárulási perekről. 

- Calpurnia, veszek neked egy gyöngy nyakláncot, amíg még megvan 
a pénzem. Éppoly okos vagy, mint amilyen gyönyörű, és remélem, 
éppoly titoktartó. 

- Ha nem haragszol, inkább készpénzt kérnék. 

Csakugyan adtam neki másnap ötszáz aranyat. Calpurnia, ez a 
prostituált, egy prostituált leánya, értelmesebb, hűségesebb, jobb szívű 
és egyenesebb volt, mint bármelyik a négy nemesasszony közül, aki 
életem során a feleségem volt. Rövidesen bizalmasommá tettem 
magánügyeimben, és mondhatom, nem bántam meg. 

Tiberius temetése után Caligula a viharos idő ellenére tengerre szállt, 
és elment azokra a szigetekre, ahol anyját és bátyját, Nérót eltemették, 
összegyűjtötte — félig — elégetett —maradványaikat,  — visszahozta, 
tisztességesen elégette, és a hamvakat kegyesen elhelyezte Augustus 
mauzóleumában. Új ünnepségeket vezetett be baj vívással és 
lóversenyeket anyja emlékére és áldozatokat, amelyeket évenként 
mutattak be anyja és bátyjai szellemének. Szeptember hónapját 

Germanicusnak nevezte el, minthogy a megelőző hónap Augustus 


nevét viseli. Anyámra pedig egyetlen rendelettel annyi kitüntetést 
halmozott, mint amennyit Livia egész életében kapott, és kinevezte 
Augustus főpapnőjévé. 

Ezután általános közkegyelmet hirdetett, az összes száműzöttet 
visszahívta, és a politikai rabokat szabadon engedte. Anyja és bátyjai 
bűnügyeinek jegyzőkönyveit összegyűjtette és nyilvánosan elégettette 
a Piac téren, esküdözve, hogy nem olvasta el őket, és hogy bárki, aki 
besúgóként szerepelt, vagy más módon követett el bűnt ellenük, 
nyugton lehet, cselekedeteinek minden nyoma elpusztult. Valójában 
azonban csak a másolatokat égettette el, és az eredetieket megtartotta. 
Követte Augustus példáját, szigorúan felülvizsgálta a lovagi és 
szenátori rend tagjait, és minden arra nem méltó embert törölt a 
listákról. Tiberius példáját is követte, amikor nem engedte, hogy más 
tisztségeket szavazzanak neki, mint az imperatori és néptribuni 
tisztséget, megtiltotta továbbá, hogy szobrokat állítsanak fel neki. 
Kíváncsi voltam, milyen sokáig fog tartani ez a hangulata, és milyen 
sokáig fogja betartani a szenátusnak tett ígéretét, hogy uralkodói 
hatalmát meg fogja velük osztani, és hűséges szolgájuk lesz. 

Hathónapi uralkodás után, szeptemberben, az akkori konzulok hivatali 
ideje lejárt, és egy időre vállalkozott konzuli méltóságra. Mit 
gondolnak, kit tett meg  konzultársává? Engem! És én, aki 
huszonhárom évvel ezelőtt könyörögtem Tiberiusnak, hogy adjon 
nekem valamilyen közhivatalt, bármilyen jelentéktelent is, most 
szívesen lemondtam volna bárki javára. Nem mintha vissza akartam 
volna térni történeti munkáimhoz, de már teljesen elfelejtettem azokat 
az eljárásokat, szertartásokat és jogi szólamokat, amelyeket annak 
idején oly gondosan megtanultam, és igen rosszul éreztem magam a 
szenátusban. Minthogy nagyon kevés időt töltöttem Rómában, nem 
tudtam, miképpen kell ügyeket elintézni gyorsan, kik a befolyásos 
emberek, kikkel kell a dolgokat megbeszélni. Caligulával rögtön az 
elején bajba keveredtem. Megbízott, csináltassak szobrokat Néróról és 
Drususról, és állíttassam fel őket a Piac téren. A görög cég, melyet a 
szobrok elkészítésével megbíztam, megígérte, hogy a szobrok a 
felszentelés napjára, december elejére elkészülnek. Három nappal a 
szertartás napja előtt odamentem érdeklődni. A gazfickók még hozzá 
sem kezdtek a szobrokhoz. Azt mondták, hogy a megfelelő színű 
márvány nem érkezett meg. Dühbe gurultam, és mondtam nekik, ha 
nem kezdenek azonnal dolgozni éjjel-nappal, az egész céget 
tulajdonostul, igazgatóstul, munkásostul kidobatom a városból. Azt 
hiszem, felidegesítettem őket, mert noha Nero szobra elkészült a 
szertartást megelőző délutánra, és eléggé hasonlított is hozzá, egy 
vigyázatlan szobrász Drusus jobb kezét csuklóból valahogy letörte. Az 
ilyen törést ki lehet javítani, de az összeillesztés helye mindig 
meglátszik, és nem adhattam Caligulának ilyen fontos alkalomkor 


összeragasztott szobrot. Nem tehettem mást, mint hogy szóltam neki: 
Drusus szobra nem fog elkészülni. Ó, egek! Mennyire felmérgesedett. 
Megfenyegetett, hogy elcsap a konzulságtól, és nem volt hajlandó 
magyarázatomat meghallgatni. Szerencsére úgy döntött, hogy másnap 
lemond a konzulságról, és így én is lemondtam azoknak a javára, 
akiket eredetileg kiszemelt. Fenyegetését nem váltotta be, sőt újra 
megválasztottak konzulnak négy év tartamára. 

Elvárta tőlem, hogy a palotában foglaljak el egy lakosztályt, s 
minthogy Caligula Augustus modorában szigorú beszédeket tartott az 
erkölcstelenség ellen, nem hozhattam oda Calpurniát, noha ekkor 
éppen nőtlen voltam. Capuában kellett maradnia, és én csak néha 
látogathattam meg. Caligula úgy látszik, meggyőződéseit nem 
alkalmazta saját magaviseletére. Megunta Macro feleségét, Enniát, 
akitől Macro közben elvált, és akinek megígérte, hogy feleségül veszi, 
és éjszakánként gáláns kalandok keresésére indult néhány jókedvű 
fickóval, akiket  , cserkészeknek" nevezett. Az ilyen szerelmi 
cserkészésekre rendszerint három fiatal vezérkari tiszt, két híres 
gladiátor, Apelles, a színész és Eutychus, a legjobb kocsiversenyző 
kísérték el. Caligula a versenyeken most nyíltan zöldpárti lett, és 
megbízottakat küldött szerte a világba, hogy szedjék össze neki a 
leggyorsabb lovakat. Mindig talált valami vallási ürügyet arra, hogy 
kocsiversenyt rendezzen, húsz futammal naponta, bármikor, amikor a 
nap sütött. Sok pénzt keresett azzal, hogy fogadásra szólította fel a 
gazdag embereket, akik kénytelen-kelletlen fogadtak ellene. De amit 
ezáltal szerzett, csupán csepp volt költségeinek tengerében. A vidám 
, cserkészekkel" álruhában barangolt a városban, megfordult a 
legocsmányabb lebujokban, rendszerint ellentétbe keveredett az 
éjjeliőrökkel, és botrányosan menekült csak meg; a botrányokat az 
éjjeliőrök parancsnoka elsimította. 

Három nővére, Drusilla, Agrippinilla és Lesbia férjes asszonyok voltak, 
de ragaszkodott hozzá, hogy vele lakjanak a palotában. Agrippinilla és 
Lesbia magukkal hozhatták férjeiket, de Drusilla férjét, Cassius 
Longinust elküldte Kisázsiába kormányzónak. Caligula a legnagyobb 
tiszteletadási követelte nővérei számára, és megadott nekik minden 
előjogot, ami a Vesta-szüzeknek jár. A hivatalos imádságokban az ő 
egészségükért és biztonságukért is kellett imádkozni, és amikor a 
tisztviselők felesküdtek, akkor az eskümintába belevette: ,és nem 
fogom többre értékelni tulajdon életemet, vagy gyermekeim életét, 
mint az Ő életét vagy nővérei életét." Furcsán viselkedett velük 
szemben, ami gondolkodóba ejtette az embereket — úgy bánt velük, 
mintha feleségei lennének, nem pedig nővérei. 

Drusilla volt a kedvence. Noha most igazán megszabadult a férjétől, 
állandóan boldogtalannak látszott, és minél boldogtalanabb volt, 
annál figyelmesebben bánt vele Caligula. A látszat kedvéért férjhez 


adta Aemilius Lepidushoz, akit Ganymedesként ismertek nőies 
megjelenése miatt. Ganymedes értékes tagja volt a , cserkészeknek". 
Hét évvel volt idősebb Caligulánál, de Caligula úgy bánt vele, mint 
egy tizenhárom éves fiúval, ami neki úgy látszik tetszett. Drusilla ki 
nem állhatta. De Agrippinilla és Lesbia állandóan ki-bejártak 
Ganymedes hálószobájában, nevetve és különböző tréfákat csinálva. 
Férjeik úgy látszik nem bánták. Az élet a palotában végtelenül 
rendetlen és zavaros volt. Nem akarom azt mondani, hogy 
kényelmetlenül éltem, hogy inasaim nem voltak szolgálatkészek, vagy 
hogy a palotában nem viselkedtek az emberek illedelmesen; de 
sohasem tudtam, milyen gyengéd viszony van ez és amaz között. Úgy 
tűnt nekem, hogy Agrippinilla és Lesbia egy időre férjet cseréltek, 
hogy egy más időszakban Apelles, a színész volt kapcsolatban 
Lesbiával és a kocsivezető  Agrippinillával. Ami  Caligulát és 
Ganymedest illeti — ó, de már eleget mondtam, nyilván értik, mire 
gondoltam , rendetlenség? alatt. Én voltam az egyetlen közöttük túl a 
középkoron, és nem értettem meg az új nemzedék viselkedését és 
szokásait. 

Caligula megbetegedett, és egy álló hónapon keresztül szinte 
lemondtak az életéről. Az orvosok azt mondták, agyláza van. Róma 
megrendülése oly nagy volt, hogy legalább tízezer ember állt éjjel- 
nappal a palota körül. Várták a jó híreket. Csendben motyogták, 
suttogtak egymás közt, és ez a zaj, amikor az ablakomhoz ért, olyan 
volt, mintha egy távoli folyam kavicsokat görgetne. Az aggodalomnak 
egészen különleges jelei fordultak elő. Némelyek papiruszt szegeztek 
ki kapujukra, amelyre felírták: ha a halál nem viszi el uralkodójukat, 
szívesen feláldozzák tulajdon életüket. Közmegegyezéssel minden 
közlekedési Zaj, minden utcai kiáltozás és Zene megszűnt 
félmérföldnyi körzetben a palota körül. Ez még sohasem fordult elő, 
még Augustus betegsége alatt sem. A jelentéseken mindig csak ennyi 
állt: , Semmi változás." 

Egy éjszaka Drusilla kopogtatott be hozzám: 

- Claudius bácsi, a császár sürgősen beszélni akar veled. Gyere 
azonnal, ne késlekedj. 

— Mit akar? 

- Nem tudom, de az istenekre kérlek, járj a kedvében. Kardot tart a 
kezében. Megöl, ha nem mondod azt, amit szeretne, hogy mondjál. 
Kardja hegyét a torkomnak szegezte ma reggel, és azt mondta, hogy 
nem szeretem őt. Újra meg újra meg kellett esküdnöm, hogy szeretem. 
, Ölj meg, ha akarsz, drágám" - mondtam neki. Ó, Claudius bácsi, 
miért is születtem! Caligula őrült, mindig is az volt. De most rosszabb 
az őrültnél. 

Caligula hálószobájába siettem, amelyet erősen lefüggönyöztek és 
puha szőnyegekkel béleltek ki. Csak egy gyenge olajlámpa égett az ágy 


mellett. A levegő áporodott volt. 

— Miért késtél? Mondtam, hogy siess! - fogadott Caligula, türelmetlen, 
rekedtes hangon. 

Nem látszott betegnek, csak kissé sápadt volt. Ágya két oldalán egy- 
egy hatalmas termetű siketnéma állt, kezében baltával. 

- Ó, mennyire siettem. Ha nem volna béna a lábam, előbb lettem 
volna itt, mint ahogy elindultam. Milyen öröm élve látni téged, 
Caesar, és újra hallani a hangodat. Remélhetem, hogy jobban vagy? 

- Nem voltam valójában beteg, csak pihentem. És nagy átalakuláson 
mentem keresztül. Ez a legfontosabb vallási esemény az egész 
világtörténelemben. Nem csoda, hogy a város olyan csendben marad. 
Úgy éreztem, hogy mégis részvétet vár tőlem. 

- És mondd, császár, fájdalmas volt ez a metamorfózis? Remélem, 
nem. 

- Oly fájdalmas volt, mintha tulajdon anyám lettem volna. Szerencsére 
erről már elfeledkeztem. Vagy legalábbis a legtöbbjéről. Igen okos 
gyermek voltam ugyanis, és világosan emlékszem, milyen elképedt 
arccal és csodálattal néztek rám a bábák, amikor világrajöttöm után 
megmostak. 

- Elképesztő emlékezőtehetség, császár! De szabad alázatosan 
tudakozódnom, pontosan micsoda ez a dicsőséges átalakulás? 

— Hát nem látod rögtön? - kérdezte dühösen. 

Drusilla figyelmeztetése, és az a beszélgetés, amelyet nagyanyámmal, 
Liviával folytattam halála előtt, útmutatást adott. Arcra borultam, és 
istenként imádtam. 

Néhány perc után még mindig földre borulva megkérdeztem, vajon 
abban a kitüntetésben részesültem-e, hogy én imádhatom elsőnek? Azt 
mondta, igen, mire hálálkodni kezdtem. Szórakozottan bökdösni 
kezdte a nyakamat kardja hegyével. Azt hittem, nem kelek fel élve. 

- Elismerem, hogy még mindig halandó mezben vagyok, és így nem 
csoda, hogy nem ismerted fel azonnal isten voltomat. 

- Nem is értem, hogyan lehettem ilyen vak, az arcod tündöklik az 
olajlámpa gyenge fényénél is. 

- Igazán? Akkor emelkedj fel, és adj egy tükröt. Odaadtam neki egy 
csiszolt acéltükröt, megnézte magát, és azt mondta, hogy az arca 
csakugyan ragyog. Hirtelen jó hangulatában sok mindent elmondott 
önmagáról. 

- Mindig tudtam, hogy ez fog történni. Mindig istennek éreztem 
magam. Kétéves koromban levertem a lázadást apám hadseregében, és 
így megmentettem Rómát. És mi több, nyolcéves koromban megöltem 
apámat. Még Jupiter sem tette ezt, ő csak egyszerűen száműzte az 
öregurat. 

Mindezt egy őrült fecsegésének tartottam, de azért közönyös hangon 
megkérdeztem: — Miért tetted ezt? 


- Utamban állt. Fegyelmezni próbált — engem. Képzeld el, engem, a 
fiatal istent, így hát halálra ijesztgettem. Mindenféle holttesteket és 
dögöket csempésztem házunkba, és elrejtettem őket a laza 
padlódeszkák alá. Mindenféle jeleket firkáltam a falakra. Aztán egy 
kakast csempésztem a hálószobámba, hogy kukorékolása odacsalja 
apámat. Közben elloptam talizmánját, a Hekatét. Nézd csak, itt van, 
mindig a párnám alatt tartom. 

Ezzel már elő is vette a zöld jáspis talizmánt. Ime, a zöld tárgy, 
amelyről Lívia beszélt! Kettőjük titka. Szívem mintha megfagyott 
volna a helyében, amikor felismertem. Elszörnyedt hangon kérdeztem: 
— Tehát te voltál az? 

Büszkén bólintott, és tovább fecsegett. 

- Nemcsak törvényes apámat öltem meg, hanem örökbefogadó 
apámat, Tiberiust is. És míg Jupiter csak egyetlen nővérével, Junóval 
aludt együtt, én mind a három nővéremmel háltam már. Martina 
mondta, hogy ez a helyes, ha olyan akarok lenni, mint Jupiter. 

— Tehát te jól ismerted Martinát? 

- De mennyire! Amikor szüleim Egyiptomban voltak, én minden este 
meglátogattam. Nagyon bölcs asszony volt. No és mondok még 
valamit. Drusilla is isten. Ezt ugyanakkor jelentem be, amikor a 
magam istenségét fogom közhírré tenni. Mennyire szeretem Drusillát, 
majdnem annyira, amennyire ő szerelmes belém! 

- Szabad tudnom szent terveidet? Ez az átalakulás bizonyára 
mélységesen fog hatni Rómára? 

- Természetesen. Először is megengedem, hogy az egész világ 
imádjon. Nem fogom tűrni többé, hogy egy sereg zsörtölődő vénember 
beleszóljon az ügyeimbe. Meg fogom mutatni... De emlékszel öreg 
nagyanyádra, Liviára? Remek tréfa volt! Valahogyan abban a buta 
hitben ringatta magát, hogy ő lesz az az örökkévaló és mindenható 
isten, akiről az elmúlt ezer év alatt annyit beszéltek Keleten. Azt 
hiszem, Thrasyllus hitette el vele, hogy róla van szó. Thrasyllus 
sohasem hazudott, de szerette félrevezetni az embereket. Livia nem 
tudta a jóslat pontos részeit. Az isten férfi lesz és nem nő, és nem 
Rómában született, noha Rómán fog uralkodni (én ugyanis Antiumban 
születtem), és legteljesebb béke idején fog születni (mint én), de 
elrendeltetett róla, hogy halála után rengeteg háborút fog okozni. 
Fiatalon kell meghalnia, népe először szereti, azután gyűlöli, 
nyomorúságos körülmények között hal meg, mindenkitől elhagyatva. 
, Szolgálói vérét fogják inni." Halála után azután a világ minden istene 
felett uralkodni fog olyan országokban is, amelyeket még nem 
ismerünk. Ez ugyebár csak én lehetek. Martina mondta, hogy sok jelet 
találtak Kisázsiában annak bizonyítékául, hogy ez az isten végül is 
megszületett. A zsidók roppant izgatottak. Úgy érzik, hogy 
valamiképpen nekik van a legtöbb közük a dologhoz. Azt hiszem 


azért, mert egyszer ellátogattam városukba, Jeruzsálembe, apámmal, 
és ott nyilatkoztam meg először istenként. 

- Nagyon érdekes. Hogyan történt ez? 

- Ó, semmi különös nem volt, csak a tréfa kedvéért bementem egy 
házba, ahol zsidó papok és doktorok vitatkoztak teológiáról, és 
hirtelen elkiáltottam magam: , Tudatlan öreg szélhámosok vagytok, 
semmit sem tudtok az egészről." Ettől nagyon megrökönyödtek, és 
végül egy öreg, fehér szakállú pap megkérdezte: , No, és te ki vagy, 
gyermekem? Te vagy, akit megjósoltak? Te vagy a megígért?" , Igen" — 
feleltem merészen. Az öreg pap most sírva fakadt örömében: , Taníts 
hát bennünket." Dühösen feleltem: ,Hogyan képzelitek? Ez 
méltóságomon aluli lenne", s ezzel kiszaladtam. Ha láttad volna az 
elképedésüket!... Nem! Mondom neked, Livia a maga módján 
tehetséges nő volt, és talán valamikor istenné avatom őt is, mint 
ahogy megígértem, de nem sürgős az ügy. Sohasem lesz belőle 
fontosabb isten. Talán a hivatalnokok és könyvelők istennőjévé fogom 
megtenni, mert értett a számokhoz. Igen, és talán a méregkeverőket is 
védelme alá helyezem, mint ahogy Mercur nemcsak a kereskedők és 
utazók, hanem a tolvajok legfőbb védelmezője is. 

- Igen, ez igazságos lesz. De nagyon szeretném tudni, milyen néven 
imádhatlak? Tévedek például, ha Jupiternek nevezlek? Ugyebár, 
nagyobb vagy Jupiternél? 

-— No persze, sokkal nagyobb, de egyelőre még névtelen. 

Gondolom, egy ideig még Jupiternek fogom nevezni magam. Aztán 
majd elintézem az ügyet az öregúrral. Már túlságosan régen 
garázdálkodik az egekben. 

- De mondd, miképp lehetséges, hogy apád nem volt isten? Sohasem 
hallottam istenről, akinek apja nem származik isteni családból... 

-— Egyszerű: Augustus isten az apám. 

- De hiszen nem fogadott örökbe, csak bátyáidat fogadta örökbe, hogy 
te folytasd a Germanicus-ágat. 

- Ugyan kérlek. Nem örökbefogadás által az apám, hanem természetes 
apám. Vérfertőzést követett el Juliával, így születtem. Ez az egyedüli 
lehetséges megoldás. Nem lehetek Agrippina fia, az ő apja egy senki 
volt. Nevetséges! 

Nem voltam olyan bolond, hogy vitatkozzam vele, hiszen többek 
között mondhattam volna neki azt is, hogy ebben az esetben 
Germanicus nem az apja, tehát nem követett el apagyilkosságot, és 
nővérei csak unokahúgai. Követtem Drusilla tanácsát, és igyekeztem 
kedvében járni. 

- Életemnek legdicsőségesebb és legboldogabb órája ez a mostani. 
Engedd, hogy visszavonuljak, és megmaradt erőmmel tüstént 
áldozatot mutassak be neked. Az isteni levegő, amely körülvesz, 
túlságosan erős az én halandó tüdőmnek. Közel járok az ájuláshoz. 


A szoba levegője csakugyan szörnyen áporodott volt, Caligula egyszer 
sem engedte meg, hogy kinyissák az ablakokat, mióta beteg lett. 

—- Távozz békével. Arra gondoltam, hogy megöllek, de nem teszem. 
Közöld a cserkészekkel, hogy isten vagyok, tündöklik az arcom, de 
többet ne mondj nekik. Szent titoktartásra kötelezlek a többire 
vonatkozólag. 

Újra arcra borultam, aztán hátrafelé sántikálva,  hajbókolva 
kivonultam a szobából. Ganymedes megállított a folyosón, és kérdezte, 
mi újság? Komoly arccal válaszoltam: 

-— Azt mondja, éppen most lett belőle isten, mégpedig igen fontos isten. 
Az arca tündöklik. 

- Jajaj, rossz hír ez számunkra, halandókra, de én tudtam, előre 
sejtettem — mondta Ganymedes. — Köszönöm az útbaigazítást. Szólok a 
többi fiúknak is. Drusilla tudja már? Nem? Akkor neki is megmondom. 
- És mondd meg neki, hogy ő is istennő lett, ha eddig nem vette volna 
észre. 

Visszamentem a szobámba, és azt mondtam magamnak: Nagyszerű, 
hogy ez történt. Nemsokára mindenki látni fogja, hogy őrült, és majd 
lecsukják. Augustusnak most már egyetlen nagykorú utóda sincs 
Ganymedes kivételével, és ő sem nem elég népszerű, sem nem elég 
erőskezű, hogy császár legyen. A köztársaságot helyreállítják. Caligula 
apósa a legmegfelelőbb ember erre. A legbefolyásosabb ember a 
szenátusban. Támogatni fogom. Ha csak — valahogyan 
megszabadulhatnánk  — Macrótól, és helyébe egy tisztességes 
gárdafőparancsnokot kaphatnánk, akkor munkánk könnyű lenne. 
Persze a gárda a legnagyobb akadály. Nagyon jól tudják, hogy egy 
köztársasági szenátus sohasem fog megszavazni nekik fejenként ötven 
vagy száz tallér jutalmat. Igen, Sejanus ötlete volt, hogy a gárdát 
átszervezze Tiberius magánhadseregévé; ezen az alapon tudott aztán 
úgy uralkodni, mint egy keleti kényúr. Fel kellene oszlatni a gárda 
táborát, és a gárdistákat újra magánházakban elhelyezni, mint azelőtt. 
De akár hiszik, akár nem, Caligula isten voltát mindenki szó nélkül 
elfogadta. Egy ideig megelégedett azzal, hogy a hír magánosok között 
terjedjen el, és tűrte, hogy hivatalosan még mindig halandónak 
számítsák. A , cserkészekkel" semmi esetre sem mehetett volna vidám 
cserkészésre a városba, és különben is elrontotta volna a kedvét, ha 
mindenki arcra borul előtte. De tíz nappal felgyógyulása után 
elhalmozta önmagát mindazokkal a  rangokkal, címekkel és 
kitüntetésekkel, amelyeket Augustus egész élete alatt kapott, és még 
néhányat hozzá is tett. Ő volt Caesar, A Jó Caesar, A Hadseregek Apja, 
Kegyes és Hatalmás Caesar, A Birodalom Caesarja és végül ő volt a 
Haza Atyja. Ezt a címet Tiberius egész életén keresztül 
visszautasította. 

Gemellus volt a terror első áldozata. Caligula magához hívatta a 


testőrség egyik ezredesét, és utasította: , Öljétek meg azonnal fiamat, 
azt az árulót!" Az ezredes egyenesen Gemellus szobájába ment, és 
levágta a fejét. A következő áldozat Silanus, Caligula apósa volt. 
Caligula Silanus Junia nevű lányát vette el, de a szegény asszony egy 
évvel Tiberius halála előtt, gyermekágyban meghalt. Silanus volt az 
egyetlen szenátor, akit Tiberius sohasem vádolt hűtlenséggel. Gyakran 
bevádolták, de Tiberius hallani sem akart a vádakról. Caligula most a 
következő üzenetet küldte apósának: , Holnap hajnalra meg kell 
halnod." Silanus búcsút mondott családjának, és borotvával elvágta a 
nyakát. Caligula a szenátusnak azzal magyarázta apósa halálra 
ítélését, hogy Silanus áruló volt: , Ahányszor csak lakomára jött a 
palotába, mindig ellenmérget vett be, egész testén érezni lehetett az 
ellenmérgek szagát. De van ellenméreg egy Caesar ellen?" Fiát, 
Gemellust is árulással vádolta: a szemtelen fiú nem volt hajlandó 
hajóra szállni vele azon a napon, amikor átvitorlázott Pandatariába és 
Pontiába, hogy bátyjai és édesanyja maradványait összegyűjtse. Azt 
remélte ugyanis, hogy a vihar összetöri a hajót, és akkor apja 
pusztulása után ő lesz a császár. A szenátus elfogadta ezt a 
magyarázatot. Az igazság az volt, hogy Gemellus egyáltalán nem bírta 
a tengert. Ahányszor kénytelen volt tengerre szállni, majdnem belehalt 
a tengeribetegségbe. Maga Caligula mondta neki akkor, hogy ne 
kísérje el. Ami pedig apósát illeti, szegénynek makacs köhögő rohamai 
voltak, és azért szedett csillapítókat, hogy az asztalnál ne zavarja meg 
a társalgást köhögésével. 


HUSZONKILENCEDIK FEJEZET 
Amikor anyám értesült Gemellus meggyilkolásáról, igen szomorú lett, 
elment a palotába Caligulához, aki duzzogva fogadta, mert azt hitte, 
hogy anyám össze fogja szidni. Anyám így szólt: 
- Négyszemközt szeretnék beszélni veled unokám, Gemellus haláláról. 
- Nem, négyszemközt nem lehet -— felelte. — Mondd csak nyugodtan, 
amit akarsz Macro jelenlétében. Kell, hogy tanú legyen mellettem, ha 
ilyen fontosat akarsz mondani. 
- Akkor inkább hallgatok. Családi ügy, nem tartozik a rabszolgák 
fiaira. Ennek a fickónak az apja az egyik szőlőmunkásomnak volt a fia. 
Negyven aranyért adtam el saját sógoromnak. 
-— Leszel szíves azonnal megmondani, hogy mit akarsz, anélkül, hogy a 
minisztereimet sértegetnéd? Nem tudod, hogy mindenkivel a világon 
azt teszem, amit akarok? 
- Nem fogsz örülni neki, ha megmondom. — Mondd csak meg. 
- Ahogy akarod. Azt jöttem megmondani, hogy szegény Gemellusom 
megöletése aljas gyilkosság volt, ezért le akarok mondani mindazokról 
a tisztségekről, amelyeket gonosz kezed rámruházott. 


Caligula így szólt nevetve Macróhoz: 

- Azt hiszem, az öreg hölgy legjobban teszi, ha hazamegy, és 
kölcsönkéri egyik szőlőmunkásának kését, hogy elvágja vele 
hangszálait. 

- Én mindig ezt tanácsoltam a nagyanyámnak, de az öreg boszorkány 
nem volt hajlandó rá — mondotta vigyorogva Macro. 

Anyám Caligulától hozzám jött. 

— Meg fogom ölni magam, Claudius. Ügyeimet rendben fogod találni. 
Marad néhány adósságom, fizesd ki őket teljesen. Légy jó háztartásom 
tagjaihoz, egytől egyig hűséges szolgáim voltak. Sajnálom, hogy 
kislányoddal most már senki sem fog törődni, legjobb lesz talán, ha 
újra megnősülsz, hogy anyát kapjon. Megérdemli, jó gyermek. 

- De anyám, miért akarod megölni magad? Ugyan! Hogy is 
beszélhetsz ilyesmiről! 

Kesernyésen mosolygott: 

- Az én életem az enyém, ugye? És miért éppen te akarsz lebeszélni az 
öngyilkosságról? Neked csak nem hiányozhatom. 

- Az anyám vagy. Az embernek csak egyetlen édesanyja van. 

- Meglep, hogy ilyen kötelességtudóan beszélsz velem. Nem voltam 
valami jó anyád. De hogyan is lehettem volna! Oly nagy csalódást 
okoztál. Beteges, gyenge, félénk, lassú eszű, furcsa gyermek voltál Nos, 
az istenek éppen eléggé megbüntettek, — amiért annyira 
elhanyagoltalak. Ragyogó fiamat, Germanicust meggyilkolták, szegény 
unokáimat: Nerót, Drusust és Gemellust meggyilkolták. Lányomat, 
Livillát aljas gonoszsága miatt nekem kellett megölnöm. Ez volt a 
legnagyobb kín, amit elszenvedtem, nem volt még anya, akinek többet 
kellett volna kínlódnia. Négy unokám, a négy lány elzüllött. És 
Caligula, ez az ocsmány söpredék... De te majd túléled. Azt hiszem, 
túlélnél egy-két özönvizet és világösszeomlást is. — Hangja, amely 
eleinte nyugodt volt, most hirtelen hangossá és zsörtölődővé vált, mint 
amilyen általában volt, amikor velem beszélt. 

- Anyám, hát nincs kedves szavad számomra, még ebben az órában 
sem? Hát követtem el ellened valamit? Engedetlen fiad voltam? 

De úgy látszott, hogy nem hall. Tovább beszélt. 

- Jól megbüntettek. Micsoda bűnhődés... Azt kívánom, hogy öt óra 
múltán gyere a házamba. Addigra mindent elintézek. Számítok rá, 
hogy elvégzed az utolsó szertartásokat. Nem akarom, hogy elfogd 
utolsó leheletem. Ha még nem haltam meg, amikor megérkeztél, várj 
az előszobában, amíg komornám, Briseis nem szól, hogy bejöhetsz. Ne 
zavard össze a szertartást. Hasonlítana rád, ha még az utolsó szertartás 
közben is dadogni kezdenél. A temetésről részletesen gondoskodtam 
írásban. Ne felejtsd el, hogy jobb kezemet le kell vágni és külön 
eltemetni, mert hiszen öngyilkosságot követek el. A máglyára ne tetess 
illatozó szereket, egyrészt tiltja a törvény, másrészt pénzpocsékolás. 


Pallast felszabadítom. Ne felejtsd el, hogy szabademberi sapkát 
viseljen a temetési menetben. És kérlek, legalább egyszer életedben 
végezz el egy szertartást minden zavar nélkül! 

Ez volt minden, kivéve a kimért istenhozzádot. Csók nem volt, könny 
nem volt, áldás nem volt. Mint kötelességtudó fiú, kívánságait betűről 
betűre teljesítettem. Meglehetősen furcsa, hogy tulajdon rabszolgámat, 
Pallast felszabadította. Ugyanezt tette Briseisszel. 

Caligula néhány nap múltán ebédlője ablakából figyelte a máglya 
égését. Odaszólt Macrónak: 

— Jól kitartottál mellettem, amikor ez az öregasszony itt volt. Meg 
foglak jutalmazni. A legnagyobb kitüntetést kapod, amit csak 
kaphatsz. Olyan megbízatást adok neked, amely Augustus politikai 
végrendelete szerint sohasem juthat kalandornak osztályrészül. Ki 
foglak nevezni Egyiptom kormányzójává. 

Macro roppantul örült, mert nem tudta, hogy áll pillanatnyilag 
Caligulával, de ha Egyiptomba megy, akkor semmi baj nem történhet 
vele. És Caligulának igaza volt, a megbízatás igen fontos, hiszen 
Egyiptom kormányzójának módjában áll Rómát kiéheztetni a 
gabonaszükséglet visszatartásával. A helyőrséget pedig a tartományi 
seregekkel kiegészítve annyira meg lehet erősíteni, hogy a legnagyobb 
hadseregnek is ellen tud állni. 

Macro tehát leköszönt a gárda főparancsnokságáról. A kilenc ezredes 
havonta felváltva látta el a parancsnoki tisztet, és Caligula titokban 
megígérte Cassius Chaereának, hogy őt fogja kinevezni Macro helyére. 
Erre a katonára bizonyára jól emlékeznek, ő ölte meg a hatalmas 
germánt a cirkuszban, ő vezette vissza kis csapatát akkor, amikor a 
germánok lemészárolták Varus hadseregét, ő mentette meg az egyik 
rajnai hidat, ő vitte a hátán a kis Caligulát azon a kora reggelen, 
amikor Agrippina gyalog elhagyta a tábort. Cassius már teljesen 
megőszült, noha még nem érte el a hatvanadik évét, a háta is 
megrokkant kissé, a keze remegett, de azért még mindig a legbátrabb 
ember hírében állt Rómában. Cassius volt a gárda első ideiglenes 
főparancsnoka, és kordában tartotta addig, amíg Caligula Macróval 
végzett. 

Mert Macro kinevezése csak fogás volt Caligula részéről, éppolyan 
fogás, mint amilyennel Tiberius játszotta ki Sejanust. Macrót 
letartóztatták, amikor Ostiában hajóra akart szállni, és láncra verten 
hozták vissza Rómába. Megvádolták, hogy Arruntiusnak és több más 
ártatlan embernek ő idézte elő halálát, és azonkívül kerítő szerepre is 
vállalkozott, tulajdon feleségét kínálta fel Caligulának, aki — bevallja — 
ifjúi tapasztalatlanságában csaknem engedett a csábításnak. Macrót és 
Enniát kényszerítették, hogy öljék meg magukat. Szinte meglepett, 
hogy Caligula ily könnyen megszabadult Macrótól. 

Caligula mint pontifex maximus egy napon kötelességszerűen elment, 


hogy összeadjon egy Orestilla nevű nőt Piso egyik családtagjával. 
Orestilla megtetszett neki, és amikor a szertartás befejeződött, és 
Rómának szinte teljes főnemessége összegyűlt a menyegzői lakomára, 
egyszerre rákiáltott a fiatal férjre: 

— Hej, uram! Ne csókold azt a nőt. Orestilla az én feleségem. 
Felemelkedett, és miközben a vendégek meglepődötten összesúgtak, 
megparancsolta a testőrségnek, hogy Orestillát hurcolják el a palotába. 
Senki sem mert ellenkezni. Másnap feleségül vette. A férjet 
kényszerítette, hogy jelen legyen az esküvőjén, sőt lássa el az 
örömapai tisztet. A szenátusnak magyarázatképpen azt írta, hogy úgy 
kötött házasságot, mint Romulus és Augustus. Ezzel azt hiszem, arra 
akart célozni, hogy Romulus elrabolta a sabin nőket, Augustus pedig 
nagyapám jelenlétében vette feleségül Líviát. Két hónap múlva elvált 
Orestillától, és férjével együtt száműzte azon az alapon, hogy 
házasságtörést követtek el, mialatt ő távol volt. 

Drusilla meghalt. Meg vagyok győződve arról, hogy Caligula ölte meg, 
de bizonyítékom nincs erre. Megtudtam, hogy mostanában, ha egy nőt 
csókol, akkor így szokott szólni: 

- Milyen gyönyörű, fehér, puha nyak! És nekem csak egy szót kell 
szólnom, és huss, már levágják. 

Ha a szóban forgó nyak különösképpen elragadó és fehér volt, akkor 
nem tudott ellenállni a kísértésnek, hogy szóljon egy szót, és 
dicsekvése valóra váljék. Drusilla esetében azt hiszem sajátkezűleg 
végezte a ,huss7-ot. Annyi bizonyos, hogy a holttestet senkinek sem 
volt szabad látni. Azt mondta, Drusilla tüdőgyulladásban halt meg. 
Istennővé avatta Panthea néven, templomokat emeltetett neki, előkelő 
férfiakat és asszonyokat nevezett ki papjaiul és papnőiül, és új 
ünnepeket kreált a tiszteletére. Egy lovag tízezer aranyat keresett, 
mert látta, amint Drusilla szellemét Augustus bevezette a mennyekbe. 
A hivatalos gyász ideje alatt főbenjáró bűn volt nevetni, énekelni, 
borotválkozni, fürdőbe menni, vagy rendesen családi körben ebédelni 
vagy vacsorázni. A törvényszékeket becsukták, házasodni nem volt 
szabad, még a katonák sem gyakorlatozhattak. Két árust a hivatalos 
gyász első napján kivégeztetett, az egyik ugyanis forró vizet árult az 
utcán, a másik pedig borotvákat. A gyász letelte után eszébe jutott 
hirtelen, hogy azok az emberek, akik gyógyulása esetére 
öngyilkosságot fogadtak, még mindig élnek. Elrendelte, azonnal 
legyenek öngyilkosok, nemcsak azért, hogy megmentse őket az 
esküszeges bűnétől, hanem főleg azért, mert félt, hogy a halál istene 
megváltoztatja elhatározását, ha látja, hogy nem tartják be a 
megállapodást. 

Néhány nappal később, vacsora közben, meglehetősen részegen, a női 
szépség átöröklési törvényeit körvonalaztam, és emlékezetemből 
eseteket idéztem, bizonyítva, hogy a szépség mindig kihagy egy 


nemzedéket, tehát nagyanyáról unokára öröklődik. Az előadást így 
fejeztem be: 

- Gyermekkorom Rómájának legszebb asszonya újra megjelent 
vonásról vonásra, teljesen pontosan. Az akkori legszebb asszony Lollia 
volt, és most az unokája, akit szintén Lolliának hívnak, éppen olyan 
gyönyörű. Görögország jelenlegi kormányzójának felesége. Egy 
bizonyos hölgy kivételével, akit nem nevezek meg, mert itt van a 
teremben, véleményem szerint Lollia a leggyönyörűbb nő a világon. 
Ezt a kivételt kizárólag tapintatból tettem, Lollia sokkal de sokkal 
szebb volt, mint unokahúgaim, mint Agrippinilla vagy Lesbia, vagy a 
társaság bármelyik nőtagja. Meg kell jegyeznem, nem voltam 
szerelmes belé, csupán észrevettem egyszer, mennyire tökéletes, és 
eszembe jutott, hogy ugyanezt figyeltem meg a nagyanyjáról, amikor 
kisfiú voltam. Caligula érdeklődni kezdett, és sok mindent kérdezett 
Lolliéról. Nem vettem észre, hogy már túlságosan sokat mondtam, és 
még tovább fecsegtem. Caligula rögtön vacsora után levelet írt Lollia 
férjének, térjen vissza Rómába, és fogadjon el egy nagy 
megtiszteltetést. Mint kiderült, a megtiszteltetés abból állott, hogy 
elválhatott Lolliától, és férjnez adhatta a császárhoz. 

Egy másik véletlen megjegyzésemnek hasonló hatása volt Caligulára. 
Valaki megemlítette az epilepsziát, mire megjegyeztem, hogy 
karthagói feljegyzések szerint Hannibál epileptikus volt, azt mondják, 
hogy Nagy Sándor és Julius Caesar szintén ebben a titokzatos 
betegségben szenvedtek, ami úgy látszik elkerülhetetlen velejárója a 
legmagasabb rendű katonai zsenialitásnak. Caligula igen hegyezte a 
fülét, és néhány nap múltán kitűnő epileptikus rohamot rögtönzött a 
szenátusban, földre vetette magát, sikoltozni kezdett, és ajkát fehér 
hab lepte el. Valószínűleg kis szappant tett a szájába. 

Róma népe még mindig eléggé boldog volt. Caligula továbbra is 
szórakoztatta színielőadásokkal, cirkuszi játékokkal,  bajvívással, 
kocsiversenyekkel, és gyakran szórt pénzt a palota ablakából. Hogy 
milyen házasságokat kötött vagy bontott fel, hogy hány udvaroncot 
gyilkoltatott meg, azzal nem sokat törődtek. Caligula csak akkor volt 
elégedett, ha a cirkusz vagy színház valamennyi helye megtelt, és még 
a folyosók is zsúfoltak voltak, így minden előadás alkalmával becsukta 
a törvényszékeket, és felfüggesztett minden gyászt, nehogy valaki is 
elmaradhasson. Több újítást is bevezetett. Megengedte a népnek, hogy 
párnát hozzanak magukkal, ne a kemény kövön üljenek, és hogy 
meleg időben szalmakalapban, mezítláb élvezzék az előadást. 

Amikor legközelebb néhány napra végre el tudtam látogatni Capuába, 
ahová már majdnem egy éve nem tudtam elmenni, Calpurnia rögtön 
megkérdezte: 

- Mondd, Claudius, mennyi van még a kincstárban abból a 
húszmillióból? 


- Azt hiszem, alig ötmillió. De kéjutazó bárkákat épít arannyal és 
drágakövekkel kirakva, virágoskerteket és fürdőket rendez be rajtuk, 
hatvan új templom építésébe fogott, viola-olajban fürdik, és nemrég a 
zöld istálló kocsihajtójának húszezer aranyat adott, amiért egy nehéz 
versenyt megnyert. 

-— Mindig a zöld győz mostanában? 

- Mindig, vagy legalábbis majdnem mindig. Nemrégiben történetesen 
a vörös győzött, és a nép nagyon megéljenezte. A császár egészen 
kikelt magából mérgében. Másnap a vörös kocsi kocsisa meghalt, lovai 
megdöglöttek. 

- Jövőre ilyenkor, félek, rossz dolgod lesz, szegény Claudiusom. 
Mondd mellesleg, nem akarod átnézni a számadásokat? Mint írtam, 
rossz évünk volt. Sok értékes jószág elpusztult, leégett egy 
gabonaraktár, körülbelül kétezer arannyal vagy szegényebb. Nem a 
kasznár hibája, ő mindent elkövet, de mégis más, ha az uraság maga 
végzi az ellenőrzést. 

- Sajnos, nem élhetek itt állandóan, és őszintén szólva, manapság 
többet aggódom az életemért, mint a vagyonomért. 

— Rosszul bánnak veled? 

- Igen, állandóan a bolondot járatják velem. A legtöbbet maga a 
császár kínoz. 

— Mit csinálnak veled? 

- Gyerekes tréfákat űznek velem. Ajtók fölé akasztott kancsó vizek 
zúdulnak a nyakamba, ágyamban békát találok, ha ebéd után 
elalszom, összekötik a kezemet vagy a lábamat, vagy hirtelen 
megkondítják a vészharangot, és sohasem hagynak dolgozni. Ha 
nekiülök a munkának, felborítják a tintatartót. És semmit sem vesznek 
komolyan, amit mondok. 

- Te vagy az egyedüli udvari bolond? 

- Hogyne. Én vagyok a kedvenc. Én vagyok a hivatalos udvari bolond. 
- Claudius, szerencsésebb vagy, mint hinnéd. Vigyázz erre az 
állásodra. Ne engedd át senkinek. Az emberek sohasem ölik meg az 
udvari bolondjukat. Kegyetlenek vele, megfélemlítik, kirabolják, de 
nem ölik meg. 

- Calpurnia, nagyon okos vagy. Figyelj ide. Még mindig van pénzem, 
veszek neked egy gyönyörű selyemruhát, egy arany piperetartó 
ladikot, egy kis márványszobrot és más apróságokat. 

Calpurnia elmosolyodott: 

- Én jobban szeretném az ajándékot készpénzben. Mennyit akartál 
rám költeni, drágám? 

- Mondjuk hétszáz aranyat. 

- Nagyszerű. Egyszer még nagyon jól fog jönni. Köszönöm szépen, 
Claudius. 

Amikor visszatértem Rómába, Caligula kezdett népszerűtlen lenni. Azt 


mondják, a nép cirkuszt és kenyeret szeret. Nos igaz, szereti a sok 
szórakozást, szereti az ünnepnapokat, de amikor az egész év egyetlen 
hosszú ünnepnap lesz, senki sem végezheti a dolgát, és ha a 
szórakozásból kötelesség lesz, akkor már a , cirkuszt és kenyeret" 
kiáltásból a cirkusz elmarad. A kocsiversenyeket unni kezdték. 
Caligulának személyes érdeke fűződött az istállókhoz, az egyes 
kocsisokhoz, pénze forgott kockán, és néhanapján maga is kezébe 
vette a gyeplőt. De a nép csak ült és nézett. A színielőadások is 
unalmassá váltak. Caligula nagy színházi szakértőnek tartotta magát, 
és szinte érzelgősen csüngött Apellesen, a nagy tragikus színészen, aki 
sok darabot maga írt. Volt egyik darabjában egy jelenete, amit 
Caligula különösképpen szeretett, mert Apelles ennek a jelenetnek 
írásánál elfogadta Caligula néhány tanácsát. Ezt a darabot aztán 
annyiszor játszották újra meg újra, míg végre mindenki borzadva 
gondolt már rá. Még jobban szerette azonban Mnestert, az akkor 
divatos mitológiai balett előtáncosát. Amikor valamit szépen táncolt, 
akkor az egész közönség jelenlétében megcsókolta. Magánórákat vett 
Apellestől és Mnestertől, hogy jó színésszé és táncossá képeztesse ki 
magát. Nemsokára gyakran átvette a szerepüket. Amikor valamelyik 
tragédiában úgy gondolta, hogy nagyon jól szavalt el néhány 
mondatot, akkor ki szokott volt ordítani a színfalak mögött álló 
Apellesnek: ,Ugye tökéletes volt, magad sem csinálhattad volna 
jobban?" Ha tánc közben megtetszett neki valamelyik mozdulata, 
akkor leintette a zenekart, leintette a többi táncosokat, és minden 
kíséret nélkül újra eltáncolta a jelenetet. 

Tiberiusnak kedvenc szárnyatlan sárkánya volt, Caligulának pedig 
kedvenc lova. Ezt a lovat eredetileg Porcellusnak (Malackának) hívták, 
de Caligula nem találta ezt elég méltóságteljesnek, és elkeresztelte 
Incitatusnak, ami , nagysebességűt" jelent. Incitatus sohasem vesztett 
versenyt, és Caligula annyira szerette, hogy először állampolgárrá 
nevezte ki, aztán szenátort csinált belőle, később pedig konzulnak 
jelölte. Mindenki tudta Rómában, hogy Incitatus négy év múlva 
konzul lesz. Incitatus külön házat és szolgákat kapott. Márvány 
hálószobája volt, mindennap Íriss szalmából vetettek neki ágyat, 
elefántcsont vályúból ette a zabot, és arany edényből ivott. 
Hálószobája falait híres festők képei díszítették. Amikor megnyert egy 
versenyt, akkor Caligula meghívta vacsorára, de a szenátor úr ilyenkor 
is inkább zabot evett, nem szerette a drága halakat és húsokat, 
amikkel Caligula kínálgatta. Nekünk pedig legalább hússzor egymás 
után kellett inni az egészségére. 

A pénz egyre gyorsabban és gyorsabban fogyott, és Caligula végre 
elhatározta, hogy most már takarékoskodni fog. Egy napon például 
kijelentette: 

— Mi értelme bebörtönözni a sikkasztókat, hamisítókat és tolvajokat? 


Nem élvezik a börtönt. És igen sokba kerülnek nekem, tápláltatni és 
őriztetni kell őket. Viszont, ha szabadon engedném őket, akkor újra 
elkezdenék  gaztetteiket. Még ma elmegyek a börtönbe, és 
megvizsgálom ezt az ügyet. 

Meg is tette. Kigyomlálta a börtönöket A szerinte megrögzött 
bűnözőket kivégeztette, testüket feldaraboltatta táplálékul a cirkuszi 
vadállatoknak. Ami, ugyebár, szintén takarékosság. Most már havonta 
gyomlálta a börtönöket. A bűnözés kissé alábbhagyott. Egy napon a 
kincstáros jelentette, hogy az államkincstárban egymillió, a 
magánkincstárban pedig félmillió arany van csak. Caligula rájött, nem 
elég a takarékoskodás, növelni kell a jövedelmét, így hát árulni kezdte 
a papi és elöljárói kinevezéseket és monopóliumokat. Sokat keresett 
így, de nem eleget. Ezután mint Calpurnia megjósolta, besúgókhoz 
fordult, hogy a gazdagokat létező vagy nem létező bűneikért 
kivégeztethesse, és vagyonukat elkoboztathassa. 

Az első kivégzéseket egy különösen pompás cirkuszi játékkal 
ünnepelte meg. De a tömeg veszedelmes hangulatban volt. Pisszegett, 
kiabált, fütyült. Caligula az elnöki páholyban ült. A cirkusz túlsó 
oldalán most elkezdték kiabálni: , Szüntesd meg a besúgást! Add ki a 
besúgókat!?" Caligula felállt, hogy csendet parancsoljon, de 
lehurrogták. Elküldte a gárdát  kardlapozni. A gárdisták a 
leghangosabbakat megverték, de másutt még hangosabban tüntettek. 
Caligula megijedt. Engem hívatott, hogy foglaljam el az elnöki széket. 
Nem örültem valami nagyon a megbízatásnak, és megkönnyebbültem, 
amikor a tömeg hirtelen elcsendesedett, látván, hogy beszélni akarok, 
sőt néhányan így kiáltottak: , Feliciter!" ami azt jelenti: jó szerencsét 
neked. A hangom nem elég erős, így hát Mnestert kértem meg, hogy 
tolmácsolja beszédemet. Nagy nehezen lecsendesítettem őket, és a 
játékok folytatódtak. Kiderült, hogy igen jó szórakozásban volt 
részünk. Két gladiátor egyszerre halt meg küzdelem közben, egy és 
ugyanabban a pillanatban szúrták hasba egymást. Ez igen ritkán 
fordul elő. Kiadtam a parancsot, hogy a fegyvereket hozzák a 
páholyomba, aztán pedig utasítottam szolgámat, hogy olvasszák be a 
kardokat, és csináljanak belőlük kis késeket. Mindenki tudja ugyanis, 
hogy az ilyen kis kések igen jó talizmánok az epilepszia ellen. 
Reméltem, Caligula örülni fog az ajándéknak - ha egyáltalán 
megbocsát azért, hogy lecsendesítettem a tömeget, amikor az neki 
nem sikerült. Annyira megijedt ugyanis, hogy elhajtatott Rómából, és 
napokig nem mutatkozott. 

A dolog jól sikerült. Örült a késeknek, mert alkalma volt panaszkodni 
ragyogó és szörnyűséges betegségére. És amikor megkérdezte, hogy mi 
történt a cirkuszban, mondtam, hogy figyelmeztettem a tömeget: nagy 
baj lesz, ha nem bánják meg hálátlanságukat. A tömeg erre persze 
felhagyott a tüntetéssel, és bocsánatért esdekelt. 


- Igen - mondotta -, túlságosan gyengéden bántam velük. Mától 
kezdve jottányit sem engedek. Ezentúl hajthatatlan szigorúság lesz a 
jelszó. 

Kemény elhatározására azáltal is emlékeztette magát, hogy minden 
reggel szörnyű arcokat vágott a tükörbe, és fürdőszobájában, 
amelynek jó visszhangja volt, hatalmasakat ordított. 

Megkérdeztem tőle: 

- Miért nem hirdeted ki nekik, hogy isten lettél? Ettől jobban meg 
fognak ijedni, mint bármitől. 

- Néhány dolgot még emberi mivoltomban akarok végrehajtani. 

Első ilyen cselekedete az volt, hogy elrendelte Itália és Szicília 
valamennyi kikötőmesterének, tartóztassák fel a nagyobb hajókat, 
raktározzák be a szállítmányokat, és a hajókat üresen küldjék a 
nápolyi öbölbe. Senki sem értette, hogy mit jelent ez a parancs. Azt 
hitték, hogy Britanniát akarja megtámadni, és a hajókat 
katonaszállításra akarja felhasználni. De erről szó se volt. Egyszerűen 
meg akarta cáfolni Thrasyllus jóslatát, amely szerint belőle éppúgy 
nem lehet császár, mint ahogy nem tud átlovagolni Bajáé öblén. 
Körülbelül négyezer hajót gyűjtött össze, beleértve ezret, amelyet 
külön erre az alkalomra építtetett, és lehorgonyoztatta őket kettesével, 
keresztül az öblön, Puteoli kikötőjétől Bauliban levő nyaralójáig. A 
hajókat, mint mondtam, kettesével egymáshoz erősítették. Az orruk 
természetesen magasabbra emelkedett, mint a faruk, mire az orrukat 
lefűrészeltette. Ezáltal a hajóknak minden dísze kárbaveszett. A 
hajókra azután deszkákat rakatott, erre pedig földet, amelyet vízzel 
öntöztetett, és simára hengereltetett. Most már kész volt az egyenes, 
hatezer lépés hosszú út. Amikor további hajók érkeztek, amelyek 
időközben futottak be a kikötőkbe, azokat is összekötöztette öt nagy 
szigetté, amelyeket minden ezer lépésre az úthoz erősíttetett. Az út két 
szélére boltokat építtetett, és utasította Róma kerületi elöljáróit, hogy 
ezeket a boltokat tíz napon belül szereljék fel, és lássák el 
személyzettel. Az utat ivóvízzel látta el, a szigetekből pedig falvakat 
csinált. 

Szerencséjére az előkészület alatt jó idő volt, és a tenger olyan sima, 
mint a tükör. Amikor minden készen volt, felvette Nagy Sándor 
mellvértjét (Augustus méltatlan volt arra, hogy Nagy Sándor gyűrűjét 
viselje, de Caligula a mellvértjére is méltó volt), erre bíborvörös 
selyemöltönyt öltött, amely zörgött a sok aranytól és gyémánttól. 
Kezébe vette Julius Caesar kardját, Romulus állítólagos harcibárdját és 
azt a pajzsot, amelyet állítólag Aeneas viselt. A bárdot és a pajzsot a 
Capitoliumban őrizték. Szerintem hamisítványok, de olyan korai 
hamisítványok, — hogy szinte valódinak számítanak. Fejére 
tölgyfakoszorút tett. Ezután áldozatot mutatott be Neptunus istennek, 
az irigység istenének pedig egy pávát arra az esetre, ha esetleg 


valamelyik isten féltékeny lenne rá, és Saulinál ráléptetett a hídra. Az 
egész gárdalovasság mögötte volt, amögött egy nagyobb lovascsapat, 
amely gall földről érkezett, legvégül pedig húszezer gyalogos. Amikor 
az utolsó szigetre ért Puteoli közelében, trombitásaival riadót fúvatott, 
és olyan vadul vágtatott be a városba, mintha csak ellenséget üldözne. 
Az éjszakát és a másnap egy részét Puteoliban töltötte, mintha csak 
csatát pihenne ki. Kora este arannyal kirakott diadalszekéren tért 
vissza. Incitatus és kancája, Penelope, amelyet nagy ünnepségek 
közepette adott nőül kedvenc lovához, vonták a kocsit. Hosszú 
kocsisor követte, tele bútorral, szobrokkal, arany- és ezüstedényekkel, 
amelyeket gazdag puteoli kereskedők házából raboltatott el. Ez volt a 
hadizsákmány. Hadifoglyokként a különböző keleti országok túszai és 
külföldi rabszolgák szerepeltek, akiket nemzeti viseletükbe öltöztetett 
fel, és erősen megbilincseltetett. Barátai pazarul feldíszített kocsikban 
követték, és dicsőítő énekeket énekeltek. Ezután jött a hadsereg és 
végül körülbelül kétszázezer ünneplőbe öltözött polgár díszmenete. Az 
öblöt környező dombokon rengeteg örömtüzet gyújtottak, és minden 
egyes polgár és katona fáklyát tartott a kezében. Azt hiszem, a 
legnagyszerűbb színházi látványosság volt, amelyet a világ valaha 
látott, és bizonyára a legértelmetlenebb. És mennyire élvezte mindezt! 
Egy fenyőerdő meggyulladt Misenum fokánál, délnyugatra, és 
nagyszerűen lángolt. Amint Caligula újra Bauliba ért, kiszállt a 
kocsiból, aranyozott szigonyt kért, másik bíborvörös öltönyt vett fel, 
amelyre aranyhalakat és delfineket hímeztek, így felöltözve leszállt az 
egyik kéjutazó bárkájába, amely a híd partfelőli oldalán állt. 
Kieveztetett a középső hajószigetre, a legnagyobbra; mögötte a 
hadihajók haladtak. 

Itt kiszállt, felment egy roppant nagy, selyemmel beaggatott 
emelvényre, és beszédet intézett a tömeghez, amely még mindig 
vonult a hídon. Az őrök nógatták őket állandó gyaloglásra, így hát a 
tömeg nem hallott többet néhány mondatnál, kivéve Caligula barátait, 
akik között magam is ott voltam. Hosszú és zavaros beszédében 
Neptunus istent gyávának nevezte, hogy minden küzdelem nélkül 
tűrte leláncolását, és megígérte, hogy egyszer még jobban 
megleckézteti. Ami pedig Xerxes királyt illeti, aki egyszer hidat 
veretett a Hellespontuson, Caligula csak nevetett. Xerxes híres hídja 
fele olyan hosszú sem volt, mint az övé, és egyáltalában nem olyan 
szilárd. Végül bejelentette, hogy minden katonának két aranyat ad 
borravalóul, a diadalmenet polgári tagjainak pedig fejenként öt 
ezüstöt. 

Az ünneplés fél óra hosszat tartott. Ezzel aztán megelégedett, véget 
vetett az ünneplésnek, és rögtön kifizettette a pénzt. Az egész 
menetnek újra el kellett vonulnia, és pénzeszsák pénzeszsák után ürült 
ki. Néhány óra múlva a pénztartalék kiürült, és Caligula felbátorította 


a csalódott későnjövőket, hogy bosszulják meg magukat mohó 
megelőzőiken. Ebből aztán általános verekedés lett. 

Micsoda éjszaka következett! Evés, ivás, éneklés, vad játék, vigasság. 
Caligula a bor hatására mindig olyan lett, mint egy vásott gyerek. A 
, cserkészek" és a germán testőrség élén ide-oda vágtatott a szigeten és 
a hídon, és a tengerbe lökdöste az embereket. A tenger olyan nyugodt 
volt, hogy csak a halálos részegek, a gyengék, az öregek és a 
kisgyerekek fulladtak bele. Azt hiszem, alig fulladt meg két-háromszáz 
ember. 

Éjféltájban hadihajóival megtámadta az egyik kisebb szigetet, elvágta 
a hídtól, aztán egymás után letépetté a szigetet alkotó hajókat. Végül a 
tömeg a középső néhány hajóra zsúfolódott össze. A végső támadást 
fenntartotta tulajdon  zászlóshajójának.  Aranyozott szigonyával 
hadonászva ott állt a hajó orrában, és átkokat szórt a megrémült 
tömegre, amely néhány perc leforgása alatt a hajószigettel együtt 
elmerült. Ennek a tengeri csatának az áldozatai között volt Caligula 
diadalmenetének legérdekesebb tagja is, Eleazar, a világ legmagasabb 
embere. Caligula a holttestet kitömette, páncélba öltöztette, és 
hálószobája elé állíttatta, hogy a merénylőket elriassza. 


HARMINCADIK FEJEZET 

A kétnapos kis szórakozás költsége teljesen kiürítette az állam- és a 
magánkincstárt. Caligula azáltal is rosszabbította a helyzetet, hogy 
nem adta vissza a hajókat tulajdonosaiknak, hanem elrendelte a híd 
kijavítását, aztán visszalovagolt Rómába, és más ügyekbe merült el. 
Neptunus, hogy bebizonyítsa bátorságát, vihart küldött a hídra 
nyugatról, és vagy ezer hajót elsüllyesztett. A többit a hullámok a 
partra vetették. Körülbelül kétezer hajó megmenekült, de a másik 
kétezer elvesztése szinte ínséget idézett elő, mert nem volt elég hajó 
Afrikából és Egyiptomból Rómába szállítani a gabonát. Caligula 
megesküdött, hogy megbosszulja magát Neptunuson. Új pénzteremtési 
módja mindenkit  mulattatott, kivéve az áldozatokat, azok 
hozzátartozóit és barátait. Példának okáért minden fiatalembert, 
akiktől annyi pénzt kobozott el, hogy végül rabszolgái lettek, 
gladiátoriskolába küldött. Amikor kiképezték őket, a cirkuszban kellett 
küzdeniük életükért. Ha megölték őket, nos, akkor végük volt. Ha 
azonban győztek, elárverezte őket különböző közhivatalnokoknak, 
akiknek szintén kötelességük volt cirkuszi játékosokról gondoskodni. 
Az árverésen aztán igen magas árakat ért el, mert ha valaki 
megvakarta a fejét, vagy egy kicsit megmozdult, akkor azt már 
ajánlatnak vette, és magasabb árért odasózta az illetőnek a rabszolgát. 
Én igen sokszor rosszul jártam, mert mint tudják, a fejem néha 
idegesen rángatózik. Emiatt egyszer kénytelen voltam három 
gladiátorral hazatérni, és vagyonom hatezer arannyal megcsappant. 
De mindenesetre szerencsésebb voltam, mint egy Aponius nevű 
elöljáró, aki elaludt az árverés alatt. Caligula olyan gladiátorokat adott 
el neki, akik senkinek sem kellettek. Minden alkalommal amikor alvás 
közben mellére ejtett feje megmozdult, emelte az árat. Amikor 
felébredt, azon vette észre magát a szegény ember, hogy kilencvenezer 
aranyat kell fizetnie tizenhárom gladiátorért, akikre az ég világon 
semmi szüksége nincsen. Igen sok gazdag ember jött el az árverésre, és 
önszántából igen magas összegeket kínált fel, mert tudta, ha így juttat 
pénzt Caligulának, több reménye van arra, hogy megmenekül a 
besúgók vádaskodásától. 

Caligula ebben az időben bevezette a felségsértést mint főbenjáró 
bűnt. Még ekkor sem mert senki sem fellázadni ellene, hiszen mögötte 
volt a hadsereg, élet és halál ura volt, és addig, amíg valaki meg nem 
ölte, mindnyájunknak a kedvében kellett járnunk. Lelkiállapotára 
jellemző a következő eset: egy lakomán hirtelen nagy nevetésben tört 
ki. Senki sem tudta, min mulat annyira. A két konzul, aki mellette ült, 
megkérdezte, szabad-e a többieknek is megtudni, hogy min mulat a 
Caesar. Caligula erre még jobban nevetett, úgy, hogy a könnyei 


potyogtak. 

— Nem -— mondta fuldokolva -, hisz éppen ez a vicc. Ezt a tréfát ti nem 
találnátok mulatságosnak. Éppen arra a gondolatra nevettem, hogyha 
csak intek a fejemmel, akkor mindnyájatoknak elvágják a torkát. 
Röviddel azután, hogy a kincstár kiürült, Caligula felségsértési vádat 
emeltetett az ellen a húsz ember ellen, akik köztudomás szerint Róma 
leggazdagabb polgárai voltak. Még arra sem adott alkalmat nekik, 
hogy öngyilkosságot kövessenek el, mindnyájukat kivégeztette. 
Egyikükről, egy magas állású  köztisztviselőről kiderült, hogy 
vagyontalan. Caligula így szólt: 

- A hülye! Miért tettette magát gazdagnak? Becsapott, én is 
beugrottam neki. Hiszen akkor meg sem kellett volna halnia. 

Csak egyetlen emberre emlékszem, aki megmenekült a felségsértési 
vádtól. Afer volt, Róma egyik leghíresebb szónoka, az a férfi, aki az 
ügyészi tisztet látta el unokatestvérem, Pulchra bűnügyében. Azzal 
vádolták, hogy Caligulának háza előcsarnokában álló szobrára 
felíratta: , Huszonhét éves korára már kétszer volt konzul." Caligula 
ezt felségsértésnek tartotta, azt mondta, Afer gúnyt űz fiatalságából és 
abból, hogy a törvényes idő előtt lett konzul. Igen gondosan készült 
erre az alkalomra, nagy beszédet írt, több próbát tartott a beszédből, 
és minden szónoki képességét felhasználva mondta el a vádjait Afer 
ellen. 

Caligula sokat dicsekedett azzal, hogy ő a világ legjobb jogásza és 
szónoka. Afer tudta ezt, s merész taktikához folyamodott. Úgy tett, 
mintha el volna képedve, és teljesen le volna nyűgözve Caligula 
jogászi zsenijétől és művészi szónoklatától. Egymás után elismételte a 
Caligula — által — ellene felhozott vádpontokat, szakszerű 
tárgyilagossággal dicsérvén őket, s közben halkan, mintha magának 
mondaná, de azért jól hallhatóan, ilyeneket motyogott: ,Igen, ez 
tagadhatatlan." És: ,Nos, ezt sem lehet cáfolni." És: , Milyen kitűnően 
készítette elő ezt jogilag." Vagy: Nem, nem lehet szembeszállni 
szónoki képességével." 

Amikor Caligula befejezte, és diadalmas  vigyorgással leült, 
megkérdezték Afert, kíván-e valamit szólani. 

- Semmit -— felelte, — Talán csak annyit, hogy szónoki képességemre 
számítottam, amellyel majd kicsit csillapítani tudom a császár 
haragját, amiatt az átkozott és megbocsáthatatlan felirat miatt. De a 
sors túlságosan kegyetlen hozzám. A császár jogilag teljesen 
megalapozta vádjait, és ezerszer ékesszólóbb, mint amilyen én 
lehetnék, még ha fel is mentenének, és egészen százéves koromig 
tanulnék. 

Halálra ítélték, de másnap kegyelmet kapott. Caligula beszéde közben 
többször mondta: ,A kocka el van vetve." Hát ebben az időben 
csakugyan sokat foglalkozott kockavetéssel. Mikor gazdag tartományi 


polgárok jártak a városban, mindig meghívta őket a palotába, és utána 
egy kis barátságos kockajátékra. A szegény vidékieket teljesen 
elképesztette és kétségbeejtette a császár nagy szerencséje: minden 
alkalommal Venust dobott, és teljesen kifosztotta őket. Persze a saját 
kockáját használta. Nemcsak kockában játszott hamisan. Példának 
okáért elcsapta most a konzulokat hivatalukból, és súlyosan 
megbírságolta őket, amiért megünnepeltek a szokásos ünnepet, 
Augustusnak Marcus Antonius felett Actiumnál aratott győzelmének 
emlékét. Azt mondotta, hogy ez sértés őse, Marcus Antonius ellen. 
(Mellesleg az egyik megürült konzuli székbe Afert ültette.) Az 
ünnepség előtt néhány nappal mondta nekünk vacsora közben: 

— Bármit csinálnak a konzulok, megbüntetem őket. Ha nem rendelik el 
az ünnep megülését, akkor ősömet, Augustust sértik meg. 

Ganymedes ekkor végzetes hibát követett el. Így kiáltott: 

- Milyen okos vagy, drágám, mindenképpen megfogod őket. De a 
szegény hülyék mégiscsak megünnepelhetik ezt a kis esetet, ha van 
egy kis eszük. Mert Actiumnál Agrippa végezte a legnagyobb munkát, 
és ő is ősöd volt, tehát legalábbis két ősöd diadalának emlékét 
ünneplik meg a háromból. 

- Ganymedes, nem vagyunk többé barátok - szólt erre tüstént 
Caligula. 

- Ne mondj ilyet, drágám, csak nem mondtam valamit, amivel 
megsértettelek? 

— Hagyd el a termet! 

Rögtön tudtam, milyen hibát követett el Ganymedes. Kettős hiba volt. 
Ganymedes mint Caligula anyai ági unokatestvére Augustus és 
Agrippa leszármazottja volt, de nem Marcus Antoniusé. Ősei egytől 
egyig Augustus párthívei voltak, így tehát nem kellett volna ezt a 
tárgyat  megemlítenie. Ezenkívül Caligula nem szerette, ha 
emlékeztették, hogy Agrippától származik, akinek családja nem eléggé 
előkelő. Ganymedest azonban egyelőre még nem büntette meg. 
Caligula most elvált Lolliától, mondván, hogy meddő, és feleségül vett 
egy Caesonia nevű nőt, akit a legnagyobb jóindulattal sem lehetett 
szépnek és fiatalnak mondani. Apja a városi őrök kapitánya, férje 
pedig azt hiszem valami pék volt, akinek már három gyermeket szült. 
Volt azonban valami benne, ami különösképpen vonzotta Caligulát. 
Senki sem tudta megmagyarázni, mi, legkevésbé Caligula. Gyakran 
szokta mondogatni, ha kell, kínvallatás útján szedi ki belőle a titkot, 
miért szerelmes belé annyira. Azt beszélték, hogy szerelmi bájitallal 
igézte meg, és hogy ez a bájital megőrjítette. Persze, a szerelmi bájital 
csak sejtés, ami pedig az őrületet illeti, ahhoz nem volt szükség 
bájitalra. Akárhogyan is volt, az asszony másállapotba került tőle, ami 
annyira felizgatta, hogy feleségül vette. Röviddel Caesoniával való 
házassága előtt jelentette be, hogy isten lett. Ellátogatott Jupiter 


templomába, a capitoliumi dombon. Apellestől, aki elkísérte, 
megkérdezte: , Ki a nagyobb isten, Jupiter vagy én?" Apelles habozott, 
azt gondolván, hogy Caligula csak tréfál, és nem akarja, hogy Jupitert 
tulajdon templomában káromolják. Caligula fütyült két germánjának, 
Apellest levetkőztette és megkorbácsoltatta Jupiter szobra előtt. 

— Ne üssétek erősen — mondta a germánoknak -, lassan üssétek, hogy 
jobban érezze. 

Addig korbácsolták, amíg csak el nem ájult, aztán szenteltvízzel 
magához térítették, és halálra verték. Caligula ezután levelekben 
jelentette be a szenátusnak, hogy isten lett, és elrendelte, hogy 
azonnal építsenek neki egy nagy templomot Jupiter temploma mellett, 
,hogy fivérem, Jupiter szomszédságában lakhassam". A templomban 
tömör aranyból, az életnagyság háromszorosában felállíttatta tulajdon 
szobrát, és mindennap új ruhát adatott rá. 

Nemsokára azonban összeveszett Jupiterrel, és többen hallották, 
amikor dühösen fenyegette: 

- Ha nem tudod belátni, hogy ki az úr itten, akkor összecsomagollak, 
és elküldelek Görögországba. 

Jupiter erre úgy látszik bocsánatot kért, mire Caligula így szólt: 

- Csak tartsd meg nyomorult Capitoliumodat. Én átmegyek a 
Palatinus-dombra. Sokkal szebb a fekvése. Ott magamhoz méltó 
templomot építtetek, te kopott, öreg, hasbeszélő kókler. 

Furcsa dolog történt akkor is, amikor meglátogatta Diana templomát 
egy volt szíriai kormányzó, Vitellius társaságában. Vitelliusra Caligula 
féltékeny volt, mert sikereket aratott Szíriában, és visszahívása után ki 
is végeztette volna, ha én meg nem mentem. Vitellius barátom volt 
ugyanis, és levelet küldtem neki Brindisibe, figyelmeztettem, amint 
Caligula elé kerül, boruljon arcra, és imádja úgy, mintha isten lenne. 
Ez még azelőtt történt, mielőtt Caligula istenségének híre elterjedt 
volna. Caligula azt hitte, hogy őszinte imádatban van része. Vitellius a 
császár bizalmas barátja lett, és háláját sokféleképpen bebizonyította 
iránta. Mint mondtam, Caligula Diana templomában volt, beszélgetve 
az istennővel -— nem a szoborral, hanem a láthatatlanul jelenlevő 
istennővel magával. Megkérdezte Vitelliust, hogy ő is látja-e az 
istennőt vagy csak a holdfényt. Vitellius erősen remegni kezdett, 
mintha félne, és szemlesütve így szólt: 

— Csak ti, istenek láthatjátok egymást, uram. 

- Nagyon szép az istennő - mondta Caligula megelégedetten -, és 
tudod, Vitellius, gyakran eljön hozzám a palotába, és együtt alszunk. 
Ebben az időben történt, hogy újra bajba keveredtem. Eleinte azt 
hittem, hogy Caligula akart megszabadulni tőlem. Még most sem 
tudom, hogy nem így volt-e. Egy ismerősöm, akivel sokat kockáztam, 
végrendeletet hamisított, és tanúként ráhamisította az én pecsétemet 
is. Szerencsémre nem vette észre az agát pecsétemnek egyik különös 


ismertetőjelét, mégpedig azt, hogy a kő egy pici része letörött. Amikor 
váratlanul letartóztattak, és bíróság elé kerültem  bűntársként, 
megvesztegettem az egyik katonát, menjen el barátomhoz, 
Vitelliushoz, és kérje meg, mentse meg az életemet, mint ahogy én 
megmentettem az övét. Megüzentem neki, hogy tegyen célzást 
Caligulának arról a csipetnyi hiányosságról a pecsétemen, és tartsa 
kéznél a pecsétet arra az esetre, ha Caligula össze akarja hasonlítani a 
hamisítottál. Persze úgy kell intézni a dolgot, hogy Caligula maga 
vegye észre a különbséget, és örülhessen éles szemének. Vitellius igen 
tapintatosan intézte az ügyet. Caligula észrevette a csipetnyi 
hiányosságot, és dicsekedni kezdett, hogy milyen gyors a szeme, és 
felmentett, miután szigorúan figyelmeztetett, hogy máskor 
gondosabban válogassam meg ismerőseimet. A hamisítónak levágták a 
két kezét, és a nyakába akasztották. Ha engem bűnösnek találtak 
volna, meg kellett volna halnom. Caligula ezt közölte is velem a 
tárgyalás utáni vacsorán. 

- Kegyelmes Isten -— feleltem -, nem is értem, miért törődsz annyit 
életemmel? 

Valahogy úgy van, hogy az unokaöcsök szeretik, ha a nagybátyjuk 
hízeleg nekik. Kissé közelebb hajolt hozzám, és a társaság többi tagjai 
felé kacsintva megkérdezte: 

- És mondd, pontosan mennyire értékelnéd az életedet ma este, ha 
szabad kérdeznem? 

- Már kiszámítottam. Fabatkát sem ér. 

- Nos, hogy értékeled ennyire le az életedet? 

— Minden életnek van valami értéke. Amikor a kalózok elfogták Julius 
Caesart, a család húszezer arany váltságdíjat fizetett érte. Persze a 
kalózok eredetileg sokkal többet követeltek, így hát Julius Caesar élete 
nem ért többet húszezer aranynál. Feleségemet, Aeliát, egyszer 
megtámadták útonállók, de meghagyták az életét, amikor nekik adta 
ametiszt melltűjét, amely csak ötven aranyat ért. Aelia értéke tehát 
ötven arany volt. Az én életemet éppen most mentette meg egy 
csipetnyi agát. Egy csipetnyi agát pedig fabatkát sem ér. 

Caligulából kirobbant a kacagás, és ettől kezdve hosszú ideig 
Fabatkának nevezett az egész udvar. 

Caligulának nem voltak még papjai. Ezen kinevezéssel segített. A 
, Caligula-Jupiter-istenség?" főpapja maga Caligula lett, alantasaivá 
pedig jómagámat, Caesoniát,  Vitelliust, Ganymedest, tizennégy 
konzulviselt embert és nemes barátját, Incitato nevű lovát nevezte ki. 
Mindegyik alantasának, illetve alsóbbrendű papjának nyolcvanezer 
aranyat kellett fizetnie ezért a kitüntetésért. Incitatusnak úgy tette 
lehetővé a pénz előteremtését, hogy egy évre megadóztatott számára 
minden lovat Itáliában. Caesoniának is segített, a nevében 
megadóztatott minden férjet, amiért szabad nekik feleségükkel aludni. 


Ganymedes, Vitellius és a többiek gazdag emberek voltak. Nem így 
szegény Claudius. Caligula előbbi tréfái, amikor gladiátorokat sózott a 
nyakamba, és az a tény, hogy rengeteget számított fél nekem, amiért a 
palotában aludtam és  étkeztem, annyira  megcsappantotta 
vagyonomat, hogy nem maradt más, mint harmincezer arany 
készpénz, az anyámtól örökölt ház és a capuai kis birtokom. 
Kifizettem Caligulának a harmincezer aranyat, és ugyanaznap este 
vacsoránál közöltem vele, áruba bocsátom mindenemet, hogy 
megfizethessem adósságomat. Mondtam, hogy capuai birtokomon és 
házamon kívül nincs mit eladni. 

- Nincs mit eladnod? - kérdezte Caligula, aki most nagyon 
szellemesnek tartotta önmagát. — Miért, hát az a sok ruha, ami rajtad 
van, az semmi? 

Ebben az időben már azt tartottam legokosabbnak, ha félbolondnak 
tettetem magam. 

- Ó, egek! — kiáltottam fel. — A ruháról teljesen megfeledkeztem. 
Megkérhetnélek, hogy elárverezd ruhadarabjaimat a társaságnak? Te 
vagy a világ legjobb árverési kikiáltója. 

Ezzel már kezdtem is vetkőzni, teljesen le is vetkőztem, csak egy 
asztalkendőt csavartam a lágyékom köré. Szandáljaimat egyenként 
száz aranyért adta el, öltönyömet ezer aranyért és így tovább, persze 
én minden alkalommal harsány örömujjongásban törtem ki, hogy 
adósságom csökken. Ez a kis játék háromezer arannyal csökkentette 
adósságomat, de viszont meggyőzte Caligulát arról, hogy szegény 
vagyok. 

El kellett hagynom palotabeli szobámat, és nem étkezhettem többé 
Caligula asztalánál. Egy időre Briseishez költöztem, anyám volt 
komornájához, aki házgondnokom volt, amíg vevőt nem találtam a 
házra. Calpurnia odaköltözött hozzám, és hiszik-e, a drága kislánynak 
még mindig megvolt az a pénze, amelyet nyakláncok, szobrok és 
selyemruhák helyett adtam neki, és felajánlotta nekem kölcsön. És mi 
több, a sok jószág sem halt meg, a gabonaraktár sem égett le, ő csak 
titokban eladta, és a pénzt félretette a számomra, baj esetére. Az 
egészet kifizette nekem, több mint kétezer aranyat, és ideadta a pontos 
elszámolást, így tehát egész szépen éldegéltünk, de hogy legteljesebb 
szegénységemet elhiggyék, minden este magam mentem egy kancsóval 
borért a kocsmába, és hordszék helyett mankómat használtam. 
Briseisszel és Calpurniával négy szobában éltünk, és egy öreg 
rabszolga végezte a ház körüli munkát. 

Caesonia kislánya egy hónappal az esküvő után született meg. Caligula 
azt mondotta, hogy csodagyerek. Ez még a Jupiterrel való összeveszés 
előtt történt, és a kislányt odavitte, és Jupiter szobrának karjára 
ültette, és engedte, hogy egy kis ideig szopja a márvány melleket. A 
Drusilla nevet adta neki, amelyet halott nővére levetett, amikor 


Panthea istennő lett. A kislányt is papnővé nevezte ki. A papi rendbe 
való felvételi díjat a kislány számára Róma népétől teremtette elő. 
Panaszkodott, hogy nagyon szegény, hogy a gyerek nevelése sokba 
kerül, és alapot létesített, az úgynevezett Drusilla-alapot. Minden 
utcába gyűjtőszekrényeket állított fel ilyen feliratokkal: , Drusilla 
tápláléka", — , Drusilla itala? és — ,Drusilla — hozománya?. A 
gyűjtőszekrényeket őrző gárdisták mellett senki sem mert elhaladni 
anélkül, hogy egy-két rézpénzt be ne dobjon. 

Caligula mélyen és őszintén szerette a kis Drusillát, aki éppoly rossz 
gyerek lett, mint amilyen ő volt. A császár örömmel tanította kislányát 
tulajdon , hajthatatlan szigorúságára". A kiképzést már akkor kezdte, 
amikor a kislány még alig tudott járni. Felbátorította, hogy 
kiskutyákat, — kismacskákat, — kiscsirkéket kínozzon és hogy 
összekarmolja játszótársai arcát. , Gyönyörűségem, semmi kétség 
afelől, hogy ki az apád", szokta mondogatni. 

Egyszer jelenlétemben lehajolt, megsimogatta a kislány fejét, és így 
szólt: 

- Amikor az első igazi gyilkosságot elköveted, kicsikém, mégha csak 
szegény nagy-nagybátyádat, Claudiust ölöd is meg, istennőt csinálok 
belőled. 

— Akkor is istennőt csinálsz belőlem -— motyogta a kis szörnyeteg -, ha 
mamát megölöm? Gyűlölöm mamát. 

Említettem, hogy templomában felállította tulajdon aranyszobrát. 
Ennek a költségeit úgy fedezte, hogy kihirdettette: az újévi 
ajándékokat a palota főbejáratánál fogja átvenni. Amikor elérkezett az 
újév, gárdacsapatokat küldött szerte a városba, hogy tereljék a városi 
tömegeket kardjuk hegyével a Palatínus-dombra, és kényszerítsék az 
embereket, hogy minden náluk levő pénzt dobjanak bele a főbejárat 
előtt elhelyezett ládákba. Figyelmeztettek mindenkit, hogy aki 
ellenkezik, vagy nem adja oda utolsó vasát is, azonnal megölik. Estére 
kétezer láda telt meg pénzzel. 

Ebben az időben történt, hogy így szólt Ganymedeshez, 
Agrippinillához és Lesbiához: 

- Nem szégyellitek magatokat, ti lusta lézengők? Mivel szolgáljátok 
meg azt, hogy éltek? Paraziták vagytok. Nem tudjátok talán, hogy 
Rómának minden polgára keményen dolgozik, hogy engem 
támogasson? Minden nyomorult málhahordó boldogan odaadja 
keresete egynyolcadát nekem, és ugyanezt teszi minden szegény 
ribanc. 

- De drágám - mondta Agrippinilla —, hiszen egy s más ürügy révén 
kiforgattál minden vagyonunkból. Nem elég ez? 

- Már hogy volna elég! Az öröklött pénz nem ér ugyanannyit, mint a 
tisztességes munkával megkeresett pénz. Majd gondoskodni fogok 
arról, hogy ti is dolgozzatok. 


A szenátusban már másnap kis füzeteket osztogattatott széjjel. Az állt 
bennük, hogy egy meghatározott éjszakán a palotában meg fog nyílni 
a legelőkelőbb és legnagyszerűbb bordélyház, amelyben a minden 
ízlésnek — kielégítő szórakoztatást a legmagasabb születésű 
személyiségek fogják nyújtani. A beléptidíj pedig csak ezer arany. 
Ételért, italért nem kell fizetni. Agrippinilla és Lesbia, kénytelen 
vagyok megállapítani, nem nagyon tiltakoztak Caligula aljas ajánlata 
ellen, sőt valójában igen jó mulatságnak tartották. De ragaszkodtak 
ahhoz, hogy megválogathassak vendégeiket, és hogy Caligula nem 
számít fel túlságosan magas százalékot a keresett pénz után. 
Legnagyobb elkeseredésemre engem is bevontak ebbe az ügybe, tréfás 
portásnak kellett felöltöznöm. Caligula álarcot vett, elváltoztatta a 
hangját, és a bordélyos szerepét játszotta. Sok cserkészése alatt 
kitűnően megtanulta a bordélymesterek fogásait, amelyekkel a 
vendégeket kiforgatják pénzükből, és közben a szórakozást is 
megtagadják tőlük. Persze ezt nem lehetett mindenkivel megtenni. 
Amikor valaki tiltakozni kezdett, nekem kellett az illetőt kidobnom. 
Karom igen erős, mondhatnám, erősebb, mint a legtöbb emberé, noha 
lábamat nem sokra használhatom, így aztán nagyon sokat mulattak 
rajtam, amint esetlenül odatopogtam valakihez, s váratlan erővel 
ragadtam meg és dobtam ki. Caligula színészi hangon idézte 
Homerost: 


a, Vulcanusunk suta bájjal izeg-mozog, 
És az egész világon hallani az égi kacajt." 


Ez az Ilias első könyvének része, ahol a nyomorék isten az Olympuson 
sántikál, és a többi isten mind nevet rajta. Amikor ezt szavalta, éppen 
a padlón feküdtem, és Lesbia férjét öklöztem. Igazán ritka jó alkalom 
volt arra, hogy visszafizessek neki egyet-mást. Amikor Caligula 
elhallgatott, hirtelen kissé felemelkedtem, és így szóltam: 


, Béna a jó mester, s mégis fitymálja a mankót, 
Szétálló lábával furcsán topogva elindul." 


És ezzel már mentem is az ételekkel megrakott asztal felé. Caligulának 
roppantul tetszettem, és most másik idézetet mondott, amely a 
Vulcanus előtti részben van: 


, Hallgass a jó szóra, és a Mennydörgő is vár rád, 
A jóságos isten is szereti, hogyha nevethet." 


Ilyenformán ragadt rám másik gúnynevem, Vulcanus, aminek nagyon 
örültem, mert valahogyan megvédett Caligula egyes szeszélyei ellen. 


Caligula ezután észrevétlenül eloldalgott, levetette álarcát és álruháját, 
és most már tulajdon császári személyében jelent meg. 

A palotaudvar felől jött, és odaért ahhoz az ajtóhoz, amely elé állított. 
Úgy tett, mintha végtelenül meg volna lepve és döbbenve afelett, amit 
lát, és emelt fejjel Homerost szavalta, Ulixes szégyenét és dühét, 
amikor hazatérve látja, mi folyik a házában. 

Azután tapsolt, és a gárda futva megérkezett. 

- Küldjétek ide azonnal Cassius Chaereát. — Cassius nemsokára 
megérkezett. —- Cassius, öreg hős, aki harci lovamként szerepeltél 
gyermekkoromban, legrégibb és leghűségesebb családi barátom, láttál- 
e már valaha ilyen szomorú és lealázó dolgot? Két nővérem árulja 
testét a szenátoroknak tulajdon palotámban, és nagybátyám, Claudius, 
áll az ajtóban, és árulja a belépőjegyeket! Ó, mit szólt volna szegény 
anyám és apám, ha megérték volna ezt a napot! 

— Tartóztassam le mind őket, Caesar? — kérdezte Cassius mohón. 

- Nem, hagyd, hadd élvezzék ki aljas szenvedélyüknek minden 
cseppjét — válaszolta Caligula lehangoltan, és úgy tett, mintha hangja 
elcsuklana. Cassiust aztán csendben utasította, hogy vonultassa el a 
testőrséget. 

Megjegyzem, nem ez volt az utolsó ilyenfajta orgia a palotában, de 
ettől kezdve Caligula kényszerítette a szenátorokat, akik eljöttek ide, 
hogy hozzák magukkal feleségüket és lányaikat, mert hiszen 
Agrippinilla és Lesbia egyedül nem bírják a munkát. A pénz 
előteremtése azonban újra égető kérdés lett, és Caligula elhatározta, 
ellátogat gall földre, megnézni, mit lehet ott keresni. 

Először is roppant sok katonát gyűjtött, különítményeket állított össze 
az összes állandó ezredek nélkülözhető századaiból, új ezredeket 
képeztetett ki, és mindenünnen összegyűjtötte a felhasználható 
csapatokat. Itáliából százötvenezer ember élén vonult gall földre, ahol 
seregét negyedmillió főre növelte. A roppant haderő felszerelése és 
élelmezése azoknak a városoknak volt a feladata, amelyeken 
keresztülhaladt. Néha vágtában haladt előre, és kényszerítette a 
sereget, hogy negyvennyolc órát gyalogoljon egyhuzamban, hogy 
utolérje őt, néha pedig naponta álig haladt egy-két mérföldet, amikor 
nyolc ember vállán hordszéken vitette magát, és a tájékban 
gyönyörködött, gyakran megállva virágot tépni. 

Jó előre elrendelte, hogy Lyonba gyűljenek össze a gall föld és a rajnai 
tartományok összes tisztviselői, akik kapitányinál magasabb rangban 
vannak. Itt akarta ugyanis összpontosítani seregét. Azok között, akik a 
felhívásnak eleget tettek, volt Gaetulicus, drága bátyám, Germanicus 
egyik legtöbbre értékelt hadvezére, aki az elmúlt néhány év folyamán 
a felsőrajnai tartományok négy ezredének parancsnoka volt. 
Gaetulicus népszerűsége túlszárnyalta a többi parancsnokokét, mert 
megőrizte Germanicus hagyományait, nem büntetett keményen, a 


fegyelmet inkább szeretetre, mint félelemre alapozva. Az 
alsótartománybeli katonák is szerették, akiket apósa, Apronius 
vezetett. Gaetulicus ugyanis feleségül vette annak az Aproniának a 
nővérét, akit Urgulanilla kidobott az ablakon. Sejanus bukásakor 
Tiberius őt is kivégeztette volna, mert leányát eljegyezte Sejanus 
fiával, de megmenekült egy merész levél által, amelyet a császárnak 
írt. Kijelentette levelében, hogy amíg megtarthatja parancsnokságát, 
addig Tiberius számíthat a szövetségére és a csapatai hűségére. 
Tiberius igen bölcsen békében hagyta. Caligula azonban féltékeny volt 
népszerűségére, és amint megérkezett, letartóztatta. 

Caligula nem hívott meg erre a kirándulásra, így nem tudok részletes 
beszámolót adni a most következő eseményekről. Csak annyit tudok, 
hogy Ganymedest és Gaetulicust összeesküvéssel vádolták, és 
mindkettőjüket minden tárgyalás nélkül kivégezték. Lesbiáról és 
Agrippinilláról azt állította . hogy szintén benne voltak az 
összeesküvésben, és száműzte őket egy szigetre Afrika partjai mellett, 
Karthago közelében. Igen forró éghajlatú, kopár sziget, lakói kizárólag 
szivacshalászással foglalkoznak. Caligula megparancsolta, hogy 
nővérei tanulják meg a búvárok mesterségét, mert nem engedheti meg 
magának, hogy továbbra is eltartsa őket. Mielőtt azonban a szigetre 
mennének, még egy feladattal bízta meg őket: Lyonból egészen 
Rómáig kellett gyalogolniuk, és felváltva kellett cipelniük azt a nagy 
urnát, amely Ganymedes hamvait tartalmazta. Caligula ezt a büntetést 
azzal magyarázta a szenátusnak, hogy nővérei hosszú ideig aljasul 
házasságtörést követtek el  Ganymedesszel. Hosszan ecsetelte 
kegyelmességét és nagylelkűségét, amiért nem ítélte őket halálra. 
Hiszen megérdemelték volna, rosszabbak voltak a közönséges 
prostituáltaknál: nincs tisztességes prostituált, aki olyan magas árat 
követelne ocsmány szolgálataiért, mint amennyit ők kértek és kaptak. 
Semmi okom nem volt arra, hogy sajnáljam unokahúgaimat. A maguk 
módján éppen olyan gonoszak voltak, mint Caligula, és igen lenézően 
bántak velem. Amikor Agrippinilla csecsemője három évvel azelőtt 
megszületett, megkérdezte Caligulát, milyen nevet adjon neki: 
, Nevezd Claudiusnak, biztos, hogy gyönyörű lesz", mondta Caligula. 
Agrippinilla annyira dühbe gurult, hogy majdnem megütötte 
Caligulát, de ehelyett gyorsan megfordult, felém köpött, és sírva 
fakadt. A csecsemő a Lucius Domitius nevet kapta. (A későbbi Nero 
császár.) Lesbia egyáltalában észre sem vett. Ha szűk folyosón 
találkoztunk, nyugodtan a középen haladt anélkül, hogy lelassított 
volna, kényszerített, hogy egészen a falhoz lapulják. Igen nehéz volt 
mindig emlékezni arra, hogy drága bátyám gyermekei, és hogy 
megfogadtam Agrippinának: mindent elkövetek a megvédésükre. 

Az a kellemetlen feladat hárult rám, hogy három konzulviselt férfiú 
küldöttségét vezessem Lyonba, hogy gratuláljunk Caligulának, amiért 


leleplezte és elfojtotta az összeesküvést. Első látogatásom volt gall 
földre csecsemőkorom óta, és kívántam, bár ne kellene elmennem. 
Calpurniától kellett kölcsönkérnem pénzt útiöltségre, mert házamat és 
birtokomat még nem tudtam eladni. Arra sem számíthattam, hogy 
Caligula szívesen fogad. A tengeri utat választottam. Ostiában szálltam 
hajóra, és Marseille-ben kötöttem ki. Kiderült, hogy Agrippinilla és 
Lesbia száműzetése után Caligula elárverezte minden ruhájukat és 
ékszerüket, amiket magukkal hoztak. Olyan magas árakat vett be, 
hogy megjött az étvágya -— eladta rabszolgáikat, sőt szabadosaikat is, 
akiket újra , kinevezett" rabszolgáknak. Az árverésen a gazdag 
tartományi polgárok vettek részt, akik nagy dicsőségnek tartották, 
hogy a császár nővéreinek valamelyik rabszolgáját vehetik meg, és 
mindenkinek mesélhetik: , Igen, magától a császártól vettem." Ez új 
ötletet adott Caligulának. A régi palota, ahol Livia lakott, most 
lakatlanul állt, zsúfoltan sok értékes bútorral és képpel, Augustus 
személyes tulajdonaival. Caligula elrendelte, hogy a palota minden 
bútorát, képét, szőnyegét, mindent, amit csak benne találnak, küldjék 
azonnal Lyonba. A küldemény biztos és gyors megérkezéséért engem 
tett felelőssé. Azt írta: ,küldd szárazföldön, mert Neptunusszal 
haragban vagyok." Ez a levél csak egy nappal indulásom előtt 
érkezett, úgyhogy Pallast bíztam meg az elintézéssel. A felesleges 
lovakat és kocsikat már mind elkobozták Caligula hadseregének 
szállítására, így nagyon nehéz volt a szállítás kérdésének megoldása. 
Pallas felkereste a  konzulokat, és megmutatta nekik Caligula 
parancsát. A konzulok kénytelenek voltak elrendelni, hogy a 
postakocsikat, a pékek kocsijait és azokat a lovakat, amelyek a 
malmok kerekeit húzták, mind bocsássák Pallas rendelkezésére, 
bármilyen kellemetlen is ez a népnek. 

IKr. u. 40] Így történt, hogy egy májusi estén, éppen naplemente előtt, 
Caligula a lyoni hídon üldögélt, és éppen képzeletbeli társalgást 
folytatott a helybeli folyamistennel, amikor engem látott meg 
közeledni. Felismerte hordszékemet arról az asztalról, amelyet 
felszereltettem rá. Az utazás unalmát ugyanis kockázassál próbálom 
elűzni, önmagámmal játszom, és ehhez kellett az asztal. Amikor 
közelebb értem, dühösen rámkiáltott: 

— Hej, uram, hol vannak a kocsik? Miért nem hoztad a kocsikat? 

— Az istenre kérlek, felség — kiáltottam vissza —, félek, hogy a kocsik 
még jó néhány napig nem érkeznek ide. Szárazföldi úton jönnek, 
Genován keresztül. Kartársaim és én víziúton jöttünk. 

— Úgy? Nos, akkor víziúton mész vissza, fiam. Gyere csak ide. Amikor 
a hídhoz értem, két germán katona kirántott a hord székből, és a híd 
közepén felültettek a korlátra, háttal a víznek. Caligula előreugrott, és 
belökött. Hányszor fordultam meg a levegőben, nem tudom. Úgy 
éreztem, legalábbis ezer lábnyit zuhanok, de végre hozzácsapódtam a 


vízhez. Emlékszem, hogy ezt gondoltam magamban: , Lyonban 
születtél, Lyonban halsz meg." 

A Rhone folyam igen hideg, igen mély és igen gyors. Lábam és kezem 
belegabalyodott nehéz öltönyömbe, de valahogy mégis felszínen 
tudtam tartani magam, és fél mérfölddel lejjebb néhány kikötött 
csónak mellett észrevétlenül ki tudtam mászni a partra. Sokkal jobban 
tudok úszni, mint gyalogolni: karom erős, és minthogy a sok üléstől és 
a jó étvágytól meghíztam, úgy lebegek a vízen, mint a hordó. 
Mellesleg: Caligula egyáltalában nem tudott úszni. 

Igen elképedt, amikor néhány perccel később felfelé látott sántikálni 
az úton, maszatosan az iszaptól. 

— Hol voltál, kedves Vulcanusom? 

- A Mennydörgő ledobott az alvilágba, de én íme itt vagyok újra. 
Caligula ekkor éppen a karfán ült, követtársaim előtte feküdtek az 
úton arcra borultan, Caligula kardja hegyével piszkálta a nyakukat. 

- Claudius — nyögte az egyik, amikor meghallotta a hangomat -, 
könyörögj a császárnak, engedjen szabadon, mi csak azért jöttünk, 
hogy szeretetteljesen köszöntsük őt az összeesküvés elfojtásáért. 

- Nekem kocsikra van szükségem, nem köszöntésre — mondta Caligula. 
- Különben mennyit ér az életetek? Mondjuk ötvenezer aranyat 
fejenként? 

- Amennyit te mondasz, Caesar. 

— Akkor fizessétek ki Claudiusnak ezt az összeget, amint visszatértek 
Rómába. Ő mentett meg benneteket kitűnő megjelenésével, amely 
meghatotta szívemet. Így azután felemelkedhettek, és Caligula ott 
helyben aláíratott velük egy kötelezvényt, hogy nekem három 
hónapon belül százötvenezer aranyat fizetnek. Az aláírás után így 
szóltam Caligulához: 

- Kegyes Caesar! Neked sokkal nagyobb szükséged van a pénzre, mint 
nekem. Elfogadnál tőlem százezer aranyat hálából, mert nekem 
megkegyelmeztél? Akkor nekem még mindig marad ötvenezer 
aranyam, s így megfizethetem neked tartozásomat. Igen sokat 
bánkódtam amiatt, hogy még nem fizettem ki papi felvételi díjamat. 

- Bármit megengedek, ami téged megnyugtat - mondta, és 
Aranyfabatkájának — nevezett. Néhány nap múltán azonban 
figyelmeztetett, hogy ne bizakodjam el túlságosan mulatságos külsőm 
miatt. És Homerost sem kell annyit idéznem. Homeros túlzottan sokra 
becsült szerző: 

- Elkoboztatom műveit, és elégettetem. Miért ne valósítsam meg Plató 
indítványát? Ismered a művét? Azt mondta, hogy az eszményi 
államban nincs szükség költőkre. Mindnyájan hazugok. 

- És mondd, szent felség, más költők műveit is máglyára vetteted, 
nemcsak Homerosét? 

- De mennyire! Mindegyik hasonló sorsra jut, akit érdemén felül 


becsülnek. Vergiliuson fogom kezdeni. Unalmas fickó. Homeros 
szeretne lenni, de nem képes rá. 

— És mint állunk a történészekkel? Engem különösen érdekel, jómagam 
is az vagyok. 

- Livius műveit is elégettetem. Vergilius szeretne lenni, de nem képes 

HARMINCEGYEDIK FEJEZET 
Bekérette magához a tartományok polgárainak vagyonkimutatását, és 
a leggazdagabb polgárokat mind Lyonba hívatta, hogy amikor Lívia és 
Augustus palotájának bútorzata megérkezik, jó árakat kaphasson az 
árverésen. Az árverés kezdete előtt beszédet mondott. Elregélte, hogy 
szegény csődbement ember, rengeteg az adóssága, de bízik abban, 
hogy a birodalom kedvéért hűséges tartományi barátai és hálás 
szövetségesei nem fogják kihasználni rossz anyagi helyzetét. Kéri őket, 
ne kínáljanak kevesebbet családi örökségéért, mint amennyi annak 
igazi értéke. Nagyon-nagyon sajnálja, hogy kénytelen elárverezni 
azokat a bútorokat és holmikat, amikhez oly kedves és magasztos 
emlékek fűzik. 
Az igazi érték alatt történelmi, családi és érzelmi értéket értett, ami 
mindig százszorosan több volt, mint az igazi tárgyi érték. Például 
ilyeneket mondott: 
-— Ebből a boroskupából ivott Augustus isten a menyegzői lakomáján, 
ezt a ruhát nővérem, Panthea istennő viselte, amikor Herodes Agrippa 
király tiszteletére lakomát adtam. 
Sokszor ,zsákba macskát" árult. Mindenfajta kis tárgyat betett egy 
kicsi zsákba, és eladta. Amikor aztán valamelyik tartománybélit 
becsapott, kétezer aranyért sózott a nyakára egy régi szandált vagy 
egy darab sajtot, akkor roppantul meg volt elégedve magával. 
A kikiáltási ár mindig önkényes volt. Odabólintott például valamelyik 
gazdag gallus felé, és így szólt: 
- Ugye, negyvenezer aranyat ígértél ezért az alabástrom vázáért? 
Köszönöm. De lássuk, nem kapunk-e jobb árat. Ki kínál negyvenötezer 
aranyat? Te? Nagyszerű. Senki többet? Ó nem, ötvenezer. Köszönöm. 
Képzelhetik, hogy a félelem leegyszerűsítette az árverést. Az egész 
társaságot kiforgatta mindenéből, és aztán a kiforgatást tíz napig tartó 
pompás mulatozással ülte meg. 
Az árverés után tovább haladt a rajnai tartományokban. Esküdözött, 
hogy háborúba kezd a germánok ellen, és teljesen elpusztítja őket. 
Kegyesen be fogja fejezni azt a munkát, amelyet nagyapja és apja 
megkezdett. Néhány ezredet átküldött a folyó túlsó oldalára, hogy 
keressék meg a legközelebbi ellenséget. Körülbelül ezer hadifoglyot 
hoztak vissza. Caligula egyenként megvizsgálta őket, háromszáz 

kitűnő termetű magas, erős fiatalembert kiválasztott testőrsége 
számára, a többit pedig felállította egy sziklára. A hosszú sor két 
végére egy-egy kopasz embert állíttatott. Kiadta azután a parancsot 
Cassiusnak: 

- Ölesd meg őket, kopasztól kopaszig. Meg kell bosszulni Varus 
halálát. 

A tömegmészárlás híre hamarosan elterjedt a germánok körében, mire 
visszahúzódtak legsűrűbb  erdőségükbe. Caligula ezután egész 
hadseregével átkelt a folyón, de csak elhagyatott vidéket talált. Az első 
napon, hogy kissé érdekesebbé tegye az ügyet, kiadta a parancsot, 
hogy a germán testőrség egyik része a közeli erdőbe vonuljon. Vacsora 
idején az általa elküldött hírnök visszaérkezett, hogy az ellenség a 
közelben van. Ezután ,cserkészei" és a  lovastestőrség élén 
megrohamozta a szegény germánokat, akiket láncraverve hozott 
vissza, és kijelentette, hogy nagy túlerővel szemben győzelmet aratott. 
A menetelés harmadik napján egy szűk szoroson kellett áthaladniuk. 
Cassius így szólt Caligulához: 

- Tudod, Caesar, Varus hasonló helyen jutott bajba. Sohasem fogom 
elfelejteni azt a napot, amíg élek. Századom élén haladtam, és éppen 
egy olyan útkanyarulathoz értünk, mint amilyen felé most 
közeledtünk, amikor felhangzott a germánok harci kiáltása, és 
egyszerre mindkét oldalról jégverésként hullottak felénk a germán 
lándzsák. Egyszerre csak... 

— Gyorsan a lovamat! — kiáltotta Caligula ijedten. — Engedjetek utat! 
Kiugrott hordszékéből, felpattant Pénelopéra (Incitatus Rómában 
maradt versenyeket nyerni), és vágtában lovagolt visszafelé. Négy óra 
múltán már újra a hídnál volt, de azon annyira összezsúfolódtak a 
szekerek, és ő annyira sietett, hogy újra hordszékbe ült, és a 
hordszéket a katonák kézről kézre adták szekértől szekérig, amíg csak 
el nem ért a túlsó oldalra. Azonnal visszahívta seregét, kijelentvén, 
hogy az ellenség gyávamód nem mert csatába bocsátkozni vele, ezért 
máshol fog új győzelmek után nézni. Amikor az egész sereg újra 
összegyűlt, Boulogne-ba menetelt, ahonnan legkönnyebben lehet 
átkelni — Britanniába. Történetesen  Cymbellinusnak, Britannia 
királyának fia összeveszett apjával, és átkelt a csatornán, és római 
védelem alá helyezte magát. Caligula, aki már közölte a szenátussal, 
hogy teljesen leigázta Germániát, most levelet írt: , Cymbellinus király 
elküldte hozzám a fiát, hogy elismerje a római fennhatóságot az egész 
sziget felett." Közben állandóan Caligula mellett voltam, bizony nem 
ment könnyen, hogy állandóan a kedvében járjak. Álmatlanságról 
panaszkodott és arról, hogy ellensége, Neptunus állandóan kínozza: 
tengeri zajokat idéz elő a fülében, és meg is jelenik neki álmában, 
kezében szigonnyal. 

- Neptunus mer ilyet tenni veled? — kérdeztem. — Én nem engedném 


birizgálni magam egy ilyen senkitől. Miért nem bünteted meg, mint 
ahogy  megbüntetted a germánokat? Emlékszem, egyszer már 
megfenyegetted, és ha továbbra is zaklat, igazán nem volna értelme 
megkegyelmezni neki. 

Összehúzott szemmel, kényelmetlen érzéssel nézett rám hosszabb 
ideig, végül megkérdezte: 

— Azt hiszed, bolond vagyok? 

Idegesen felnevettem: 

- Caesar, hogy te bolond lennél? Azt kérded, hogy bolondnak tartalak- 
e? Hiszen te jelented a józan belátás és bölcsesség mértékét az egész 
világ számára. 

- Tudod, Claudius —- mondta bizalmasan -, igen nehéz emberi 
formában élő istennek lenni. Sokszor gondolom, hogy meg fogok 
őrülni. Azt mondják, a tüsszentő fű jó orvossága az őrületnek. Mi a 
véleményed erről? 

- Az egyik legnagyobb görög filozófus, már nem emlékszem, hogy 
melyik, tüsszentő füvet szedett, hogy tiszta agyát még tisztábbá tegye. 
De ha engem kérdezel, azt mondom, mi szükség van erre? A te agyad 
oly tiszta, mint a hegyipatak vize. 

- Igen -— mondta -, de szeretném, ha többet tudnék aludni három 
óránál éjszakánként. 

- Ez a három óra azért van, mert emberi alakban jársz. Istenek, akik 
nem élnek emberek között, egyáltalában nem alszanak. 

Erre megnyugodott, és másnap csatára gyűjtötte össze seregét a 
tengerparton. Elöl volt az íjasok sora, aztán a germán előőrsöké 
lándzsákkal, azután a római haderő, végül a gall hátvéd. A lovasság a 
két szárnyra került, ugyanide kerültek a harcigépek, az ostromgépek, a 
katapulták és a faltörő kosok. Senki sem tudta elképzelni, hogy mi 
történik most. Caligula belovagolt a tengerbe, amíg a víz Penelope 
szügyéig nem ért, és elkiáltotta magát: 

- Neptunus, öreg ellenség, védekezz! Halálos párbajra hívlak ki. 
Aljasul elpusztítottad apám flottáját, ugye? Nos, próbálj velem ujjat 
húzni, ha merészelsz. 

Ekkor éppen egy kis hullám haladt el mellette. Feléje csapott a 
kardjával, aztán megvetően nevetett, megfordította lovát, és 
nyugodtan kilovagolt a partra. Itt általános támadást fúvatott, az 
íjasok nyilaztak, a dárdások dárdát vetettek, a lándzsások elhajították 
lándzsájukat, a gyalogság egészen derékig belábolt a vízbe, és 
kaszabolta a kis hullámokat, a lovasság kétoldalt bevágtatott a vízbe, 
és egy darabig be is úsztatott, a kőhajítógépek hatalmas köveket 
hajigáltak, a faltörőkosok nekiszegezték fejüket a hullámoknak, s 
közben Caligula hajóra szállt, és oly távol, hogy a kövek, nyilak, 
dárdák, lándzsák el nem érhették, megállt a hajóval, és a 
legképtelenebb átkokkal illette Neptunust, majd nagyokat köpött a 


tengerbe. Neptunus kísérletet sem tett a védekezésre, egy katonát 
megcsípett egy tengeri rák, egy másikat pedig megszúrt egy kardhal. 
Caligula végre takarodót fúvatott, és felszólította embereit, töröljék le 
a vért kardjukról, és szedjék össze a zsákmányt. A zsákmán a 
tengerpart fövényén heverő sok kagyló volt. Minden egyes katonának 
tele kellett szednie sisakját, aztán a tengerparton felhalmozni a sok 
kagylót. A kagylókat kiválogatták, ládákba csomagolták, és Rómába 
küldték, hogy a soha nem hallott győzelemnek bizonyítéka is legyen. 
A csapatok remekül mulattak ezen a csatán, és amikor fejenként négy 
arannyal jutalmazta őket, percekig ünnepelték. A győzelem emlékére 
Caligula igen magas világítótornyot építtetett a híres alexandriai 
világítótorony mintájára, amely azóta is igen nagy áldás a veszélyes 
vizeken a hajósok számára. A csatának tehát mégis volt valami 
eredménye. 

Újra visszaindultunk a Rajna mentén. Amikor Bonnba érkeztünk, 
Caligula félrevont, és sötét arccal suttogta: 

- Az ezredeket még nem büntették meg, amiért fellázadtak apám 
ellen, amikor távol voltam a tábortól. Emlékszel, nekem kellett 
visszatérnem, hogy valahogyan helyreállítsam a rendet. 

- Kitűnően emlékszem. De hiszen ez meglehetősen régi história. 
Huszonhat év múltán nem hiszem, hogy sok ember szolgálna még a 
csapatokban. Azt hiszem, te és Cassius vagytok az egyedüli veteránok, 
akik jelen voltatok azon a szörnyű napon. 

- Igaz, talán csak megtizedeltetem őket. 

Az Egyes és a Húszas ezred katonáinak megparancsolták, hogy külön 
gyűlésen vegyenek részt, fegyvert nem kell hozniuk, úgyis nagyon 
meleg van. A testőrlovasságot is odaparancsolta Caligula, de szigorúan 
meghagyta, hogy kardjukat és lándzsájukat hozzák magukkal. 
Találtam egy őrmestert, aki olyan öreg és megviselt volt, mintha már 
Philippinél is szolgált volna. Megszólítottam: 

- Őrmester, tudod ki vagyok? 

-— Nem, uram. Azt hiszem, konzul voltál, ugye? 

- Germanicus öccse vagyok. 

-— Igazán, uram? Sohasem tudtam, hogy ilyen személyiség létezik. 

- Csakugyan nem vagyok fontos személyiség, nem is vagyok katona. 
De igen fontos üzenetem van számotokra. Ne hagyjátok nagyon 
messze hátra kardotokat ma délután, amikor összejöttök a gyűlésre. 

— Miért, uram, ha kérdeznem szabad? 

-— Mert szükségetek lesz rá. Esetleg a germánok megtámadnak, esetleg 
mások. 

Hosszan, erősen a szemembe nézett, de aztán rájött, hogy komolyan 
beszélek. 

- Nagyon köszönöm, uram. Szólok a többieknek. 

A gyalogságot rögtön az emelvény előtt sorakoztatták fel, és Caligula 


mérges, fenyegető arccal beszélt hozzájuk, gyakran dobbantóit a 
lábával, és az öklét is mutogatta. Emlékeztetni kezdte őket egy 
bizonyos éjszakára, kora tavasszal, sok-sok évvel ezelőtt, amikor a 
csillagtalan, boszorkányos égbolt alatt... Itt néhány katona lassanként 
keresztüllopózott két szakasz lovasság közötti nyíláson, és karddal tért 
vissza. Mások merészen előhúzták kardjukat az öltönyük ráncaiból, 
ahová dugták. Caligula úgy látszik észrevehette, hogy mi történik, 
mert hirtelen hangot változtatott. Párhuzamot kezdett vonni azok 
között a rossz idők között, amelyeket, hála az isteneknek, 
elfelejtettünk, és a mai dicső, gazdag és győzelmes idők között. 

- A ti kis játszótársatok felnőtt -— mondta végül -, és a világ 
leghatalmasabb uralkodója lett. Nincs ellenség, bármilyen erős, vad és 
elszánt, aki meg merne mérkőzni legyőzhetetlen fegyvereivel. 

Az én őrmesterem most előreugrott: 

— Minden elveszett, Caesar. Háromszázezer germán átkelt a Rajnán. Ki 
fogják rabolni Lyont, aztán átkelnek az Alpokon, és Róma ellen 
vonulnak. 

Senki sem hitt ennek a buta mesének, csakis Caligula. Arca elsárgult a 
félelemtől, leugrott az emelvényről, felpattant lovára, és úgy 
elvágtatott a táborból, hogy a füstje se látszott. Az egyik inasa utána 
lovagolt, ennek Caligula visszaordított: 

- Hála istennek, Egyiptom még az enyém. Ott legalább biztonságban 
leszek. A germánok ugyanis nem értenek a hajókhoz. 

Micsoda általános nevetés tört ki! Egy ezredes azonban jó lovon utána 
lovagolt, és nemsokára utol is érte. Megnyugtatta, hogy a hír túlzott 
volt. Csak kis sereg kelt át a folyón, de máris visszaverték. A római 
partokat teljesen megtisztították az ellenségtől. Caligula a legközelebbi 
városban megpihent, és küldönccel üzente a szenátusnak: háborúi 
véget értek, diadalmas, babérkoszorús csapataival tüstént hazatér. A 
gyáva otthonmaradottakat szigorúan megdorgálta, amiért a szokásos, 
könnyelmű életet élték a városban, színházakban, fürdőkben és 
lakomákon, mialatt ő a legkeményebb nélkülözéseknek volt kitéve. 
Ugyanúgy evett, ivott és aludt, mint a legutolsó közkatona. 

A szenátus nagy zavarban volt, miképpen békítse meg, amikor 
szigorúan megparancsolta nekik, hogy saját kezdeményezésükre 
semmilyen címet ne szavazzanak meg neki. Mindenesetre küldöttséget 
menesztettek eléje, gratulálni nagyszerű győzelmeihez, és kérni, 
siessen vissza Rómába, ahol jelenlétére oly nagy szükség van. Caligula 
szörnyűmód dühbe gurult, hogy parancsa ellenére sem szavaztak meg 
neki diadalmenetet, és hogy a szenátus üzenetében nem Jupiternek 
nevezték, hanem egyszerűen Gaius Caesarnak. Ráütött kardja 
markolatára, és így kiáltott: 

— Siessek vissza? De mennyire sietek! És ez lesz a kezemben! 

Hármas diadalmanetre készült, hogy megünnepelje a germánok, a 


britek és Neptunus legyőzését. Brit hadifogolyként vele volt 
CGCymbellinus fia és annak kísérete, Boulogne-ban különben néhány brit 
kereskedelmi hajót is feltartóztatott, és azoknak személyzete is vele 
volt. Germán hadifogolyként a háromszáz igazi hadifogoly szerepelt és 
minden magas termetű gallus, akire sárga parókát és germán ruhát 
adatott. De mint említettem, a szenátus nem mert hivatalos 
diadalmenetet megszavazni, így hát csak egyszerűvel kellett beérnie. 
Ugyanolyan módon lovagolt be a városba, mint ahogy az öbölben vert 
hídon átlovagolt. És csak Caesonia könyörgésére állt el attól a tervétől, 
hogy az egész szenátust lemészárolja. Caesonia legalább józan nő volt. 
Róma népét megjutalmazta azért, amiért a múltban úgy adakozott 
neki, mintha koldus volna: a palota tetejéről arany- és ezüstesővel 
árasztotta el a népet. Az arany- és ezüstpénzek közé azonban vörösen 
izzó vasérméket is kevert, hogy emlékeztesse a népet: nem feledkezett 
el cirkuszi viselkedéséről. A sok örömujjongás közé néha egy-egy 
szörnyű sikoltás is vegyült. A katonaságot felhatalmazta, hogy annyit 
zavaroghat, amennyit akar, és közköltségen be is rúghat. A katonák 
persze a végletekig kihasználták az engedélyt, egész sor boltot 
kiraboltak, és felégették a prostituáltak negyedét. A rendet csak tíz 
nap múltán sikerült helyreállítani. 

Ez szeptemberben történt. Távolléte alatt a munkások serényen 
dolgoztak új temploma felépítésén a Palatinus-dombon, Castor és 
Pollux templomának túlsó oldalán, az új palota felől. Caligula Castor 
és Pollux templomát új temploma előcsarnokává tette, a két isten 
szobra között utat vágatott. ,A mennybéli ikrek az ajtónállóim", 
dicsekedett. Ezután utasította Görögország kormányzóját, hogy a 
leghíresebb istenszobrokat küldesse onnan Rómába. Le akarta ugyanis 
fűrészeltetni a fejüket, és a saját képmását rakatni a helyükbe. A 
szobor, amelyre legjobban vágyott, az óriási olympusi Jupiter volt. 
Külön hajót építtetett elszállítására. A hajót vízre bocsátása előtt 
villámcsapás érte. Azt hiszem azonban, hogy a babonás személyzet 
égette el. A capitoliumi Jupiter azonban megbánta, hogy összeveszett 
Caligulával (legalábbis Caligula ezt közölte velünk), és könyörgött 
neki, hogy költözzön vissza a szomszédságába. Caligula válaszában 
kijelentette, hogy hiszen majdnem kész az új templommal, de 
minthogy a capitoliumi Jupiter olyan alázatosan bocsánatot kért, 
hajlandó a megalkuvásra — hidat épít a völgy felett, hogy összekösse a 
két dombot. Ezt meg is tette. A híd elhaladt Augustus templomának 
teteje fölött. 

Caligula most már hivatalosan is Jupiter volt. Nemcsak latin Jupiter, 
hanem olympusi Jupiter is, és ezenkívül ő volt minden isten és 
istennő, akinek a szobrát lefejeztette, és helyébe saját képmását 
tétette. Néha Apolló volt, néha Mercurius, néha pedig Pluto, és 
minden alkalommal viselte is a megfelelő ruhát, és megfelelő 


áldozatokat követelt. Láttam Venusként ide-oda járni, hosszú, áttetsző 
selyemöltönyben, festett arccal, vörös parókában, kitömött mellel és 
magas sarkú papucsban. Mint a Jóság Istennője jelen volt a decemberi 
ünnepségeken, ami botrányt is okozott. Mars igen kedvenc 
megjelenési formája volt. De legtöbbnyire Jupiter volt. Olajágból 
viselt koronát, finom, vékony aranydrótokból szakállat, világoskék 
selyemöltönyt, és a kezében szigonyszerű, több ágú nyilas aranypálcát 
hordott, a villámot jelképezve. Egy napon a Piac téren a szónoki 
emelvényen Jupiternek öltözve beszédet mondott a tömeghez: 

-— Rövidesen várost szándékozom építeni a magam számára, az Alpesek 
tetején. Mi istenek jobban szeretjük a hegytetőket az egészségtelen 
folyóvölgyeknél. — Az  Alpesekről kényelmes  kilátásom lesz 
birodalmamra, Itáliára, a gall földre, Svájcra, Tirolra és Germániára. 
Ha bárki rosszul viselkedik, és meg akarom fenyíteni, intelemképpen 
mennydörgők egyet, így (és ezzel morogni kezdett). Ha pedig az 
intelem kárbavész, a gazembert agyonsújtom villámommal, így (ezzel 
a tömeg közé hajította szigonyszerű aranyvilláját, amely lehullott egy 
szobor lábához). Egy marseille-i sarukészítőmester, aki éppen 
látogatóban volt Rómában, egyszerre csak nevetni kezdett. Caligula 
letartóztatta, odahozatta az emelvényhez, aztán lehajolva hozzá 
megkérdezte: 

— Kinek tartasz engem? 

— Felfuvalkodott bolondnak. 

— Kinek? - kérdezte Caligula elképedve. 

- Én csak szegény gall sarukészítő vagyok, és ez az első látogatásom 
Rómában. Nem tudok mást mondani. Ha valaki úgy viselkedne 
odahaza, mint ahogy te, akkor buta felfuvalkodottnak tartanák. 

Erre már Caligula is nevetni kezdett. 

- Te szegény féleszű — mondta. - Persze, hogy annak tartanák. Hisz 
éppen ez a különbség. 

A tömeg iszonyúan kacagni kezdett, de vajon Caligulát kacagta-e ki 
vagy a sarukészítőt, az nem derült ki. Röviddel ezután mennydörgő- és 
villámlókészüléket csináltatott. Meggyújtott valami kanócot, mire a 
masina bömbölni kezdett, hirtelen szikrák pattantak belőle, és köveket 
hajított olyan irányban, amilyenben csak akarta. De biztos forrásból 
tudom, hogy amikor éjszaka vihar támadt és mennydörgőit, Caligula 
az ágy alá mászott. Erről van egy kedves történet. Egy napon vihar 
tört ki, amikor Caligula Venusnak öltözötten páváskodott a palotában. 
A mennydörgés hallatára vékony hangon elsikoltotta magát: 

— Atyám, atyám, kíméld szép leányodat! 

A pénz, amelyet galliai utazásával szerzett, hamar elfogyott, és új 
módokat keresett jövedelme növelésére. Kedvenc módszere most a 
gazdag emberek végrendeletének felülvizsgálata volt, olyanoké, akik 
nem hagytak rá semmit. A tárgyaláson bizonyítani szokta, hogy 


mennyi jótéteménnyel árasztotta el az illetőt életében, ez tehát vagy 
háládatlan, vagy bolond volt végrendelete megszövegezésekor, ő 
mindenesetre inkább azt tételezi fel róla, hogy nem volt épelméjű. A 
végrendeletet érvénytelennek minősítette, és önmagát nevezte ki első 
örökösül. Kora reggel szokott volt megjelenni a törvényszéken, és egy 
táblára felírta azt az összeget, amelyet aznap ,keresni" akart, 
rendszerint kétszázezer aranyat. Amikor az összeg egybegyűlt, akkor 
bezárta az ülést. Egy napon új rendeletet adott ki a különféle boltok 
nyitási és zárórájára vonatkozólag. A rendeletet apró betűkkel egy kis 
papírra íratta, és oly magasan szögeztette ki a Piac tér egyik oszlopára, 
hogy senki sem olvasta el, mert nem tartotta fontosnak. Ugyanaznap 
délután tisztjei felírták több száz kereskedő nevét, akik nem tartották 
be a rendelet utasításait. Persze nem is tarthatták be. Ebben az időben 
már a gazdagabb emberek rendszerint értesítették a császári 
kincstárnokot, hogy  végrendeletükben  Caligulát tették meg 
főörökösükül. Sok esetben azonban ez sem bizonyult okosnak, mert 
Caligula felhasználta azt a méregládikót, amelyet Líviától örökölt. Egy 
napon cukrozott gyümölcsöt küldött ajándékba sok vagyonos úrnak, 
akiknek ő volt az örököse. Mindnyájan azonnal meghaltak. 
Unokatestvéremet, a marokkói kormányzót is Rómába idézte, és 
kivégeztette. A kivégzés előtt még ki is magyarázkodott. 

— Meg kell halnod, Ptolemaeus, szükségem van a vagyonodra. 

Galliai utazása alatt aránylag kevés ember jutott börtönbe Rómában, a 
börtönök majdnem üresek voltak, ami azt jelentette, hogy nem volt 
elég táplálék a vadállatok számára. A hiányt úgy pótolta, hogy a 
közönség soraiból választotta ki a vadállatok táplálékát. Először 
kivágatta az illetők nyelvét, nehogy segítségért kiáltsanak. Napról 
napra szeszélyesebb lett. Egy napon Apolló istenként várta, hogy az 
egyik pap fiatal bikát áldozzon neki. A rendes szertartás szerint a 
diakónus kőbaltával lesújtott a bika fejére, hogy aztán a pap 
nyugodtan elvághassa a torkát. Caligula diakónusnak öltözve jött be a 
templomba, és feltette a szokásos kérdést: , Üssek??" Amikor a pap 


felelt: , Tedd azt!" - a kőbaltát hatalmas lendülettel a pap fejére 
sújtotta. 


Még mindig szegénységben éltem Briseisszel és Calpurniával, mert 
ámbár nem voltak adósságaim, pénzem sem volt, kivéve gazdaságom 
kicsiny jövedelmét. Igen előrelátóan értesítettem Caligulát szegény 
voltomról, és ő megengedte, hogy a szenátusi rend tagja maradjak, 
noha már nem voltak meg a szükséges pénzügyi kvalifikációim. 
Helyzetem azonban, úgy éreztem, napról napra bizonytalanabbá vált. 
Egy éjfélkor, kora októberben, hangos kopogásra ébredtem. Kidugtam 
a fejem az ablakon. 

-— Ki az? 

- Azonnal jelentkezz a palotában! 


- Te vagy az, Cassius Chaerea? Meg akar öletni? 

-— Parancsom van, hogy azonnal vezesselek eléje. 

Calpurnia sírt, Briseis is sírt, és mindketten gyengéden megcsókoltak 
búcsúzóul. Miközben segítettek az öltözködésben, gyorsan utasítottam 
őket, mit tegyenek megmaradt vagyonommal, a kis Antóniával is, 
hogy miképpen temessenek el. Szívfájdító jelenet volt mindnyájunk 
számára, de nem mertük túlságosan elnyújtani. Nemsokára Cassius 
oldalán sántikáltam a palota felé. Ingerült hangon mondta: , Két másik 
konzulviselt embert is maga elé idézett." Megmondta a nevüket, mire 
még jobban megijedtem. Mindketten gazdag emberek voltak, abból a 
fajtából, akiket Caligula könnyen megvádolhatott azzal, hogy 
összeesküvést szőnek ellene. De miért engem? 

Elsőnek érkeztem. A másik kettő néhány pillanattal utánam érkezett 
kifulladtan a sietéstől és a félelemtől. Néhány germán testőr állt 
mögöttük, anyanyelvükön motyogva egymással. A szoba teljesen 
sötétbe burkolózott, kivéve két pici olajlámpát az emelvényen. Az 
ablakokat ezüst csillagokkal díszített fekete bársonyfüggönyökkel 
aggatták be. Társaimmal búcsúzóul csendben kezet fogtunk. 
Mindkettőjüktől sok sérelem ért már hébehóba, de a halál árnyékában 
az ember elfelejti az ilyen apróságokat. Majdnem hajnalig ültünk, és 
vártuk, hogy valami történjék. 

Hirtelen megpendült egy cimbalom, hogy a következő pillanatban az 
oboák és hegedűk vidám muzsikája töltse be a szobát. Az oldalajtón 
keresztül rabszolgák lépkedtek be, mindegyikük két lámpával a 
kezében. A lámpákat az oldalt álló asztalon helyezték el. Ezután egy 
eunuch erőteljes hangja csendült fel, egy ismert dalt énekelve. A 
rabszolgák visszavonultak. Valami csoszogó hangot hallottunk, és a 
következő pillanatban betáncolt egy magas, esetlen alak, rózsaszín női 
selyemingben, rózsakoszorúval a fején. Caligula volt. 

Amikor az eunuch odaért a dalban, hogy a rózsaujjú istennő 
felgöngyölíti . a csillagos eget, Caligula félrevonta a 
bársonyfüggönyöket az ablak elől. A kora hajnali fény becsurgott az 
ablakokon. Amikor az eunuch arról énekelt, hogy a rózsaujjú istennő 
egymás után elfújja a lámpákat, Caligula is ugyanezt tette: pf, pf, pf... 
A dal következő szakasza a szeretők búcsúzásáról szólt. Ekkor egy 
ágyból, amelyet nem láttunk, mert egy benyílóban állott, a Hajnal 
Istennője előhúzott egy teljesen meztelen leányt és férfit, és 
némajátékkal értésükre adta: itt az ideje, hogy elbúcsúzzanak. A lány 
gyönyörű volt. Amikor elérkezett az utolsó versszak, amely kizárólag a 
Hajnal Istennőjének dicsőítése, volt annyi eszem, hogy arcra boruljak 
a padlón. Társaim azonnal követték a példámat. Caligula most 
kicsoszogott a teremből, és nemsokára hívatott, hogy reggelizzünk 
vele. Tüstént így szóltam hozzá: 

- Ó, istenek istene, sohasem láttam még táncot, amely ilyen mélységes 


szellemi gyönyörűséget nyújtott volna nekem. Nem tudom szavakba 
önteni, milyen gyönyörű volt, és mennyire tetszett. 

Társaim egytértettek velem, csupán afölött sajnálkoztak, hogy ilyen 
makulátlan előadást csak három ember nézhetett végig. Caligula 
jóindulatúan megjegyezte, hogy ez csak próba volt. Valamelyik éjjel az 
amphitheatrumban tartja meg az előadást, és meghívja rá az egész 
várost. Persze nem tudtam, hogy a szabad ég alatti amphitheatrummal 
miképpen képzeli el a függönyelvonási jelenetet, de erről nem szóltam 
semmit, ízletes reggelit kaptunk, a rangidős volt konzul a padlón ült, 
és felváltva harapott süteményébe és csókolgatta Caligula lábát. Éppen 
arra gondoltam, mennyire fog Calpurnia és  Briseis örülni 
visszatérésemnek, amikor Caligula nagy jókedvében így szólt hozzám: 
- Szép lány volt, ugye, Claudius, te öreg kéjenc? 

— Az istenekre mondom, gyönyörű. 

- És amennyire tudom, még mindig szűz. Szeretnéd feleségül venni? 
Ha akarod, elveheted. Egy pillanatra nekem is megtetszett, de 
furcsamód nem nagyon szeretem már az éretlen nőket... Az igaz, az 
éretteket sem szeretem, Caesonia kivételével. Megismerted a lányt? 

- Nem, nem, uram, őszintén szólva, csak téged néztelek. 

- Unokatestvéred, Messalina, Barbatus leánya. Az öreg párduc 
egyetlen szóval sem tiltakozott, amikor elküldettem érte. Milyen 
gyávák ezek mind, Claudius! 

— Igen, felséges istenség. 

— Nos, rendben van. Holnap összeesketlek benneteket. Most azonban, 
azt hiszem, lefekszem. 

— Ezer hála és köszönet, Isten — mondtam, és megcsókoltam az egyik 
lábát. Kegyesen a másikat is csókra nyújtotta, ígéretét betartotta, 
másnap csakugyan összeesketett bennünket. Papi tiszteletdíjként 
elfogadta Messalina hozományának tíz százalékát, de különben eléggé 
udvariasan viselkedett. Calpurnia roppantul örült hazatérésemnek, és 
úgy tett, mintha nem bánná a házasságot. Tárgyilagosan mondta: 

- Rendben van, drágám, visszamegyek Capuába, és a birtokot fogom 
vezetni. Nem is fogok hiányozni neked ilyen csinos feleség mellett. És 
most pénzed is van, visszaköltözhetsz hát a palotába. 

Mondtam neki, rám erőszakolták ezt a házasságot, és hogy nagyon 
hiányozni fog nekem. De leintett: Messalina kétszer olyan szép, mint 
ő, háromszor olyan okos, azonkívül előkelő és gazdag. Már most is 
szerelmes vagyok belé. 

Kényelmetlenül éreztem magamat. Négyévi nyomorúságom alatt 
Calpurnia volt egyetlen barátom. Mi mindent tett értem! És közben 
igaza volt: már szerelmes voltam Messalinába, és Messalina most a 
feleségem lesz. Nem lesz többé hely Calpurnia számára. 

Könnyezett, amikor elment. És is sírtam. Nem voltam szerelmes belé, 
de ő volt a legigazibb barátom, és éreztem, ha valaha szükségem lesz 


rá, rögtön mellettem lesz, hogy segítsen rajtam. Azt hiszem, 
mondanom sem kell, hogy amikor megkaptam a hozományt, nem 
feledkeztem meg róla. 


HARMINCKETTEDIK FEJEZET 
Messalina végtelenül szép lány volt, karcsú és kecses mozgású, 
koromfekete szemű, haja pedig valóságos erdő: göndör, hollófekete 
fürtök erdeje. Alig beszélt, és volt valami titokzatos mosolya, amely 
megőrjített , szerelmemben. Nagyon örült, hogy megszabadult 
Caligulától, és hamar rájött, hogy milyen előnnyel jár a velem való 
házassága, s így viselkedésével elhitette velem, épp annyira szeret, 
mint amennyire én szeretem őt. Voltaképpen most voltam először 
szerelmes kisfiú korom óta. De amikor egy nem nagyon okos és nem 
nagyon vonzó ötvenéves férfi beleszeret egy igen vonzó és nagyon 
ügyes tizenötéves lányba, akkor nem sok jót remélhet. Októberben 
házasodtunk össze. Decemberben már másállapotba került. Látszólag 
nagyon szerette a kis Antóniámat, aki ekkor tízéves lehetett. Nagyon 
megkönnyebbültem, hogy a kislánynak van valakije, akit anyának 
nevezhet, és aki évek számában elég közel van hozzá, hogy barátja 
lehessen, megmagyarázhassa a társasági szokásokat, ide-oda vihesse, 
amire Calpurnia nem volt képes. 
Új feleségemmel együtt meghívtak, hogy újra a palotában éljek. 
Szerencsétlen időben érkeztünk. Egy Bassus nevű kereskedő 
kérdezősködött a palotaőrség egyik kapitányától Caligula mindennapi 
szokásai felől. 
-— Igaz-e, hogy éjszakának idején fel-alá jár, mert nem tud aludni? Igaz- 
e, hogy el is megy a palotából és különböző szórakozóhelyekre jár? 
Hány órakor szokta ezt csinálni? Rendszerint mely szórakozóhelyekre 
látogat el? Milyen őrséget visz magával? 
A kapitány jelentette az esetet Cassiusnak, Cassius pedig szólt 
Caligulának. Bassust letartóztatták, és vallatni kezdték. Kénytelen volt 
beismerni, hogy meg akarta ölni Caligulát, de a legirtózatosabb 
kínvallatások után is tagadta, hogy lettek volna bűntársai. Caligula 
ekkor üzenetet küldött Bassus idős apjának, hogy legyen jelen fia 
kivégzésénél. Az öregúr, akinek fogalma sem volt arról, hogy Bassus 
meg akarta ölni Caligulát, vagy hogy letartóztatták, nagyon 
megrémült, amikor fiát összetört tagokkal, nyögve találta a palota 
padlóján. Erőt vett azonban magán, és megköszönte Caligula 
nagylelkűségét, amiért megengedte, hogy lefoghassa fia szemét. 
Caligula felnevetett: 
- Lefogni a szemét? Nem! Nem lesz szeme, amit le lehet fogni. Máris 
kiszúrom, és a tiédet is. — Bassus apja így szólt: 
- Kegyelmezz életünknek. Mi csak eszközök vagyunk hatalmas 


emberek kezében. Megmondom a nevüket. 

Caligula most figyelni kezdett, és amikor az öregúr megemlítette a 
gárda parancsnokát, a germánok parancsnokát, a kincstárnokot, 
Caesoniát, Mnestert és három-négy más magas állású embert, elsápadt 
ijedtében. 

— És kit akarnak helyembe császárrá tenni? 

-— Nagybátyádat, Claudiust. 

- Ő is részt vett az összeesküvésben? 

— Nem, ő csak báb lett volna a kezükben. 

Caligula elsietett, magához hívatta a testőrparancsnokot, a germánok 
parancsnokát, a  kincstárnokot és jómagámat. Megkérdezte a 
többiektől rám mutatva: 

-— Alkalmas ez a fickó arra, hogy császár legyen? 

Meglepődötten válaszoltak: 

— Szerintünk nem, ha te nem parancsolod, császár. 

Erre lemondóan mosolygott, és felkiáltott: 

- Én egyedül vagyok és ti hárman. Kettőtöknél fegyver is van, míg én 
védtelen vagyok. Ha gyűlöltök, és meg akartok ölni, tegyétek ezt a 
hülyét a helyemre. 

Mindnyájan arcra borultunk, és a két tiszt odanyújtotta neki a kardját. 
És így szólt: 

- Ártatlanok vagyunk, uram, eszünkbe se jut ilyen. Ha nem hiszel 
nekünk, ölj meg. 

Caligula valójában meg akart ölni bennünket. De mialatt habozott, így 
szóltam: 

—- Kegyelmes Istenem. Az ezredes, aki ide hívott, elmondta, milyen 
súlyos váddal illette három hűséges szolgádat Bassus apja. Világos, 
hogy alaptalan a vád. Ha Bassust csakugyan ők bérelték volna fel, 
akkor miért kellett volna neki kikérdezni a kapitányt szokásaid felől? 
Nem kaphatta volna meg a szükséges felvilágosítást maguktól a 
tábornokoktól? Nem, Bassus apja csak ügyetlen hazugsággal próbálta 
megmenteni a maga és a fia életét! 

Caligula úgy tett, mintha érvelésem meggyőzte volna. Csókra 
nyújtotta a kezét, szólt, hogy álljunk fel, és visszaadta a kardokat, 
Bassust és apját a germánokkal darabokra kaszaboltatta. De nem 
tudott megszabadulni a szörnyű gondolattól, hogy meg akarják 
gyilkolni, erre különben egy sereg szerencsétlen előjel is mutatott 
szerinte. Először is a palota portásfülkéjébe becsapott a villám. Azután 
Incitatus egy este, amikor vacsorához hozták, felágaskodott és eltört 
egy nagy alabástrom kupát, amely Julius Caesaré volt, a bor kifolyt a 
padlóra. A legrosszabb előjel az Olympuson történt, amikor Caligula 
parancsához híven a templomi munkások megkezdték Jupiter 
szobrának szétszedését, hogy Rómába szállítsák. Legelőször a fejet 
kellett levenni, hogy mértékül szolgáljon az új fejhez, amelyet 


Caliguláról fognak mintázni. Egész szerkezetet építettek a templom 
tetejére, és hatalmas kötelékek segítségével akarták a fejet a magasba 
emelni, amikor egyszerre mennydörgésszerű nevetés hallatszott az 
egész épületben. A munkások halálra rémülten futottak szerteszéjjel. 
Nem volt oly bátor ember, aki vállalkozott volna a munkára helyettük. 
Caesonia most azt tanácsolta neki, hogy miután hajthatatlan 
szigorúságától már úgyis mindenki remeg neve említésére, uralkodjon 
most gyengéden, és próbálja népe szeretetét kiérdemelni, félelmét 
amúgy is kiérdemelte. Caesonia ugyanis rájött, milyen veszélyes 
Caligula helyzete, és tudta, ha történik valami vele, ő maga is elveszti 
életét, ha nem tudja mindenki, hogy állandóan le akarta beszélni 
kegyetlenkedéseiről. Caligula igen csúnyán és egyben oktalanul 
viselkedett most. Egymás után felkereste a gárdaparancsnokot, a 
kincstárnokot és a germánok parancsnokát, és úgy tett, mintha 
teljesen bizalmába fogadná őket, mondván: 

— Én bízom benned, de a másik kettő összeesküszik ellenem, tekintsd 
hát őket ellenségeidnek. 

Persze a három férfiú találkozott, beszámoltak egymásnak a 
történtekről, és amikor az igazi összeesküvés készült, szemet hunytak 
előtte. Caligula azt mondta, helyesli Caesonia tanácsát, hálás is érte, 
követni is fogja, amint kibékült ellenségeivel. Összehívta a szenátust, 
és ilyen modorban beszélt hozzánk: 

- Nemsokára mindnyájatoknak megkegyelmezek, ellenségeim, és ezer 
évig szeretet és békesség közepette fogok uralkodni. Ez a jóslat. De 
mielőtt ez az aranykorszak elkövetkezik, fejeknek kell gurulniuk és 
patakokban kell folynia a vérnek. Szörnyű öt perc lesz! 

Ha előbb a békesség ezer éve jött volna, és azután a szörnyűséges öt 
perc, mi szépen beletörődtünk volna. 

Az összeesküvést Cassius Chaerea szervezte. Régimódi katona volt, 
megszokta, hogy vakon engedelmeskedik fölötteseinek. A dolgoknak 
igen-igen el kellett fajulniuk, hogy egy ilyen vágású ember 
összeesküvésre gondoljon legfőbb parancsnoka ellen, akinek szent 
hűséget és engedelmességet fogadott. Caligula igen rosszul bánt 
Cassiusszal. Határozottan megígérte neki, hogy a gárda főparancsnoka 
lesz, és aztán minden magyarázat vagy mentegetőzés nélkül egy rövid 
szolgálati idővel rendelkező szürke kapitányt nevezett ki 
parancsnokká, csupán azért, mert nagyszerű ivási hőstettet vitt 
véghez: úgy hajtott fel öt liter bort egy kannából, hogy az edényt egy 
pillanatra sem vette el a szájától. Caligula ugyanekkor ezt az embert 
szenátorrá is kinevezte. Cassiust közben a  legkellemetlenebb 
feladatokkal bízta meg: adók behajtásával, amelyek nem jártak neki, 
soha el nem követett bűnök  büntetéseképpen kimért 
vagyonelkobzások végrehajtásával és ártatlan emberek kivégzésével. 
Nemrégiben kényszerítette, hogy megkínozzon egy előkelő születésű 


szép, fiatal lányt, Ouintiliát. A dolog így történt. Több fiatalember 
akarta feleségül venni, de az a fiatalember, akit gyámja szemelt ki 
férjéül, tagja a , vidám cserkészeknek", egyáltalában nem tetszett neki. 
Kérte a gyámját, engedjen mást kiválasztani, az beleegyezett, mire ki 
is tűzték a menyegző napját. A kikosarazott , cserkész" Caligulához 
ment, és azzal vádolta meg sikeres vetélytársát, hogy Caligulát 
,kopasz asszonyságnak" nevezte. Ouintiliát idézte tanúként. A lányt és 
a vőlegényt erre Caligula elé cipelték. Mindketten tagadták a vádat. 
Mindkettőjüket kínvallatásra ítélte Caligula. Cassius arca elárulta, 
mennyire undorodik, mert hiszen törvényesen csak rabszolgákat lehet 
kínpadra vonni. Caligula erre elrendelte, hogy Cassius személyesen 
ellenőrizze Ouintilia kínzását, sőt tulajdon kezével forgassa a 
kínzókereket. Ouintilia egy hangot sem adott ki az egész kínvallatás 
alatt, és azután így szólt Cassiushoz, aki szégyenében sírt: 

- Szegény ezredes. Nem haragszom rád, néha nehéz lehet a 
parancsokat teljesíteni. 

Cassius keserűen válaszolta: 

- Bár meghaltam volna azon a napon Varus mellett, a germán 
erdőségben. 

A lányt újra Caligula elé vitték, és Cassius jelentette, hogy nem vallott 
be semmit, sőt egy hangot sem adott ki a kínvallatás alatt. Caesonia 
így szólt Caligulához: 

- Persze, mert szerelmes a férfiba. A szerelem mindent legyőz. 
Darabokra hasíthatod, és akkor sem fogja elárulni. 

- Mondd csak, Caesonia, te is ilyen dicsőségesen bátor lennél 
miattam? - kérdezte Caligula. 

- Tudod, hogy az lennék. 

Így Ouintilia jegyesét már nem is kínozták, mindkettőjüknek 
megkegyelmeztek, és Ouintilia nyolcezer arany hozományt kapott a 
, cserkész" vagyonából, akit hamis vád miatt elítéltek. De Caligula 
hallotta, hogy Cassius sírt Ouintilia kínvallatása alatt, és sírós 
csecsemőnek gúnyolta. A megríkatható csecsemő még nem volt a 
legkellemetlenebb gúnynév, amivel Cassiust illette. Úgy tett, mintha 
Cassius elgyengült, roskatag, zsörtölődő aggastyán lenne, és ocsmány 
tréfákat csinált róla a többi gárdatiszt előtt, akik kénytelenek voltak 
szívből nevetni. Cassius jött minden délben Caligulához az aznapi 
jelszóért. Rendszerint Róma, Augustus, Jupiter, Győzelem, vagy 
valami hasonló volt a jelszó, de most Caligula ilyen képtelen 
jelszavakat adott: Csókolj meg, őrmester, Szerelem, Gyengédség, és 
Cassius kénytelen volt közölni ezt tiszttársaival, és tűrni 
gúnyolódásaikat. Elhatározta, megöli Caligulát. 

Caligula őrültebb volt, mint valaha. Egy napon bejött a szobámba, és 
minden bevezetés nélkül közölte, hogy három birodalmi városa lesz, 
de Róma nem lesz köztük. Épít egy várost az Alpesekben, Rómát újra 


felépíti Actiumban, ahol ő született, tehát megérdemli ezt a 
kitüntetést, és aztán Alexandria is városa lesz arra az esetre, ha a 
germánok elfoglalnák a másik kettőt. Alexandria nagyon művelt város. 
—- Igen, Isten -— mondottam alázatos főhajtással. Erre eszébe jutott, 
hogy kopasz asszonyságnak nevezték - haja csakugyan nagyon ritkult 
a fejebúbján - és így szólt: 

- Hogyan merészelsz a jelenlétemben olyan ronda sok hajat viselni? Ez 
istenkáromlás -— odafordult germán testőréhez: — Vágd le a nyakát! 
Újra azt hittem, hogy befellegzett, de volt annyi lélekjelenlétem, hogy 
rákiáltottam a testőrre, aki kardjával felém rohant: 

-— Mit csinálsz, hülye! Az isten nem azt mondta: nyakát, hanem hogy 
haját. Rohanj azonnal ollóért. 

Caligula meghökkent, és talán csakugyan azt hitte, hogy hajat 
mondott. Tűrte, hogy a germán elszaladjon az ollóért. Fejemet 
kopaszra nyírták. Engedélyt kértem, hogy hajamat feláldozhassam 
neki. Caligula kegyesen beleegyezett. A palotában ettől kezdve 
mindenki rövidre nyírt hajjal járt, kivéve a germánokat. Amikor 
Cassius fejét nyírták kopaszra, Caligula így szólt: 

- Ó, milyen kár ezekért a drága kis fürtökért, amelyeket az őrmester 
annyira szeret. 

Aznap este Cassius találkozott Lesbia férjével. Ez Ganymedes legjobb 
barátja volt, és Caligula egy reggel elejtett megjegyzéséből arra 
lehetett következtetni, hogy nem él már sokáig, így szólt: 

— Jó estét, Cassius barátom. Mi a jelszó ma? 

Cassiust Lesbia férje még sohasem nevezte barátjának, ezért 
vizsgálódva a szemébe nézett. Lesbia férje, Marcus Viniciusnak hívták 
különben, újra megszólalt: 

- Cassius, sok közös vonás van bennünk, én komolyan gondolom, 
amikor barátomnak nevezlek. Mi a jelszó? 

- A jelszó ma este: , Kicsiny fürtök". De barátom, Marcus Vinicius, ha 
csakugyan barátomnak nevezhetlek, add nekem azt a jelszót, hogy 
, Szabadság", és kardom a szolgálatodra áll. 

Vinicius átölelte: 

- Nem mi vagyunk az egyedüliek, akik hajlandók vagyunk lesújtani a 
szabadság kedvéért. A Tigris is velünk tart. — A Tigris egy másik 
gárdaezredesnek volt a beceneve, aki felváltva látta el Cassiusszal a 
szolgálatot. 

IKr. u. 41] A nagy palatinusi ünnepség másnap kezdődött. Ezt az 
ünnepséget Augustus tiszteletére Livia vezette be Tiberius 
uralkodásának kezdetén, és évenként a régi palota déli udvarában 
tartották meg.  Augustusnak bemutatott áldozatokkal és egy 
szimbolikus processzióval kezdődött, és három napig tartott, amelynek 
folyamán színielőadások, táncok, ének- és bűvészszámok váltakoztak. 
Faállványokat emeltek, hogy a hatszázezer néző leülhessen. Amikor az 


ünnepség befejeződött, az állványokat szétszedték, és a következő évig 
félretették. Abban az évben Caligula három napot nyolccá 
hosszabbította, beiktatott az  ünnepségekbe kocsiversenyeket a 
cirkuszban és  vízimutatványokat a  vízicirkuszban. Állandóan 
mulatozni akart addig a napig, amíg Alexandriába nem hajózik. Ez 
január 25-re volt kitűzve. Egyiptomban nemcsak művelődni akart, 
hanem pénzt is elő akart teremteni hajthatatlan szigorúságával és 
azokkal a fogásokkal, amelyekkel Galliában annyi pénzt 
összeharácsolt. Elő akarta készíteni továbbá Alexandria újjáépítését, és 
végül, ezzel dicsekedett, új fejet akart helyezni a Sphinxre. 

Az ünnepség megkezdődött. Caligula áldozatot mutatott be 
Augustusnak, egy kissé felületesen és szórakozottan, mintha nagyúr 
volna, aki véletlen szükség folytán kénytelen elvégezni valamelyik 
rabszolgája munkáját. Amikor ezzel elkészült, kihirdette, hogy 
kérjenek a polgárok tőle valamit, és ha módjában áll, teljesíteni fogja. 
Haragudott az utóbbi időben a népre, mert nem volt eléggé lelkes. A 
nép ujjongva ordítani kezdett: 

- Több kenyeret, kevesebb adót, Caesar! Több kenyeret, kevesebb 
adót! 

Caligula igen dühös lett. Egy szakasz germánt küldött a padok közé, és 
körülbelül száz embert lenyakaztatott. Ez az eset megzavarta az 
összeesküvőket. Emlékeztette őket a germánok kegyetlenségére és arra 
az állati hűségre, amellyel Caligulán csüngtek. Ekkor már alig lehetett 
Rómában ember, aki ne vágyódott volna Caligula halálára, vagy nem 
ette volna meg szívesen a húsát, ahogy mondani szokás. Ezek előtt a 
germánok előtt azonban ő volt a legnagyobb hős, akit a világ valaha is 
ismert. Mit törődtek azzal, hogy néha nőnek öltözött, vagy váratlanul 
elhagyta menetelő seregét és visszafelé lovagolt, vagy kényszerítette 
Caesoniát, hogy meztelenül sétáljon fel és alá előttük, és dicsekedett 
szépségével, vagy felégette legszebb villáját Herculaneumban azért, 
mert édesanyját ott két-három napra bebörtönözték, amikor útban volt 
a sziget felé, ahol meghalt. — Ez a megmagyarázhatatlan viselkedés 
még inkább méltóvá tette arra, hogy isteni lényként imádják. Egymás 
közt nagy bölcsen szoktak bólogatni, és mondogatták: 

- Igen, az istenek már ilyenek. Sohasem lehet tudni, hogy mit 
csinálnak a következő pillanatban. Tuisco és Mannus otthon a mi 
drága Vaterlandunkban éppen ilyenek. 

Cassius mohóságában nem törődött azzal, hogy mi történik vele 
személy szerint, ha célját eléri és Caligulát megölheti, de összeesküvő 
társai, akik nem voltak ilyen kemények, töprengeni kezdtek, milyen 
bosszút fognak állni a germánok csodalatos hősük  gyilkosán. 
Különböző kifogásokkal kezdtek előállni, és Cassius nem tudott 
megegyezni velük valamilyen egységes tervben. Azt ajánlották, bízzák 
a gyilkosságot a véletlenre. Majd ha eljön az alkalom, lesújtanak. 


Cassius aggódni kezdett. Gyáváknak nevezte őket, és még azt a vádat 
is fejükhöz vágta, hogy csak az időt húzzák. Talán azt akarják, hogy 
Caligula nyugodtan eljusson Egyiptomba? 

Elkövetkezett az ünnepség utolsó napja, és Cassius nagy nehezen 
rábeszélte őket, hogy egyezzenek meg egy megfelelő tervben, amikor 
Caligula hirtelen kijelentette, hogy az ünnepségeket meghosszabbítja 
még három nappal. Kihirdetette, hogy szavalni, énekelni és táncolni 
akar, abban az öltözékben és abban a jelenetben, amelyet alexandriai 
szereplése számára készített elő, de igazságtalanság lenne a rómaiakat 
megfosztani ettől az elvezettől. 

Ez a változás az összeesküvés félénkebb tagjainak új alkalmat adott a 
húzódozásra. 

- Cassius, hiszen ez változtat a dolgokon — mondogattak -, így minden 
sokkal könnyebb a számunkra. Megölhetjük az utolsó napon abban a 
pillanatban, amikor kijön a színfalak köze. Ez sokkal jobb terv. Vagy 
megölhetjük abban a pillanatban, amikor színpadra akar lépni. 

Cassius azonban hajthatatlan maradt: 

- Elkészítettünk egy tervet, megesküdtünk, hogy végrehajtjuk, tehát 
végre is kell hajtani. És még hozzá makulátlanul jó terv. 

- De még sok időnk van, miért nem varunk meg három napig. 

- Ha nem segíttek nekem a terv végrehajtásában, mint ahogy esküvel 
ígértétek, akkor egyes-egyedül kell dolgoznom. Nem sok esélyem lesz 
a germánok ellen, de mindent megkísérlek. Ha túlságosan erősnek 
bizonyulnak, akkor elkiáltom magam: , Vinicius, Asprenas, Bubo, 
Aguila, Tigris, miért nem vagytok itt, ahogy megígértétek?". 

Erre aztán megegyeztek, hogy végrehajtják az eredeti tervet. Vinicius 
és Asprenas rábeszélik Caligulát délben, hogy hagyja ott a színházat 
egy kis időre. Elmennek fürödni, és gyorsan megebédelnek. Cassius, a 
Tigris és néhány más beavatott kapitány észrevétlenül ki fog lopózni a 
színpadról. Körülmennek a színház körül, addig a fedett folyosóig, 
amely a legrövidebb út a színháztól az új palotáig. Asprenas és 
Vinicius rábeszélik majd Caligulát, hogy ezen a rövid úton menjen. 

Az aznapi darab Ulixes és Circe volt, és Caligula megígérte, hogy a 
végén gyümölcsöt, süteményt és pénzt fog szórni a közönség közé. 
Mindenki a lehető legkorábban jött a színházba, hogy minél közelebb 
ülhessen Caligulához. Rendszerint a nők külön ültek, és foglalt helyek 
voltak a lovagok, a szenátorok és előkelő idegenek számára. Ma 
azonban minden összekeveredett. Láttam egy későn érkezett szenátort, 
aki kénytelen volt egy afrikai rabszolga és egy sáfrányszínhajú nő 
között ülni, az utóbbi a közönséges prostituáltak ruháját viselte. 
Cassius örült ennek a zavarnak, mert annál könnyebben sikerülhet a 
tervük. 

A germánoknak és magának Caligulának kivételével azt hiszem, én 
voltam az egyetlen ember a palotában, aki nem hallott még az 


összeesküvésről. Ez azért történt, mert elhatározták, hogy szegény 
Claudiust is megölik, mint Caligula nagybátyját. Caligula egész 
családját meg akarták ölni. Az összeesküvők talán féltek, hogy 
megteszem magamat császárnak, és megbosszulom Caligula halálát. 
Elhatározták, hogy helyreállítják a köztársaságot. Ha a hülyék engem 
is beavattak volna, ez a történet igazán másképpen végződne. Mert én 
jobb köztársaságpárti voltam bármelyiküknél. De nem bíztak bennem, 
sőt igen kegyetlenül halálra ítéltek. Még maga Caligula is többet 
tudott az összeesküvésről bizonyos szempontból, mint én, mert éppen 
most adtak tudtára egy jóslatot, az antiumi orákulumtól: , óvakodj 
Cassiustól". Félreértette az intelmet, és Drusilla első férjét, Cassius 
Longinust hívta vissza Kisázsiából, ahol az kormányzó volt. Azt hitte, 
Longinus haragszik rá Drusilla meggyilkolása miatt, és eszébe jutott, 
hogy Longinus leszármazottja annak a Cassiusnak, aki segített Julius 
Caesar meggyilkolásában. 

Aznap reggel nyolckor érkeztem a színházba, és megkaptam a 
számomra fenntartott helyet. A testőrparancsnok és a germánok 
parancsnoka között ültem. A testőrparancsnok áthajolt előttem, és 
megkérdezte a germánok parancsnokától: 

— Hallottad az újságot? — Milyen újságot? 

- Új darabot adnak elő ma. , A kényúr halálá" -t. 

Én is közbeszóltam: 

- Csakugyan változás van a műsorban. Mnester ,A kényúr halálá"-t 
fogja előadni. Már évek óta nem játszották ezt a darabot. Cinyras 
királyról szól, aki nem akart háborúba menni Trója ellen, mire 
gyávasága miatt megölték. 

A darab elkezdődött, és Mnester formája tetőfokán volt. Amikor 
meghalt Apolló kezétől, szájából csak úgy omlott a vér mindenfelé, 
ugyanis egy kis hólyagba marhavert töltött, és elrejtette a szájában. 
Caligula magához hívatta, és mindkét oldalról megcsókolta az arcát. 
Cassius és a Tigris kísértek vissza az öltözőjébe, mintha meg akarnák 
védeni az imádóitól, de valójában kimentek a színészbejárón. A 
kapitányok az ajándékosztogatás közben oldalogtak ki. Asprenas így 
szólt Caligulához: 

- Remek volt. Mit szólnál most egy hűs fürdőhöz és egy könnyű 
ebédhez? 

- Nem - mondta Caligula -, meg akarom nézni ezeket a női 
erőművészeket. Azt mondják, kitűnőek. Azt hiszem, végigülöm a mai 
napot. 

Vinicius erre felemelkedett. Közölni akarta Cassiusszal, a Tigrissel és a 
többiekkel, hogy ne várjanak. Caligula megfogta a köpenyét. 

- Drága barátom, ne szaladj el, nézd meg ezeket a lányokat. Az 
egyikük ellejti a halak táncát, amelytől majd úgy érzed magad, mintha 
a tenger fenekén lennél. 


Amikor a haltánc véget ért, Vinicius újra felemelkedett: 

- Hogy bevalljam az igazat, uram, szívesen maradnék, de Cloacina 
hív. Valami nehezet ettem. 

Caligula nevetett. 

- Engem ne hibáztass, barátom, egyike vagy a legjobb embereimnek, a 
világ minden kincséért sem mérgezném meg az ételedet. 

Vinicius kiment a színészbejárón, és az udvarban találta Cassiust és a 
Tigrist. 

— Jöjjetek be — mondta nekik -, végigüli a napot. Cassius így szólt: 

- Rendben van, menjünk vissza. Ott fogom megölni, ahol ül. 
Remélem, velem tartasz! 

Ebben a pillanatban egy testőr jelentette Cassiusnak, hogy 
megérkeztek végre a fiúk. Caligula ugyanis nemrégen levelet írt a 
kisázsiai görög városoknak, hogy küldjenek neki tíz nemesfiút, akik az 
ünnepségen eltáncolják nemzeti kardtáncukat, és himnuszokat 
énekelnek az ő tiszteletére. Ezt csak ürügyül használta fel, hogy a 
fiúkat hatalmába kerítse, arra számított, hogy hasznos túszok lesznek, 
ha majd haragját Kisázsia ellen fordítja. Már napokkal korábban 
kellett volna érkezniük, de a nagy vihar az Adrián visszatartotta őket. 
A Tigris rászólt a katonára: 

-— Azonnal jelentsd a császárnak. 

Időközben nagyon megéheztem.  Odaszóltam  Vitelliusnak, aki 
mögöttem ült: ,Nagyon szeretném, ha a császár példát adna a 
távozásra, mert jó volna egy kis ebéd." Ekkor érkezett a testőr 
jelenteni a fiúk megérkezését. 

- Remek! - mondta Caligula örvendezve Asprenasnak. -— Még ma 
délután felléphetnek! Azonnal látni akarom őket, és egy rövid próbát 
tartani velük a himnuszból. Gyertek, barátaim. Először megtartjuk a 
próbát, azután fürdünk, eszünk és visszajövünk. 

Kimentünk. Caligula megállt az ajtónál, hogy parancsot adjon a 
délutáni előadásra. Vitelliusszal, egy szenátorral és a két tábornokkal 
előre haladtam. A fedett folyosón keresztül mentünk. Cassius és Tigris 
a bejáratnál álltak. Engem nem üdvözöltek, csak a többieket. 
Furcsállottam. 

Beértünk a palotába. Körülnéztem. Furcsa — gondoltam -, egyetlen 
kapitány sincs itt, csupán őrmester. Kérdően társaimhoz akartam 
fordulni, de - további furcsa dolog - mind csendben eltűntek 
mellőlem. Ebben a pillanatban távoli ordítást, sikoltozást, aztán újra 
ordítást hallottam. Tűnődtem, vajon mi történhetett. Valaki elrohant 
az ablak alatt és így kiáltott: , Vége! Meghalt!" Két perc múlva a 
színház felől roppant ordítás hallatszott, mintha csak az egész 
közönséget le akarnák mészárolni. Sokáig tartott, egy időre csend lett, 
aztán — roppant ujjongás hallatszott. — Feltámolyogtam kis 
könyvtárszobámba, és remegve, kábultan behullottam karosszékembe. 


A szekrény tetejéről Herodotos, Polybius, Thukydides és Asinius Pollio 
mellszobra meredt rám. Szenvtelen vonásaik mintha ezt mondták 
volna: ,Az igazi történész mindig túlteszi magát napjai politikai 
zavarain." Elhatároztam, hogy összeszedem magam, mint igazi 
történészhez illik. 

Ez történt: Caligula kijött a színházból. Ott már hordszék várt rá, hogy 
a testőrök sorfala között a hosszú úton körülvigye az új palota 
bejáratáig. De Vinicius így szólt: 

- Menjünk a rövid úton. A görög fiúk nyilván ott várnak a be 
járatnál... 

- Rendben van, menjünk — mondotta Caligula. 

A nép követni akarta őket, de  Asprenas hátramaradt, és 
visszaszorította őket. , Ne zavarjátok a császárt" — mondta, és szolt a 
kapusoknak, hogy zárják be a színház kapuit. 

Caligula a fedett folyosó felé ment. Cassius előlépett, és tisztelgett. 

- Ó, ige, a jelszó, Cassius. Ma egy szépet kapsz: , Az öregúr csipkés 
hálóinge." 

A Tigris Caligula háta mögül megkérdezte , Lehet?" Ez volt ugyanis a 
megbeszélt jel. , Igen" -— bömbölte Cassius, kardot rántott és teljes 
erejével Caligula fele vágott. 

Állig ketté akarta metszeni a koponyáját, de célt tévesztett és kardja a 
váll és a nyak között csapódott le. A felső mellcsont felfogta az ütés 
erejének legnagyobb, részét. Caligula a fájdalomtól és az elképedéstől 
megtántorodott. Vadul körülnézett, és rohanni kezdett. De ekkor 
Cassius már újra eltalálta az állat A Tigris ugyanabban a pillanatban 
szintén rásújtott. Caligula térdre roskadt. ,Sújts újra!" — ordította 
Cassius. 

Caligula felnézett az égre, elkínzott arccal. , O, Jupiter — imádkozott. 

— Teljesítve — kiáltotta a Tigris, és levágta Caligula egyik kezét. 

Egy Aguila nevű kapitány adta meg a kegyelemdöfést egy mély szúrást 
a lágyékba, de azért még tíz kard merült mellébe és hasába, hogy 
biztosan meghaljon. Egy Bubo nevű kapitány bedugta ujját az egyik 
sebbe, és aztán lenyalta a vert, felordítva: — Megesküdtem, hogy iszom 
a véréből. 

Tömeg gyűlt össze és kiáltozni kezdtek hogy a germánok jönnek. A 
merénylőknek semmi esélyük sem lett volna egy csapat germán ellen. 
A legközelebbi épületbe menekültek, amely történetesen régi 
otthonom volt. Caligula nemrégiben kölcsönkérte tőlem, hogy 
vendégszobákat rendezhessen be benne olyan külföldi követek részére, 
akiket nem akart a palotába meghívni. A főbejáraton mentek be, és a 
hátsó ajtón kijutottak. Mind meg tudtak szökni idejében, a Tigris és 
Asprenas kivételével. A Tigris úgy tett, mintha nem tartozna a 
merénylőkhöz, és ő is együtt üvöltött a germánokkal bosszúért, de 
azok gyanút fogtak, ledöfték. Asprenas befutott a fedett folyosóra, 


ahol a germánok utolérték, és megölték. Két másik szenátort is 
lemészároltak, akikkel véletlenül találkoztak. Ez csak egy kis csapat 
volt, a zászlóalj többi része bevonult a színházba, és bezárta maga 
mögött a kapukat. Hősük meggyilkolását tömegmészárlással akarták 
megbosszulni. Ez volt a bömbölés és sikoltozás, amit hallottam. A 
színházban senki sem tudta, hogy Caligula meghalt, vagy hogy 
egyáltalában merényletet követtek el ellene. De teljesen nyilvánvaló 
volt, hogy a germánok mire készülnek, mert simogatták lándzsájukat, 
és beszéltek is hozzájuk, ami állandó szokásuk, mielőtt vért ontanak 
szörnyű fegyvereikkel. Hirtelen a színpadról a trombitás vigyázzt 
trombitáit. Utána a hat szólam jelezte, hogy császári parancsra 
történik. Mnester belépett, és felemelte a kezét. Ebben a pillanatban 
csend lett, mert törvény volt, hogy amikor Mnester a színpadon van, 
mindenkinek hallgatnia kell. Caligula a legkisebb zaj okozóját is 
kivégeztette. A germánok is abbahagyták a lándzsasimogatást, és 
szoborrá meredve álltak. Mnester így kiáltott: 

- Nem halt meg, polgártársaim. Távolról sem. A merénylők rávetették 
magukat, és térdre kényszerítették, de ő újra felkelt. A kardok 
felmondják a szolgálatot az isteni Caesarral szemben. Sebesülten és 
véresen felemelkedett. Lássátok-e, így! Felemelte dicső fejét, és isteni 
lépésekkel elhaladt aljas és gyáva merénylőinek elképedt sorfala előtt. 
Sebei begyógyultak. Csoda történt! Most a Piac téren van, és hangosan 
szidja alattvalóit a szónoki emelvényről. 

Hatalmas örömrivalgás tört ki, a germánok pedig eltették fegyvereiket. 
Mnester, illetve az egyetlen ember, aki megőrizte ezen a délutánon 
lélekjelenlétét Rómában — Herodes Agrippa, a zsidók királya, mert ő 
parancsolta meg Mnesternek ezt a hazugságot -, ők ketten legalább 
hatvanezer emberéletet mentettek meg. 

Az igazi hír azonban csak most érkezett el a palotába, ahol a 
legnagyobb zavart idézte elő. Néhány öreg katona azt gondolta, itt a 
jó alkalom a harácsolásra. Úgy tesznek majd, mintha merénylők után 
kutatnának. A palota minden szobájának arany ajtófogantyúja van, 
mindegyik megér legalább hathavi zsoldot, és elég könnyű lecsapni 
egy éles karddal. Hallom a kiáltásokat: 

— Öljétek meg őket, öljétek meg őket! Bosszuljatok meg Caesart! 
Elbújtam egy függöny mögé. Két katona bejött. Megláttak a lábamat a 
függöny alatt. 

- Gyere ki onnan, merénylő, nincs értelme a rejtőzködésnek. 

Kijöttem, és arcra borultam. 

- Nnnnnnne öljetek meg, uraim, ssssemmi ddd-olgom nem volt vele. 

— Ki ez az öregúr? - kérdezte az egyik katona, aki nem volt ismerős a 
palotában. -— Nem látszik veszélyesnek. 

- Hát nem ismered? Germanicus nyomorék öccse. Rendes öreg fickó, 
semmi bajt nem okoz. Kelj fel, uram, nem bántunk mi téged — Ezt a 


katonát Gratusnak hívták. Szóltak, menjek le velük a földszintre, a 
nagy lakomázó terembe, ahol őrmestereik és szakaszvezetőik éppen 
haditanácsot tartanak. Egy fiatal őrmester állt az egyik asztalon, 
hadonászott a karjával, és ordítozta: 

— A pokolba a köztársasággal! Egyetlen reménységünk egy új császár. 
Bármilyen új császár jó, ha a germánok elfogadjak. 

— Incitatus talán! — ajánlotta valaki röhögve. 

- Az istenekre mondom, az az öreg gebe is jobb lenne, mintha nincs 
egyáltalán  császárunk. Azonnal kell valakit találnunk, hogy 
visszatartsa a germánokat. Különben megörülnek. 

Két elfogom keresztültörtetett a tömegen, engem is előre cibálva. 
Gratus elkiáltotta magát: 

— Hé őrmester! Nézd csak, kit találtam. Azt hiszem, szerencse Az öreg 
Claudius van itt. Miért ne lehetne az öreg Claudius a császár? A 
legalkalmasabb ember Rómában erre az állásra, igaz, hogy egy kicsit 
sántít és egy kicsit dadog, de az nem baj. 

Üdvrivalgás, nevetés és kiáltozás: , Éljen Claudius császár! Közben az 
őrmester bocsánatot kért: 

-— Bocsánat, uram, azt hittük, meghaltál. De te vagy a mi emberünk. 
Emeljétek fel ide, fiúk, hogy mindenki láthassa. 

Két hatalmas termetű tizedes a vállára vett. 

-— Éljen Claudius császár! 

-— Tegyetek le! — kiáltottam dühösen. - Tegyetek le, ha mondom. Nem 
akarok császár lenni. Nem vagyok hajlandó császár lenni. Éljen a 
köztársaság! 

Csak nevettek: , Jó tréfa. Nem akar császár leni. Ez aztán szerénység." 
— Adjatok egy kardot - kiáltottam -—, inkább megölöm magam. 
Messalina sietve közeledett felém: 

- Az én kedvemért tedd meg, amit kérnek tőled, a gyermekünk 
kedvéért! Mindnyájunkat meggyilkolnak, ha tovább makacskodsz. 
Caesoniát már megölték. A kislányát pedig lábánál fogva megfogták, 
és koponyáját a kőfalon verték szét. 

- És gondold meg, uram, meg lehet szokni a császárságot is — mondta 
Gratus vigyorogva. — Nem is olyan rossz dolog az, császárnak lenni. 
Nem tiltakoztam tovább, mi értelme volna a sors ellen küzdeni? 
Kicipeltek a nagyudvarra, és énekelték azt a buta himnuszt, amelyet 
Caligula trónra lépésekor énekeltek. , Germanicus újra eljött, hogy 
megszüntessen minden bút, bajt." Egyik nevem ugyanis Germanicus 
volt. Kényszerítettek, hogy vegyem fel Caligula aranyból készült 
tölgyfakoszorúját, amelyet a harácsolóktól szedtek vissza. Hogy ne 
dűljek el, erősen kellett tartanom magam a tizedes vállán. A koszorú 
minduntalan az egyik fülemre csúszott. Milyen rosszul éreztem 
magam! Azt mondják, olyan voltam, mint egy bűnöző, akit a 
vesztőhelyre visznek. Trombitások serege a császári üdvözlést fújta. 


A germán csapatok özönlöttek felém. Éppen most értesültek Caligula 
haláláról egy szenátortól. Szörnyen dühbe gurultak, amiért becsapták 
őket, és visszaindultak a színházba, de az már kiürült, így nem tudták, 
mit csináljanak. Senki sem volt, akin bosszút lehetne állni, kivéve a 
testőrséget, az pedig fegyveres. A császári üdvözlés aztán eldöntötte a 
dolgot. Előre rohantak, ordítva: , Hoch! Hoch! Éljen Claudius császár!" 
Ezzel már nagy hevesen esküdözni kezdtek nekem, felajánlották 
szolgálataikat, és szinte közelharcot vívtak a testőrökkel, hogy 
megcsókolhassák a lábamat. Rájuk kiáltottam, hogy hátráljanak, mire 
földre borultak előttem. Ezután körbe-körbe cipeltek az udvaron. 

És mit gondolnak, milyen gondolatok és emlékek keringtek agyamban 
ezen a szokatlan napon? Szibilla jóslatára gondoltam-e, a farkaskölyök 
előjelére, Pollio tanácsára, vagy pedig Briseis álmára? Nagyapámra és 
a szabadságra? Apámra és a szabadságra? Három császári elődömre, 
Augustusra, Tiberiusra, Caligulára az ő életükre és halálukra? 
Messalinára és meg nem született gyermekünkre? Nagyanyámra, 
Liviára és ígéretemre, hogy istenné avatom őt? Postumusra és 
Germanicusra? Agrippára és Néróra? Camillára? Nem, sohasem 
találják ki, hogy mi jutott eszembe. De őszinte leszek, és megmondom, 
noha a vallomás kissé szégyenletes. Ezt gondoltam: , Tehát császár 
vagyok? Milyen badarság! De legalább kényszeríthetem az embereket, 
hogy olvassák a könyveimet. Nyilvános felolvasások nagy közönség 
előtt! És jó könyvek, harmincöt év kemény munkája van bennük. Nem 
is lesz igazságtalan. Pollio figyelmes hallgatóságot kapott drága 
vacsorái által. Jó történész volt és az utolsó római. Az én Karthágó- 
történetem tele van mulatságos anekdotákkal. Biztos vagyok benne, 
tetszeni fog nekik. 

Erre gondoltam, s még az is eszembe jutott, hogy mint császárnak 
milyen remek alkalmam lesz tanulmányozni a titkos levéltárakat, és 
megtudni pontosan, mi történt ekkor vagy akkor. Mennyi hibás tényt 
kell kiigazítani! Milyen csodalatos sors egy történész részére. És ahogy 
látták, minden alkalmat megragadtam erre. Még a história-íróknak 
azzal az előjogával is alig éltem, hogy részletesen közöltem volna a 
társalgásokat, amelyeknek csak a lényegét tudom. 

